Manio Pvzo 


74 

| 4 Na 
A 

i 


At 


| 
Nas, 


LŽ 
ž „J 


„1 


Alma littera 


VENECIJA 


Venecija 
— 


Ferara 42 


SALERNAS 


LLA LA 


XV AMŽIUJE 


Adrijos 
jūra 


E) POPIEŽIAUS SRITYS 


Viduržemio jūra 


ROMANAS 


PARENGĖ CAROL GINO 


Iš anglų kalbos vertė 


IRENA KUPČINSKIENĖ 


Alma littera 


VILNIUS 2008 


Tegul aš esu niekšas ir beprotis, bet leisk man 
pabučiuoti kraštelį drobulės, į kurią įvyniotas 
mano Viešpats. Nors galbūt aš seku velniu, bet 
aš Tavo sūnus, Viešpatie, ir jaučiu džiaugsmą, be 
kurio neegzistuotų pasaulis. 
Fiodoras Dostojevskis, 
„Broliai Karamazovai“ 

Bertui Fieldsui, kuris išplėšė pergalę iš 
pralaimėjimo nasrų ir galėtų būti didžiausias 
konsiljeras iš visų. 

į Su meile 
i Mario Puzo 

PROLOGAS . 


Kai Europoje šėlo Juodoji mirtis, nušlavusi pusę gyventojų, nevil- 
ties apimti miestiečiai atgręžė žvilgsnius nuo dangaus į žemę. Čia, trokš- 
dami užvaldyti materialųjį pasaulį, filosofai mėgino atskleisti būties 
slėpinius ir įspėti svarbiausias gyvybės paslaptis, o vargšai tik vylėsi 
įveikti savo kančias. 

Atsitiko taip, kad Dievas nupuolė į žemę kaip Žmogus, sustingusi 
viduramžių religinė doktrina prarado galią ir žmonės ėmė tyrinėti seną- 
sias Romos, Graikijos, Egipto civilizacijas. Blėstant kryžiaus karų įkarš- 
čiui, atgimė Olimpo didvyriai ir iš naujo įsiplieskė olimpiniai mūšiai. 
Žmogaus mintis ėmė kovoti su Dievo širdimi, ir įsiviešpatavo Protas. 

Tai buvo filosofijos, meno, medicinos ir muzikos sužydėjimo metas. 
Klestėjo pompastiška ir ceremoninga kultūra. Tačiau už viską reikėjo 
mokėti. Senieji įstatymai buvo atmesti, o nauji dar nesukurti. Įpratu- 
siems griežtai laikytis Dievo žodžio ir tikintiems amžinuoju išganymu 
už garbingą gyvenimą žmonėms buvo sunku patikėti, kad atlygis jų 
laukia dar šiame materialiame pasaulyje ir vadinasi Aumanizmas. 

Tais laikais Roma buvo ne šventasis miestas, o vieta, kur neveikia 
jokie įstatymai. Plėšikai puldinėjo žmones gatvėse, įsilauždavo į na- 
mus, klestėjo prostitucija, kiekvieną savaitę būdavo nužudoma šimtai 
žmonių. Valstybė, dabar vadinama Italija, dar neegzistavo, o jos vietoje 
varžėsi penkios galingos jėgos: Venecija, Milanas, Florencija, Neapo- 
lis ir Roma. Šio „bato“ viduje buvo daug nepriklausomų miestų valsty- 
bių, kuriuos valdė senos šeimos, vadovaujamos vietos karalių, feodalų, 
kunigaikščių ar vyskupų. Kaimynai kovojo tarpusavyje dėl teritorijų, 0 
nugalėtojai likdavo budrūs, nes laukdavo naujo greito antpuolio. 

Be to, šaliai grasino užsienio valstybės, trokštančios išplėsti savo 
valdas. Prancūzijos ir Ispanijos valdovai žvalgėsi naujų žemių, į Popie- 
žiaus sritis veržėsi ir „barbarai“ — nekrikščionys turkai. 

Bažnyčia ir valstybė varžėsi dėl valdžios. Po didžiojo Bažnyčios 
skilimo farso, kai dviejuose miestuose valdė du popiežiai, pasidaliję 
valdžią ir sumažėjusias pajamas, naujo sosto su vienu popiežiumi susi- 
formavimas Romoje suteikė naujų vilčių Bažnyčios kunigaikščiams. 
Tapus dar stipresniems negu anksčiau, dvasiniams Bažnyčios vadovams 


teliko nugalėti laikiną mažų miestelių bei feodų karalių ir kunigaikščių 
valdžią. 

Tačiau šventąją Romos Katalikų Bažnyčią buvo apėmusi suirutė, 
mat įstatymų nesilaikė ne tik paprasti piliečiai. Kardinolai į Romos gat- 
ves siųsdavo tarnus, ginkluotus akmenimis ir arbaletais, - kovoti su 
jaunuoliais. Bažnyčios hierarchai, kuriems buvo draudžiama vesti, lan- 
kydavosi pas kurtizanes, turėjo daugybę meilužių. Klestėjo kyšininka- 
vimas — aukščiausio rango Bažnyčios tarnai už pinigus leisdavo nepai- 
syti įstatymų, savaip parašydavo šventąsias popiežiaus bules, kad pa- 
naikintų bausmę už baisiausius nusikaltimus. 

Nusivylę miestiečiai kalbėjo, kad Romoje viskas parduodama. Jei 
tik turi pakankamai pinigų, gali pirkti bažnyčias, kunigus, nuodėmių 
atleidimą ir netgi paties Dievo malonę. 

Beveik visi tų laikų dvasininkai tapdavo kunigais dėl to, kad buvo 
antrieji sūnūs šeimoje, nuo vaikystės rengiami Bažnyčiai. Jie nejautė 
tikro religinio pašaukimo, bet Bažnyčia vis dar turėjo galią karalių skelbti 
karaliumi ir teikti žemiškąjį palaiminimą, tad kiekviena Italijos aristok- 
ratų šeima teikė jai dovanas ir nešė kyšius, kad jos sūnūs taptų kardino- 
lų kolegijos nariais. 

Toks buvo Renesansas, kai gyveno kardinolas Rodrigas Bordža ir jo 
šeima. 

PIRMAS SKYRIUS 


Auksiniai vasaros saulės spinduliai šildė Romos gatvių grindinį, 
kai kardinolas Rodrigas Bordža greitai žingsniavo iš Vatikano į trijų 
aukštų tinkuotą namą Merlo aikštėje, iš kurio ketino pasiimti savo 
tikrąjį kūną ir kraują - sūnus Čezarę ir Chuaną bei dukterį Lukreciją. 
Šią paprastą dieną popiežiaus vicekancleris, antrasis galingiausias 
šventosios Romos Katalikų Bažnyčios asmuo, jautė ypatingą palai- 
mą. Pasiekęs savo vaikų motinos Vanocos Katanei namus, kardinolas 
ėmė linksmai švilpauti. Nors kaip Bažnyčios sūnus jis negali vesti, 
tačiau kaip Dievo žmogus yra tikras, kad žino Viešpaties planą. Argi 
Dangiškasis Tėvas sukūrė Ievą ne tam, kad papildytų Adomą netgi 
rojuje? Argi tai nerodo, kad šioje klastingoje, nelaimių kupinoje že- 
mėje vyrui dar labiau reikia moters paguodos? Kai Rodrigas Bordža 
buvo jaunas vyskupas, turėjo dar tris vaikus, bet mylėjo tik šiuos pas- 
kutinius. Tik Vanocos vaikams teko ypatinga vieta jo širdyje. Atrodė, 
kad šios atžalos uždega jame tą pačią aistrą, kaip ir jų motina. Net 
dabar, nors vaikai dar tokie maži, Rodrigas įsivaizdavo, kaip jie visi 
užsilipa jam ant pečių ir tampa milžinu, padėsiančių sujungti Popie- 
žiaus sritis ir visame pasaulyje įtvirtinti šventąją Romos Katalikų Baž- 
nyčią. 

Per tuos metus, kai Rodrigas Bordža lankydavosi pas Vanocą, vai- 
kai jį vadindavo papa, neįžvelgdami jokio prieštaravimo tarp meilės 
jiems ir ištikimybės šventajai apvaizdai. Vaikams neatrodė keista, kad 
jis ir kardinolas, ir jų tėvas. Juk paties popiežiaus Inocento sūnus ir 
duktė per didžiąsias šventes iškilmingai išvažiuoja į Romos gatves. 

Kardinolas Rodrigas Bordža turėjo šią meilužę jau daugiau nei de- 
šimt metų. Jis šyptelėjo pagalvojęs, kiek nedaug moterų sugebėjo taip 
ilgai jį jaudinti ir išlaikyti jo dėmesį. Aišku, Vanoca nebuvo vienintelė 
moteris jo gyvenime, mat kardinolas be galo mėgo žemiškuosius malo- 
numus, tačiau ši moteris užėmė svarbiausią vietą. Vanoca buvo protin- 
ga ir, jo manymu, graži. Su ja galima kalbėtis ir apie žemiškus, ir apie 
dangiškus dalykus. Ji dažnai duodavo protingų patarimų, o kardinolas 
savo ruožtu buvo dosnus meilužis ir mylintis tėvas. 


**++ 


Vanoca stovėjo savo namų tarpduryje ir su oria šypsena atsisveikin- 
dama mojavo trim savo vaikams. 

Keturiasdešimtmetė moteris jautėsi stipri tuo, kad supranta vyrą kar- 
dinolo drabužiais. Ji žino, kad jo širdyje liepsnoja siekis, kurio niekas 
neužgesins. Jis sudarė karinę šventosios Katalikų Bažnyčios strategiją, 
išplėsiančią jos galias, turi jį remiančius politinius sąjungininkus, kurie 
žada sąjungas, sutvirtinsiančias jo padėtį ir valdžią. Kardinolas Vano- 
cai pasakojo viską. Naujos idėjos žygiuodavo kardinolo mintyse taip 
veržliai, kaip vėliau jo kariaunos žengs per naujas žemes. Rodrigui lemta 
tapti vienu žymiausių žmonių vadovų, o tada jo šlovė iškels ir Vanocos 
vaikus. Moteris mėgino raminti save tikindama, kad ateis diena, kai jie, 
kaip teisėti kardinolo įpėdiniai, įgis turtus, valdžią ir galimybes, todėl ir 
išleido juos iš savo namų. 

Dabar ji tvirtai laikė priglaudusi savo vienintelį likusį sūnų — krūti- 
mi maitinamą jaunėlį Chofrė, kuris dar per mažas atskirti nuo jos, ta- 
čiau greitai ir jis ją paliks. Vanoca žvelgė į nueinančius vaikus, tamsio- 
se akyse blizgėjo ašaros. Vienintelė Lukrecija atsigręžė, o berniukai nė 
neatsisuko. 

Vanoca matė, kaip gražus, galingas kardinolas ima už rankų jaunes- 
nijį sūnų Chuaną ir trimetę dukrelę Lukreciją. Likęs vienas, vyriausias 
sūnus Čezarė nusiminė. Vanoca nujautė besiartinantį konfliktą, tačiau 
vylėsi, kad vėliau Rodrigas pažins vaikus taip pat gerai, kaip ir ji. Va- 
noca dvejodama užvėrė sunkias medines lauko duris. 

Jie paėjo kelis žingsnius, ir staiga supykęs Čezarė taip stipriai pastū- 
mė brolį, kad Chuanas paleido tėvo ranką, suklupo ir vos neparpuolė 
ant žemės. Kardinolas jį sulaikė, paskui pasisuko ir paklausė: 

— Čezare, mano sūnau, ar, užuot stūmęs brolį, negalėjai paprašyti 
ko nori? 

Chuanas, metais jaunesnis, bet daug smulkesnis už savo septynmetį 
brolį Čezarę, išdidžiai prunkštelėjo, kad tėvas jį gina. Bet jis dar nespė- 
jo pasidžiaugti pergale, kai Čezarė priėjo arčiau ir skaudžiai numynė 
broliui koją. Chuanas suriko iš skausmo. 

Kardinolas didelę ranka sugriebė Čezarę iš užpakalio už palaidinės, 
pakėlė virš grindinio ir taip pakratė, kad kaštoninės garbanos užkrito 
ant veido. 

Paskui vėl nuleido vaiką ant žemės, atsitūpė priešais, jo rudos akys 
sušvelnėjo: 


— Kas yra, Čezare? Kodėl tu toks nepatenkintas? 

Berniukas pažvelgė į tėvą, jo tamsios, skvarbios akys sužėrėjo lyg 
angliukai. 

— Tėte, aš jo nekenčiu, — karštai prakalbo jis. - Tu visada pasi- 
renki jį... 

— Na na, Čezare, — pralinksmėjo kardinolas. — Šeimos, kaip ir ka- 
riuomenės, stiprybė — tai ištikimybė vienų kitiems. Be to, tu mirtinai 
nusidedi nekęsdamas brolio. Visai neverta apkrauti savo nemirtingą sielą 
tokiais negerais jausmais, — kardinolas atsistojo ir lyg bokštas iškilo 
virš vaikų. Jis nusišypsojo ir paglostė savo didelį pilvą: —- Manęs tikrai 
užteks jums visiems, ar ne? 

Rodrigas Bordža buvo stambus vyras, bet pakankamai aukštas, kad 
išlaikytų savo svorį, gražus, tačiau šiurkščių, nearistokratiškų bruožų. 
Tamsios kardinolo akys dažnai linksmai sužibdavo, didelė nosis neat- 
rodė atgrasi, o storos, jausmingos, dažnai besišypsančios lūpos teikė 
kardinolo išvaizdai kilnumo. Asmenybės žavesys ir neapčiuopiama jo 
skleidžiama energija vertė visus pripažinti, kad Bordža — vienas pa- 
traukliausių savo epochos žmonių. 

— Čezai, gali eiti į mano vietą, — kardinolo duktė kreipėsi į brolį taip 
raiškiai, kad susižavėjęs tėvas atsigręžė į ją. Lukrecija stovėjo sudėjusi 
rankas ant krūtinės, jos ilgos šviesios garbanos krito ant pečių, angeliš- 
kame veidelyje švietė ryžtas. 

— Ar tu nenori savo tėvelio rankos? — kardinolas apsimetė įsižeidęs. 

— Man visai nesinori verkti, kai nelaikau tavo rankos, — paaiškino 
mergytė. — Ir man visai nepikta. 

— Krecija, - meiliai tarė Čezarė, — nekvailiok. Chuanas tik vaidina 
mažiuką, jis gali eiti ir vienas pats. — Jis pasibjaurėjęs pažvelgė į brolį, 
kuris greit šluostėsi ašaras švelnaus šilko palaidinės rankove. Kardino- 
las pataršė tamsius Chuano plaukus ir nuramino: 

— Nustok verkęs. Gali imti mano ranką. — Jis atsigręžė į Čezarę ir 
tarė: — O tu, mažasis kary, gali kibtis į kitą. — Paskui kardinolas pažvel- 
gė į Lukreciją ir plačiai nusišypsojo: — Na, o tu, mano mielas vaikuti? 
Ką tėveliui daryti su tavimi? 

Lukrecijos išraiška nepakito, ji neparodė jokių jausmų. Kardinolas 
buvo sužavėtas ir su pasigėrėjimu nusišypsojo: 

— Tu tikra tėvelio mergytė. O už kilnumą ir drąsą aš tave apdovano- 
siu — galėsi sėdėti pačioje garbingiausioje vietoje. 

Rodrigas Bordža pakėlė mažąją mergaitę, pasisodino ant pečių ir 
nuoširdžiai, džiugiai nusijuokė. Dabar jam einant elegantiški drabužiai 

grakščiai bangavo, o duktė atrodė lyg nauja, nuostabi karūna ant kardi- 
nolo galvos. 


*ka 


Tą pačią dieną Rodrigas Bordža įkurdino vaikus Orsinių rūmuose 
tiesiai priešais savuosius Vatikane. Vaikus prižiūrėjo našlaujanti kardi- 
nolo pusseserė Adriana Orsini - buvo jų guvernantė, rūpinosi lavini- 
mu. Kai trylikametis Adrianos sūnus Orsas susižadėjo, jo penkiolika- 
metė sužadėtinė Džulija Farnesė apsigyveno rūmuose ir padėjo Adria- 
nai prižiūrėti vaikus. 

Nors vaikus globojo kardinolas, jie ir toliau lankydavosi pas motiną, 
kuri ištekėjo už trečiojo vyro, Karlo Kanalės. Du pirmuosius vyrus Va- 
nocai irgi surado Rodrigas Bordža, o dabar parinko Kanalę, nes našlė 
privalo turėti vyrą, kuris ją saugotų ir suteiktų garbingą reputaciją na- 
mams. Kardinolas buvo Vanocai dosnus, be to, ji paveldėjo nemažą 
turtą iš dviejų ankstesnių vyrų. Kitaip nei gražios, bet tuščiagarbės aris- 
tokratus aptarnaujančios kurtizanės, Vanoca buvo praktiška moteris, ir 
Rodrigas ja žavėjosi. Ji turėjo kelias gerai prižiūrimas užeigas ir na- 
mus, duodančius nemažą pelną. Būdama pamaldi, Vanoca pastatė Die- 
vo Motinos koplyčią ir kasdien joje lankydavosi. Tačiau per dešimt me- 
tų kardinolo ir Vanocos aistra išblėso, ir jie liko tik geri draugai. Po 
kelių savaičių Vanoca atidavė tėvui ir mažąjį Chofrė, nes be brolių ir 
sesers jis pasidarė neramus. Taigi dabar visi Rodrigo Bordžos vaikai 
augo kartu, prižiūrimi jo pusseserės. 

Kaip ir derėjo kardinolo vaikams, kelerius metus juos lavino geriausi 
Romos mokytojai: mokė humanitarinių mokslų, astronomijos, astrologi- 
jos, senovės istorijos bei kelių kalbų — ispanų, prancūzų, anglų ir, žino- 
ma, Bažnyčios kalbos - lotynų. Čezarei sekėsi puikiai, nes berniukas tu- 
rėjo imlų protą ir kovotojo prigimtį. Tačiau didžiausių vilčių teikė Lukre- 
cija, nes, be kitų gerų savybių, turėjo tvirtą būdą ir buvo tikrai dora. 

Nors daugelį mergaičių tėvai siųsdavo į vienuolynus, kad jos ten 
gautų išsilavinimą ir skirtų savo gyvenimą šventiesiems, Adrianai pa- 
tarus ir kardinolui leidus, Lukrecija buvo atiduota mūzoms. Ją, kaip ir 
brolius, lavino tie patys talentingi mokytojai. Mergaitė mėgo meną, mo- 
kėsi skambinti liutnia, šokti, piešti, gražiai siuvinėjo sidabro ir aukso 
gijomis. 

Kaip ir dera, Lukrecija tobulino savo manieras ir talentus, praver- 
siančius sudarant vedybų sutartis, kurios vėliau bus labai naudingos 

Bordžų šeimai. Laisvalaikiu ji rašydavo eilėraščius, ilgas valandas kur- 
davo susižavėjimo kupinas eiles apie Dievą ir romantišką meilę. Luk- | 
reciją ypač įkvėpdavo šventieji, žodžiai tiesiog veržėsi iš širdies. 

Džulija Farnesė su Lukrecija elgėsi kaip su jaunesne seserimi, Ad- 
riana ir kardinolas apgaubė ją dėmesiu, todėl Lukrecija augo laiminga 
ir maloni mergaitė. Ji buvo smalsi, puikiai su visais sutarė, nekentė 
nedarnos ir labai stengėsi išlaikyti šeimoje ramybę. 


**kk 


Vieną gražų sekmadienį, atlaikęs iškilmingas mišias Šventojo Petro 
bazilikoje, kardinolas Bordža pasikvietė savo vaikus į Vatikaną. Tai 
buvo retas ir drąsus poelgis, nes iki popiežiaus Inocento laikų dvasinin- 
kų vaikai būdavo pristatomi kaip sūnėnai ir dukterėčios. Viešai prisipa- 
žinęs esąs tėvas, dvasininkas rizikavo prarasti aukštas pareigas Bažny- 
čios hierarchijoje. Aišku, visi žinojo, kad kardinolai ir netgi popiežiai 
turi vaikų, nes jie tokie pat nuodėmingi, bet kol jie slėpdavo vaikus po 
„giminės“ šleifu, apie tikrąją giminystę sklandydavo tik gandai, ir gar- 
bingos pareigos likdavo nesuteptos. Žmonės galėjo galvoti ką nori, bet 
kardinolas Bordža nekentė veidmainystės. Žinoma, kartais ir jis pats 
būdavo priverstas pagražinti ar nuslėpti tiesą, bet tai suprantama — jis 
elgdavosi diplomatiškai. 

Adriana šia ypatinga proga apvilko vaikus gražiausiais drabužiais: 
Čezarę juodo atlaso, Chuaną — balto šilko, dvimetį Chofrė - gausiai 
siuvinėta mėlyno aksomo palaidine. Džulija aprengė Lukreciją ilga per- 
sikų spalvos nėrinių suknele, ant šviesių garbanų uždėjo spindinčią dia- 
demą. 


*kk 


Kardinolas baigė skaityti oficialų dokumentą, kurį vyresnysis pa- 
tarėjas Duartė Brandao atvežė iš Florencijos. Tai buvo pranešimas 
apie vienuolį dominikoną Savonarolą. Sklido kalbos, kad jis - Šven- 
tosios Dvasios įkvėptas pranašas. Vienuolis kėlė didelį pavojų kardi- 
nolo siekiams, nes visi Florencijos gyventojai veržėsi paklausyti jo 
pamokslų, karštai juos priimdavo, sutikdavo audringais sveikinimais. 
Savonarola buvo išvaizdus vyras ir puikus oratorius, ugningomis kal- 
bomis smerkęs Romos pontifikato piktnaudžiavimą kūno malonumais 
ir turtais. 

- Privalom nenuleisti akių nuo šio kuklaus vienuolio, - pasakė Rod- 
rigas Bordža. - Didžias dinastijas dažnai nuversdavo paprasti žmonės, 
įtikėję, kad žino šventąją tiesą. 

Brandao buvo aukštas, liesas vyriškis ilgais juodais plaukais, kilnių 
veido bruožų. Nors jis atrodė švelnus ir meilus, bet romiečiai kalbėjo, 
kad niekas negali prilygti patarėjo įtūžiui, kai susiduria su neištikimybė 
ar įžūlumu. Visi sutiko, kad tik kvailys išdrįstų tapti Brandao priešu. 
Dabar Duartė smiliumi taršė ūsus ir svarstė, ką Rodrigas Bordža nori 
jam pasakyti. 

— Kalbama, kad vienuolis iš sakyklos puola Medičius, o florencijie- 
čiai karštai pritaria, — tarė Duartė. 

Kai vaikai įėjo į asmeninius kardinolo apartamentus, pokalbis nu- 
trūko. Duartė Brandao šypsodamasis pasisveikino su jais ir pasitrau- 
kė į šalį. 

Lukrecija džiaugsmingai puolė į kardinolo glėbį, o berniukai stovė- 
jo sudėję rankas už nugaros. 

— Ateikit, sūneliai, - pakvietė Rodrigas, laikydamas Lukreciją ant 
rankų. — Ateikit ir pabučiuokit tėvelį, — jis kviesdamas mostelėjo ir šil- 
tai nusišypsojo. 

Čezarė priėjo pirmas, Rodrigas Bordža nuleido Lukreciją ant pa- 
auksuotos kėdutės prie savo kojų ir apkabino sūnų. Čezarė buvo stiprus 
ir raumeningas vaikas. Tėvui patiko šios sūnaus savybės, jis pasijusda- 
vo ramus dėl savo ateities. Rodrigas paleido sūnų iš glėbio, kad galėtų 
apžiūrėti. 

— Čezare, — meiliai tarė jis, - aš kasdien kalbu padėkos maldą palai- 
mintajai Dievo Motinai, nes kaskart, kai tave apkabinu, mano širdis 
džiūgauja. 

Čezarė laimingas nusišypsojo nuo tėvo pagyrų. 

Paskui Čezarė atsitraukė ir leido prieiti Chuanui. Galbūt greitas jau- 
nesniojo sūnaus širdies plakimas prie kardinolo krūtinės ar pagreitėjęs, 
rodantis nervingumą, kvėpavimas privertė Rodrigą susijaudinti dėl sū- 
naus trapumo. Apkabinęs Chuaną, kardinolas jį priglaudė švelniau ne- 
gu Čezarę ir ilgiau nepaleido. 

Valgydamas vienas savo apartamentuose, kardinolas paprastai ten- 
kindavosi duona ir sūriu, bet šiandien liepė tarnams paruošti makaronų, 
paukštienos, jautienos ir ypatingų saldumynų — cukruotų kaštainių. 

Rodrigas Bordža jautėsi laimingas, kai vaikai, Adriana, jos sūnus 
Orsas ir gražuolė Džulija Farnesė juokdamiesi ir linksmai plepėdami 
susėdo aplink stalą. Jį supo šeima ir draugai, gyvenimas šioje žemėje 

buvo puikus. Kardinolas tyliai sukalbėjo padėkos maldą. Kai tarnai į jo 
sidabrinę taurę įpylė raudonojo vyno, Rodrigą apėmė palaima. Rody- 
damas savo meilę, jis pasiūlė pirmą vyno gurkšnį šalia sėdinčiam sūnui 
Chuanui. 

Chuanas paragavo vyno, susiraukė ir pasakė: 

— Tėti, jis per daug kartus, man nepatinka. 

Visada budrus Rodrigas Bordža staiga sustingo iš baimės. Tai saldus 
vynas, jis neturi būti kartus... 

Staiga vaikas ėmė skųstis, kad jam bloga, ir susirietė nuo pilvo skaus- 
mų. Tėvas ir Adriana mėgino jį nuraminti. Po kelių akimirkų Chuanas 
ėmė vemti. Kardinolas pakėlė sūnų nuo kėdės, nunešė į prieškambarį, 
paguldė ant brokatu apmuštos kušetės ir iš karto iškvietė Vatikano gy- 
dytoją. Jam dar neatėjus Chuanas prarado sąmonę. 

— Nuodai, - pasakė gydytojas, apžiūrėjęs vaiką. 

Chuanas buvo mirtinai išblyškęs, ėmė karščiuoti, iš burnos plona 
srovele veržėsi juodos putos. Jis atrodė mažutis ir bejėgis. 

Rodrigas Bordža prarado savitvardą. 

— Nuodai buvo skirti man! - įtūžęs šūktelėjo jis. 

Šalia stovėjęs Diuartė Brandao išsitraukė špagą, pasiruošęs ginti kar- 
dinolą ir jo šeimą, jei dar kas nors kėsintųsi. 

Kardinolas atsigręžė į jį: 

— Rūmuose yra priešas. Surink visus didžiojoje salėje. Įpilk visiems 
po taurę vyno ir liepk išgerti. Tada atvesk man tą, kuris negers. 

- Brangusis pusbroli, - susirūpinusi sukuždėjo Adriana, — jūsų švie- 
sybe, aš suprantu jūsų sielvartą, bet šitaip prarasit ištikimiausius tarnus, 
nes daugelis susirgs ir numirs... 

— Aš neduosiu jiems to vyno, kuris teko vargšui nekaltam mano sū- 
nui, — tarė atsigręžęs į ją Rodrigas. - Vynas bus geras. Bet tik nusikaltė- 
lis jo negers, nes baimė užgniauš jam gerklę dar nepakėlus taurės prie 
lūpų. 

Duartė iš karto nuėjo vykdyti kardinolo įsakymo. 

Chuanas vis dar gulėjo nejudėdamas, išblyškęs lyg lavonas. Adria- 
na, Džulija ir Lukrecija sėdėjo šalia, šluostė kaktą šlapiu audeklu, tepė 
gydomaisiais tepalais. 

Kardinolas Rodrigas Bordža pakėlė mažą, suglebusią sūnaus ranku- 
tę ir pabučiavo, o paskui nuėjo į asmeninę koplytėlę ir atsiklaupė prieš 
Marijos statulą. Jis vylėsi Dievo Motinos pagalbos, nes žinojo, kad, 
pati netekusi sūnaus, ji supras kardinolo skausmą. 

— Aš padarysiu visa, ką galiu, kad tūkstančiai nemirtingų sielų susi- 
rinktų į vieną tikrąją Bažnyčią, — prisiekė jis. - Į tavo Bažnyčią, Šven- 
toji Motina. Aš priversiu juos garbinti tavo sūnų, jei tik tu išgelbėsi 
manąjį... 

Čezarė stovėjo koplyčios tarpduryje. Kai kardinolas atsigręžė į jį, 
sūnaus akys buvo pilnos ašarų. 

— Ateik, Čezare. Ateik, mano sūnau. Pasimelsk už brolį, - pasakė 
kardinolas. 

Čezarė priėjo ir atsiklaupė šalia tėvo. 


*kk 


Kardinolo apartamentuose visi tylėdami laukė, kol grįžo Duartė ir 
paskelbė: 

- Kaltininkas surastas. Tai virtuvės berniukas, kuris anksčiau dirbo 
Riminių rūmuose. 

Riminis — nedidelė feodalinė provincija rytinėje Italijos pakrantėje. 
Jos valdovas, vietos kunigaikštis Gasparė Malatesta, buvo pikčiausias 
Romos ir popiežiaus priešas. Tai buvo stambus vyras, kurio kūne galė- 
jo tilpti dvi sielos. Jo platus veidas buvo rečiuotas, o dėl susitaršiusių 
rudų plaukų kupetos žmonės jį vadino Liūtu. 

Kardinolas Bordža pasitraukė nuo sergančio sūnaus ir sušnibždėjo 
Duartei: 

- Paklausk to virtuvės berniuko, kodėl jis taip negerbia jo šventeny- 
bės. O paskui tegul išgeria tą vyno butelį nuo mūsų stalo. Visą! 

Duartė linktelėjo: 

— O ką įsakysit padaryti, kai vynas jį paveiks? 

Kardinolo akys sublizgo iš pykčio, veidas išraudo: 

— Pasodinkit ant asilo, stipriai pririškit ir nusiųskit Riminio Liūtui 
kartu su žinia: tegul meldžia pasigailėjimo ir susitaiko su Dievu. 


+++ 


Chuanas kelias savaites išgulėjo tarsi giliai miegodamas. Kardino- 
las pareikalavo, kad berniukas liktų rūmuose Vatikane ir jį gydytų as- 
meninis gydytojas. Adriana sėdėjo prie berniuko lovos, jį prižiūrėjo 
kelios tarnaitės. Rodrigas Bordža koplyčioje ilgas valandas meldėsi Die- 
vo Motinai. 


— Aš tūkstančius sielų sutelksiu į vieną tikrąją Bažnyčią, — karštai 
prisiekinėjo jis. — Jei tik tu išmaldausi Kristaus išgelbėti mano sūnaus 
gyvybę. 

Kai Dievas atsiliepė į tėvo maldas ir Chuanas pasveiko, kardinolas 
tapo dar ištikimesnis šventajai Katalikų Bažnyčiai ir savo šeimai. 

Tačiau dabar Rodrigas Bordža suvokė, kad vien dangus nebeužtik- 
rins jo šeimos saugumo, todėl reikia padaryti dar vieną dalyką — išsi- 
kviesti iš Ispanijos Migelį Korelją, dar vadinamą donu Mičelotu. 

Šis nesantuokinis kardinolo Rodrigo Bordžos sūnėnas nuo pat gimi- 
mo turėjo kovoti su likimu. Vaikystėje gyvendamas Valensijoje jis ne- 
buvo nei nedorėlis, nei sadistas, dažnai gindavo tuos, kurie dėl savo 
gerumo tapdavo žiauresniųjų taikiniu, juk dažnai gerumas laikomas sil- 
pnumu. 

Nuo pat vaikystės Migelis priėmė savo lemtį — ginti tuos, kurie neša 
pasauliui Dievo ir šventosios Romos Bažnyčios šviesą. 

Migelis buvo stiprus berniukas, žiaurus ir savo ištikimybe, ir 
veiksmais. 

Žmonės pasakojo, kad būdamas stambus paauglys, gindamas savo 
motinos, kardinolo sesers, namus, Migelis susikovė su nuožmiausiu kai- 
mo banditu. 

Migeliui buvo tik šešiolika, kai banditų vadeiva su keliais jaunais 
vandalais įsiveržė į namus ir taikėsi nustumti vaikiną nuo medinės skry- 
nios, kur motina laikė šventąsias šeimos relikvijas ir skalbinius. Kai 
tylenis Migelis iškeikė banditus ir nepasitraukė, vadeiva stiletu giliai 
perrėžė jam veidą — nuo burnos iki skruosto. Kraujo srovė plūstelėjo 
ant skrynios, motina klykė, sesuo garsiai raudojo, tačiau Migelis nepa- 
sidavė. 

Galop, kai į gatvę išpuolę kaimynai ėmė rėkti, banditai iš baimės, 
kad jų nesučiuptų, pabėgo į kalnus. 

Kai po kelių dienų ta pati gauja pamėgino sugrįžti į kaimą, gyvento- 
jai jiems pasipriešino, ir nors dauguma nusikaltėlių pabėgo, Migelis 
sučiupo jų vadeivą. Ryte žmonės banditą rado pakartą stora virve ant 
aukšto medžio kaimo aikštėje. 

Nuo tos dienos kalbos apie Migelio Koreljo nuožmumą pasklido po 
Valensijos kunigaikštystę. Žmonės, bijodami keršto, nedrįso paliesti nei 
jo paties, nei šeimos ar draugų. 

Žaizda Migelio veide užgijo, jis liko sveikas, bet randas iškreipė 
veidą į pašaipią šypseną. Nors tokia išraiška ir baugino, žmonės Migelį 
laikė teisingu žmogumi, o maloningas žvilgsnis, sklindantis iš aukso 
rudumo jo akių, leido įžvelgti kilnią sielą. Kaimiečiai ėmė pagarbiai 
vadinti Migelį donu Mičelotu. 

Kardinolas Rodrigas Bordža manė, kad kiekvienoje šeimoje vieni 
jos nariai turi stovėti priekyje ir skelbti Dievo žodį, o kiti — ginti užnu- 
garį, užtikrinti pirmųjų saugumą ir šventų pastangų sėkmę. Sėdintieji 
Bažnyčios soste be kitų pagalbos negali apsiginti nuo piktavalių, nes 
pasaulis, kuriame jie gyvena, yra žiaurus. 

1 Niekas nenustebo, kai jaunasis donas Mičelotas buvo pakviestas at- 
likti piktadario vaidmens, nes jis buvo ypatingas žmogus. Kad ir ką 
priešai šnekėjo apie Migelio charakterio trūkumus, Rodrigas Bordža 
niekada neabejojo sūnėno meile ir ištikimybe dangiškajam Tėvui bei 
šventajai apvaizdai. Kardinolas nedvejojo, kad donas Mičelotas visada 
paklus tiek jo, tiek dangiškojo Tėvo valiai ir noriai vykdys šventosios 
motinos Bažnyčios įsakymus. 

Kadangi kardinolas tikėjo, kad jo veiksmus įkvepia Dievas, o donas 

Mičelotas manė, kad ta pati dangiškoji galia valdo jo rankas, nė vienas 
nė nepagalvojo apie nuodėmę. Migelio nuomone, kaskart, kai atima 
kokio nors kardinolo ar Bažnyčios priešo gyvybę, jis grąžina jų sielas 
| namo ir atiduoda dangiškojo Tėvo teismui. 
Užaugęs Valensijoje, Rodrigas Bordža žinojo, kokį kraują varinėja 
| jo sūnėno ispano širdis. Todėl, kai Chuanas pasveiko, kardinolas išsi- 
| kvietė Migelį į Romą. Suprasdamas, kokie pavojai slypi šioje svetimo- 
je žemėje, jis patikėjo savo šeimos saugumą dvidešimt vienerių metų 
donui Mičelotui. Augdami kardinolo vaikai retai kada atsigręžę nepa- 
matydavo dono Mičeloto šešėlio. 

Dabar, kai kardinolas būdavo Romoje ir pavykdavo atitrūkti nuo 
vicekanclerio pareigų, jis kasdien lankydavo vaikus, šnekėdavosi ir žais- 
davo su jais. Jį dažnai lydėdavo donas Mičelotas. Kai tik pasitaikydavo 
proga, kardinolas su vaikais iš alinančios Romos vasaros kaitros ir siaurų, 
žmonių pilnų gatvelių pabėgdavo į savo puikų, vešlios žalumos apsup- 
tą dvarą užmiestyje. 


ANTRAS SKYRIUS 


Apeninų prieškalnėse buvo didelė kardinolo žemės valda su ežeru, 
kurį supo kedrų ir pušų miškas. Kelionė iš Romos į šią vietą trukdavo 
ištisą dieną. Rodrigas Bordža gavo šią dovaną iš savo dėdės popiežiaus 
Kaliksto III ir per pastaruosius kelerius metus pastatydino čia prabangų 
kaimo dvarą sau ir šeimai. 

Sidabrinis ežeras buvo stebuklingas kampelis, kupinas įvairiausių 
gamtos garsų ir spalvų, tikras žemės rojus kardinolui. Per aušrą ir prie- 
blandoje, kai iš dangaus pranykdavo žydruma, ežero paviršius tapdavo 
sidabriškai pilkas. Ežero grožis užbūrė kardinolą nuo pat pirmos aki- 
mirkos, kai jį pamatė. Jis vylėsi, kad vaikai čia praleis laimingiausias 
savo gyvenimo valandas. Karštomis, gelsvomis lyg citrina vasaros die- 
nomis vaikai atsivėsindavo maudydamiesi ežere, lakstydavo vešliose 
žaliose pievose, o kardinolas vaikščiodavo po citrusinių medžių girai- 
tes, rankoje laikydamas auksinį rožinį. Tomis ramiomis akimirkomis 
jis stebėdavosi, koks gražus yra gyvenimas, o ypač jo gyvenimas. Ži- 
noma, jis sunkiai dirbo, būdavo skaudu prisiminti savo gyvenimą tomis 
dienomis, kai buvo dar jaunas vyskupas, tačiau argi dabar jis negali 
džiaugtis sėkme? Kiek daug nelaimingų sielų vargsta žemėje ir už tai 
negauna jokio dangiško atlygio! Kardinolas pažvelgė į žydrą dangų, 
širdį užliejo dėkingumas. Jis meldėsi prašydamas Dievo malonės, nes 
po visų šių palaimos metų kardinolo tikėjimo skraistė slėpė baimę, kad 
už tokį gerą gyvenimą kada nors reikės brangiai užmokėti. Kardinolas 
neabejojo, kad Dievas dosniai apdovanoja neprašydamas atlygio, ta- 
čiau jei žmogus ketina vesti sielas į šventąją Bažnyčią, reikia patikrinti, 
ar jis nuoširdus. Kaip kitaip dangiškasis Tėvas gali matyti, ko žmogus 
vertas? Kardinolas vylėsi pasirodyti esąs tinkamas kandidatas. 

Vieną vakarą po gausios vakarienės prie ežero kardinolas surengė 
vaikams įspūdingą fejerverką. Rodrigas laikė pakėlęs mažąjį Chofrė, o 
Chuanas stovėjo stipriai įsikibęs į tėvo drabužį. 

Sidabrinės žvaigždės nušvietė dangų didžiulėmis švytinčiomis ar- 
komis ir žiburiuojančiomis kaskadomis. Čezarė, laikęs seserį už ran- 
kos, pajuto, kaip ji virpa ir šūkčioja išgirdusi šūvius, po kurių dangų 
nušviečia žaižaruojantys pliūpsniai. 

Pamatęs, kad duktė bijo, kardinolas perdavė Chofrė broliui ir pakėlė 
Lukreciją. 

-— Tėvelis tave laikys. Tu būsi saugi. 

Laikydamas mažąjį Chofrė, Čezarė stovėjo šalia tėvo ir klausėsi, 
kaip šis vaizdžiai aiškina apie žvaigždynus, žodžius palydėdamas iš- 
kalbingais gestais. Berniukui tėvo balsas pasirodė toks raminantis, kad 
jau dabar suvokė visą gyvenimą branginsiąs laiką, praleistą prie Sidab- 
rinio ežero. Šiąnakt jis jautėsi laimingiausias vaikas žemėje ir staiga 
pajuto, kad viskas yra įmanoma. 


**k+ 


Kardinolui Rodrigui Bordžai patiko visa, ką jis daro. Jis buvo vie- 
nas iš tų retų geros nuotaikos žmonių, kurie visus užkrečia savo entu- 
ziazmu. Kai vaikai paaugo, o jų žinios pasidarė gilesnės, kardinolas su 
jais išsamiai kalbėdavosi apie religiją, politiką, filosofiją, su Čezare ir 
Chuanu ilgas valandas aptarinėjo diplomatijos meną bei religinės ir po- 
litinės strategijos vertę. Čezarei šios proto pratybos patikdavo, o Chua- 
nui dažnai būdavo nuobodu. Kartą išsigandęs dėl Chuano gyvybės, tė- 
vas jam nuolaidžiavo ir tuo kenkė, nes vaikas augo užgaidus ir išlepęs. 
Tačiau didžiausias viltis ir lūkesčius kardinolas siejo su Čezare. 

Rodrigui patiko lankytis Orsinių rūmuose, nes pusseserė Adriana ir 
jaunoji Džulija juo žavėjosi ir rodė didelį dėmesį. Džulija suaugo į gra- 
žią moterį. Jos plaukai, dar sodresnės negu Lukrecijos aukso spalvos, 
beveik siekė grindis. Akys buvo didelės, mėlynos, lūpos putlios, to- 
dėl visai nenuostabu, kad romiečiai Džuliją laikė gražuole. Kardino- 
las ėmė ja žavėtis. Džulija buvo kilusi iš žemesniosios aristokratijos. 
Susižadėjusi su keleriais metais jaunesniu Orsiniu, ji atsinešė pakan- 
kamai didelį kraitį - tris šimtus florinų. Rodrigo vaikai visada džiaug- 
davosi, kai tėvas ateidavo pas juos, tačiau ir Džulija pradėjo laukti šių 
apsilankymų. Kardinolo išvaizda vertė ją rausti, kaip ir daugelį jo gy- 
venime sutiktų moterų. Laukdama kardinolo, padėjusi Lukrecijai iš- 
sitrinkti plaukus ir apsirengti geriausiais drabužiais, Džulija ir pati 
stengdavosi pasipuošti. Nors amžiaus skirtumas buvo didelis, ši jauna 
moteris pakerėjo Rodrigą. 

Kai atėjo laikas rengti oficialią kardinolo krikštasūnio Orso ir Džu- 
lijos Farnesės civilinės santuokos ceremoniją, iš pagarbos pusseserei 
Adrianai ir žavėdamasis nuotaka Rodrigas Bordža pasiūlė atšvęsti ves- 
tuves jo rūmų Žvaigždžių salėje. 


21 


Tą dieną jaunoji Džulija, balta atlasine nuotakos suknele, sidabriniu 
perlais siuvinėtu šydu, dengiančiu jos mielą veidą, atrodė gražiausia 
kardinolo kada nors sutikta moteris, jo akyse išaugusi iš paprastos mer- 
gaitės. Ji buvo tokia gaivi ir pilna gyvybės, kad kardinolas turėjo tram- 
dyti savo aistrą. 

Greit jaunasis Orsas kartu su patarėjais buvo išsiųstas į kardinolo 
dvarą Basanelą, kad pasiruoštų tapti karininku. Džulija Farnesė noriai 
ieškojo paguodos kardinolo glėbyje, o vėliau ir lovoje. 


*kk 


Kai Čezarė ir Chuanas sulaukė paauglystės, tėvas juos išsiuntė iš 
namų rengtis skirtam vaidmeniui. Kadangi Chuanas sunkiai krimto 
mokslus, kardinolas nusprendė, kad jam nelemta būti kunigu ar moks- 
lininku, todėl tegu tampa kareiviu. Čezarė buvo ypač gabus, todėl jį 
leido į Perudžos mokyklą. Tikrai gabus Čezarė ten pasimokė dvejus 
metus ir stojo į Pizos universitetą studijuoti teologijos bei kanonų tei- 
sės. Kardinolas tikėjosi, kad Čezarė eis jo pėdomis ir iškils į Bažnyčios 
hierarchijos aukštumas. 

Nors Rodrigas Bordža aprūpino ir tris kitus savo vaikus, kurių susi- 
laukė su kurtizanėmis, bet viltis siejo tik su savo ir Vanocos atžalomis — 
Čezare, Chuanu bei Lukrecija. Tačiau jam buvo daug sunkiau užmegzti 
stiprų ryšį su jauniausiu sūnumi Chofrė. Mėgindamas rasti pasiteisini- 
mą, kodėl mažiau myli jaunėlį, jis imdavo abejoti, ar jauniausias sūnus 
tikrai jo. Kas gali žinoti, kokios paslaptys glūdi moters širdyje? 

Kardinolas Bordža ėjo vicekanclerio, arba popiežiaus juristo, parei- 
gas valdant keliems popiežiams. Dabartiniam popiežiui Inocentui jis 
tarnavo aštuonerius metus ir per tą laiką padarė visa, kas įmanoma, kad 
padidintų popiežiaus valdžią ir teises. 

Tačiau kai vargšas popiežius Inocentas atgulė į mirties patalą, jo 
nepajėgė išgelbėti nei motinos pienas, nei perpiltas trijų jaunuolių krau- 
jas. Kiekvienam vaikinui sumokėta po dukatą, bet kai šis medicinos 
eksperimentas nepavyko, atsidėkota surengiant iškilmingas laidotuves, 
o kiekviena šeima gavo po keturiasdešimt dukatų. 

Deja, popiežius Inocentas paliko tuščią iždą, o šventąją Bažnyčią — 
beginklę prieš katalikiškojo Ispanijos karaliaus ir krikščioniškiausiojo 
Prancūzijos karaliaus užmačias. 

Popiežiaus finansuose viešpatavo tokia netvarka, kad pats šventasis 
tėvas buvo užstatęs savo mitrą, popiežiaus kepurę, kad galėtų nusipirk- 
ti palmių lapų dalyti per Verbų sekmadienį. Neklausydamas Rodrigo 
Bordžos patarimo, jis Milano, Neapolio, Venecijos, Florencijos ir kitų 
miestų valstybių bei feodų valdovams buvo atidėjęs mokesčius į Baž- 
nyčios iždą ir pats išleidęs didžiulius pinigus rengdamas kryžiaus žy- 
gius, kuriuose niekas nenorėjo dalyvauti. 

Tik genialus strategas ir finansininkas galėjo grąžinti buvusią šlovę 
šventajai Katalikų Bažnyčiai. Tačiau kas jis? Tai svarstė visi, bet teisę 
spręsti turėjo tik kardinolų kolegija, kuriai vadovavo Šventoji Dvasia ir 
įkvėpė pats Dievas, nes popiežius negalėjo būti paprastas žmogus, o tik 
siųstas dangaus. 


* ki 


1492 metų rugpjūčio šeštąją didžiojoje Siksto koplyčios salėje, da- 
lyvaujant šveicarų gvardiečiams, Romos kilmingiesiems ir užsienio pa- 
siuntiniams, turėjusiems apsaugoti kolegijos kardinolus nuo įtakos ir 
pašalinių asmenų, konklava pradėjo rinkti naują popiežių. 

Pagal tradiciją, vos tik popiežius Inocentas mirė, visi Bažnyčios va- 
dovai, dvidešimt trys šventosios kolegijos nariai, susibūrė rinkti Dievo 
žmogaus - raktininko, Šventojo Petro įpėdinio, Kristaus vietininko že- 
mėje. Jis privalės būti ne tik dvasinis šventosios Romos Katalikų Baž- 
nyčios vadovas, bet ir žemiškas Popiežiaus sričių valdytojas. Todėl pri- 
valo būti labai protingas, gebėti vadovauti žmonėms ir kariuomenei, 
derėtis su vietiniais provincijų valdovais, užsienio karaliais bei kuni- 
gaikščiais. 

Šventoji popiežiaus tiara žadėjo didelį turtą, taip pat ir galimybę 
suvienyti ar dar labiau išskaidyti feodalinių miestų valstybių ir provin- 
cijų konglomeratą, sudarantį Italijos pusiasalio centrą. Todėl netgi po- 
piežiui Inocentui dar gyvam esant jau buvo sudarinėjami sandoriai, ža- 
dami turtai ir titulai, vyko derybos dėl kai kurių kardinolų palaikymo 
per būsimus popiežiaus rinkimus. 

Tarp kardinolų, laikytų tinkamais tapti popiežiumi, buvo tik keli tik- 
rai to verti: Milano kardinolas Askanijas Sforca, Venecijos kardinolas 
Čibas, Neapolio kardinolas dela Roverė ir Valensijos kardinolas Bor- 
dža. Tačiau Rodrigas Bordža — svetimšalis, kilęs iš Ispanijos, todėl jo 
galimybės atrodė nedidelės. Didžiausias trūkumas, kad jis katalonas. Ir 
nors jis pakeitė savo pavardę iš ispaniškos Borcha į itališką Bordža, 
senosios italų šeimos jo nelaikė savu. 

Tačiau jo kandidatūra svarstyta, nes Bordža daugiau negu trisdešimt 
penkerius metus uoliai tarnavo Bažnyčiai. Kaip popiežiaus juristas, jis 
buvusiems popiežiams derybomis išsprendė kelias sudėtingas diploma- 
tines situacijas. Kiekviena pasiekta Vatikano pergalė didino asmeninį 
Bordžos turtą ir teikė naujų privilegijų jo šeimai. Kardinolas surado 
geras pareigas daugeliui savo giminaičių ir aprūpino juos turtais, į ku- 
riuos, senųjų italų šeimų nuomone, jie neturėjo teisių. Popiežius ispa- 
nas? Nesąmonė. Šventasis sostas yra Romoje, todėl, be abejonės, jų 
popiežius turi būti kilęs iš Italijos provincijų. 

Apsupta paslapties šydo, konklava ėmėsi Dievo darbo. Susodinti 
atskirose didžiulės šaltos koplyčios celėse, kardinolai negalėjo bendrauti 
vienas su kitu ir su išoriniu pasauliu. Kiekvienas turėjo priimti sprendi- 
mą pats - melsdamasis, įkvėptas Dievo, klūpodamas prieš nedidelį al- 
torių, puošiamą tik Nukryžiuotojo ir degančių žvakių. 

Tuose tamsiuose, drėgnuose kambariuose dar buvo gultas pamiego- 
ti, kad kardinolai atgautų jėgas, naktipuodis skrandžio turiniui ištuštin- 
ti, pisuaras, indas su cukruotais migdolais, marcipanais, sausainiais, du- 
benėlis cukranendrių cukraus, ąsotis vandens ir šiek tiek druskos. Ka- 
dangi koplyčioje nebuvo virtuvės, maistas buvo gaminamas jų pačių 
rūmuose, atvežamas mediniuose induose ir paduodamas pro langelį du- 
ryse. Kardinolai vienumoje kovojo su savo sąžine, svarstydami, kuris 
žmogus geriausiai tarnautų jų šeimai, provincijai ir šventajai motinai 
Bažnyčiai, nes pasielgęs neapdairiai galėjo išsaugoti savo žemiškąsias 
gėrybes, bet prarasti nemirtingą sielą. 

Negalima eikvoti laiko, nes po savaitės kardinolai tegaus duonos, 
vyno ir vandens. Mirus popiežiui, mieste įsiviešpatavo chaosas. Be va- 
dovo Romos gatves apėmė visiška netvarka. Plėšikai siaubė parduotu- 
ves, laužėsi į pilis, nužudė šimtus žmonių. Ir tai dar ne viskas. Kol 
šventoji tiara nedengė niekieno galvos, pačiai Romai grėsė užkariavi- 
mo pavojus. 

Kai prasidėjo balsavimas, tūkstančiai miestiečių susirinko aikštėje 
prieš koplyčią. Jie stovėjo, garsiai meldėsi, giedojo giesmes ir vylėsi, 
jog naujas popiežius išmels iš dangaus, kad gatvėse liautųsi pragaras. 
Jie mojavo vėliavomis, laikė šūkius ir laukė, kada balkone pasirodęs 
pasiuntinys paskelbs, jog jie išgelbėti. 

Pirmasis turas truko tris dienas, bet nė vienas kardinolas nesurinko 
reikiamų dviejų trečdalių balsų. Balsai pasidalijo tarp kardinolo Aska- 
nijo Sforcos iš Milano ir kardinolo dela Roverės iš Neapolio. Kiekvie- 
nas gavo po aštuonis. Rodrigas Bordža turėjo septynis balsus ir užėmė 

antrą vietą. Baigus skaičiuoti, neišaiškinus nugalėtojo, biuleteniai buvo 
iškilmingai sudeginti. 

Tą rytą minia aikštėje stebėjo, kaip iš kamino rūkstantys dūmai su- 
daro tarsi didelį pilką klaustuką vaiskiame danguje virš Siksto koply- 
čios. Laikydami tai lemtingu ženklu, jie meldėsi ir laikė nukreipę į dan- 
gų savadarbius medinius kryžius. Kai Vatikanas nieko nepaskelbė, mies- 
tiečiai ėmė dar uoliau melstis ir garsiai giedoti. 

Kardinolai vėl grįžo į savo celes svarstyti. 

Antrasis skaičiavimas po dviejų dienų buvo maždaug toks pat kaip 
pirmasis, niekas nepadarė didesnių nuolaidų. Šįkart, juodiems dūmams 
pakilus iš kamino, maldos ir giesmės pritilo. Aikštė tamsoje atrodė ny- 
ki, ją apšvietė tik keli fakelai ir mirksintys gatvės žibintai. 

Romoje sklido keisčiausi gandai. Miestiečiai priesaikavo, kad rytą 
patekėjo trys vienodos saulės, ir apstulbusi minia tai palaikė ženklu, 
jog naujasis popiežius derins tris pontifikato galias: laikinąją, dvasinę 
ir dangiškąją. Jiems atrodė, kad tai palankus ženklas. 

Dar kalbėta, kad tą naktį aukštame kardinolo Džuliano dela Roverės 
rūmų bokšte, kur niekas negalėjo patekti, vienu metu patys užsilieps- 
nojo šešiolika fakelų, ir miniai stebint — iš pradžių viltingai, vėliau su 
nerimu — visi užgeso, išskyrus vieną. Blogas ženklas. Kuri popiežiaus 
galia liks? Aikštėje įsivyravo nejauki tyla. 

Koplyčioje konklava priėjo visišką aklavietę. Celėse darėsi vis šal- 
čiau ir drėgniau. Daugelis senesniųjų kardinolų ėmė jausti įtampą. Ne- 
įmanoma mąstyti urzgiančiu pilvu ir skaudančiais keliais. 

Tą naktį keli kardinolai po vieną išėjo iš savo celių, slapta įsmuko 
į kitus kambarius ir ėmė iš naujo derėtis, sudarinėti naujus sandorius 
dėl turto ir pareigų, dalyti pažadus. Už vieną balsą buvo siūlomi tur- 
tai, pareigos, galimybės, skambėjo naujos ištikimybės priesaikos. Ta- 
čiau žmonių protai ir širdys linkę dvejoti, todėl sunkumų tikrai galėjo 
kilti. Jei žmogus gali parduoti sielą vienam velniui, tai ar negali ir 
kitam? 

Minia aikštėje praretėjo. Daug pavargusių ir nusivylusių miestiečių, 
susirūpinę savo saugumu, paliko aikštę ir nuėjo namo. Kai šeštą valan- 
dą ryto pagaliau iš kamino išsiveržė balti dūmai ir nuo Vatikano langų 
buvo nuristi akmenys, kad būtų galima paskelbti žinią, jos klausėsi vos 
keli likę aikštėje žmonės. 

Virš jų galvų iškilo palaiminimo kryžius, ir vos matoma figūra, vil- 
kinti gražią sutaną, paskelbė: 

-— Su džiaugsmu pranešu, kad turime naują popiežių. 

Tie, kurie žinojo apie aklavietę, svarstė, kuris iš dviejų pagrindinių 
kandidatų išrinktas — kardinolas Askanijas Sforca ar kardinolas dela 
Roverė. Tačiau staiga prie lango pasirodė dar vienas žmogus, stambes- 
nis ir įspūdingesnis, jis lyg konfeti pažėrė kelis popieriaus lapelius, ant 
kurių buvo parašyta: „Mes turime popiežių - kardinolą Rodrigą Bordžą 
iš Valensijos, popiežių Aleksandrą VI. Mes išgelbėti!“ 


TREČIAS SKYRIUS. 


Kai kardinolas Rodrigas Bordža tapo popiežiumi Aleksandru VI, nu- 
sprendė pirmiausia įvesti tvarką Romos gatvėse. Nuo popiežiaus Ino- 
cento mirties iki naujojo popiežiaus vainikavimo mieste įvyko per du 
šimtus žmogžudysčių. Kaip šventasis tėvas, jis privalo nutraukti šią su- 
irutę ir parodyti pavyzdį nusidėjėliams. Nes kaip kitaip gerieji miesto 
žmonės galės ramiai melstis? 

Pirmasis sučiuptas žmogžudys buvo nedelsiant pakartas. Be to, pa- 
kartas jo brolis, namai sugriauti, sudeginti ir visiškai nušluoti nuo že- 
mės paviršiaus, taigi šeima liko be pastogės. Per kelias savaites į Ro- 
mos gatves grįžo tvarka, miestiečiai džiaugėsi gavę tokį stiprų ir protin- 
gą šventosios tiaros nešiotoją. Dabar ir žmonės pritarė kardinolų 
pasirinkimui. 

Tačiau Aleksandras turėjo priimti ir kitus sprendimus, iš kurių du 
svarbiausi buvo ne dvasiniai. Pirmiausia, popiežius turėjo sukurti ka- 
riuomenę, kad Katalikų Bažnyčia įgytų laikiną galią ir susigrąžintų 
valdžią Popiežiaus srityse. Antra, jis privalėjo pasirūpinti savo vaikų 
ateitimi. 

Taigi sėdėdamas soste Vatikano rūmų Tikėjimo salėje, popiežius mąs- 
tė apie Dievo planus, pasaulį, tautas ir šeimas. Argi dabar jis ne tikrasis 
Dievo vikaras čia, žemėje? Todėl argi ne jis turi rūpintis visu pasauliu, 
tautomis, karaliais, visais nepriklausomais Italijos miestais, respubli- 
komis, oligarchijomis? Ir netgi naujai atrastomis Indijomis? Argi ne jo 
pareiga duoti žmonėms geriausius patarimus, nuspręsti, kas kelia pavo- 
jų Dievo viešpatystei, o kas ne? 

Be to, reikia pasirūpinti nesuskaičiuojama Bordžų gimine. O ką da- 
ryti su savo vaikais, kurie to paties kraujo, tačiau paveldėję nesuvaldo- 

mas aistras? Kuri pareiga svarbesnė? Ar galima pasiekti šiuos abu tiks- 
lus neaukojant vieno dėl kito? 

Aleksandro pareiga Dievui aiški. Jis turi sustiprinti Bažnyčią. Prisi- 
minimas apie didįjį Bažnyčios skilimą prieš septyniasdešimt penkerius 
metus, kai buvo du popiežiai ir dvi Bažnyčios — abi silpnos, dar labiau 
sustiprino popiežiaus apsisprendimą. 

Dabar Italijos miestus, priklausančius Bažnyčiai, valdė tironai, la- 
biau rūpinęsi, kaip papildyti šeimos iždą, o ne mokėti mokesčius šven- 
tajai Bažnyčiai, pašventinusiai jų valdžią. 

Karaliai naudojosi Bažnyčia kaip įrankiu galiai stiprinti, visiškai pa- 
miršę, kad reikia gelbėti savo nemirtingas sielas. Netgi turtingieji Ispa- 
nijos ir Prancūzijos valdovai nemokėdavo mokesčių Bažnyčiai, kai jiems 
neįtikdavo popiežius. Šitoks įžūlumas! O kas, jei šventoji Bažnyčia ne- 
palaimins jų valdymo? Žmonės paklūsta karaliams tik todėl, kad tiki, 
jog jie Dievo pateptieji, ir tik popiežius, kaip Bažnyčios atstovas ir 
Kristaus vietininkas, gali šį palaiminimą patvirtinti. Aleksandras su- 
prato privaląs ir toliau kontroliuoti Prancūzijos bei Ispanijos karalių 
valdžią. Tas siaubingas karalių sušauktas Visuotinis Bažnyčios susi- 
rinkimas neturi pasikartoti. Bažnyčiai ir popiežiui būtina pasaulietinė 
galia, kad įtvirtintų Dievo valią. Kitaip tariant, reikia galingos ka- 
riuomenės. Aleksandras rūpestingai apsvarstė savo popiežiškąsias ga- 
lias ir sukūrė planą. 


**k+ 


Iš karto po vainikavimo Aleksandras skyrė kardinolu savo sūnų Če- 
zarę. Dar vaikas Čezarė gavo Bažnyčios palaiminimą ir vyskupo titulą 
bei kelių tūkstančių dukatų pajamas. Dabar, nors Čezarei vos septynio- 
lika ir jį valdo jaunystės aistros bei ydos, kūnas ir siela jau subrendę. 
Čezarė įgijo Perudžos ir Pizos universitetų teisės bei teologijos diplo- 
mus. Vaikino parašytas disputas buvo laikomas vienu geriausių kada 
nors pateiktų studentų darbų. Tačiau jam ypač patiko karo istorija ir 
strategija. Čezarė kovėsi keliuose nedideliuose mūšiuose ir viename 
netgi pasižymėjo. Jis puikiai išmanė karo meną. 

Aleksandrui pasisekė: Dievas apdovanojo sūnų guviu protu, tvirtais 
siekiais ir prigimtiniu nuožmumu, be kurio neįmanoma iškilti šiame 
blogio kupiname pasaulyje. Žinios, kad yra paskirtas šventosios Ro- 
mos Katalikų Bažnyčios kardinolu, Čezarė Bordža sulaukė dar studi- 
juodamas kanonų teisę Pizos universitete. Nors, kaip popiežiaus sūnus, 

Čezarė tokių pareigų tikėjosi, jas gavęs neapsidžiaugė. Tiesa, jis taps 
turtingas, bet savo širdyje vaikinas jautėsi esąs kareivis — troško vesti 
pulkus į mūšį, šturmuoti pilis, nugalėti tvirtoves. Dar jis norėjo turėti 
žmoną, susilaukti vaikų, kurie nebūtų nesantuokiniai, kaip jis pats. 

Du artimiausi Čezarės draugai studentai, Džovanis Medičis ir Tila 
Baljonis, pasveikino jį ir ėmė rengti išleistuvių vakarą, nes kitą savaitę 
Čezarei reikės vykti į šventimus Romoje. 

Džo jau buvo paskirtas kardinolu sukakęs trylika, nes jo tėvas buvo 
įtakingasis Florencijos Lorencas Puikusis. Tila Baljonis vienintelis iš 
jų trejeto neturėjo bažnytinio titulo, bet buvo vienas iš Perudžos kuni- 
gaikštystės paveldėtojų. Čia, Pizos universitete, draugai jautėsi tik links- 
mi studentai, nors turėjo tarnų, asmens sargybinių ir nešiojosi ginklą, 
kad galėtų apsiginti patys. Čezarė mokėjo puikiai kautis špaga, kirviu ir 
ietimi, tačiau dar neturėjo visos kario ginkluotės. Jis buvo labai stiprus 
ir aukštesnis už daugelį vyrų. Jam puikiai sekėsi studijos, dėstytojai juo 
didžiavosi, kita vertus, visi to ir tikėjosi iš popiežiaus sūnaus. 

Džo buvo geras studentas, bet fiziškai nelabai stiprus. Jis turėjo ašt- 
rų liežuvį, tačiau jį prilaikė bendraudamas su dviem savo draugais. Net 
septyniolikametis Čezarė gebėjo įkvėpti pagarbią baimę, o Tila Baljo- 
nis įsižeidęs įsiusdavo kaip bulius. 

Trys draugai šventė Medičių viloje Pizos priemiestyje. Atsižvelgda- 
mi į naująją raudoną Čezarės kepuraitę, jie surengė nedidelį slaptą po- 
būvį, kuriame dalyvavo tik šešios kurtizanės. Vakarienė buvo kukli — 
aviena, vynas, saldumynai, draugija mėgavosi mielu, nerūpestingu po- 
kalbiu. 

Draugai atsigulė anksti, mat nusprendė, kad kitą dieną prieš grįžda- 
mi namo - Džo Medičis į Florenciją, o Čezarė Bordža į Romą - jie 
nuvyks į Baljonių šeimos šventę Perudžoje. Ten bus Tilos pusbrolio 
vestuvės: teta, kunigaikštienė Atalanta Baljoni, atsiuntė kvietimą. Pa- 
jutęs, kad teta prašo primygtinai, Tila sutiko atvykti. 

Kitą rytą trys draugai išsiruošė į Perudžą. Čezarė jojo savo geriausiu 
žirgu, dovanotu Feraros kunigaikščio Alfonso. Džo sėdėjo ant balto 
mulo, nes nebuvo geras raitelis, o grėsmingasis Tila jojo kovos žirgu 
patrumpintomis ausimis, kad atrodytų baisiau. Ir žirgas, ir raitelis darė 
didelį įspūdį. Draugai nedėvėjo šarvų, nors visi buvo ginkluoti kardais 
ir durklais. Juos lydėjo trisdešimt ginkluotų, lengvai šarvuotų vyrų. Jie 
tarnavo Čezarei ir dėvėjo jo spalvas - geltoną ir ryškiai raudoną. Peru- 
džos miestas buvo pakeliui iš Pizos į Romą, netoli jūros. Baljonių šei- 
ma ir pati Perudža buvo nepriklausomos, nors popiežius ir savinosi ją 

kaip vieną iš savo sričių. Čezarė pasitikėjo savo miklumu ir fizine jėga, 
tačiau niekada nebūtų išdrįsęs apsilankyti Perudžoje, jei ne Tilos globa. 
Dabar prieš užimdamas pareigas Romoje nekantriai laukė vestuvių puo- 
tos linksmybių. 

Perudža buvo laimingas ir gražus miestas. Jos tvirtovė, stovinti ant 
didžiulės kalvos, atrodė beveik neprieinama. 

lioję į miestą, jaunuoliai pamatė, kad bažnyčios ir rūmai papuošti 
vestuvėms, statulos apsiaustos auksu siuvinėtais audeklais. Gyvai ple- 
pėdamas ir netgi juokaudamas su draugais, Čezarė atidžiai stebėjo įtvir- 
tinimus ir mėgavosi kurdamas planus, kaip užimtų šį miestą. Perudžą 
valdė našlė kunigaikštienė Atalanta Baljoni. Tai buvo dar graži mote- 
ris, tačiau garsėjo žiaurumu - juo ir laikė miestą, padedama sūnaus Ne- 
to, kariaunos vado. Didžiausias kunigaikštienės troškimas buvo išvysti 
savo sūnėno Torino ir favoritės Lavinos vestuves. Atalanta manė, kad 
Torinas sustiprins Baljonių šeimos valdžią. 

Rūmuose susirinko visos galingosios Baljonių klano atšakos. Praš- 
matnioje puotoje grojo muzika, šoko poros, vyko imtynės ir riterių tur- 
nyras. Besididžiuojantis savo jėga Čezarė stojo į kovą ir nugalėjo visus 
varžovus. 

Sutemus Baljonių klanas užsidarė tvirtovėje, o Džo, Čezarė ir Tila 
nuėjo išgerti į Tilos kambarius. 

Vidurnaktį, jau apsvaigę nuo išgerto vyno, jie išgirdo klyksmus ir 
riksmus. Išsigandęs Tila pašoko ir ketino čiupęs ginklą bėgti iš kamba- 
rio, tačiau Čezarė jį sulaikė: 

— Leisk man pažiūrėti, kas ten darosi. Tau gali grėsti pavojus. Aš 
tuoj grįšiu. 

Išgirdęs klyksmus, Čezarė instinktyviai pajuto, kad įvyko didelė ne- 
laimė. Išėjęs iš Tilos apartamentų, jis prispaudė prie šono špagą. Nors 
Baljonių klanas garsėjo žmogžudystėmis, Čezarė buvo tikras, kad jie 
neišdrįs liesti popiežiaus sūnaus. Čezarė ramiai ėjo pilies koridoriais 
netylančių klyksmų link, kol pasiekė jaunavedžių kambarius. Čia visur 
telkšojo kraujas — ant Mergelės Marijos statulos, Kūdikėlio Jėzaus pa- 
veikslo, baltų vedybinio guolio paklodžių ir pagalvių užvalkalų, netgi 
baldakimo. Ant grindų gulėjo jaunavedžių — Lavinos ir Torino — kūnai, 
jų naktiniai marškiniai buvo permirkę krauju, per suplėšytą audinį žio- 
jėjo mirtinos žaizdos —kirsta į galvą ir širdį. Šalia stovėjo Netas ir ketu- 
ri ginkluoti jo vyrai, jų špagos buvo skaisčiai raudonos nuo kraujo. Ne- 
to motina, kunigaikštienė Atalanta, klykė prakeiksmus savo mylimam 
sūnui. Čezarė klausėsi, kaip Netas ją ramina: 

— Mama, Torinas buvo per daug galingas, o jo šeima rezgė sąmokslą 
prieš tave. Aš nužudžiau visus iš jų giminės. 

Paskui jis tikino motiną, kad nors ji turėsianti atiduoti valdžią jam, 
visada užimsianti garbingą padėtį. 

Atalanta smogė sūnui ir suriko: 

— Mano sūnus - išdavikas! 

- Atsimerk, mama, — nepasidavė Netas, — prieš tave rengė sąmokslą 
ne tik Torinas, bet ir tavo sūnėnas Tila. 

Čezarė pamanė, kad išgirdo jau pakankamai, ir greit grįžo į Tilos 
kambarį. 

Išgirdęs, kas atsitiko, Tila įsiuto. 

— Šmeižtas! Visa tai šmeižtas! - ėmė rėkti jis. — Šitas šunsnukis 
pusbrolis Netas nori atimti karūną iš savo motinos. Jis ir mane ketina 
nužudyti. 

Čezarė, Tila ir Džo užbarikadavo kambario duris ir pabėgo pro lan- 
gą - nušoko ant rūmų stogo ir nusileido žemyn, kabindamiesi už neta- 
šytų akmenų sienų. Čezarė ir Tila nušoko į užpakalinį kiemą, o paskui 
padėjo Džo, kuris buvo silpnesnis. Atsidūręs ant žemės, Čezarė turėjo 
laikyti Tilą, nes tas veržėsi atgal į rūmus kautis su Netu. Čezarė nusive- 
dė draugus į laukus, kur buvo įsikūrusi jo apsauga. Čia kartu su trisde- 
šimčia ginkluotų vyrų jie bus saugūs. Vienintelį rūpestį Čezarei kėlė 
Tila — ar likti ir padėti jam, ar vežtis su savimi į Romą, kur jam niekas 
negrės. 

Kai Čezarė išsakė draugui abu savo pasiūlymus, šis atsisakė, tik pa- 
prašė, kad Čezarė su savo kariais palydėtų jį į bendruomenės rūmus 
Perudžos centre, kur jis susikviesiąs rėmėjus ir grąžinsiąs tetai pilį. 

Čezarė sutiko, tačiau pirmiausia liepė keliems kareiviams palydėti 
Džo Mediči į Florenciją, o paskui su likusiais sargybiniais nujojo kartu 
su Tila Baljoniu į bendruomenės rūmus. 

Čia jie rado laukiančius keturis ginkluotus vyrus, ištikimus Tilos 
rėmėjus. Jis juos iš karto išsiuntė su pranešimu, ir auštant susirinko 
šimtas ginkluotų karių. 

Saulei pakilus, jie pamatė per aikštę jojant Netą su savo kariais. Če- 
zarė įspėjo vyrus nesivelti į kovą. Paskui stebėjo, kaip Tilos kariai ap- 
supa aikštę, ir vėl vienas nujojo mesti iššūkio Netui. 

Kova greit baigėsi - Tila prišuoliavo prie Neto, sugriebė jo dešinę 
ranką ir įsmeigė durklą į šlaunį. Netas nukrito nuo žirgo, Tila nušoko 
žemėn ir, pusbroliui nespėjus atsistoti, pervėrė jį špaga. Neto kareiviai 
mėgino bėgti, tačiau buvo paimti į nelaisvę. Paskui Tila sėdo ant savo 

žirgo apkarpytomis ausimis ir liepė atvesti paimtus į nelaisvę priešus. 
Jų gyvų liko penkiolika, dauguma buvo sužeisti ir vos įstengė stovėti. 

Čezarė stebėjo, kaip Tilos įsakymu kareiviai kerta priešams galvas 
ir mauna ant katedros aptvaro kuolų. Jį stebino Tila — lėbaujantis stu- 
dentas, per vieną naktį virtęs negailestingu baudėju. Septyniolikametis 
Tila Baljonis tapo Perudžos tironu. 

Atvykęs į Romą ir susitikęs su tėvu, Čezarė papasakojo jam, kas 
atsitiko, ir paklausė: 

- Jei Mergelė Marija yra mylimiausia Perudžos šventoji, kodėl jos 
žmonės tokie žiaurūs? 

Popiežius Aleksandras nusišypsojo. Išgirsta istorija jį labiau pra- 
linksmino negu išgąsdino. 

— Baljoniai - tikri krikščionys, - tarė jis. — Jie tiki rojumi, o tai di- 
džiulė dovana. Kaipgi kitaip žmogus ištvertų savo žemiškąjį gyveni- 
mą? Deja, toks tikėjimas suteikia blogiems žmonėms drąsos daryti sun- 
kius nusikaltimus gėrio ir Dievo vardu. 


*+* 


Popiežius Aleksandras nenorėjo prabangos sau vienam. Jo rūmai, 
Vatikanas, turėjo atspindėti begalinį paties dangaus džiaugsmą. Jis su- 
prato, kad netgi dvasios pakylėtus žmones veikia turtingi, žemiški Die- 
vo atributai šventojoje Katalikų Bažnyčioje. Paprasti žmonės laikė po- 
piežių Kristaus vietininku, neklystančiu ir gerbiamu, tačiau karalių ir 
kunigaikščių tikėjimas buvo ne toks stiprus. Kilminguosius reikėjo įti- 
kinėti auksu ir brangakmeniais, šilkais ir brokatais, didžiule popiežiaus 
mitra ant galvos, prabangiais apdarų audiniais, auksu ir sidabru siuvi- 
nėtais apeiginiais drabužiais ir kapomis, kurie buvo su meile saugomi 
ištisus šimtmečius ir įgijo neįkainojamą vertę. Viena didingiausių Vati- 
kano rūmuose buvo didžiulė Popiežių salė - tūkstančiai kvadratinių met- 
rų išpuoštų sienų, didingai ištapytų lubų, žadančių pomirtinį gyvenimą 
teisuoliams. Šioje salėje popiežius priimdavo tuos, kurie, susirinkę iš 
visos Europos, rengėsi į piligrimų keliones ir, nešini dukatais, meldė 
išankstinio nuodėmių atleidimo. Čia buvo portretai įžymių popiežių, 
karūnuojančių galingiausius karalius — pavyzdžiui, Karolį Didįjį, — ar 
vadovaujančių kryžiaus žygiams, maldaujančių Dievo Motiną pasigai- 
lėti žmonijos. Visi portretai bylojo, kad karaliai už savo valdžią turi 
būti dėkingi juos laiminančiam popiežiui — jų žemiškajam išganytojui. 
Nulenkę galvas karaliai klūpojo prieš popiežių, pakėlusį akis į dangų. 

Sūnų Chuaną Aleksandras pasikvietė į savo apartamentus, įrengtus 
priešais Didžiąją salę. Atėjo laikas pranešti, kad jo likimas - tapti Ispa- 
nijos aukštuomenės nariu. 

Chuanas Bordža buvo beveik toks pat aukštas kaip Čezarė, tačiau 
smulkesnis. Kaip tėvas ir brolis, jis buvo patrauklus, tačiau kitaip. Iš 
savo protėvių ispanų Chuanas paveldėjo šiek tiek įkypas akis ir aukštus 
skruostikaulius. Jo oda buvo bronzinė, nes ilgas valandas jis praleisda- 
vo jodinėdamas ir medžiodamas, tačiau toli viena nuo kitos įsodintose 
tamsiose akyse dažnai sužibdavo įtarumas. Vis dėlto didžiausias Chua- 
no trūkumas - kad jis neturėjo tėvui ir broliui būdingo žavesio. Jo tam- 
sias lūpas dažnai iškreipdavo ironiška šypsena, tik ne dabar, kai jis atsi- 
klaupė prieš tėvą. 

— Kuo galiu tau pasitarnauti, tėve? — paklausė jis. 

Aleksandras meiliai jam nusišypsojo, nes šitam sūnui, kaip ir sutri- 
kusioms sieloms pragaro prieangyje, labiausiai reikia pagalbos, kad būtų 
išganytas. 

- Atėjo laikas perimti tas pareigas, kurios tau atiteko mirus netikram 
broliui Pedrui Luisui. Kaip jau žinai, tu paveldėjai jo kunigaikštystę ir 
Gandijos kunigaikščio titulą. Pedras buvo susižadėjęs su Marija Enri- 
kes, Ispanijos karaliaus Ferdinando pussesere. Aš, kaip tavo tėvas ir 
šventasis tėvas, nusprendžiau tesėti šį įsipareigojimą, kad sustiprinčiau 
mūsų sąjungą su naujai susijungusia Ispanija ir paliudyčiau Aragono 
rūmams savo draugiškus jausmus. Todėl labai greit tu turėsi vykti į 
Ispaniją ir prisistatyti karališkajai sužadėtinei. Ar supratai? 

-— Taip, tėve, — patvirtino Chuanas, tačiau susiraukė. 

— Tu nepatenkintas tokiu mano sprendimu? — paklausė popiežius. — 
Ši sąjunga suteiks mums daug privalumų. Ta šeima turtinga ir įtakinga, 
tai bus ir naudinga politinė sąjunga. Gandijoje yra didelė ispaniška pi- 
lis, tau priklausys daug turtingų aplinkinių žemių. 

— Ar skirsi man turto pasiimti su savimi, kad jie matytų, jog ir aš 
turtingas ir vertas pagarbos? — paklausė Chuanas. 

Aleksandras susiraukė: 

-— Jei nori, kad tave gerbtų, privalai būti pamaldus ir dievobai- 
mingas, turi ištikimai tarnauti karaliui, gerbti žmoną, vengti azarti- 
nių lošimų. 

- Ir tai viskas, tėve? — pašaipiai paklausė Chuanas. 

— Kai turėsiu dar ką nors pasakyti, vėl tave pasikviesiu, — griežtai 
nukirto popiežius. 

Sūnus retai jį suerzindavo, tačiau dabar jis tikrai įpyko. Vis dėlto 
tėvas pamėgino įtikinti save, kad Chuanas jaunas ir nemoka elgtis di- 
plomatiškai. Po kelių akimirkų prisivertė šiltai pasakyti: 

— O kol kas, sūnau, džiaukis gyvenimu. Jei į viską pažiūrėsi teisin- 
gai, tai bus didelis nuotykis. 


*kk 


| Tą dieną, kai Čezarė turėjo būti įšventintas šventosios Romos Kata- 
likų Bažnyčios kardinolu, didžiulę Šventojo Petro baziliką užtvindė ma- 
dingai apsirengusi aukštuomenė. Dalyvavo visos didžiosios Italijos aris- 
tokratų šeimos. 

Iš Milano atvyko tamsaus gymio Ludovikas Sforca, „Mauras“, ir jo 
brolis Askanijas. Askanijas, dabar Aleksandro vicekancleris, vilkėjo 
prabangius dramblio kaulo spalvos brokato apdarus ir raudoną kardi- 
nolo skrybėlę. Jam pasirodžius per baziliką nuvilnijo murmesys. 

Iš Feraros atvyko d'Estės, viena kilmingiausių ir konservatyviausių 
Italijos šeimų. Jų kuklūs juodi ir pilki drabužiai puikiai išryškino ant 
kaklų kabančias brangenybes. D'Estės ryžosi tokiai sunkiai kelionei ne 
tik norėdami parodyti savo pagarbą, bet ir padaryti įspūdį popiežiui bei 
naujajam kardinolui, kurio malonių jiems prireiks. 

Tačiau niekas neprivertė minios taip staigiai pasukti galvų kaip pas- 
kui juos įėjęs jaunuolis, florencijietis Pjeras Medičis, rimtas ir griežtas, 
smaragdo spalvos liemene, išsiuvinėta vėjo malūnėliais iš dvidešimt 
dviejų karatų aukso. Drabužis metė švytinčią aureolę aplink jaunuolio 
veidą, ir jis atrodė beveik kaip šventasis. Pjeras vidurine bazilikos nava 
vedė septynis išdidžius giminaičius, tarp jų ir savo brolį, gerą Čezarės 
draugą Džovanį Medičį. Dabar Pjeras valdė Florenciją, tačiau žmonės 
kalbėjo, kad mirus tėvui Lorencui Puikiajam Medičių įtaka mieste la- 
bai susilpnėjo. Sklandė gandai, kad netrukus šis jaunas kunigaikštis bus 
nuverstas, ir Medičių valdžiai ateis galas. 

Iš Romos atvyko ir Orsiniai, ir Kolonos. Šios dvi šeimos, besivar- 
žančios jau ištisus dešimtmečius, trumpai sudarė paliaubas, tačiau buvo 
apdairiai susodintos skirtingose bazilikos pusėse. Ir ne be priežas- 
ties - įsiplieskusi kruvina kova sugadino ankstesnio kardinolo įšven- 
tinimą. 

Pirmoje eilėje galingasis Urbino kunigaikštis Gvidas Feltra tyliai kal- 
bėjosi su gudriausiu popiežiaus varžovu, kardinolu Džulianu dela Ro- 
vere, velionio popiežiaus Siksto IV sūnėnu, o dabar popiežiaus pasiun- 

tiniu Prancūzijoje. Feltra pasilenkė dar arčiau prie kardinolo ir sušnibž- 
dėjo: 

— Manau, kad mūsų Čezarė labiau kareivis nei teologas. Jei jam ne- 
būtų skirta tapti popiežiumi, iš vaikino išeitų puikus karvedys. 

- Jis, kaip ir tėvas, vargu ar pakyla virš kūniškųjų reikalų. Tikras 
ištvirkėlis — kaunasi su buliais, eina imčių su kaimiečiais. Nepadoru... 

- Girdėjau, kad jo žirgas ką tik laimėjo lenktynes Sjenoje, — linkte- 
lėjęs pasakė Feltra. 

Kardinolas dela Roverė dar labiau pasipiktino: 

— Labai negarbingai. Jo raitelis nušoko netoli finišo, žirgui paleng- 
vėjo ir jis ėmė bėgti greičiau. Nors kiti protestavo, rezultatas nebuvo 
anuliuotas. 

— Nuostabu, — nusišypsojo Feltra. 

Tačiau dela Roverė susiraukė ir pasakė: 

— Atmink mano įspėjimą, Gvidai Feltra. Šiame Bažnyčios sūnuje 
gyvena velnias. 

Džulianas dela Roverė buvo uolus Bordžų priešas. Labiau už pralai- 
mėtus rinkimus jį piktino Bordžą palaikantys kardinolai, kuriuos po- 
piežius ką tik išvardijo. Tačiau nedalyvauti ceremonijoje būtų buvusi 
nedovanotina klaida, o dela Roverės akys buvo nukreiptos į ateitį. 


*k* 


Vaizdas tikrai įspūdingas: prieš altorių stovėjo aukštas, plačiapetis, 
galingas popiežius Aleksandras VI. Ryškus akinamai balto drabužio ir 
raudonos su auksu stulos kontrastas darė jį dar galingesnį. Šią akimirką 
jo akyse švytėjo pasididžiavimas ir savikliova: jis, vienintelis ir neklys- 
tantis, valdo iš šių didžiulių Dievo namų, pastatytų prieš kelis šimtme- 
čius ant šventojo Petro kapo. 

Kai galingi vargonai sugaudė Te Deum — himną Dievo šlovei, Alek- 
sandras žengė į priekį, abiem rankom pakėlė aukštyn raudoną kardino- 
lo skrybėlę ir lotyniškai giedodamas laiminimo giesmę iškilmingai už- 
dėjo ją ant savo sūnaus galvos. 

Čezarė Bordža nuleidęs akis priėmė šventąjį palaiminimą, išdidžiai 
atsistojo, ir du vyresni kardinolai apgaubė jo plačius pečius purpurine 
mantija. Paskui Čezarė žengė į priekį ir atsistojo šalia popiežiaus. Du 
šventi vyrai atsigręžė į žmones. 

Čezarė buvo tamsaus gymio, gražus, tvirtai sudėtas, netgi aukštes- 
nis už savo stambų tėvą. Jo veidas buvo kampuotas, skruostikauliai 

išsišovę. Ilga ereliška nosis atrodė tobula lyg marmuro skulptūrų, o tam- 
siose rudose akyse spindėjo protas. Minia nuščiuvo. 

Paskutinėje bazilikos eilėje, klauptų šešėlyje, glaudėsi labai storas 
vyras, vilkintis sidabriškai baltos spalvos drabužiais. Tai buvo Gasparė 
Malatesta, Riminio Liūtas. Jis turėjo savų sąskaitų su šiuo popiežiumi 
ispanu dėl berniuko, kurio lavonas, pririštas prie asilo, buvo paliktas 
prie jo vartų. Kas jam tas popiežius ir jo grasinimai? Niekas! Kas jam 
šitas Dievas? Niekas! Liūtas nė vienu netiki. Aleksandras — tik žmo- 
gus, o žmonės miršta. Liūtas leidosi į prisiminimus, kaip per Gavėnią 
pripylė rašalo į šventinto vandens indus, kad kardinolas ir jo svečiai 
susiteptų savo gražiuosius drabužius ir nusileistų ant žemės. Nors to- 
kios mintys labai malonios, bet dabar yra svarbesnių reikalų. Liūtas 
šypsodamasis atsilošė. 

Už jo, pasislėpęs šešėlyje, stovėjo donas Mičelotas. Kai suskambo 
paskutiniai galingi didžiojo himno 7ė Deum akordai, neaukštas, tvirtai 
sudėtas vyras tamsiais drabužiais nepastebėtas įsmuko į siaurą neap- 
šviestą tarpą už Gasparės Malatestos. Jis tyliai permetė virvelę per Gas- 
parės galvą ir vienu greitu judesiu užveržė mirtiną kilpą ant storulio 
sprando. 

Virvei užveržus kaklą, Riminio Liūtas aiktelėjo neatgaudamas kva- 
po. Jis mėgino priešintis, bet netekę kraujo ir deguonies raumenys tik 
silpnai trūkčiojo. Paskutiniai žodžiai, kuriuos kažkas sušnibždėjo į ausį 
prieš protui aptemstant, buvo „linkėjimai nuo šventojo tėvo“. Paskui 
smaugikas pranyko minioje taip pat staigiai, kaip ir atsirado. 

Čezarė Bordža ėjo paskui tėvą vidurine nava. Įkandin sekė Čezarės 
motina Vanoca, sesuo Lukrecija, broliai Chuanas ir Chofrė, už jų ėjo 
kiti giminaičiai. Nieko nepastebėję praėjo paskutinę bazilikos klauptų 
eilę. Gasparė Malatesta sėdėjo smakru remdamasis į savo didžiulį pil- 
vą. Atrodė, kad jis miega. Pagaliau kelios moterys sustojo ir viena kitai 
ėmė rodyti juokingą vaizdą. Gasparės brolienė, pasibaisėjusi, kaip jai 
pasirodė, dar vienu jo pokštu, pasilenkė jo pažadinti. Didžiulis Gaspa- 
rės kūnas nuvirto ant grindų, o negyvos išsprogusios akys nukrypo į 
didingas bazilikos lubas. Moteris sukliko. 

Kardinolą Džulianą dela Roverę apėmė beribis troškimas keršyti. 
Jis dažnai pabusdavo naktimis virpėdamas ir išpiltas šalto prakaito, nes 
Aleksandras braudavosi į jo sapnus. Kas rytą kalbėdamas maldas, netgi 
klūpodamas koplyčioje, budriai stebimas didžiulių marmurinių šventų- 
jų skulptūrų ir spalvingų kankinių portretų, jis kūrė planus, kaip sunai- 
kinti popiežių. 

Ne tik dėl to, kad dela Roverė pralaimėjo kovą dėl popiežiaus sosto, 
nors, aišku, ir tai buvo svarbu. Kardinolas buvo įsitikinęs, kad Aleksan- 
dras - labai nedoras žmogus. Prigimtinis popiežiaus žavesys versdavo 
jį supančius žmones abejingai žvelgti į sielų išganymą ir nesipriešinti 
popiežiui, kai jis į svarbias Bažnyčios pareigas skiria savo vaikus. Dau- 
guma kardinolų, karalių ir Romos piliečių atleisdavo popiežiui nesai- 
kingumą, džiaugdavosi jo milžiniškomis procesijomis, pokyliais, vai- 
šėmis, reginiais ir šventėmis, kainavusioms didžiulius pinigus, kuriuos 
buvo galima panaudoti Popiežiaus sritims ginti ir rengti karo pajėgoms 
užkariauti Bažnyčiai naujų žemių. 

Popiežius Aleksandras buvo labai malonus, o dela Roverė - nekan- 
trus ir ūmus žmogus, atrodęs laimingas tik tada, kai medžiodavo arba 
kariaudavo. Jis nenuilsdamas dirbo ir neleisdavo sau jokių malonumų. 
Dėl šio būdo trūkumo jis pats save laikė labai dorovingu. Dela Roverė 
nebrangino beveik nieko, nors turėjo tris dukteris. Per visą savo gyve- 
nimą kardinolas mylėjo tik vieną kartą. 

Dela Roverė visada laikėsi oriai, ir tai galėjo veikti raminamai, jei 
ne fanatiškas jo didelių tamsių akių žvilgesys. Dėl nejudrios didelės 
galvos ir stiprių kvadratinių žandikaulių veidas atrodė atšiaurus ir kam- 
puotas. Kardinolas šypsodavosi retai, tada pasirodydavo smulkūs, ly- 
gūs dantys, o šiaip jo veidą švelnino tik duobutė smakre. Tai buvo tipiš- 
kas viduramžių veidas — tikras Paskutinio teismo dienos portretas. Net- 
gi jo nelanksti, kampuota figūra labiau atspindėjo nepalaužiamą 
užsispyrimą negu jėgą. Žinoma, niekas neabejojo, kad kardinolas drą- 
sus ir protingas, bet jis buvo nelabai mėgstamas dėl šiurkščios įžeidžia- 
mos kalbos - ryški priešingybė popiežiaus elegancijai. Taigi kardino- 
las buvo grėsmingas priešas. 

Savo laiškuose Prancūzijos karaliui Karoliui, Neapolio karaliui Fe- 
rantei ir kitiems kardinolas nuolat kaltino Aleksandrą simonija — kad 
šis nusipirkęs popiežystę; kad jis sukčius; prikaišiojo jam kyšininkavi- 
mą, favoritizmą, godumą, rajumą ir visas kūniškas nuodėmes. Kad ir jis 
pats neišvengė daugumos nuodėmių, kuriomis kaltino Aleksandrą, jo 
nuosprendžio nekeitė. 

Iš tiesų kai kurie kaltinimai buvo teisingi. Po rinkimų Aleksandras 
apdovanojo pilimis jį rėmusius kardinolus, suteikė jiems svarbiausias 
pareigas Vatikane. Askanijas Sforca tapo vicekancleriu, nes padėjo su- 
tvirtinti jo padėtį per paskutinį balsavimą. Taip pat gavo pilį, keletą 
bažnyčių ir feodų. Sklido kalbos, kad tamsią naktį prieš rinkimus iš 
kardinolo Bordžos rūmų į kardinolo Askanijo Sforcos rūmus dviem asi- 
lais buvo nugabenti sunkūs sidabro maišai. Kardinolo Antonijo Orsinio 
balsas jam pelnė du tūkstančių dukatų vertės miestus. Kiti kardinolai 
gavo bažnytines pareigas, parapijas, feodus. Pats Džulianas dela Rove- 
rė buvo paskirtas popiežiaus atstovu Avinjone, gavo didelę Ostijos tvir- 
tovę ir Senigalijos uostą prie Adrijos jūros, pilį bei naujas pareigas, tarp 
jų - Florencijos kanauninko. 

Toks parapijų ir teritorijų skirstymas nebuvo naujas dalykas. Visi 
išrinktieji popiežiai dovanodavo pilis ir kitą turtą, kitaip Romos pilie- 
čiai būtų jį iš karto išgrobstę. Argi ne logiška apdovanoti tuos, kurie 
savo balsais įrodė ištikimybę? Taigi dosniai atsilyginęs dela Roverei 
popiežius Aleksandras pasielgė kilniai, nes visi gerai žinojo, kad dela 
Roverė balsavo už save. 

Tačiau kaltinimas, kad Aleksandras nusipirko popiežystę, buvo įžū- 
lus, nes kardinolas dela Roverė buvo kilęs iš turtingesnės šeimos ir tu- 
rėjo geresnius ryšius negu Bordža. Jei popiežiaus sostą būtų buvę gali- 
ma nupirkti, rinkimus laimėti gausiomis dovanomis, dela Roverė būtų 
pralenkęs Bordžą ir rezultatas būtų buvęs kitoks. 

O dabar, apimtas įtūžio, nustelbusio sveiką protą ir politinę nuovo- 
ką, Džulianas dela Roverė, kitų atskalūnų kardinolų remiamas, ketino 
prašyti Prancūzijos karalių Karolį sušaukti visuotinį Bažnyčios susi- 
rinkimą. 

Prieš daugelį metų visuotinis susirinkimas galėjo kontroliuoti po- 
piežių ar netgi jį nušalinti. Toks kardinolų, vyskupų ir pasauliečių val- 
dovų susirinkimas turėjo palaikyti pusiausvyrą ir apriboti popiežiaus 
valdžią. Tačiau jis tapo nebeveiksmingas, kai prieš trisdešimt metų Pi- 
jus II jam sudavė stiprų smūgį. 

Taigi reginys, kai naujasis popiežius šventina kardinolu savo sūnų 
Čezarę, taip įsiutino dela Roverę, kad jis su sąjungininkais nusprendė 
įpūsti naujos gyvybės visuotiniam susirinkimui ir jo padedamas sunai- 
kinti popiežių Aleksandrą. 

Norėdamas atsitolinti, kardinolas dela Roverė iš karto po Čezarės 
įšventinimo išvyko iš Romos į savo oficialią būstinę Ostijoje ir pradėjo 
rengti sąmokslą prieš Aleksandrą. Sudaręs sutartis su sąjungininkais ir 
baigęs planuoti, jis keliaus į Prancūziją ir paprašys karaliaus Karolio 
globos. 

Pasirūpinęs sūnų likimu, popiežius Aleksandras VI nepamiršo, kad 
savo didžiajame plane privalo rasti vietos ir dukteriai. Jis atidžiai svars- 
tė galimybes. Lukrecija dar ne moteris, jai tik trylika metų, tačiau delsti 
negalima. Reikia ją sužadėti su Džovaniu Sforca, Pezaro kunigaikščiu. 
Būdamas kardinolas, jis žadėjo dukterį dviem jauniems ispanams, ta- 
čiau tapus popiežiumi pasikeitė jo padėtis, ir dabar reikėjo rūpestingai 
viską numatyti, kad nenukentėtų Milano susitarimas. Teks kaip įmano- 
ma švelniau atsisakyti pažadų ispanams. 

Lukrecija — vertingiausias turtas popiežiaus vedybinėse sutartyse. 
Dvidešimt šešerių Džovanis, neseniai tapęs našliu, kai žmona mirė gim- 
dydama, buvo puikus kandidatas. Reikia veikti greitai, nes Džovanio 
dėdė Mauras yra galingiausias asmuo Milane. Būtina kuo greičiau su 
juo susigiminiuoti, kol jis dar nesusivienijo su Ispanijos ir Prancūzijos 
karaliais. 

Aleksandras žinojo, kad jei nepajėgs sujungti feodalinių miestų vals- 
tybių į vieningą Italiją, valdomą pagal šventosios apvaizdos įstatymus, 
tai juos užkariaus bedieviai turkai. Vos sulaukę progos, jie iš karto pa- 
judės Romos žemių link. Žus daug žmonių ir dideli turtai iškeliaus iš 
vienintelės tikrosios Bažnyčios. Tačiau svarbiausia, jei popiežiui nepa- 
vyks išlaikyti savo žmonių ištikimybės ir apginti Romos nuo užkariau- 
tojų, jei jis nepasinaudos popiežiaus valdžia, kad sustiprintų šventosios 
motinos Bažnyčios galią, jo vietą užims kitas kardinolas, be abejo, Džu- 
lianas dela Roverė, ir visai Aleksandro šeimai iškils rimtas pavojus. Jo 
vaikus priešai apkaltins erezija ir kankins, kad atsikratytų. Turtai, ku- 
riuos Bordža ilgus metus taip sunkiai kaupė, bus išgrobstyti, šeimai 
nieko neliks. Toks likimas daug blogesnis už tą, kurį reikės patirti jo 
dukteriai. 

Aleksandras nemiegojo visą naktį. Jis vaikščiojo pirmyn atgal po 
savo kambarius, meldėsi prašydamas, kad Dievas parodytų jam kelią, 
ir visapusiškai svarstė savo planą. Paskui liepė pakviesti vaikus — Če- 
zarę, Chuaną ir Lukreciją. Chofrė dar per mažas ir ne pats protingiau- 
sias. Tėvo planas jį tik sutrikdys. 

Prie kitų žmonių Lukrecija nusilenkdavo tėvui, pabučiuodavo jo žiedą 
ir iš pagarbos priklaupdavo, tačiau kai jie būdavo vieni, ji pribėgdavo, 
apkabindavo tėvui kaklą, švelniai bučiuodavo. Šitas mylimas vaikelis 
tikrai virpindavo jam širdį. 

Tačiau šiandien, užuot apkabinęs Lukreciją, popiežius Aleksandras 
atstūmė ją ir sulaikė jos rankas, tad mergaitė stovėjo tiesiai prieš jį. 

— Kas atsitiko, tėveli? — nustebusi paklausė Lukrecija. Ji visada la- 
bai nuliūsdavo manydama, kad tėvas ja nepatenkintas. 

Trylikametė mergaitė buvo aukšta, tikra gražuolė, baltos lyg porce- 
lianas odos, tobulų, lyg Rafaelio tapytų, bruožų. Jos šviesios akys spin- 
duliavo protu. Atrodė, kad Lukrecija ne eina, o grakščiai plaukia. Pa- 
matęs dukterį, tėvas nušvisdavo iš laimės. Kai ji šalia, popiežiui būda- 
vo daug sunkiau mąstyti apie Šventąjį Raštą ir kurti strateginius planus. 

— Tėveli, - nekantriai pakartojo Lukrecija, — kas atsitiko? Kuo aš 
tave nuliūdinau? 

— Tau greitai reikės tekėti, — tiesiai pasakė popiežius. 

— O, tėveli! - Lukrecija puolė ant kelių. - Aš dar negaliu tavęs pa- 
likti. Aš to neištversiu. 

Aleksandras atsistojo, pakėlė verkiančią dukterį, apkabino ir ėmė 
raminti: 

— Ša ša, - kuždėjo jis. — Lukrecija, aš privalau sudaryti šią sąjungą, 
bet tau dar nereikia iškeliauti. Nusišluostyk ašaras ir leisk tėveliui pa- 
aiškinti. 

Lukrecija atsisėdo ant auksinės pagalvėlės prie jo kojų ir ėmė klau- 
sytis tėvo žodžių. 

— Sflorcų šeima iš Milano labai galinga. Mauro sūnėnas, jaunasis 
Džovanis, ką tik neteko žmonos, ji mirė gimdydama. Jis sutiko sudaryti 
vedybų sutartį. Žinai, tavo tėvelis nori, kad mums visiems būtų kuo 
geriau. Tu jau pakankamai suaugusi ir supranti, kad be sąjungos su to- 
kiomis galingomis šeimomis aš negalėsiu ilgai likti popiežius. Tada 
mums visiems kiltų didelis pavojus. Aš negaliu leisti, kad taip įvyktų. 

Lukrecija linktelėjo, kad suprato. Ji atrodė tokia jauna. 

Baigęs kalbėti, Aleksandras ėmė vaikštinėti po kambarį svarstyda- 
mas, kaip švelniau išsakyti dar vieną pasiūlymą. 

Pagaliau jis atsigręžė į dukterį ir paklausė: 

- Artu žinai, ką vyras ir moteris daro lovoje? Ar kas nors tau pasakojo? 

— Ne, tėveli, — atsakė Lukrecija ir pirmą kartą vylingai nusišypsojo, 
kaip jis ne kartą matė šypsantis kurtizanes... Aleksandras iš nuostabos 
papurtė galvą. Jo duktė labai jausminga, kaip ir jos motina. Nors dar 
visai jauna, ji labai protinga ir žaisminga. Popiežius mostelėjo sūnums. 
Jie priėjo arčiau, atsiklaupė ir pagarbiai nulenkė galvas. 

— Kelkitės, sūnūs, - tarė Aleksandras. - Mums reikia pasikalbėti. 
Privalome priimti svarbius sprendimus, nuo kurių priklausys mūsų visų 
ateitis. 

Čezarė buvo mąslus, linkęs į savistabą jaunuolis, ne toks nerūpes- 
tingas ir malonus kaip sesuo. Jis nuo vaikystės mėgo kovoti ir nuolat 
stengdavosi bet kokia kaina laimėti. Chuanas jautriau reaguodavo į as- 
meninius įžeidimus, tačiau buvo gana abejingas kitiems žmonėms, net- 
gi žiaurokas. Chuano veide dažniausiai būdavo sustingusi pašaipi iš- 
raiška. Jaunesniajam sūnui trūko Lukrecijos grakštumo ir vyresniojo 
brolio žavesio. Tačiau Aleksandras jį labai mylėjo ir jautė, kad šis vai- 
kas daug pažeidžiamesnis už Čezarę ir Lukreciją. 

— Tėveli, kodėl mus sukvietei? — paklausė Čezarė žvelgdamas pro 
langą. Jaunuolis jautėsi kupinas energijos, diena buvo labai graži, ir jis 
veržėsi į miestą. — Šiandien vidurdienį aikštėje karnavalas, mes norim 
ten eiti. 

Aleksandras nuėjo prie savo mėgstamo krėslo kambario kampe. 

— Sėskit šalia manęs, vaikai, - švelniai paliepė jis. Visi trys susėdo 
prie jo kojų ant didelių šilko pagalvių. 

Jis nusišypsojo ir mostelėjo ranka į juos: 

- Štai pati didingiausia šeima krikščionių pasaulyje. Mes atliksime 
svarbius darbus šventajai Romos Katalikų Bažnyčiai, išgelbėsim daug 
sielų ir džiaugsimės gyvenimu tol, kol atliekam Dievui malonius dar- 
bus. Tačiau tai pareikalaus aukų. Kaip žinote iš šventųjų gyvenimų, 
dideliems žygiams reikia didelių aukų. - Ir jis ranka nubrėžė kryžiaus 
ženklą. 

Popiežius pažvelgė į Lukreciją, sėdinčią ant kilimo prie tėvo kojų ir 
atsirėmusią į brolio Čezarės petį. Šalimais sėdėjo Chuanas ir blizgino 
naująjį durklą. 

- Čezare, Chuanai, spėju, kad jau esate miegoję su moterimis. 

- Žinoma, tėveli, — susiraukė Chuanas. — Kodėl klausi? 

— Prieš priimdamas svarbų sprendimą, noriu kuo daugiau sužinoti, — 
atsakė popiežius ir atsigręžė į vyriausiąjį sūnų. — Čezare, o tu? Ar jau 
miegojai su moterimi? 

— Su daugeliu, - atvirai prisipažino vaikinas. 

— Ar joms patiko? — paklausė tėvas abiejų sūnų. 

Chuanas irzliai susiraukė ir nusijuokė: 

— Iš kur aš žinau? Ar turėjau jų klausti? 

Popiežius nulenkė galvą ir paklausė: 

— Čezare, ar moterys, su kuriomis miegojai, buvo patenkintos? 

— Tikriausiai taip, tėve, — šyptelėjęs drąsiai atsakė Čezarė, — nes vi- 
sos norėjo dar kartą susitikti. 

Popiežius pažvelgė į dukterį, kuri smalsiai ir nekantraudama stebėjo 
jį, o paskui vėl pasuko galvą į sūnus. 

— Kuris iš jūsų sutiksit sugulti su seserimi? 

Chuano veide pasirodė nuobodulys: 

— Aš jau verčiau stosiu į vienuolyną, tėve. 

Aleksandras nusišypsojo ir tarė: 

— Kvailas jaunuolis. 

Tačiau dabar susiraukė Lukrecija: 

— Kodėl tu pirma klausi brolių, o ne manęs? Jei vienas iš jų turės su 
manim miegoti, tai kodėl ne aš renkuosi? 

Čezarė raminamai paglostė seseriai ranką ir paklausė: 

— Tėveli, kam to reikia? Kodėl to prašai? Ar nebijai, kad dėl tokio 
poelgio mūsų sielos amžinai degs pragare? 

Popiežius Aleksandras atsistojo ir perėjo per kambarį prie ornamen- 
tuotų durų arkos. Jis parodė į penkis didingos galerijos paveikslus ir 
paklausė: 

— Ar besimokydami nieko negirdėjot apie didžiąsias egiptiečių di- 
nastijas, kai brolis vesdavo seserį, kad išlaikytų gryno kraujo liniją? Ar 
negirdėjot apie jaunąją Isidę, kuri ištekėjo už savo brolio, karaliaus Osi- 
rio, vyresniojo Dangaus ir Žemės sūnaus? Isidė ir Osiris susilaukė sū- 
naus Horo, ir jie tapo didžiąja trejybe, kurią vėliau pakeitė krikščioniš- 
koji Trejybė: Tėvas, Sūnus ir Šventoji Dvasia. Jie padėjo žmonėms iš- 
vengti velnio pinklių ir pasirūpino, kad teisuolių sielos atgimtų amžinam 
gyvenimui. Vienintelis skirtumas tarp jų ir Šventosios Trejybės - kad 
tarp jų buvo moteris, — jis nusišypsojo Lukrecijai. - Egipto civilizaci- 
ja — viena pažangiausių istorijoje, ir mes galime sekti jos pavyzdžiu. 

-— Tai negali būti vienintelė priežastis, tėve, — tarė Čezarė. - Egiptie- 
čiai buvo pagonys, meldėsi pagoniškiems stabams. Tu kažką sumanęs, 
o mums nesakai. 

Aleksandras priėjo prie Lukrecijos, paglostė jos ilgus šviesius plau- 
kus ir pajuto sąžinės graužimą. Jis negalėjo pasakyti savo vaikams, kad 

supranta moters širdį. Jis žinojo, kad pirmasis pažintas vyras užvaldys 
jos meilę ir ištikimybę. Atsidavusi vyrui kūnu, ji jam atiduos savo šir- 
dies ir sielos raktus. Tačiau popiežius privalo rasti būdą pasiekti, kad 
duktė neatiduotų ir karalystės raktų. Kadangi Aleksandras niekada ne- 
leis svetimam žmogui pasiimti to, ką jis turi geriausia, atėjo laikas pa- 
čiam užsitikrinti šią nuosavybę. 

— Mes esame šeima, — aiškino jis vaikams. — Ištikimybė savo šeimai 
turi būti svarbesnė už viską ir visus. Mes privalom mokytis vieni iš 
kitų, ginti vieni kitus ir būti įsipareigoję pirmiausia vieni kitiems. Jei 
gerbsime šias pareigas, mūsų niekas nenugalės, bet jei nebūsime ištiki- 
mi, mūsų laukia pasmerkimas. — Popiežius atsigręžė į Lukreciją. — Tu 
teisi, mano vaikeli, nes šiuo atveju gali rinktis. Nors negali pasirinkti, 
už ko tekėti, bet gali nuspręsti, kas bus pirmas tavo vyras. 

Lukrecija pažvelgė į Chuaną ir koketiškai palenkė galvą. 

— Jau geriau eisiu į vienuolyną negu gulsiu su Chuanu. — Paskui ji 
atsigręžė į Čezarę: - Brangus broli, turi man pažadėti, kad būsi švelnus, 
nes mus sies meilė, o ne karas. 

Čezarė nusišypsojo ir žaismingai nusilenkė. 

— Pažadu. O tu, sesute, išmokysi mane šio to daugiau apie meilę ir 
ištikimybę, negu aš iki šiol žinojau, ir tai bus man naudinga. 

— Tėveli, - Lukrecija išplėtusi akis atsigręžė į tėvą, — ar tu būsi su 
mumis, kad viskas gerai pavyktų? Be tavęs aš nedrįsiu, nes girdėjau 
visokių istorijų iš Džulijos ir tarnaičių. 

Aleksandras pažvelgė į ją. 

— Aš būsiu su jumis, — pažadėjo jis. — Ir nepaliksiu tavęs pirmąją 
oficialių vedybų naktį, nes sutartis negalioja, jei jos nepatvirtina liu- 
dytojai... 

— Ačiū, tėveli, - padėkojo Lukrecija ir pašoko jo apkabinti. — Ar šiai 
progai pažymėti nupirksi man gražią naują suknelę ir žiedą su rubinu? 

— Žinoma, - patikino popiežius. — Gausi du... 

Kitą savaitę Aleksandras sėdėjo soste vilkėdamas stulbinamą balto 
atlaso drabužį, jo neslėgė sunki tiara, galvą dengė tik maža atlaso kepu- 
raitė. Priešais lovą viename puošniausių kambarių atnaujintuose Bor- 
džos apartamentuose jam buvo pastatyta aukšta pakyla. Kai buvo at- 
vesti Čezarė ir Lukrecija, Aleksandras liepė tarnams pasišalinti. 

Popiežius stebėjo nusirengiančius sūnų ir dukterį. Kai Čezarė paga- 
liau išsinėrė iš savo kostiumo, Lukrencija ėmė kikenti. Brolis pažvelgė 
į seserį ir nusišypsojo. Aleksandras pamanė: kaip keista ir savotiškai 
jaudina, kad jis mato švelnumą sūnaus veide tik tada, kai šis būna su 
seserimi. Čezarė visada atrodo agresyvus, tačiau su Lukrecija, netgi 
čia, jis visiškai pasiduoda jos valdžiai. 

Lukrecija — tikra brangenybė, ir ne tik dėl savo grožio, nors nėra 
šilko, švelnesnio už auksines garbanas, kurios supa jos veidą. Mergai- 
tės akys taip skaisčiai žėrėjo, kad atrodė, jog jose visą laiką slypi pa- 
slaptis. Popiežius svarstė, kodėl jos taip žiba. Mergaitės kūnas buvo 
tobulai proporcingas, nors ji dar liesoka, bet krūtys jau pumpuruoja, 
oda lygi, švelni. Tikras džiaugsmas ją turėti, išsipildžiusi svajonė vy- 
rui, kuriam ji priklausys. 

O sūnus Čezarė? Joks antikinio Olimpo dievas negalėtų būti tobu- 
lesnis. Aukštas ir raumeningas — tikras jaunuoliškos jėgos įsikūniji- 
mas. Taip, jis turi ir kitų dorybių, naudingesnių už atkaklumą. Tačiau 
šią akimirką, kai žvelgė į stovinčią priešais seserį, Čezarės veidas su- 
švelnėjo. 

— Ar aš pakankamai graži? — paklausė Lukrecija brolio, o kai šis 
linktelėjo, mergaitė atsigręžė į tėvą: — Ar aš graži, tėveli? Ar manai, 
kad aš tokia pat graži kaip kitos tavo matytos jaunos moterys? 

Popiežius linktelėjo ir nusišypsojo: 

— Tu graži, mano vaikeli. Tu tikrai vienas puikiausių Dievo kūri- 
nių, - jis lėtai pakėlė dešinę ranką, nubrėžė ore kryžiaus ženklą ir palai- 
minęs liepė pradėti. 

Aleksandro širdis buvo kupina džiaugsmo ir dėkingumo už šiuos 
vaikus, kuriuos jis taip stipriai mylėjo. Jis įsivaizdavo, kad Dievas Tė- 
vas turėjo jaustis panašiai, kai stebėjo Adomą ir Ievą sode. Tačiau po 
kelių džiaugsmingų akimirkų ši mintis jį patraukė. Ar tai puikybė, nuo 
kurios kentėjo dauguma pagonių herojų? — pagalvojo jis ir greit persi- 
žegnojo, prašydamas atleidimo. Tačiau jo vaikai atrodė tokie nekalti, jų 
veiduose degė toks smalsumas ir džiaugsmas, kad atrodė, jog jie niekad 
gyvenime nebepaklius į tokį rojų. Argi ne toks yra vyro ir moters tiks- 
las? Pajusti Dievo džiaugsmą? Argi ne religija sukėlė tiek daug kančių? 
Negi tai vienintelis būdas šlovinti Kūrėją? Žmonių pasaulis pilnas išda- 
vysčių, ir tik čia, savo tėvo rūmuose, Kristaus apvaizdos stebimi, jo 
vaikai gali jaustis saugūs ir nepažeidžiami. Popiežiaus pareiga tuo pasi- 
rūpinti. Šis didžiojo džiaugsmo metas padės jiems išgyventi įvairius 
išmėginimus ir kančias, kurias teks patirti vėliau. 

Didžiulis pūkų patalas buvo apdengtas šilko apklotais ir plonomis 
paklodėmis. Kritusi į jį, Lukrecija šūktelėjo iš pasigėrėjimo. Čezarės 
vyriškumas jau buvo sužadintas, tad jis greitai užvirto ant sesers ir ją 
išgąsdino. 

— Tėveli! - sušuko Lukrecija. - Tėveli, Čezarė mane skaudina... 

Popiežius Aleksandras atsistojo. 

— Čezare, ar tu tik šitaip išmokai gulti į lovą su 1 moterimi? Kaip gai- 
la. Žinoma, tai mano klaida, nes kas kitas, jei ne aš, turėjo tau parodyti, 
kaip sukurti dangų žemėje. 

Čezarė pakilo ir atsistojo prie lovos. Jis jautėsi įžeistas, kad sesuo 
jį atstūmė, o tėvas priekaištauja, bet jis buvo jaunas ir jo įkarštis dar 
neatvėso. 

Aleksandras priėjo prie lovos, Čezarė atsitraukė. 

- Ateik čia, sūnau, — paliepė jis. - O tu, Krecija, pasislink arčiau. 

Jis mostelėjo dukteriai, ir ši atsargiai pasislinko prie jų. Tada, uždė- 
jęs ranką ant sūnaus rankos, jis pradėjo lėtai ir švelniai glostyti dukters 
kūną. Iš pradžių veidą, paskui kaklą, mažas stangrias krūtis. Jis kalbėjo 
Čezarei: 

— Neskubėk, sūnau. Pasidžiauk jos grožiu. Pasaulyje nėra nieko nuo- 
stabesnio už moters kūną, moters kvapą, kai ji atsiduoda laisva valia. 
Tačiau jei sieksi jos per greit, prarasti pačią mylėjimosi prasmę ir tik 
išgąsdinsi vargšelę. 

Dabar Lukrecija gulėjo rami, primerkusi akis, kvėpavimas dažnėjo 
pajutus malonumą, kai brolio ranka glamonėjo jos kūną. Kai jis pasiekė 
pilvą ir ėmė slinkti žemyn, ji plačiai atsimerkė ir jau ketino surikti, 
tačiau balsą nustelbė drebulys, kai kūną užliejo malonumo bangos ir 
sukrėtė ją iki pat sielos gelmių. 

-— Tėveli, ar ne nuodėmė jausti tokį malonumą? Ar aš nepakliūsiu į 
pragarą? 

-— Argi tėvelis norėtų pakenkti tavo nemirtingai sielai? — paklausė 
tėvas. 

Popiežius Aleksandras, vis dar vedžiodamas sūnaus ranką, buvo taip 
arti Lukrecijos, kad veidu jautė jos šiltą kvėpavimą ir pats išsigando, 
kaip stipriai jo kūnas reaguoja į ją. Jis paleido sūnaus ranką ir kimiu 
balsu paliepė: 

— O dabar įeik į ją, tik lėtai, švelniai. Būk meilužis, būk vyras, gerbk 
ją, tačiau užvaldyk. 

Sukrėstas jis greit apsigręžė, perėjo kambarį ir atsisėdo soste. Ta- 
čiau kai išgirdo dukters aimaną ir kai ji vėl ir vėl suvaitojo iš malonu- 

mo, popiežius išsigando savęs. Jo širdis plakė taip smarkiai ir greitai, 
kad net svaigo galva. Dar niekada stebėdamas meilės aktą Aleksandras 
nebuvo taip susijaudinęs ir patyręs tokių jausmų. Ir staiga jis labai aiš- 
kiai suvokė: nors Čezarė ištvers ir vis vien bus išganytas, bet jis pats, 
Kristaus vietininkas žemėje, ką tik išvydo žaltį rojaus sode ir buvo su- 
gundytas. Popiežiaus galvoje tvinksėjo mintis, kad jei jis dar kada nors 
palies šitą vaiką, bus prakeiktas, nes patyrė nežemišką malonumą, ir 
tai, be abejonės, atims iš jo Dievo malonę. 
Tą dieną popiežius meldėsi Tėvui, Sūnui ir Šventajai Dvasiai, kad 
daugiau neleistų jo sugundyti. 
-— Ir gelbėk mus nuo pikto, — nuoširdžiai kuždėjo jis. 
Kai popiežius vėl pakėlė akis į savo vaikus, jie gulėjo ant lovos nuogi 
ir pailsę. 
— Vaikai, — tarė jis silpnu balsu. - Apsirenkite ir ateikite pas mane. 
Kai jie suklaupė prieš tėvą, Lukrecija pažvelgė į jį su ašaromis akyse. 
— Ačiū, tėveli. Negaliu įsivaizduoti, kaip būčiau galėjusi atsiduoti 
kitam vyrui, jei pirmiausia nebūčiau patyrusi šito. Aš buvau tokia išsi- 
. gandusi ir vis dėlto išgyvenau tokį didžiulį malonumą. — Paskui ji atsi- 
gręžė į brolį: — Čezare, broli, ačiū tau. Neįsivaizduoju, kad galėčiau 
pamilti kitą vyrą taip, kaip dabar myliu tave. 
Čezarė nusišypsojo, bet nieko nepasakė. Tačiau pažvelgęs į savo 
1 vaikus popiežius Aleksandras pastebėjo Čezarės akių išraišką, ir ji su- 
kėlė jam nerimą. Jis pamiršo įspėti sūnų apie vieną meilės trūkumą: 
tikra meilė suteikia moteriai galią, o vyrui kelia pavojų. Dabar popie- 
žius suvokė: nors ši diena suteikė palaimą dukteriai ir sustiprino Bor- 
džų dinastiją, sūnui ji gali virsti prakeiksmu. 


PENKTAS SKYRIUS 


l Tą dieną, kai būsimasis Lukrecijos vyras Džovanis Sforca, Pezaro 
kunigaikštis, turėjo atvykti į Romą, popiežius Aleksandras liepė su- 

| rengti didelę šventinę procesiją. Jis žinojo, kad Džovanio dėdė Mauras 
palaikys tai pagarbos ženklu bei Aleksandro ištikimybės sąjungai su 
Milanu įrodymu. 


Tačiau Aleksandras mąstė ir apie kitus dalykus. Kaip šventasis tė- 
vas, jis suprato savo tautos širdis ir sielas ir žinojo, kad žmonėms patin- 
ka iškilmės. Jos liudijo jo ir jų dangiškojo Tėvo gerą valią, padėjo pa- 
lengvinti jų pilkos, nuobodžios kasdienybės naštą. Bet kokia šventė su- 
teikdavo miestui naujų vilčių, sulaikydavo piliečius nuo žudynių per 
kasdieniškus kivirčus. 

Ne itin laimingų miestiečių gyvenime buvo taip maža džiaugsmo, 
kad jis troško jų sieloms suteikti šiek tiek laimės. Kaip dar jis galėtų 
užsitikrinti, kad žmonės palaikys popiežiaus valdžią? Jei pavydo sėk- 
los nuolat sėjamos širdyse žmonių, kurie mato ne tokių vertų, bet sėk- 
mės labiau mylimų tėvynainių džiaugsmą, kaip gali valdovas tikėtis 
ištikimybės? Reikia dalytis džiaugsmu, nes tik taip galima suvaldyti 
vargingųjų neviltį. 

Šią saulėtą, palaimingą dieną, kai ore tvyrojo rožių kvapas, Čezarė, 
Chuanas ir Chofrė Bordžos jojo prie aukštų akmeninių Romos vartų 
pasitikti Pezaro kunigaikščio. Juos lydėjo Romos senatas bei visomis 
regalijomis pasipuošę Florencijos, Neapolio, Venecijos ir Milano pa- 
siuntiniai, Prancūzijos bei Ispanijos atstovai. 

Grįžtant procesija lydės jaunikio svitą pro jo dėdės vicekanclerio 
Askanijo Sforcos namus, kur jaunasis kunigaikštis apsistos iki savo ves- 
tuvių nakties. Paskui eisena vinguriuos gatvėmis, kol pasieks Vatikano 
rūmus. Aleksandras liepė sūnums joti pro Lukrecijos rūmus, kad ji pa- 
matytų būsimą vyrą. Nors tėvas mėgino išsklaidyti dukters baimę žadė- 
damas, kad po vestuvių ji ir toliau galės gyventi savo Santa Maria in 
Portico rūmuose su Džulija ir Adriana ir dar metus neišsikels į Pezarą, 
Lukrecija atrodė nusiminusi. O Aleksandrui niekad nebūdavo ramu, 
kai jo dukra jausdavosi nelaiminga. 

Pasiruošimas procesijai truko keletą savaičių, bet dabar viskas vyko 
sklandžiai. Čia dalyvavo ir juokdariai ryškiai žaliomis bei geltonomis 
aksomo striukėmis, ir žonglieriai, svaidantys linksmų spalvų kuokeles 
ir mėtantys į orą ryškius kartoninius kamuolius. Svaiginantis trimiti- 
ninkų ir fleitininkų muzikos tempas linksmino romiečius, susirinkusius 
pasižiūrėti Pezaro kunigaikščio, kuris ketina vesti jaunąją popiežiaus 
dukterį. 

Tačiau ankstyvą rytą atsibudusio Čezarės nuotaika buvo šlykšti, jį 
kankino siaubingas galvos skausmas. Vaikinas mėgino išvengti susiti- 
kimo su būsimuoju svainiu, nes laikė tai nemalonia pareiga, bet tėvas 
nenorėjo nė girdėti. 

— Kaip šventojo tėvo atstovas, tu privalai vykdyti savo pareigą, at- 
leisti nuo jos galėčiau tik tada, jei sirgdamas maru ar maliarija gulėtum 
mirties patale, - griežtai pasakė popiežius ir triukšmingai išėjo iš kam- 
bario. 

Čezarė būtų nepaklusęs, jei sesuo nebūtų atėjusi jo nuraminti. Vos 
išgirdusi, kad brolis negaluoja, ji atbėgo tuneliu iš savo rūmų. Dabar 
Lukrecija sėdėjo prie jo lovos ir švelniai masažavo galvą. 

— Čezare, kas, jei ne tu, man pasakys tiesą apie vyrą, už kurio aš 
išteku? — tarė ji. - Kuo dar galėčiau pasitikėti? 

— O koks skirtumas, Krecija? — paklausė Čezarė. — Tu jau pažadėta, 
ir aš nieko negaliu padaryti. 

Lukrecija nusišypsojo, pataršė brolio plaukus, pasilenkė ir švelniai 
pabučiavo jį į lūpas. 

— Ar tau taip pat sunku kaip ir man? — paklausė ji. - Man bloga vien 
nuo minties, kad reikės gultis į lovą su kitu vyru. Aš verksiu ir užsi- 
merksiu. Nors negaliu nepaklusti vedybų sutarčiai, aš jo niekada nebu- 
čiuosiu, prisiekiu tau, broli. 

Čezarė giliai įkvėpė ir nusprendė pasielgti taip, kaip nori sesuo. 

- Viliuosi, kad jis, mūsų laimei, nebus žvėris, — pasakė jis. —- Arba aš 
jį turėsiu užmušti anksčiau, nei jis tave palies. 

— Mes su tavim pradėsime šventąjį karą, — patenkinta dėl Čezarės 
atsakymo sukikeno Lukrecija. — Tada tėvelis turės nuveikti dar daugiau 
negu dabar. Jei tu nužudysi Džovanį, tėveliui teks tramdyti Milaną, 0 
Neapolis ims maldauti sąjungos. Mauras sugaus tave, įmes į Milano 
požemius ir kankins, kol tėvelis su popiežiaus pajėgomis atvyks tavęs 
gelbėti. Tada Venecija ištrauks iš rankovės kokį nors slaptą ginklą ir 
užims mūsų žemes. Geriausi Florencijos dailininkai nutapys bjaurius 
mūsų portretus, 0 jų pranašai mus prakeiks amžinu prakeiksmu, — Luk- 
recija ėmė taip kvatotis, kad net nuvirto ant lovos. 

Čezarei patiko sesers juokas, privertęs užmiršti visus kitus žmones 
ir numaldęs pyktį. Atrodė, kad veriantis galvos skausmas traukiasi, ir 
jis sutiko dalyvauti procesijoje. 

Vos išgirdusi besiartinančios procesijos muziką, Lukrecija laiptais 
užbėgo į didįjį rūmų kambarį antrame aukšte, kurio lodža šakojosi į 
šonus lyg susipynę milžino pirštai. Džulija Farnesė, jau dveji metai po- 
piežiaus meilužė, padėjo Lukrecijai išsirinkti tamsiai žalio atlaso suk- 

nelę kremo spalvos rankovėmis ir brangakmeniais siuvinėta liemene. 
Paskui ji sušukavo Lukreciją, sukėlė šviesias garbanas ant viršugalvio, 
kelias sruogas paleido kristi ant kaktos ir kaklo, kad jos dar labiau pa- 
brėžtų merginos grožį. 

Kelis mėnesius Džulija mėgino paaiškinti Lukrecijai, ko tikėtis iš 
vedybų nakties, tačiau mergina beveik nesiklausė. Kai Džulija išsamiai 
aiškindavo, kaip patenkinti vyrą, Lukrecijos širdis ir mintys nukrypda- 
vo į Čezarę. Nors ji niekada niekam nepasakojo, meilė broliui užpildė 
beveik visas jos mintis. 

Išėjusi į lodžą, Lukrecija Bordža nustebo išvydusi jos laukiančią mi- 
kyti gėlių, skrendančių į viršų ir klojančių didžiules lodžos grindis. Luk- 
recija šypsojosi ir mojavo miestiečiams. 

Stebėdama besiartinančią procesiją, mergaitė nusijuokė iš praeinan- 
čio juokdario, džiaugsmingai plojo trimitininkams ir fleitininkams, gro- 
jantiems linksmas melodijas. Ir pagaliau ji pamatė juos. 

Pirmas ant balto žirgo jojo brolis Čezarė, gražus ir kilmingas. Jis 
sėdėjo tiesiai ir atrodė labai rimtas. Čezarė pakėlė galvą, pažiūrėjo į 
seserį ir nusišypsojo. Paskui jį sekė Chuanas, jis nekreipė jokio dėme- 
sio į Lukreciją, tik lankstėsi imdamas moterų tiesiamas gėles. Jauniau- 
sias brolis Chofrė pamojavo seseriai šypsodamasis bereikšme, bet lai- 
minga šypsena. 

Už jų Lukrecija pamatė Džovanį Sforcą. Jis turėjo ilgas, tamsias 
garbanas, gražiai apkirptą barzdelę, nedidelę nosį, buvo žemesnis ir tvir- 
čiau sudėtas už jos brolius. Pamačiusi jį Lukrecija sutriko, bet kai Džo- 
vanis pažvelgė į lodžą ir ją pasveikino, ji nusilenkė atsakydama taip, 
kaip buvo mokoma. 

Po trijų dienų Lukrecija ištekės, tad kai procesija praėjo pro ją ir 
leidosi tėvo namų link, mergaitė nekantravo išgirsti, ką apie jos sužadė- 
tinį pasakys Džulija ir Adriana. Adriana ramins, kad viskas bus gerai, 
tačiau Džulija pasakys tiesą. 

Grįžusi į rūmus, Lukrecija jų paklausė: 

-— Na ir ką manot? Ar jis panašus į žvėrį? 

Džulija nusijuokė: 

— Manau, jis pakankamai gražus, nors stambokas, galbūt tau net per 
stambus, — paerzino ji Lukreciją, ir ši suprato, ką ji turi galvoje. Džulija 
apkabino ją: — Viskas bus gerai. Tu turi ištekėti, nes taip nori ir šventa- 
sis tėvas, ir dangiškasis Tėvas. Tai visai nesusiję su likusiu tavo gyve- 
nimu. 

Įsikūręs oficialioje rezidencijoje popiežiaus rūmuose, Aleksandras 
sau pasirinko tuščius, apleistus kambarius ir pavertė juos įžymiaisiais 
Bordžos apartamentais. Jo asmeninių priėmimų menės Sala dei Misteri 
sienas puošė didingos freskos, tapytos jo mėgstamiausio dailininko Pin- 
turikjo. 

Vienoje nedidelėje freskoje nutapytas pats Aleksandras, kartu su ke- 
liais kitais išrinktaisiais stebintis Kristaus žengimą į dangų. Popiežius 
pavaizduotas brangakmeniais siuvinėta mantija, padėjęs ant žemės auk- 
sinę tiarą. Jis stovi pakėlęs akis į aukštybės ir priima į dangų žengiančio 
Išganytojo palaiminimą. 

Kitose freskose Bordžų šeimos nariai nutapyti kaip seniai mirę šven- 
tieji, kankiniai ar kiti religiniai personažai: dieviškai graži Lukrecija — 
liekna šviesiaplaukė šventoji Kotryna, Čezarė — imperatorius aukso sos- 
te, Chuanas — rytų valdovas, o Chofrė - nekaltas angelėlis. Visose fres- 
kose ganosi galingas žalas bulius - Bordžų šeimos simbolis. 

Ant durų į antrą Bordžos kambarį Pinturikjas nutapė Mergelę Mari- 
ją, liūdną gražią madoną. Dievo Motina buvo mėgstamiausia Aleksan- 
dro šventoji, todėl dailininkas jos modeliu pasirinko Džuliją Farnesę ir 
viename paveiksle įkūnijo dvi Aleksandro aistras. 

Dar Vatikano rūmuose buvo tūkstančio kvadratinių metrų Tikėjimo 
salė — didžiulis skliautuotas kambarys, kurio lubų lunetėse ir medalio- 
nuose taip pat ištapytos freskos. Jose vaizduojami apaštalai, skaitantys 
ritinius būsimiems Dievo žodžio skelbėjams, pasiryžusiems nešti pa- 
sauliui žinią, kad Kristus yra Dievas. Apaštalai Aleksandro, Čezarės, 
Chuano ir Chofrė veidais. 

Visus tuos kambarius puošė daugybė įmantrių gobelenų, aukso ap- 
daila. Tikėjimo salėje stovėjo popiežiaus sostas, jame Aleksandras sė- 
dėdavo priimdamas svarbius asmenis. Šalia sosto buvo išdėstyti droži- 
nėti suoliukai, ant kurių priklaupdavo garbingi lankytojai, kai bučiuo- 
davo popiežiaus žiedą. Netoliese stovėjo sofos, ant jų per ilgas 
audiencijas sėdėdavo kilmingieji, planuodami kryžiaus žygius ar svars- 
tydami, kas ir kaip valdys Italijos miestus. 

Dabar į popiežiaus apartamentus buvo nuvestas Pezaro kunigaikštis 
Džovanis Sforca. Jis pasilenkė pabučiuoti šventojo popiežiaus pėdos ir 
šventojo žiedo. Kunigaikščiui didelį įspūdį padarė Vatikano rūmų gro- 
žis ir greitai jam atiteksiantys turtai. Kartu su nuotaka jis gaus trisde- 
šimties tūkstančių dukatų kraitį, kurio užteks išpuošti namus Pezare ir 
įsigyti kitokių prabangių dalykų. 

Kai popiežius Aleksandras sveikino Džovanį atvykus į jų šeimą, ku- 
nigaikštis mąstė apie savo būsimos žmonos brolius. Iš vyresniųjų jam 
daug labiau patiko Chuanas, o Chofrė dar per mažas, kad galėtum susi- 
daryti apie jį nuomonę. Čezarė neatrodė draugiškas, tačiau Chuanas 
pažadėjo Džovaniui, kad prieš vestuves jie puikiai pasilinksminsią mies- 
te, todėl jis ėmė manyti, kad viskas bus ne taip blogai, kaip dabar atro- 
do. Kad ir kas būtų, jis nenorėjo priešintis savo dėdei Maurui, nes tada 
Milanas atsiimtų Pezarą ir Džovanis taip pat lengvai prarastų savo ku- 
nigaikštystę, kaip ir gavo. 

Tą popietę, kai visi nuvyko į Vatikaną iškilmių, Čezarė nepastebi- 
mai dingo. Jis išjojo iš rūmų ir nušuoliavo į kaimą. Nors Čezarė beveik 
nebendravo su Džovaniu Sforca, tačiau jau ėmė jo nekęsti — tikras stor- 
žievis, pagyrūnas ir kvailys, dar nuobodesnis už Chofrė, jei tai iš viso 
įmanoma, ir arogantiškesnis už Chuaną. Ką jo mieloji sesutė veiks su 
tokiu vyru? Ir ką pasakyti Lukrecijai, kai vėl ją pamatys? 


**++ 


Čezarė nekentė savo būsimo svainio, o Chuanui, priešingai, jis pati- 
ko. Jaunesnysis brolis turėjo nedaug draugų dvare, jo vienintelis nuola- 
tinis palydovas buvo turkų kunigaikštis Džemas, kurį popiežius laikė 
įkaitu Džemo brolio, turkų sultono, prašymu. 

Sultonas Bajazidas sudarė sutartį su popiežiumi Inocentu, mat bijo- 
jo, kad kryžininkai jį nuvers ir pasodins į sostą brolį Džemą. Už tai, kad 
laiko Džemą įkaitu Vatikane, popiežius gaudavo keturiasdešimt tūks- 
tančių dukatų per metus. Kai Inocentas mirė, popiežius Aleksandras 
perėmė šį įsipareigojimą ir elgėsi su kunigaikščiu kaip su garbingu rū- 
mų svečiu. Kaipgi geriau papildyti šventosios Romos Katalikų Bažny- 
čios iždą, nei imant pinigus iš netikėlių turkų? 

Romos piliečiams tamsiaodis trisdešimtmetis Džemas atrodė grės- 
mingas: juodais riestais ūsais, Vatikane atkakliai dėvintis turbaną ir ry- 
tietiškus drabužius. Neoficialioje aplinkoje Chuanas ėmė rengtis taip 
pat. Nors Džemas buvo kone dvigubai vyresnis už Chuaną, jie ėmė 
visur lankytis kartu, kunigaikštis darė didelę įtaką išlepintam ir pažei- 
džiamam popiežiaus sūnui. Aleksandras pakentė jų draugystę ne tik 
todėl, kad Džemas laidavo Vatikanui didelius pinigus, bet ir dėl to, kad 
būnant kartu su kunigaikščiu šiaip jau niūriame Chuano veide dažnai 
nušvisdavo šypsena. O Čezarė negalėjo pakęsti jų draugijos. 

Vestuvių išvakarėse Chuanas pakvietė Džovanį Sforcą traukti kartu 
su juo ir Džemu į Romos užeigas ir pasilinksminti su prostitutėmis. 
Džovanis iš karto sutiko. Atrodė, kad Džemui patinka Pezaro kunigaikš- 
tis. Jie daug valgė, gėrė, pasakojo įvairiausias istorijas ir draugiškai 
plepėjo. Romiečiai stengėsi laikytis nuo jų nuošaliau, nesikvietė trejeto 
į savo parduotuves ar namus. 

Tačiau prostitutės elgėsi kitaip. Jos gerai pažino Chuaną ir netgi la- 
žindavosi, kuri daugiau kartų su juo suguls. Sklido kalbos, kad Chua- 
nas - Džemo meilužis, bet kurtizanės, užsidirbančios kasdienę duoną 
santykiaudamas su aukšto rango vyriškiais, nekreipė į tai dėmesio, nes 
apsilankęs pas jas Chuanas dosniai atsilygindavo. 

Vienai iš merginų, su kuria Chuanas praleisdavo daugiausia laiko, 
buvo penkiolika metų. Jos plaukai buvo ilgi ir tamsūs, o blakstienos 
užsirietusios. Ji buvo vardu Avalona. Mergina buvo vienos užeigos sa- 
vininko duktė, jai Chuanas iš tiesų patiko. Tačiau tą vakarą, kai trys 
jaunuoliai iš Vatikano rūmų išėjo į miestą, Chuanas pirmiausia pasiūlė 
Avaloną savo svainiui, o paskui Džemui. Vienas po kito vyrai vedėsi ją 
į kambarį antrame aukšte, o Chuanas laukė smuklėje, tačiau buvo per 
daug girtas, kad suvoktų, kaip jaučiasi mergina. Todėl kai priėjo prie 
jos tikėdamasis įprasto meilumo, Avalona nusigręžė ir jo nepabučiavo. 
Greitai įsižeidžiantis Chuanas įsiuto, kad merginai būsimas svainis pa- 
tiko labiau už jį, ir tėškė Avalonai per veidą, o ši liovėsi su juo šnekėju- 
si. Pakeliui į rūmus jis niūriai tylėjo, tačiau puikiai praleidę vakarą Džo- 
vanis Sforca ir kunigaikštis Džemas nė nepastebėjo, kad Chuanas įsi- 
žeidęs. 


*kk 


Greit atėjo vestuvių diena. Kailiu papuošta raudono aksomo suknia 
Lukrecija atrodė lyg karalienė. Jos šviesūs, auksaspalviai plaukai buvo 
nusagstyti rubinais ir deimantais. Džulija Farnesė pasirinko paprastą 
rožinę atlaso suknelę, išryškinančią jos blyškų grožį. Adriana apsivilko 
tamsiai mėlyno aksomo apdarą be papuošalų, kad nenustelbtų rubinais 
nusagstytos Lukrecijos liemenės. Prašmatnesnius drabužius dėvėjo tik 
jaunikis Džovanis Sforca, pasipuošęs skolinta plačia aukso apykakle, 
Lukrecijos brolis Chuanas ir jo draugas Džemas. Visi trys užsidėjo kre- 
mo spalvos atlaso turbanus, apsisiautė auksinio brokato šerpėmis, to- 
kiomis puošniomis, kad nustelbė ne tik nuotakos suknią, bet ir bažnyti- 
nius popiežiaus drabužius. 

Vesti seserį prie altoriaus Aleksandras liepė Chuanui, ir Lukrecija 
suprato, kad Čezarė supyko. Tačiau mergina manė, kad šitaip bus ge- 
riau, nes Čezarė nesugebėtų deramai perduoti ją jaunikiui. Ji abejojo, ar 
brolis iš viso dalyvaus iškilmėse, nors tėvas neklausė jo prieštaravimų. 
Jei jie susiginčys, Čezarė vėl išjos iš Romos. Lukrecija meldėsi, kad 
taip neatsitiktų, dabar ji labiausiai troško, kad brolis būtų šalia, nes jį 
mylėjo labiausiai. 

Vestuvės vyko Didžiojoje Vatikano rūmų salėje, nors tam priešinosi 
tradicinių pažiūrų Bažnyčios hierarchai ir kiti Bažnyčios kunigaikščiai, 
manę, kad šventosiose salėse dera būti tik su Bažnyčia susijusiems as- 
menims. Tačiau popiežius norėjo, kad Lukrecija ištekėtų Vatikane, to- 
dėl taip ir buvo. 

Salės priekyje ant pakylos stovėjo popiežiaus sostas, o abipus — po 
šešis vyšnių spalvos aksomo krėslus dvylikai naujai išrinktų kardinolų. 
Asmeninėje popiežiaus koplyčioje, kuri buvo mažesnė ir kuklesnė už 
Šventojo Petro koplyčią, Aleksandras liepė sustatyti daugybę aukštų 
sidabrinių ir auksinių žibintuvų, kad nušviestų didžiules marmurinės 
šventųjų statulas, puošiančias abi altoriaus puses. 

Mišioms vadovaujantis vyskupas, vilkintis puošnius apeiginius dra- 
bužius, su sidabro mitra ant galvos, lotyniškai giedojo psalmes ir laimi- 
no jaunuosius. 

Per palaiminimą deginami smilkalai buvo labai aštrūs. Vos prieš ke- 
lias dienas šią dovaną atsiuntė Turkijos sultonas Bajazidas II, kunigaikš- 
čio Džemo brolis. Tiršti dūmai graužė Lukrecijai gerklę ir vertė nėrinių 
nosinaite gintis nuo kosulio. Kristus ant milžiniško medinio kryžiaus 
jai atrodė toks pat grėsmingas, kaip ir didžiulis ištikimybės kalavijas, 
kurį vyskupas laikė virš jų galvų, kai jaunieji prisiekė vienas kitam. 

Galop Lukrecija pastebėjo brolį Čezarę, stovintį prie koplyčios du- 
rų. Jai buvo neramu, kad tuščias krėslas prie altoriaus kardinolams skir- 
toje vietoje visiems krinta į akis. 

Praėjusią naktį Lukrecija klūpojo melsdamasi Dievo Motinai, prašė 
atleidimo, kad buvo slapta tuneliais prasmukusi į Čezarės kambarį ir 
vėl su juo mylėjosi. Ji svarstė, kodėl taip gera su juo ir baisu net pagal- 
voti apie kitą. Ji netgi nepažįsta to žmogaus, kuris bus jos vyras. Matė jį 
tik kartą iš savo lodžos. O kai vakar buvo tame pačiame kambaryje, jis 
jai neištarė nė žodžio, neparodė jokio dėmesio. 

Dabar, kai jie klūpojo ant auksinių suoliukų priešais altorių, Lukre- 
cija pirmą kartą išgirdo savo jaunikio balsą: „Imu šią moterį savo žmo- 
na“. Balsas pasirodė šiurkštus ir nemalonus. Lukrecija lyg sapnuodama 


52 


pažadėjo gerbti vyrą, bet jos žvilgsnis ir širdis krypo į Čezarę, kuris 
griežtais juodais kunigo drabužiais dabar stovėjo šalia brolio Chuano ir 
nė karto į ją nepažvelgė. 

Vėliau vienoje didingiausių Vatikano rūmų salių — Sala Reale - Luk- 
recija Bordža išdidžiai sėdėjo prie atskiro stalo ant pakylos. Šalimais — 
jos vyras Džovanis, guvernantė Adriana ir Džulija Farnesė, kurią Luk- 
recija pasirinko savo vyriausiąja pamerge. Prie to paties stalo dar įsitai- 
sė velionio popiežiaus Inocento dukraitė Batestina ir kitos pamergės, 0 
Lukrecijos broliai buvo kitoje salės pusėje. Daugelis svečių sėdėjo ant 
pagalvių tiesiog ant grindų. Milžiniškos salės pasieniais buvo sustatyti 
stalai, nukrauti valgiais ir saldumynais. Pavalgę svečiai pasitraukė iš 
salės vidurio ir užleido vietą aktoriams. Vėliau juos linksmins daininin- 
kai ir šokėjai. 

Lukrecija kelis kartus pažvelgė į savo vyrą, tačiau jis nekreipė į ją 
dėmesio, tik kimšo valgius ir pylėsi į gerklę vyną. Pasibjaurėjusi Luk- 
recija nusigręžė. 

Ši didžiulės šventės diena buvo viena iš tų retų dienų Lukrecijos 
gyvenime, kai ji labai ilgėjosi motinos. Dabar, kai Džulija tapo popie- 
žiaus meiluže, Vanocai neliko vietos rūmuose. Vėl pažvelgusi į savo 
vyrą, Lukrecija pamanė vargu ar įstengsianti priprasti prie niūrios jo 
išraiškos. Mintis, kad reikės palikti Romą ir gyventi su juo Pezare, kėlė 
juodą neviltį, ir ji jautėsi dėkinga tėvui už pažadą, kad dar metus nerei- 
kės išvykti. 

Linksmybių ir juoko supama Lukrecija jautėsi neįtikėtinai vieniša. 
Ji nenorėjo valgyti, bet gurkštelėjo šiek tiek puikaus raudono vyno iš 
sidabro taurės. Galva greit apsvaigo, ji ėmė plepėti su pamergėmis ir 
pagaliau pralinksmėjo — juk tai jos puota, o jai tik trylika metų... 

Vėliau popiežius Aleksandras paskelbė, kad vakarienė patiekta jo 
asmeniniuose apartamentuose, kur bus galima įteikti dovanas jaunie- 
siems. Prieš išeidamas iš rūmų salės į savo kambarius, popiežius liepė 
tarnams išmėtyti likusius saldainius iš lodžos aikštėje susirinkusiems 
miestiečiams, kad ir tie pasijustų dalyvavę puotoje. 


**++* 


Jau gerokai po vidurnakčio Lukrecija pagaliau rado progą pasikal- 
bėti su tėvu. Jis sėdėjo vienas prie rašomojo stalo, nes dauguma svečių 
jau buvo išėję ir tik jos broliai bei keli kardinolai laukė prieškambaryje. 

Lukrecija dvejodama priėjo prie tėvo, nes nenorėjo jo įžeisti, o rei- 
kalas buvo per daug svarbus, ji negalėjo laukti. Ji atsiklaupė prieš tėvą 
ir palenkė galvą, laukdama leidimo kalbėti. 

Popiežius Aleksandras nusišypsojo ir ją padrąsino: 

— Nagi, vaikuti, pasakyk tėveliui, kas slegia tau širdį. 

Lukrecija pažvelgė aukštyn. Jos akys žėrėjo, tačiau veidas buvo iš- 
blyškęs po šios dienos įvykių. 

— Tėveli, — vos girdimai prašneko ji. — Tėveli, ar privalau jau šiąnakt 
eiti su Džovaniu į miegamąjį? Ar tu turi taip greit paliudyti sutartį? 

Popiežius pakėlė akis į dangų. Jis irgi galvojo apie miegamąjį daug 
ilgiau negu norėjo prisipažinti. 

— Jei ne dabar, tai kada? — paklausė jis dukters. 

— Kada nors truputį vėliau. 

— Nemalonių dalykų geriausia atsikratyti kuo greičiau, — tarė jis duk- 
teriai švelniai šypsodamasis. — O paskui galėsi ramiai gyventi be to ka- 
lavijo virš savo galvos. 

Lukrecija giliai įkvėpė ir atsiduso: 

— Ar mano brolis Čezarė privalo ten būti? — paklausė ji. 

Popiežius Aleksandras susiraukė: 

— Tai visai nesvarbu, jei ten bus tavo tėvelis. Kad sutartis įsigaliotų, 
pakaks bet kurių trijų liudytojų. 

Lukrecija linktelėjo ir ryžtingai pasakė: 

— Tegul jis nedalyvauja. 

— Jei toks tavo noras, — tarė popiežius, — taip ir bus. 

Džovanis ir Lukrecija nenoriai nuėjo į miegamąjį. Jis vis dar gedėjo 
mirusios pirmosios žmonos, o Lukrecija drovėjosi, kad kiti juos stebės, 
ir negalėjo nė pagalvoti, kad ją lies ne Čezarė. Bet dabar jai taip svaigo 
galva, kad niekas nebeatrodė svarbu. Ji mėgino susirasti brolį, tačiau jis 
kažkur dingo, todėl ji greit išgėrė dar tris taures vyno, kad įsidrąsintų 
padaryti tai, ką privalo. 

Miegamajame Lukrecija ir Džovanis tarnų padedami nusirengė ir 
greit palindo po šilkinėmis paklodėmis, stengdamiesi neliesti vienas 
kito, kol neatvyko liudytojai. Atėjęs popiežius atsisėdo į aksominį krėslą, 
nukreipė žvilgsnį į gobeleną su kryžiaus žygio vaizdais, sutelkė dėmesį 
ir ėmė melstis. Rankoje jis laikė rožinį, suvertą iš brangakmenių. Į an- 
trą krėslą sėdo kardinolas Askanijas Sforca, 0 į trečią Džulijos brolis 
kardinolas Farnesė, kuriam, popiežiaus Aleksandro įšventintam, teko 
ištverti nemažai patyčių, žmonės jį pravardžiavo apatinio sijono kardi- 
nolu. 

Netaręs nė žodžio, Džovanis Sforca pasilenkė virš Lukrecijos, ir jo 
veidas atsidūrė visai prie pat jos veido. Sugriebė ją už peties, prisitrau- 
kė arčiau, pamėgino pabučiuoti, bet Lukrecija nusigręžė ir įsikniaubė 
jam į kaklą. Džovanis dvokė jaučiu. Kai jo rankos ėmė bėgioti Lukreci- 
jos kūnu, ji pajuto visa virpanti iš pasišlykštėjimo. Akimirką išsigan- 
do, kad neapsivemtų, ir vylėsi, kad kas nors šalia lovos padėjo nakti- 
puodį. Staiga ją apėmė toks liūdesys, kad vos neapsiverkė. Tačiau kai 
Džovanis ją užgulė, ji nieko nepajuto, tik užsimerkė ir mintimis persi- 
kėlė ten, kur galėjo bėgioti tarp aukštų nendrių ir voliotis minkštoje 
švelnioje pievos žolėje — prie Sidabrinio ežero, į vienintelę vietą, kur 
jautėsi laisva. 


*kk 


Kitą rytą nubėgusi susitikti su Čezare, einančiu iš Vatikano rūmų į 
arklides, Lukrecija pastebėjo, kad jis nusiminęs. Pamėgino jį raminti, 
tačiau jis nepajėgė klausytis. Todėl ji tik stovėjo tylėdama ir stebėjo, 
kaip jis balnoja arklį. 

Čezarė grįžo po dviejų dienų. Jis prisipažino Lukrecijai praleidęs 
laiką kaime, galvodamas apie savo ir jos ateitį. Sakėsi jai atleidęs, ta- 
čiau tai supykdė Lukreciją. 

— Ką tu man atleidai? Aš, kaip ir tu, padariau, ką privalėjau. Tu visa- 
dos skundiesi, kad esi kardinolas. O aš verčiau būčiau kardinolas negu 
moteris. 

— Mes abu privalome elgtis taip, kaip nori šventasis tėvas! — atkirto 
Čezarė. — Aš norėčiau būti kareivis, o ne kardinolas. Taigi nė vienas 
neturim to, ko norim. 

Čezarė suprato, kad jo laukia svarbiausias mūšis, kurio tikslas — iš- 
laikyti savo laisvą valią, nes meilė pajėgia nugalėti valią be jokio gin- 
klo, pačia savimi. Čezarė labai mylėjo tėvą, tačiau jo strategiją tyrinėjo 
pakankamai ilgai, tad suprato, kam Aleksandras gali ryžtis, ir žinojo, 
kad pats niekada nepajėgtų šitaip išduoti artimo žmogaus. Čezarės nuo- 
mone, atimti iš žmogaus jo turtus ir netgi gyvybę - daug mažesnis nu- 
sikaltimas negu palaužti jo valią. Be valios žmogus tampa tik savo po- 
reikių marionete, žvėrimi, trokštančiu paklusti kito žmogaus botagui. 
Čezarė prisiekė, kad niekada netaps tokiu žvėrimi. 

Nors jis suprato, kodėl tėvas liepė jam sugulti su Lukrecija, bet ma- 
nė pajėgsiąs įveikti meilę. Po pirmo karto jis mėgino apgauti save įtiki- 
nėdamas, kad pats šito norėjo. Tačiau šiame lošime esama slaptos kor- 

tos: Lukrecija myli taip, kad jos širdis pajėgia sutramdyti nuožmiausią 
žvėrį, todėl, pati to nežinodama, ji tapo botagu tėvo rankoje. 

Lukrecija pravirko, Čezarė ją apkabino ir mėgino nuraminti. 

— Viskas bus gerai, Krecija, - kalbėjo jis. 

Čezarė ilgai laikė ją glėbyje ir glostė šviesias garbanas, galiausiai 
nušluostė sesers ašaras ir tarė: 

— Negalvok apie tą trikoję putpelę Sforcą — mes visada turėsim vie- 
nas kitą. 


ŠEŠTAS SKYRIUS 


Ludovikas Sforca, vadinamas Mauru, valdė galingą Milano miestą 
valstybę. Nors jis nebuvo kunigaikštis, tik regentas, tačiau buvo tikra- 
sis valdovas. Savo valdžią jis įtvirtino nevykdydamas įsipareigojimų 
silpnam ir bedvasiam sūnėnui. 

Nors pravardė Mauras kelia mintį apie juodą tamsą, jis buvo aukš- 
tas, elegantiškas vyras, gražus šviesiaplaukis kaip visi, kilę iš šiaurės 
Italijos, protingas, jautrus sielos ir proto pasauliui. Galima sakyti, kad 
Ludovikas labiau žavėjosi senovės mitais, o ne religija. Jis pasitikėjo 
savimi, kai viskas klostėsi gerai, jausdavosi kiek sutrikęs, kai nesisekė. 
Mauras pelnė savo piliečių pagarbą, ir nors kartais elgdavosi nesąžinin- 
gai, o politiniuose sandėriuose netgi pasukčiaudavo, šiaip buvo gailes- 
tingas valdovas, apmokestinęs turtingesnius piliečius, kad paremtų varg- 
šų šeimas ir ligonines. 

Kaip Milano piliečiai, valdantys miestą, kuris laikomas naujų atra- 
dimų tėvyne ir kuriame klesti naujoji humanizmo kultūra, Mauras ir jo 
žmona Beatričė d'Estė daug nuveikė, kad Milane būtų geriau gyventi. 
Jie atstatinėjo ir puošė pilis, atsižvelgdami į naują skonį ryškiomis spal- 
vomis nudažė apšiurusius miesto namus, išvalė gatves ir išnaikino dvo- 
ką, tad kilmingieji galėjo kvėpuoti miesto oru nespausdami prie nosies 
citrina iškvėpintų pirštinių ar apelsinų puselių. Mauras samdė geriau- 
sius mokytojus dėstyti universitete, nes vertino išsilavinimą. 

Jo žmona, gražioji ir atkaklioji Beatričė d'Estė iš Feraros, prieš dau- 
gelį metų paskatino Ludoviką pareikalauti karūnos iš sūnėno Džano. 
Beatričė pati augino sūnų ir bijojo, kad įpėdiniai neturės teisės paveldė- 
ti karalystę. 

Trylika metų Ludovikas valdė kaip regentas, sūnėnui kunigaikščiui 
nesipriešinant, ir Milanas tapo menų bei kultūros židiniu. Tačiau pas- 
kui Džanas vedė jauną žmoną - temperamentingą ir ryžtingą Aviją iš 
Neapolio, grėsmingojo karaliaus Ferantės dukraitę. 

Pagimdžiusi du sūnus, kurie, jos nuomone, dėl Mauro kaltės pri- 
versti gyventi kaip prasčiokai, Avija ėmė skųstis savo vyrui kunigaikš- 
čiui. Bet šis buvo visai patenkintas, kad dėdė valdo Milaną, ir visiškai 
nesipriešino. Avijai neliko kitos išeities — ji kreipėsi į senelį, karalių 
Ferantę. Moteris rašė laiškus vieną po kito, ir kiekvieną dieną pasiunti- 
nys juos veždavo į Neapolį. Galop Ferantė įsiuto — ir dėl nepagarbos jo 
šeimai, ir dėl dažnų erzinančių laiškų. Juk jis karalius, o karalius nepa- 
kęs, kad jo dukraitė būtų įžeidinėjama. Todėl jis nusprendė pulti Mila- 
ną ir grąžinti Avijai jos teisėtą vietą soste. 

Dabar, iš slaptųjų patarėjų sužinojęs apie karaliaus pyktį ir bijoda- 
mas žiaurių Ferantės veiksmų, Mauras įvertino savo padėtį. Neapolio 
kariauna buvo labai galinga — stipri ir patyrusi. Be pagalbos Milanas 
niekaip neatsilaikys. 

Ir staiga lyg dangaus jėgų pasiųsta atėjo žinia, kad Prancūzijos kara- 
lius Karolis ruošiasi žygiuoti į Neapolį ir pareikalauti karaliaus vaini- 
ko. Mauras ėmėsi skubių veiksmų, sulaužė tradiciją ir pats pasiuntė 
kvietimą karaliui Karoliui, siūlydamas jam ir kariuomenei saugų kelią 
per Milano žemes pakeliui į pietus užkariauti Neapolio. 


*k 


Sužinojęs apie gresiančią Prancūzijos invaziją ir Mauro trumpare- 
giškumą, popiežius Aleksandras Vatikane mąstė apie savo politinę pa- 
dėtį. Anksti rytą pasikvietęs Čezarę su juo aptarinėjo naują strategiją, 
kai atėjo Duartė Brandao ir pranešė apie naują grėsmę pontifikatui. 

- Sužinojau, kad Neapolio karalius Ferantė savo pusbroliui, Ispani- 
jos karaliui Ferdinandui, pasiuntė laišką, kuriame reiškia susirūpinimą 
dėl jūsų sąjungos su Mauru ir Vatikano pozicijos dėl Milano, kai Pran- 
cūzija ruošiasi žygiui. 

Čezarė linktelėjo: 

-Jis, žinoma, išgirdo, kad mano sesuo ištekėjo už Džovanio Sforcos 
ir supyko dėl mūsų sąjungos su Milanu. 

- Tikriausiai taip ir yra, — pritarė Aleksandras. — O ką atsakė gerasis 
karalius Ferdinandas? 

— Kol kas nenori kištis į mūsų reikalus, - pasakė Duartė. 

- Jis garbingas žmogus, — nusijuokė Aleksandras. — Prisimena, kad 
tai aš leidau jam tuoktis su pirmos eilės pussesere Izabele iš Kastilijos. 
Taip Ispanija susijungė su Kastilija ir išplėtė Aragono imperiją. 

— Būtų gerai turėti Neapolyje nuolatinį pasiuntinį, — pasiūlė Duar- 
tė, — ir užtikrinti, kad mes ištikimi Ispanijai bei Aragono rūmams. 

—Mes pasiūlysime Ferantei ir vedybų sutartį, — pritarė Aleksandras. — 
Kodėl Milanas ją turi, o Neapolis ne? 

— Deja, tėve, čia iš manęs jokios naudos, — patenkintas pareiškė Če- 
zarė, — aš esu šventosios Romos Katalikų Bažnyčios kardinolas. 

Vėlų vakarą, likęs vienas savo apartamentuose, Aleksandras žvelgė 
į tamsų nakties dangų ir mąstė apie žmogaus prigimtį. Kaip šventasis 
tėvas, jis priėjo kraują stingdančią išvadą: baimė žmogų priverčia išsi- 
žadėti netgi svarbiausių savo interesų. Ji mąstančias būtybes paverčia 
verkšlenančiais kvailiais. Kodėl Mauras siekia sąjungos su Prancūzija, 
nors iš jos jokios naudos? Negi jis nesuvokia, kad kai kariuomenė įžengs 
į miestą, pavojus iškils visiems piliečiams moterims, vaikams ir vy- 
rams? 

Popiežius atsiduso. Tokiais atvejais malonu žinoti, kad pats esi ne- 
klystantis. 

Netgi didžiausių išdavysčių laikais kai kurie žmonės pasirodo esą 
blogesni už kitus. Žiaurumas pulsuoja jų širdyse ir gyslose, teikia gy- 
vybingumo, žadina jausmus. Kankindami kitus, jie patiria tokį pat ma- 
lonumą, kaip dauguma žmonių mylėdamiesi. Jie fanatiškai meldžiasi 
baudžiančiam galingam savo pačių sukurtam dievui ir su iškreiptu reli- 
giniu įkarščiu prisitaiko prie šios iliuzijos. Neapolio karalius Ferantė 
buvo vienas iš tokių žmonių. Priešų nelaimei, dvasinės kančios jam 
teikė daug didesnį malonumą už fizines. 

Tai buvo žemas, stambus tamsiaodis žmogus vešliais šiurkščiais juo- 
dais antakiais — jie buvo tokie tankūs, kad slėpė akis ir teikė jam tikrai 
grėsmingą išvaizdą. Tokiais pat šiurkščiais plaukais buvo apžėlęs visas 
jo kūnas, jie kyšodavo iš jo karališkų apdarų apykaklės, lindo iš ranko- 
vių lyg pirmykščio žvėries kailis. Dar jaunystėje jam buvo ištraukti du 
priekiniai dantys, nes ten įsimetė užkratas, dėl kurio jis vos neprarado 
gyvybės. Vėliau iš tuštybės jis užsakė rūmų kalviui nukalti auksinius 
dantis. Ferantė šypsodavosi retai, bet kai taip atsitikdavo, jis atrodyda- 
vo ypač nuožmus. Visoje Italijoje sklido kalbos, kad Ferantė nesinešio- 

ja ginklo, jam beveik nereikia asmens sargybinių, nes auksiniais danti- 
mis jis gali sudraskyti savo priešų kūnus. 

Kaip Neapolio, galingiausios karalystės Italijos pusiasalyje, valdo- 
vas, Ferantė visiems kėlė šiurpą. Pakliuvusius į nelaisvę priešus jis su- 
rakindavo grandinėmis narvuose ir kas dieną, tirpdamas iš malonumo, 
apeidavo savo „zoologijos sodą“. Kai sumušti ir sulaužyti aukų kūnai 
pagaliau liaudavosi priešinęsi ir atiduodavo sielą dangui, Ferantė liep- 
davo juos balzamuoti ir laikydavo narvuose, kad primintų gyviesiems, 
jog ir nustojusios plakti jų širdys nesiliaus jo džiuginusios. 

Netgi ištikimiausi tarnai neišvengė nepasotinamo Ferantės žiauru- 

| mo. Jis atimdavo iš jų visa, kas įmanoma - ir garbę, ir pinigus, o vėliau 
miegančius papjaudavo, todėl Ferantės valdiniai nė minutę negalėjo jaus- 
tis ramūs. 

Padėtį sunkino dar ir tai, kad jis buvo talentingas valstybės veikėjas, 

| sugebėjęs neleisti pontifikatui atimti nė dalelės jo teritorijos. Daug me- 
tų jis nemokėjo dešimtinės Bažnyčiai ir sutiko atsiųsti į Romą tik vieną 
tradicinę dovaną - baltą žirgą popiežiaus raitijai. 

Nors dėl sąjungos su popiežiumi tarėsi ne žiaurusis karys, bet vals- 
tybės veikėjas, karalius Ferantė norėjo būti tikras, kad nebus jokių staig- 
menų ir kad jis gaus reikiamą karinę paramą. Tad Ispanijos karaliui 
Ferdinandui pasiuntė dar vieną laišką, jame rašė: „Jei popiežius nepa- 
siūlys man nieko gero ir atsisakys mums padėti, mes parengsime savo 
pajėgas ir pakeliui į Milaną užimsime Romą“. 

Ispanijos karalius Ferdinandas, žinodamas apie įtampą tarp Romos, 
Milano ir Neapolio, suprato, kad laikas įsikišti. Jam reikia popiežiaus 
pagalbos, kad išlaikytų taiką, kuri visada geriau už karą. Jei viskas klos- 
tysis gerai, jis praneš Aleksandrui, apie kokią didelę apgavystę sužino- 
jo iš savo pusbrolio Ferantės. 

Ferdinandas buvo aukštas, valdingas vyras, labai atsakingai žiūrin- 
tis į Ispanijos valdovo pareigas. Jis buvo krikščionių karalius, nė kiek 
neabejojantis savo Dievu ir popiežiaus teisumu. Tačiau jo tikėjimas ne- 
turėjo tokio evengelinio įkarščio kaip jo žmonos, karalienės Izabelės, — 
jis nepersekiojo tų, kurie netikėjo. Iš esmės Ferdinandas buvo protin- 
gas žmogus ir doktrinos laikėsi tik tiek, kiek ji naudinga Aragono im- 
perijai. Jie su Aleksandru gerbė vienas kitą ir pasitikėjo, kiek galima 
pasitikėti bet kuriuo mirtinguoju. 

Karalius Ferdinandas, užsimetęs paprastą, kailiu apvedžiotą tamsiai 
mėlyno atlaso apsiaustą, atrodė elegantiškai, kai sėdėjo priešais popie- 
žių didžiulėje svetainėje ir gurkšnojo vyną. 

-— Kaip savo geros valios ženklą, — prašneko jis, — karalius Ferantė 
prašė jums pranešti apie vieną aplinkybę, kurią neseniai sužinojo ir ku- 
ri galėtų būti naudinga jūsų šventenybei, mat jis įsitikinęs, jog Bažny- 
čia yra ne tik Ispanijos, bet ir Neapolio sąjungininkė. 

Aleksandras nusišypsojo, bet jo akys liko budrios. 

-— Dangus visada atlygina ištikimiesiems, — tarė jis. 

— Netrukus po konklavos, - tyliai prašneko Ferdinandas, — Ferantės 
karo vadas Virdžinijas Orsinis susitiko su kardinolu Čibu ir nupirko tris 
pilis, kurias Čibas paveldėjo iš savo tėvo, popiežiaus Inocento. 

Popiežius Aleksandras susiraukė ir patylėjęs tarė: 

— Ir šis sandoris įvyko man nežinant? Be šventojo sosto žinios? Ir 
tokią išdavystę įvykdė šventosios Katalikų Bažnyčios kunigaikštis? 

Tiesą sakant, Aleksandrą labiau suglumino Orsinio, o ne kardinolo 
Čibo išdavystė, nes karo vadas Orsinis buvo ne tik Adrianos svainis; 
popiežius jį visada laikė savo draugu. Netgi blogiausiais laikais lie- 
ka keli žmonės, kuriais gali pasitikėti. Virdžinijas Orsinis buvo vie- 
nas iš jų. 

Per vakarienę karalius Ferdinandas pasakė: 

— Sutartis dėl pilių pirkimo buvo sudaryta Ostijoje, Džuliano dela 
Roverės rūmuose. 

Dabar popiežius Aleksandras viską suprato. Už šio negarbingo san- 
dorio stovi dela Roverė! Tas, kuriam priklauso šios pilys — trys neįvei- 
kiamos tvirtovės į šiaurę nuo Romos, — savo rankose laiko Romos sau- 
gumą. 

— Šį sunkumą mes privalome įveikti, - pasakė Aleksandras. 

Prieš išeidamas karalius pabučiavo popiežiaus žiedą ir užtikrino Alek- 
sandrą, jog pasinaudosiąs savo įtaka, kad išspręstų šį reikalą. O paskui, 
lyg dingtelėjus netikėtai minčiai, Ferdinandas pridūrė: 

- Jūsų šventenybe, yra dar viena problema: kovos dėl Naujojo pa- 
saulio. Ir Portugalija, ir Ispanija siekia valdyti naujas žemes. Mes su 
karaliene būtume labai dėkingi už jūsų tarpininkavimą, nes šioje padė- 
tyje aiškiai reikia Dievo vadovavimo. 

Ispanijos karalius Ferdinandas nukeliavo į Neapolį ir pasikalbėjo su 
pusbroliu Ferante. Vos jam atvykus, iš Neapolio į Romą ir atgal ėmė 
plūsti skubūs pranešimai. Pasiuntiniai šuoliavo ir dieną, ir naktį. Paga- 
liau karalius Ferantė maloniai patikino popiežių, kad Virdžinijas Orsi- 

nis nenorėjęs pakenkti Aleksandro asmeniui. Kaip tik šios pilys užtik- 
rinsiančios Romos saugumą. Jos netoli miesto, tad jei prancūzai pultų, 
jos galėtų prisidėti prie miesto gynybos. 

Taigi jie sutarė, kad Virdžinijas Orsinis gali pasilikti pilis, bet turi 
mokėti Vatikanui kasmetinius mokesčius, arba keturiasdešimties tūks- 
tančių dukatų dešimtinę, kaip savo nuoširdumo ir ištikimybės popie- 
žiui Aleksandrui įrodymą. 

Dabar reikėjo nuspręsti, kaip popiežius atsidėkos už abiejų karalių, 
Ferdinando ir Ferantės, paramą. Karalius Ferantė norėjo, kad Čezarė 
Bordža vestų jo šešiolikmetę dukraitę Sančą. 

Aleksandras atsisakė ir priminė Ferantei, kad jo vyriausiasis sūnus 
pašauktas tarnauti Bažnyčiai. Popiežius pasiūlė savo jauniausiąjį sūnų 
Chofrė. 

Dabar nesutiko Ferantė. Kas rinktųsi jaunesnįjį sūnų vietoj vyres- 
niojo? 

Nors dauguma ankstesnių popiežių bijojo neduoti Ferantei to, ko jis 
prašo, popiežius Aleksandras nenusileido. Jis turėjo savų planų dėl Če- 
zarės ir neketino aukso keisti į geležį. 

Ferantė buvo prisiklausęs apie Aleksandrą kaip apie sumanų ir gud- 
rų derybininką, ir dabar susierzino. Jis žinojo, kad jei praleis progą su- 
daryti šią sąjungą, Aleksandras greit sudarys kitą, pavojingą Neapoliui. 
Ilgai svarstęs ir nusprendęs, kad kitokiu būdu nepavyks pasiekti perga- 
lės, Ferantė nenoromis sutiko. Jam liko tik viltis, kad dvylikametis Chofrė 
pajėgs atlikti vyro pareigą jo šešiolikametei dukraitei Sančai ir įteisins 
sutartį anksčiau, nei Aleksandras ras geresnę išeitį. 

Tačiau praėjus penkiems mėnesiams po derybų dėl santuokos grės- 
mingiausias Neapolio žmogus, karalius Ferantė, mirė. Jo sūnus Mazi- 
nas, neprilygstantis tėvui nei gudrumu, nei žiaurumu, liko priklauso- 
mas nuo popiežiaus Aleksandro malonės. Neapolis buvo popiežiaus že- 
mė, ir tik popiežius, jos siuzerenas ir viešpats, turėjo teisę palaiminti 
valdovą arba skirti kitą, jei dabartinis jo netenkina. 

Šį kartą ir pats Aleksandras buvo priverstas padaryti tam tikrų nuo- 
laidų. Jaunasis Prancūzijos karalius Karolis VIII, paskelbęs savo teises 
į Neapolį, taip pat norėjo būti vainikuotas. Jis siuntė pasiuntinius įspėti 
Aleksandro, grasino nuversiąs nuo sosto, jei šis bus palankus Ferantės 
įpėdiniui Mazinui. Tačiau popiežius žinojo, kad jei Prancūzija užval- 
dys Neapolį, Popiežiaus sričių nepriklausomybei gresia pražūtis. 

Susirūpinimą didino ir įtampa santykiuose su nemėgstančiais ispa- 
nų asmenimis ir tradiciniais pontifikato priešais. Tai galėjo sulaužyti 

trapią taiką, įsigalėjusią Italijoje nuo tada, kai Aleksandras įžengė į 
sostą. 

Staiga popiežių pasiekė žinia, padėjusi jam apsispręsti. 

Duartė Brandao atėjo į jo apartamentus ir pranešė: 

— Yra gandų apie naują Prancūzijos įsiveržimą. Karalius Karolis karš- 
tai pasiryžęs tapti didžiausiu šių laikų krikščionių monarchu. Jis ketina 
organizuoti naują kryžiaus žygį ir užkariauti Jeruzalę. 

Aleksandras suprato, ką Duartė norėjo pasakyti: 

- Taigi šis jaunasis karalius nori pirmiausia nugalėti Neapolį, nes jis 
ribojasi su netikėlių žemėmis, o pakeliui į Neapolį turi žygiuoti per 
Popiežiaus sritis. 

Duartė linktelėjo: 

- Karolis taip pat aiškiai išsakė savo norą reformuoti popiežiaus val- 
džią, — o tai jis gali padaryti tik vienu būdu, jūsų šventenybe. 

— Kad įvykdytų savo ketinimus, jis turės mane nuversti, — pamąstęs 
tarė popiežius. 

Dabar popiežius Aleksandras nusprendė neatsisakyti sąjungos su Fe- 
rantės sūnumi Mazinu: reikia, kad Neapolio kariuomenė atžygiuotų į 
šiaurę — į Romą - ir atremtų karaliaus Karolio puolimą. 

Aleksandras iš karto ėmė rengti kitą planą: norint apsaugoti Vatika- 
ną ir Romą nuo svetimšalių invazijos, reikia suvienyti Italijos miestus 
valstybes. Taip kilo mintis apie Šventąją sąjungą. Jis nusprendė suvie- 
nyti kelis didžiuosius miestus valstybes ir jiems vadovauti — visi kartu 
jie taptų stipresni negu po vieną. 

Tačiau kai popiežius išdėstė savo planą šių miestų valstybių vado- 
vams, iškilo sunkumų. Venecija kaip visada liko neutrali, Milanas jau 
rėmė prancūzus, o Florencija turėjo silpną kariuomenę ir pamokslinin- 
ką Savonarolą, kuris buvo pakankamai įtakingas ir sugebėjo įkalbėti 
Medičius neprisijungti. 

Susidūręs su stipriu pasipriešinimu, Aleksandras nusprendė, kad pri- 
valo kuo greičiau vainikuoti Maziną, nes antraip greitai kitas žmogus 
užsidės ant galvos šventąją tiarą. 

Praėjus keturioms dienoms, kai Mazinas buvo vainikuotas Neapolio 
karaliumi, Chofrė Bordža vedė Mazino dukterį Sančą. 

Prie Castel Nuovo koplyčios altoriaus dvylikametis Chofrė, stovė- 
damas prie savo šešiolikametės nuotakos, stengėsi atrodyti vyresnis. 

Nors buvo už ją aukštesnis ir pakankamai gražus, šviesiais tankiais plau- 
kais ir spindinčiomis akimis, jam trūko sąmojo ir žavesio. Sančą, gražią 
ir dvasingą merginą, supykdė tėvo sprendimas. Ji atsisakė vestuvėms 
siūdintis naują suknelę, 0 per apeigas suirzusi stebėjo svečius sausa- 
kimšoje koplyčioje. Vyskupui net nespėjus baigti klausimo: „Ar imi šią 
moterį...“, Chofrė entuziastingai jį nutraukė: „Taip!“ 

Svečiai ėmė garsiai juoktis. Sanča pasijuto pažeminta, jos tariami 
priesaikos žodžiai buvo vos girdėti. Ką ji čia veikia su šiuo kvailu 
vaiku? 

Per puotą, kai Sanča išvydo daugybę aukso monetų ir brangenybių, 
kurias jai dovanojo Chofrė, jos išraiška sušvelnėjo. O kai Chofrė leido 
pamergėms pasiimti monetų iš savo kišenių, tamsiaplaukė Sanča netgi 
jam nusišypsojo. 

Tą vakarą jaunavedžių miegamajame, stebint karaliui Mazinui ir dar 
dviem liudytojams, Chofrė Bordža užsilipo ant savo žmonos ir jojo lyg 
ant ponio. Sanča gulėjo nejudri kaip lavonas. Chofrė lipo ant jos dar 
kartą ir dar — iš viso keturis kartus, kol pats karalius liepė liautis ir pri- 
pažino, kad vedybų sutartis įsigaliojo. 

Aleksandras pasikvietė Čezarę ir Chuaną į Tikėjimo salę, kur pagal 
sutartį su karaliumi Ferdinandu dėl Neapolio žadėjo susitikti su Ispani- 
jos ir Portugalijos pasiuntiniais tarpininkauti dėl naujųjų žemių. 

Kai Čezarė ir Chuanas įėjo į išpuoštą salę, tėvas su popiežiaus mitra, 
vilkintis gausiai siuvinėtą raudonos ir aukso spalvos apsiaustą, atrodė 
karališkai. Jis pasakė sūnums: 

- Tai bus jums labai naudingos diplomatijos pratybos, nes pagal sa- 
vo užimamas bažnytines pareigas abu dalyvausite daugelyje derybų. 

Tik jis nepasakė, kad karaliaus Ferdinando prašymas popiežiui pa- 
būti arbitru nebuvo nereikšmingas gestas — jis rodė popiežiaus įtaką 
naujojo atradimų amžiaus religijai ir politikai. Tai užtikrins popiežiui 
Ispanijos paramą, kurios labai reikės, jei Prancūzijos karalius Karolis 
sugalvotų okupuoti Italijos žemes. 

Kai pasiuntiniai įėjo į salę, Aleksandras pakėlė į juos akis, šiltai 
pasveikino ir tarė: 

— Manome, kad jūs pažįstat mūsų sūnus, kardinolą Bordžą ir Gandi- 
jos kunigaikštį. 

- Taip, šventaisis tėve, pažįstam, — atsakė ispanas, solidus Kastilijos 
didikas juoda brokato tunika. Jis linktelėjo Čezarei ir Chuanui, juo pa- 
sekė ir pagyvenęs portugalų pasiuntinys. 

Ant didelio inkrustuoto stalo Aleksandras ištiesė žemėlapį. Jis ir abu 
pasiuntiniai ėmė rodyti įvairias vietas. 

— Mano sūnūs, mes išsprendėme uždavinį, kuris kėlė didelį susirūpi- 
nimą šių dviejų garbingų vyrų tautoms. 

Vyrai vėl linktelėjo, o Aleksandras kalbėjo toliau: 

— Šios dvi tautos siunčia savo tyrinėtojus į tolimiausias nežinomas 
jūras. Abi nori naudotis Naujojo pasaulio turtais. Mūsų šventoji Bažny- 
čia Kaliksto III lūpomis yra pareiškusi, kad Portugalijos karalystei pri- 
klauso visos nekrikščioniškos žemės Atlanto pakrantėje, todėl Portuga- 
lija tvirtina esanti viso Naujojo pasaulio šeimininkė. Kita vertus, Ispa- 
nija sako, kad Kalikstas turėjęs galvoje tik žemes rytinėje didžiojo 
vandenyno pakrantėje, o ne naujai atrastas teritorijas vakaruose. Norė- 
damas išvengti konflikto tarp šių didžiųjų tautų, karalius Ferdinandas 
paprašė išspręsti jų nesutarimus. Abi tautos, tikėdamosi Dievo vadova- 
vimo, sutiko priimti mūsų sprendimą. Ar iš tiesų taip? 

Abu pasiuntiniai linktelėjo. 

- Taigi klausykite, — toliau kalbėjo Aleksandras. — Mes atidžiai iš- 
nagrinėjome reikalą, ilgas valandas klūpojome melsdamiesi ir pagaliau 
nusprendėme: turime padalyti Naująjį pasaulį pagal šį dienovidinį, — 
Aleksandras parodė liniją žemėlapyje, šimtas lygų* į vakarus nuo Azorų 
ir Kape Verdės salų. — Visos nekrikščioniškos žemės į rytus nuo šios 
linijos, kur yra daug vertingų salų, priklauso Portugalijos karalystei. 
Todėl jų tautos šnekės portugališkai. Kitos žemės, į vakarus nuo šios 
linijos, bus jų katalikiškųjų didenybių Ferdinando ir Izabelės nuosa- 
vybė. 

Aleksandras pažvelgė į pasiuntinius. 

— Mes jau išleidome savo bulę /nter caetera ir nustatėme, kaip vado- 
vausime šiam reikalui. Vatikano sekretorius Plandinis jums išvykstant 
duos po bulės egzempliorių. Aš tikiuosi, kad tai jus tenkina ir mūsų 
sutartis išgelbės daug sielų, užuot jas pražudžiusi, — jis nusišypsojo aki- 
nama žavia šypsena, abu vyrai pasilenkė pabučiuoti popiežiaus žiedo ir 
Aleksandras davė jiems ženklą išeiti. 

Kai pasiuntiniai pasišalino, Aleksandras atsigręžė į Čezarę: 


* Lyga - senovinis ilgio matas, 4,8 km. — Vert. past. 

— Ką manai apie mano sprendimą? 

— Manau, kad portugalų padėtis blogesnė, nes jie gavo daug mažiau 
žemių. 

Aleksandro veidą nušvietė vilkiška pašaipa: 

— Na, sūnau, juk įsikišti paprašė Ispanijos karalius Ferdinandas, o 
savo širdyje mes ispanai. Be to, turime atsižvelgti, kad mūsų laikais 
Ispanija — bene galingiausia pasaulio šalis. Kadangi Prancūzijos kara- 
lius, mūsų priešo kardinolo dela Roverės patariamas, planuoja mus pul- 
ti ir ketina su kariuomene keltis per Alpes, mums gali prireikti Ispani- 
jos pagalbos. Kita vertus, portugalai turi galingą laivyną, bet nelabai 
didelę sausumos kariuomenę. 

Prieš sūnums išeinant popiežius uždėjo ranką Chuanui ant peties 
ir tarė: 

— Mano sūnau, dėl mūsų sėkmingo tarpininkavimo planuotos suža- 
dėtuvės su Marija Enrikes pajudėjo į priekį. Todėl sakau tau — ruoškis. 
Neįžeisk mūsų draugo karaliaus Ferdinando, nes mūsų sąjungai suda- 
ryti reikėjo didelių diplomatinių pastangų. Mes kas dieną dėkojame Die- 
vui už laimingą mūsų šeimos likimą, galimybę skleisti Kristaus žodį 
visame pasaulyje, kad sustiprintume popiežiaus valdžią tikinčiųjų kū- 
nams ir sieloms. 
| Po savaitės, lydimas didelės turtais apkrautos vilkstinės, Chuanas 
išvyko į Ispaniją susipažinti su Enrikesų šeima iš Barselonos. 

Romoje popiežius pasijuto labai išvargęs nuo užkrautos naštos, nes 
ant jo pečių gulė ir dangiškasis, ir žemiškasis pasaulis. Tačiau jį galėjo 
atgaivinti vienas mažytis džiaugsmas... 

Tą vakarą Aleksandras ruošėsi apsivilkti ploniausio šilko naktinį dra- 
bužį, nes pasikvietė jaunąją meilužę Džuliją Farnesę praleisti naktį su 
juo. Kai tarnas išmaudė popiežių ir kvepiančiu muilu ištrinko galvą, 
Aleksandras nušvito įsivaizdavęs besišypsantį mielą Džulijos veidą, 
spinduliuojantį susižavėjimu ir, kaip jis norėjo tikėti, tikra meile. 

Nors popiežiui atrodė keista, kad tokia graži ir žavi jauna moteris 
gali pamilti vyrą, kurio geriausi metai jau praėjo, jis priėmė tai kaip ir 
daugelį kitų savo gyvenimo mįslių. Žinoma, Aleksandras buvo pakan- 
| kamai protingas ir suprato, kad iš dalies prieraišumą lemia jo valdžia ir 

teikiamos malonės, be to, geri Džulijos santykiai su šventuoju tėvu ga- 
lėjo padidinti jos šeimos turtus, taigi ir jai garantuoti aukštesnę padėtį 

visuomenėje. Tačiau buvo ir kita priežastis, kurią Aleksandras jautė 
širdimi. Akimirkos, kai jie su Džulija mylėdavosi, atrodė neįkainojama 
dovana. Jį ypač žavėjo tos moters nekaltumas, noras išmokti suteikti 
jam malonumą ir pačiai išgyventi įvairiausius pojūčius. 

Aleksandras buvo mylėjęsis su daugybe gražių, daug labiau patyru- 
sių kurtizanių, įgudusių patenkinti bet kokį vyrą, tačiau Džulija taip 
džiaugsmingai lyg vaikas reaguodavo į juslinius malonumus, kad Alek- 
sandras, nors ir negalėjo pasakyti, jog šie santykiai patys aistringiausi 
gyvenime, juto didžiulį pasitenkinimą. 

Džulija atėjo į popiežiaus miegamąjį violetinio aksomo suknele. Jos 
auksiniai plaukai laisvai krito ant nugaros, ant kaklo ji segėjo paprastą 
smulkių perlų vėrinį, kurį Aleksandras dovanojo tada, kai jie pirmą kartą 
pasimylėjo. 

Popiežius sėdėjo ant savo didžiulės lovos krašto, o Džulija ėmė sags- 
tytis suknelę. Staiga ji atsuko nugarą Aleksandrui ir paprašė: 

— Mano brangiausioji šventenybe, pakelkit man plaukus. 

Aleksandras atsistojo, jo stambus kūnas priartėjo prie Džulijos, šner- 
ves užpildė nuo plaukų sklindantis levandų kvapas. Jis suėmė šviesias 
garbanas didelėmis rankomis, tomis pačiomis, kuriose laikė daugybės 
žmonių sielas. Džulija nusivilko suknelę ir numetė ant grindų. 

- Mieloji Džulija, aš tiek ilgų valandų laukiau, kol tu ateisi. Glaus- 
damas tave savo glėbyje jaučiu tokį pat pasitenkinimą kaip laikydamas 
šventąsias mišias. Tačiau būtų šventvagystė šią tiesą pripažinti kam nors 
kitam, išskyrus tave, brangioji. 

Džulija nusišypsojo ir atsigulė šalia ant šilkinių paklodžių. 

— Šiandien gavau žinią iš Orso, — pasakė ji. — Jis nori trumpai grįžti 
į Romą. 

Aleksandras stengėsi nerodyti nepasitenkinimo, ši naktis buvo per 
daug graži. 

— Gaila, bet aš manau, kad tavo jaunajam vyrui būtina dar pasilikti 
Basanele. Gali tekti paskirti jį vadovauti vienam mano pulkui. 

Džulija suprato, kad popiežius pavyduliauja, nes jo nuotaika atsi- 
spindėjo akyse. Norėdama jį nuraminti, ji pasilenkė ir stipriai pabučia- 
vo. Džulijos lūpos buvo saldžios ir vėsios kaip nepatyrusios mergaitės. 
Aleksandras stengėsi elgtis su ja švelniai, nes bijojo išgąsdinti. Jie jau 
buvo mylėjęsi kelis kartus, tačiau jis neskubėjo, kad įsitikintų, jog Džu- 
lija patyrė malonumą. Aleksandras nenorėjo visiškai užsimiršti ir pasi- 
duoti aistrai, nes žinojo, kad tada Džulija įsitemps ir visas jų džiaugs- 
mas dings. 

— Ar tau patiktų, jei aš apsiversčiau ant pilvo, o tu būtum ant ma- 
nęs? — paklausė Džulija. 

- Bijau, kad tavęs nesužaločiau, — atsakė jis. - Geriau aš gulėsiu ant 
nugaros, 0 tu įsitaisyk ant manęs kaip tau patogiau. Šitaip tu įstengsi 
valdyti savo aistrą ir patirsi tokį malonumą, kokio nori. 

Aleksandras dažnai mąstydavo apie vaikišką Džulijos nekaltumą, 
kai ji išleisdavo plaukus kaip senovinių mitų deivės gundytojos, užbu- 
riančios karalaitį ir prieš jo valią amžinai jį įkalinančios. 

Kaskart, kai gulėdamas ant nugaros Aleksandras pažvelgdavo į Džu- 
lijos veidą, iš malonumo užmerktas akis, atloštą galvą, jis įtikėdavo, 
kad kūniška palaima, kurią jaučia, — tai dovana už jo tarnavimą dangiš- 
kajam Tėvui. Kas kitas, jei ne gerasis Tėvas, gali suteikti žmogui tokią 
dievišką malonę žemėje? 

Prieš Džulijai išeinant iš miegamojo popiežius dovanojo auksinį kry- 
želį, kurį buvo užsakęs vienam geriausių Florencijos auksakalių. Džu- 
lija nuoga sėdėjo ant lovos ir leido Aleksandrui užsegti jį ant kaklo. Ji 
atrodė lyg įsikūnijęs grakštumas. Žvelgdamas į jos veido ir kūno grožį, 
popiežius Aleksandras dar kartą įtikėjo, kad dangiškasis Tėvas tikrai 
yra, nes niekas žemėje negalėtų sukurti tokios tobulybės. 


SEPTINTAS.SKYRIUS— -——- — —-4—>> 


Popiežiaus gydytojas atskubėjo į Vatikano rūmus su svarbiu prane- 
šimu apie maro epidemiją Romos mieste. Sėdėdamas soste Tikėjimo 
salėje, Aleksandras išgirdo apie artėjančią Juodąją mirtį ir išsigando. 
Jis liepė į savo kambarius skubiai pakviesti dukterį. 

— Dukrele, atėjo laikas tau vykti į Pezarą ir ieškoti prieglobsčio pas 
vyrą, — pasakė jis. 

— Bet, tėveli, — pravirko Lukrecija, klūpodama prie jo kojų ir jas 
apkabinusi, — kaip aš galėčiau tave palikti? Išsiskirti su broliais, bran- 
giąja Adriana ir Džulija? Kaip įstengsiu gyventi taip toli nuo savo my- 
limo miesto? 

Įprastomis aplinkybėmis Aleksandras būtų mėginęs išsiderėti, kad 
mylima duktė su juo liktų ilgiau, bet dabar, kilus pavojui, jis manė pri- 
valąs reikalauti, kad ji išvyktų. 

— Tėvelis išsiųs madoną Adrianą ir Džuliją kartu su tavimi į Peza- 
rą, — pažadėjo jis. - Mes kas dieną rašysim vienas kitam laiškus, kad 
nesijaustume vieniši, mano brangus vaikeli. 

Tačiau Lukrecija negalėjo nusiraminti. Paprastai švelnios jos akys 
liepsnojo: 

— Aš jau verčiau mirsiu nuo Juodosios mirties Romoje negu gyven- 
siu su Džovaniu Sforca Pezare. Aš jo negaliu pakęsti. Jis niekad nepa- 
žvelgia į mane, beveik nesikalba, o jei ir taria žodį, tai tik apie save arba 
įsako daryti tai, ko aš nenoriu. 

Popiežius Aleksandras meiliai ją apkabino ir mėgino nuraminti: 

- Argi mes anksčiau apie tai nekalbėjom? Šitų aukų reikia, kad už- 
tikrintume savo šeimos gerovę ir įtvirtintume Dievo valdžią pasaulyje. 
Brangioji Džulija pasakojo, kaip tu žaviesi šventąja Kotryna. Argi ji 
būtų priešinusis, kaip tu dabar, dangiškojo Tėvo kvietimui? Argi tavo 
tėvelis nėra dangiškojo Tėvo balsas žemėje? 

Lukrecija atsistojo ir pažvelgė į tėvą. Vis dar patempusi apatinę lū- 
pą, ji tarė: 

— Bet Kotryna Sjenietė yra šventoji, o aš tik paprasta mergaitė. Mer- 
gaitės neprivalo elgtis kaip šventosios. Būdama popiežiaus duktė aš 
netapsiu kankine. 

Popiežiaus Aleksandro akys nušvito. Retas žmogus būtų atsispyręs 
aistringiems dukters argumentams, jį ir žavėjo, ir linksmino jos nenoras 
palikti jį. Aleksandras suėmė jos mažą rankutę: 

— Tavo tėvelis taip pat daug ką aukoja dangiškajam Tėvui, nes nieko 
pasaulyje nemyli labiau už tave. 

Dabar Lukrecija koketiškai pažvelgė į tėvą: 

— Netgi Džulijos? 

Popiežius persižegnojo: 

— Viešpats liudytojas, ir aš dar kartą sakau, kad nieko pasaulyje ne- 
myliu labiau už tave. 

— O, tėveli! - šūktelėjo Lukrecija, apkabino jo kaklą ir kvėpė smil- 
kalų kvapą nuo jo auksu siuvinėtų drabužių. — Ar pažadi, kad nepaliau- 
damas man siųsi žinutę po žinutės? Ar pažadi, kad paimsi mane iš ten, 
kai aš nebeištversiu? Jei ne, aš mirsiu iš nevilties, ir tu manęs niekados 
nebepamatysi. 

— Pažadu, - tarė popiežius. - Dabar sukviesk savo tarnaites, 0 aš 
pranešiu tavo vyrui, kad tu netrukus išvyksti į Pezarą. 

Prieš išeidama Lukrecija pasilenkė pabučiuoti žiedo, o paskui pakė- 
lusi galvą paklausė: 


68 


— Ar aš turiu pasakyti Džulijai, ar tu pats? 
Popiežius nusišypsojo. 
— Gali ir tu pasakyti, — apsimestinai rimtai tarė jis, - o dabar eik. 


*kk 


Paskutinę penkių parų kelionės į Pezarą dieną lietus pliaupė didžiu- 
lėmis srovėmis, kiaurai merkdamas Lukreciją, Džuliją, Adrianą, jų tar- 
nus ir daiktus. 

Lukrecija jautėsi nusivylusi, nes atvykusi į Pezarą norėjo atrodyti 
labai graži, juk ji jų kunigaikštienė. Apimta vaikiško išdidumo ir susi- 
jaudinimo, ji norėjo džiaugtis tuo susižavėjimu ir meile, kurią tikėjosi 
išvysti savo būsimų valdinių akyse. 

Lukrecijos vilkstinė keliavo nelygiu purvinu keliu per nuostabiai 
gražias vietoves, arkliai tempė jų brangų krovinį kaimiškuose vežimuose. 
Nors Mičelotas ir keli ginkluoti jo vyrai lydėjo Lukreciją ir jos bendra- 
keleives, kad apsaugotų nuo banditų ir plėšikų, kaskart sutemus jos vis 
dėlto turėdavo sustoti. Pakeliui į Pezarą buvo mažai užeigų ir keliauto- 
jams teko nakvoti lauke. 

Kai liko kelios valandos kelio, Lukrecija paprašė palydą pastatyti 
palapinę, kad ji su Džulija galėtų pasiruošti. Per kelias kelionės dienas 
vėjas nugairino jos jauną veidelį ir plaukus, bateliai ir suknelė susipur- 
vino. Lukrecija paprašė savo palydovių išdžiovinti plaukus naujais med- 
vilnės rankšluosčiais, sušukuoti ir ištepti garbanas balzamu, kad jos su- 
blizgėtų kaip auksas. Tačiau nusivilkus suknelę ir velkantis kitą jai stai- 
ga apsvaigo galva. 

— Mane krečia drebulys, - pasakė ji savo globėjai ir sugriebė už pe- 
ties palydovę, kad nenugriūtų. 

Adriana susirūpino, nes Lukrecijos skruostai raudo nuo karščio. 

— Blogai jautiesi? — paklausė ji. 

Lukrecija nusišypsojo, jos akys švytėjo labiau nei paprastai. 

— Aš jaučiuosi gerai, - pamelavo ji, bet Adriana pastebėjo, kad jos 
rankos pašiurpusios. — Kai tik atvyksim į vietą, išgersiu karštos arbatos 
ir tikrai pasijusiu geriau. Tačiau keliaukim, nes tikriausiai mūsų laukia 
iškilmės, o mes nenorim nuvilti ištikimųjų miestiečių. 

Jie vėl patraukė į Pezarą. Likus kelioms mylioms iki vartų, pakelė- 
mis stovėjo minios žmonių — vyrų, moterų, vaikų, laukiančių jų at- 
vykstant. Kai kurie virš galvų laikė lentas, dengdamiesi nuo smul- 
kaus lietaus. Tačiau jie vis tiek dainavo Lukrecijai dainas, plojo ir 

šūkčiojo džiaugsmingus sveikinimus, mėtė gėles ir kilnojo vaikus, kad 
ji paliestų. 

Tačiau atvykus prie miesto vartų Lukrecijai ėmė svaigti galva. Kai 
Džovanis ją pasveikino šypsena ir tarė: „Sveika atvykusi, mano kuni- 
gaikštiene“, — ji vos jį išgirdo, susverdėjo ir nuslydo nuo arklio. Vienas 
iš tarnų sugriebė Lukreciją ir nunešė į rūmus. Stebėdamasis, kad ji to- 
kia lengvutė, susižavėjęs jos grožiu ir šviesiais plaukais, tarnas atsar- 
giai paguldė ją į pūkų patalus didžiuliame miegamajame ir nuėjo papa- 
sakoti kitiems apie naująją kunigaikščio žmoną. Adriana ir Džulija ėmė 
slaugyti Lukreciją, paprašė karštos arbatos ir sultinio, kad ji sušiltų. 
Džovanis sugrįžo pas žmones ir pranešė jiems, kad kunigaikštienė ofi- 
cialiai pasveikins juos kitą dieną, kai pailsės ir pasijus geriau. 

Naktį gulėdama lovoje tamsiame nepažįstamo miesto miegamajame 
Lukrecija pasimeldė ir mėgino užmigti. Ji ilgėjosi tėvo, o dar labiau — 
brolio Čezarės. 

Tą dieną, kai ji išvažiavo iš Romos, Čezarė pažadėjo aplankyti ją 
Pezare, o jei jis dėl kokios nors priežasties negalės, tada atsiųs doną 
Mičelotą, kad palydėtų seserį prie Sidabrinio ežero, esančio pusiauke- 
lėje tarp Romos ir Pezaro, kur jie galės pabūti vieni, pasikalbėti, kad 
niekas negirdėtų, ir kaip vaikystėje žais laukuose toli nuo akylų popie- 
žiaus ir jo sargybinių žvilgsnių. 

Mintys apie Čezarę nuramino Lukreciją. Galop ji užsimerkė, įsi- 
vaizdavo, kad brolis ją bučiuoja, ir užmigo. 

Pabudusi kitą rytą Lukrecija vis dar karščiavo, tačiau nesutiko gulė- 
ti lovoje, nes nenorėjo praleisti dar vieną dieną neapžiūrėjusi Pezaro ir 
nepasveikinusi trokštančių ją pamatyti miestiečių. Lietus liovėsi, saulė 
nušvietė Lukrecijos kambarį, jis dabar atrodė šiltas ir jaukus. Kai kurie 
miestiečiai visą naktį nėjo namo ir dabar stovėjo aikštėje priešais pilį. 
Per atvirus langus skverbėsi jų dainavimas. 

Džovanis sakė Lukrecijai, kad ji turės dalyvauti didelėse puotose ir 
iškilmėse. Jai reikėjo pasiruošti. Džulijos, Adrianos ir tarnaičių pade- 
dama, ji išsirinko paprastą, bet elegantišką rausvo atlaso suknią plonų 
Venecijos nėrinių liemene. Ant galvos užsidėjo auksu ir perlais siuvi- 
nėtą kepuraitę. Dalis plaukų buvo surišti iš šonų, o kiti laisvai krito 
ant nugaros. Pasirodžiusi Džulijai Lukrecija džiaugsmingai apsisuko 
aplink: 

-— Ar aš panaši į kunigaikštienę? 

— Tu man labiau panaši į karalaitę, - pasakė Džulija, pažvelgusi į ją 
savo spindinčiomis mėlynomis akimis. 

— Tikras angelas, — pritarė Adriana. 

Lukrecija išėjo į balkoną ir pamojavo miniai aikštėje. Žmonės ėmė 
ploti ir sveikinti ją šūksniais, mėtė gėlių pynes. Ji pakėlė vieną vainiką 
nuo balkono grindų ir užsidėjo ant galvos. Minia ėmė dar garsiau ją 
sveikinti. Mieste pasigirdo muzika, gatvėmis ėmė bėgioti žonglieriai, 
juokdariai. Viskas buvo kaip Romoje, ir Lukreciją apėmė džiaugsmas, 
kad jai rodomas toks dėmesys. Ji vis svarstydavo, kodėl tėvui ir bro- 
liams taip patinka joti miesto gatvėmis ir mėgautis savo padėtimi vi- 
suomenėje, o dabar ji suprato. Žiūrėdama į vyrų, moterų ir vaikų vei- 
dus, jų susižavėjusius žvilgsnius, Lukrecija jau nebesijautė tokia vieni- 
ša. Galbūt ir ji tam sukurta? 

Pezaras buvo gražus miestas, jo derlingos ir žalios apylinkės nusė- 
tos alyymedžiais. Miestą supo didžiuliai, bet grakštūs Apeninų kalnai. 
Lukrecija suvokė, kad galėtų būti čia visiškai laiminga, tačiau jaustųsi 
dar laimingesnė, jei rastų būdą pakęsti savo vyrą Džovanį. 

Prancūzijoje visi žinojo, kad karalius Karolis kliaujasi ne tik šventą- 
ja Romos Katalikų Bažnyčia, bet ir žvaigždžių padėtimi danguje. Todėl 
patarėjas, kuriuo labiausiai pasitikėjo, buvo gydytojas ir astrologas Si- 
monas iš Pavijos. Kai Karolis gimė, Simonas ištyrinėjo dangaus kūnų 
žemėlapį ir paskelbė, kad jaunajam karaliui lemta vadovauti naujam 
kryžiaus žygiui prieš netikėlius turkus. Nuo pat vaikystės Karolis nieko 
svarbaus nespręsdavo, iš anksto nepasitaręs su astrologu. 

Talentingajam Duartei Brandao labai sekėsi — jis sužinojo šį svarbų 
faktą ir sugalvojo puikią strategiją. Pakiliai nusiteikęs jis tuoj pat nu- 
skubėjo į popiežiaus apartamentus pasikalbėti. 

Popiežius Aleksandras sėdėjo prie rašomojo stalo ir pasirašinėjo vi- 
są krūvą popiežiaus bulių. Pakėlęs akis ir pamatęs Duartę, jis draugiš- 
kai nusišypsojo ir liepė visiems išeiti iš kambario. 

Aleksandras atsistojo ir nuėjo prie savo mėgstamiausio krėslo. 
Kai Duartė pasilenkė pabučiuoti žiedo, popiežius nekantriai atitrau- 
kė ranką: 

— Mano drauge, pasilaikyk šią ceremoniją viešoms progoms ar kai 
šalia yra kitų žmonių, bet kai mes vieni, turiu prisipažinti, kad tavimi 
pasitikiu labiau už kitus — netgi už savo vaikus. Tokia atsakomybė rei- 
kalauja tam tikros lygybės netgi su Kristaus vietininku, nes aš, Alek- 
sandras, kaip žmogus, branginu tavo ištikimybę ir vertinu draugystę. 

Popiežius mostelėjo į krėslą priešais, bet Duartė nepajėgė išsėdėti 
ramiai, kol nepasidalijo tuo, ką sužinojo. Popiežius Aleksandras ati- 
džiai išklausė, o paskui pasiteiravo: 

— O tu pats ar tiki, kad žvaigždės valdo likimą? 

Duartė papurtė galvą. 

- Jūsų šventenybe, nesvarbu, ką aš tikių. 

- Vis dėlto svarbu. 

— Manau, kad žvaigždės veikia žmogaus gyvenimą, tačiau tik pats 
žmogus ir dangiškasis Tėvas jo gyvenimą valdo. 

Popiežius palietė gintarinį amuletą, kuris visados kabodavo jam ant 
kaklo, ir meiliai patrynė: 

— Mes visi tikim, kad mūsų likimas nulemtas, ir Karolis nedaug ski- 
riasi, - popiežius nusišypsojo Duartei. — Tačiau iš tavo veido matau, 
kad tikriausiai sugalvojai kokį planą, tad pasakok. 

Duartės balsas perėjo į šnabždesį: 

-— Leiskit man nuvykti pas tą Simoną iš Pavijos prieš jiems atžygiuo- 
jant ir kaip pasitikėjimo ženklą nuvežti jam tam tikrą „atlyginimą“. 

— Kiek? — paklausė Aleksandras. 

Duartė padvejojo, nes žinojo, kad popiežius šykštus visiems, išsky- 
rus savo šeimą ir valstybines šventes. 

— Manyčiau, dvidešimt tūkstančių dukatų. 

Aleksandro akys išsiplėtė, jis stengėsi suvaldyti nuostabą: 

— Duarte! Už tokią sumą galėtume aprūpinti kariuomenę žirgais. Dvi- 
dešimt tūkstančių dukatų - tai ne atlyginimas už paslaugas, o milžiniš- 
kas kyšis. 

- Jūsų šventenybe, — nusišypsojo Duartė, — nereikėtų dvejoti dėl ke- 
lių aukso gabalų. Privalome užsitikrinti, kad šis astrologas išskaitytų 
mums palankų sprendimą, juk Prancūzijos karalius juo pasitiki. 

Popiežius kelias minutes pasėdėjo svarstydamas ir pagaliau sutiko: 

— Duarte, tu kaip paprastai teisus. Užmokėk daktarui tokį atlygini- 
mą. Astrologija neigia Dievo duotą laisvos valios dovaną. Pagal kano- 
nų teisę astrologija uždrausta. Taigi mes neprieštaraujame krikščioniš- 
kajai teisei. Mūsų įsikišimas nesuteps mūsų nemirtingos sielos. 

Tą pačią naktį persirengęs Duartė slapta kirto Prancūzijos sieną. Jis 
jojo keletą dienų, kol pasiekė kelionės tikslą — mažą namelį miške. At- 
vyko pačiu laiku - rado Simoną iš Pavijos besilinksminantį labai apkū- 
nios prostitutės glėbyje. Kaip visada taktiškas, Brandao mandagiai įti- 
kino Simoną, kad vertėtų atsiprašyti damos ir pasikalbėti svetainėje, 
nes turįs labai svarbią Žinią. 

Duartė užtruko tik kelias minutes: susitarė ir sumokėjo atlyginimą. 
Paskui nenusiėmęs maskuotės sėdo ant žirgo ir grįžo į Romą, tikras dėl 
savo žygio sėkmės. 

O, jei popiežius turėtų šventojo širdį ir sielą, o ne mirtingo žmogaus 
troškimus! Kad ir kaip Aleksandras buvo įsivėlęs į politines intrigas, 
asmeniniai reikalai vis atitraukdavo nuo jų. Jaunoji meilužė Džulija Far- 
nesė, iškeliavusi su Lukrecija į Pezarą, buvo priversta pasilikti kelias 
savaites ilgiau nei planavo, nes Lukrecija susirgo ir reikėjo ją slaugyti. 
Kai Lukrecija pasveiko tiek, kad Džulija galėjo ramia sąžine išvykti, ji 
nusprendė aplankyti savo vyrą Orsą Basanelo tvirtovėje — ir dėl tokios 
priežasties, kurios Aleksandras nebūtų supratęs. Tačiau pirmiausia ji 
maldavo popiežių, kad leistų aplankyti motiną ir sergantį brolį Kapodi- 
montėje. 

Perskaitęs Džulijos prašymą, Aleksandras uždraudė jai ten vykti. Jis 
teigė, kad Džulijos vyras yra karys, jis ten išsiųstas popiežiaus reika- 
lais. Tačiau jauna ir atkakli Džulija pasipriešino popiežiaus reikalavi- 
mui iš karto vykti į Romą. Ji pasiuntė antrą laišką — sakė prašanti atleis- 
ti už nepaklusnumą, bet dar negalinti sugrįžti. O pati kartu su anyta 
išvyko į Kapodimontę - tikra išdavystė. 

Gavęs antrąjį laišką, Aleksandras įtūžo. Jei jis neištveria be Džuli- 
jos, tai kaip ji gali išbūti be jo? Moteris be tikėjimo! Popiežius giežė 
pyktį ant visų savo tarnų. Naktį neužmigdamas vartėsi lovoje ir mąstė 
ne apie politinę grėsmę, bet troško pajusti Džulijos rankų prisilietimą, 
jos plaukų kvapą ir šilto kūno palaimą. Galop, nebepajėgdamas ištverti, 
jis atsiklaupė prieš altorių ir ėmė karštai melstis, kad nepasotinamų aistrų 
demonas pasitrauktų iš jo širdies. Kai kardinolas Farnesė mėgino jį nu- 
raminti aiškindamas, kad sesuo neturėjo išeities, nes Orsas atsiuntė sa- 
vo kareivius jos atlydėti, o jis esąs jos teisėtas vyras, popiežius jį išvarė 
surikęs: „Ingrazia!“ 

Aleksandras niršo kelias dienas. Jis slampinėjo po kambarius, karto- 
damas ištisą sąrašą savo meilužės, jos vyro ir mylimiausios pusseserės 
nuodėmių. Jis juos ekskomunikuosiąs, už šią išdavystę jie tikrai pakliū- 
sią į pragarą. 

Numalšinti popiežiaus pyktį padėjo pats jaunasis Orsas. Išgirdęs apie 
Aleksandro įniršį, baimindamasis dėl savo padėties, jis uždraudė žmo- 

nai vykti į Basanelą ir liepė iš karto grįžti į Romą, nes kelias pavojingas 
dėl galimo prancūzų įsiveržimo. Orsas buvo Džulijos vyras, ji privalėjo 
paklusti. 

Kai karalius Karolis su savo galinga kariuomene leidosi per Alpes į 
Italijos žemes, tūžmingasis kardinolas dela Roverė jį palaikė ir atkak- 
liai kurstė. Jis sakė, kad pulti popiežių Bordžą daug svarbiau nei neti- 
kėlius turkus. 

Kai prancūzų daliniai pajudėjo į pietus Neapolio link, niekas jiems 
netrukdė — nei Milanas, nei Bolonija, nei Florencija. 

Išgirdęs, kad prancūzai artinasi, popiežius Aleksandras pasiruošė ginti 
Romą ir Vatikaną. Vadovauti gynybai jis paskyrė buvusį karaliaus Fe- 
rantės karvedį Virdžiniją Orsinį, Orsinių šeimos galvą. Virdžinijas įti- 
kino popiežių esąs ištikimas, mat už savo pilis mokėjo privalomus mo- 
kesčius. Aleksandras žinojo, kad Virdžinijas gali sutelkti daugiau nei 
dvidešimties tūkstančių vasalų kariauną. Turėdami galingą ir nepažei- 
džiamą tvirtovę Bračaną, jie buvo beveik neįveikiami. 

Tačiau kartais išdavystės ir godumo sėklos sudygsta ir drąsiausių 
vyrų širdyse, ir net šventasis tėvas negali numatyti, kaip jos suvešės. 

Duartė Brandao įsiveržė į popiežiaus Aleksandro apartamentus ir 
pranešė: 

— Jūsų šventenybe, ką tik sužinojau, kad jūsų buvęs draugas Virdži- 
nijas Orsinis perėjo į prancūzų pusę. 

Išgirdęs naujieną, popiežius Aleksandras tik pasakė: 

— Tikriausiai jam pasimaišė protas. 

Paprastai susivaldantis Duartė dabar atrodė nusiminęs. 

— Ko liūdi, mano drauge? — paklausė popiežius. - Mums tereikia 
pakeisti strategiją. Užuot kovoję su karaliumi Karoliu, turime jį per- 
gudrauti. 

— Yra dar liūdnesnių žinių, jūsų visagalybe, — tyliai prakalbo Duar- 
tė. - Prancūzai sučiupo Džuliją Farnesę ir madoną Adrianą, vykstan- 
čias iš Kapodimontės. Jas iki šiol laiko kavalerijos štabe. 

Popiežius Aleksandras net pabalo iš įtūžio. Jis ilgai negalėjo ištarti 
nė žodžio, protą temdė susirūpinimas ir baimė. Pagaliau jis prašneko: 

— Duarte, Romos žlugimas būtų tragedija, tačiau jei kas nors atsitiks 
mano brangiajai Džulijai, tai bus katastrofa. Privalai ją išlaisvinti, juk 
tikriausiai jie norės išpirkos. 

— Kokiomis sąlygomis? — paklausė Duartė. 
— Sumokėk, kiek paprašys, nes Karolis savo rankose turi mano akis 
ir širdį. 

Prancūzai buvo ne tik puikūs kariai, jie garsėjo riteriškumu. Paėmę į 
nelaisvę Džuliją Farnesę ir Adrianą Orsini, jie paleido visus jas lydėju- 
sius tarnus, o paskui mėgino sužavėti gražiąsias ponias geru maistu ir 
linksmomis istorijomis. Tačiau kai Karolis sužinojo, kas tos dvi belais- 
vės, įsakė iš karto grąžinti jas popiežiui. 

— Už kokią išpirką? — paklausė kavaleristų vadas. 

— Už tris tūkstančius dukatų, - atsakė Karolis žavėdamasis savo 
kilnumu. 

-— Popiežius Aleksandras sumokėtų penkiasdešimt kartų daugiau! — 
pasipriešino vadas. 

— Bet mes norime įsigyti Neapolio karūną, — priminė karininkui Ka- 
rolis, — o ji verta daugiau. 

Po trijų dienų Džulija Farnesė ir Adriana grįžo į Romą sveikutėlės, 
lydimos keturių šimtų prancūzų kareivių. Prie vartų jų džiugiai laukė 
nusiraminęs Aleksandras. 

Vėliau, savo apartamentuose, apsirengęs riteriu, su kardu ir durklu 
prie šono, mūvėdamas blizgančius juodus batus iš Valensijos ir vilkė- 
damas juodą auksu apvedžiotą apsiaustą, Aleksandras mylėjosi su Džu- 
lija ir pirmą kartą nuo to laiko, kai ji išvyko, pasijuto ramus. 

Paveiktas baisios Virdžinijo Orsinio išdavystės, popiežius Aleksan- 
dras suprato, kad priešintis prancūzams beviltiška. Be Romos prieigas 
saugančių tvirtovių Karolio niekas nesulaikys. Reikia verčiau pergud- 
rauti jaunąjį karalių, o ne mėginti nugalėti prancūzus mūšyje. 

Aleksandras visada gebėjo pažvelgti toli į priekį, todėl nuo pat tos 
dienos, kai buvo išrinktas popiežiumi, rengėsi svetimšalių įsiveržimui. 
Jis įrengė slaptą tunelį tarp savo kambarių Vatikane ir Šventojo Angelo 
pilies, kuri būtų geras prieglobstis. Popiežius sukaupė tvirtovėje maisto 
ir vandens atsargas, kad būtų galima išgyventi bent vieną žiemą, ir da- 
bar mąstė, kad jei reikės, jis galės kurį laiką priešintis. 

Dabar, stebimi budrių Duartės Brandao ir dono Mičeloto akių, Alek- 
sandras su Čezare įsakinėjo tarnams, pakuojantiems rūmų vertybes — 
auksines tiaras, popiežiaus brangenybes, relikvijas, lovas, komodas, go- 
belenus. Jie rengėsi trauktis į neįveikiamą tvirtovę — Šventojo Angelo 
pilį. Šeimos turėjo vykti kartu, netgi Vanoca paliko savo rūmus ir pasi- 
rinko Šventojo Angelo prieglobstį. Kardinolas Farnesė pasielgė labai 
supratingai ir apdairiai — iškėlė iš Romos savo seserį Džuliją ir šitaip 
išvadavo popiežių iš nepatogios padėties. Buvusios ir naujosios meilu- 
žės susitikimas galėjo sukelti Aleksandrui daugiau rūpesčių negu kara- 
liaus Karolio įžengimas į Romą. Nors Vanoca ir susitaikė su Džulijos 
buvimu ir niekad nežiūrėjo į ją rimtai, Džulija aiškiai pavydėjo popie- 
žiaus vaikų motinai. 

Per Kalėdas popiežius įsakė visiems Neapolio pulkams tuoj pat iš- 
vykti iš Romos. Jie buvo nepakankamai stiprūs, kad įveiktų prancūzų 
kariuomenę, ir Aleksandras bijojo, kad jų buvimas užtrauks Romai pa- 
vojų. Kol neapoliečiai mėgins kautis ar bent gintis, Karolis gali nu- 
siaubti miestą, išplėšti ir pagrobti visas vertybes. 

-— Nunešk Karoliui žinią, - paliepė popiežius Duartei. - Pasakyk jam, 
kad jo šventenybė popiežius Aleksandras nori pasveikinti jį žygiuojan- 
tį per mūsų miestą pakeliui į Neapolį. 

Duartė susiraukė, jo akys susiaurėjo: 

— Žygiuos per miestą? 

— Tarkim, kad šitaip, - pasakė Aleksandras ir pridūrė: — Nors nesu 
tikras, kas iš tiesų slypi to gerojo karaliaus galvoje. 

Gruodžio mėnesį, kai sniegas viską nudažė pilka spalva, nuliūdęs 
popiežius Aleksandras ir jo sūnus Čezarė per savo tvirtovės langą žiū- 
rėjo, kaip prancūzų kariuomenė tvarkingomis gretomis įžygiuoja per 
Romos vartus. 

Miestą užplūdo šveicarų raiteliai, ginkluoti mirtį nešančiomis de- 
šimties pėdų ilgio ietimis, gaskonai su arbaletais ir nedidelio kalibro 
ilgais šautuvais, vadinamais arkebuzomis, vokiečių samdiniai, ginkluoti 
ietimis ir kirviais, ir lengvoji kavalerija su grėsmingomis ietimis. Pas- 
kui juos ėjo šarvuoti vyrai, ginkluoti kalavijais ir geležinėmis buožė- 
mis, o kolonos gale paskui didžiulės bronzines patrankas žygiavo arti- 
leristų gretos. 

Laukdamas karaliaus atvykstant, Aleksandras Karoliui paskyrė pra- 
bangius Venecijos rūmus, valgį jam gamins pats geriausias virėjas, ko- 

kį popiežius įstengė rasti, šimtai tarnų stengsis apsupti Prancūzijos mo- 
narchą didžiausia prabanga. Atsidėkodamas už popiežiaus svetingumą, 
Karolis griežtai įsakė savo kariams neplėšikauti ir nesmurtauti, nes už 
tai gresia mirties bausmė. 

Tačiau kol Karolis mėgavosi savo „vizitu“ Romoje, sužavėtas po- 
piežiaus parodytos pagarbos, kardinolas dela Roverė ir kiti jo šalinin- 
kai kardinolai nuolat kuždėjo karaliui į ausį įspėjimus apie popiežiaus 
klastą ir reikalavo šaukti visuotinį Bažnyčios susirinkimą. 

Aleksandras pasiuntė vieną iškalbingiausių iš daugelio savo ištiki- 
mųjų kardinolų pakalbėti su karaliumi ir paneigti kardinolo dela Rove- 
rės kaltinimus, esą popiežius pardavinėjąs bažnytines pareigybes. At- 
rodo, Karolį labiau įtikino Aleksandro pasiuntinio argumentai, o ne įky- 
rios įtūžusio dela Roverės dejonės — visuotinis susirinkimas nebuvo 
sušauktas. 

Po kelių dienų karalius pasiuntė popiežiui antspauduotą laišką. Iš- 
vyniojęs pergamentą, Aleksandras giliai atsiduso ir perbėgo akimis do- 
kumentą, stengdamasis atspėti rašiusiojo nuotaiką. Tai buvo prašymas: 
karalius Karolis pageidauja popiežiaus audiencijos. 

Popiežiui atlėgo širdis: jis pasiekė, ko tikėjosi. Jo strategija pasitei- 
sino: pasirodė, kad net tokioje kone beviltiškoje padėtyje galima derė- 
tis ir šį tą laimėti. Nors Karolis ir jo kariuomenė įžengė į popiežiaus 
teritoriją, Aleksandras suprato, kad kalbėdamasis su šiuo impulsyviu 
Prancūzijos karaliumi jis privalo atrodyti pranašesnis. Popiežius neke- 
tino būti arogantiškas, tačiau žinojo, kad neturi rodyti ir savo pasitenki- 
nimo. 

Popiežius surengė susitikimą Vatikano soduose. Buvo labai svarbu 
tinkamai parinkti susitikimo laiką. Aleksandras žinojo, kad nedera at- 
vykti anksčiau už karalių ir jo laukti, tačiau lygiai taip pat svarbu, kad ir 
Karoliui nereikėtų lūkuriuoti. Čia ir pasireiškė rafinuotas Aleksandro 
genialumas. 

Popiežius buvo neštuvais atneštas iš Šventojo Angelo tvirtovės į su- 
sitikimo vietą sode ir liepė tarnams pasislėpti už didelio krūmo šalia 
vieno mūrinio pastato. Čia jie ramiai palaukė dvidešimt minučių. Vos 
pamatę, kad karalius Karolis įžengia į sodą ir eina ilgu raudonomis ro- 
žėmis apsodintu taku, Aleksandro nešikai pajudėjo į priekį. 

Popiežius Aleksandras vilkėjo vienus iš įspūdingiausių savo apda- 
rų: jo mitrą lyg žėrinti aureolė supo trys auksiniai vainikai, ant krūtinės 
kabojo didelis auksinis brangakmeniais nusagstytas kryžius. 

Karolis, galingiausios krikščionių valstybės karalius, buvo nedide- 
lio ūgio, kone nykštukas, avėjo batus storais padais ir tarsi slėpė kūną 

po keliasluoksniais visų vaivorykštės spalvų apdarais. Galinga popie- 
žiaus Aleksandro figūra jį taip pribloškė, kad net seilių srovelė nudryko 
iš burnos. 

Šiame šventųjų rožių pilname sode popiežius Aleksandras pradėjo 
derybas, kad išgelbėtų Romą. 

Kitą dieną popiežius ir karalius vėl susitiko, šįkart Popiežių salėje, 
užbaigti savo susitarimo. Aleksandras manė, kad čia jausis pranašes- 
nis, nes Karolis laikys šią salę švenčiausia vieta, kokia tik gali būti. 

Aleksandras įsakė perskaityti sutarties preambulę taip, kad Karolis 
negalėtų įsiterpti. „Mūsų šventasis tėvas, — buvo rašoma dokumente, -— 
ir toliau lieka geras tėvas Prancūzijos karaliui, o Prancūzijos karalius ir 
toliau bus ištikimas mūsų šventojo tėvo sūnus.“ 

Dabar atėjo laikas imtis reikalo esmės. 

Aleksandras leis Prancūzijos kariuomenei laisvai žygiuoti per visas 
Popiežiaus sritis ir aprūpins maistu. Jei Karolis nugalės Neapolį, Alek- 
sandras suteiks Bažnyčios pritarimą. Siekdamas tai užtikrinti, popie- 
žius karaliui Karoliui palieka įkaitu savo karštai mylimą sūnų Čezarę. 
Čezarei Bordžai bus suteikti įgaliojimai vainikuoti Karolį Neapolio ka- 
raliumi, kai miestas bus užimtas. 

Be to, popiežius atiduos Karoliui savo belaisvį kunigaikštį Džemą, 
tačiau popiežiui leidžiama pasilikti keturiasdešimt tūkstančių dukatų, 
kuriuos Turkijos sultonas moka kasmet už nelaisvėje laikomą brolį. Ka- 
rolis galėtų paskirti Džemą vienu iš kryžiaus žygio prieš netikėlius tur- 
kus vadų. 

Karščiausias karaliaus Karolio troškimas buvo, kad popiežius jį pa- 
skirtų vyriausiuoju kryžiaus žygių vadu. Aleksandras sutiko, tačiau rei- 
kalavo, kad Karolis pirma prisiektų ištikimybę jam, kaip tikrajam Kris- 
taus vietininkui. 

Jie susitarė — su sąlyga, kad Karolis bus paskirtas kryžiaus žygių 
vadu tik tada, kai užkariaus Neapolį. 

Karolis kaip dera nusilenkė kelis kartus ir pabučiavo Aleksandro 
žiedą. Paskui pasakė: 

- Prisiekiu būti ištikimas jūsų šventenybei ir jus gerbti, kaip gerbė 
visi Prancūzijos karaliai. Pripažįstu jus, šventasis tėve, visų krikščionių 
vadovu bei apaštalų Petro ir Pauliaus įpėdiniu. Dabar visa, ką turiu, 
atiduodu šventajam sostui. 

Aleksandras pakilo, suspaudė Karolį savo glėbyje ir tarė: 

— Aš jums suteiksiu tris malones. 

Pagal tradiciją, prieš prisiekdamas ištikimybę ir pareikšdamas pa- 
garbą naujam valdovui, vasalas turėjo teisę prašyti malonių. Visi supra- 
to, kad šventoje vietoje derėtis neoru, todėl malones aptardavo iš anks- 
to, kad tai neatrodytų kaip derybos. 

Taigi Karolis kalbėjo: 

— Prašau, kad patvirtintumėte mano šeimai visas karališkąsias privi- 
legijas, kurios mums priklauso jūsų potvarkiu ir Dievo valia. Antra, 
kad palaimintumėte mano žygį į Neapolį, ir trečia, kad tris mano pa- 
rinktus asmenis paskirtumėte kardinolais ir leistumėte kardinolui dela 
Roverei gyventi Prancūzijoje. 

Popiežius Aleksandras sutiko su sąlygomis, ir karalius Karolis, la- 
bai patenkintas, pakvietė iš savo palydos aukštą, ploną lyg nendrė vyrą 
pailgu veidu ir sielvartingomis akimis. 

— Jūsų šventenybe, leiskite jums pristatyti savo gydytoją ir astrologą 
Simoną iš Pavijos. Jo skaitymai iš žvaigždžių labiau už viską lėmė ma- 
no sprendimą nepaklausyti kardinolo dela Roverės ir pasitikėti jumis. 

Taip kone beviltiškoje padėtyje Aleksandras už prieinamą kainą iš- 
siderėjo taiką. 

Tą patį vakarą Aleksandras pasikvietė į savo apartamentus Čezarę, 
kad paaiškintų, ką susitarė su karaliumi Karoliu. 

Klausantis Čezarę suėmė pyktis, tačiau jis panarino galvą, nes žino- 
jo, kad, kaip kardinolas ir popiežiaus sūnus, jis, žinoma, pats tinka- 
miausias įkaitas. Brolis Chuanas, greitai tapsiantis vyriausiuoju popie- 
žiaus kariuomenės vadu, negali būti pagrindinis įkaitas. Čezarė pyko 
ne tiek dėl to, kad atsidurs pavojuje, bet kad šis sandoris jam priminė, 
jog jis tik užstatas, kuriuo galima prekiauti kaip nori. 

Aleksandras atsisėdo ant puošnios skrynios lovos kojūgalyje, kurios 
dangtį Pinturikjas buvo įmantriai išdrožinėjęs. Skrynioje buvo sudėtos 
taurės, naktiniai drabužiai, kvepalai ir esencijos — daiktai, kurių pri- 
reikdavo, kai popiežius į savo miegamąjį atsivesdavo meilužę. Sėdėti 
ant skrynios jam patiko labiau negu bet kuriame krėsle. 

— Sūnau, juk žinai, kad aš negaliu atiduoti įkaitu tavo brolio Chuano, 
nes jis bus vyriausiasis popiežiaus kariuomenės vadas. Taigi teks vykti 
tau, — supratęs Čezarės susierzinimo priežastį, aiškino Aleksandras. — 

Karolis pareikalavo, kad atiduočiau įkaitu Džemą, taigi tu turėsi ben- 
drakeleivį. Pralinksmėk. Neapolis — puiki vieta tavo amžiaus jaunuo- 
liui. - Aleksandras patylėjo, jo tamsiose akyse sublyksėjo linksmi ži- 
buriukai. — Tu nelabai mėgsti brolį Chuaną, ar ne? 

Tačiau Čezarė gerai žinojo šį tėvo triuką — po linksmumu slėpėsi 
rimti ketinimai. 

— Jis mano brolis, — oriai atsakė Čezarė. — Todėl myliu jį kaip brolį. 

Čezarė turėjo daugiau baisių paslapčių, ir jas reikėjo užkasti giliau 
nei neapykantą broliui. Tos paslaptys būtų galėjusios sugriauti jo gyve- 
nimą ir santykius su tėvu, Bažnyčia bei artimais žmonėmis. Taigi jis 
nemėgino per daug slėpti, kad nemėgsta Chuano, ir nusijuokė. 

— Žinoma, jei jis nebūtų mano brolis, būtų mano priešas. 

Aleksandras suirzęs susiraukė. Jis suvokė, kad nežino kažko 
svarbaus. 

-— Niekada to nesakyk, netgi juokais. Bordžų šeima turi daug priešų, 
mes galime išlikti tik laikydamiesi vienas kito. — Jis pakilo nuo skry- 
nios, priėjo prie Čezarės ir jį apkabino. — Žinau, kad tu verčiau būtum 
karys negu dvasininkas. Tačiau patikėk manimi, tu svarbesnis šeimos 
planuose negu Chuanas, o juk žinai, kaip aš myliu tavo brolį. Jei tu 
manęs nepakeisi, man mirus viskas žlugs. Tu vienintelis iš mano vaikų 
gali tai įgyvendinti. Esi išmintingas, drąsus, turi kovotojo talentą. Anks- 
čiau yra buvę popiežių karių, ir tu gali toks būti. 

— Aš dar per jaunas — nekantriai atšovė Čezarė. — Tau teks pagyventi 
dar dvidešimt metų. 

Aleksandras kumštelėjo jam: 

— O kodėl ne? - Ir nusišypsojo Čezarei ta gudria šypsena, kuri trauk- 
davo ir jo vaikus, ir meilužės. Jo gilus baritonas sugaudė visa jėga: — 
Kas labiau už mane mėgsta pokylius? Kas pajėgia ilgiau medžioti? Kas 
labiau myli moteris? Jei kanonų teisė taip griežtai nedraustų turėti vai- 
kų, kiek dar neteisėtų kūdikių aš paleisčiau į pasaulį? Aš gyvensiu dar 
dvidešimt metų, o paskui tu būsi popiežius. Aš jau viską suplanavau. 

— O aš verčiau kovočiau negu melsčiausi, - pasakė Čezarė. — Aš tam 
skirtas. 

- Kaip jau ne kartą esi įrodęs, — atsiduso Aleksandras. — Bet aš visa 
tai kalbu norėdamas įrodyti savo meilę. Tu esi mano brangus sūnus ir 
mano didžiausia viltis. Kada nors tu, o ne Karolis atsiims Jeruzalę, — 
susijaudinęs Aleksandras nutilo. 

Galingiausias Aleksandro ginklas buvo gebėjimas priversti žmogų 
gerai jaustis jo draugijoje. Jis visus įtikindavo, kad jų gerovė jam pati 

svarbiausia, todėl jie imdavo tikėti juo labiau negu patys savimi. Tokia 
buvo jo klasta. 

Taip jis elgdavosi su karaliais, savo vaikais ir valdiniais: kol jis po- 
piežius, visas pasaulis paklūsta jam. 

Akimirką Aleksandro žavesys užbūrė Čezarę, tačiau užuomina apie 
naują kryžiaus žygį išsklaidė kerus. Popiežiai ir karaliai dažnai pasi- 
naudodavo naujo kryžiaus žygio viltimi, kad ištrauktų pinigus iš ti- 
kinčiųjų, tai buvo papildomas pajamų šaltinis. Tačiau kryžiaus žygių 
laikas jau praėjo, nes islamas taip sustiprėjo, kad pats ėmė grasinti 
Europai. Venecijiečiai baiminosi, kad toks karas atkirstų prekybos ke- 
lius, o turkai gal net pultų jų miestą. Prancūzija ir Ispanija nuolat pe- 
šėsi dėl Neapolio, o pats popiežius turėjo kaip įmanydamas stengtis, 
kad išlaikytų savo žemiškąją valdžią Popiežiaus srityse. Čezarės tė- 
vas per daug protingas, kad to nesuprastų. Tačiau Čezarė taip pat Ži- 
nojo, kad Chuanas užima svarbiausią vietą tėvo širdyje. Ir tai teisin- 
ga, manė jis. Chuanas turi klastingos moters žavesio ir permainingą 
rūmininko širdį. Kartais jis atrodydavo patrauklesnis už Čezarę, ta- 
čiau šis niekino brolį, nes laikė bailiu. Vyriausiasis popiežiaus ka- 
riuomenės vadas? Pokštas! 

— Kai aš vadovausiu kryžiaus žygiui, išsiskusiu tonzūrą, — pasakė 
Čezarė. Tėvas ir sūnus šitaip juokaudavo, nes Čezarė niekada nebuvo 
išsiskutęs kunigiškos tonzūros. 

Aleksandras nusijuokė: 

— O po kryžiaus žygio galbūt pajėgsi įtikinti Bažnyčią, kad ji atsisa- 
kytų ir celibato, ir tonzūrų. Galbūt ir viena, ir kita yra sveika, tačiau 
prieštarauja prigimčiai. - Aleksandras minutėlę patylėjo nugrimzdęs į 
savo mintis, o paskui pridūrė: — Noriu tau priminti vieną dalyką. Vyk- 
damas su prancūzų pajėgomis į Neapolį, privalai saugoti kito įkaito, 
Džemo, gyvybę. Atmink, kad Turkijos sultonas už jo išlaikymą man 
kasmet moka po keturiasdešimt tūkstančių dukatų. Jei jis mirs ar pa- 
bėgs, prarasim tuos pinigus. O jis atneša mums daugiau pinigų nei kar- 
dinolo skrybėlė. 

- Saugosiu jį ir pats saugosiuos, - pažadėjo Čezarė. - Manau, kad tu 
sutramdysi mano brolį Chuaną Ispanijoje, kad jis nepykdytų karaliaus 
Ferdinando ir nekiltų pavojus mūsų sąjungai su Prancūzijos karaliumi. 

- Tavo brolis veikia tik pagal mano įsakymą, - pasakė Aleksandras. — 
O mano įsakymai visada saugos tave. Juk tu, mano sūnau, laikai savo 
rankose Bordžų ateitį. 

— Aš bet kada viską padarysiu dėl tavęs, — pažadėjo Čezarė, - ir dėl 
Bažnyčios. 


*Kkk 


Žinodamas, kad tos dienos popietę kaip įkaitas turės palikti Romą, 
Čezarė iš Vatikano rūmų išėjo prieš aušrą ir išjojo toli už miesto. Jis 
turėjo vienintelį tikslą. 

Ilgai jojęs per kalvas ir mišką, kuriame lakstė žvėreliai ir ūbavo pel- 
ėdos, pakilus saulei ir išsisklaidžius nakties šešėliams Čezarė pasiekė 
mažo kaimelio pakraštį. Jo žirgas buvo prakaituotas nuo varginančio 
greito šuoliavimo. 

Priėjęs prie akmeninio namelio, Čezarė pašaukė: 

— None, None. 

Tačiau niekas neatsakė. Laukuose, kiek akis aprėpia, nieko nesima- 
tė. Jis apjojo namą. 

Sena moteris, beveik sulinkusi pusiau, sunkiai remdamasi gudobe- 
lės lazda, vilkdama kojas ėjo per sodą, vienoje rankoje nešdamasi pin- 
tinę su ką tik nuskintomis vaistažolėmis ir gėlėmis. Akimirką ji stabte- 
lėjo taip žemai palenkusi galvą, kad vos nenuvirto, paskui šelmiškai 
kilstelėjo veidą ir apsidairė į visas puses, tačiau savo drumstomis aki- 
mis Čezarės nepastebėjo. Senutė pastatė pintinę ant drėgnos žemės, pa- 
kėlė vieną ryšelį vaistažolių ir labai atsargiai uždėjo ant gėlių. Ji pa- 
žvelgė į viršų ir persižegnojo, paskui lyg sutrikusi vėl patraukė tolyn 
vilkdama sandalus per pievą. 

— None, — vėl pašaukė Čezarė senutę ir prijojo arčiau. - None! 

Moteris sustojo ir jį pamačiusi greit pakėlė gudobelės lazdą ketinda- 
ma smogti. Tačiau pažvelgusi primerktomis akimis pažino jį, nusišyp- 
sojo ir virpančiu iš senatvės ir susijaudinimo balsu tarė: 

— Nulipk nuo arklio, mano berniuk, ir leisk man tave paliesti. 

Čezarė nušoko žemyn ir apkabino senutę, atsargiai glausdamas prie 
savęs, kad nesulaužytų jos trapių kaulų. 

— Ko atvykai, sūneli? — paklausė ji. 

— Man reikia tavo pagalbos, — atsakė jis. — Žolės, kuri stambų vyrą 
užmigdytų daugeliui valandų, bet jam nepakenktų. Ji turi būti beskonė 
ir bespalvė. 

Senutė nusijuokė ir meiliai paglostė Čezarei skruostą. 

-— Geras berniukas. Tu tikrai geras berniukas, — kartojo ji. — Tau ne- 
reikia nuodų? Ne taip kaip tėvui? — sumurmėjo ir vėl nusijuokė. Jos 
veidas buvo raukšlėtas kaip plonas rudas pergamento lapas. 

Čezarė pažino Nonę visą gyvenimą. Žmonės kalbėjo, kad Ispanijoje 
ji buvo jo tėvo auklė ir Aleksandras ją taip mylėjo, kad atsivežė į Romą 
ir padovanojo šį mažą kaimo namelį su sodu, kur ji augino vaistažoles. 

Kiek žmonės atmena, moteris visados gyveno viena, tačiau jos nie- 
kas neliesdavo - netgi nakties plėšikai ar žiaurių gatvės vandalų gau- 
jos, kartais atklystančios į kaimą apiplėšti silpnų ir bejėgių gyventojų. 
Stebuklas, kad ji taip ilgai išgyveno. Jei tikėtum kalbomis, Nonė turėjo 
daug stipresnę apsaugą negu šventasis tėvas: naktimis iš jos namelio 
sklisdavo keisti kauksmai, ir ne tik per mėnulio pilnatį. Vieną dalyką 
Čezarė tikrai žinojo: senutei niekada nereikėjo nei medžioti, nei pirkti 
maisto, nes prie jos slenksčio nuolat atsirasdavo negyvų paukščių ir 
mėsos, kaip tik paruoštos virti. 

Čezarės tėvas retai užsimindavo apie Nonę, tačiau visada kalbėdavo 
šiltai ir su meile. Kiekvienais metais Aleksandras atvykdavo į šį namelį 
nuošaliame kaime atlikti vienos apeigos: Nonė jį išmaudydavo švaria- 
me tvenkinėlyje už namelio. Nors palydovai stovėdavo toli, visi prisie- 
kinėjo girdėję švilpiančius vėjus, sparnų šlamesį, matę besisukančias 
žvaigždes. 

Pasakota ir kitokių istorijų. Aleksandras ant kaklo nešiojo gintarinį 
amuletą, kurį Nonė jam dovanojo, kai dar buvo jaunas kardinolas. Kar- 
tą pametęs amuletą Aleksandras labai sunerimo. Tą popietę jis nukrito 
nuo žirgo, susitrenkė galvą ir kelias valandas gulėjo be sąmonės. Visi 
manė, kad jis mirs. 

Tą dieną visi pilies tarnai ir daugelis kardinolų ieškojo dingusio amu- 
leto ir po daugelio pažadų bei karštų maldų pagaliau surado. Aleksandras 
atsigavo ir vos pasveikęs paprašė, kad Vatikano auksakalys ant auksinės 
amuleto grandinės uždėtų tvirtą sagtelę. Vėliau liepė juvelyrui užlydyti 
sagtelę, kad negalėtų nusiimti grandinės. Popiežius tikėjo, kad amuletas 
saugo jį nuo blogio, ir niekas nebūtų įstengęs jo perkalbėti. 

Nonė lėtai įėjo į vidų, Čezarė sekė iš paskos. Iš tamsaus namelio 
sienų kyšojo kelios vinys, ant jų kabojo įvairiausių vaistažolių ryšulė- 
liai. Senoji moteris nuo vieno iš jų atsargiai nuskabė kelis lapelius. Sa- 
vo kreivais sukumpusiais pirštais ji sugriebė akmeninį grūstuvėlį, su- 
dėjo lapelius į piestą ir sutrynė į miltelius. Supylė į maišelį ir padavė 
Čezarei. 

- Didžioji šio augalo paslaptis, - paaiškino ji, - kad jis sukelia mie- 
gą be sapnų. Žmogui užtenka žiupsnelio, tačiau daviau tau tiek, kad 
pakaks visam pulkui. 

Čezarė padėkojo senutei ir vėl ją apkabino. Kai jis lipo ant žirgo, ji 
uždėjo delną jam ant rankos ir įspėjo: 

— Tavo namuose sukinėjasi mirtis. Taikosi į kažką jauną. Saugokis, 
nes ir tau gali kilti pavojus. 

Čezarė linktelėjo ir mėgino ją nuraminti: 

-— Mirtis visada šalia, juk gyvename pavojingais laikais. 


AŠTUNTAS SKYRIUS ž 4 


Jodamas su prancūzų kavalerija, Čezarė stebėjo drausmingus pul- 
kus, kurie lyg didžiulis dalgis kirto laisvas teritorijas ir sustodavo tik 
užimti besipriešinančių pilių pakeliui į Neapolį. 

Nors Čezarė buvo paimtas įkaitu, kariai jam rodė didelę pagarbą ir 
netgi naktį saugojo ne itin budriai. Per ilgas dienas Čezarė domėjosi 
karyba, stebėjo, kaip prancūzų vadai planuoja taktinius veiksmus, ir 
nagrinėjo jų strategiją. Mūšio lauke Čezarė jausdavosi esąs ne kardino- 
las, bet karys ir jau ne pirmą kartą gyvenime pajuto, kad jo vieta čia. 

Jei Čezarei būtų rūpėję tik savi reikalai, jis būtų ramiai jojęs su pran- 
cūzais ir laukęs, kol jie nugalės Neapolį. Tačiau, kaip šventosios Baž- 
nyčios sūnus ir kardinolas, jis turėjo ir kitų įpareigojimų. Čezarė žino- 
jo, kad nors Aleksandras sudarė sutartį su karaliumi Karoliu, jis nenori, 
kad nei Prancūzija, nei kita svetima valstybė valdytų nors menkiausią 
Italijos feodą. Jodamas per šiuos laukus į Neapolį, Čezarė buvo tikras, 
kad Aleksandras rengia susitikimus su Ispanijos, Venecijos, Milano ir 
Florencijos pasiuntiniais, mėgina suvienyti Šventąją miestų valstybių 
sąjungą, kad galėtų atremti svetimšalių agresiją. 

Čezarė taip pat žinojo, kad kol joja su prancūzais į Neapolį, Ispanija 
ruošia laivyną ir kariuomenę, kad juos sustabdytų. Jei prancūzų pajė- 
gos ir sugebėtų pakankamai ilgai priešintis žiaurių ir kraujo ištroškusių 
neapoliečių pulkams, įstengtų paimti Neapolį ir nuversti karalių Mazi- 
ną, popiežius Aleksandras, Ispanijos karaliaus Ferdinando remiamas, 
su Venecijos pagalba atsiims Neapolio karūną ir privers prancūzus pa- 
sitraukti. 

Tačiau buvo viena sunki sąlyga. Visa tai būtų galima padaryti, jei — 
ir tai buvo nerimą keliantis dalykas — Čezarės gyvybei negrėstų pavo- 

jus. Būdamas įkaitas, Čezarė manė, kad dėl jo tėvas gali sudvejoti ir 
netgi atsisakyti imtis veiksmų prieš prancūzus. Žinoma, sprendimas aiš- 
kus. Jis turi bėgti. Tačiau kaip bus su Džemu? Ar jį pasiimti kartu? Ar 
jis sutiks? 

Pastarosiomis dienomis Džemui visai patiko būti prancūzų įkaitu. 
Štai vakar vakare Čezarė matė jį geriantį su kareiviais ir entuziastingai 
planuojantį versti nuo sosto savo brolį, turkų sultoną. Bus nelengva 
| įtikinti Džemą grįžti į Romą, pavojinga juo kliautis. 

Čezarė svarstė galimybes: jei bėgs dviese, pavojus bus dvigubai di- 
desnis, o jis negali sau leisti pralaimėti. Džemui joks pavojus iš prancū- 
zų pusės negresia, nes gyvas jis yra priemonė priversti popiežių sutikti 
su kompromisu. Jei Aleksandro ir Ispanijos planas nepavyktų, Džemas 
padėtų Karoliui kryžiaus žygyje. O iš mirusio jokios naudos. Taigi Če- 
zarė apsisprendė. Tą naktį, beveik vidurnaktį, jis išėjo iš palapinės. Du 
| jauni sargybiniai, kuriuos gerai pažino, nes daug naktų praleido kartu, 
sėdėjo ant žemės prie nedidelio laužo. 

Čezarė pasisveikino su jais ir tarė: 

-— Graži naktis. Neūkanota ir gaivi, ar ne? — Kai jie pritarė, jis apsi- 
metė tyrinėjąs dangų. — Pilnatis, tačiau negirdžiu kauksmo.... — Jis nu- 
sikvatojo, ir sargybiniai suprato, kad belaisvis juokauja. 

Vienas iš jaunuolių ištiesė gertuvę ir pasiūlė Čezarei, tačiau šis pa- 
purtė galvą: 

— Turiu kai ką geresnio. 

Jis grįžo į palapinę ir atsinešė puikaus raudonojo vyno butelį ir tris 
| sidabrines taures. Kareivių akys sublizgo mėnesienoje, kai Čezarė iš- 
tiesė jiems taures ir įsipylė sau. š 

Vyrai susidaužė šalia palapinės, žiūrėdami į žvaigždes. Netrukus abu 
kareiviai pradėjo žiovauti. Čezarė palinkėjo jiems labos nakties ir su- 
grįžo į palapinę. Čia jis vėl paslėpė mažą rudą Nonės maišelį ir ėmė 
| laukti. 
| Kai po dešimties minučių Čezare kyštelėjo galvą iš palapinės, sar- 
gybiniai kietai miegojo. 

Tada visiškai pasirengęs jis tyliai prasmuko pro ilgą palapinių eilę ten, 
kur buvo pririšti arkliai. Čia nugara į ežerą sėdėjo dar vienas sargybinis ir 
stebėjo miegančius karius. Čezarė tyliai prie jo priėjo ir greit užėmė ran- 
ka burną, kad neišleistų nė garso, paskui suėmė galvą ir dilbiu stipriai 
spustelėjo kareivio kaklą ir sprandą. Jaunuolis prarado sąmonę. 

Čezarė išsirinko žirgą — greitą, stiprų juodą eržilą. Atsargiai nuvedė 
ji į stovyklos pakraštį, stengdamasis nesukelti jokio triukšmo, paskui 

užšoko raitas. Jis jojo be balno, kaip daugelį kartų prie Sidabrinio eže- 
ro. Pasiekęs vieškelį, Čezarė šuoliais leidosi į naktį Romos link. 

Kitą dieną, išsimaudęs ir persirengęs, Čezarė atėjo į tėvo kabinetą. 
Aleksandras su ašaromis akyse pakilo jo sutikti. Popiežius taip stipriai 
apkabino sūnų, kad Čezarė net nustebo. 

Aleksandro balse skambėjo nuoširdi meilė: 

— Čezare, mano sūnau, negali įsivaizduoti, kaip aš kankinausi pasta- 
rąsias dienas. Išgelbėjai mane nuo baisiausio pasirinkimo per visą gy- 
venimą. Surinkęs Šventosios sąjungos narius, žinojau, kad Karolis įtars 
mane pažeidus mūsų susitarimą, ir baiminausi dėl tavo saugumo. Tai 
vienas iš nedaugelio kartų mano gyvenime, kai kankinausi nepajėgda- 
mas apsispręsti, ar nutraukti su Sąjunga siejamus planus ir paaukoti 
mūsų žemes bei popiežiaus valdžią, ar veikti toliau ir rizikuoti savo 
brangaus sūnaus gyvybe. 

Čezarė retai matydavo tėvą tokį sutrikusį, ir tai jam pasirodė smagu. 

— Na, ir ką tu nusprendei? — žaismingai paklausė jis. 

— Dabar tai nebesvarbu, mano sūnau, — švelniai šypsodamasis pasa- 
kė Aleksandras. — Tu saugus ir pats išsprendei mano dilemą. 

Karalius Karolis į Čezarės pabėgimą reagavo ramiau, nei tikėjosi 
popiežius. Sužinojęs, kaip baigėsi karaliaus žygis į Neapolį, Aleksan- 
dras suprato kodėl. 

Prancūzų pajėgoms pavyko užimti Neapolį. Karalius Mazinas be 
kovos atsisakė sosto ir pabėgo. Karolis laimėjo. Jis nugalėjo pirmą kliūtį 
kelyje į Jeruzalės užkariavimą ir netikėlių valdžios nuvertimą, todėl 
visai nenorėjo gadinti sau nuotaikos dėl Čezarės pabėgimo. Dabar jis 
norėjo tik grožėtis Neapoliu, mėgautis valgiais, moterimis ir vynu. 

Grįžus Čezarei, Aleksandras iš karto ėmėsi įgyvendinti savo planus 
dėl Šventosios sąjungos. Dabar, kai karalius Ferantė miręs ir nebėra 
grėsmės, kad Neapolis puls Milaną, Mauras vėl nori sąjungos su Roma. 
Milano ir Venecijos pulkai ėmė telktis šiaurėje — ketino dėtis prie ispa- 
nų, kurių laivai turėjo išmesti inkarą už Neapolio, ir žygiuoti aukštyn 
Italijos pusiasaliu. 

Sėdėdamas soste, Aleksandras įsakė pakviesti Čezarę ir Duartę Bran- 
dao, kad kartu aptartų karo strategiją ir planus dėl Šventosios sąjungos. 

— Tėve, ar tu nesijaudini, jog karalius Karolis palaikys baisiu įžeidi- 
mu, kad sulaužei savo žodį dėl Neapolio? — paklausė Čezarė. 

Aleksandras minutėlę atrodė suglumęs, o paskui susiraukė: 

- Sulaužiau žodį? Apie ką tu kalbi, Čezare? Aš prisiekiau nesikiš- 
ti, kai jis puls Neapolį, tačiau aš niekada nesakiau, kad leisiu jam jį 
išlaikyti. 

— Abejoju, ar jaunasis karalius supras tokią subtilybę, — nusišypsojo 
Duartė. 

— Taigi tu planuoji, — toliau kalbėjo Čezarė, - kad Šventosios sąjun- 
gos pajėgos atkirs prancūzams kelią atgal, iš pietų juos puls ispanai, o 
iš šiaurės — venecijiečiai ir milaniečiai? Tėve, juk šitaip tu juos pakiši 
tarp priekalo ir kūjo. 

- O jei prancūzų kariuomenė prasilenks su Ispanijos ir Neapolio 
pulkais ir patrauks į Romą? — paklausė Duartė. 

Aleksandras susimąstė. 

— Jei jie išvengtų mūsų dalinių pietuose ir bent kelioms dienoms 
atžygiuotų į miestą, pridarytų didžiulės žalos, nes tikrai imtų siaub- 
1 ti Romą... 

— Be to, šventasis tėve, šįkart labai abejotina, ar karalius Karolis 
uždraustų jiems tai daryti, - pasakė Duartė. 

Čezarė kiek pamąstęs pasiūlė: 

— Karolis turi suprasti, kad jei nori išlaikyti Neapolį, turi įtikinti tave 
nutraukti santykius su Šventąja sąjunga. Be to, tu turi jį vainikuoti ir 
palaiminti, nes tu jo siuzerenas. 

Aleksandrui sūnaus samprotavimai padarė įspūdį, tačiau jis jautė, 
kad Čezarė pasakė dar ne viską, todėl paklausė: 

— Taigi, mano sūnau, ir kokią strategiją siūlai? 

Čezarė gudriai šyptelėjo: 

1 - Jei Prancūzijos karalius grįždamas namo ras jūsų šventenybę Ro- 
| moje, jis gali pasinaudoti proga ir priversti įvykdyti savo įsipareigoji- 
mus. Tačiau jei tu išvyktum kur nors kitur... 

1 Kai prancūzų avangardas įžengė į Romą, pranešė karaliui, kad po- 
piežius išvykęs į šiaurę, į Orvjeto miestą. Karalius Karolis, pasiryžęs 
įtikinti popiežių vykdyti savo pažadą, įsakė kariuomenei per Romą žy- 
giuoti toliau - į Orvjetą. Tačiau kai Aleksandro žvalgai pastebėjo pran- 
cūzų avangardą besiartinant prie Orvjeto, popiežius buvo pasiruošęs. 


į 87 


Netrukus jis su palyda jau buvo pakeliui į Perudžą, kur ketino susitikti 
su dukterimi Lukrecija. 

Aleksandras iš Orvjeto jau buvo pasiuntęs doną Mičelotą parlydėti 
dukterį per kalnus, nes nebuvo jos matęs kelis mėnesius, tad norėjo 
pažiūrėti, kaip jai sekasi, ir pasikalbėti apie jos vyrą. Popiežius manė, 
kad bus malonu praleisti laiką Lukrecijos draugijoje, kol baigsis pran- 
cūzų žygis. 

Karalius Karolis įžengė į Orvjetą, nekantraudamas įtikinti Aleksan- 
drą pasirašyti kitą sutartį, tačiau nusivylė sužinojęs, kad popiežius iš- 
vyko į Perudžą. Karolis supykęs įsakė kariuomenei palikti Orvjetą ir 
leistis į Perudžą. 

Staiga kelyje jis atpažino vieną iš savo žvalgų, šis vos atgaudamas 
kvapą pranešė, kad šiaurėje susitelkusi daugybė Šventosios sąjungos 
karių. Karolis turėjo keisti planus. Paskui jis gavo dar vieną blogą ži- 
nią: jo naujasis sąjungininkas, Virdžinijas Orsinis, pakliuvo į ispanų 
nelaisvę, o Ispanijos daliniai jau atžygiuoja iš pietų. 

Karalius nebegalėjo švaistyti brangaus laiko persekiodamas nesu- 
gaunamąjį popiežių. Spąstai, kurių jis bijojo, grasino užsitrenkti. Jis 
pats ir jo kariuomenė atsidurtų apsuptyje. 

Jis nedelsdamas, keliais forsuotais žygiais, negailestingai stūmė sa- 
vo karius Alpių link. Jie ten atsirado pačiu laiku - jau turėjo susiremti 
su Šventosios sąjungos pėstininkais, kad įstengtų kirsti Prancūzijos sie- 
ną, kur jiems niekas nebegrėsė. 

Sukrėstas ir nugalėtas, karalius Karolis grįžo namo į Prancūziją. 


DEVINTAS SKYRIUS = 


Dabar, kai Romoje laikinai tapo ramu, popiežius nuvyko prie Sidab- 
rinio ežero pailsėti. Jis iš karto liepė pakviesti čia vaikus, kad visi galė- 
tų pabūti kartu ir atšvęsti šeimos šventę. 

Lukrecija atvyko iš Pezaro, Chuanas - iš Ispanijos be savo žmonos 
Marijos, Chofrė ir Sanča — iš Neapolio. Bordžų šeima vėl susirinko kartu. 
Džulija Farnesė ir Adriana atvyks po savaitės, nes Aleksandras ketino 
pirmąsias dienas praleisti su vaikais ir nenorėjo, kad jam kas nors truk- 
dytų. Prie Sidabrinio ežero Rodrigas Bordža turėjo didingą akmeninę 

vilą - medžioklės namą su arklidėmis savo lenktyniniams žirgams - ir 
kelis nedidelius namelius moterims ir vaikams, kurie dažnai lydėdavo 
popiežių, kai jis vasarą norėdavo pabėgti nuo alinančios miesto kaitros. 
Popiežius Aleksandras mėgo, kad jį suptų gražios, puošniai apsirengu- 
sios moterys. Jam patiko klausytis laimingo tų nuostabių būtybių juo- 
ko. Taigi, kai vyrai būdavo išvykę į tolimas keliones, jaunos dvaro gra- 
žuolės lydėdavo popiežių. Kai kurios pasiimdavo ir vaikus. Laimingi 
vaikų veidai, gaivūs ir skaistūs, įkvėpdavo popiežiui vilties. 

Popiežiaus palydą sudarė daugiau nei šimtas žmonių: didikai ir jų 
žmonos, rūmininkai, taip pat tarnai ir virėjai, gaminantys ir tiekiantys 
jiems prašmatnius patiekalus. Kartu vykdavo muzikantai, aktoriai, žon- 
glieriai, juokdariai — jie dalyvaudavo popiežiaus mėgstamuose spek- 
takliuose ir komedijose. 

Popiežius Aleksandras daug dienų praleisdavo sėdėdamas prie eže- 
ro su savo vaikais. Tuo ramiu metu jis pasakodavo jiems visokias isto- 
rijas, nutikusias Romos nusidėjėliams, atvykusiems išsimaudyti ežere 
ir nuplauti savo nuodėmingų troškimų. 

Prieš daugelį metų, kai jis pirmą kartą pasakojo tuos nutikimus, Če- 
zarė paklausė: 

— Tėve, ar tu irgi maudeisi šiuose vandenyse? 

— Niekada, - šypsodamasis atsakė kardinolas. - Argi aš kuo nors 
nusidėjau? 

Čezarė nusijuokė: 

— Tada aš, kaip ir mano tėvas, nenoriu maudytis. 

Lukrecija pažvelgė į juos abu ir droviai paklausė: 

— Argi nė vienam iš jūsų nereikia stebuklo? 

Rodrigas Bordža atlošė galvą ir linksmai nusikvatojo. 

— Visiškai priešingai, mano vaike, - pasakė jis, o paskui ranka pri- 
dengęs burną sušnibždėjo: — Bet šiuo metu man svarbesni žemiškieji 
troškimai. Gyvenu ir bijau, kad jie per greit neišnyktų. Viskam savas 
laikas. Tačiau kol kas gyvenimo pilnatvės alkis didesnis už troškimą, 
kad būtų išganyta siela. — Jis persižegnojo lyg pasakęs šventvagystę. 

Dabar kiekviena diena prasidėdavo rytine medžiokle. Nors kanonų 
teisė draudė popiežiui medžioti, jis labiau paisė savo gydytojų patari- 
mo, kad reikia daugiau judėti. Pats sau jis tyliai sakė, kad yra daręs ir 
kitų uždraustų dalykų, kurių dauguma jam patinka mažiau už medžiok- 
lę. Kai kamerdineris papriekaištavo popiežiui, kad šis avįs tokius batus, 
kurie neleidžia valdiniams parodyti pagarbą bučiuojant jo kojas, Alek- 

sandras pajuokavo: šie batai bent jau saugo, kad medžiokliniai šunys 
nenukąstų jam kojų pirštų. 

Didelis žemės plotas aplink medžioklės namelį buvo aptvertas tvo- 
romis iš medinių stulpų ir storos burių drobės. Tai buvo draustinis, ku- 
riame žvėrys gyveno įprastoje gamtos aplinkoje. Prieš kiekvieną me- 
džioklę tarnai išmėtydavo žalios mėsos gabalus prie plačių aptvaro var- 
tų, pro kuriuos žvėrys išeidavo pasitikti savo lemties. 

Medžiotojai susirinko auštant. Išgėrus po taurę stipraus fraskačio 
vyno, tirštinančio kraują ir sustiprinančio jėgas, Aleksandras mostelėjo 
popiežiaus vėliava. Aptvaro vartai atsivėrė gaudžiant trimitams ir tren- 
kiant būgnams. Tuzinas varovų įbėgo į vidų ir išmėtė žalios mėsos ga- 
balus, žvėrys puolė pro vartus - į laisvę, kaip jiems atrodė. Tačiau visi 
jie - elniai, vilkai, šernai, kiškiai, dygliakiaulės — atsidūrė prieš me- 
džiotojus. Vyrai, ginkluoti ietimis ir kardais, o labiausiai ištroškę krau- 
jo — netgi kovos kirviais, ėmė vaikytis grobį. 

Lukrecija ir Sanča su savo palydovėmis sėdėjo ant specialios paky- 
los, kad galėtų saugiai stebėti skerdynes. Moterys medžioklėje turėda- 
vo įkvėpti vyrus, tačiau pasibjaurėjusi Lukrecija užsidengė akis ir nusi- 
gręžė. Jai pasirodė, kad jos pačios lemtis panaši į tų nelaimingų į spąs- 
tus įvarytų žvėrių. Sanča jokios gilesnės prasmės neįžvelgė, ji elgėsi 
išdidžiai, kaip iš jos ir buvo tikimasi, netgi davė savo svainiui Chuanui 
nosinaitę, kad šis suvilgytų ją sumedžioto šerno krauju. Nors Chuanas 
nebuvo toks įgudęs kaip Čezarė, jam patiko elgtis žiauriai ir jis troško 
pasirodyti esąs geriausias šeimos medžiotojas. Jis drąsiai laukė prie jo 
besiartinančio šerno, paskui dūrė ietimi ir smogė koviniu kirviu. 

Čezarė jojo medžioklės laukais lydimas dviejų mylimiausių šunų — 
Viržio ir Kanapės. Nors apsimetė, kad medžioja, jam labiausiai patiko 
lakstyti su šunimis. O šiandien jis buvo giliai paniręs į savo mintis. Jis 
pavydėjo Chuanui. Brolis gali gyventi visavertį, normalų gyvenimą ir 
laukti karo pradžios, o Čezarė įsipareigojęs Bažnyčiai, nors šitokio dar- 
bo jis pats nesirinko ir nenori. Gerklėje sukilo juodas kartėlis, ir Čezarė 
pajuto didžiulę neapykantą broliui, tačiau iš karto subarė save už tokius 
jausmus. Geras žmogus, ypač vilkintis dvasininko apdarą, negali neap- 
kęsti savo brolio. Tai ne tik nenatūralu, ne tik įskaudintų tėvą, bet ir 
labai pavojinga. Chuanas, kaip vyriausiasis popiežiaus kariuomenės va- 
das, turės didesnę galią negu bet kuris Katalikų Bažnyčios kardinolas. 
Ir dar viena tiesa: netgi po visų šių ilgų metų, kai Čezarė taip stengėsi 
įtikti tėvui ir pranokti brolį, popiežius vis tiek labiau myli Chuaną. 

Giliai užsigalvojusį Čezarę staiga išblaškė skausmingas vieno iš jo 
šunų kauksmas. Prijojęs arčiau jis pamatė, kad gražuolis gyvulys pri- 
smeigtas ietimi prie žemės. Nušokęs nuo žirgo padėti sužeistam šuniui, 
Čezarė pamatė gražų brolio veidą, iškreiptą baisaus pykčio. Ir staiga 
suvokė, kas atsitiko: Chuano ietis pataikė ne į elnią, o į jo šunį. Akimir- 
ką Čezarei toptelėjo, kad brolis šitaip pasielgė tyčia, bet paskui Chua- 
nas priėjo ir atsiprašė: 

- Broli, aš už jį nupirksiu tau du šunis. 

Laikydamas rankoje ištrauktą ietį, Čezarė pažvelgė į negyvą skaliką 
ir pajuto mirtiną įniršį. 

Paskui jis pamatė, kaip tėvas joja prie tinklo, į kurį įsipainiojęs 
šernas, laukiantis galutinio jo ieties smūgio. Prajodamas popiežius 
šūktelėjo: 

— Čia medžiotojas jau padarė savo darbą, aš turiu rasti kitą žvėrį. 

Ragindamas žirgą spyrė į šoną ir nusivijo didelį šerną. Kiti medžio- 
tojai, sunerimę, kad popiežius elgiasi neatsargiai ir skubotai, nujojo jo 
saugoti, tačiau Aleksandras, vis dar galingas vyras, giliai įsmeigė ietį į 
šerno šoną ir mirtinai jį sužeidė, paskui dūrė dar du kartus, perverda- 
mas dvesiančio žvėries širdį. Šernas liovėsi daužęsis, medžiotojai puo- 
lė jo mėsinėti. 

Žiūrėdamas, kaip Aleksandras drąsiai dorojasi su žvėrimi, ir stebė- 
damasis jo jėga, Čezarė pajuto didžiuojąsis tėvu. Jei sūnus gyvenime 
daro ne tai, ką norėtų, tai bent jau paklūsta tėvo troškimams ir teikia 
jam džiaugsmo. Pažvelgęs į nudobtą žvėrį, Čezarė galvojo: kaip gerai, 
kad pavyko tapti tokiam, kokį tėvas nori matyti. 

Čezarė su Lukrecija susiėmę už rankų prieblandoje vaikštinėjo žvil- 
gančio ežero pakrante. Brolis ir sesuo buvo labai graži pora: aukštas, 
tamsus, išvaizdus Čezarė - tikra priešingybė šviesiaplaukei Lukrecijai, 
kurios riešuto spalvos akyse dažnai kibirkščiuodavo protas ir linksmy- 
bė. Tačiau šį vakarą ji buvo liūdna. 

— Čezare, tėvelis suklydo versdamas mane tekėti už Džovanio. Jis 
blogas žmogus. Beveik nesikalba su manim, o jei ką ir pasako, tai tik 
šiurkščiai ir abuojai. Nežinau, ko aš tikėjausi. Žinojau, kad mūsų san- 
tuoka sudaryta dėl politinių priežasčių, bet nemaniau, kad būsiu tokia 
nelaiminga. 

Čezarė stengėsi būti švelnus: 

- Krecija, juk žinai, kad Ludovikas Sforca yra galingiausias Milano 
žmogus. Lemtingu metu Džovanis padėjo sutvirtinti mūsų santykius su 
savo šeima. 

- Suprantu, - linktelėjo Lukrecija. - Bet maniau, kad bus kitaip. Jau 
tada, kai mes klūpojom ant tų juokingų suolelių per tas nepadoriai pra- 
bangias vestuves ir aš žiūrėjau į savo būsimą vyrą, supratau, kad kažkas 
labai blogai. Negalėjau apsispręsti, juoktis ar verkti, kai pamačiau vi- 
sus kardinolus purpuro apdarais ir rūmininkus turkiškais sidabrinio bro- 
kato kostiumais. Tai turėjo būti šventė, bet aš jaučiausi siaubingai ne- 
laiminga. 

— Argi nebuvo nieko malonaus? — šypsodamasis paklausė Čezarė. 

- Taip, - atsakė Lukrecija. - Tu juodu drabužiu. Ir Venecijos gondo- 
los, papuoštos dvidešimčia tūkstančių rožių. 

Čezarė sustojo ir pažvelgė į seserį: 

— Nepajėgiau to ištverti, Krecija. Negalėjau nė pagalvoti apie tave 
kito vyro glėbyje, nesvarbu, dėl kokios priežasties. Jei man būtų leidę, 
būčiau nedalyvavęs tame farse, bet tėvas reikalavo, kad ateičiau. Tą 
dieną mano širdis buvo tokia pat juoda kaip tie drabužiai. 

Lukrecija švelniai pabučiavo brolį į lūpas. 

— Džovanis — arogantiškas pagyrūnas ir siaubingas meilužis. Vos 
išvengiau jo glamonių, verkiau kaip išprotėjusi. Negaliu pakęsti jo 
kvapo. 

Čezarė pamėgino nuslėpti šypseną: 

— Lovoje su juo tau ne taip gera kaip su manim? — paklausė jis. 

— Mano meile, tai kaip rojus ir pragaras, — nesusivaldžiusi susijuokė 
Lukrecija. 

Jie pasuko atgal, perėjo tiltuką ir atsidūrė miške. 

— Tavo vyras man primena brolį Chuaną, — pasakė Čezarė. 

Lukrecija papurtė galvą: 

— Chuanas dar jaunas. Galbūt jis dar subręs. Aš laiminga, kad tu 
mano brolis, tačiau jis tikriausiai ne. 

Čezarė kiek patylėjo, o paskui prakalbo labai rimtai: 

-— Tiesą sakant, manau, kad šeimai didesnį rūpestį kelia mūsų brolis 
Chofrė. Nors aš susitaikiau su jo kvailumu, tačiau tikra nelaimė, kaip 
jie su Sanča tvarkosi namie. Jie tik du, o turi daugiau nei šimtą tarnų. 
Auksiniai pietų indai, brangakmeniais inkrustuotos taurės dviem šim- 
tams svečių, kuriuos jie vaišina, kai tik šauna į galvą. Tokia beprotybė 
kenkia mūsų šeimos reputacijai. Be to, popiežiaus sūnui pavojinga ši- 
taip išlaidauti. 

-— Žinau, Čezare, — sutiko Lukrecija. — Tėvelį tai irgi liūdina, tačiau 
jis myli Chofrė mažiau už mus ir yra jam atlaidesnis, nes supranta, koks 
jis silpnas ir neprotingas. 

Čezarė sustojo dar kartą pažvelgti į Lukreciją mėnesienoje. Jos iš- 
blyškusi porcelianinė oda švytėjo labiau nei paprastai. Čezarė atsargiai 
pakėlė jos veidą, kad galėtų pažvelgti į akis, bet jose pamatė tokį liūde- 
sį, kad nukreipė žvilgsnį. 

- Krecija, nori, aš pakalbėsiu su tėčiu, kad leistų tau išsiskirti su 
Džovaniu. Jis tave dievina, galbūt sutiks. Džovanis sutiktų? 

— Neabejoju, kad mano vyras lengvai išsiverstų be manęs, — nusi- 
šypsojo Lukrecija. - Jis pasiges tik mano kraičio. Jis susižavėjo ne ma- 
no auksiniais plaukais, o auksu saujoje. 

Čezarė nusišypsojo, kad sesuo tokia atvira. 

— Aš palauksiu tinkamo laiko ir pasikalbėsiu su tėvu, — pažadėjo jis. 


*k+ 


Kai sutemos lėtai nusileido ant Sidabrinio ežero, Chuanas pakvietė 
Chofrė žmoną Sančą apžiūrėti tėvo medžioklės namelio. Dabar, pasta- 
čius naują, ištaigingesnį, senuoju mažai kada būdavo naudojamasi. 

Sanča buvo to paties amžiaus, kaip ir Chuanas, nors atrodė ne tokia 
subrendusi. Tai buvo klasikinė Aragono gražuolė: tamsiai žaliomis aki- 
mis, ilgomis tamsiomis blakstienomis, vešliais juodais lyg derva plau- 
kais. Ji elgėsi laisvai, išdykėliškai, todėl visi laikė ją žaisminga ir sąmo- 
jinga. 

Iš tiesų ji tik apsimetinėjo ir net persistengdavo mėgindama sužavėti 
naivuolius. 

Chuanas paėmė Sančą už rankos ir nusivedė apžėlusiu parku į miško 
laukymę. Čia stovėjo netašytų pušinių rąstų namelis mūriniu kaminu. 

-— Nelabai tinkama vieta princesei, — šypsodamasis tarė Chuanas, nes 
vis dėlto ji buvo Neapolio karaliaus Mazino duktė, tikra princesė. 

— Manau, kad ji žavi, - atsakė Sanča, nepaleisdama Chuano rankos. 

Įėjęs į vidų Chuanas užkūrė židinį, o Sanča vaikščiojo po kambarį ir 
apžiūrinėjo daugybę medžioklės trofėjų — žvėrių galvas ant sienų. Ji 
paglostė obels komodą, lovos su pūkiniais patalais galvūgalį ir kitus 
kaimiško stiliaus baldus; kurių auksinis žvilgesys rodė, kad ilgus metus 
jie buvo kruopščiai prižiūrimi ir blizginami. 

— Kodėl tavo tėvas paliko čia baldus, jei nebesinaudoja šiuo name- 
liu? — paklausė Sanča. 

Prie židinio klūpantis Chuanas pakėlė akis ir nusišypsojo: 

— Tėvas naudojasi šiuo nameliu, kai turi viešnią, su kuria nori pabūti 
vienas, kaip aš dabar. 

Chuanas atsistojo ir priėjo prie Sančos. Staigiai apkabino ją, prisi- 
traukė ir pabučiavo. Akimirką ji tylėjo, paskui atsilošė ir sumurmėjo: 

— Ne, ne, aš negaliu. Chofrė... 

Apimtas geismo, Chuanas prisitraukė Sančą dar arčiau ir kimiai su- 
šnibždėjo: 

— Chofrė nieko nepadarys. Jis nieko nesugeba. 

Nors Chuanas ir nemėgo brolio Čezarės, bet gerbė už protą bei jėgą. 
O lengvabūdžiam Chofrė jis jautė tik panieką. Chuanas vėl prisitraukė 
brolio žmoną, pakišo ranką po jos plačiu baltu sijonu, ėmė glostyti šlau- 
nis, lėtai slinkdamas aukštyn, kol pajuto, kad Sanča susijaudino. Tada 
paguldė ant lovos. 

Po kelių akimirkų jie gulėjo kartu. Ilgi juodi Sančos plaukai draikėsi 
ant pagalvės, nušviesti mirguliuojančios židinio liepsnos. Ji atrodė nuo- 
stabiai graži. Aukštai užsivertęs sijonas dar labiau uždegė Chuaną, ir jis 
greitai atsidūrė ant jos. Staigiu judesiu įėjęs į Sančą ir lėtai traukdama- 
sis jis išgirdo, kaip ji suvaitojo, tačiau nesipriešino, tik kelis kartus stip- 
riai prigludo prie jo pravirų lūpų lyg malšindama nepasotinamą trošku- 
lį. Chuanas pradėjo judėti smarkiau, kiekvienu galingu stūmiu vis gi- 
liau skverbdamasis į Sančą, vydamas jai iš galvos norą priešintis ir visas 
mintis apie Chofrė, ir galop privertė visiškai užsimiršti. 


*kA 


Tą vakarą popiežius su šeima valgė vėlyvą vakarienę lauke, Sidabri- 
nio ežero pakrantėje. Ant medžių kabojo spalvoti žibintai, ant aukštų 
medinių kuolų liepsnojo deglai. Sumedžiotos žvėrienos pakako visos 
šimto žmonių palydos puotai ir netgi sušelpti likučiais aplinkinių mies- 
telių vargšus. Po žonglierių ir muzikantų pasirodymo Chuanas ir Sanča 
padainavo duetą. Sėdėdamas šalia Lukrecijos Čezarė stebėjosi, kada 
tiedu spėjo parepetuoti, nes dainavo labai gražiai. Sančos vyras atrodė 
labai patenkintas ir plojo, o Čezarė svarstė, ar Chofrė tikrai toks bukas, 
kaip atrodo. 

Įdomus pokalbis teikė Aleksandrui tokį pat malonumą kaip medžioklė 
ar gražios moterys. Po vakaro puotos, kai aktoriai ėmė vaidinti komedi- 
ją ir prasidėjo šokiai, Aleksandras kalbėjosi su savo vaikais. Vienas 
aktorius, pagautas drąsos protrūkio, kaip būdinga tos ekscentriškos pro- 

fesijos atstovams, suvaidino monologą, kuriame kenčiantis didikas klau- 
sinėja, kodėl gailestingasis Dievas siunčia tokias baisias nelaimes savo 
ištikimajai tautai. Kaip gali jis leisti, kad kiltų potvyniai, gaisrai, ma- 
ras? Kodėl jo nekalti vaikai turi kęsti tokį baisų žiaurumą? Kaip jis gali 
sutikti, kad pagal jo paveikslą sukurtas žmogus šitaip kenktų kitiems 
žmonėms? 

Aleksandras priėmė iššūkį. Kadangi jį supo draugai, jis savo nuo- 
monės negrindė Šventuoju Raštu, o atsakė kaip graikų filosofas ar pa- 
prastas florencijietis. 

- Jei Dievas taip lengvai ir neskausmingai dovanotų dangų žemėje, 
tai tikrasis dangus neatrodytų tokia vertinga dovana. Kodėl reikia išmė- 
ginti žmogaus nuoširdumą ir tikėjimą? Jei nėra skaistyklos, nėra ir dan- 
gaus. Kitaip žmonės sukurtų neišmatuojamą blogį. Jie sugalvotų tiek 
būdų naikinti vienas kitą, kad neliktų pačios žemės. Tai, kas pasiekia- 
ma be kančios, neturi jokios vertės. Žmonės nebrangina to, ką lengvai 
pasiekia. Jie būtų tik apgavikai, lošiantys iš gyvenimo netikrais kaule- 
liais ir žymėtomis kortomis, ne geresni už mūsų auginamus gyvulius. 
Be tų kliūčių, kurias mes vadiname nelaimėmis, dangus mums neteiktų 
jokio džiaugsmo. Ne, šios nelaimės kaip tik įrodo, kad Dievas yra ir 
myli žmoniją. Mes negalime kaltinti Dievo už tai, ką žmonės daro vieni 
kitiems. Už tai privalome kaltinti save ir atkentėti skaistykloje. 

— Tėveli, - paklausė Lukrecija, kuriai labiausiai iš visų jo vaikų rū- 
pėjo tikėjimo ir gėrio dalykai, — bet kas tada yra blogis? 

— Valdžia yra blogis, mano vaikeli, - atsakė popiežius. — Ir mūsų 
pareiga yra jos troškimą išrauti iš žmonių širdžių ir protų. Tai gali pada- 
ryti šventoji Bažnyčia. Bet mes niekada nepajėgsime sunaikinti visuo- 
menės valdžios pačioje visuomenėje, todėl niekada nepajėgsime paša- 
linti blogio iš civilizuotos visuomenės. Ji visada bus neteisinga ir žiauri 
paprastiems žmonėms. Galbūt po penkių šimtų metų žmonės nebeap- 
gaudinės ir nežudys vieni kitų. O, tai bus laiminga diena. 

Paskui jis pažvelgė į savo sūnus Chuaną ir Čezarę ir kalbėjo toliau: 

-— Bet kiekvienai visuomenei būdinga, kad karalius, norėdamas išlai- 
kyti tautą ištikimą Dievui ir savo šaliai, privalo karti ir deginti valdi- 
nius, kad palaužtų jų valią. Žmonija yra tokia pat nevaldoma kaip gam- 
ta, o kai kurie demonai nebijo šventinto vandens. 

Aleksandras pakėlė savo taurę ir pasakė tostą: 

— Už šventąją motiną Bažnyčią ir už mūsų šeimą. Te ji klesti skleis- 
dama Dievo žodį pasaulyje. 

Visi pakėlė taures ir sušuko: 

— Už popiežių Aleksandrą! Te Dievas laimina jį, suteikia sveikatos, 
laimės, Saliamono ir didžiųjų filosofų išminties. 

Greit dauguma susirinkusiųjų išsiskirstė į kambarius nameliuose ant 
ežero kranto. Prie kiekvieno namelio plevėsavo Bordžų vėliava su žalu 
buliumi. Švietė laužai, ant Sidabrinio ežero krantų kibirkščiavo daugy- 
bė liepsnojančių deglų, pritvirtintų prie medinių arkų. 


*kk 


Chofrė liūdnas vaikščiojo po savo kambarius. Sanča šį vakarą ne- 
grįžo kartu su juo. Kai anksčiau priėjęs jis kvietė ją eiti į namelį, ji tik 
paniekinamai prunkštelėjo ir mostelėjo jam eiti šalin. Žvelgdamas į 
minios veidus aplink, Chofrė pajuto raustąs iš sumišimo, akys ėmė 
perštėti. 

Tą dieną prie Sidabrinio ežero jis patyrė pažeminimą. Visi aplinkui 
gėrė, juokėsi ir linksminosi, todėl Chofrė abejojo, ar jie tai pastebėjo. 
Žinoma, jis plojo ir šypsojosi, kaip reikalavo dvaro protokolas, bet vaiz- 
das, kai jo žmona ir arogantiškasis brolis Chuanas dainuoja duetą, vertė 
griežti dantimis ir sugadino visą malonumą, kurį būtų suteikusi graži 
dainos melodija. 

Chofrė vienas grįžo į namelį. Kai nepavyko užmigti, jis išėjo į lauką 
nusiraminti. Nakties gyvūnų dūzgimas miškeliuose leido pasijusti ne 
tokiam vienišam. Chofrė sėdėjo ant žemės, jos vėsa veikė raminamai. 
Jis mąstė apie savo tėvą popiežių, brolius ir seserį. Jis visada žinojo 
nesąs toks protingas kaip Čezarė ar stiprus kaip Chuanas, bet giliai sie- 
loje suprato kai ką, ko jie nesuvokia, — tos jo nuodėmės, apsirijimas ir 
išlaidumas, yra ne tokios juodos kaip Chuano žiaurumas ar Čezarės 
garbėtroška. 

Geriau pasvarsčius, ar visa tai svarbu renkantis gyvenimo kelią? Se- 
suo Lukrecija lenkia Chofrė protu, tačiau ir ji neturėjo geresnio pasirin- 
kimo gyvenime negu jis. Mąstydamas apie savo šeimos padėtį, Chofrė 
nusprendė, kad protas ne toks svarbus kaip tyra širdis ir gera siela. 

Iš brolių Chuanas visada elgdavosi su juo blogiausiai: nuo pat vai- 
kystės pravardžiavo ir sutikdavo žaisti tik tuos žaidimus, kuriuos pats 
lengvai laimėdavo. Šventosios Romos Katalikų Bažnyčios kardinolas 
Čezarė kartais jausdavo pareigą papriekaištauti Chofrė už išlaidumą, 
tačiau darydavo tai nepiktai, be Chuanui būdingo žiaurumo ir noro pa- 
žeminti brolį. Sesuo Lukrecija buvo mylimiausia iš visų, nes visada su 

juo elgdavosi švelniai ir meiliai, vertė patikėti, kad jai visada malonu jį 
matyti. O tėvas popiežius jo beveik nepastebėdavo. 

Staiga vėl pajutęs nerimą, Chofrė nusprendė eiti ieškoti Sančos — 
įkalbės ją grįžti į namelį. Chofrė atsistojo ir ėmė eiti siauru, tarp medžių 
vinguriuojančiu takeliu, tai valandėlę veikė raminamai. Netikėtai už 
stovyklavietės tamsiame nakties dangaus fone jis pamatė du juodus še- 
šėlius. Jis norėjo juos pašaukti, tačiau kažkas privertė nutylėti. 

Chofrė išgirdo Sančos juoką, nors dar jos aiškiai neįžiūrėjo. Staiga 
ryški mėnesiena nušvietė jo žmoną ir brolį Chuaną, jie ėjo susiėmę už 
rankų. Chofrė tyliai nusekė paskui juos iki namelio. Jis matė, kaip Chu- 
anas ir Sanča sustojo ir apsikabino. Chofrė lūpas iškreipė panieka. Jis 
stovėjo sustingęs ir tyliai stebėjo, kaip jo brolis lenkiasi ir atsisveikin- 
damas aistringai bučiuoja Sančą. 

Tą akimirką Chuanas pasirodė jam niekingas, negana to - jis įžvel- 
gė kažką velniška. Širdyje Chofrė pasmerkė Chuaną ir prisiekė, kad 
nebelaiko jo broliu. Staiga jam neliko nė šešėlio abejonės — kaip Šven- 
toji Dvasia pasėjo Dievo sėklą Mergelės Marijos įsčiose, taip galima 
pasėti ir blogio sėklą, ji slapta auga, kol galop pasirodo įsčių vaisius ir 
visi atpažįsta Šėtoną. 

Chuanas pasitraukė nuo Sančos. Įkvėptas retai jį aplankančios paki- 
lios nuotaikos, išsitraukė iš makšties durklą ir greitais judesiais ėmė juo 
mojuoti. Paskui nusijuokė ir pasigyrė Sančai: 

— Greit aš būsiu vyriausiasis popiežiaus kariuomenės vadas. Tada 
pamatysi, ką sugebu. 

Chofrė papurtė galvą ir mėgino suvaldyti įniršį. Po kurio laiko jam 
pavyko nusiraminti. Tada su neįprastu abejingumu jis ėmė svarstyti: jo 
nedomina beprasmiai mūšiai dėl politinio grobio, jie neteikia jokio ma- 
lonumo ir netgi yra nuobodūs. Nėra prasmės smogti ginklu, kad atim- 
tum žmogui gyvybę dėl kažkokio karinio tikslo ir užsitrauktum amžiną 
prakeiksmą. Jei jau žmogus rizikuoja, tai atlygis turi būti daug kilnes- 
nis ir skirtas vien jam. 


**++ 


Čezarė taip pat nerimo. Pokalbis su Lukrecija slėgė širdį, ir jis nega- 
lėjo užmigti. Paklausęs, kur popiežius, sužinojo, kad jau nuėjęs į savo 
kambarius. Ir vis dėlto Čezarė pamanė, kad reikia pasikalbėti su tėvu. 

Popiežius sėdėjo prie rašomojo stalo ir pasirašinėjo dviejų sekreto- 
rių atneštus oficialius dokumentus. Vos tik Čezarė įėjo į kambarį, tėvas 

liepė jiems išeiti. Stebėdamasis tėvo energija, Čezarė priėjo prie jo, jie 
apsikabino. Didžiuliame židinyje skaisčiai liepsnojo penkios pliauskos. 

Popiežius buvo apsirengęs naktiniais drabužiais — ilgais vilnoniais 
naktiniais marškiniais, o ant jų užsimetęs siuvinėtą, kailiu apvedžiotą 
šilkinį chalatą, kuris išlaikė kūno šilumą ir saugojo nuo maliarinių Ro- 
mos vėjų. Ant galvos buvo nedidelė, paprasta rubino spalvos kepuraitė. 
Aleksandras mėgo kartoti, kad nors popiežius, kaip oficialus asmuo, 
viešai privalo rodyti Bažnyčios turtus, bent jau miegoti gali kaip pa- 
prastas kaimietis. 

- Ir ką gi mano duktė prisipažino savo mylimiausiam broliui? — pa- 
klausė popiežius. - Skundžiasi vyru? 

Tėvo balse Čezarė išgirdo pažįstamą ironiją, tačiau nustebo, kad tė- 
vas žino apie Lukrecijos jausmus. 

— Ji su juo nelaiminga, - atsakė Čezarė. 

Aleksandras akimirką susimąstė. 

— Turiu pripažinti, kad aš ir pats nelabai laimingas dėl dukters san- 
tuokos. Ji nepateisina mano politinių vilčių. - Atrodo, popiežius džiau- 
gėsi gavęs progą apie tai pakalbėti. - Kokia mums nauda iš to naujojo 
Sforcos? Man jis niekada nepatiko, o kaip kareivis jis visai niekam 
tikęs. Dabar Mauras mums jau ne toks svarbus — nelabai lojalus, juo ne 
visada gali pasikliauti. Žinoma, jo reikia paisyti, nes jis reikalingas Šven- 
tajai sąjungai. Tačiau Mauras nenuspėjamas. Kita vertus, privalom atsi- 
žvelgti ir į tavo sesers jausmus, ar ne? 

Čezarė pagalvojo, kokia laiminga bus Lukrecija, ir apsidžiaugė. Ji 
palaikys brolį didvyriu. 

— Ką darysim? — paklausė jis. 

— Karalius Ferdinandas prašė manęs susidraugauti su Neapolio ka- 
raliaus šeima. Žinoma, Chofrė santuoka su Sanča jau įvedė jį į Neapo- 
lio stovyklą, bet ar tai mums naudinga... - Popiežius nusišypsojo ir 
kalbėjo toliau: - Galima pataisyti reikalus nauja santuoka. 

— Tėve, aš nesuprantu, — susiraukė Čezarė. 

Aleksandro akys sublizgo, jį pralinksmino kilusi mintis: 

- Sančos brolis Alfonsas daug labiau tiktų Lukrecijai. Visada pavo- 
jinga įžeisti Sforcas, tačiau galima pasvarstyti. Pasakyk seseriai, kad 
apmąstysiu jos padėtį. 

Aleksandras atstūmė kėdę nuo rašomojo stalo, pakilo, perėjo per 
kambarį ir pamaišė židinyje žarijas vienu iš ketaus žarsteklių, gulėjusių 
ant akmeninių grindų. Atsigręžęs į sūnų, jis tarė: 

— Čezare, juk supranti, kad mes privalom išlaikyti Popiežiaus sri- 
tis. Valdytojai, nuolat besipešantys vienas su kitu, abejoja popie- 
žiaus neklystamumu, išnaudoja ir engia liaudį. Mes turime priversi 
juos paklusti. 

— Ar turi kokį planą? — paklausė Čezarė. 

-— Prancūzijos ir Ispanijos karaliai vienija savo žemes, kad jos pa- 
klustų vienam valdovui. Mes turim padaryti tą patį. Tai būtina ir mūsų 
šeimai. Jei mes neįvesim vieningos valdžios, kuri įstengtų priversti vie- 
tos valdovus pripažinti Romos ir popiežiaus viršenybę, tau ir kitiems 
šeimos nariams grės didelis pavojus. — Popiežius nutilo. 

— Mes privalom įkurti tvirtoves, kurioms vadovautų talentingi va- 
dai, — ryžtingai pasiūlė Čezarė, — kad įstengtume numalšinti vietinius 
maištus ir sustabdytume svetimšalius užpuolikus, kurie tikisi užgrobti 
mūsų centrines žemes. 

Aleksandras nieko neatsakė. Jis mąstė. 

— Manau, tau nereikia aiškinti, koks pavojus kiltų jums visiems, jei 
aš mirčiau ir konklava išrinktų priešiškai nusiteikusį popiežių, pavyz- 
džiui, dela Roverę. Negaliu nė pagalvoti, kas atsitiktų tavo seseriai. 
Dantės pragaras atrodytų vieni niekai palyginti su ta klaikuma, kuri ją 
užgriūtų... 

— Tėve, kodėl man tai sakai? — paklausė Čezarė. — Dar nėra ko bai- 
mintis, nes tu net nepradėjai tų gerųjų darbų, kuriuos privalai atlikti 
šventajai Bažnyčiai. Aš įsitikinęs, kad tu gyvensi labai ilgai. 

Dabar Aleksandras prašneko tyliau: 

— Kad ir koks pavojus kiltų, tu gali visiškai pasitikėti tik dviem žmo- 
nėmis. Vienas — tai donas Mičelotas... 

-— Tai manęs nestebina, tėve, juk visi mato, kaip tu jį myli. Man ne- 
sunku juo pasitikėti, nes pažįstu jį nuo vaikystės. — Jis kiek patylėjo. — 
Tačiau jo gyvenimas man mįslė. Aš tavęs niekada to nebūčiau klausęs, 
tėve. Bet kodėl žmogus iš Valensijos taip noriai sutiko dirbti Romoje? 

Tada Aleksandras papasakojo sūnui Migelio Koreljo, dabar vadina- 
mo donu Mičelotu, istoriją. 

— Tačiau žmonės jį dar vadina smaugiku, — pasakė Čezarė. 

- Taip, sūnau, jį vadina smaugiku, tačiau jis daug talentingėsnis — 
Mičelotas puikus karvedys, nuožmus kovotojas, o svarbiausia, kad gy- 
vybę atiduotų už mūsų šeimą. Jo ištikimybė tokia pat nepalaužiama, 
kaip ir įniršis. Todėl nepadaryk klaidos — Mičelotas ne tik žudikas. Juo 
gali visiškai pasikliauti. 

— O kas antrasis? — paklausė Čezarė. 

— Duartė Brandao. Aš nedaug galiu papasakoti apie jo praeitį, nes 
prieš daugelį metų jis buvo paimtas į nelaisvę ir atvestas pas mane, kai 
man prireikė anglų kalbos vertėjo, o maniškio tuo metu nebuvo. Mūsų 
kareiviai buvo labai sumušę Duartę, ir jis prisiekinėjo nieko neatsime- 
nąs apie savo praeitį. 

— Vis dėlto tu jį pasilikai, - pasakė Čezarė. 

Aleksandras atsisėdo ir nugrimzdo į prisiminimus: 

— Kai pirmą kartą jį pamačiau, atrodė purvinas ir apsileidęs, kaip bet 
kuris iš požemių atvestas kalinys. Bet kai jis buvo nupraustas, apreng- 
tas padoriais drabužiais ir vėl atvestas, iš išvaizdos priminė man Edvar- 
dą Bremptoną, atsivertusį žydą, daug gero padariusį Anglijos karaliui 
Edvardui IV. Nors buvau jį matęs tik kartą, tačiau įsidėmėjau, nes tai 
buvo pirmas žydas, įšventintas riteriu. Sako, jis tarnavęs karaliaus bro- 
liui Ričardui III, kurį nužudė Henriko Tiudoro žmonės. Bremptonas da- 
lyvavo dideliuose sausumos ir jūrų mūšiuose Edvardo IV pusėje ir tik- 
rai išgelbėjo visą Anglijos laivyną, kai tarnavo Ričardui III. Tuo pat 
metu, kai Bremptonas dingo iš Anglijos, Duartė Brandao buvo paimtas 
į nelaisvę Romoje. Jei Tiudorai būtų jį sučiupę, tikrai būtų nužudę. Net- 
gi dabar jam nuolat gresia Tiudorų šnipų pavojus. 

— Todėl jis ir pasikeitė vardą? Bet ar Brandao žydas? — paklausė 
Čezarė. 

- Jei taip, tai jis atsivertęs į Romos katalikų tikėjimą, nes mačiau jį 
priimantį komuniją, - pasakė Aleksandras. — Per šiuos septynerius me- 
tus jis geriau tarnavo man ir šventajai motinai Bažnyčiai nei bet kuris 
katalikas. Jis drąsiausias ir protingiausias iš mano sutiktų žmonių, pui- 
kus karys ir patyręs jūreivis. 

— Aš ne prieš, kad jis žydas, tėve, - pralinksmėjęs tarė Čezarė. — Tik 
įdomu, ką pasakytų kiti sužinoję, kad tau, Katalikų Bažnyčios galvai, 
pataria žmogus, kuris netgi nėra krikščionis. 

— Džiaugiuosi, kad neprieštarauji, sūnau, — nusišypsojo Aleksandras, 
o paskui surimtėjo: — Tu žinai mano požiūrį į žydus, Čezare. Kai Ispa- 
nijos valdovai Ferdinandas ir Izabelė prašė, kad įkalinčiau, kankinčiau 
ir žudyčiau žydus, kurie drįsta slapta išpažinti savo religiją, aš nesuti- 
kau. Pasakiau, kad, mano nuomone, ir ispanų inkvizicija, ir elgesys su 
žydais yra pasibaisėtini. Juk ši tauta mums paliko Įstatymą, ji mums 
davė Jėzų. Negi turiu juos žudyti todėl, kad jie netiki, jog jis Dievo 
Sūnus? Aš to nedarysiu. Žinorna, aš negaliu kaskart sutrukdyti savo 
piliečiams ir net pareigūnams, kurie juos puldinėja ir blogai su jais el- 
giasi, bet toks elgesys man nepriimtinas. 

Čezarė žinojo, kad yra išlikęs senas paprotys: pasibaigus popiežiaus 
rinkimams, Romos žydų bendruomenės vadovas įteikia naujajam Baž- 
nyčios vadovui hebrajų įstatymų knygą. Visi ankstesni popiežiai, pa- 
ėmę knygą, pasibjaurėję sviesdavo ją ant žemės, tik jo tėvas to nepada- 
rė. Nors Aleksandras VI atsisakė priimti knygą, grąžino ją su pagarba. 

— O kokia tavo politika žydų atžvilgiu, tėve? — paklausė Čezarė. 

— Aš jiems nedarysiu nieko bloga, bet imsiu didelius mokesčius, 
atsakė popiežius. 


DEŠIMTAS SKYRIUS 


Virdžinijas Orsinis, vienas iš popiežiaus didikų, išdavė popiežių Alek- 
sandrą kritišku momentu. Tai buvo žmogus, kuriuo popiežius pasitikė- 
jo, ir dėl to taip sunkiai išgyveno jo išdavystę. 

Popiežius nusprendė, kad velnias pasiglemžė dar vieną sielą, todėl 
tą velnią reikia sunaikinti. Žinia, kad vėliau Virdžinijas buvo suimtas, 
kankinamas ir nužudytas viename baisiausių Neapolio kalėjimų, nenu- 
maldė Aleksandro noro keršyti. 

Kristaus vietininkas žemėje, popiežius, įsitraukė į įnirtingą mūšį su 
pačiu Šėtonu. Kaip Popiežiaus sričių valdovas, jis žinojo, kad privalo 
imtis veiksmų prieš vietinius didikus, tuos godžius karvedžius, kurie 
nuolat varžosi vienas su kitu, o svarbiausia — priešinasi šventosios Ka- 
talikų Bažnyčios valiai. Jei šventojo tėvo žodis negerbiamas ir jam ne- 
paklūstama, tai silpnina pačios Bažnyčios autoritetą. O kas tada išsau- 
gos teisuolių sielas Dievui? 

Aleksandras žinojo, kad dvasinę galią reikia paremti ir jėga. Nors 
prancūzų kariuomenė išėjo, o kelis likusius pulkus sumušė Šventosios 
sąjungos kariai, Aleksandras manė, jog reikia tinkamai nubausti kal- 
tuosius, kad tokių išdavysčių daugiau nebūtų. Ilgai svarstęs jis nusprendė: 
Orsinis turi tapti pavyzdžiu, kad kiti popiežiui pavaldūs didikai nedrįs- 
tų maištauti. 

Taigi jis privalo panaudoti baisiausią savo dvasinio arsenalo gin- 
klą - ekskomuniką. Deja, jis neturi iš ko rinktis: reikia viešai visą Orsi- 
nių šeimą atskirti nuo Romos Katalikų Bažnyčios. 

Ekskomunika — pati baisiausia Bažnyčios bausmė ir stipriausia po- 
piežiaus valdžios apraiška, nes paveikia ne tik šį, bet ir pomirtinį žmo- 

gaus gyvenimą. Atskirtas nuo Bažnyčios žmogus negali gauti šventųjų 
sakramentų malonės. Išpažintis neapvalo sielos nuo nuodėmių, tos juo- 
dos dėmės lieka neištrintos, ir siela nebus išganyta. Santuoka praranda 
šventumą, vaikai lieka nekrikštyti, jų niekas nelaimina, nešlaksto šven- 
tintu vandeniu, saugančiu nuo blogio. O, liūdesio diena! Atėjus mirties 
valandai, neatliekamos paskutinės šventos apeigos, suteikiančios sielai 
ramybę, tokio kūno negalima laidoti pašventintoje žemėje. Ekskomu- 
nika — baisiausia iš visų bausmių, nes iš esmės tai nuosprendis, kuriuo 
siela pasmerkiama eiti į skaistyklą ar netgi pragarą. 

Ištrėmęs Orsinius iš dangaus, Aleksandras dabar sutelkė visas pa- 
stangas jų žemiškajai valdžiai sunaikinti. Jis vėl iškvietė iš Ispanijos 
savo sūnų Chuaną - imtis vyriausiojo popiežiaus kariuomenės vado pa- 
reigų, nors tam priešinosi Chuano žmona Marija Enrikes, vėl besilau- 
kianti kūdikio. Jos manymu, jų sūnui ir įpėdiniui Chuanui II vos viene- 
ri metai, jam reikią tėvo. 

Tačiau popiežius Aleksandras reikalavo, kad Chuanas nedelsdamas 
paliktų Ispaniją ir imtųsi vadovauti popiežiaus pajėgoms, nes po Vir- 
džinijo išdavystės nebepasitikėjo nė vienu samdiniu kondotjeru. Jo sū- 
nus privaląs iš karto užimti Orsinių miestus ir pilis. Popiežius taip pat 
pasiuntė žinią į Pezarą savo žentui Džovaniui Sforcai — įsakė surinkti 
kuo daugiau kareivių ir pažadėjo išmokėti metų atlyginimą, jei tai bus 
padaryta greitai. 


*k+ 


Kai tėvas išsiuntė brolį Chuaną į Ispaniją, kardinolas Čezarė Bordža 
tikėjosi, kad jų vaidmenys pasikeis. Juk Čezarė visada būdavo šalia 
popiežiaus ir kartu tvarkė valstybės reikalus. Jis viską žino apie Italiją, 
o Chuanas priklauso Ispanijai. Nors tėvas daug kartų pabrėžė, kad Če- 
zarė privalo išlaikyti savo pareigas šventojoje Bažnyčioje, šis nuolat 
vylėsi, kad popiežius apsigalvos. Dabar popiežiaus apartamentuose Alek- 
sandras papasakojo Čezarei apie savo ketinimus dėl Chuano - kad šis 
privaląs užimti Orsinių tvirtoves ir jas išlaikyti. 

Čezarė įtūžo. 

— Chuanas? Chuanas? - apstulbęs kartojo jis. - Bet, tėve, jis nežino, 
kaip vadovauti kariuomenei, visiškai neišmano strategijos. Vienintelis 
Chuano rūpestis — tai jis pats. Jis puikiai sugeba tik vilioti moteris, švais- 
tyti šeimos turtus ir mėgautis savo tuštybe. Žinoma, kaip brolis, aš priva- 

lau jį remti, bet, tėve, aš sugebėčiau vadovauti kariuomenei užrištomis 
akimis ir atneščiau tau daug didesnę sėkmę. 

Popiežius Aleksandras prisimerkė ir pažvelgė į sūnų. 

— Aš sutinku, Čezare. Tu sumanesnis ir išmanai strategiją. Bet tu esi 
kardinolas, Bažnyčios kunigaikštis, o ne karys mūšio lauke. Kas man 
belieka? Tavo brolis Chofrė? Deja, jis į mūšį jotų atbulas. Neįsivaiz- 
duoju jo su ginklu rankoje. Tai ką aš turėčiau rinktis? Kariuomenei turi 
vadovauti Bordža, antraip bausmė už Orsinių išdavystę praras poveikį 
kitiems popiežiaus didikams. 

Čezarė kiek patylėjo svarstydamas ir pagaliau prakalbo: 

— Ar tu tikrai manai, kad Chuanas laimės mums pergalę? Po to, kai 
jis taip kvailai elgėsi Ispanijoje, nors mes įspėjom nelošti, nemiegoti su 
prostitutėmis, gerbti savo žmoną ir Enrikesus, karaliaus Ferdinando pus- 
brolių šeimą? Tu vis tiek renkiesi jį? 

Gilus Aleksandro baritonas suskambo švelniai ir raminamai: 

- Tikrasis vadas bus Gvidas Feltra. Jis patyręs karvedys, pagarsėjęs 
karybos įgūdžiais. 

Žinoma, Čezarė buvo daug girdėjęs apie Feltrą. Jis doras ir ištikimas 
žmogus, globoja literatūrą ir meną, yra mylimas Urbino kunigaikštis. 
Tačiau, tiesą sakant, už tokį savo įvaizdį jis turėjo būti dėkingas tėvui — 
tikram kondotjerui, profesionaliam kareiviui, kuris gavo kunigaikštys- 
tę už karinius nuopelnus. Pats jaunasis Gvidas buvo dalyvavęs tik ke- 
liuose mūšiuose ir per lengvai juos laimėjęs, kad galėtų mesti iššūkį 
patyrusiems Orsinių kariams, ypač jų pagrindinėje tvirtovėje Bračane. 
Žinoma, jei popiežiaus pajėgos pamėgintų užimti Ostiją, kardinolo de- 
la Roverės pilį, kiltų didelis pavojus ir tėvui, ir Romai. Tačiau Čezarė 
nutylėjo, nes žinojo, kad kai kalba sukasi apie Chuaną, tėvas liaujasi 
blaiviai mąstęs. 

Tą vakarą vis dar neatlėgusia širdimi Čezarė išsiuntė laišką seseriai. 
Paskui Mičelotas jam pažadėjo atlydėsiąs Lukreciją iš Pezaro susitikti 
su Čezare prie Sidabrinio ežero. 


**++ 


Kai Lukrecija atvyko į namelį, Čezarė jau laukė. Sesuo vilkėjo mė- 
lyno satino suknelę, kuri išryškino jos auksines garbanas ir pabrėžė 
akių mėlį. Kelionė arkliu truko ilgai, visą dieną, Lukrecijos skruostai 
buvo įraudę nuo karščio ir susijaudinimo. Ji įbėgo į namelį ir apkabino 
brolio kaklą. 

— Aš taip tavęs pasiilgau, — pasakė ji, tačiau atsitraukusi brolio akyse 
pamatė susirūpinimą. - Kas atsitiko, Čezai? Dėl ko nerimauji? 

Čezarė atsisėdo į didelį odinį krėslą ir patapšnojo per suoliuką prie- 
šais. Lukrecija atsisėdo, paėmė jo ranką ir mėgino raminti brolį. 

- Krecija, tai beprotybė. Tėvas iškvietė Chuaną namo ir ketina skirti 
vyriausiuoju savo kariuomenės vadu, o aš taip jam pavydžiu, kad galė- 
čiau nužudyti... 

Lukrecija atsistojo, užėjo už nugaros ir raminamai ėmė trinti jam 
kaktą. 

— Čezai, privalai susitaikyti su likimu. Ne tik Chuanas tau kelia tokį 
liūdesį. Tu pats taip pat kaltas. Jūs pešatės lyg vaikai dėl mamos kalėdi- 
nių pyragaičių. Aš suprantu, kaip tu jautiesi, bet tik sau pakenksi, nes 
tėvas kaip visada padarys kaip nori. 

— Bet aš geresnis karys negu Chuanas ir daug labiau tinku vadovauti 
kariuomenei. Tik aš įstengčiau laimėti pergalę šventajai Bažnyčiai ir 
Romai. Kodėl tėvas nori vado, kuris tėra arogantiškas pagyrūnas ir kvai- 
lys, apsimetantis, kad vadovauja kariuomenei? 

Lukrecija atsiklaupė prieš Čezarę ir pažvelgė jam į akis. 

— Čezai, tėvelis dar turi dukterį, kuri apsimeta, kad laimingai ištekė- 
jo už to nevėkšlos Pezaro kunigaikščio... 

Čezarė nusišypsojo. 

— Eikš čia, - tarė jis ir prisitraukė ją arčiau. - Man reikia tavęs. Vie- 
nintelis tikras dalykas mano gyvenime - tai tu. Aš apsimetu, kad esu 
Dievo tarnas, tačiau jei ne kardinolo skrybėlė ir meilė tėvui, manyčiau, 
kad pardaviau sielą velniui. Aš ne tas, kuo deduosi, ir tai man nepake- 
liama našta. 

Bučiuodamas Lukreciją Čezarė stengėsi būti švelnus, bet jam nela- 
bai sekėsi, nes per ilgai to laukė. Jis vis jos nepaleido, kol ji ėmė drebėti 
ir pravirko. 

Čezarė liovėsi ją bučiavęs, pakėlė galvą ir pažvelgė į Lukreciją. Jos 
akyse žvilgėjo ašaros. 

-— Atleisk man, — tarė jis. — Aš elgiuosi šiurkščiai. 

— Verkiu ne todėl, kad tavo bučiniai man skaudūs. Šios ašaros - tai 
mano ilgesio ašaros. Būdama Pezare, aš svajoju apie didingąją Romą, o 
tu - neatsiejama mano svajų dalis. 

Pasimylėję jie ilgai gulėjo lovoje. Čezarė atsipalaidavo, o Lukrecija 
vėl galėjo šypsotis. Ji padėjo galvą Čezarei ant peties ir paklausė: 

- Artu kaip ir tėvas manai, jog Dievas nori, kad jo vaikai gyventų be 
tikros meilės? 

— Ar tėvas taip mano? — žaisdamas sesers plaukų sruoga paklausė 
Čezarė. — Iš jo poelgių taip neatrodo. 

— Na, aš ištekėjau už vyro, kurio tikrai nemyliu. Mūsų brolis Chua- 
nas vedė ne iš meilės. Chofrė lengvai įsimyli, todėl jam pasisekė, nors 
ir keista. Tave tik kardinolo skrybėlė išgelbėjo nuo tokio likimo kaip 
mano. 

- Tai sunki skrybėlė, - pasakė Čezarė. 

- Bet naudinga, - priminė Lukrecija. 

Jie apsirengė ir susėdo prie nedidelio medinio stalelio valgyti. 

Čezarė įpylė seseriai gero savo atsivežto vyno ir kilstelėjo taurę: 

— Už tavo laimę, brangi sesute. 

Su Lukrecija jis visada jausdavosi labai ramus, mylimas ir vertina- 
mas. Jis negalėjo įsivaizduoti gyvenimo be Lukrecijos. 

Čezarė iš Romos atsivežė Lukrecijos mėgstamą ilgą šviežios duo- 
nos kepalą su traškia auksine plutele, kelis gabalus šviežio sūrio. 

Čezarė sulaužė duoną, supjaustė sūrį, padavė Lukrecijai ir tarė: 

- Tikiuosi, kad įstengsiu suvaldyti savo nuoskaudą, kai Chuanas vėl 
pasirodys Romoje, nes man reikia daug valios elgtis su juo kaip su broliu. 

Lukrecija išdykėliškai nusišypsojo ir tarė: 

-— Galbūt jis turi tai, ko tu trokšti, bet neturi to, ką turi tu. 

— Žinau, brangioji, — tarė Čezarė bučiuodamas seseriai nosį. - Tikrai 
žinau, ir tai mano išsigelbėjimas. 


* k 


Chuanas Bordža atvyko į Romą su iškilme. Jis jojo miesto gatvėmis 
ant bėros kumelės, apsiaustos auksine gūnia, rankose laikė smaragdais 
inkrustuotas vadeles. Jo tamsiose akyse spinduliavo valdžia, lūpose žaidė 
tikro dėl pergalės didvyrio šypsena. 

Kai Chuanas pasiekė Vatikaną, popiežius sutikdamas jį šiltai ap- 
kabino. 

— O, mano sūnau! - kartojo Aleksandras pakeliui į Popiežių salę, 
kur sukvietė tarybą aptarti popiežiaus pajėgų strategijos. 

Gvidas Feltra, Aleksandras, Chuanas, Čezarė ir Duartė Brandao il- 
gas valandas kalbėjosi apie karo taktiką. 

Diskusijos truko tris dienas. Per tuos susitikimus Čezarė pastebėjo, 
kad Duartė retai kreipiasi tiesiai į Chuaną. Jei turėdavo pasiūlymų, pa- 
teikdavo juos popiežiui, sakydamas „vyriausiasis vadas“ ir nevadinda- 
mas Chuano vardu. Pirmą kartą Čezarė įtarė, kad Duartė nepatenkintas, 
bet nepasitenkinimą reiškia taip subtiliai, kad niekas kitas nepastebi. 

Tačiau tą vakarą po paskutinio susitikimo, likęs vienas su Duarte 
Brandao, popiežius paklausė: 

— Manai, kad suklydau skirdamas savo sūnų Chuaną vadovauti mū- 
sų pajėgoms prieš Orsinius? 

Apgalvojęs atsakymą, Duartė pagarbiai tarė: 

— Gaila, kai gimimo seka lemia, kad tas, kuris iš prigimties yra kuni- 
gaikštis, turi tapti kariu, o tikras karys — kardinolu. 

— Mano drauge, argi tu netiki lemtimi? — paklausė Aleksandras. — 
Mūsų dangiškojo Tėvo planais? Popiežiaus neklystamumu? 

- Kas gali žinoti dangiškojo Tėvo planus? — geranoriškai atsakė Du- 
artė Brandao. - O argi mes, mirtingieji, negalim suklysti juos aiškinda- 
mi? Klysta net garbingiausi ir labiausiai nusipelnę iš mūsų. 

— Duarte, — pasakė Aleksandras, — amžiną atilsį Pedras Luisas buvo 
mano pirmagimis, Čezarė — antrasis sūnus. Pagal tradiciją antrasis sū- 
nus yra skiriamas tarnauti šventajai Bažnyčiai. O plano neįmanoma klai- 
dingai išaiškinti, nes jis palaiko karališkųjų šeimų valdžią ir suteikia 
joms ypatingų šventojo tėvo malonių. Argi žmogaus likimas nėra ir 
dovana, ir drauge našta? Kuris iš mūsų nepamina savo valios melsda- 
mas „tebūna ne mano, bet tavo valia“? 

Didelėje salėje nuaidėjo geraširdiškas Duartės juokas. 

- Jūsų šventenybe, atleiskit man. Savo nuomonę sakau ir susižavė- 
jęs, ir kupinas pagarbos. Kaip jūs galite būti tikras, kad jaunasis karys 
Čezarė yra antras jūsų sūnus? Jūsų potraukis prie moterų jau tapo le- 
genda, jūsų energija tiesiog milžiniška. Man sunku patikėti, kad nebu- 
vo daugiau vaikų, kuriuos motinos nuslėpė nuo jūsų... 

Aleksandras ėmė juoktis: 

-— Tu puikus patarėjas ir diplomatas. Jei jaunajam kardinolui lemta 
tapti šventuoju karžygiu, ateis laikas, kai šis tavo argumentas bus labai 
naudingas. Tačiau šiuo metu vyriausiasis kariuomenės vadas yra Chua- 
nas, ir jis ves mūsų pulkus. Tad dabar turime pulti ant kelių ir melstis už 
pergalę. 

Su kardinolo drabužiais dvidešimt vienerių metų Čezarė stovėjo prie 
Popiežių salės. Jis nugirdo šį pokalbį ir pirmą kartą, kiek atsimena, pa- 
juto mažutę viltį. Ar įmanoma, kad virš visų pasaulio blogybių tikrai 
yra dangus ir Tėvas, kuris jį išgirdo? 

Čezarė grįžo į savo kambarius, jo galvoje knibždėjo įvairiausios fan- 
tazijos, nes jis pirmą kartą išdrįso įsivaizduoti dieną, kai bus pakviestas 
vadovauti Romos pulkams. 

Vyriausiasis kariuomenės vadas Chuanas Bordža ir kondotjeras Gvi- 
das Feltra vedė popiežiaus pajėgas į šiaurę nuo Romos, pirmosios Orsi- 
nių pilies link. Nors Orsiniai buvo geri kariai, šiame pirmajame gyny- 
bos ruože juos apstulbino popiežiaus kariuomenės dydis, ir dvi pirmo- 
sios pilys pasidavė be mūšio. 

Gavęs šią žinią, Duartė susitiko su Aleksandru. 

— Įtariu, kad Orsiniai mėgina apgauti mūsų naujuosius vadus, kad 
šie patikėtų lengva pergale. O paskui jie atskleis savo tikrąją jėgą. 

Aleksandras linktelėjo: 

-— Vadinasi, tu nelabai pasitiki Feltra? 

— Esu matęs Orsinius mūšyje, — atsakė Duartė. 

Aleksandras pasikvietė Čezarę. Tėvas žinojo, koks gabus strategas 
jo sūnus, ir paklausė: 

— Pasakyk man tiesą. Kaip manai, kas pavojingiausia šioje padėtyje? 

Stengdamasis neparodyti savo jausmų, Čezarė atsargiai atsakė: 

- Bijau, kad Feltra ne ką labiau patyręs negu vyriausiasis vadas. Ir 
dar manau, kad lengvos pergalės nuslopins jų budrumą ir tai baigsis 
pralaimėjimu prie Bračano, nes ten Orsiniai sutelks stipriausias pajė- 
gas. Dela Roverė įtikins juos, kad tai šventasis karas, ir jie taps dar 
galingesni. 

Popiežius žavėjosi sūnaus gebėjimu įvertinti padėtį, bet dar nežino- 
jo, kad jam pavyko taip tiksliai atspėti. Praėjus kelioms dienoms, Orsi- 
nių pasipriešinimas sustiprėjo, o didžiausias popiežiaus priešas dela Ro- 
verė kreipėsi į talentingą artilerijos vadą Vitą Vitelį, kad šis sutelktų 
pajėgas Orsiniams gelbėti. 

Vitelio kariauna atžygiavo greit ir užgriuvo popiežiaus pajėgas prie 
Sorjano. Čia ir Chuanas, ir Gvidas Feltra pasirodė visiškai nesugebą 
vadovauti - popiežiaus pajėgos patyrė triuškinamą pralaimėjimą. Gvi- 
das Feltra buvo paimtas į nelaisvę ir įmestas į vienos Orsinių pilies 
požemius. Chuanas pabėgo, jis nebuvo sunkiai sužeistas, išskyrus per- 
rėžtą veidą. 

Tai sužinojęs ir ramindamasis, kad sūnus sužeistas nesunkiai, Alek- 
sandras pasikvietė Čezarę ir Duartę į Popiežių salę. 

— Karas dar nepralaimėtas, - ramino jį Duartė. — Mes dar turime 
rezervų. 

- Ir jei šventasis tėvas nuspręs, kad mums gresia rimtas pavojus, — 
pridūrė Čezarė, - jis gali pasikviesti patyrusius Gonsalvo de Kordobos 
ispanų karius iš Neapolio... 

Tačiau susitikęs su Ispanijos, Prancūzijos ir Venecijos pasiuntiniais, 
kurie reikalavo taikos, visada diplomatiškas popiežius Aleksandras prieš 
savo valią sutiko grąžinti Orsiniams pasidavusias pilis. Žinoma, reikia 
priversti juos už tai sumokėti. Po ilgų derybų popiežius sutiko priimti 
penkiasdešimt tūkstančių dukatų. Šios kompensacijos reikėjo švento- 
sios Katalikų Bažnyčios iždui papildyti. 

Tokia išeitis popiežiui atrodė kaip pergalė, tačiau sugrįžęs Chuanas 
ėmė skųstis, kad jam buvo sutrukdyta siekti naujų laimėjimų ir atimti 
turtai, kurie jam priklausytų pagal Aleksandro susitarimus. Todėl tie 
penkiasdešimt tūkstančių dukatų turį atitekti jam kaip kompensacija už 
patirtą moralinę žalą. Dideliam Čezarės nusivylimui, Aleksandras su 
juo sutiko. 

Tačiau, Čezarės nuomone, buvo dar vienas didelis rūpestis. Norėda- 
mas pataisyti savo reputaciją, Chuanas reikalavo, kad jam būtų skirta 
užduotis atsiimti Ostiją iš prancūzų dalinių, kuriuos ten paliko karalius 
Karolis. 

Čezarė atskubėjo į tėvo apartamentus išsakyti savo nuomonės. 

-— Tėve, ten likę tik keli prancūzų daliniai, aš tikrai žinau. Bet jei yra 
bent menkiausia galimybė pralaimėti, Chuanas tikrai pralaimės, šitaip 
pasmerkdamas ir pontifikatą, ir Bordžų šeimą. Dela Roverė sėdi ten ir 
spendžia spąstus, laukdamas kaip tik tokios kvailystės. 

— Čezare, mes daug kartų tai permąstėme, — atsiduso Aleksandras. — 
Negi manai, kad tavo tėvas toks kvailas ir nemato to, ką tu matai. Šįkart 
aš užsitikrinsiu pergalę. Aš pakviesiu Gonsalvą de Kordobą — nėra pa- 
saulyje geresnio vado už jį. 

Čezarės balse pasigirdo nusivylimas: 

— Tai nesulaikys mano brolio. Jis ims kištis, priešinsis Kordobai. 
Pats žinai, kad taip bus. Maldauju tave, šventasis tėve, permąstyk savo 
sprendimą. 

Tačiau Aleksandras buvo neperkalbamas: 

— Chuanas to nedarys. Aš jam daviau labai aiškius nurodymus. Jis 
tik išjos iš Romos kaip popiežiaus kariuomenės vadas, o kai mūšis bus 
baigtas ir laimėtas, jis su pergale grįš į Romą su išskleista Bordžų vėlia- 
va. Tarp šių dviejų šlovingų pasirodymų jis neduos nei įsakymų, nei 
pasiūlymų. 

Chuanas pakluso tėvui. Kaip buvo lieptas, jis išjojo iš miesto ant 
puikaus juodo eržilo, mojuodamas kepure romiečių minioms, užplūdu- 

sioms miesto gatves, ir visiškai nesikišo į gerai vadovaujamą mūšį dėl 
Ostijos. 

Gonsalvo de Kordobos vyrai greit įveikė prancūzų įgulą ir netruk- 
domi užėmė Ostijos miestą. Chuanas grįžo į Romą taip pat iškilmingai, 
kaip ir ją paliko. Šįkart jį sutikdami miesto gatvėse romiečiai šūksniais 
sveikino su pergale. 

Po trijų dienų Bordžų rūmuose kardinolas Askanijas Sforca surengė 
didžiulį pokylį. Pakvietė daug svarbių svečių, tarp jų ir Aleksandro vai- 
kus. Tuo metu Romoje gyveno ir broliai Medičiai — Pjeras ir Džovanis, 
Čezarės universiteto laikų draugas. Medičius iš Florencijos išgujo pran- 
cūzai ir Savonarolos pamokslai. 

Kai Rodrigas dar buvo kardinolas, didingi Sforcos rūmai priklausė 
Bordžų šeimai, bet tapęs popiežiumi jis padovanojo juos Askanijui. Vi- 
si sutiko, kad tai gražiausi Romos rūmai. 

Tą vakarą Čezarė grįžo į buvusius tėvo namus lydimas draugų, su 
kuriais visą praėjusią naktį valgė, gėrė ir lošė mieste. 

Erdvaus vestibiulio sienos buvo gausiai dekoruotos brangiais gobe- 
lenais, kuriuose buvo atgiję daugelio žymių istorinių įvykių vaizdai. 
Toliau ėjo kambariai, irgi išpuošti gobelenais, grindis dengė neįkaino- 
jamos vertės Rytų kilimai, kurių spalvos derėjo prie aksominių ir atlasi- 
nių baldų apmušalų, drožinėtų spintų, komodų, stalų. 

Didžioji salė šį vakarą tapo pokylių sale. Antresolėje grojo orkest- 
ras, daug jaunų porų sukosi šokio sūkuryje. 

Čezarė tik baigė šokti su garsia kurtizane, kai prie jo priėjo Gonsal- 
vas de Kordoba. Stiprus, visada rimtas vyras šįvakar atrodė sunerimęs. 
Jis linktelėjo sveikindamasis ir paprašė Čezarės pasikalbėti akis į akį. 

Čezarė atsiprašė ir nusivedė ispanų vadą į vieną iš atvirų balkonėlių, 
kur žaisdavo būdamas vaikas. Iš ten buvo matyti uždaras kiemas, jame 
stoviniavo keli svečiai — kalbėjosi, juokėsi, valgė šaltus užkandžius, 
gėrė raudonąjį vyną, tarnų išnešiojamą ant sidabrinių padėklų. 

Niūri Kordobos išvaizda trikdė vakaro linksmybes. Paprastai malo- 
nų jo veidą buvo iškreipęs pyktis. 

— Čezare, aš įtūžęs ant tavo brolio labiau, nei tu gali įsivaizduoti. 
Dar niekad gyvenime šitaip nepykau. 

Čezarė draugiškai ir raminamai uždėjo ranką Kordobai ant peties. 

— Ką gi dar iškrėtė mano brolis? 

Kapitono balsas pasidarė šiurkštesnis nuo įtampos. 

— Ar tu žinai, kad tavo brolis visiškai neprisidėjo prie Ostijos mūšio? 

— Taip, esu tuo tikras, juk mes laimėjom, — plačiai nusišypsojo 
Čezarė. 

— O ar žinai, kad Chuanas susišlavė visą garbę už pergalę šiame 
mūšyje? — Čezarė klausėsi su užuojauta, o vadas kalbėjo toliau: — Vi- 
sur, kur tik eina, Chuanas kalba apie šį mūšį ir sako, kad ne mes, o jis 
privertęs prancūzus bėgti. 

- Jis tuščiagalvis pagyrūnas, — pasakė Čezarė, - o jo žodžiai juokin- 
gi. Niekas Romoje juo netiki, tačiau reikia pagalvoti, kaip ištaisyti šią 
baisią neteisybę. 

Vis dar įniršęs Gonsalvas neįstengė nusiraminti. 

- Ispanijoje aš jį, žinoma, iškviesčiau į dvikovą, bet čia... — Jis nuti- 
lo, kad atgautų kvapą. — Ar žinai, kad tas pasipūtęs kvailys jau užsakė 
savo garbei išlieti bronzos medalį? 

Čezarė susiraukė. 

— Medalį? - nustebęs pakartojo jis, nes nebuvo nieko apie tai girdėjęs. 

-— Jame bus pavaizduotas Chuano profilis, o apačioje iškaltas įrašas: 
„Chuanas Bordža - Ostijos nugalėtojas“. 

Čezarę suėmė juokas dėl tokios brolio kvailystės, bet jis susivaldė, 
kad dar labiau neįsiutintų Gonsalvo. Paskui pasakė: 

— Nėra nė vieno popiežiaus pajėgų ir, aišku, Prancūzijos kareivio, 
kuris nežinotų tiesos: tu, Gonsalvai de Kordoba, tik tu esi Ostijos nuga- 
lėtojas. 

Tačiau ispanų vadas nenurimo. Jis įtūžęs atsigręžė į Čezarę: 

— Chuanas Bordža? Ostijos nugalėtojas? Mes dar pažiūrėsim! Aš jį 
užmušiu! Aš galiu... — Jis apsigręžė ir grįžo į kambarius. 

Jam išėjus Čezarė dar šiek tiek pastovėjo balkone svarstydamas, kaip 
galėjo atsitikti, kad ir jis, ir tas vadinamasis jo brolis išėjo iš tų pačių 
įsčių. Tikra likimo ironija. Prieš grįžtant į pokylio salę kažkas patraukė 
jo dėmesį kieme. 

Apačioje prie vidurinio fontano Čezarė pastebėjo savo brolį Chofrė, 
besikalbantį su ispanų vadu ir jaunesniu aukštu, lieknu vyru. Jie kalbė- 
jo per daug tyliai, kad Čezarė išgirstų. De Kordoba atidžiai klausėsi, o 
jaunesnysis vyras žvalgėsi po kiemą lyg kažko ieškodamas. Tačiau Če- 
zarę išgąsdino Chofrė, kuris paprastai būdavo draugiškas ir linksmas. 
Jo veide buvo sustingusi niekad nematyta žiauri išraiška. Čezarė ketino 
juos pašaukti, tačiau pajuto kažkieno ranką. Už jo stovėjo donas Miče- 
lotas. Prispaudęs prie lūpų pirštą, jis nustūmė Čezarę nuo balkono atra- 

mos į šešėlį, kur jų nesimatė. Iš čia jie stebėjo kiemą kelias minutes, kol 
pamatė, kad kapitonas šypsosi ir spaudžia Chofrė ranką. Kai Chofrė 
ištiesė ranką jaunesniajam vyrui, Mičelotas pastebėjo didelį žiedą su 
netaisyklingos formos topazu, ryškiai sublizgėjusiu mėnesienoje. Mi- 
čelotas parodė į vyrą: 

- Įsidėmėk, Čezare. Šis žmogus - tai Vanis, Orsinio sūnėnas. 

Tai pasakęs, Mičelotas dingo taip nepastebimai, kaip ir atsirado. 

Grižęs į rūmus, Čezarė vaikščiojo po kambarius, mėgindamas su- 
rasti Chofirė, bet šis buvo dingęs. Čezarė linktelėjo seseriai Lukrecijai, 
šokančiai su tuo kvailiu savo vyru Džovaniu. Visiškai nenutuokdamas, 
kokią sumaištį sukėlė, Chuanas šoko su brolio žmona Sanča. Abu juo- 
kėsi ir puikiai linksminosi. Tačiau išeinančiam iš pokylio Čezarei di- 
džiausią rūpestį kėlė de Kordoba - jis atrodė visiškai ramus. 


VIENUOLIKTAS SKYRIUS 


Lukrecija atvyko dalyvauti Velykų iškilmėse Vatikane kartu su bro- 
liais ir tėvu. Ji buvo savo rūmuose Santa Maria in Portico, kai Džova- 
nio Sforcos rūmų valdytojas atnešė skubų laišką. Vyras prašė, kad ji 
kartu su juo grįžtų į Pezarą. Džovanis aiškino, kad gyvenimas Romoje 
jį slegia ir jis nori pabėgti nuo budrios popiežiaus akies. 

Nuliūdusi Lukrecija klausėsi, kaip Džulija jau renka jos daiktus ir 
liepia tarnaitei pakuoti. Pezare ji jausdavosi be galo vieniša, o čia, Ro- 
moje, pagaliau atgijo ir tapo savimi. 

— Ką man daryti? - vaikštinėdama klausinėjo ji. — Ir Pezare, ir Ro- 
moje aš kunigaikščiui visiškai nerūpiu. Kai jis žvelgia į mane, jo akyse 
nėra meilės, o dabar kažkodėl nori išvykti ir mane išsivežti. 

Priėjusi Džulija mėgino ją nuraminti. 

Valdytojas atsikrenkštė kaupdamas drąsą ir paprašė leidimo kalbėti. 
Kai buvo leista, jis pasakė: 

-— Pezaro kunigaikštis sako, kad jam labai patinka kunigaikštienė. Jis 
ilgisi jos draugijos. Jei kunigaikštienė nenori su juo kalbėtis, tai bent 
tegul būna su juo kunigaikštystėje, kur jis gali valdyti kaip nori. 

-— Taigi, mano gerasis žmogau, — pasakė Lukrecija, — toks jo troški- 
mas, ir jis ketina jį įgyvendinti. Bet kas atsitiks man, kai aš ten grįšiu? 
Sunyksiu iš vienatvės ir numirsiu. Pezare man niekas neįdomu. 

Susierzinusi dėl tokio Lukrecijos elgesio, — mat žinojo, kokias kan- 
čias tai sukels Aleksandrui, - Džulija atsiprašė ir išėjo iš kambario. 

Staiga į duris kažkas pasibeldė ir Lukrecija išgirdo brolio balsą: 

— Krecija, čia Čezas. Ar galiu įeiti? 

Lukrecija greitai liepė valdytojui pasislėpti už širmos, įspėjo neju- 
dėti ir nekelti triukšmo, nes nerūpestingumas gali jam kainuoti gyvybę. 
Pastaruoju metu brolio neapykanta kunigaikščiui liejosi per kraštus, ir 
Lukrecija nenorėjo dar vienos scenos. 

Mažasis žmogus tyliai smuko už širmos ir užsidengė Lukrecijos suk- 
nele, o ant galvos užsimetė kitus drabužius, kad jį visiškai paslėptų, jei 
kartais Čezarė prieitų arčiau ar nuspręstų apieškoti sesers kambarį. 

Įėjęs Čezarė pirmiausia pabučiavo seserį. Jis atrodė patenkintas: 

— Tėvas nusprendė patenkinti tavo norą skirtis. Jis įsitikinęs: dabar, 
kai Milanas vėl sudarė sąjungą su Prancūzija, mums iš to kiaulės Džo- 
vanio Sforcos nėra jokios naudos. O dar svarbiau — tėvas nepatenkin- 
tas, kad jis nesuteikė tau laimės. 

Lukrecija atsisėdo ant sofos ir mostelėjo Čezarei sėsti šalia, bet jis 
nesėdo ir toliau vaikštinėjo po kambarį. 

— Tačiau ką tu pasakysi Džovaniui? — paklausė ji. - Kokiu pagrindu 
bus tos skyrybos? Jis ne eretikas, nepadarė jokio nusikaltimo, išskyrus 
tik tai, kad aš su juo nelaiminga. 

— O ar to nepakanka? — nusišypsojo Čezarė. 

Lukrecijos akyse blykstelėjo linksmos kibirkštėlės: 

— Aš manau, kad tai baisus nusikaltimas, bet kitiems taip neatrodys. 

- Tėvas neturi juridinio pagrindo skyryboms, — surimtėjo Čezarė. — 
Tai sukeltų per didelį triukšmą. Jis mano, kad Džovanis turėtų išnykti. 

Lukrecija susiraukusi atsistojo: 

-— Čezai, negali to leisti. Žinoma, Džovanis šiurkštus ir nuobodus, 
bet labiausiai aš su juo nelaiminga dėl to, kad jis — tai ne tu. Ir nors tai 
irgi nusikaltimas, Džovanis nenusipelnė tavo siūlomos bausmės. 

- Tai pasakyti šventajam tėvui, kad atsisakai paklusti jo įsakymams? 
Ar nori užsitraukti pragaro ugnį dėl Džovanio, kuris taip kiauliškai el- 
giasi su tavimi? 

Lukrecija įdėmiai pažvelgė į brolį: 

— Ar kas nors klausė Pezaro kunigaikščio, gal jis sutiktų savanoriš- 
kai nutraukti šią santuoką, kol tu dar nesigriebei paskutinių priemo- 
nių — durklo ar nuodų? 

- Tėvas jo klausė, o Džovanis atsisakė. Nėra apie ką kalbėti, — atsa- 
kė Čezarė. 

Lukrecijos balsas suskambo ryžtingai: 

— Tada dar sykį pasikalbėk su šventuoju tėvu, taigi ir savo tėvu, ir 
pasakyk, kad aš nesutinku tokiais veiksmais įstumti į pavojų savo sielą. 
Pragaras yra amžinas, 0 aš nors turiu daug nuodėmių, bet tikiu, kad 
Dievas bus man gailestingas ir galop aš pakliūsiu į dangų. 

Čezarė palenkė galvą ir sielvartingai patrynė akis. 

— Krecija, reikia kažkaip užbaigti šį maskaradą, ir padaryti tai kuo 
greičiau. 

- Labiausiai gyvenime aš trokštu nusikratyti kunigaikščio, — pasakė 
Lukrecija. — Ir tai tau ne paslaptis, broli. Bet man rūpi tavo ir tėvo sie- 
los, taip pat ir mano pačios. Aš nesutiksiu atimti gyvybės kitam žmogui 
dėl šio pasaulio malonumų. 

Čezarė buvo įsitikinęs, kad sesuo pradžiugs išgirdusi popiežiaus 
sprendimą dėl jos santuokos, ir nusivylė dėl tokios reakcijos. Jis ketino 
išvaduoti Lukreciją iš juos išskyrusio gyvulio, norėjo tapti sesers gel- 
bėtoju. Dabar jis įpyko ir prieš išeidamas iš sesers kambario ėmė rėkti: 

-— Būti tarp tavęs ir tėvo, mano brangioji sese, tai tas pat kaip pa- 
kliūti į replių gniaužtus! Nėra jokios išeities! Taigi klausiu tavęs: ką 
man daryti? 

— Neišduok savęs, brangusis broli, — įspėjo Lukrecija. — Ir neiš- 
duok kito. 

Įsitikinusi, kad Čezarė išėjo, Lukrecija užėjo už širmos gelbėti Džo- 
vanio valdytojo, kuris taip drebėjo iš baimės, kad tai buvo matyti netgi 
per krūvą drabužių. Ištraukusi vargšelį Lukrecija sukuždėjo: 

— Ar girdėjai, ką jis sakė? 

Valdytojo akys išsiplėtė iš baimės, jis greit atsakė: 

— Nė žodelio, kunigaikštiene. Nė vieno žodelio. 

— O Viešpatie, ar tavo galvoje visiška košė? Greit eik ir papasakok 
kunigaikščiui viską, ką girdėjai. Liepk jam paskubėti. Aš nenoriu, kad 
mano rankos būtų suteptos jo krauju. Nagi eik! 

Tai pasakiusi ji išlydėjo tarną pro šonines rūmų duris. 


*k 


Kai vos atgaudamas kvapą rūmų valdytojas pasiekė Bordžų aparta- 
mentus, kur buvo apsistojęs Lukrecijos vyras, ir pranešė jam ką išgir- 
dęs, Džovanis Sforca greit nuėjo pas popiežių. Jis pasiprašė atleidžia- 
mas nuo vakarinių pamaldų, nes norėjo nujoti į Šventojo Anupro baž- 
nyčią Romos priemiestyje ir atlikti išpažintį. 

Aleksandras sutiko, nes buvo Didžioji savaitė, o šiuo metu kaip tik 
toje bažnyčioje nusidėjėlis gali gauti ypatingą indulgenciją, apvalančią 
sielą nuo visų nuodėmių. Ir Čezarė, ir popiežius žinojo, kas laukia Džo- 
vanio, ir manė, kad privalo leisti jam atlikti išpažintį pasirinktoje baž- 
nyčioje, tad leido eiti. 

Tačiau vos pasiekęs bažnyčią Džovanis šoko ant turkiško žirgo, kurį 
jam buvo paruošęs Pezaro kariuomenės vadas. Baimės vejamas, jis pliekė 
arklį rimbu ir nesustodamas visą parą lėkė iki pat Pezaro. Čia, prie miesto 
vartų, kelionės iškankintas apsiputojęs žirgas krito ant kelių ir greit pa- 
dvėsė. 

Džovaniui Sforcai, kuris gyvulius mylėjo labiau už žmones, širdis 
verkė iš skausmo. Jis liepė arklininkui iškilmingai palaidoti žirgą ir ke- 
lias dienas praleido savo kambariuose nieko nevalgydamas ir su niekuo 
nesikalbėdamas. Pezaro piliečiai negalėjo suprasti, ar jis labiau gailisi 
netekęs žmonos, ar žirgo. 

Lukrecija supyko ant tėvo, kad nepranešė jai apie savo planus ir 
neleido pačiai apsispręsti. Sužinojusi, kad popiežius išsiuntė advokatą į 
Pezarą reikalauti iš Džovanio sutikti pagrįsti santuokos nutraukimą vie- 
nintele priimtina priežastimi — impotencija, Lukrecija nusprendė, ką da- 
rys. Nors ji nemylėjo kunigaikščio, bet protas jai sakė, kad jei Džovanis 
bus priverstas pripažinti šią negarbingą silpnybę, nors tai yra melas, jis 
priešindamasis gali išsakyti savo įtarimus dėl jos ir brolio. Lukrecija 
šito labai nenorėjo, ypač dabar. 

Juk tai ji dėl Čezarės po pirmosios nakties atsisakė miegoti kartu su 
Džovaniu ir retai prisimindavo žmonos pareigą. Nors pripažinimas im- 
potentu ne toks mirtinas dalykas kaip durklas ar nuodai, bet per daug 
skaudus smūgis tokiam arogantiškam vyrui. Jis bus priverstas keršyti, 
o tai pakenks ir popiežiui, ir visai Bordžų šeimai. 

Kitą rytą Lukrecija atsikėlė vos išaušus ir paprašė, kad kelios damos 
palydėtų ją į Šventojo Siksto vienuolyną. Ji žinojo, kad šis vienuoly- 
nas — vienintelis prieglobstis moterims, norinčioms pabėgti ir nuo vy- 
ro, ir nuo tėvo valdžios. Jos pasirinkimas buvo ir paprastas, ir dorybin- 
gas, tačiau Džulija su Adriana mėgino ją atkalbėti. 

— Šventasis tėvas neturės ramybės, jei tu išvyksi, — priekaištavo Ad- 
riana. — Jis taip lengvai nesutiktų tavęs išleisti. 

- Jis man nesutrukdys, — ryžtingai atkirto Lukrecija, — nes kai suži- 
nos, aš jau būsiu pakeliui į vienuolyną. 

Žinodama, koks nelaimingas pasijus popiežius, Džulija maldavo: 

- Brangioji sese, suteik tėvui galimybę pasiaiškinti, kodėl jis taip 
pasielgė. Juk žinai, koks nelaimingas jis būna, kai tavęs nėra Vatikane. 

Tačiau Lukrecija piktai atkirto: 

- Aš nekeisiu savo planų. O jei tu, Džulija, nori, kad šventasis tėvas, 
taigi ir mano tėvas, būtų laimingas, tai palinksmink jį taip, kaip jam 
patinka. Aš nebeprivalau jam pataikauti, nes prieš nuspręsdamas jis ne- 
klausė nei mano, nei dangiškojo Tėvo nuomonės. 

Adriana pamėgino dar kartą: 

— Lukrecija, tu taip dažnai kartojai esanti nelaiminga, o dabar, kai 
tavo mylintis tėvas mėgina gauti leidimą skirtis ar priversti vyrą at- 
šaukti santuoką, tu, paniekinusi savo vyrą, atsuki nugarą tėvui ir jį at- 
stumi. Argi tai protinga? 

Lukrecijos akyse sužvilgo ašaros, tačiau ji negalėjo abejoti, kitaip 
praras visus, kuriuos myli. Netardama nė žodžio, ji apkabino Džuliją ir 
Adrianą ir paliepė: 

— Pusę dienos nesakykit nė žodžio šventajam tėvui. Jei klaus apie 
mane, pameluokit, jog meldžiuosi koplyčioje ir nenoriu, kad man truk- 
dytų. 

Paskui ji atsigręžė į vieną ištikimiausių savo palydovių ir įteikė laiš- 
ką, kurį parašė vakar naktį: 

— Prašau nunešti mano broliui Čezarei. Paduok jam pačiam į rankas, 
niekam kitam. 

Popiežius Aleksandras visuose Bažnyčios ir valstybės reikaluose bu- 
vo blaivaus proto žmogus. Tačiau širdies reikaluose ir su savo vaikais 
jam sekėsi daug blogiau. Kai jam buvo pranešta, kad jo duktė paliko 
rūmus ir išvyko į Šventojo Siksto vienuolyną, jis ir nuliūdo, ir įniršo. 

Kas iš to, kad esi popiežius, jei nesugebi suvaldyti savo dukters? 
Kaip šis mielas vaikutis, kuris klaupdavosi prieš šventąjį tėvą ir pagar- 
biai bučiuodavo jo žiedą ir šventąją pėdą, gali šitaip nepaklusti savo 
tėvui? 

Popiežius pasikvietė Čezarę ir Duartę Brandao, o paskui pasiuntė 
atvesti Mičeloto. 

Kai visi susirinko jo apartamentuose, Aleksandras paklausė: 

— Ką aš padariau savo mylimai dukteriai, kad ji mane šitaip apleido? 

Čezarė nuleido galvą ir nieko neatsakė. Duartė užjaučiamai pažvel- 
gė tamsiomis akimis ir tarė: 

- Jūsų šventenybe, galbūt dangiškasis Tėvas ją pašaukė jam tarnauti. 

— Duarte, nereikia! — suirzo popiežius. — Tik jau neramink manęs, 
lyg aš būčiau koks mirtinas ligonis ar visiškas kvailys. Yra kažkas, ko 
aš nežinau ar nesuvokiu. 

— Aš visiškai neketinu jūsų raminti, šventasis tėve, — nusilenkęs tarė 
Duartė. - Nenorėjau pasielgti nepagarbiai, ketinau tik nukreipti jūsų 
mintis, kad nekaltintumėt savęs dėl dukters elgesio. Ji jau nebe vaikas. 
Ji bėga arba į didelę viltį, arba nuo didelės bėdos. 

- Okas tai galėtų būti? - atsigręžęs į Čezarę paklausė Aleksandras. 

Liepsningas Čezarės žvilgsnis susidūrė su tėvo akimis. Per šiuos 
metus jie niekada nesikalbėjo apie tokią svarbią Čezarei meilę, nes jis 
bijojo, kad tėvui ji dar svarbesnė. 

Čezarė buvo tikras, kad visada pralaimės tėvui mūšiuose dėl meilės 
ir valdžios, juk popiežius norėjo, kad svarbiausias dalykas pasaulyje 
būtų vaikų ištikimybė jam. Atskleidęs tiesą apie savo ir sesers santy- 
kius, Čezarė užkurtų pragarą. Jis su niekuo apie tai nesikalbėjo, netgi 
išgėręs ir gulėdamas su kurtizanėmis įstengė laikyti liežuvį už dantų. 
Dvaro tarnai, bijodami netekti galvų, aišku, niekada apie tai neprasi- 
žios, bet ar jo tėvas, kaip šventasis tėvas, Dievo įkvėptasis, gali perma- 
tyti sūnaus sielą? 

Staiga tūžminga popiežiaus veido kaukė sušvelnėjo ir jis nusi- 
šypsojo. 

— Mano drauge, done Mičelotai. Parink tinkamą pasiuntinį kasdien 
jodinėti į vienuolyną. Neabejoju, kad mano duktė nusileis. Tas jaunuo- 
lis turi būti gero būdo, protingas, gerai išauklėtas ir gražus, kad mano 
brangi Lukrecija priimtų mano laiškus ir pagaliau sutiktų grįžti namo. 

Donas Mičelotas padarė kaip lieptas. Jis parinko pasiuntiniu jau- 
nuolį, vardu Perotas, Aleksandras jį mėgo. Tai buvo muzikantas ir po- 
etas. Vaikinukas tarnavo popiežiui žinianešiu už išlaikymą ir būsimą 
išganymą. Jis buvo labiau išsilavinęs už daugelį rūmininkų. Kilęs iš 
Ispanijos, vaikinas atvyko į Romą išgirdęs apie šio miesto grožį. Pero- 
tas buvo sąžiningas ir didžiai atsidavęs Bažnyčiai. Aleksandras juo vi- 
siškai pasitikėjo. 

Padavęs Perotui pirmąjį laišką Lukrecijai, Aleksandras žinojo: jei 
šis jaunuolis nenuneš laiško jo dukteriai, tai tik dėl to, kad pakeliui į 
vienuolyną bus kieno nors kalnuose nužudytas. 


*kX 


Pirmą kartą susitikusi su Perotu vienuolyno kieme, Lukrecija nepri- 
ėmė popiežiaus laiško. 

— Aš nenoriu įsitraukti į jokius ginčus su šventuoju tėvu, - tarė ji. — 
O vienintelis būdas to nedaryti - nė nepradėti šnekėtis. 

Ilgi šviesūs Peroto plaukai buvo surišti ant sprando, akys švytėjo. 
Jaunuolis tik linksmai linktelėjo: 

— Suprantu jus, kunigaikštiene. Aš tik viliuosi jūsų geranoriškumo, 
nes manau, kad laiške rašoma apie svarbius dalykus. 

Lukrecija pažvelgė į jį, papurtė galvą ir nusigręžė ketindama eiti. Ji 
atsisėdo ant akmeninio suoliuko tolimajame sodo pakraštyje ir ėmė svars- 
tyti, ką daryti. 

Užuot nuėjęs sau, Perotas paliko laišką Lukrecijai pasiekiamoje vie- 
toje. Kelioms minutėms pasišalino ir grįžo su gitara rankoje. Jis papra- 
šė, kad Lukrecija leistų pasėdėti ant žolės ir padainuoti. Lukrecija susi- 
raukė, tačiau Perotas buvo gražus ir malonus, vienuolyno gyvenimas 
jau pradėjo nusibosti, ir ji galiausiai sutiko. 

— Grok, jei taip nori. 

Ji nustebo: Peroto balsas buvo malonus, kaip ir daina. Lukrecija jau 
taip seniai bebuvo vyrų draugijoje, kad nejučia ėmė šypsotis. 

Kai Perotas baigė dainuoti, Lukrecijos nuotaika pasitaisė ir ji papra- 
šė laiško. Šypsodamasis Perotas įteikė jai tėvo žinutę. 

Laiškas buvo pakankamai oficialus. Tėvas rašė, kad derybos dėl san- 
tuokos panaikinimo vis dar vyksta, tačiau jau pasisekė šį tą sutarti. Džo- 
vanis svarsto siūlomą kompensaciją ir privilegijas. Dar Aleksandras ra- 
šė, kad jei Lukrecija turi kokių nors minčių, tegul jam parašo, nes pa- 
siuntinys kitą dieną vėl atjos su naujienomis. 

Lukrecija nuėjo į savo kambarius, atsisėdo prie rašomojo stalo ir 
parašė trumpą oficialų atsakymą popiežiui: ji tikisi, kad jam sekasi 
gerai, ir dėkoja už pastangas. Tačiau pasirašė tik Lukrecija Bordža. 
Taigi gavęs dukters atsakymą popiežius suprato, kad duktė vis dar 
pyksta. 

Kitą dieną Aleksandras atsikėlė nusiteikęs pagaliau išspręsti skyry- 
bų klausimą. Pontifikato reikalai klostėsi gerai. Tad baigęs ryto maldas 
popiežius galėjo skirti likusią dienos dalį savo šeimai. 

Čezarė atsibudo geros nuotaikos ir atėjęs pas tėvą pasiūlė: 

— Gal surengti kokią nors šventę, nes miestiečiai neramūs ir jiems 
reikėtų pramogos, kad neprikrėstų bėdų. 

— Gerai, - sutiko Aleksandras. - Man pačiam būtų naudingas karna- 
valas, nes per tuos Bažnyčios reikalus pasidariau labai rimtas. 

Čia vyriausiasis sekretorius Plandinis paskelbė, kad atvyko Ludovi- 
kas Sforca ir jo sūnėnas Džovanis. 

Jie visi susėdo aplink marmurinį staliuką, tarnai atnešė vaisių, sūrio 
ir vyno. 

Pasikeitus keliomis mandagumo frazėmis, Aleksandras nutaisęs rimtą 
veidą atsigręžė į Sforcą. 

— Ludovikai, nebegaliu vaikščioti aplinkiniais keliais. Pakviečiau 
jus šiandien, kad baigtume svarstyti skyrybas. 

Ludoviko vyno taurė sustingo pusiaukelėje. Jis atrodė apstulbęs, ta- 
čiau greit atsitokėjo. 

- Jūsų šventenybe, jei jūs kalbate apie Džovanį ir jūsų mieląją Luk- 
reciją, tai jiems nėra reikalo skirtis. 

Džovanis linktelėjo, bet nieko nepasakė. 

Aleksandras pakilo nuo stalo ir ėmė vaikštinėti po kambarį. 

— Reikia skirtis, Ludovikai. Džovanis prieš kelis mėnesius išvažiavo 
į Pezarą, palikęs Lukreciją vieną Romoje. 

Ludovikas atsistojo, nuėjo prie minkštasuolio, Džovanis nusekė iš 
paskos. 

- Jūsų kilnybe, mano sūnėnas išvyko iš Romos dėl jūsų sūnaus gra- 
sinimų, — atsiprašydamas paaiškino Ludovikas. 

Čezarė toliau sėdėjo prie stalo ir baigė gerti vyną. Aleksandras atsi- 
gręžė į ji. 

— Ar tai tiesa, mano sūnau? Tu jam grasinai? 

Neprarasdamas savitvardos Čezarė atsakė: 

— Aš niekada niekam negrasinu. Jei vyras mane supykdo, aš jį iššau- 
kiu į dvikovą. - Jis papurtė galvą. - Neatsimenu, kad būčiau iškvietęs 
tave į dvikovą, Džovani. Ar kviečiau? — Šaltomis, tamsiomis akimis jis 
pažvelgė į svainį. 

Tiedu vyrai be galo nekentė vienas kito. 

! 
— Turi pripažinti, kad nebuvai labai malonus svainis, — arogantiškai 


pasakė Džovanis. 
Ludovikas ėmė nervintis, bet kreipėsi į popiežių labai maloniai: 
| — Jūsų šventenybe, Džovanis grįžo į Romą. Du jauni žmonės galėjo 
laimingai gyventi Pezare kaip sutuoktiniai. Bet Lukrecija nesutiko. Ji 
| norėjo gyventi Romoje. 

Dabar visi susėdo popiežiaus kabinete. Aleksandrui ėmė sekti kan- 
trybė: 

— Ludovikai, mano drauge, mes galime ginčytis visą dieną, bet turim 
svarbesnių reikalų. Išvada tik viena: Džovanis ir Lukrecija privalo skir- 
tis, Mes suprantame ir tavo susirūpinimą, ir sūnėno jausmus, bet dėl 
Bažnyčios gerovės reikia tai padaryti. 

— Bažnyčios? — apstulbo Ludovikas. 

Dabar ir Sforca, ir Aleksandras ėmė žingsniuoti po kambarį. 

- Šventasis tėve, — sušnibždėjo Ludovikas, — aš esu tikras, kad Džo- 
vanis sutiktų skirtis tuo pagrindu, kad santuoka neįsigaliojo. — Jis atsi- 
krenkštė ir pridūrė: — Nes Lukrecija jau buvo susižadėjusi su ispanu. 
| Aleksandras padėjo ranką Ludovikui ant peties: 

— Ludovikai, Ludovikai... O, kad šį nesusipratimą būtų įmanoma 
taip lengvai išspręsti. Bet šventoji kurija nesutinka. 

Ludovikas ėmė kalbėti dar tyliau: 

— Galėtumėte išleisti bulę. 

Aleksandras linktelėjo. 

- Taip, tu teisus, mano draugę, - tarė jis, — galėčiau, jei ji būtų kito 
žmogaus duktė. — Popiežius atsigręžė į Ludoviką ir įtaigiai tarė: — Vie- 
nintelė įmanoma ištuokos priežastis yra impotencija. Pripažinimas, kad 
santuoka nebuvo tikra. Tą supras ir žmonės, ir kurija. Mes turime ati- 
tinkamą Lukrecijos raštą. 

Džovanis visas išraudęs pašoko iš vietos. 

-— Ji meluoja. Aš nesu impotentas ir niekada to nepripažinsiu. 

Ludovikas atsigręžė į jį ir griežtai įsakė: 

- Sėsk, Džovani. Privalome rasti būdą, kaip įtikti šventajam tėvui. — 
Mauras suprato, kad jam reikalinga popiežiaus parama, nes bijojo, jog 
prancūzai bet kada gali praryti Milaną. Tada jam reikės popiežiaus ka- 
riuomenės bei Ispanijos paramos. 

Dabar akmeniniu balsu prašneko Čezarė: 

— Manau, kad aš žinau sprendimą. Krecija šneka vienaip, Džovanis 
kitaip. Siūlau išmėginti. Surinkime abiejų šeimų narius į didelę salę, 
| pastatykime joje patogią lovą. Į šią lovą paguldykim patrauklią kurtiza- 

nę— sveiką ir energingą. Tada Džovanis atsiguls pas ją ir vienaip ar 
kitaip įrodys savo pajėgumą. 

— Šeimų akivaizdoje? — pasibaisėjo Džovanis. - Niekada nesutiksiu 
to daryti. 

Popiežius kreipėsi į Ludoviką: 

— Vadinasi, reikalas išspręstas. Džovanis atsisakė progos išsiteisinti, 
todėl mes, kaip ir bet kuris teismas, darome išvadą, kad Lukrecija sako 
tiesą. Žinoma, mes dosniai atsilyginsim Džovaniui už pastangas atlikti 
vyro pareigą ir niekuo jo nekaltinsim. 

Džovanis mėgino kažką sakyti, bet dėdė jį nutildė nustumdamas šalin. 

— Visa mūsų šeima tavęs išsižadės, jei nesutiksi. Neteksi ir titulo, ir 
žemių. O dabar, nors ir nebūdamas vyras, tu vis dar esi kunigaikštis, tai 
nemažai. 

Po kurio laiko Čezarė sėdėjo prie savo rašomojo stalo ir dar kartą 
skaitė sesers vakar atsiųstą laišką. Jo gražiame veide atsispindėjo liūde- 
sys, nes būdamas toli nuo Lukrecijos jis sielvartavo ir jos ilgėjosi. Ta- 
čiau jį slėgė ne vien tai. Jis vėl ir vėl skaitė jos laišką, o ranka šiek tiek 
virpėjo. 

Iš puslapio išsiskyrė viena eilutė: 

„Kol kas aš negaliu pasakyti vieno dalyko, kuris labai svarbus mums 
abiem“. 

Jo dėmesį atkreipė oficialus laiško tonas ir sesers nenoras ką nors 
paaiškinti. Rūpestį kėlė kaip tik tai, ko ji nepasakė. Čezarė pakankamai 
pažino savo seserį ir suprato, jog ji turi paslaptį, kuri išaiškėjusi galėtų 
jiems abiem sukelti rimtą pavojų. 


DVYLIKTAS SKYRIUS. ž AŽ 


Vanocos Katanei svečiai sėdėjo prie spalvingai išpuoštų pokylio stalų 
ir žiūrėjo į saulėlydžio gaisus virš raudonų akmeninių Romos forumo 
griuvėsių. Į užmiesčio dvarą ji pasikvietė keletą draugų ir savo vaikus 
atšvęsti Čezarės išvykimo į Neapolį. Paskirtas popiežiaus pasiuntiniu, 
jis turėjo išvykti kitą savaitę. 

Vanocos vynuogynas, kaip jį meiliai praminė vaikai, buvo įsikūręs 
ant beveik negyvenamos Eskvilino kalvos, priešais V amžiaus Švento- 
jo Petro bažnyčią. 

Chuanas, Chofrė ir Čezarė pagaliau sėdėjo kartu, juokėsi ir linksmi- 
nosi. Čezarė pastebėjo, kaip kitoje kiemo pusėje jo motina gana inty- 
miai kalbasi su jaunu šveicarų gvardiečiu. Čezarė nusišypsojo, nes mo- 
tina dar atrodė patraukli. Nors Vanoca buvo aukšta, bet gražios figūros, 
alyvų spalvos oda, vešliais kaštoniniais plaukais, kuriuose dar nesimatė 
sidabro sruogelių. Ji puikiai atrodė ilga juoda šilkine suknia, kurią puo- 
šė pietų jūrų perlų vėrinys — ypatinga Aleksandro dovana. 

Čezarė dievino savo motiną, didžiavosi jos grožiu, protu ir puikiais 
verslo gebėjimais. Jos užeigos Romoje klestėjo — dirbo taip pat sėk- 
mingai, kaip ir bet kurio vyro. Čezarė vėl pažvelgė į jaunąjį gvardietį ir 
širdyje palinkėjo motinai sėkmės. Jei ji dar gali mėgautis meile, nieko 
geresnio jis jai nepalinkėtų. 

Tą dieną Vanoca iš savo užeigų atsivežė du vyriausiuosius virėjus, ir 
jie prigamino daug įvairiausių skanėstų. Ištroškino kvapnių žąsų kepe- 
nėlių su obuolių griežinėliais ir razinomis, patiekė ką tik sugautą upėta- 
kį švelniame pomidorų, baziliko ir grietinės padaže, minkštų keptų ver- 
šienos pjausnių su triufeliais ir žaliomis prisirpusiomis alyvuogėmis, 
nuraškytomis nuo sodo medžių. 

Keli jauni kardinolai, tarp jų ir Džovanis Medičis, kiekvieną naują 
patiekalą sutikdavo džiaugsmingais šūksniais. Kardinolas Askanijas 
Sforca laikėsi santūriai, tačiau įstengė suvalgyti daugiau nei po vieną 
kiekvieno patiekalo porciją. Nuo jo neatsiliko ir Aleksandro sūnėnas, 
Monrealio kardinolas. 

Ant stalo stovėjo didžiuliai porceliano grafinai su vynu, išspaustu iš 
stambių burgundiškųjų Vanocos vynuogių. Chuanas gėrė taurę po tau- 
rės, vos pripylus, dar nebaigęs ankstesnės, griebdavo naują. Per pobūvį 
prie jo prisėdo labai lieknas jaunas vyras su juoda kauke ir kažką su- 
šnibždėjo jam į ausį. 

Čezarė per pastarąjį mėnesį buvo keletą kartų matęs kaukėtąjį vyrą 
Vatikano rūmuose, savo brolio draugijoje, tačiau ko beklausė, kas tas 
nepažįstamasis, niekas jo nepažino. Tada Čezarė paklausė paties Chua- 
no, bet šis tik pašaipiai nusijuokė ir nuėjo šalin. Čezarė pamanė, kad 
jaunuolis - koks nors ekscentriškas dailininkas iš kurio nors Romos 
geto, kur Chuanas dažnai lankydavosi pas prostitutes ir lošdavo. 

Jau pakankamai apgirtęs, Chuanas atsegta tunika ir prakaitu permir- 
kusiais plaukais svirduliuodamas atsistojo ir pasiruošė sakyti tostą. Jis 


121 


pakėlė taurę ir laikė priešais save, pakreipęs taip, kad vynas ėmė lietis per 
kraštą. Chofrė ištiesė ranką, norėdamas sulaikyti, bet Chuanas šiurkščiai 
ją atstūmė. Paskui atsigręžė į Čezarę ir besipinančiu liežuviu pasakė: 

— Už mano brolio pabėgimą nuo prancūzų. Už jo gebėjimą išvengti 
pavojaus visur ir visada. Kartais jis užsideda kardinolo skrybėlę, kar- 
tais pabėga nuo prancūzų. Kai kas vadina tai drąsa, bet, mano nuomo- 
ne, — tai bailumas. — Ir jis ėmė garsiai kvatoti. 

Čezarė pašoko iš vietos, ranka griebėsi už špagos ir žengė brolio 
link, bet senų laikų draugas Džo Medičis sugriebė jį ir padedamas Chofrė 
bei maldaujančios Vanocos sugebėjo sulaikyti. 

-— Jis nesuvokia, ką sako, Čezare, - tikino Vanoca. - Jis tikrai šitaip 
nemano. 

Čezarės akys liepsnojo, jis pakėlė smakrą: 

- Jis suvokia, mama. Jei mes būtume ne tavo namuose, aš dabar pat 
užmuščiau šį akiplėšą, nors jis mano brolis ir tavo sūnus. 

Drebantis iš įniršio Čezarė leidosi Džo nuvedamas į vietą. Brolių 
kivirčas prislopino svečių linksmybes, ir dabar jie sėdėjo ramiai šne- 
kučiuodamiesi. Kaukėtasis vyras atsistojo ir vėl kažką sušnibždėjo 
Chuanui. 

Chuanas, išsiblaivęs nuo brolio pykčio, jau tvirčiau pakilo ir pareiškė: 

-— Atleiskit, aš turiu sutaręs kitą susitikimą ir privalau eiti. 

Tarnas padėjo jam apsivilkti tamsiai mėlyno aksomo apsiaustą, ir 
Chuanas išėjo iš pobūvio, lydimas vieno savo bajorų bei aukštojo kau- 
kėto vyro. 

Greitai svečiai ėmė skirstytis, Čezarė išėjo kartu su Chofrė, Džo ir 
Askaniju Sforca. Nujodamas Čezarė pamojavo motinai Vanocai, lie- 
kančiai jaunojo šveicarų gvardiečio draugijoje. 

Vyrai greitai jojo miesto link. Įjoję per Romos vartus, ties kryžkele 
priešais Bordžų rūmus jie sustojo ir ilgai kalbėjosi apie kivirčą su Chu- 
anu. Čezarė pasakė nemanąs kęsti girto brolio arogancijos ir nepagar- 
bos šeimai. Jis ketinąs dar kartą pasikalbėti su Chuanu ir pamėginti 
įtikinti, koks rimtas jo išsišokimas pas Vanocą. Pirmiausia jis norįs pro- 
tingai pasikalbėti su broliu, bet jei reikės, iškviesiąs jį į dvikovą, kad 
visiems laikams išspręstų ginčą. Kadangi Čezarė labiau patyręs, Chua- 
nas būsiąs priverstas atgailauti dėl savo nederamo elgesio — ne tik su 
Čezare, bet su visais, kuriuos įskaudino įtraukdamas į skandalą Bordžų 
šeimą. 

Čezarė žinojo, kad nors brolis jį apkaltino, bailys yra ne jis, 0 pats 
Chuanas. Bet kokiame susirėmime Čezarė įveiktų Chuaną ir valia, ir 
špaga. 

Kardinolas Askanijas Sforca skundėsi, kad vos prieš kelias dienas 
girtas Chuanas be jokios priežasties nužudė jo rūmų valdytoją. Askani- 
jas dėl to labai pyko ir prisiekinėjo, kad jei nedėvėtų raudonos kardino- 
lo skrybėlės ir nebijotų popiežiaus rūstybės, pats atsiteistų su Chuanu. 

Šešiolikametis Chofirė nė žodžio nepasakė prieš Chuaną, tačiau Če- 
zarė žinojo, kad šis pyksta ant brolio, nes numano apie Sančos ir Chu- 
ano ryšį. Jauniausiasis brolis buvo tikra mįslė. Iš pradžių dėl abejingos 
veido išraiškos galėjai pamanyti, kad jis nėra labai protingas, tačiau 
pamatęs, kaip brolis pasikeitė kalbėdamasis tą naktį su de Kordoba so- 
de, Čezarė jau niekad šitaip apie Chofrė nebegalvojo. 

Kai jie palinkėjo Askanijui labos nakties, o Džo Medičis nujojo į 
savo rūmus, Chofrė pasakė Čezarei: 

— Manau, nueisiu į getą ir praleisiu kelias valandas su moterimi, kuri 
atsilieps į mano meilę. 

Čezarė nusišypsojo ir padrąsindamas paplojo broliui per petį. 

— Nedrįstu tavęs atkalbinėti, mažasis broliuk, - juokdamasis tarė jis. — 
Linkiu malonios nakties. 

Čezarė žiūrėjo į nujojantį brolį ir staiga kai kas atkreipė jo dėmesį. 
Kai Chofrė pasuko už kampo geto link, iš už mūrinių pastatų išniro trys 
raiteliai ir nusekė jam iš paskos. Vienas vyras, aukštesnis už kitus, jojo 
baltu eržilu. 

Kiek palaukęs, kad jie nepastebėtų jo šuoliuojant paskui, Čezarė pa- 
suko į aikštę virš geto. Priešais jį, už kelių gatvių, buvo matyti ilgi 
keturių raitelių šešėliai. Brolis Chofrė buvo tarp jų. Čezarė girdėjo jų 
draugiškus, linksmus balsus. Įsitikinęs, kad broliui pavojus negresia, 
Čezarė apgręžė arklį ir vienas grįžo į Vatikano rūmus. 

Čezarė jau kelios valandos miegojo, kai staiga jį išbudino baisus 
košmaras. Ar tai žirgų kanopų kaukšėjimas? Jis pamėgino išblaškyti 
miegus, tačiau žibintas jo kambaryje visas išdegė ir buvo tamsu kaip 
kape. 

Suprakaitavęs, besidaužančia širdimi Čezarė mėgino nusiraminti, bet 
niekas nepajėgė nuslopinti apėmusio išgąsčio. Nieko nematydamas, jis 
atsikėlė ir ėmė ieškoti degtukų, rankos drebėjo, o protą temdė nepaaiš- 
kinama baimė. Apimtas siaubo, jis pašaukė tarną, tačiau šis nepasirodė. 

Pagaliau netikėtai dagtis spragtelėjo ir vėl užsidegė, kambarys nu- 
švito. Dar ne visai pabudęs Čezarė atsisėdo ant lovos. Tamsūs šešėliai 

supo jį ir tiesėsi nuo sienų. Čezarė susivyniojo į antklodę, nes jautėsi 
sušalęs kaip ledas ir neįstengė nuslopinti virpulio. Paskui nežinia iš kur 
jo ausyse suskambo Nonės balsas: „Jūsų namuose sklando mirtis...“ 

Čezarė mėgino nuvyti baimę, nuslopinti tą balsą, tačiau protą sting- 
dė siaubas. Gal pavojus gresia Krecijai? Ne, raminosi jis. Vienuoly- 
nas — saugi vieta, tėvas tuo pasirūpino, liepė Mičelotui aplink vienuo- 
lyną išstatyti apsaugą, slapta, kad neišgąsdintų ir dar labiau nesupykdy- 
tų Lukrecijos. Paskui jis pagalvojo apie Chofrė. Bet atsiminęs jo linksmą 
balsą kalbant su draugais Čezarė nurimo. 

Chuanas? Vienas Dievas težino. Jei danguje yra teisybė, tai pavojus 
Chuanui neturėtų sukelti jam košmaro. Staiga Čezarę apėmė nerimas 
dėl tėvo. O kas bus su juo, jei kas nors atsitiks Chuanui? 

Čezarė greit apsirengė ir nuėjo į popiežiaus apartamentus. Sunkias 
geležines kambario duris budriai saugojo du šventosios gvardijos ka- 
reiviai. 

- Ar šventasis tėvas ramiai miega? - paklausė Čezarė, stengdamasis 
atgauti savitvardą. 

Mylimiausias tėvo tarnas Džakominas atsakė iš prieškambario: 

-— Prieš kelias minutes mačiau jį ramiai miegantį. Viskas gerai. 

Čezarė grįžo į savo kambarį, tačiau nerimas nesitraukė. Liko tik sės- 
ti ant žirgo ir šuoliuoti už miesto, kaip jis visada darydavo, kai besidau- 
žanti širdis grasindavo iššokti. Jis nuskubėjo į arklides ir jau ketino 
sėsti ant numylėto eržilo, kai pastebėjo, kad arklininkas šluosto Chofrė 
arklį, kurio pasagos aplipusios tirštu raudonu upės moliu. 

— Vadinasi, mano brolis Chofrė saugiai grįžo namo? — paklausė 
Čezarė. 

- Taip, kardinole, - atsakė vaikinukas. 

— O brolis Chuanas? Ar jis grįžo? 

— Ne, kardinole, kol kas dar ne. 

Čezarė išjojo iš miesto, apimtas blogos nuojautos. Jis nežinojo, ko 
ieško, bet jojo lyg piktosios dvasios apsėstas. Viskas aplinkui atrodė 
lyg sapne. Užvaldytas keistų vaizdinių, jis jojo paupiu ieškodamas bro- 
lio Chuano. 

Naktis buvo vėsi ir drėgna, druskos kvapas nuo Tiberio nuskaidrino 
Čezarei protą ir apramino. Jis apžiūrinėjo krantus, ieškodamas grumty- 
nių pėdsakų, bet nieko nepastebėjo. Jojęs kelias valandas, jis pasiekė 

raudoną pakrantės molį. Kitoje upės pusėje, priešais didelę žvejų prie- 
plauką, stovėjo grafo Mirandelos rūmai ir ligoninė su mirksinčiais Ži- 
bintais languose. Viskas atrodė ramu. 

Čezarė nulipo nuo žirgo, dairydamasis kokio nors žmogaus, kuris 
galbūt matė jo brolį. Tačiau ir prieplaukoje, ir pakrantėje nesimatė nė 
gyvos dvasios, vieninteliai garsai - šokinėjančių žuvų pliaukšėjimas, 
atsimušus į veidrodinį upės paviršių. 

Čezarė nuėjo iki prieplaukos galo ir sustojo žiūrėdamas į vandenį. 
Prie kranto išmetę inkarus stovėjo keli žvejų laivai, o jų įgulos buvo 
arba kaimo užeigose, arba giliai įmigusios laivų triumuose. Čezarė pa- 
manė: kažin, kaip jaustųsi būdamas žvejas, kai vienintelis kasdienis 
darbas — tik užmesti tinklą ir laukti žuvų. Jis nusišypsojo ir pasijuto 
ramesnis. 

Čezarė jau ketino grįžti atgal, kai pastebėjo nedidelę valtelę, pririštą 
prie rąstų krūvos. Valtyje miegojo vyriškis. 

— Sinjore, sinjore! — pašaukė Čezarė. 

Kai priėjo prie valties, vyriškis atsisėdo ir budriai įsistebeilijo į jį. 

— Aš esu kardinolas Bordža, — prisistatė Čezarė. - Ieškau savo 
brolio, vyriausiojo kariuomenės vado. Ar šiąnakt nepastebėjote nie- 
ko įtartina? 

Kalbėdamas Čezarė sukinėjo tarp pirštų auksinį dukatą. 

Pamatęs monetą, žmogus, vardu Džordžijas, nusprendė būti atviras. 

Po pusvalandžio prieš nujodamas Čezarė padėkojo žvejui, padavė 
auksinę monetą ir įspėjo: 

-— Niekas neturi žinoti, ką mes kalbėjome. Aš pasikliauju jumis. 

— Aš jau pamiršau, kardinole, - prisiekė Džordžijas. 

Čezarė grįžo į Vatikaną, bet niekam nepasakojo ką sužinojęs. 

Popiežius Aleksandras atsibudo anksčiau nei paprastai, apimtas ne- 
rimo. Jis buvo sukvietęs tarybą apžvelgti numatytų mūšių strategijos ir 
manė, kad nerimauja dėl jų baigties. 

Užsikirsdamas sukalbėjo ryto maldas: meldė Dievo vadovavimo. At- 
ėjęs į susirinkimą, popiežius salėje rado tik Duartę Brandao. 

— Kur mano sūnus, Duarte? — paklausė jis. — Jau laikas pradėti. 

Duartė baiminosi to, ką turi pranešti Aleksandrui. Vyriausiojo vado 
tarnas pažadino jį prieš aušrą ir pasakė, kad jo šeimininkas negrįžo po 
vakarienės vynuogyne. Dar blogiau - nėra ir jį lydėjusio bajoro. 

Duartė nuramino tarną, liepė grįžti į vyriausiojo vado apartamentus 
ir pranešti, kada popiežiaus sūnus grįš, tačiau pajuto kažkokią keistą 
įtampą ir negalėjo užmigti. Ilgai gulėjęs jis pagaliau atsikėlė, greit apsi- 
rengė, ir kol auksinė saulės šviesa neperskrodė juodo nakties dangaus, 
apjojo Romos gatves bei getą klausinėdamas, ar niekas nematė Chuano 
Bordžos. Tačiau niekas nebuvo jo matęs. 

Sugrįžęs į Vatikano rūmus, Duartė iš karto pažadino Čezarę ir pa- 
klausė, kada šis paskutinį kartą matė Chuaną. 

- Jis išjojo iš pobūvio su savo bajoru ir kaukėtu vyru, — paaiškino 
Čezarė. - Ketino grįžti į Vatikaną. Bajorui buvo liepta pačiam įsitikinti, 
kad Chuanas tikrai grįžo, nes brolis buvo pakankamai girtas. 

-— Neradau jį lydėjusio bajoro, — pasakė Duartė. — Aš pats apieškojau 
visą miestą. 

— Aš tuoj apsirengsiu, — pasakė Čezarė. - Jei kartais tėvui manęs 
prireiktų. 

Išeidamas iš kambarių Duartė pastebėjo, kad Čezarės batai šlapi ir 
aplipę raudonu moliu. 

Praėjus dar kelioms valandoms, Aleksandras ėmė vis labiau jaudin- 
tis dėl Chuano dingimo. Jis vaikščiojo po kambarius, rankoje laikyda- 
mas auksinį rožinį. 

— Tas vaikinas nepataisomas, - kalbėjo jis Duartei. — Privalom jį su- 
rasti. Jis turi daug ką paaiškinti. 

Duartė mėgino raminti popiežių: 

-— Jūsų šventenybe, jis jaunas, mieste pilna gražių moterų. Galbūt 
miega kokiame nors Trasteverės kambaryje, kurio mes dar neradome. 

Aleksandras linktelėjo, bet tuo metu Čezarė atnešė nerimastingą žinią. 

— Tėve, rastas mirtinai sužalotas Chuano bajoras. Žaizdos tokios bai- 
sios, kad jis nepajėgia kalbėti. 

— Aš nueisiu pas jį ir paklausiu apie savo sūnų, — pasakė popiežius. — 
Jei tas žmogus iš viso gali kalbėti, tai su manim kalbės. 

Čezarė nuleido galvą ir tyliai tarė: 

— Bet jis neturi liežuvio, tėve. 

Tėvas pajuto, kad jam linksta keliai. 

- Ar jis taip sužeistas, kad negali rašyti? — paklausė popiežius. 

— Negali, tėve, nes jis be pirštų. 

-— Kur jis buvo rastas? 

O paliks 


— Džudekos aikštėje, — atsakė Čezarė. — Tikriausiai jis ten išgulėjo 
kelias valandas, šimtų praeivių akivaizdoje, nes žmonės bijojo pranešti 
apie įvykį. 

— Dar jokių žinių iš brolio? — atsisėdęs paklausė Aleksandras. 

— Ne, tėve, kol kas nieko. 

Čezarė ir Duartė perjojo Romą, klausinėdami šventosios gvardijos 
vadų, ispanų pajėgų vado, šveicarų gvardiečių, miesto policijos, ir vėl 
grįžo į Vatikaną. 

Aleksandras sėdėjo tylus, spausdamas tarp pirštų auksinio rožinio 
karoliukus. Kai jie įėjo į popiežiaus kambarį, Čezarė žvilgtelėjo į Duar- 
tę Brandao. Jam atrodė, jog bus geriau, jei tėvas išgirs paskutines žinias 
iš patikimo draugo. Duartė atsistojo šalia popiežiaus ir uždėjo stiprią 
ranką jam ant peties. 

— Ką tik sužinojau, kad rastas vyriausiojo vado žirgas. Atrodo, viena 
balnakilpė nukirsta kardu. 

Popiežiui užėmė kvapą, lyg būtų gavęs stiprų smūgį į pilvą. 

— O raitelis? - tyliai paklausė jis. 

— Raitelio nerasta, tėve, — atsakė Čezarė. 

Popiežius Aleksandras pakėlė galvą ir padūmavusiomis akimis pa- 
žvelgė į Čezarę: 

— Sukviesk šventąją gvardiją, liepk apieškoti Romos gatves ir prie- 
miesčius. Sakyk, kad negrįžtų, kol neras sūnaus. 

Čezarė kaip lieptas išėjo duoti nurodymų daliniams. Rūmų korido- 
riuje jis sutiko brolį Chofrė. 

— Chuanas dingo, — tarė Čezarė. - Tėvas beviltiškai nusiminęs. Ta- 
vim dėtas, aš labai atsargiai kalbėčiausi su juo. Nieku gyvu neleisk jam 
sužinoti, kur buvai praeitą naktį. 

— Supratau, - linktelėjo Chofrė, bet daugiau nieko nepasakė. 

Mieste pasklido gandai apie popiežiaus sūnų Chuaną: jis dingo, po- 
piežius sielvartauja, grasina žiauriai nubausti, jei paaiškės, kad jam kas 
nors atsitiko. 

Gatvės prekeiviai susirinko savo prekes, parduotuvės buvo uždary- 
tos. Kai ispanų kareiviai ėmė lakstyti po miesto gatves nuogais kardais, 

Aleksandro priešai, tarp jų Orsiniai ir Kolonos, bijodami, kad jų neap- 
kaltintų, irgi pasiruošė ginklus. Žygūnai buvo išsiuntinėti apieškoti vi- 
sų Romos skersgatvių, kareiviams pagrasinta mirtimi, jei Chuanas ne- 
bus surastas. 

Kitą rytą anksti policija pažadino valtyje miegantį žveją. Tai buvo 
Džordžijas Skjavis. Jis sakė pobūvio naktį matęs keturis raitelius. Vie- 
nas jų buvo su kauke. Žvejas juos sekė iš savo valties ir matė, kaip buvo 
atvestas penktas arklys, per jo nugarą buvo permestas lavonas. Arklį jie 
nuvedė prie tos vietos, kur į Tiberį įteka miesto kanalizacija. Čia lavoną 
nukėlė nuo arklio ir įmetė į upę. 

— Kaip atrodė tie žmonės? Ar gali apibūdinti? — klausė policininkai. 

— Buvo labai tamsu, - atsakė Džordžijas. 

Toliau klausinėjamas jis prisiminė girdėjęs, kaip vienas jų, matyt, 
šeimininkas, įsakė kitiems užmesti ant lavono kelis akmenis, kai mėly- 
no aksomo apsiaustas išplaukė į paviršių. Dar jis sakė, kad vienas žir- 
gas buvo baltas. 

Tačiau Džordžijas tesėjo kardinolui duotą žodį ir nesakė, kaip atro- 
dė tas vyras. Kai policija ėmė jį griežčiau tardyti ir paklausė, kodėl 
nepranešęs apie tokį įvykį, įpykęs Džordžijas atsakė: 

- Per paskutinius kelerius metus mačiau, kaip į Tiberį buvo sumesta 
šimtai lavonų. Jei kas kartą lėkčiau pranešti policijai, nebeliktų laiko 
nei žvejoti, nei pavalgyti. 

Pusiaudienį narai ėmė graibstyti upės žiotis, nuo vieno kranto prie 
kito tempdami tinklus ir didžiulius kablius. Bet tik trečią valandą vie- 
nas kablys, kurį užmetė vietinis žvejas, užkabino kažką sunkų, ir į pa- 
viršių veidu į viršų išplaukė išpampęs lavonas. Upės tėkmėje plūduria- 
vo mėlyno aksomo apsiaustas. 

Jis vis dar buvo su jojiko batais ir pentinais, pirštinės užkištos už 
diržo, piniginėje rasta trisdešimt dukatų, vadinasi, nužudymo motyvas -— 
ne apiplėšimas. Ištraukus kūną iš vandens ir apžiūrėjus, nustatytos de- 
vynios gilios durtinės žaizdos. Gerklė perrėžta. 

Duartė Brandao atėjo atpažinti lavono. Nebuvo jokios abejonės, kad 
tai popiežiaus sūnus Chuanas Bordža. 

Chuano kūnas iš karto valtimi buvo nuplukdytas į Šventojo Angelo 
pilį. Pamatęs savo mylimiausio sūnaus lavoną, sielvarto pakirstas Alek- 
sandras krito ant kelių. Jis taip raudojo, kad buvo girdėti visuose rū- 
muose. 

Pagaliau susivaldęs Aleksandras paliepė tą patį vakarą surengti lai- 
dotuves. Chuano kūnas buvo sutvarkytas ir pašarvotas prašmatnia vy- 
riausiojo šventosios Romos Katalikų Bažnyčios kariuomenės vado bro- 
kato uniforma. 

Šeštą valandą labai gražus ir lyg miegantis Chuanas buvo paguldy- 
tas ant didingo katafalko, ir rūmų didikai jį išnešė per tiltą, o popiežius 
stovėjo vienas Šventojo Angelo pilies bokšte ir stebėjo procesiją. 

Priekyje ėjo šimtas dvidešimt fakelų ir skydų nešėjų, paskui juos 
sekė šimtai raudančių aukštų Bažnyčios pareigūnų ir dvasininkų. 

Vėlų vakarą, lydima tūkstančio gedėtojų su fakelais, iš abiejų šonų 
saugoma ispanų kareivių nuogais kardais, procesija pasiekė Santa Ma- 
ria del Popolo bažnyčią ir palaidojo Chuaną koplyčioje, kurią jo moti- 
na Vanoca buvo pasiruošusi sau. 

Tuoj po laidotuvių, vis dar slegiamas sielvarto, Aleksandras išsi- 
kvietė Čezarę į savo apartamentus. 

Įžengęs į asmeninį popiežiaus kabinetą, Čezarė rado tėvą sėdintį prie 
rašomojo stalo. Jo veidas buvo išbyškęs, akys paraudusios nuo ašarų. 
Tokį tėvą Čezarė matė tik kartą vaikystėje, kai Chuano gyvybei grėsė 
pavojus. Tą akimirką jis pagalvojo: ar malda gali pakeisti žmogaus lemtį, 
o gal tik atitolinti neišvengiamybę? 

Pamatęs sūnų silpnai apšviesto kambario prieblandoje, Aleksandras 
priėjo prie Čezarės ir sustojo. Jis buvo visas nesavas, apimtas sielvarto 
ir įtūžio. Popiežius visada žinojo, kad Čezarė nemyli brolio. Suprato, 
kad Chuanas atėmė iš jo tokį gyvenimą, kokio jis troško. Aleksandras 
žinojo, kad prieš dvi dienas broliai smarkiai susikivirčijo pas Vanocą ir 
tą naktį Chuanas dingo. Dabar jis norėjo išgirsti tiesą iš Čezarės, todėl 
šiurkščiai ir valdingai įsakė: 

-— Prisiek man, kad nenužudei brolio. Prisiek savo nemirtinga sie- 
la. Ir žinok, kad jei nuslėpsi ką nuo manęs, amžinai degsi pragaro 
ugnyje... 

Čezarei užėmė kvapą nuo tėvo kaltinimo. Taip, jis neliūdėjo, kad 
brolis žuvo. Kita vertus, jis nenužudė Chuano, tačiau nekaltino tėvo už 
įtarimus. 

Čezarė priėjo prie tėvo dar arčiau, įdėmiai pažvelgė jam į akis, pri- 
dėjo ranką prie krūtinės ir nuoširdžiai tarė: 

— Tėve, aš nenužudžiau brolio. Prisiekiu. Ir jei sakau netiesą, tegul 
amžinai degsiu pragare. - Pamatęs sumišimą tėvo veide, jis pakarto- 
jo: - Aš nenužudžiau Chuano. 

Popiežius pirmas nukreipė žvilgsnį. Jis vėl atsisėdo į didžiulį odinį 
krėslą ir užsidengė ranka akis. Kai vėl prakalbo, jo balsas buvo tylus ir 
liūdnas: 

— Ačiū tau, ačiū, mano sūnau. Kaip matai, aš visiškai sutrikau nete- 
kęs savo berniuko. Man nežmoniškai palengvėjo nuo tavo žodžių, nes 
turiu tau pasakyti, — ir tai nebus sielvartaujančio tėvo žodžiai, į kuriuos 
galima nekreipti dėmesio, — kad jei tu būtum nužudęs brolį, būčiau įsa- 
kęs nukapoti tau visas galūnes. O dabar palik mane vieną, privalau pa- 
simelsti ir pamėginti numalšinti savo skausmą. 

Kiekvieno žmogaus gyvenime būna toks laikas, kai pasirinktas spren- 
dimas nutiesia lemties kelią. Toje kryžkelėje, nežinodamas, kas jo lau- 
kia toliau, žmogus pasirenka kelią, kuris lemia visus tolesnius jo gyve- 
nimo įvykius. Tokį sprendimą pasirinko Čezarė, nusprendęs nesakyti 
tėvui apie žveją, radusį žiedą su mėlynu topazu. Iš žiedo Čezarė supra- 
to, kad Chuaną nužudė jo brolis Chofrė. Jei Čezarė būtų tai pasakęs, 
kas iš to? 

Chuanas pats užsitraukė tokią lemtį. Kad Chofrė tapo teisingumo 
įrankiu, logiškai išplaukė iš viso niekingo Chuano gyvenimo. Jis nieko 
gero nepadarė Bordžų šeimai, priešingai, netgi kėlė pavojų. Chuano 
nužudymas atrodė derama bausmė už daugelį Bordžų nuodėmių. 

Čezarė nenustebo sužinojęs, kad tėvas įtaria jį, nors Aleksandro abe- 
jonės dėl jo ištikimybės ir meilės įskaudino labiau, nei jis tikėjosi. 

Tačiau jei Aleksandras nusprendė apkaltinti jį, taip ir turėjo būti. Pa- 
sakydamas tiesą, jis kirstų tėvui dar vieną smūgį, kur kas skaudesnį. Kaip 
šventasis tėvas, popiežius turi būti neklystantis, tuo ir laikosi jo galia. 
Čezarė manė, kad atskleidęs tiesą pakirstų pačias pontifikato šaknis. 

Čezarė suprato, kad tėvas juo abejoja. Bet ar būtų geriau, jei tėvas 
suabejotų savimi? Ne, tai jį tik susilpnintų. Tada susilpnėtų visa Bordžų 
šeima. Šito Čezarė niekada neleis. 

Taigi Chuano mirtis ir pasirinktas sprendimas padarė Čezarę Romos 
ir savo šeimos sargybiniu. 

Lukrecija meldėsi priešais didelę marmuro statulą Šventojo Siksto 
vienuolyno koplyčioje, kai ją pakvietė viena jauna vienuolė, nervinga 
mergaitė iš karališkosios Neapolio šeimos. Vienuolyne gyveno daug 
turtingų moterų iš Europos aristokratų šeimų, čia ieškančių prieglobs- 
čio, taip pat ir vargingų kaimiečių dukterys, turinčios tikrą religinį pa- 
šaukimą. Turtingų merginų šeimos mokėjo Bažnyčiai didelius pinigus, 
o kaimietės meldėsi už turtingųjų išganymą. 

Mergaitė mikčiodama pasakė Lukrecijai, kad jos laukia žmogus, no- 
rintis pranešti svarbią Žinią. 

Lukrecijai širdis ėmė daužytis nuo blogos nuojautos, kai ji skubėjo 
tuščiais vienuolyno koridoriais, kuriuose skambėjo jos žingsnių aidas. 

Ji vilkėjo paprastą pilkos vilnos suknelę aukštu juosmeniu ir lygų 
medvilnės megztinį. Ačiū Dievui, mąstė ji, drabužiai dukslūs ir platūs, 
todėl gerai slepia vis didėjantį pilvą. 

Per tas minutes, kol pasiekė vestibiulį, jos galvoje prabėgo tūkstan- 
čiai minčių. Gal kas nors atsitiko tėvui? Ar broliui Čezarei? Gal jis 
nepajėgė visus tuos mėnesius gyventi be jos ir iškeliavo visiems lai- 
kams? O gal tai tik dar vienas šventojo tėvo laiškas, kuriame tėvas mal- 
dauja grįžti į Romą ir užimti savo vietą rūmuose? 

Iš tų laiškų, kuriuos jai nešiojo jaunasis pasiuntinys Perotas, ji buvo 
atplėšusi tik vieną. Paskui ji bijojo, kad visuose bus tas pat: tėvas reika- 
laus paklusti, o Lukrecija negali paklusti, net jeigu norėtų. Žinoma, nie- 
kam nebus gerai, jei ji pasirodys žmonėse tokios būklės, ypač kai Pero- 
tas jai pasakė, kad tėvas reikalauja panaikinti santuoką su Džovaniu dėl 
impotencijos. Ji švelniai paglostė savo pilvą: kaip tada popiežius galės 
paaiškinti, iš kur tu atsiradai? 

Vestibiulis buvo niūrus ir šaltas: plikos marmurinės grindys, langai 
uždengti tamsiomis užuolaidomis, ant lygių sienų kabojo tik keli kry- 
žiai. Įėjusi Lukrecija net nustėro išvydusi brolį Čezarę, kuris bažnyti- 
niais drabužiais vienas laukė jos prieškambaryje. 

Jį pamačiusi, ji pasijuto tokia laiminga, kad puolė prie jo nesirūpin- 
dama, ar kas nemato. Tačiau Čezarė ją atstūmė, atsistojo priešais ir griež- 
tai nužvelgė suraukęs savo gražų veidą. 

— Čezai, — vos neverkdama paklausė ji, — kas atsitiko? 

Lukrecija negalėjo patikėti, kad jis taip greit būtų pastebėjęs jos pa- 
dėtį. O gal kas nors išplepėjo? 

Ji stovėjo prieš brolį, per galvą skriejo tūkstančiai minčių, tačiau jis 
pasilenkė ir tarė: 

— Chuanas mirė. Buvo nužudytas naktį. 

Lukrecijai sulinko kojos, apalpusi ji vos nenukrito ant marmuro grin- 
dų, bet Čezarė spėjo ją sugriebti. Atsiklaupęs prie sesers, jis pastebėjo, 
kokia ji išblyškusi, kraujagyslės ant užmerktų vokų dar ryškesnės negu 
paprastai. 

- Krecija, Krecija, — švelniai pašaukė jis, bet ji neatsimerkė. 

Jis nusiėmė aksominį apsiaustą, padėjo ant grindų ir pakišo po Luk- 
recijos galva. Lukrecijos vokai suvirpėjo ir prasimerkė, kai norėdamas 
pažadinti Čezarė paglostė jai pilvą. Akys vėl praregėjo, ir ji pamatė 
priešais tik Čezarės akis. 

— Ar tau jau geriau? — paklausė jis. 

- Tai baisus košmaras, — pasakė ji. - Chuanas mirė? O tėvas? Kaip 
tėvas tai išgyvena? 

- Blogai, - pasakė Čezarė, vėl uždėjo ranką Lukrecijai ant pilvo ir 
susiraukė. — Tavyje įvyko pokyčių, o aš ir nežinojau. 

— Taip. 

— Dabar, kai tėvas nori panaikinti tavo santuoką, tai labai netinka- 
mas metas. Niekas nepatikės, kad tas kiaulė Džovanis impotentas, ir 
santuoka liks galioti. 

Lukrecija staigiai atsisėdo. Brolio balse nuskambėjo susierzinimo 
gaidelė. Ji vis dar jautėsi sukrėsta žinios apie brolio Chuano mirtį, 0 
dabar Čezarės pyktis dar labiau sutrikdė. 

— Mano nėštumas visai nesusijęs su Džovaniu, — šaltai pasakė ji. — 
Aš su juo miegojau tik vieną kartą — savo vestuvių naktį. 

— Tada kokį niekšą aš turėčiau nužudyti? - įtūžęs paklausė Čezarė. 

Lukrecija palietė brolio skruostą. 

-— Tas kūdikis tavo, mano mylimasis, - tarė ji. - Ar gali būti kas nors 
dar blogiau? 

Čezarė ilgai sėdėjo tylėdamas ir mąstydamas, o paskui pasakė: 

- Privalau nusikratyti tos kardinolo skrybėlės. Nė vienas mano vai- 
kas nebus neteisėtai gimęs. 

Lukrecija pridėjo pirštą prie jo lūpų: 

- Bet nė vienas tavo vaikas niekada negalės būti mano. 

— Turim viską apgalvoti ir kažką nuspręsti, — tarė Čezarė. — Ar dar 
kas nors žino? 

— Niekas. Tą dieną, kai įsitikinau, kad laukiuosi, aš išvykau iš Ro- 
mos, — atsakė Lukrecija. 

Mirus Chuanui, popiežius nugrimzdo į save. Nors Duartė, donas Mi- 
čelotas, Čezarė ir visi jį mylintieji įkalbinėjo, Aleksandras kelias die- 
nas nieko nevalgė ir su niekuo nesikalbėjo, netgi su Džulija. Iš jo kam- 
barių girdėjosi maldos ir atgailos šūksniai. 

Iš pradžių jis grūmojo kumščiu ir vis priekaištavo Dievui: 

— Dangiškasis Tėve, kokia nauda gelbėti tūkstančių sielas, kai šios 
vienos praradimas kelia tokį skausmą. Neteisinga, kad baudi mane už 
mano ydas atimdamas sūnaus gyvybę. Žmogus linkęs klysti, tačiau Die- 
vas privalo būti gailestingas. 

Atrodė, kad popiežius kraustosi iš proto. Jo mylimi kardinolai vie- 
nas po kito beldėsi į apartamentų duris maldaudami, kad įsileistų juos į 
vidų. Jie troško palengvinti jam kančias, tačiau jis nesutiko jų įleisti. 
Galiausiai per Vatikano rūmus nuskardėjo šūksnis: 

- Taip, dangiškasis Tėve, aš žinau — ir tavo Sūnus buvo paaukotas... 

Paskui dar dvi dienas buvo tylu. Kai Aleksandras pagaliau atvėrė 
apartamentų duris, buvo sulysęs ir išblyškęs, tačiau atrodė nusirami- 
nęs. Visiems laukiantiems jis paskelbė: 

— Daviau įžadą Dievo Motinai reformuoti Bažnyčią — ir iš karto pra- 
dėsiu. Sukvieskit konsistoriją, noriu kreiptis į jos narius. 

Atėjusiems kardinolams popiežius prisipažino labai mylėjęs sūnų ir 
pasakė, kad atiduotų septynias tiaras, jei tik galėtų jį susigrąžinti. Ta- 
čiau tai neįmanoma, tad jis pradės Bažnyčios reformą, nes Chuano žu- 
dikas privertė jį atsitokėti ir suvokti savo nuodėmes. 

Popiežiui kalbant apie ištikusį sielvartą, jo skausmas buvo akivaiz- 
dus. Kardinolų ir pasiuntinių susirinkimui Aleksandras išpažino savo ir 
savo šeimos ydas ir prisiekė už jas atsiteisti, sakė suprantąs, kad įžeidė 
apvaizdą, ir prašė teikti pasiūlymus, ką reikia pakeisti. 

Kitą dieną popiežius parašė krikščionių valdovams apie savo trage- 
diją ir naują suvokimą, kad Bažnyčiai reikalingos reformos. Žmonės 
taip tikėjo Aleksandro ketinimais, kad visoje Romoje skambėjo užuo- 
jautos kalbos, o du didžiausi popiežiaus priešai, kardinolas dela Roverė 
ir pamokslininkas Savonarola, atsiuntė užuojautos laiškus. 

Atrodė, kad prasideda nauja era. 

Aleksandras vis dar gedėjo Chuano, todėl Duartė atėjo pas Čezarę 
Bordžą su pasiūlymu: vainikavęs Neapolio karalių, jis privalo nuvykti į 
Florenciją, kurioje per prancūzų įsiveržimą įsivyravo visiška suirutė. 
Norint sustiprinti santykius tarp svarbiausio Florencijos įstatymų leidė- 
jo - sinjorijos — ir popiežiaus, grąžinti į valdžią Medičius ir įvertinti 
pamokslininko Savonarolos keliamą pavojų, reikia siųsti patikimą žmo- 
gų, kuris nustatytų, ar teisingi Romą pasiekiantys gandai. 

— Kalbama, kad dominikonų vienuolis Savonarola per pastaruosius 
mėnesius dar labiau suįžūlėjo ir darosi vis įtakingesnis. Jis kiršina Flo- 
rencijos piliečius sukilti prieš popiežių, jei šis nesiims būtinų reformų. 

Aleksandras jau siuntė į Florenciją interdiktą, draudžiantį domini- 
konui sakyti pamokslus, jei jie griauna žmonių pasitikėjimą popiežiu- 
mi. Jis įsakė uždrausti Savonarolai pamokslauti, kol neatvyks į Romą ir 
nepasikalbės su pačiu popiežiumi. Aleksandras netgi paskelbė sankci- 
jas Florencijos pirkliams, kad šie nesiklausytų vienuolio kalbų. Tačiau 
niekas nesulaikė uolaus pranašo. 

Pjero Medičio arogancija atstūmė Florencijos piliečius ir jo paties 
rūmininkus. Bažnyčių sakyklose ir miesto aikštėse skambėjo ugningos 
Džirolamo Savonarolos kalbos. Jis kritikavo Medičius ir skatino mi- 
nias žmonių reikalauti reformų. Vis didesnę įtaką ėmė įgauti turtingi 
prasisiekėliai, jie ignoravo Medičius ir manė, kad pinigai suteikia jiems 
valdžią Florencijoje. Tai dar labiau didino suirutę ir kėlė grėsmę popie- 
žiaus valdžiai. 

Čezarė nusišypsojo: 

— Mano drauge, ar galite garantuoti, kad nuvykęs į Florenciją aš 
nežūsiu? Kas, jei jie sumanys pasinaudoti manimi kaip pavyzdžiu? Gir- 
dėjau, kad, pasak pranašo ir Florencijos piliečių, aš toks pat nuodėmin- 
gas, kaip ir šventasis tėvas. 

— Tu ten turi ne tik priešų, bet ir draugų, - pasakė Duartė. - Netgi 
kelis sąjungininkus. Vienas iš jų — puikus oratorius Makiavelis. Kai pon- 
tifikatas silpnas, labai reikia žvitrios akies, kuri sugebėtų atskirti tiesą 
nuo netikrų pavojų Bordžų šeimai. 

— Aš suprantu jūsų susirūpinimą, Duarte, — tarė Čezarė. — Pažadu, 
kad jei galėsiu, aplankysiu Florenciją, kai baigsiu reikalus Neapolyje. 

— Kardinolo skrybėlė tave apsaugos netgi nuo tokio uolaus prana- 
šo, - pasakė Duartė. - Mums būtų naudinga patiems išgirsti, kuo jis 
kaltina popiežių, kad galėtume tinkamai jam pasipriešinti. 

Bijodamas, kad Medičiams praradus valdžią ir išrinkus naują sinjo- 
riją popiežiui kils dar didesnis pavojus, Čezarė sutiko nuvykti į Floren- 
ciją pažiūrėti, kaip būtų galima pakeisti padėtį Romos naudai. 

— Aš padarysiu, ko prašote, ir kaip įmanoma greičiau, - pažadėjo 
Čezarė. 

Nikolas Makiavelis ką tik grįžo į Florenciją iš Romos, kur buvo 
nuvykęs kaip sinjorijos pasiuntinys tirti Chuano Bordžos nužudymo. 

Makiavelis stovėjo didžiulėje Sinjorijos rūmų salėje, nukabinėtoje di- 
dingais gobelenais ir neįkainojamais paveikslais. Salę puošė Džoto, Bo- 
tičelio darbai ir daug kitų vertybių, kurias dovanojo Lorencas Puikusis. 

Senstantis pirmininkas sėdėjo didžiuliame raudono aksomo krėsle ir 
nervingai barbendamas pirštu kartu su kitais aštuoniais sinjorijos na- 
riais atidžiai klausėsi Makiavelio ataskaitos, ką sužinojo Romoje. 

Visi nariai baiminosi dėl perspektyvų, kurios laukia Florencijos ir jų 
pačių. Nors jiems darė įspūdį to jaunuolio gebėjimas argumentuoti, jie 
stengėsi išlikti labai susikaupę, kad suprastų jo pranešimą. Jie nė aki- 
mirką negalėjo atsipalaiduoti. 

Makiaveliui buvo dvidešimt penkeri, bet dėl gležno sudėjimo jis at- 
rodė jaunesnis. Apsisupęs juodu ilgu apsiaustu, jis vaikščiojo priešais 
juos ir kalbėjo: 

- Visa Roma mano, kad Čezarė Bordža nužudė savo brolį, bet aš tuo 
netikiu. Pats popiežius gali tuo patikėti, bet aš nesutinku. Žinoma, Če- 
zarė Bordža turėjo priežastį, mes visi žinom, kad brolių santykiai buvo 
labai įtempti. Sako, jie vos nesusikovė dvikovoje žmogžudystės naktį. 
Tačiau aš vis tiek sakau - ne. 

Pirmininkas nekantriai sumojavo sudžiūvusia ranka: 

— Man nė velnio nesvarbu, ką mano Roma, jaunuoli. Florencijoje 
mes turime savo nuomonę. Tave pasiuntėm įvertinti padėties, 0 ne at- 
vežti paskalų, kurių gali išgirsti bet kurioje Romos gatvėje. 

Makiavelio nesutrikdė pirmininko puolimas. Jis gudriai nusišypsojo 
ir kalbėjo toliau: 

— Ekscelencija, aš netikiu, kad Čezarė Bordža nužudė savo brolį. 
Yra daug kitų, kurie tam turėjo svarbių priežasčių. Pavyzdžiui, Orsi- 

niai, vis dar pykstantys dėl Virdžinijo mirties ir jų tvirtovių puolimo. Ar 
Džovanis Sforca — dėl skyrybų su popiežiaus dukterimi Lukrecija. 

— Paskubėk, jaunuoli, — paragino pirmininkas. — Arba aš numirsiu 
nuo senatvės, kol tu baigsi savo pranešimą. 

Makiavelis nesutriko. Nors pertraukiamas, jis ir toliau kalbėjo aist- 
ringai. 

— Dar yra Urbino kunigaikštis Gvidas Feltra, per vyriausiojo kariuo- 
menės vado nemokšiškumą patekęs į Orsinių kalėjimą ir ten išlaikytas 
kelis mėnesius, nes Chuanas Bordža buvo toks godus, kad nesumokėjo 
išpirkos. Be to, nepamirškim ispanų vado de Kordobos, iš kurio Chua- 
nas atėmė ir pinigus, ir pergalės prieš Orsinius šlovę. Tačiau labiausiai 
už visus įtarimą kelia grafas Mirandela. Chuanas suvedžiojo jo keturio- 
likametę dukterį ir išsyk ėmė girtis miniai žmonių aikštėje. Galite su- 
prasti tėvo gėdą. Grafo rūmai yra kaip tik kitame Tiberio krante, prie- 
šais tą vietą, kur Chuanas Bordža buvo įmestas į upę. 

Pirmininkas ėmė snūduriuoti, ir Makiavelis prakalbo garsiau, kad 
atkreiptų jo dėmesį: 

— Yra ir daugiau priešų... Jį galėjo nužudyti ir kardinolas Askanijas 
Sforca, nes prieš savaitę Chuanas nudūrė jo namų valdytoją. Be to, ne- 
reikia pamiršti dar vieno vyro, kurio žmoną Chuanas sugundė, - Ma- 
kiavelis padarė gerai apgalvotą pauzę, - jo jaunesniojo brolio Chofrė.... 

— Pakaks! Pakaks! - suirzęs nutildė jį pirmininkas ir su logika, ne- 
būdinga jo amžiui, pasakė: - Mus domina tik grėsmė Florencijai iš Ro- 
mos. Nužudytas vyriausiasis popiežiaus kariuomenės vadas Chuanas 
Bordža. Iškilo klausimas, kas jį nužudė. Kai kurie teigia, kad tai galėjo 
būti jo brolis Čezarė. Logiška manyti, kad jei Čezarė Bordža kaltas, 
Florencijai kyla pavojus. Jei žmonės kalba tiesą, Čezarė - kupinas am- 
bicijų patriotas, tad vieną dieną jis gali paskelbti, kad Florencija pri- 
klauso jam. Trumpai tariant, jaunuoli, mums būtina žinoti atsakymą į 
tokį klausimą: ar Čezarė Bordža nužudė savo brolį? 

Makiavelis papurtė galvą ir abejingu, bet nuoširdžiu balsu pasakė: 

- Netikiu, kad jis kaltas, jūsų ekscelencija. Ir pateiksiu savo argu- 
mentus. Tyrimas parodė, kad į Chuaną Bordžą durta devynis kartus... Į 
nugarą. Tai ne Čezarės Bordžos stilius. Jis stiprus karys, mokantis nu- 
žudyti priešą vienu dūriu. Kad toks žmogus, kaip Čezarė Bordža, jaus- 
tųsi laimėtojas, kova turi būti akis į akį. Vidurnakčio žmogžudystės 
tamsiuose skersgatviuose ir lavonai, įmetami į Tiberį, — nesuderinama 
su jo prigimtimi. Ir tai labiau už viską įtikina mane, kad jis nekaltas. 

Kelis mėnesius po Chuano mirties Aleksandrą apimdavo gilios dep- 
resijos protrūkiai. Sielvarto paveiktas, jis užsidarydavo savo aparta- 
mentuose ir nenorėdavo nieko matyti, netgi atlikti popiežiaus pareigų. 
O paskui, vėl pagautas įkvėpimo, išeidavo iš savo kambarių kupinas 
energijos, nusiteikęs tęsti Bažnyčios reformavimo misiją. 

Galiausiai Aleksandras išsikvietė savo vyriausiąjį sekretorių Plan- 
dinį ir padiktavo prašymą, kad kardinolų komisija pateiktų pasiūlymus. 

Aleksandras pasikvietė Duartę ir prisipažino, kad reforma neturėtų 
apsiriboti Bažnyčia. Jis pasiruošęs pakeisti savo gyvenimą ir Romą. 
Jam nereikia jokių įgaliojimų, nes šiame darbe jis pasikliauja tik Dievo 
vadovavimu. 

Žinoma, Romai reikėjo reformų, nes prekyboje klestėjo sukčiai ir 
vagys. Gatvėse, aikštėse ir skersgatviuose viešpatavo prievarta, ištvir- 
kavimas, homoseksualizmas, pedofilija. Net kardinolai ir vyskupai vaikš- 
tinėjo miesto gatvėmis su mylimomis jaunomis kurtizanėmis, vilkin- 
čiomis ryškiais rytietiškais drabužiais. 

Miesto gatvėse darbavosi šeši tūkstančiai aštuoni šimtai prostitučių, 
keldamos žmonėms ir moralinį, ir ligų pavojų. Sparčiai plito sifilis, pra- 
sidėjęs Neapolyje, vėliau prancūzų kareivių paskleistas šiauriau, į Bo- 
loniją, o galiausiai perneštas per Alpes. Turtingi romiečiai, užsikrėtę 
„prancūziškais raupais“, mokėjo didelius pinigus prekiautojams alyvuo- 
gių aliejumi, kad leistų pamirkti aliejaus statinėse ir apmalšinti perš- 
tinčias žaizdas. Vėliau tas pat aliejus būdavo parduodamas prašmatnio- 
se parduotuvėse kaip „grynas, ypač švarus“ produktas. Tikras farsas! 

Aleksandras suprato, kad turi pakeisti pačios Bažnyčios nuostatas, 
todėl reikalinga komisija. Šventoji Romos Katalikų Bažnyčia buvo di- 
delė ir turtinga įmonė su gausybe sąskaitų. Vien kanceliarija kasmet 
išsiuntinėdavo per dešimt tūkstančių laiškų. Finansų sritį tvarkantis kar- 
dinolas buvo atsakingas už tūkstančius sąskaitų bei mokesčius duka- 
tais, florinais ir kita valiuta. Dideliam ir kasmet vis gausėjančiam kuri- 
jos personalui reikėjo mokėti atlyginimus, pelningos pareigybės buvo 
pardavinėjamos bei keičiamos legaliais ir nelegaliais būdais. 

Taigi viską reikėjo atidžiai apsvarstyti. Daugelį metų ir popiežius, ir 
kardinolai varžėsi dėl valdžios. Reforma susilpnintų popiežiaus valdžią 
ir padidintų kardinolų kolegijos įtaką, o tai jau ir taip visą šimtmetį 
didina įtampą. 

Galima numanyti, kad viena iš nesutarimų priežasčių bus įšventintų 
kardinolų skaičius. Skyręs į kolegiją šeimos narius, popiežius sustip- 
rintų savo valdžią. Per juos jis galėtų paveikti būsimuosius popiežiaus 
rinkimus, užtikrinti ir saugoti šeimos interesus ir didinti turtą. 

Žinoma, apribojus skaičių kardinolų, kuriuos gali skirti naujas po- 
piežius, sustiprėtų kardinolo valdžia, taip pat padidėtų pajamos, nes 
kardinolai kolegijos įplaukas dalydavosi po lygiai. 

Praėjus penkioms savaitėms, kai Aleksandras įsakė komisijai pradė- 
ti rengti reformą, jos nariai susirinko Didžiojoje Vatikano rūmų salėje 
pranešti popiežiui, ką išsiaiškino, ir pateikti siūlymus. 

Kardinolas Grimanis, neaukštas šviesiaplaukis venecijietis, pakilo 
kalbėti visos grupės vardu. Jis kalbėjo atsargiai, valdydamas balsą: 

— Mes ištyrėme ankstesnių popiežių komisijų pasiūlymus ir apsvars- 
tėme tuos, kurie mums atrodo svarbūs dabar. Pradėsime nuo kardinolų 
kolegijos reformų. Mes nusprendėme, kad privalome riboti savo že- 
miškuosius malonumus. Reikia rečiau tiekti mėsą per vakarienę. Val- 
gant kaskart reikia skaityti Bibliją... 

Aleksandras tylėjo, nes dar nieko baisaus nebuvo pasakyta. 

Kardinolas Grimanis kalbėjo toliau: siūlė uždrausti bažnytinių pa- 
reigų pardavinėjimą ir bažnytinės nuosavybės dovanojimą, taip pat ap- 
riboti kardinolų pajamas, tačiau ne asmenines, iš savo ar šeimos turto, 0 
atlyginimą už tam tikras bažnytines pareigas. Kadangi dauguma kardi- 
nolų turtingi, tai jiems nesukeltų jokių sunkumų. 

Bet paskui, kaip Aleksandras ir numanė, Grimanio pasiūlymai tapo 
radikalesni. 

— Reikia apriboti popiežiaus valdžią, — tyliai pradėjo Grimanis. — 
Reikėtų kardinolų pritarimo skiriant vyskupus. Uždrausti popiežiui par- 
davinėti ar keisti bažnytines pareigybes be kardinolų kolegijos sutiki- 
mo. Kardinolui mirus, į jo vietą neturi būti skiriamas naujas. 

Klausydamasis Aleksandras susiraukė. 

Grimanis ėmė kalbėti taip tyliai, kad norėdamas jį išgirsti popiežius 
turėjo pasilenkti į priekį: 

— Bažnyčios kunigaikščiui derėtų turėti ne daugiau kaip aštuonias- 
dešimt tarnų, ne daugiau kaip trisdešimt žirgų, jokių žonglierių, juok- 
darių, muzikantų. Nereikėtų leisti įdarbinti rūmuose jaunų berniukų. 
Nepriklausomai nuo rango, visi dvasininkai privalėtų atsisakyti sugu- 
lovių, nes kitaip netektų savo privilegijų. 

Popiežius sėdėjo ir ramiai klausėsi, leisdamas tarp pirštų rožinio ka- 
roliukus. Šie pasiūlymai visiškai beverčiai, jokios naudos Bažnyčios 
dvasiai ir gerovei. Tačiau jis nieko nepasakė. 

Pagaliau baigęs Grimanis mandagiai paklausė: 

— Ar šventasis tėvas turi klausimų? 

Per pastarąjį mėnesį Aleksandro įkarštis reformuoti Bažnyčią jau 
buvo priblėsęs, o dabar, išgirdus komisijos pasiūlymus, visiškai dingo. 

Popiežius pakilo iš sosto ir kreipėsi į komisiją: 

— Kol kas nieko negaliu pasakyti, Grimani. Tačiau, žinoma, noriu 
padėkoti jums už stropumą. Aš atidžiai išnagrinėsiu pasiūlymus ir ma- 
no vyriausiasis sekretorius Plandinis praneš komisijai, kai būsiu pasi- 
ruošęs juos aptarti. 

Aleksandras kryžiaus ženklu palaimino komisiją, greitai nusigręžė 
ir išėjo iš salės. 

Vienas iš Venecijos kardinolų, Sandžordžijas, priėjo prie Grimanio, 
vis dar stovinčio prie pulto. 

-— Na, Grimani, - sušnibždėjo jis. - Abejoju, ar bereikia ruoštis vėl 
vykti į Romą. Įtariu, kad popiežiaus pasiūlytai reformai tuoj bus suteik- 
tas paskutinis patepimas. 

Grįžęs į savo apartamentus, Aleksandras liepė pakviesti Duartę Bran- 
dao. Kai šis įėjo, popiežius gurkšnojo stiprų vyną. Jis primygtinai prašė 
Duartės prisidėti prie jo ir kartu aptarti popietės įvykius. Duartė paėmė 
pasiūlytą taurę vyno ir pasiruošė atidžiai klausytis. 

— Neįtikėtina, - pasakė Aleksandras, - kad žmogaus prigimtis ko- 
voja pati su savimi dėl kažkokių aukštų idealų. 

— Vadinasi, neradote nieko vertinga komisijos pasiūlymuose? — pa- 
klausė Duartė. 

Aleksandras atsistojo ir ėmė vaikštinėti, jo veidas buvo linksmas. 

— Tai siaubinga, Duarte. Jų pasiūlymai nukreipti prieš visus žemiškus 
malonumus. Vienas dalykas būti kukliam, bet visiškai kitas — tapti aske- 
tu. Koks džiaugsmas bus Dievui, jei mes patys negalėsime džiaugtis? 

-— Jūsų šventenybe, kuriam iš jų pasiūlymų jūs labiausiai nepritariat? 

Aleksandras sustojo ir pažvelgė Duartei į akis: 

— Mano drauge, jie siūlė neturėti sugulovių. Būdamas popiežius, aš 
negaliu vesti, tad mano brangiajai Džulijai neliktų vietos nei mano I0- 
voje, nei šalia manęs. Niekada negalėčiau su tuo sutikti. Ir dar baisesnis 
dalykas: mano vaikams drausti turėti turtų! Jokių pasilinksminimų mies- 
tiečiams? Nesąmonė! Gryna nesąmonė! Man labai neramu, kad mūsų 
kardinolai tapo tokie abejingi mūsų žmonių reikmėms. 

— Ar tai reiškia, kad jūs nepriimsite komisijos pasiūlymų? — šypso- 
damasis paklausė Duartė. 

Aleksandras vėl atsipalaidavo ir atsisėdo. 

- Sielvartas buvo aptemdęs man protą, mano drauge. Tokia Bažny- 
čios reforma atitolintų popiežių nuo savo vaikų, meilės ir savo tautos, 
tada mažiau sielų būtų išganyta. Palauksim dar mėnesį, o paskui kalbos 
apie reformą turi liautis. 

Duartė mąsliai patrynė smakrą: 

— Vadinasi, pranešimas jus nustebino? 

Aleksandras papurtė galvą: 

— Aš pasibaisėjęs, mano drauge, pasibaisėjęs. 

Romos apylinkėse gandai vešėjo kaip piktžolės. Žmonės kalbėjo, 
kad apvaizda atėmė Chuanui gyvybę, nes iškrypėliai broliai Bordžos ir 
pats popiežius sanguliavo su Lukrecija. 

Džovanis Sforca sutiko skirtis, bet nenoriai, ir mėgino įveikti gan- 
dus dėl santuokos panaikinimo priežasčių kaltindamas Bordžų šeimą 
kraujomaiša. Jis tvirtino, kad Lukrecija miegojo ne tik su broliu Čeza- 
re, bet ir su tėvu popiežiumi. Gandai buvo tokie skandalingi, kad už- 
tvindė Romos gatves, o vėliau pasiekė ir Florenciją. Savonarola su nau- 
ju įkarščiu ėmė pamokslauti apie „blogį, kuris ištiks netikro popiežiaus 
sekėjus“. 

Regis, nekreipdamas dėmesio į visas apkalbas, popiežius Aleksan- 
dras svarstė kandidatus į Lukrecijos vyrus. Tinkamiausias atrodė Al- 
fonsas Aragonietis, Neapolio karaliaus sūnus. 

Alfonsas buvo gražus jaunuolis, aukštas, šviesiaplaukis, malonių 
draugiškų manierų. Kaip ir sesuo Sanča, jis buvo neteisėtas vaikas, bet 
tėvas sutiko skirti jį Bišeljos kunigaikščiu, kad įgytų papildomų pajamų 
ir padėtį visuomenėje. Be to, Alfonso giminystė su Ferdinandu susietų 
popiežių su Ispanijos karaliumi, o tai suteiktų Aleksandrui taktinio pra- 
našumo ginčuose su bajorais bei karo vadais į pietus nuo Romos. 

Kol Aleksandras kūrė planus dėl Lukrecijos, jaunasis Perotas kas- 
dien nešiodavo jai į Šventojo Siksto vienuolyną žinias iš Vatikano apie 
skyrybų procesą ir derybas dėl naujos santuokos. 

Per tą laiką Lukrecija ir švelnusis Perotas labai susidraugavo. Kiek- 
vieną dieną jie pasakodavo vienas kitam įvairiausias istorijas, muzi- 
kuodavo, vaikštinėdavo po vienuolyno sodus. Perotas skatino Lukreci- 

ją mėgautis savo laisve — juk pirmą kartą gyvenime tėvas jai nevado- 
vauja, tad ji gali būti savimi. 

Dar tokia jauna ir žavi Lukrecija eidavo susikibusi už rankų su Pero- 
tu ir dalydavosi paslaptimis. Jie dažnai kartu pietaudavo ant žolės, Pe- 
rotas puošdavo gėlėmis ilgus šviesius Lukrecijos plaukus. Ji vėl atgijo, 
ėmė juoktis, pasijuto jauna. 

Vieną dieną Perotas atnešė pranešimą, kad Lukrecija privalo grįžti į 
Vatikaną ir dalyvauti santuokos nutraukimo ceremonijoje prieš šventą- 
ją Romos rotą — aukščiausiąjį bažnytinį teismą. Lukreciją apėmė siau- 
bas. Drebančiomis rankomis laikydama pergamentą, ji pravirko. Pero- 
tas, kuris jau seniai mylėjo Lukreciją, tik niekada apie tai nekalbėjo, 
priglaudė ją norėdamas nuraminti. 

-— Kas tau, brangioji? — paklausė jis, pamiršęs visus oficialumus. — 
Kas tave taip įskaudino? 

Lukrecija prisispaudė prie jo, įkniaubė galvą į petį. Niekam, išsky- 
rus Čezarę, ji nebuvo sakiusi apie savo nėštumą, bet dabar atrodė ne- 
įmanomas dalykas stoti prieš teismą ir pareikšti, kad ji skaisti merge- 
lė. Jei tėvas ar kas nors kitas sužinotų apie jos padėtį, kiltų pavojus 
naujajai sąjungai su princu Alfonsu iš Argono rūmų Neapolyje. Dar 
blogiau, priešai galėtų nužudyti ir ją, ir jos brolį, nes jie sukėlė grėsmę 
pontifikatui. 

Taigi Lukrecija, neturėdama su kuo pasitarti, prisipažino savo bėdą 
jaunajam Perotui. O jis, kilnus riteris, pasiūlė, kad, užuot prisipažinusi 
apie savo santykius su broliu, ji galėtų pasakyti, esą negimusio kūdikio 
tėvas - tai jis, Perotas. Žinoma, tai užtrauktų tam tikrų pasekmių, bet ne 
tokių kaip kaltinimas kraujomaiša. 

Šis pasiūlymas Lukreciją ir sujaudino, ir išgąsdino. 

- Bet tėvas tave nukankins, nes jei sukelsime pavojų jo suplanuotai 
sąjungai, tai susilpnins jo padėtį Romoje. Žinoma, kenkia ir nepagrįsti 
gandai, bet dabar... —- Lukrecija paglostė pilvą ir atsiduso. 

— Noriu atiduoti gyvybę už tave ir Bažnyčią, — paprastai pasakė Pe- 
rotas.- Neabejoju, kad už gerus ketinimus dangiškasis Tėvas man atly- 
gins nepriklausomai nuo šventojo tėvo sprendimo. 

- Privalau pasakyti savo broliui kardinolui, — garsiai pagalvojo Luk- 
recija. 

Perotas geraširdiškai pasakė: 

— Pasakyk jam, kas tau atrodo būtina, o aš ištversiu visa, ką turi 
ištverti meilė. Už tą stebuklą, kurį patyriau per pastaruosius mėnesius, 
aš sumokėsiu bet kokią kainą. 

Perotas nusilenkė ir nuėjo. Lukrecija buvo jau įdavusi laišką broliui. 
— Šį laišką turi įteikti tik jam pačiam į rankas. Juk supranti, koks kils 
pavojus, jei jis paklius kam nors kitam. 

Grįžęs į Romą, Perotas iš karto susitiko su popiežiumi ir pranešė, 
kad Lukrecija nėščia šeštą mėnesį ir kad jis yra to kūdikio tėvas. Jis 
meldė popiežių atleidimo, kad pasinaudojo jo pasitikėjimu, ir prisiekė 
atsilyginti, kaip tik popiežius įsakys. 

Aleksandras įdėmiai išklausė Perotą. Iš pradžių kiek sutriko, bet vė- 
liau nurimo ir, Peroto nuostabai, neatrodė supykęs. Jis paprasčiausiai 
davė Perotui nurodymus, kaip elgtis: niekam nepasakoti apie šią padė- 
tį, ir jokių išimčių. Lukrecija privalo likti vienuolyne ir pagimdyti pa- 
dedama Kristaus sužadėtinių, kurios yra prisiekusios ištikimybę Baž- 
nyčiai ir todėl privalo saugoti jos paslaptis. 

Tačiau ką daryti su kūdikiu? Žinoma, Alfonsas ir jo šeima neturi 
sužinoti tiesos, kaip ir niekas kitas, išskyrus Aleksandrą, Lukreciją ir, 
žinoma, Čezarę. Jei tai išaiškėtų, pavojus gali kilti netgi Chofrė ir San- 
čai. Buvo aišku, kad Perotas net kankinamas nieko nepasakys. Kai Pe- 
rotas ruošėsi išeiti, Aleksandras paklausė: 

— Tikiuosi, tu niekam neprasitarei apie tai. 

— Niekam, — atsakė Perotas. - Meilė jūsų dukteriai užčiaupė man 
lūpas. 

Aleksandras apkabino jaunuolį ir leido jam eiti. 

— Būk atsargus, - pavymui dar pasakė. — Vertinu tavo atvirumą 
ir drąsą. 

Išėjęs iš popiežiaus, Perotas užėjo pas kardinolą — perduoti jam Luk- 
recijos laiško. Perskaitęs pergamentą, Čezarė išbalo ir nustebęs pažvel- 
gė į Perotą: 

— Kodėl tu prisiėmei šią kaltę? — paklausė jis ispano. 

Persimetęs per petį gitarą, Perotas nusišypsojo ir pasakė: 

— Meilė pati savaime yra atpildas. 

— Ar tu kam nors sakei? — besidaužančia širdimi paklausė Čezarė. 

— Tik jo šventenybei. 

- Ir kaip jis reagavo? — vos valdėsi Čezarė. 

-— Jis buvo labai malonus. 

Čezarė sunerimo, nes žinojo, kad tėvas labai ramus tik tada, kai bū- 
na baisiausiai įpykęs. 

— Nedelsdamas eik į Trasteverės getą ir ten pasislėpk, — patarė jis 
Perotui. — Jei tau bent kiek brangi gyvybė, niekam neprasitark apie tai. 
Aš pagalvosiu, ką daryti, ir vos grįžęs iš Neapolio tave susirasiu. 

Perotas linktelėjo ir išėjo iš kambario, Čezarė šūktelėjo jam pavymui: 

— Tu turi kilnią sielą, Perotai. Eik, aš tave laiminu. 


*k 


Septintą mėnesį nėščia, Lukrecija stojo prieš dvylika Romos teisėjų. 
Nors laisvi drabužiai ir slėpė jos figūrą, išvaizdos pokyčiai buvo aki- 
vaizdūs. Tačiau ji kaspinu surišo savo auksinius plaukus, joks grimas 
neslėpė rausvos veido spalvos. Per vienuolyne praleistus mėnesius ji 
daug meldėsi, saikingai maitinosi, daug miegojo, todėl atrodė jauna ir 
skaisti. 

Pamatę ją, trys teisėjai ėmė kuždėtis ir suglaudė galvas tardamiesi. 
Tačiau vicekancleris, apkūnus ir papurtęs kardinolas Askanijas Sforca, 
rankos mostu juos nutildė. Kai jis suteikė žodį Lukrecijai, ta miela, 
jaunutė popiežiaus duktė taip išraiškingai ir kukliai lotyniškai pasakė 
Čezarės parašytą kalbą, kad pakerėjo visus kardinolus. 

Kol kardinolai tarėsi tarpusavyje, Lukrecija pridėjo prie akių nosi- 
naitę ir ėmė lieti graudžias ašaras. 

- Jūsų eminencijos, atleiskit man, kad prašau dar vienos malonės, — 
ji nuleido galvą, o kai vėl ją pakėlė, akyse vis dar blizgėjo ašaros. — 
Pagalvokit, koks bus mano gyvenimas, jei negalėsiu prie širdies pri- 
glausti kūdikio. Negi pasmerksite mane gyventi, nepažinus vyro meilės 
aistros? Nejaugi liksiu gyventi su svetimu prakeiksmu? Maldauju jūsų, 
būkit tokie geri ir maloningi, išgelbėkit man gyvybę panaikindami šią 
nelaimingą santuoką, kuri buvo be meilės. 

Niekas neprieštaravo, kai Askanijas, atsigręžęs į Lukreciją, garsiai 
ir tvirtai paskelbė: Femina intacta! Skaisti mergelė. Tą patį vakarą Luk- 
recija iškeliavo į vienuolyną laukti savo kūdikio gimimo. 


*k+ 


Kai Perotas atvyko į Šventojo Siksto vienuolyną pranešti Lukreci- 
jai, kad jos ištuokos byla sutvarkyta ir derybos dėl santuokos su Alfon- 
su, Bišeljos hercogu, jau baigtos, ji pajuto, kaip akis užplūsta ašaros. 

— Kūdikiui vos gimus, jį iš karto iš manęs paims, — liūdnai paskė 
Lukrecija Perotui, kai jie sėdėjo vienuolyno sode. — Aš nebegalėsiu ma- 

tytis ir su tavim, nes labai greit vėl ištekėsiu. Taigi ši diena man ir lai- 
minga, ir liūdna. Viena vertus, aš jau nesu ištekėjusi už žmogaus, kurio 
nekenčiu, bet prarandu ir savo kūdikį, ir brangiausią draugą. 

Perotas raminamai ją apkabino: 

-— Tu gyvensi mano širdyje iki pat tos dienos, kai įžengsiu į dangų. 

— O tu — manojoje, gerasis drauge, — pasakė ji. 


**+ 


Ruošdamasis išvykti į Neapolį, Čezarė susitiko su Aleksandru jo 
apartamentuose, kad aptartų Lukrecijos ir jos kūdikio padėtį. 

Pirmas prakalbo Čezarė: 

— Tėve, manau, kad aš radau sprendimą. Tuoj po gimimo kūdikį 
galima atnešti į mano namus, juk jis negali gyventi nei su tavim, nei su 
Lukrecija. Aš oficialiai pareikšiu, kad tai mano kūdikis, 0 jo motina — 
ištekėjusi kurtizanė, kurios vardo aš nenoriu skelbti. Žmonės patikės, 
nes tai tik patvirtins paskalas apie mano gyvenseną. 

Aleksandras susižavėjęs pažvelgė į sūnų ir plačiai nusišypsojo. 

-— Kodėl tu šypsais, tėve? — paklausė Čezarė. - Ar tai taip juokinga ir 
neįtikima? 

Popiežiaus akys linksmai švytėjo. 

- Tai ir juokinga, ir įtikima. O šypsausi todėl, kad ir mano reputacija 
atitinka šią situaciją. Šiandien aš pasirašiau bulę, tik dar jos nepaskel- 
biau. Joje pavadinau vaiką infans Romanus ir pasakiau, kad jo tėvas — 
aš. Motinos vardas ten irgi neminimas. 

Aleksandras ir Čezarė juokdamiesi apsikabino. 

Popiežius sutiko, kad Čezarės pasiūlytas sprendimas tinkamesnis, ir 
pažadėjo, kad tą dieną, kai kūdikis gims, jis išleis kitą bulę, skelbdamas 
Čezarę infans Romanus tėvu. O pirmoji bulė, kurioje rašoma, kad tė- 
vas - Aleksandras, bus paslėpta Vatikano stalčiuose. 

Tą dieną, kai Lukrecija pagimdė sveiką berniuką, Aleksandras liepė 
iš karto paimti kūdikį iš Šventojo Siksto vienuolyno ir nuvežti į Čeza- 
rės namus, o Lukrecija liko vienuolyne gautis po gimdymo. Jie susitarė 
taip: vėliau Lukrecija paskelbs, kad vaikas yra jos sūnėnas, ir augins 
kaip savo. Tačiau, Aleksandro nuomone, dar liko pavojingas nepaslėp- 
tas galas, kuriuo reikia pasirūpinti. 

Nors kiek apgailestaudamas, popiežius nusprendė, ką daryti. Jis 
liepė pakviesti doną Mičelotą. Neaukštas, tvirtai sudėtas vyras plačia 
lyg statinė krūtine valandą prieš vidurnaktį sustojo popiežiaus kabi- 
neto tarpdury. 

Popiežius apkabino Mičelotą kaip brolį ir papasakojo apie jį ištiku- 
sią krizę. 

— Yra vienas jaunuolis, kuris teigia esąs to kūdikio tėvas, — pasakė 
popiežius. - Gražus ispanas, taurus jaunuolis... tačiau... 

Donas Mičelotas pažvelgė į Aleksandrą, prispaudė pirštus prie lūpų 
ir tarė: 

— Daugiau nė žodžio. Aš tarnauju šventajam tėvui. Jei to jaunuolio 
siela tokia gera kaip atrodo, tai dangiškasis Tėvas su džiaugsmu jį 
pasitiks. 

— Galvojau, kad reikėtų jį ištremti, - pasakė Aleksandras, — nes jis 
man ištikimai tarnavo. Tačiau niekad negali žinoti, kokios pagundos 
gali atrišti jam liežuvį ir sužlugdyti mūsų šeimą. 

Donas Mičelotas užjaučiamai pažvelgė į popiežių. 

- Jūsų pareiga sulaikyti jį nuo pagundų, o mano — padėti jums 
kuo galiu. 

— Ačiū tau, mano drauge, - padėkojo Aleksandras ir dvejodamas 
pridūrė: - Būk kaip įmanoma švelnesnis, nes jis tikrai geras jaunuolis, 
visi suprantam, kaip sunku atsispirti moters kerams. 

Donas Mičelotas pasilenkė pabučiuoti popiežiaus žiedo ir išėjo už- 
tikrinęs, kad užduotis tikrai bus įvykdyta. 

Mičelotas išsmuko į naktį ir greitai šuoliavo užmiesčio laukais, duo- 
bėtais keliais ir kalvomis, kol pasiekė Ostijos kopas. Iš čia matėsi nedi- 
delis namelis, kurį supo keisti augalai, lysvės su kažkokiais šakniavai- 
siais, nepažįstamomis vaistažolėmis, aukšti krūmai su violetinėmis ir 
juodomis uogomis ir egzotiškos gėlės. 

Mičelotas nujojo už namelio. Čia rado pusiaulinką senutę, ji sunkiai 
rėmėsi į gudobelės lazdą. Pamačiusi Mičelotą, ji pakėlė lazdą ir primer- 
kė akis. 

— None, - raminamai pašaukė Mičelotas. — Aš atvykau vaistų. 

- Eik sau! — atšovė senutė. — Aš tavęs nepažįstu. 

— None, - kalbėjo jis artindamasis, - šiandien debesys tamsūs. Ma- 
ne siuntė šventasis tėvas... 

Jos veide, panašiame į susiraukšlėjusią kaukę, radosi šypsena. 

— Ak, čia tu, Migeli. Tu pasenai... 

- Taip, tai tiesa, None, - nusikvatojo jis. - Tikrai pasenau. Atvykau 
tavo pagalbos, mat reikia išganyti dar vieną sielą. 

Mičelotas sustojo šalia senutės ir ištiesė ranką norėdamas panešti 
jos pintinę, tačiau ji atitraukė ją. 

= Ar tai blogas žmogus, kurį nori nusiųsti į pragarą, ar geras, kuris 
trukdo Bažnyčiai? 

Dono Mičeloto akys sušvelnėjo: 

- Jis tikrai matys Dievo veidą. 

Senutė linktelėjo ir mostelėjo Mičelotui sekti paskui ją į namelį. Čia 
ji peržiūrėjo kelias vaistažoles, kabančias ant sienos, ir pagaliau išrinko 
vieną, perrištą aštriu šilko siūlu. 

= Nuo šios jis ramiai užmigs be sapnų, - tarė ji. - Jis nesikankins. — 
Prieš atiduodama žolę Mičelotui, ji apšlakstė ją šventintu vandeniu. — 
Tai palaiminimas. 

Stebėdama nujojantį Mičelotą, senutė palenkė galvą ir persižegnojo. 

Trasteverės gete niūrios tavernos savininkas, norėdamas užsidaryti, 
niekaip negalėjo pažadinti vieno girto lankytojo. Šviesiaplaukis jau- 
nuolis buvo padėjęs galvą ant rankų. Tokioje padėtyje jis buvo nuo ta- 
da, kai prieš valandą jį paliko draugas. Savininkas mėgino pabudinti 
jaunuolį, pakratė stipriau, galva nuslinko nuo rankų, ir tavernos šeimi- 
ninkas atšoko iš siaubo: jaunuolio veidas buvo išpurtęs ir pamėlęs, lū- 
pos violetinės, akys išverstos, pasruvusios krauju, tačiau klaikiausiai 
atrodė liežuvis — toks ištinęs, kad netilpo į burną. Gražus jaunuolis bu- 
vo virtęs pabaisa. 

Policija atvyko po kelių minučių. Tavernos savininkas blogai prisi- 
minė kartu su jaunuoliu sėdėjusį žmogų - tik kad jis neaukštas, plačios 
krūtinės. Tai galėjo būti bet kuris iš tūkstančių Romos piliečių. Tačiau 
keli miestiečiai atpažino jaunuolį. Jo vardas buvo Pedras Kalderonas, jį 
vadino Perotu. 


KETURIOLIKTAS SKYRIUS 1: L ėžų 


Tą dieną, kai Čezarė Bordža vainikavo Neapolio karalių, atėjo skubi 
žinia iš sesers. Laišką atnešė jos slaptas pasiuntinys ir įteikė, kai Čezarė 
vienas vaikščiojo po pilies kiemą. Sesuo prašė po kelių dienų susitikti 
su ja prie Sidabrinio ežero, nes reikia pasikalbėti prieš grįžtant į Romą. 

Tą vakarą Čezarė praleido prašmatnioje vainikavimo puotoje. Čia 
susitikti su juo susirinko visi Neapolio aristokratai, tarp jų buvo daug 
gražių moterų, kurios gėrėjosi Čezarės išvaizda ir nuo jo sklindančių 
žavesiu, nors jis ir vilkėjo kardinolo drabužius. 

Čezarė aplankė brolį Chofrė ir brolienę Sančą. Atrodė, kad po Chu- 
ano mirties Chofrė jaučiasi tvirtesnis, labiau pasitiki savimi. Čezarė 
svarstė, ar ir kiti tai pastebi. Sanča irgi pasikeitė. Ji vis dar flirtavo, 
tačiau atrodė malonesnė ir ne tokia energinga kaip anksčiau. 

Per pobūvį Chofrė supažindino Čezarę su aukštu, patraukliu jau- 
nuoliu, kurio protas ir išsiauklėjimas padarė Čezarei gerą įspūdį. 

— Mano broli, kardinole Bordža, leisk pristatyti Bišeljos kunigaikštį 
Alfonsą Aragonietį. 

Kai Alfonsas ištiesė ranką, Čezarę sudomino jo išvaizda. Atletiškai 
sudėto jaunuolio veido bruožai buvo smulkūs, o šypsena tokia spindin- 
ti, kad negalėjai atitraukti žvilgsnio lyg nuo puikaus paveikslo. 

— Man didelė garbė su jumis susipažinti, — nusilenkdamas tarė Al- 
fonsas, o jo balsas buvo toks pat malonus, kaip ir išvaizda. 

Čezarė pritariamai palenkė galvą. Vėliau jaunuoliai pasitraukė nuo 
minios ir kelias valandas praleido vaikščiodami po sodus ir stengda- 
miesi pažinti vienas kitą. 

Alfonsas buvo toks pat išsilavinęs, kaip ir Čezarė, turėjo puikų hu- 
moro jausmą. Jie kalbėjosi apie teologiją, filosofiją ir, žinoma, politiką. 
Atsisveikindamas Čezarė pajuto, kad Alfonsas jam patinka. Jis tarė: 

— Neabejoju, kad tu vertas tapti mano sesers vyru. Esu tikras, kad ji 
bus laiminga su tavim. 

Alfonso akys sužibo: 

— Padarysiu visa, ką galiu, kad taip būtų. 

Čezarė nekantriai laukė susitikimo su seserimi prie Sidabrinio eže- 
ro. Jau daug mėnesių praėjo nuo to laiko, kai jie buvo kartu. Dabar, kai 
Lukrecija jau atsigavo po gimdymo, Čezarė vėl troško su ja mylėtis. 
Gindamas žirgą iš visų jėgų, Čezarė svarstė, apie ką ji nori su juo pasi- 
kalbėti. Pastarosiomis savaitėmis jis nebuvo gavęs žinių nei iš tėvo, nei 
iš Duartės, todėl įtarė, kad priežastys asmeninės, o ne politinės. 

Atvykęs prie ežero anksčiau už Lukreciją, prieš įeidamas į namą jis 
dar pasigėrėjo skaisčiu žydru dangumi, pasimėgavo kaimo ramybe. Pas- 
kui išsimaudęs ir persirengęs sėdėjo gurkšnodamas vyną ir mąstyda- 
mas apie savo gyvenimą. 

Pastaruoju metu nutiko tiek įvykių, tačiau jis buvo tikras, kad ateity- 
je jų bus dar daugiau. Čezarė nusprendė, kad grįžęs iš Florencijos į 
Romą prašys šventąjį tėvą atleisti jį iš kardinolo pareigų. Jis nebegali 
pakęsti veidmainystės, kuri jam teko su kardinolo skrybėle. Čezarė ži- 
nojo, kad bus labai sunku įtikinti šventąjį tėvą, jau ir taip įtempti jų 
santykiai dar labiau pablogės. Po Chuano mirties, užuot tapęs artimes- 
nis Čezarei, tėvas ėmė tolti. 

Čezarė buvo kupinas siekių ir aistrų. Jis troško patirti visavertį gy- 
venimą, tačiau dvejojo. Dabar, kai sesuo turėjo vėl ištekėti, Čezarė ko- 
vojo su savimi. Alfonsas garbingas žmogus ir jam patinka. Ir nors jis 
trokšta laimės seseriai, jaučia pavydą. Sesuo turės vaikų, juos mylės ir 
pripažins savais. O Čezarė, jei likęs kardinolu ir susilauks vaikų, turės 
neigti, kad vaikai jo, arba, dar blogiau, jie bus laikomi neteisėtais, kaip 
ir jis pats. Čezarė mėgino ramintis, slopinti apėmusius jausmus, prie- 
kaištauti sau už trumparegiškumą. Jis priminė sau, kad Lukrecijos san- 
tuoka su Neapolio karaliaus sūnumi — labai svarbi sąjunga Bažnyčiai ir 
Romai. Tačiau jis vis labiau irzo, kad jo gyvenimo tėkmę lemia papras- 
čiausias gimimo atsitiktinumas. 

Popiežius visada mėgavosi gyvenimu, jautėsi patenkintas savo mi- 
sija Bažnyčioje ir ganant žmonių sielas. O Čezarė kovojo su tikėjimu ir 
nejautė tokios gyvenimo aistros. Meilės naktys su kurtizanėmis retai 
suteikdavo malonumą. Vos ką nors gavęs, jis troško daugiau. Chofrė ir 
Sanča atrodo laimingi, paskendę prabangoje, pasinėrę į rūmų reikalus. 
O ir brolio Chuano gyvenimas buvo neblogas - jis buvo laisvas, turtin- 
gas, žymus ir galop sulaukė tokios mirties, kokios buvo nusipelnęs. 

Kai Lukrecija atvyko, Čezarė buvo liūdnas. Bet vos ji puolė jam į 
glėbį ir jis užuodė jos plaukų kvapą, pajuto kūno šilumą, susierzinimas 

ėmė tirpti. Tačiau tik atsitraukęs nuo sesers, kad pažvelgtų į jos veidą, 
jis pamatė, kad ji verkia. 

- Kas atsitiko? — susirūpinęs paklausė jis. — Kas tau, mano meile? 

-— Tėvelis nužudė Perotą, — pasakė ji. Lukrecija nebuvo sakiusi „tė- 
velis“ nuo pat vaikystės. 

— Perotas negyvas? — priblokštas paklausė Čezarė, — Aš liepiau jam 
slėptis, kol sugrįšiu. — Jis giliai atsiduso ir tyliai paklausė: — Kur jis 
buvo rastas? 

Lukrecija tvirtai prisiglaudė prie brolio. 

- Geto tavernoje. Jis niekada nebūtų ėjęs į tokią vietą. 

Čezarė suprato, kad jau tada, kai jis mėgino padėti Perotui, buvo per 
vėlu. Jie su Lukrecija prisiminė, koks Perotas buvo puikus žmogus ir 
kaip troško pasiaukoti dėl meilės. 

- Jis buvo tikras poetas, — pasakė Lukrecija. 

- Jo gerumas verčia mane susigėsti, — tarė Čezarė. — Aš nesu tikras, 
kad būčiau pasielgęs kaip jis, nors tikrai tave myliu. 

— Danguje yra teisybė! — tvirtai pasakė Lukrecija. — Aš tuo nė kiek 
neabejoju. Perotui už drąsą bus atlyginta. 

Slinko valandos. Čezarė ir Lukrecija vaikštinėjo prie ežero, ilgai 
kalbėjosi prie liepsnojančio židinio name. Vėliau jie mylėjosi, ir tai 
buvo dar geriau negu anksčiau. Paskui ilgai gulėjo šalia, nes nė vienas 
nenorėjo nutraukti to tylaus ryšio. 

— Mūsų kūdikis — gražiausias angeliukas, kokį esu regėjusi, — paga- 
liau šypsodamasi pasakė Lukrecija. — Ir jis labai panašus... 

Čezarė pasirėmė ant rankos ir pažvelgė į tyras žydras sesers akis: 

— Panašus į ką? 

Lukrecija nusijuokė. 

—[... mus! — Ji vėl nusijuokė. - Manau, kad mes visi būsim laimingi 
kartu, netgi jei jis tavo sūnus ir niekad negalės būti mano... 

— Svarbiausia, kad mes patys žinom tiesą, — ramino ją Čezarė. 

Lukrecija atsisėdo, įsisupo į šilko drabužį ir išslydo iš lovos. Tada 
tvirtu ir šaltu balsu paklausė: 

— Čezare, kaip tu manai, ar šventasis tėvas blogas? 

Čezarės kūnu perbėgo drebulys. 

- Kartais aš pats nesuvokiu, kas yra blogis. O tu ar visada esi tikra? 

Lukrecija atsigręžė ir pažvelgė į jį: 

- Taip, aš esu tikra, mano broli. Aš atpažįstu blogį. Jis negali nuo 
manęs pasislėpti... 

Kitą rytą Lukrecija išvyko į Romą, o Čezarė dar neturėjo jėgų. Per 
mažai laiko praėjo, kad įstengtų susitikti su tėvu, nes jį kamavo pyktis 
ir kaltė. Dabar, kai Perotas miręs, nėra reikalo skubėti. 


*kk 


Apsivilkęs paprastais kaimiečio drabužiais, Čezarė prijojo Florenci- 
jos vartus. Regis, jis labai seniai buvo šiame mieste. Palikęs prie vartų 
palydovus, jis jojo vienas ir prisiminė pirmąjį apsilankymą Florencijo- 
je. Būdamas paauglys, jis atvyko čia iš mokyklos kartu su Džovaniu 
Medičiu, Tada viskas atrodė kitaip... 

Kadaise Florencija buvo galinga respublika ir tokia išdidi, kad už- 
draudė didikams dalyvauti vyriausybėje. Tačiau iš tiesų Florenciją val- 
dė Medičių šeima, per savo didelį banką ir jo pinigus darydama įtaką 
piliečių išrinktiems pareigūnams. Šitaip Džo tėvas, Lorencas Puikusis, 
sustiprino Medičių šeimos galią. 

Jaunajam Čezarei Bordžai buvo labai įdomu gyventi didingame mies- 
te, kurio valdytojas, beveik visų mylimas Lorencas, buvo vienas turtin- 
giausių ir dosniausių pasaulyje žmonių. Jis duodavo kraitį neturtingoms 
merginoms, kad tos galėtų ištekėti, suteikdavo patalpas dailininkams ir 
skulptoriams bei rėmė pinigais, kad šie galėtų dirbti. Didysis Mikelan- 
dželas jaunystėje gyveno Medičių rūmuose, kur su juo buvo elgiamasi 
kaip su sūnumi. 

Lorencas Medičis pirko knygas iš viso pasaulio, mokėjo didelius 
pinigus už jų vertimą bei perrašinėjimą, kad italai galėtų iš jų mokytis. 
Jis įkūrė filosofijos ir graikų kalbos katedras Italijos universitetuose. 
Lorencas rašė eilėraščius, ir juos palankiai vertino net griežčiausi kriti- 
kai, kūrė muziką įspūdingiems karnavalams. Medičių rūmuose dažnai 
svečiuodavosi įžymūs mokslininkai, poetai, dailininkai ir muzikantai. 

Nors Čezarei buvo tik penkiolika metų, Lorencas ir kiti jo draugijos 
vyrai elgėsi su juo labai pagarbiai. Tačiau geriausi Čezarės prisimini- 
mai apie Florenciją siejosi su pasakojimais, kaip Medičių šeima tapo 
galinga. Jam ypač patiko Džo papasakota istorija, kaip jo tėvas Loren- 
cas vos išvengė didelio sąmokslo, kai buvo jaunas. 

Lorencui buvo dvidešimt metų, kai mirė jo tėvas, ir jis tapo Medičių 
šeimos galva. Tuo metu Medičių bankas aptarnavo popiežių ir daugelį 
karalių. Tai buvo galingiausia pasaulyje finansinė institucija. Tačiau 
Lorencas matė, kad jei nori išvengti į pavojaus, turi sustiprinti savo 
asmeninę valdžią. 

Jis tai padarė finansuodamas dideles liaudies šventes: Arno upėje 
rengė jūrų mūšių vaidinimus, rėmė muzikinius spektaklius didžiojoje 
Santa Croce aikštėje, procesijas, nešančias šventąsias katedros relikvi- 
jas - dyglį iš Kristaus erškėčių vainiko, vinį iš jo kryžiaus ir nuolaužą 
ieties, kuria romėnų karys persmeigė jam šoną. Visas Florencijos krau- 
tuves puošė Medičių vėliava su gerai visiems pažįstamais trimis raudo- 
nais rutuliais. 

Lorencas buvo ir ištvirkęs, ir religingas. Karnavalo dienomis spal- 
vingai išpuoštuose vežimuose gatvėmis važinėdavo gražiausios miesto 
prostitutės, o Didįjį penktadienį būdavo atkuriamos kryžiaus kelio sto- 
tys. Į katedrą žmonės nešdavo žmogaus ūgio Kristaus, Mergelės Mari- 
jos ir šventųjų statulas, leisdavo į orą daugybę baltų balandžių, o jie 
skrisdavo į dangų lyg angelai. Lorencas rengdavo gražuolių konkursus 
garbingų šeimų moterims ir vienuolių procesijas, įspėjančias žmones 
apie pragarą. 

Lorencas turbūt buvo pats negražiausias Florencijos vyras, tačiau 
dėl savo proto ir žavesio turėjo daug meilės romanų. Jo jaunesnis brolis 
ir geriausias palydovas Džulianas buvo išrinktas gražiausių miesto Vy- 
ru jo garbei surengtoje šventėje, kai jis šventė dvidešimt antrąjį gimta- 
dienį 1475 metais. Nenuostabu, kad jis laimėjo, nes jo kostiumą šiai 
progai kūrė Botičelis, o šalmą — Verokjas. Tai kainavo dvidešimt tūks- 
tančių florinų. Florencijos žmonėms buvo labai džiugu matyti, kaip ne- 
gražus, bet dosnus Lorencas be jokio pavydo apkabina savo brolį. 

Tačiau Lorenco galybės ir laimės viršūnėje Medičių šeima tapo ga- 
lingo sąmokslo taikiniu. 

Rūpesčiai prasidėjo, kai Lorencas atsisakė buvusiam popiežiui su- 
teikti didelę paskolą. Pinigų reikėjo pirkti strategiškai svarbiam Imolos 
miesteliui Romanijoje. Popiežių Sikstą įsiutino Lorenco atsisakymas. 
Šis popiežius irgi labai rūpinosi savo šeima — jau buvo įšventinęs kardi- 
nolais septynis sūnėnus, o tikram sūnui Džirolamui norėjo dovanoti 
Imolos miestelį. Kai Lorencas atsisakė duoti paskolą, popiežius keršy- 
damas kreipėsi į Pacių šeimą -— didžiausius Medičių varžovus. 

Pacių šeima ir jos bankas iš karto davė popiežiui penkiasdešimt tūks- 
tančių dukatų, o paskui ėmė domėtis kita pontifikato nuosavybe, ypač 
alūno kasyklomis prie Sidabrinio ežero, visiškai netoli Romos. Tačiau 
popiežius nenorėjo jų parduoti, tikriausiai todėl, kad Lorencas taikyda- 
masis nusiuntė jam gausių dovanų. Vis dėlto įtampa tarp Lorenco ir 
popiežiaus neišnyko. 

Kai popiežius skyrė Frančeską Salvjatį arkivyskupu į Florencijai pri- 
klausančią Pizą, jis pažeidė sutartį: tokiam paskyrimui turėjo pritarti 
Florencijos vadovai. Lorencas uždraudė arkivyskupui užimti šį postą. 

Pacių giminė Florencijoje turėjo daug senesnes šaknis ir aukštesnį 
giminės medį nei Medičiai. Jos galva Jakopas Pacis, vyresnis ir rimtes- 
nis žmogus, nekentė jaunojo Lorenco. 

Arkivyskupą Salvjatį ir Frančeską Pacį irgi kurstė ambicijos bei ne- 
apykanta. Šiedu vyrai susitiko su popiežiumi Sikstu ir įtikino jį, kad 
gali nuversti Medičius. Popiežius davė sutikimą. Tai paskatino senąjį 
Jakopą Pacį, žiaurų ir piktą žmogų, prisidėti prie sąmokslo. 

Sąmokslininkai norėjo nužudyti Lorencą ir jo brolį Džulianą, kai šie 
dalyvaus sekmadienio mišiose. Paskui Pacių rėmėjai ir kariuomenė, pa- 
sislėpusi už miesto sienos, turėjo įsiveržti į miestą ir jį užimti. 

Kad visi atvyktų į bažnyčią tuo pat metu, buvo sutarta, kad nieko 
neįtariantis kardinolas Rafaelis Riarijas, septyniolikametis popiežiaus 
sūnėno sūnus, atvyks aplankyti Lorenco. Kaip ir buvo tikėtasi, Loren- 
cas rengė didelį pokylį kardinolo garbei ir kartu su juo nuėjo į rytines 
mišias. Paskui juos sekė du kunigai Mafėjis ir Stefanas, po sutanomis 
slepiantys durklus. 

Išgirdę zakristijos varpelį prieš pakylėjimą, kai visi tikintieji nuleis 
akis, kunigai turėjo išsitraukti durklus ir atlikti šį piktą darbą. Tačiau 
Lorenco brolis Džulianas dar nebuvo atėjęs į bažnyčią, o sąmokslinin- 
kams buvo liepta nužudyti abu. Frančeskas Pacis nuėjo į Džuliano na- 
mus jo paskubinti. Grįždamas su juo į bažnyčią, jis juokais kumštelėjo 
Džulianą į krūtinę, kad įsitikintų, jog šis po drabužiais neturi šarvų. 

Bažnyčioje Lorencas stovėjo atokiai prie altoriaus. Jis matė, kaip 
brolis Džulianas įėjo į bažnyčią kartu su Frančesku Paciu ir išgirdo 
zakristijos varpelį. Su siaubu jis išvydo, kaip Frančeskas išsitraukia dur- 
klą ir smeigia į Džulianą. Tuo pat metu kažkieno ranka griebė jam už 
peties. Atšokęs jis pajuto šalto metalo prisilietimą prie kaklo, iš žaizdos 
bėgo kraujas. Kūnas instinktyviai atsilošė, Lorencas nusimetė apsiaus- 
tą ir juo atmušė kito kunigo durklą. 

Paskui išsitraukė špagą ir ja atstūmė abu užpuolikus, peršoko per 
altoriaus baliustradą ir nubėgo šoninių durų link. Prie jo atskubėjo trys 
jo draugai. Jie kartu nuėjo į zakristiją ir užstūmė sunkias duris. Tik tada 
Lorencas pasijuto saugus. 

Tuo metu arkivyskupas Salvjatis ir sąmokslininkas Frančeskas Pa- 
cis išbėgo iš katedros šaukdami, kad Medičiai negyvi ir Florencija lais- 

va. Tačiau miesto gyventojai griebėsi ginklų. Arkivyskupo kariauna aikš- 
tėje buvo apsupta ir išžudyta. 

Lorencas išėjo iš zakristijos lydimas draugų ir šalininkų sveikinimo 
šūksnių. Pirmiausia jis pasirūpino jaunojo kardinolo Rafaelio Riarijo 
saugumu, tačiau nesikišo į arkivyskupo ir Frančesko egzekuciją. Išda- 
vikus florencijiečiai pakorė ant katedros langų. 

Kunigus Mafėjį ir Stefaną iškastravo ir nukirto galvas. Jakopą Pacį 
sučiupo, išrengė nuogai ir pakorė šalia arkivyskupo. Pacių rūmus nu- 
siaubė, o visą šeimą ištrėmė iš Florencijos visiems laikams. 


**k+ 


Dabar, po daugelio metų sugrįžęs į tą teisingumo ir prabangos mies- 
tą, Čezarė rado Florenciją visiškai kitokią. 

Miesto gatvėse buvo netvarka, grioviais tekėjo atmatos. Padvėsę pū- 
vantys gyvūnai gulėjo skersgatviuose, dvokas dar didesnis nei Romoje. 
Tiesa, Florenciją buvo pasiekęs maras. Nors kol kas sirgo tik keli žmo- 
nės, liga jau sugniuždė žmonių dvasią. Jodamas gatvėmis, Čezarė gir- 
dėjo įnirtingus ginčus ir matė peštynes, o ausyse skambėjo ne bažnyčių 
varpai, bet pikti riksmai. 

Sustojęs geriausioje užeigoje ir paprašęs kambario pernakvoti, Če- 
zarė nusiramino, kad savininkas jo nepažįsta — net nusigręžė, kol Čeza- 
rė į jo godžią ranką neįspraudė auksinio dukato. 

Gavęs pinigų, užeigos savininkas pasidarė mandagus ir paslaugus. 
Jis nuvedė Čezarę į kambarį. Nors jame buvo nedaug baldų, tačiau jis 
buvo švarus ir patogus. Per langą Čezarė matė aikštę priešais Šventojo 
Morkaus bažnyčią ir pamokslininko Savonarolos vienuolyną. Jis nu- 
sprendė palaukti vakaro ir tik tada eiti pasižvalgyti po miesto gatves. 

Po kelių minučių užeigos savininkas atėjo į kambarį nešinas grafinu 
vyno ir didele lėkšte su sūriu ir vaisiais. Čezarė įsitaisė ant lovos ir 
užmigo... 

Jį aplankė bjaurus sapnas, košmaras, kuriame aplink jį skriejo kry- 
žiai, bažnytinės taurės, apdarai ir kiti bažnytiniai reikmenys. Griaus- 
mingas balsas liepė jam paimti aukso taurę, tačiau ją sugriebęs jis pa- 
matė rankoje pistoletą: Nors Čezarė ir bandė jį suvaldyti, ginklas iššovė 
pats. Paskui, kaip visuose sapnuose, scena pasikeitė ir Čezarė atsidūrė 
puotoje. Jis sėdėjo priešais savo tėvą, seserį ir jos sužadėtinį kunigaikš- 
tį Alfonsą. Šypsena jo veide virto grimasa, auksinis pistoletas iššovė ir 
suknežino gal sesers, gal Alfonso veidą — Čezarė jau prastai bematė. 

Jis pabudo išpiltas prakaito. Girdėjo miestiečių balsus, šūksnius aikš- 
tėje po langu. Visas drebėdamas, jis išlipo iš lovos ir pažiūrėjo pro lan- 
gą. Čia ant sukaltos medinės pakylos stovėjo pamokslininkas Savona- 
rola. Jis pradėjo karštai melstis Viešpačiui nuo aistros virpančiu balsu, 
o paskui užtraukė giesmę Dievo šlovei. Miestiečių balsai aikštėje prita- 
rė giesmei. Bet neilgai trukus pamokslininkas ėmė plūsti Romą. 

- Popiežius Aleksandras - netikras popiežius, — šaukė vienuolis sod- 
riu balsu, kupinu aistros. - Humanistų protai gali iškreipti tiesą ir nesą- 
monę paversti išmintimi. Bet yra juoda ir balta, yra blogis ir gėris, todėl 
reikia suprasti, kad tai, kas nėra gėris, yra blogis. 

Čezarė įsižiūrėjo į tą žmogų. Liesas, asketiškas, apsirengęs rudu do- 
minikono abitu su gobtuvu, bruožai šiurkštūs, tačiau neatrodo nemalo- 
nūs. Viršugalvyje išskusta tonzūra, rankos tvirtai brėžia paraboles, kai 
jis mosuoja sustiprindamas savo žodžius. 

— Šis popiežius išlaiko kurtizanes! — rėkė jis. — Jis žudo ir nuodija. 
Romos dvasininkai samdosi berniukus ir vagia iš vargšų, kad turtingie- 
ji miegotų pūkų pataluose. Jie valgo iš auksinių indų ir joja ant vargšų 
nugarų. 

Miestiečiai vis dar plūdo į aikštę. Čezarė pajuto, kad šitas žmogus jį 
keistai žavi. Jis klausėsi kaip užkerėtas, lyg nepažintų žmonių, apie 
kuriuos kalba vienuolis. 

Susirinkus didelei miniai, pasigirdo piktų šūksnių, tačiau kai vie- 
nuolis vėl pradėjo kalbėti, įsivyravo tokia tyla, kad galėjai išgirsti iš 
dangaus krintančią žvaigždę. 

— Dangaus Dievas amžiams nutrenks jūsų sielas į pragarą, o tie, ku- 
rie klausysis šių pagonių kunigų, bus prakeikti. Išsižadėkite žemiškųjų 
gėrybių ir sekite šventojo Dominyko pavyzdžiu. 

Kažkas iš minios sušuko: 

- Bet vienuolyne jus maitina turtuoliai! Jūsų lėkštės ne medinės, o 
ant kėdžių pliušo pagalvės. Jūs šokate pagal jų dūdą! 

Savonarola krūptelėjo ir prisiekė: 

— Nuo šios dienos neimsime pinigų iš turtuolių. Šventojo Morkaus 
vienuoliai valgys tik tai, ką paaukos gerieji Florencijos žmonės. Pakan- 
ka pavalgyti kartą per dieną. Visa kita išdalysime vargšams, kurie kas 
vakarą susirenka šioje aikštėje. Niekas neliks alkanas. Bet tai rūpestis 
dėl kūnų. Norėdami išgelbėti sielas, privalote išsižadėti Romos popie- 
žiaus. Jis turi sugulovių. Jo duktė — prostitutė, mieganti su savo tėvu ir 
su broliu — ir su poetais. 

Čezarė jau išgirdo pakankamai. Kai popiežius tai sužinos, ne tik eks- 
komunikuos Savonarolą, bet ir apkaltins erezija. 

Paties Čezarės nuomonė apie šį žmogų buvo dvejopa. Jis manė, kad 
Savonarola aiškiaregys, bet kartu ir beprotis. Kas šitaip pasmerktų save 
kankinystei, žinodamas, kuo tai baigsis? Kita vertus, kas gali žinoti, 
kokie vaizdiniai ir ženklai knibžda kitų žmonių smegenyse? Nepaisy- 
damas visos šios logikos, Čezarė suprato, kad Savonarola pavojingas ir 
kažką reikia daryti. Jis gali paveikti naująją Florencijos sinjoriją. Jei 
sinjorija uždraus Florencijai dėtis į Šventąją sąjungą, tėvo planams su- 
vienyti Romaniją nelemta išsipildyti. 

To negalima leisti. 

Čezarė greit apsirengė. Kai jis skverbėsi per gatvės minią aikštės 
link, liesas išblyškęs jaunuolis juodu apsiaustu, visa galva žemesnis už 
Čezarę, prisiartino ir sukuždėjo: 

— Kardinole? 

Čezarė atsigręžė, ranka jau siekė špagos, paslėptos po apsiaustu. 

Tačiau jaunuolis pagarbiai nulenkė galvą ir prisistatė: 

— Aš esu Nikolas Makiavelis. Mums reikia pasikalbėti. Šiuo metu 
jums pavojinga būti Florencijos gatvėse. Eisite su manimi? 

Čezarės žvilgsnis sušvelnėjo, Makiavelis paėmė jį už parankės ir 
nusivedė į savo butą toliau nuo aikštės. 

Gerais baldais apstatyti kambariai buvo pilni knygų. Kėdės ir grin- 
dys nuklotos įvairiausiais popieriais. Akmeniniame židinyje degė nedi- 
delė liepsna. 

Makiavelis nukraustė vieną kėdę ir pasiūlė Čezarei. Apsidairęs kam- 
baryje, Čezarė pasijuto keistai jaukiai. Makiavelis įpylė po taurę vyno 
ir atsisėdo priešais. 

-— Jums gresia pavojus, kardinole, — įspėjo. — Savonarola tiki savo 
šventa misija. Jis siekia, kad popiežius Bordža būtų nuverstas nuo sos- 
to, o Bordžų šeima sunaikinta. 

— Esu girdėjęs apie jo religinius prieštaravimus mūsų pagoniškam 
elgesiui, — nusišaipė Čezarė. 

— Savonarolą lanko regėjimai, - tarė Makiavelis. — Iš pradžių saulė 
krito iš dangaus — ir mirė Lorencas Puikusis. Paskui staigus Viešpaties 
kalavijas iš šiaurės nukirto tironą - ir pas mus įsiveržė prancūzai. Savo- 
narola daro didelę įtaką mūsų miesto žmonėms. Visi bijo dėl savęs ir 
savo šeimų, tiki, kad šis pranašas geba numatyti ateitį. Jis kalba, kad 
vienintelė malonė ateis su angelais baltais drabužiais, kai bus sunaikin- 
ti blogieji, o gerųjų sielos laikysis Dievo įsakymų ir atgailaus. 

Čezarė pripažino, kad Savonarolos kalbose yra tiesos. Tačiau joks 
žmogus neįstengtų tikėti vienuolio regėjimais ir ramiai gyventi šiame 
pasaulyje. Jei žmogus, kurį aplanko regėjimai, nusprendžia skelbti sa- 
vo tiesas, jis privalo numatyti ir savo likimą. Čezarė niekada netikės 
tokiais regėjimais, nes jie neigia laisvą žmogaus valią. Jei likimas visa- 
da laimi, koks tada žmogaus vaidmuo? Jei žaidimo rezultatas iš anksto 
numatytas, Čezarė nenori jame dalyvauti. 

Čezarės dėmesys vėl sugrįžo prie Makiavelio. 

— Popiežius jau ekskomunikavo vienuolį. Jei jis toliau kurstys 
liaudį, bus pasmerktas myriop, kaipgi kitaip šventasis tėvas galėtų 
jį nutildyti. 

Vėlų vakarą grįžęs į užeigos kambarį, Čezarė vis dar girdėjo Savo- 
narolos balsą, besiskverbiantį pro langą. Vienuolio balsas atrodė toks 
pat stiprus. 

— Aleksandras Bordža yra pagonių popiežius ir įkvėpimo semiasi iš 
pagoniškų Egipto dievų. Jis mėgaujasi pagoniškais malonumais, o mes, 
tikro tikėjimo išpažinėjai, turim kentėti. Pildydami savo skrynias, Ro- 
mos kardinolai kasmet užkrauna vis didesnę naštą ant piliečių pečių. 
Mes ne asilai, kad neštume šitokį svorį. 

Jau migdamas Čezarė vėl išgirdo jo aistringą balsą ir pasmerkimo 
žodžius: 

- Ankstyvojoje Bažnyčioje taurės buvo medinės, bet dvasininkų do- 
ra auksinė. O šiais tamsiais laikais, kai turim Romos popiežių ir kardi- 
nolus, taurės auksinės, bet dvasininkų dora medinė. 


PENKIOLIKTAS SKYRIUS 


Vos įėjęs į jaukius Vanocos Katanei užmiesčio namus, Aleksandras 
prisiminė kartu praleistus metus, vakarus, kai jie vakarieniaudavo žva- 
kių apšviestame valgomajame, šiltas vasaros naktis, kurias praleisdavo 
prabangiame miegamajame viršuje, kai jo jausmus audrindavo jazminų 
kvapas, besiskverbiantis pro atvirą langą ir užpildantis tamsų kambarį. 
Jis prisiminė ramybę ir meilę, kuri apimdavo, kai jos šiltas kūnas glaus- 
davosi prie jo. Tomis visiškos ekstazės naktimis Aleksandras ypač stip- 
riai išgyvendavo tikėjimą Dievu. Kaip tik tada jis davė savo nuošir- 
džiausius įžadus tarnauti šventajai motinai Bažnyčiai. 

Vanoca sutiko Aleksandrą šiltai kaip visada. Prisiminimų užvaldy- 
tas popiežius nusišypsojo ir atsitraukė atgal, pažvelgė į ją meiliai ir 
susižavėjęs. 

— Tu- vienas iš Dievo stebuklų, - pasakė jis. - Kasmet vis labiau 
gražėji. 

Vanoca apkabino jį ir nusijuokė: 

- Bet nesu pakankamai jauna tau, Rodrigai, ar ne? 

Aleksandro balsas skambėjo švelniai ir ramiai: 

— Dabar aš popiežius, Vanoca. Viskas kitaip nei tada, kai buvom 
jaunesni. 

— O kas kitaip - La bella? - paerzino Vanoca. Aleksandras paraudo, 
bet ji plačiai nusišypsojo: - Nepriimk visko taip rimtai, Rigai, aš juo- 
kauju. Juk žinai, kad aš nepavyduliauju nei Džulijai, nei kitoms. Mes 
buvom geri meilužiai, dabar esam geri draugai, o tikrą draugą visada 
sunkiau rasti negu meilužį. 

Vanoca nusivedė Aleksandrą į biblioteką ir pripylė po taurę vyno. 

- Taigi, Vanoca, - prakalbo Aleksandras, — kodėl mane pasikvietei? 
Gal nesiseka su vynuogynais ir užeigomis? 

Vanoca atsisėdo priešais popiežių ir maloniai prašneko: 

— Priešingai, viskas sekasi puikiai, pelnas didelis. Nėra tos dienos, 
kad aš nesijausčiau dėkinga už tavo dosnumą. Tačiau aš tave būčiau 
mylėjusi net ir tada, jei tu man nieko nebūtum dovanojęs. Aš pati bū- 
čiau apipylusi tave dovanomis, jei tik būčiau įstengusi. 

- Žinau, bet jei išsikvietei mane ne dėl to, tai kas tave jaudina ir kuo 
galiu padėti? 

Tamsios Vanocos akys surimtėjo: 

— Dėl mūsų sūnaus, Rigai. Čezarės. Tu privalai priimti jį tokį, koks 
jis yra. 

Aleksandras susiraukė ir ėmė aiškinti: 

— Aš jį gerai permatau. Jis protingiausias iš mūsų vaikų. Kada nors 
jis taps popiežiumi. Kai aš mirsiu, išrinks jį — kitaip jo gyvybė, o gal ir 
tavo, atsidurs pavojuje. 

Kol Aleksandras kalbėjo, Vanoca atidžiai klausėsi, bet kai jis baigė, 
ji ėmė prieštarauti: 

— Čezarė nenori būti popiežius, Rigai. Netgi nenori būti kardinolas. 
Privalai tai suprasti. Jis karys, meilužis, žmogus, trokštantis visaverčio 
gyvenimo. Nei turtai, kuriuos gali jam duoti, nei meilužės neužpildo jo 
širdies, visos privilegijos ir nuosavybė vis tiek palieka jį tuščią. Jis nori 
kovoti su buliais, Rigai, o ne leisti bules. 

Aleksandras tylėdamas susimąstė, paskui paklausė: 

— Ar jis pats tau tai sakė? 

Vanoca nusišypsojo ir prisėdo arčiau. 

— Aš jo motina, - tarė, — Nereikia sakyti, aš pati suprantu, ir tu turė- 
tum suprasti. 

Staiga Aleksandro išraiška sugriežtėjo: 

- Jei aš būčiau tiek pat jo tėvas, kaip tu esi motina, galbūt ir man 
būtų aišku... 

Vanoca Katanei nulenkė galvą lyg melsdamasi. Kai vėl ją pakėlė, 
akys buvo skaidrios, balsas stiprus. 

- Rigai, aš pasakysiu tai tik vieną kartą, nes nematau reikalo teisin- 
tis. Tačiau tu turi teisę žinoti. Taip, tiesa, kad Džulianas dela Roverė 
buvo mano meilužis prieš mums susipažįstant. Tiksliau, iki tada, kai 
mano širdis šoktelėjo vos išvydus tave. Aš neapsimetinėsiu ir nesaky- 
siu, kad tada buvau nekalta mergelė, nes žinai, kad tai netiesa. Bet pri- 
siekiu tau savo garbe Dievo Motinos akivaizdoje, kad Čezarė tikrai yra 
tavo sūnus. 

Aleksandras papurtė galvą, jo žvilgsnis sušvelnėjo. 

— Aš niekada nebuvau tuo tikras, Vanoca. Juk supranti, kad niekada 
negalėjau būti tikras. Todėl negalėjau pasitikėti tuo, ką jaučiu berniu- 
kui ar ką jis jaučia man. 

Vanoca palietė Aleksandro ranką. 

— Anksčiau mes negalėjom apie tai kalbėti, nes norėdama apsaugoti 
tave ir mūsų sūnų aš turėjau leisti Džulianui manyti, kad Čezarė - jo 
sūnus. Bet prisiekiu Kristumi, tai melas. Padariau tai, kad Džulianas 
mums nekenktų, nes jo širdis nei tokia gera, nei tokia atlaidi kaip tavo. 
Vienintelė apsauga nuo jo keršto buvo leisti jam manyti, kad tavo sū- 
nus - tai jo sūnus. 

Aleksandras valandėlę kovojo su savimi. 

— O iš kur dabar mes abu galim žinoti, kad tai tiesa? Ar galim 
būti tikri? 

Vanoca suėmė popiežiaus ranką, pakėlė prieš jo akis ir lėtai atsu- 
ko delnu. 

- Apžiūrėk ranką, Rigai. Atidžiai apžiūrėk jos kiekvieną linkį ir for- 
mą. O paskui ištyrinėk sūnaus ranką. Nuo pat tos akimirkos, kai jis 
gimė, aš gyvenau baimėje, kad kas nors kitas pastebės tai, kas taip aki- 
vaizdu man, ir tada mes viską prarasim. 

Staiga Aleksandras suprato, kodėl Džulianas dela Roverė toks prie- 
šiškas jam, taip pavydi ir jo nekenčia: Aleksandras atėmė visa, ką dela 
Roverė manė esant jo — popiežystę, meilužę ir sūnų. 

Kardinolams nebuvo paslaptis, kad dela Roverė mylėjo tik vieną 
kartą — Vanoca buvo didžioji jo gyvenimo meilė. Jis jautėsi labai paže- 
mintas, kai ji paliko jį dėl Rodrigo Bordžos. Iki tol jo akyse švietė 
džiaugsmas, jis greit prapliupdavo juoku, o kai Vanoca išėjo, jis tapo 
pagiežingas, piktas ir uolus dvasininkas. Be to, jis neturėjo nė vieno 
sūnaus, vien tik dukteris. Dievas siuntė jam sunkų išmėginimą. 

Aleksandrą užliejo didžiulio palengvėjimo banga. Dabar, kai išdrįso 
prisipažinti sau, kas visados jam kėlė įtarimą — jis nebuvo tikras, ar 
Čezarė jo sūnus, - jis suprato daug daugiau. Jei Aleksandras nebūtų 
taip aistringai mylėjęs Vanocos ir ja žavėjęsis, būtų paklausęs anks- 
čiau, išvengęs didelių kančių ir apsaugojęs nuo jų Čezarę. Tačiau gy- 
venti be Vanocos, bijoti ją prarasti atrodė per didelė kaina, todėl jis 
taip ir nepaklausė. 

— Aš apsvarstysiu tavo pasiūlymą dėl mūsų sūnaus, — pasakė Alek- 
sandras, — ir pasikalbėsiu su Čezare apie jo pašaukimą, jei jis norės su 
manim kalbėtis. 

Vanocos balsas buvo pilnas užuojautos: 

-— Brangusis Rigai, mūsų sūnus Chuanas mirė. Be jo mūsų gyveni- 
mas niekada nebus toks pat. Bet mūsų Čezarė gyvas, reikia, kad jis 
vadovautų tavo kariuomenei. Kas vadovaus, jei ne jis? Chofrė? Ne, 
Rigai, tai turi būti Čezarė, nes jis yra karys. Bet jei reikalauji jo gyvy- 
bės, turi iš meilės jį ir išlaisvinti. Tegul kas nors kitas bus popiežius. 
Mes visi buvome laimingi. 

Kai atsistojęs Aleksandras pasilenkė pabučiuoti Vanocai skruostą, 
užuodė jos kvepalus. Ketino jau eiti, bet pajuto, kad visai to nenori. 

Vanoca stovėjo tarpduryje ir šypsodamasi mojo ranka: 

— Pasižiūrėk į jo rankas, Rigai, ir būk ramus. 


**+ 


Vos grįžęs iš Florencijos į Romą, Čezarė nuėjo pasikalbėti su tėvu ir 
Duarte Brandao. Jie užsidarė vidiniame kambaryje, išpuoštame gobele- 
nais ir įmantriai drožinėtomis skryniomis, kuriose buvo laikomi popie- 
žiaus apdarai. Jie nesistengė būti oficialūs. Popiežius taip šiltai apkabi- 
no sūnų, kad Čezarė iškart tapo budrus. 

Pirmas prašneko Duartė: 

— Ar Florencijos pranašas iš tiesų toks pavojingas mums, kaip 
kalbama? 

Čezarė atsisėdo į krėslą su pagalvėmis priešais Duartę ir tėvą. 

—Jis puikus oratorius, didžiulės minios miestiečių suplaukia paklau- 
syti pamokslo lyg į karnavalą. 

— Apie ką jis kalba? — pasidomėjo Aleksandras. 

— Apie reformą ir Bordžų šeimos privilegijas. Jis mus kaltina įvai- 
riomis nuodėmėmis, gąsdina žmones, kad ištikimybė šventajai Romos 
Bažnyčiai ir pagarba popiežiui užtrauks jiems amžiną prakeiksmą. 

Aleksandras atsistojo ir ėmė vaikštinėti po kambarį. 

— Gaila, kai tokį šviesų protą apninka demonai. Man patiko jo raštai. 
Girdėjau, kad jis mėgsta gamtos pasaulį, kad giedromis naktimis žadi- 
na visus vienuolius ir kviečia eiti į kiemą grožėtis žvaigždėmis. 

— Tėve, dabar Savonarola mums kelia pavojų, — pertraukė jį Čeza- 
rė. — Jis reikalauja griežtų reformų. Jis išvien su prancūzais ir reikalau- 
ja, kad popiežiaus valdžia atitektų tiktai doram žmogui. Be abejonės, 
jis turi galvoje dela Roverę. 

Aleksandras suirzo. Jis atsigręžė į Duartę ir tarė: 

— Aš dvejoju, kai reikia priversti išpažinti savo nuodėmes žmogų, 
kuris gerai tarnavo Bažnyčiai, tačiau bijau, kad privalau tai padaryti. 
Duarte, pasidomėk, ar įmanoma šį klausimą išspręsti greitai, nes reikia 
įvesti tvarką Florencijoje, kol nepadaryta dar daugiau žalos. 

Duartė nusilenkė ir išėjo. 

Aleksandras pagaliau įsitaisė ant sofos ir mostelėjo Čezarei sėstis 
ant minkštos aksominės kėdutės. Jo veidas buvo ramus, bet akys žvelgė 
neįtikėtinai skvarbiai, to jis niekada nedarydavo viešai. Popiežius pra- 
kalbo beveik oficialiai: 

- Atėjo laikas, kai tu privalai man atvirai pasakyti, kas yra tavo šir- 
dyje. Ar tu myli šventąją Bažnyčią taip pat kaip aš? Ar paaukosi jai 
savo gyvenimą kaip aš? 

Viskas buvo taip, kaip Čezarė ir tikėjosi. Jis aiškiai parodė tėvui, 
kad yra kareivis, o ne kunigas. Jis rūpestingai apsvarstė atsakymą. Po- 
piežius privalo juo visiškai pasitikėti. Čezarė žinojo, kad tėvas myli jį 
mažiau negu Chuaną, bet buvo tikras, kad vis dėlto myli. Jis taip pat 
suvokė, kad turi saugotis tėvo gudrumo - ginklo, kuriuo jis pasinaudo- 
ja netgi prieš tuos, kuriuos labiausiai myli ir garbina. Tad Čezarė pasi- 
ruošė saugoti savo baisiausias paslaptis. 

— Tėve, - galop prakalbo jis, — turiu prisipažinti esąs per daug pri- 
klausomas nuo žemiškų pagundų, kad galėčiau tarnauti Bažnyčiai taip, 
kaip tu trokšti. O aš nenorėčiau pasmerkti savo sielos pragaro kančioms. 

Aleksandras išsitiesė, kad galėtų pažvelgti tiesiai sūnui į akis. 

- Jaunystėje aš buvau labai panašus į tave. Niekas nė nesapnavo, 
kad tapsiu popiežiumi, bet aš keturiasdešimt metų stengiausi ir tapau 
geresniu žmogumi ir geresniu kunigu. Taip gali atsitikti ir tau. 

— Aš to nenoriu, - ramiai atsakė Čezarė. 

— Kodėl ne? Juk tau patinka valdžia ir pinigai. Šiame pasaulyje vyrai 
privalo dirbti, kad išliktų. Su savo talentais tu galėtum iškelti Bažnyčią 
į deramą aukštumą. — Aleksandras trumpai nutilo. — Ar tavo sąžinę sle- 
gia koks nors didelis nusikaltimas, dėl kurio tu manai negalįs tarnauti 
Bažnyčiai? 

Dabar Čezarė viską suprato: tėvas nori, kad jis prisipažintų apie kū- 
niškus ryšius su Lukrecija. Bet jei prisipažintų, tėvas tikrai jam niekada 
neatleistų. Nors tiesą nuslėpti buvo sunku, Čezarė suprato, jog tėvas 
nori įtikinamo melo. 

— Taip, - atsakė Čezarė. — Padariau didelį nusikaltimą, bet jei jį iš- 
pažinsiu, savo širdyje tu mane pasmerksi. 

Aleksandras palinko į priekį. Jo akys vėrė kiaurai, jose nebuvo jokio 
atlaidumo. Nors tą akimirką Čezarė buvo tikras, kad tėvas atspėjo visus 
tuos metus jį buvus Lukrecijos meilužį, bet negalėjo suvaldyti triumfo 
jausmo, kad pavyko pergudrauti tėvą. 

— Nėra nieko, ko Dievas neatleistų, - pasakė Aleksandras. 

Čezarė prašneko tyliai, nes žinojo, kokį įspūdį padarys jo žodžiai: 

— Aš netikiu nei Dievo, nei Kristaus, nei Švenčiausiosios Mergelės, 
nei šventųjų. 

Akimirką Aleksandras atrodė priblokštas, bet tuoj atsitokėjo: 

- Taip sako daugelis nusidėjėlių, nes bijo bausmės po mirties, — 
tarė jis. — Todėl jie mėgina išsižadėti tiesos. Ar dar turi kokių nors 
nuodėmių? 

Čezarė nepajėgė suvaldyti šypsenos: 

- Taip, aš sanguliavau, troškau valdžios, žudžiau, bet tik pavojingus 
priešus, melavau, bet tu visa tai žinai. Daugiau neturiu ko išpažinti. 

Aleksandras suėmė Čezarės rankas ir atidžiai jas apžiūrėjo. 

-— Klausyk, mano sūnau, - tarė jis, - žmonės praranda tikėjimą, nes 
neištvėrę šio pasaulio žiaurumų suabejoja amžinuoju ir mylinčiu Die- 
vu, jo begaline malone, šventąja Bažnyčia. Tačiau tikėjimą reikia gai- 
vinti darbais. Netgi šventieji buvo veiklūs žmonės. Aš nevertinu tų šventų 
žmonių, kurie ilgus metus atsiskyrę nuo pasaulio ir užsidarę vienuoly- 
nuose svarsto paslaptingus žmonijos kelius. Jie nieko neduoda gyvajai 
Bažnyčiai ir nepadeda jai išlikti šiame laikinajame pasaulyje. Tokie žmo- 
nės, kaip tu ir aš, privalo atlikti savo ypatingą užduotį. Nors, — Alek- 

sandras įsakmiai kilstelėjo popiežiaus smilių, — mūsų sieloms gali tekti 
kurį laiką praleisti skaistykloje. Pagalvok, kiek dar net negimusių krikš- 
čionių sielų mes išgelbėsime per būsimus amžius. Jos visos ras išsigel- 
bėjimą stiprioje šventojoje Katalikų Bažnyčioje. Kai aš kalbu maldas 
ar išpažįstu nuodėmes, nusiraminu dėl kai kurių savo darbų. Nesvarbu, 
kad mūsų humanistai — tie, kurie tiki graikų filosofais, — teigia, kad eg- 
zistuoja tik žemiškasis gyvenimas. Visagalis Dievas yra, jis atlaidus ir 
supratingas. Toks mūsų tikėjimas. Ir tu privalai tuo tikėti. Gyvenk su 
savo nuodėmėmis, išpažink jas ar neišpažink, bet niekada neprarask 
tikėjimo, nes be jo nieko nėra. 

Ši kalba visiškai nesujaudino Čezarės. Tikėjimas neišspręs jo pro- 
blemų. Šioje žemėje jis privalo būti galingas, kitaip jo galva papuoš 
Romos sienas. Jis trokšta turėti žmoną ir vaikų, todėl privalo būti tur- 
tingas ir galingas, netapti valdžios neturinčiųjų bandos nariu. Jei nori 
tai įgyti, jis privalo padaryti tokius darbus, už kuriuos jo tėvo Dievas 
privers jį kentėti. Tai kodėl jis turėtų tikėti tokį Dievą? Jis - gyvybingas 
dvidešimt trejų metų jaunuolis. Vynas, geras maistas, moterys taip įau- 
gę jam į kraują, kad jis netiki savo mirtimi, nors mirtis, pasiglemždama 
kitų gyvybę, jau daug kartų įrodė savo buvimą. 

Tačiau Čezarė nulenkė galvą ir tarė: 

— Aš tikiu Romą, tėve. Už ją atiduosiu gyvybę, jei tu duosi man 
ginklą. 

Aleksandras vėl atsiduso. Jis nebepajėgia ilgiau kovoti su sūnumi, 
nes pripažįsta, kad Čezarė galėtų būti jo galingiausias ginklas. 

— Tada privalom aptarti planą. Aš tave paskirsiu popiežiaus kariuo- 
menės vyriausiuoju vadu. Tu susigrąžinsi Popiežiaus sritis ir tapsi Ro- 
manijos kunigaikščiu. Ateis diena, kai mes suvienysim visus didžiuo- 
sius Italijos miestus, nors dabar tai atrodo neįmanoma, — Veneciją, ku- 
rios žmonės gyvena ant vandens lyg žalčiai, suktus Florencijos 
sodomitus, pasipūtusią Boloniją, kuri tokia nedėkinga motinai Bažny- 
čiai. Tačiau reikia pradėti nuo pradžių. Tu privalai tapti Romanijos šei- 
mininku, todėl pirmiausia turi vykti ten. Po kelių dienų susirinks kon- 
sistorija, ir tu sugrąžinsi raudonąją skrybėlę. Tada aš tave paskirsiu sa- 
vo karvedžiu. Turtus, kuriuos prarasi atsisakęs bažnytinių pareigų, 
atgausi kare. 

Čezarė nulenkė galvą. Dėkodamas jis tarsi mėgino pabučiuoti po- 
piežiaus pėdą, tačiau taip lėtai, kad Aleksandras nekantriai pasislinko ir 
pasakė: 

t. Likas Lk: 


— Mylėk Bažnyčią labiau, o tėvą mažiau. Savo paklusnumą įrodyk 
man darbais, o ne formaliais gestais. Tu mano sūnus, ir aš tau atleidžiu 
visas nuodėmes, kaip ir bet kuris tėvas. 

Pirmą kartą, kiek Čezarė įstengė atsiminti, jis pasijuto savo likimo 
šeimininkas. 


*k+ 


Tą vakarą, kai buvo pasirašyta galutinė sutartis dėl popiežiaus duk- 
ters Lukrecijos ir kunigaikščio Alfonso santuokos, Aleksandras kalbė- 
jo Duartei: 

— Noriu vėl išgirsti Lukrecijos juoką. Ji per ilgai išbuvo rimta. 

Popiežius matė, kokie sunkūs buvo jo dukteriai pastarieji metai, ir 
tikėjosi atlyginti jai už patirtą sielvartą, kad užsitikrintų jos ištikimybę. 
Prisiklausęs kalbų, kad Alfonsas Aragonietis yra „gražiausias vyras im- 
perijos mieste“, popiežius norėjo nustebinti dukterį ir reikalavo jo atvy- 
kimą į Romą išlaikyti paslaptyje. Jaunasis Alfonsas įjojo į Romą anksti 
ryte, lydimas tik septynių palydovų. Likusieji iš penkiasdešimties ka- 
rių, kartu atkeliavusių iš Neapolio, liko Marino miestelyje. Alfonsą su- 
tikę popiežiaus pasiuntiniai iš karto atlydėjo jį į Vatikaną. Kai popie- 
žius įsitikino, kad jaunuolis tikrai gražus ir gerai išauklėtas, jis raitas 
buvo nulydėtas į Santa Maria in Portico rūmus. 

Lukrecija stovėjo balkone, tyliai niūniavo ir žiūrėjo į gatvėje žaidžian- 
čius vaikus. Ji galvojo apie vyrą, už kurio turi ištekėti, nes tėvas buvo 
pranešęs, kad jis atvyks šios savaitės gale. Ji nekantriai laukė to susitiki- 
mo, nes apie jokį kitą vyrą jos brolis Čezarė nebuvo tiek kalbėjęs. 

Staiga Alfonsas pasirodė gatvėje ir atsidūrė tiesiai prieš ją. Lukreci- 
ja pažvelgė į jaunąjį kunigaikštį, ir jos širdis ėmė smarkiai plakti, - taip 
buvo tik kartą gyvenime. Jai ėmė linkti keliai, ir Džulija su viena rūmų 
dama turėjo ją prilaikyti, kad išstovėtų. Moterys atėjo įspėti Lukreci- 
jos, kad atvyko Alfonsas, bet pavėlavo. 

— Garbė Viešpačiui, — šypsodamasi pasakė Džulija. — Argi jis ne pats 
gražiausias iš tavo sutiktų vyrų? 

Lukrecija tylėjo. Tą akimirką Alfonsas pažvelgė į viršų ir pamatė ją. 
Jis irgi buvo priblokštas ir neteko žado, lyg koks magas būtų jį užhip- 
notizavęs. 

Likusias šešias dienas iki vestuvių iškilmių Lukrecija ir Alfonsas 
lankėsi pobūviuose, ilgas valandas vaikščiojo užmiestyje. Jie naršė po 
parduotuves ir Romos gatves, vėlai gulė, anksti kėlė. 

Lukrecija kaip vaikystėje įbėgo į tėvo kambarius ir džiaugsmingai jį 
apkabino: 

— Tėveli, kaip galėčiau tau atsidėkoti? Ar žinai, kokią laimingą tu 
mane padarei? 

Aleksandro širdį užplūdo džiaugsmas. 

— Trokštu tau to paties, ko tu pati trokšti... Ir netgi didesnių lobių, 
negu tu gali įsivaizduoti, - pasakė jis. 

Tuoktuvių ceremonija buvo panaši į pirmąją — iškilminga ir pom- 
pastiška. Tačiau šįkart Lukrecija noriai davė priesaiką ir vargu ar pa- 
stebėjo nuogą kardą, kurį laikė virš jos galvos ispanų karo vadas Ser- 
viljonas. 

Tą naktį, po vestuvių puotos, Lukrecija ir Alfonsas laimingi įteisino 
vedybų sutartį popiežiaus, Askanijo Sforcos ir dar vieno kardinolo aki- 
vaizdoje, ir vos tik leido protokolas, išvyko į Santa Maria in Portico 
rūmus, kur kartu praleido tris paras. Jiems reikėjo tik vienas kito. Pirmą 
kartą gyvenime Lukrecija pajuto teisėtos meilės laisvę. 

Pasibaigus vestuvių iškilmėms, Čezarė vienas vaikštinėjo po savo 
apartamentus Vatikano rūmuose. Jam galva svaigo nuo minčių ir planų, 
kuriuos reikės įgyvendinti tapus vyriausiuoju kariuomenės vadu, tačiau 
širdį slėgė sunkus akmuo. 

Per sesers vestuves jis elgėsi labai santūriai, netgi pasirodė apsiren- 
gęs stebuklinguoju vienaragiu, simbolizuojančiu skaistybę ir tyrumą. 
Jis vaidino spektaklyje, kurio pageidavo Aleksandras, pažiūrėjęs Luk- 
recijos ir Sančos šokio. Popiežiui labai patiko jaunos šokančios mote- 
rys spalvingais drabužiais, besisukančios pagal greitą, iš vaikystės pa- 
žįstamą ispanų šokio ritmą, patiko klausytis greito kaukšėjimo į mar- 
muro grindis. 

Čezarė išgėrė per daug, bet vynas leido ištverti vakarą. Dabar išsi- 
blaivęs jis jautėsi vienišas ir neramus. Šiandien Lukrecija atrodė gra- 
žesnė negu paprastai. Su tamsiai raudona vestuvių suknia, išsiuvinėta 
brangakmeniais ir juodu aksomu, pasipuošusi perlais, ji atrodė lyg im- 
peratorė. Lukrecija buvo jau nebe vaikas, o tikra karalienė. Per laiką, 
prabėgusį nuo pirmųjų vedybų, ji tapo savo namų šeimininke, pagimdė 
kūdikį ir laisvai jautėsi draugijoje. Iki šios dienos Čezarė beveik nepa- 
stebėjo, kaip sesuo pasikeitė. Apsirengęs kardinolo drabužiais, jis ją 
palaimino ir linkėjo laimės, tačiau širdyje jautė augantį pyktį. 

Po ceremonijos Lukrecija kelis kartus sugavo Čezarės žvilgsnį ir 
raminamai šypsojosi. Bet vėliau kreipė į jį vis mažiau dėmesio. Kas 
kartą, kai Čezarė prieidavo norėdamas pasikalbėti, ji gyvai šnekučiuo- 
davosi su Alfonsu. Linksma ir besišypsanti sesuo du kartus netgi visai 
jo nepastebėjo. Išeidama iš salės įteisinti vestuvių sutarties, ji netgi ne- 
pagalvojo palinkėti jam labos nakties. 

Čezarė mėgino save įtikinti, kad vėliau pamirš, ką jautė tą naktį. Jis 
tuoj nusimes purpuro apdarą, pradės savą gyvenimą, ves, imsis veiklos, 
taps vyriausiuoju vadu, dalyvaus dideliuose mūšiuose, apie kuriuos vi- 
sada svajojo, ir liausis mąstęs apie seserį. 

Paskui jis mėgino save apgauti įtikinėdamas, kad Lukrecijos san- 
tuoka su Alfonsu — tik priemonė tėvui suvienyti Romą su Neapoliu. 
Pats Čezarė galėtų vesti Neapolio kunigaikštytę. Jis žinojo, kad kara- 
liaus duktė Rozeta — tinkama pora. Buvo girdėjęs, kad ji graži ir mėgsta 
šypsotis. Kai Čezarė įsišaknys Neapolyje ir gaus ten nuosavybę bei 
titulus, galės pradėti karą su vikarais ir bajorais, užkariaus popiežiui ir 
Bordžų šeimai likusią Romanijos dalį. 

Čezarė mėgino užmigti svajodamas apie pergales, tačiau vis nubus- 
davo ilgėdamasis sesers. 


ŠEŠIOLIKTAS SKYRIUS 


Frančis Salutis, Florencijos Dešimties tarybos kvotėjas, žinojo, kad 
tai bus svarbiausia jo gyvenime tarnybinė užduotis — taikant kankinimo 
priemones apklausti Džirolamą Savonarolą. 

Kad Savonarola kunigas, ir labai įžymus, nesumažino šio darbo pras- 
mės suvokimo. Tiesa, Salutis dažnai klausydavosi šio žmogaus pamoks- 
lų, ir jie net sujaudindavo. Tačiau Savonarola puolė patį popiežių ir 
metė iššūkį Florencijos valdančiajam luomui. Su respublikos priešais 
jis rezgė sąmokslą. Todėl jį reikia teisti. Prisipažinimas turi būti plėšte 
išplėštas iš jo kūno. 

Ypatingoje, gerai saugomoje kameroje Salutis davė nurodymus sa- 
vo padėjėjams. Kankinimų suolas buvo paruoštas, meistras patikrino jo 
mechanizmą - įvairiausius ratus, diržus, skridinius ir svarmenis. Vis- 
kas buvo tvarkinga. Iki raudonumo įkaitusi krosnelė su išrikiuotomis 

įvairių dydžių replėmis taip prišildė kambarį, kad Salutis suprakaitavo. 
O gal dėl to, kad šiandien užsidirbs didžiulį atlyginimą. 

Salutis didžiavosi esąs profesionalas, bet savo darbo nemėgo. Jam 
nepatiko, kad jo pareigos dėl jo paties saugumo laikomos paslaptyje. 
Florencijoje daug kerštingų žmonių. Eidamas į namus, kuriuos supo jo 
gausių giminaičių sodybos, jis visada pasiimdavo ginklą. Jei jį kas už- 
pultų, jie drauge jį apgintų. 

Daug kas būtų norėjęs tokio darbo. Salutis gaudavo šešiasdešimt 
florinų per metus — dvigubai daugiau negu Florencijos bankų kasinin- 
kai, be to, dar dvidešimt florinų premiją už kiekvieną Dešimties tary- 
bos skirtą darbą. 

Salutis mūvėjo šilkines aptemptas kelnes ir vilkėjo tamsiai mėlynus, 
beveik juodus, marškinius. Tokios spalvos audinys gaminamas tik Flo- 
rencijoje. Ši spalva teikė orumo jo pareigoms, bet nebuvo tokia ryški, 
kad žeistų jo paties skonį. Nors Salutį dažnai kamuodavo skrandžio 
sutrikimai ir nemiga, jis buvo linksmas ir mąslus žmogus. 

Universitete jis lankė paskaitas apie Platono filosofiją, nepraleido 
nė vieno Savonarolos pamokslo, nuolat užeidavo į didžiųjų dailininkų 
dirbtuves apžiūrėti naujausių paveikslų ir skulptūrų. Kartą, Lorencui 
Puikiajam dar esant gyvam, jis buvo pakviestas apžiūrėti stebuklingųjų 
Medičių sodų. Tai buvo viena įspūdingiausių jo gyvenimo dienų. 

Salutis nesimėgaudavo savo aukų kančiomis ir visada atmesdavo 
tokius kaltinimus. Tačiau jo niekada negraužė sąžinė. Juk pats neklys- 
tantysis popiežius Inocentas yra išleidęs bulę, kurioje įteisina eretikų 
kankinimus siekiant priversti prisipažinti. Tiesa, kankinamųjų klyks- 
mai draskydavo širdį. Tiesa ir tai, kad Frančio Salučio naktys būdavo 
ilgos, bet prieš eidamas į lovą jis išgerdavo butelį vyno, ir tai padėdavo 
užmigti. 

Tik vienas dalykas kėlė nerimą - didelis jo aukų užsispyrimas. Ko- 
dėl jie nesutikdavo iš karto prisipažinti kaltę? Kodėl tempdavo laiką ir 
versdavo visus kentėti kartu su jais? Kodėl žmonės neklauso sveiko 
proto? Ypač Florencijoje, kur grožis ir protas klesti labiau nei kitose 
pasaulio vietose, išskyrus galbūt tik senovės Atėnus. 

Žinoma, gaila, kad pats Frančis Salutis turi būti jų kančios įrankis. 
Bet teisus buvo Platonas, teigęs, kad kiekvienas žmogus, kad ir kokius 
gerus ketinimus turėtų, per savo gyvenimą yra vertęs kentėti kitus. 

Svarbu ir tai, kad teisiniai dokumentai bus nepriekaištingi. Pagal 
didžiosios Florencijos respublikos įstatymus, negalima pasmerkti kan- 
čioms jokio piliečio, jei jo kaltė neįrodyta. Dokumentus pasirašydavo 

atsakingi sinjorijos — valdančiosios tarybos — pareigūnai. Salutis kelis 
kartus juos atidžiai perskaitė. Popiežius Aleksandras jiems pritarė ir 
paskyrė oficialius stebėtojus - aukštus Bažnyčios pareigūnus. Sklido 
kalbos, kad Florencijoje kaip stebėtojas slapta lankėsi didysis kardino- 
las Čezarė Bordža. Jei tai tiesa, šventajam vienuoliui nebeliko jokių 
vilčių. Kvotėjas tyliai pasimeldė, kad tas šventas žmogus greičiau ap- 
leistų šį pasaulį. 

Pasiruošęs protu ir širdimi, Frančis Salutis prie pravirų kankinimų 
kameros durų laukė nugalėto Dievo Kūjo, brolio Džirolamo Savonaro- 
los. Pagaliau įžymusis oratorius buvo įvilktas į kamerą. Jis jau buvo 
mušamas, tai nuvylė Salutį. Tikras įžeidimas jo gebėjimams. 

Salutis su padėjėju profesionaliai tvirtai pririšo Savonarolą prie kan- 
kinimų suolo. Nenorėdamas patikėti pavaldiniui svarbiausios užduo- 
ties, Salutis pats pasuko geležinius ratus, kurie išjudindavo mechaniz- 
mą, lėtai tempiantį žmogaus galūnes. Per tą laiką nei Salutis, nei Savo- 
narola neištarė nė žodžio. Tai patiko Salučiui. Jis manė, kad ši kamera, 
kaip ir Bažnyčia, tinka tylai ir maldai, ir galiausiai išpažinčiai, o ne 
lėkštiems pokalbiams. 

Greitai Salutis išgirdo pažįstamą pokštelėjimą — vienuolio dilbiai at- 
plyšo per alkūnes. Šalia sėdėjęs vyresnysis Florencijos kardinolas, iš- 
girdęs šį šiurpų garsą, išbalo. 

— Ar tu, Džirolamai Savonarola, prisipažįsti, kad tavo skleidžiamos 
mintys buvo melagingos ir eretiškos — įžeidžiančios mūsų Viešpatį? — 
paklausė Salutis. 

Savonarolos veidas buvo mirtinai išblyškęs, akys išsprogintos į dan- 
gų kaip šventųjų kankinių freskose, tačiau jis tylėjo. 

Kardinolas linktelėjo Salučiui, ir šis dar kartą pasuko ratą. Po aki- 
mirkos pasigirdo garsas, tarsi kas plyštų, o paskui veriantis gyvuliškas 
klyksmas. Visi Savonarolos rankų kaulai ir raumenys buvo nuplėšti nuo 
pečių. 

Salutis vėl pakartojo savo klausimą: 

- Ar tu, Džirolamai Savonarola, prisipažįsti, kad tavo skleidžiamos 
mintys buvo melagingos ir eretiškos, įžeidžiančios mūsų Viešpatį? 

Savonarola vos girdimai sukuždėjo: 

— Prisipažįstu. 

Tuo viskas ir baigėsi. 

Savonarola pripažino savo ereziją, tad pabaiga žinoma iš anksto. 
Florencijos žmonės neprotestavo. Kadaise jie žavėjosi Savonarola, ta- 
čiau dabar džiaugėsi jo nusikratę. Visą savaitę sumaitotas Dievo Kūjo 

kūnas tabalavo pakabintas ant virvių, kol jame beveik nebeliko gyvy- 
bės. Paskui buvo nuimtas ir sudegintas ant laužo aikštėje priešais Šven- 
tojo Morkaus bažnyčią. Jis spjaudė ugnimi ir tulžimi, ir paties popie- 
žiaus vos neįstūmė į mirtį ir sunaikinimą. 

Popiežius Aleksandras šį darbo dienos rytą mąstė apie pasaulio ke- 
lius, tautų gudrybės, šeimos išdavystes ir keistus šėtoniškus kėslus, sly- 
pinčius kiekvieno žemės gyventojo širdyje. Tačiau jis nepuolė į neviltį. 
Nereikia svarstyti Dievo kelių, juk popiežius - tai Kristaus vikaras že- 
mėje, jo tikėjimas beribis. Jis žino, kad Dievas yra maloningas ir atleis 
visiems nusidėjėliams. Tai Aleksandro tikėjimo pagrindas. Jis niekada 
neabejojo, kad Dievo tikslas — sukurti laimę ir džiaugsmą šiame laiki- 
najame pasaulyje. 

Tačiau popiežiaus pareigos kitokios. Pirmiausia jis privalo sustip- 
rinti šventąją Bažnyčią, kad ji galėtų visame pasaulyje skleisti Kristaus 
žodį, ir dar svarbiau — perduoti į ateitį. Didžiausia neganda ištiktų žmo- 
gų, jei Kristaus balsas nutiltų. 

Čia popiežiui bus naudingas jo sūnus Čezarė. Nors jis nebebus kar- 
dinolas, tikrai padės suvienyti Popiežiaus sritis, nes jis puikus karo stra- 
tegas ir patriotas. Vienintelis klausimas — ar sūnus pakankamai tvirtas, 
kad atlaikytų išmėginimą valdžia? Ar moka pasigailėti? Jei ne, jis gel- 
bės kitų žmonių sielas, bet praras savąją. Tai Aleksandrui kėlė nerimą. 

Tačiau dabar reikėjo imtis kitų sprendimų, susijusių su jo pareigo- 
mis, ir nuobodžių administracinių potvarkių. Jų šiandien buvo trys, ta- 
čiau tik vienas sudėtingas: popiežius turi nuspręsti, gyventi ar mirti jo 
sekretoriui Plandiniui, kuris buvo sugautas pardavinėjant popiežiaus 
bules. Dar popiežiui reikia nuspręsti, ar kanonizuoti vieną kilmingos 
šeimos narį. O trečias dalykas — kartu su sūnumi ir Duarte peržiūrėti 
planus ir įspūdingas pinigų sumas, kurias jis skyrė naujai kampanijai 
Popiežiaus sritims suvienyti. 

Aleksandras buvo apsirengęs oficialiais, tačiau paprastais drabu- 
žiais — kaip popiežius, dalijantis malones, o ne jų reikalaujantis. Jo bal- 
tas apdaras buvo lygus, tik apvedžiotas raudonu šilku, ant galvos leng- 
va drobės mitra. Ant piršto jis mūvėjo tik šventojo Petro žiedą — popie- 
žiaus žiedą, skirtą bučiuoti. Daugiau nieko. 

Šiandien, norėdamas pateisinti savo būsimus veiksmus, popiežius 
turi atstovauti gailestingajai Bažnyčiai. Taigi jis pasirinko priėmimų 

kambarį, kurio sienas puošė paveikslai su Mergele Marija - Madona, 
užtariančia nusidėjėlius prieš Kristų. 

Popiežius pakvietė Čezarę sėstis šalia savęs, nes suprato, kad kai 
kuriuos žmones reikia mokyti kilniadvasiškai parodyti gailestį. 

Pirmas atvyko ištikimiausias tarnas, čia dirbęs dvidešimt metų, — 
Stiris Plandinis, pagautas klastojant popiežiaus bules. Čezarė jį labai 
gerai pažino, nes Plandinis tarnavo nuo tų laikų, kai Čezarė dar buvo 
vaikas. 

Plandinis buvo įvežtas į kambarį kalinio krėsle — tai buvo minkšta 
kėdė, prie kurios kalinį prirakindavo grandinėmis, o jas uždangstydavo 
audeklu, kad neerzintų jautrių popiežiaus akių. 

Aleksandras liepė išlaisvinti Plandinio rankas ir duoti taurę vyno, 
nės pamėginęs kalbėti jis įstengė tik kimiai švokšti. 

Paskui popiežius užjaučiamai prašneko: 

- Plandini, tu apkaltintas ir nuteistas. Tu daug metų ištikimai tarna- 
vai man, tačiau dabar aš tau negaliu padėti. Tačiau tu prašei audienci- 
jos, ir aš negalėjau atsisakyti, tad kalbėk. 

Stiris Plandinis buvo tipiškas raštininkas. Akys primerktos nuo skai- 
tymo, veide įprasta atsipalaidavimo išraiška, būdinga žmogui, kuris nie- 
kada nemedžiojo ir nenešiojo šarvų. Jo kūnas buvo toks smulkus, kad 
krėsle užėmė labai nedaug vietos. Kai jis prakalbo, balsas nuskambėjo 
labai silpnai: 

— Šventasis tėve, pasigailėk mano žmonos ir vaikų. Neleisk jiems 
kentėti už mano nuodėmes. 

— Aš pasirūpinsiu, kad jiems neatsitiktų nieko bloga, - pažadėjo Alek- 
sandras. — Ar tu suminėjai visus savo bendrininkus? - Jis tikėjosi, kad 
Plandinis įvardys vieną kardinolą, kuriam jautė ypatingą nepalankumą. 

-— Taip, šventasis tėve, - pasakė Plandinis. - Aš gailiuosi už savo 
nuodėmes ir maldauju Šventosios Mergelės vardu palikti mane gyvą. 
Leiskite man gyventi ir rūpintis savo šeima. 

Aleksandras svarstė, kaip pasielgti. Jei atleistų šitam žmogui, tai pa- 
skatintų kitus piktnaudžiauti jo pasitikėjimu. Tačiau jis jautė gailestį. 
Kiek rytų jis diktuodavo laiškus tam žmogui, juokaudavo, klausinėda- 
vo apie jo vaikų sveikatą. Plandinis buvo puikus sekretorius ir uolus 
krikščionis. 

-— Juk aš tau gerai mokėjau. Kodėl padarei tokį sunkų nusikaltimą? — 
paklausė popiežius. 

Plandinis sėdėjo suėmęs galvą rankomis, jo kūnas drebėjo purtomas 
raudos. 

— Mano sūnūs, mano sūnūs, - kartojo jis, — jie jauni, aš turėjau 
apmokėti jų skolas. Turėjau išlaikyti juos šalia savęs, grąžinti prie 
tikėjimo. 

Aleksandras pažvelgė į Čezarę - jo išraiška buvo abejinga. Nežinia, 
ar Plandinis sakė tiesą, bet jis buvo labai protingas. Roma gerai žinojo, 
kaip popiežius myli savo vaikus. Plandinis jį sujaudino. 

Nušviestas ryškios saulės, sklindančios per langų vitražus, apsuptas 
gailestingosios Dievo Motinos paveikslų, Aleksandras pajuto didžiulę 
atsakomybę. Dar šiandien štai šis žmogus kadaruos krautuvės aikštėje, 
per amžius kurčias ir aklas žemiškiems džiaugsmams, o jo penkis sū- 
nus ir tris dukteris užgrius nepakeliamas sielvartas. Žinoma, kiti trys 
sąmokslininkai privalo mirti, net jei jis atleistų šiam žmogui. Bet ar bus 
teisinga nužudyti ir jį? 

Aleksandras nusiėmė drobinę mitrą. Kad ir kokia lengva ji buvo, 
Aleksandras nebeišlaikė jos svorio. Jis liepė sargybiniams išlaisvinti 
kalinį ir padėti jam atsistoti. Jis pamatė iškrypusį Plandinio liemenį ir 
pečius, išnarintus ant kankinimų suolo per kvotą. 

Apimtas liūdesio ne tik dėl šio nuodėmingojo, bet ir dėl viso pasau- 
lio blogio, jis atsistojo ir apkabino Plandinį. 

— Šventoji Gailestingoji Motina tarė man žodį. Tu nemirsi, aš tau 
atleidžiu, bet privalai palikti Romą ir savo šeimą. Likusį gyvenimą pra- 
leisi tolimame vienuolyne ir skirsi savo gyvenimą Dievui, maldauda- 
mas jo atleidimo. 

Jis švelniai stumtelėjo Plandinį atgal į krėslą ir mostelėjo jį išnešti. 
Viskas susitvarkys, ši malonė bus išlaikyta paslaptyje, kiti sąmoksli- 
ninkai bus pakarti, — taip bus gerai ir Dievui, ir Bažnyčiai. 

Staiga popiežių apėmė toks džiaugsmas, kokį retai pajusdavo netgi 
būdamas su vaikais, mylimomis moterimis ar skaičiuodamas per kry- 
žiaus žygius įgytus lobius. Jis pajuto tokį tyrą tikėjimą Kristumi, kad 
staiga dingo visa pompastika, valdžia, liko tik ryški šviesa. Vėliau, šiam 
jausmui išsisklaidžius, popiežius pagalvojo: kažin, ar Čezarė geba pa- 
justi tokią malonės ekstazę. 


**+ 


Kito prašytojo reikalas buvo visiškai kitoks. Reikės būti budriam ir 
nenusileisti. Derybos bus sunkios, negalima trauktis. Šis prašytojas ne- 
susilauks nė lašelio pasigailėjimo. Popiežius vėl užsidėjo ant galvos 
mitrą. 

-— Gal man palaukti prieškambaryje? — paklausė Čezarė, tačiau po- 
piežius mostelėjo sūnui sekti iš paskos. Ž 

— Tau gali būti įdomu, — pasakė jis. 

Šiam susitikimui Aleksandras pasirinko kitą priimamąjį, ne tokį ku- 
piną atlaidumo dvasios. Jo sienos buvo ištapytos paveikslais, vaizduo- 
jančiais popiežius karžygius, kalaviju ir šventintu vandeniu naikinančius 
Bažnyčios priešus, šventuosius, kuriems netikėliai kerta galvas, Nukry- 
žiuotąjį su erškėčių vainiku ant galvos, o prieškambariai išdažyti ryškiai 
raudonai. Tai buvo Kankinių menė, labai tinkama šiam susitikimui. 

Prieš popiežių stojo kilmingos ir turtingos Venecijos Rozamundžių 
šeimos galva. Jis turėjo šimtą laivų, vežiojančių prekes po visą pasaulį. 
Kaip kiekvieno tikro venecijiečio, jo turtas buvo laikomas griežčiau- 
sioje paslaptyje. 

Baldui Rozamundžiui buvo per septyniasdešimt. Jis atrodė orus juo- 
dais ir baltais drabužiais, kurių sagos buvo iš brangakmenių. Veide atsi- 
spindėjo ryžtas sudaryti rimtą sandorį, nes jis pažino popiežių dar nuo 
tų laikų, kai šis buvo kardinolas. 

- Taigi jūs manote, kad reikia kanonizuoti jūsų dukraitę, — linksmai 
prašneko Aleksandras. 

- Šventasis tėve, tai būtų nekuklu iš mano pusės, — pagarbiai tarė 
Rozamundis. — Venecijos žmonės pateikė peticiją prašydami ją paskelbti 
šventąja. Bažnyčios pareigūnai ištyrė šią bylą ir perdavė aukščiau. Aš 
suprantu, kad tik jūs, šventasis tėve, galite duoti galutinį pritarimą. 

Aleksandras jau žinojo tai iš vyskupo, kurio pareiga buvo tirti pra- 
šymus dėl kanonizavimo. Byla buvo gana paprasta: Dorija Rozamundi 
taptų baltąja šventąja, o ne raudonąja. Kitaip tariant, ji taptų šventąja už 
nepriekaištingai dorą gyvenimą — mat gyveno skurde ir skaistybėje, da- 
rė gerus darbus, su ja susijęs vienas kitas neįtikėtinas stebuklas. Popie- 
žius kasmet susilaukdavo šimtų tokių prašymų. Aleksandras nesižavė- 
jo baltaisiais šventaisiais, jam daug labiau patiko šventosios Bažnyčios 
kankiniai — raudonieji šventieji. 

Iš dokumentų buvo matyti, kad Dorija Rozamundi atsisakė gero sa- 
vo turtingos šeimos gyvenimo. Ji ėmė tarnauti vargšams, o kad Veneci- 
joje jų nepakako — šis miestas net nesuteikė gyventojams laisvės gy- 
venti skurde, — ji keliavo per mažus Sicilijos miestelius, rinko našlai- 
čius ir rūpinosi jais. Ji buvo skaisti, gyveno skurdžiai, o svarbiausia, be 
baimės slaugė sergančius maru, kuris dažnai ištikdavo gyventojus. Ji 
pati mirė nuo maro, būdama vos dvidešimt penkerių. Šeima pradėjo 
rūpintis kanonizacija praėjus dešimčiai metų nuo jos mirties. 

Žinoma, Dorijos šventumo įrodymai - tai jos stebuklai. Per pastarąjį 
marą kai kurie ligoniai buvo palaikyti mirusiais ir sukrauti į krūvas su- 
deginti, bet kai Dorija ėmė už juos melstis, jie stebuklingai atgijo. 

Po jos mirties pasveiko keli mirtini ligoniai, meldęsi prie jos kapo. 
Viduržemio jūroje audros ištikti jūreiviai virš savo laivų išvysdavo Do- 
rijos veidą. Šiuos stebuklus liudijo daugybė dokumentų. Viskas buvo 
ištirta, niekas neatmesta. Dideli Rozamundžių turtai padėjo stumti šią 
peticiją į viršų per visas Bažnyčios įstaigų pakopas. 

— Tu prašai didelio dalyko, tačiau mano atsakomybė dar didesnė, — 
pasakė Aleksandras. - Kai tavo dukraitė bus paskelbta šventąja, ji gy- 
vens danguje, sėdės prie Dievo šono ir galės užtarti visus, kuriuos myli. 
Jos relikvijos bus jūsų bažnyčioje, piligrimai iš viso pasaulio ten rink- 
sis melstis. Tai labai atsakingas sprendimas. Ką galėtum pridurti prie 
visų savo įrodymų? 

Baldas Rozamundis pagarbiai nulenkė galvą: 

— Savo asmeninę patirtį. Kai ji buvo dar maža mergaitė, aš įsigijau 
savo didžiausius turtus, tačiau jie man nieko nereiškė. Viskas tik pele- 
nai. O kai Dorijai buvo septyneri, ji pastebėjo mano liūdesį ir įkalbėjo 
melsti Dievą laimės. Aš taip ir padariau - ir tapau laimingas. Ji nebuvo 
savanaudė nei vaikystėje, nei jaunystėje. Man patikdavo pirkti jai bran- 
gius papuošalus, bet ji niekada jų nedėvėjo, parduodavo ir atiduodavo 
pinigus vargšams. Po jos mirties aš labai sirgau. Gydytojai nuleidinėjo 
man kraują, kol tapau baltas lyg šmėkla, tačiau vis tiek nepasveikau. 
Paskui vieną naktį aš pamačiau Dorijos veidą, ir ji man pasakė: „Tu 
privalai gyventi tarnaudamas Dievui“. 

Aleksandras pakėlė ranką pagarbiai laimindamas, o paskui nusiėmė 
nuo galvos mitrą ir padėjo ant stalo. 

- Ar tu gyvenai tarnaudamas Dievui? — paklausė jis. 

- Juk jūs žinot, kad taip, — atsakė Rozamundis. — Pastačiau tris baž- 
nyčias Venecijoje, savo dukraitės atminimui išlaikau pamestinukų prie- 
glaudą. Atsisakiau žemiškų džiaugsmų, kurie netinka mano amžiaus 
vyrui, iš naujo atradau meilę Kristui ir palaimintajai Dievo Motinai. — 
Jis kiek patylėjo, ir jo veidas nušvito švelnia šypsena, kurią popiežius 
gerai prisiminė. — Šventasis tėve, jūs privalote man pasakyti, kaip tar- 
nauti Bažnyčiai. 

Aleksandras apsimetė svarstąs ir paskui prakalbo: 

-— Juk žinai, kad nuo to laiko, kai buvau išrinktas į šias šventas parei- 
gas, mano didžiausia viltis buvo vadovauti naujam kryžiaus žygiui — 
vesti krikščionių karius į Jeruzalę ir atsiimti Kristaus gimtinę. 

— Taip, taip! - karštai pritarė Rozamundis. - Aš panaudosiu visą sa- 
vo įtaką Venecijoje, kad jūs turėtumėte geriausią laivyną. Galite manim 
pasitikėti. 

Aleksandras gūžtelėjo pečiais: 

- Kaip žinai, Venecija labai priklausoma nuo Turkijos. Ji negali rizi- 
kuoti savo prekybos keliais ir kolonijomis, dosniai remdama švento- 
sios Bažnyčios kryžiaus žygį. Manau, kad tu tą supranti, kaip ir aš. Iš 
tiesų man reikia aukso, kad galėčiau mokėti kareiviams ir aprūpinti juos 
maistu. Šventasis iždas nėra pertekęs. Nors gaunu pajamų iš jubiliejaus 
ir papildomų mokesčių iš visų rangų dvasininkų bei dešimtinės, kurią 
moka visi krikščionys kryžiaus žygiui paremti, o Romos žydai — net 
dvigubai, to vis tiek nepakanka. - Jis nusišypsojo ir pridūrė: — Taigi tu 
galėtum tarnauti šitaip. 

Baldas Rozamundis mąsliai linktelėjo, lyg būtų nustebęs. Jis net šiek 
tiek kilstelėjo antakius. Paskui prašneko: 

- Šventasis tėve, gal pasakytumėte, kiek jums reikia, ir aš paklusiu, 
net jei turėsiu užstatyti savo laivyną. 

Aleksandras jau buvo apmąstęs, kokią sumą derėtų išplėšti iš Roza- 
mundžio. Jei šeimoje bus šventoji, jie taps mieli svečiai kiekviename 
krikščioniškojo pasaulio dvare. Tai juos gerai apsaugos nuo galingų 
priešų. Nesvarbu, kad per Katalikų Bažnyčios istoriją beveik dešimt 
tūkstančių paskelbti šventaisiais; iš jų Romos pontifikatas pripažįsta 
tik kelis šimtus. 

Aleksandras ėmė lėtai kalbėti: 

- Tavo dukraitė tikrai buvo palaiminta Šventosios Dvasios. Ji buvo 
nepriekaištinga krikščionė ir didino Dievo karalystės žemėje šlovę. Ta- 
čiau tikriausiai dar per mažai laiko praėjo po mirties, kad ją kanonizuo- 
tume. Yra daug kitų kandidatų, kai kurie laukia jau penkiasdešimt ar 
net šimtą metų. Aš nenoriu skubėti. Tai neatšaukiamas aktas. 

Baldas Rozamundis, vos prieš kelias akimirkas kupinas vilties ir pa- 
sitikėjimo, regis, net susitraukė savo krėsle. Jis vos girdimai sukuždėjo: 

— Aš noriu prieš numirdamas pasimelsti prie jos relikvijų, o man jau 
ne taip ilgai liko gyventi. Noriu, kad ji užtartų mane danguje. Aš nuo- 
širdžiai tikiu Kristų ir tikrai manau, kad mano Dorija yra šventoji. No- 
riu garbinti ją, kol dar esu žemėje. Maldauju jus, šventasis tėve, prašy- 
kit manęs, ko tik norit. 

Tą akimirką Aleksandras suprato, kad šis vyras nuoširdus, kad jis 
tikrai tuo tiki. Tad, apimtas lošėjo azarto, Aleksandras užsiprašė dvigu- 
bai nei ketino. 

— Mūsų kryžiaus žygio iždui reikia penkių šimtų tūkstančių duka- 
tų, — tarė jis. - Tada krikščioniškasis pasaulis galės išplaukti į Jeruzalę. 

Atrodė, kad į Baldo Rozamundžio kūną trenkė perkūnas, — jis net 
šoktelėjo į viršų. Akimirką prispaudė rankas prie ausų lyg nenorėda- 
mas girdėti, tačiau pasistengė susikaupti, kad galėtų atsakyti. Paskui 
nurimo, veidas gražiai nušvito. 

— Ačiū jums, šventasis tėve, — pasakė jis. — Tačiau jūs pats turėsite 
atvykti į Veneciją pašventinti jos koplyčios ir atlikti reikalingų apeigų. 

— Aš tai ir ketinau padaryti, — ramiai atsakė Aleksandras. — Šventoji 
svarbesnė už popiežių. O dabar mes kartu pasimelsim prašydami, kad 
Dorija užtartų mus danguje. 


SEPTYNIOLIKTAS SKYRIUS. - 


Tą rytą Čezarė pabudo pakilios nuotaikos, jausdamasis pasikeitęs. 
Šiandien jis stos prieš konsistoriją, kuri popiežiaus įsakymu turi „ap- 
svarstyti“ Čezarės atleidimą nuo įžadų ir atsistatydinimą iš kardinolo 
pareigų. 

Buvo paskirta penkiolikos narių komisija. Atvyko visi, išskyrus du. 
Vienas iš Ispanijos kardinolų susirgo maliarija, o vienas iš italų susižei- 
dė nukritęs nuo žirgo. 

Nė vienas iš dalyvaujančių kardinolų nebuvo susidūręs su tokiu pra- 
šymu, nes tapti kardinolu buvo kone kiekvieno italo svajonė. Būti kar- 
dinolu — vadinasi, tapti Bažnyčios hierarchu ir susilaukti didžiulės pa- 
garbos, nes į kardinolą žmonės žiūrėdavo kaip į būsimą popiežių. Dau- 
guma kardinolų, kol pasiekė dabartinę padėtį, ilgus metus sunkai dirbo, 
daug meldėsi, nors kartais ir pasiduodavo nuodėmės pagundai, todėl 
jiems Čezarės prašymas atrodė įžūlus ir nesuprantamas. Jie manė, kad 
savo noru nusivilkdamas purpuro apdarą Čezarė įžeidžia jų garbę. 

Komisijos nariai sustingę sėdėjo Tikėjimo salėje ant medinių kėdžių 
aukštomis drožinėtomis atkaltėmis. Visi vilkėjo oficialius drabužius, o 
ilga raudonų skrybėlių linija atrodė lyg didelis kaspinas priešais Pasku- 
tinio teismo paveikslą. Sustingę, balti, vaiduokliški kardinolų veidai 
priminė netikėjimo iškreiptas kaukes. 

Čezarė atsistojo ir kreipėsi į juos: 

— Aš stoviu čia prieš jus norėdamas paaiškinti, kodėl prašau jūsų 
malonės. Turiu prisipažinti, kad niekada netroškau skirti gyvenimo Baž- 
nyčiai. Mano tėvas, jo šventenybė Aleksandras VI, kupinas geriausių 
ketinimų, pasirinko už mane. Tačiau aš pats to niekada nenorėjau, ir tai 
niekada nebus mano pašaukimas. 

Nustebinti jo drąsos, kardinolai nervingai susižvalgė. 

Čezarė kalbėjo toliau: 

— Aš trokštu vadovauti popiežiaus pajėgoms, ginti Bažnyčią ir Ro- 
mą. Dar norėčiau pridurti, kad noriu vesti ir turėti teisėtų vaikų. Tai, 
kolegos, yra mano tikrasis pašaukimas ir apsisprendimas. Aš nusižemi- 
nęs prašau atleisti mane nuo įžadų ir sutikti, kad atsistatydinčiau. 

Vienas iš ispanų kardinolų nesutiko: 

- Jei tai leisime, gali kilti pavojus. Kas bus, jei kardinolas taps kuni- 
gaikščiu, pasijus galįs sudaryti naujas sąjungas, tarnauti naujam kara- 
liui ir taps Bažnyčios bei Ispanijos priešu? 

Aleksandras ramiai stovėjo prieš juos ir nesijaudino. Kardinolai ži- 
no, ko jis nori, bet dabar kiekvienas žvelgė į jį ir laukė, kad jis patvirtin- 
tų tą svarbų sprendimą. 

Popiežius prakalbo: 

— Mano sūnus kreipiasi su svarbiu prašymu gelbėdamas savo sielą. 
Kaip jis pats prisipažino, jo tikrasis pašaukimas yra vesti ir būti kariu, 0 
ne vilkėti dvasininko drabužį. Jo žemiški troškimai ir pasaulietiška gy- 
vensena daro žalą pontifikatui, nes jis neįstengia suvaldyti savo aistrų. 
Mes turime pripažinti, kad toks elgesys kenkia ir šventajai motinai Baž- 
nyčiai, ir Romai. Be to, turime suprasti, kad kardinolui atsistatydinus 
mums grįžta trisdešimt penkių tūkstančių dukatų vertės žemės ir turtas. 
Atsižvelgdami į šią naudą ir tai, kad mūsų pareiga yra gelbėti sielas, 
mes turime gerbti jo prašymą. 

Kardinolai balsavo vieningai, turto dydis užgožė visas abejones. 

Trumpomis apeigomis popiežius atleido sūnų nuo įžadų, leido vesti 
ir suteikė ypatingą popiežiaus palaiminimą. Čezarė Bordža pagarbiai 
padėjo priešais konsistoriją savo puikų purpuro apdarą ir raudoną skry- 
bėlę, dėkodamas nusilenkė kardinolams ir šventajam tėvui, o paskui 
aukštai iškelta galva išėjo iš salės į auksinės saulės nušviestą Romą. 
Dabar jis buvo ne Bažnyčios, o pasaulio žmogus ir galėjo pradėti naują 
gyvenimą. 

Aleksandrą apėmė sielvartas, nes jis savo gyvenimą grindė viltimi, 
kad jo sūnus Čezarė ilgainiui taps popiežiumi. Tačiau dabar, kai Chua- 
nas miręs, popiežiui reikia patikimo karo vado, kuris vadovautų jo pa- 
jėgoms, todėl jis nusprendė nusilenkti dangiškojo Tėvo valiai ir parem- 
ti sūnaus sprendimą. 

Popiežius jautė, kad jį apima depresija, nebūdinga tokiai gyvybin- 
gai jo prigimčiai, todėl nutarė, kad reikia suteikti šiek tiek džiaugsmo 
dvasiai ir nuristi sunkų akmenį nuo širdies. Taigi paliepė atlikti masa- 
žą - kūno malonumai padėdavo praskaidrinti nuotaiką. 

Aleksandras iškvietė Duartę ir pasakė, kad po pietų skubiais reika- 
lais atėjusius lankytojus priims savo kambaryje. Kaip ir kitais atvejais, 
kurie būdavo jam malonūs, o kitus piktindavo, jis liepė Duartei pranešti 
rūmininkams, kad asmeninis gydytojas skyrė popiežiui ilgą popietės 
masažą. 

Nepraėjo nė viena masažo valanda, kai atėjęs Duartė pranešė: 

— Atvyko žmogus, norintis su jumis susitikti. Jis tvirtina, kad tai 
labai svarbu. 

Popiežius gulėjo kniūbsčias, prisidengęs tik plonu rankšluosčiu. Ne- 
pakeldamas galvos, jis tarė: 

— Ak, Duarte, kai tos jaunos moterys baigs masažuoti mane, tegu 
pamaigo ir tave. Tai išvaro iš kūno velnią ir nuskaidrina sielą. 

— Aš turiu veiksmingesnių būdų, — nusijuokė Duartė. 

— O kas ten nori su manim susitikti? — paklausė Aleksandras. 

- Prancūzijos pasiuntinys Žoržas d' Ambuazas, — pasakė Duartė. — 
Gal paprašyti jo palaukti, kol jūs apsirengsite? 

— Pasakyk jam, jei tai labai svarbu, turės kalbėtis su manim čia, nes 
aš visiškai nenoriu baigti seanso anksčiau nei ketinau. Žinai, Duarte, 
netgi popiežius privalo rasti laiko pagerbti savo kūno šventovę, nes tai 
irgi Dievo kūrinys. 

-— Prastai išmanau teologiją, jūsų šventenybe, — pasakė Duartė. — Bet 
aš pakviesiu jį čia. Prancūzai nesibaisi kūniškais malonumais. 

Taigi prancūzų pasiuntinys Žoržas d' Ambuazas rado popiežių gu- 
lintį nuogą ant aukšto stalo, o dvi gražios merginos masažavo jam nu- 
garą, trynė raumeningas kojas. Besišypsantis Duartė įvedė jį į kambarį 
ir greit išėjo. 

Nors Žoržas d' Ambuazas buvo ciniškas ir išprusęs žmogus, toks vaiz- 
das jį pritrenkė. Tačiau išmankštintas diplomato veidas liko ramus. 

- Galite kalbėti, pasiuntiny, tarė popiežius. — Tos merginos nekreips 
dėmesio. 

Tačiau d' Ambuazas atsisakė: 

— Karalius liepė tai pasakyti tik jūsų šventenybei. 

Popiežius Aleksandras susierzinęs mostelėjo merginoms išeiti, nu- 
slydo nuo stalo ir atsistojo. Prancūzų pasiuntinys nukreipė akis. 

— D'Ambuazai, jūs, prancūzai, tokius dalykus laikote paslaptyje, bet 
gandai sklinda pavėjui ir mes viską sužinom. Nei jūsų, nei mūsų dvaras 
negali nieko nuslėpti. Bet dabar mes vieni, galite kalbėti. 

Žoržui d'Ambuazui buvo sunku kalbėti apie tokį svarbų dalyką, kai 
popiežius stovi prieš jį nuogas. Stengdamasis susikaupti, jis ėmė kos- 
čioti ir mikčioti. 

Aleksandras pažvelgė į save, pašaipiai nusišypsojo ir pratarė: 

— O sako, kad prancūzai tokie laisvi. Aš apsirengsiu, kad jūs liautu- 
mėtės veblenęs ir išdėstytumėt reikalą iš esmės. 

Apsivilkęs oficialiais drabužiais, popiežius susitiko su d' Ambuazu 
savo kabinete. Pasiuntinys prašneko: 

— Mirė karalius Karolis. Tai buvo nelaimingas atsitikimas, jis susi- 
trenkė galvą į storą lubų siją, prarado sąmonę, ir nors gydytojai bei 
rūmininkai dėjo visas pastangas, po kelių valandų mirė. Nebuvo įma- 
noma nieko padaryti. Į karaliaus sostą įžengė Karolio giminaitis, Liud- 
vikas XII. Jo įsakymu aš atvykau jums pranešti, kad Neapolio ir Mila- 
no padėtis keičiasi. Karalius reikalauja grąžinti miestus, kurie teisėtai 
jam priklauso. 

Aleksandras valandėlę pamąstė ir susiraukė: 

— Ar turiu suprasti, kad naujasis karalius reikalauja abiejų karalysčių? 

— Taip, jūsų šventenybe. Reikalavimas grąžinti vieną karalystę grin- 
džiamas jo protėvių teisėmis, o kitą — karaliaus Karolio. Tačiau būkite 
tikras, karalius neketina kenkti nei jums, nei šventajai motinai Bažnyčiai. 

Popiežius apsimetė nustebęs. 

-— Tikrai? O ar galime būti tikri? 

Ambasadorius uždėjo ranką ant širdies — tai nuoširdumo gestas. 

— Vyliausi, kad jūs patikėsite mano ir mano karaliaus žodžiu. 

Aleksandras kurį laiką sėdėjo tylėdamas ir svarstė padėtį. 

- Oko jūsų karalius nori iš manęs? Atsiuntęs man šią žinią ir patiki- 
nimus, jis tikriausiai nori ko nors brangaus. 

— Na, - tarė d' Ambuazas, - jis turi vieną norą, kurį gali patenkinti 
tik jūsų šventenybė. Tai susiję su jo ir Joanos Prancūzės vedybomis. Jis 
prašė pasakyti jums, kad yra nepatenkintas savo santuoka. 

— Mano brangusis d'Ambuazai, — pašaipiai tarė popiežius, — jis ne- 
patenkintas savo santuoka su bjauria nelaimingąja Liudviko XI dukte- 
rimi? Koks netikėtumas! Tačiau jis mane nuvylė, aš tikėjausi iš jo dau- 
giau. Jis ne toks kilniaširdis, kaip aš maniau. 

Pasiuntinio balsas tapo šaltas ir oficialus. Jį įžeidė Aleksandro pa- 
stabos. 

— Užtikrinu jus, kad grožis čia niekuo dėtas, šventasis tėve. Ši san- 
tuoka niekada nebuvo tikra, o jaunasis karalius labai trokšta įpėdinio. 

- Arjis turi išsirinkęs kitą žmoną? — paklausė Aleksandras jau nu- 
spėdamas atsakymą. 

Pasiuntinys linktelėjo: 

- Taip, karalius nori vesti Oną Bretonę, savo velionio pusbrolio Ka- 
rolio VIII našlę. 

Popiežius geraširdiškai nusijuokė. 

— Ak taip, — tarė jis. - Dabar viskas aiškėja, Jis nori vesti savo bro- 
lienę, todėl prašo šventąjį tėvą dispensos. Mainais jis pasiūlys mums 
sutartį mūsų žemėms ginti. 

D'Ambuazo kūnas net suglebo iš palengvėjimo. 

— Tiesą sakant, šventasis tėve, aš būčiau pasakęs švelniau... 

- Jūs atėjote pas mane su rimtu reikalu, — per salę nuaidėjo sodrus 
popiežiaus Aleksandro balsas. - Vienas iš dešimties Dievo įsakymų — 
negeisk savo brolio žmonos. 

-— Tačiau jei jūs duotumėte dispensą, — mikčiojo ambasadorius, — įsa- 
kymą būtų galima šiek tiek pakeisti. 

Popiežius vėl atsisėdo į savo krėslą ir atsipalaidavo, jo balsas pasi- 
darė draugiškesnis: 

- Taip, pasiuntiny, tai tiesa. Tačiau prieš sutikdamas noriu pasakyti, 
kad man reikia ne tik saugių sienų, — juk jūsų karalius prašo didelės 
malonės. - D'Ambuazas tylėjo, Aleksandras kalbėjo toliau: - Tikriau- 
siai girdėjot, kad mano sūnus Čezarė Bordža atsisakė kardinolo skrybė- 
lės. Todėl svarbu, kad jis greit vestų. Neapolio karaliaus Federigo duk- 
tė, princesė Rozeta, atrodo tinkama pora. Jūsų karalius galėtų ją pa- 
veikti, ar ne? Kaip manote, ar galima pasikliauti jo parama? 

— Padarysiu viską, ką galiu, jūsų šventenybe, kad karalius suprastų 
jūsų norus ir padėtų juos įgyvendinti. Kol mes vėl susitiksim, prašau 
jūsų šventenybės apsvarstyti karaliaus prašymą, nes jis kantriai laukia. 

Popiežius vylingai pažvelgė į pasiuntinį: 

-— Eik, d'Ambuazai, ir nunešk Liudvikui šią žinią. Tikriausiai ir Pran- 
cūzija, ir pontifikatas turėtų dėl ko švęsti, jei pavyktų sudaryti šias dvi 
santuokas. 

Čezarė nusiuntė kelis laiškelius į Santa Maria in Portico rūmus. Prašė, 
kad Lukrecija ateitų susitikti su juo be palydovų, tačiau ji atsakė turinti 
neatidėliotinų reikalų ir pažadėjo atvykti, kai tik galės. Iš pradžių Čeza- 
rė pasijuto apleistas, o vėliau supyko. 

Sesuo buvo ne tik jo meilužė, bet ir geriausia draugė. Dabar, kai jo 
gyvenime atsirado tiek naujų dalykų ir besikeičiančių planų, jis norėjo su 
ja pasitarti. Tačiau jau kelis mėnesius Lukrecija nedarė nieko kita, tik 
leido visą laiką su naujuoju vyru, kunigaikščiu Alfonsu. Jie kėlė puotas, 
kvietėsi poetus ir dailininkus, važinėjo į užmiestį. Lukrecijos rūmai tapo 
dailininkų susibūrimo vieta, traukianti svečius iš įvairių miestų. 

Čezarė stengėsi liautis galvojęs, kaip jaunoji pora mylisi, nes girdė- 
jo kalbas apie jų vestuvių naktį. Šįkart, priešingai negu su Džovaniu 
Sforca, Lukrecija buvo linksma ir energinga. 

Dabar, kai nebebuvo kardinolas, Čezarė beveik neturėjo ką veikti. 
Norėdamas kaip nors prastumti laiką, jis studijavo karo strategiją ir mė- 
gino numatyti geriausią vedybinę sąjungą sau, kad padėtų tėvui išplėsti 
popiežiaus žemes. Jis norėjo apie tai pasikalbėti su seserimi, gauti ne 
tik tėvo ar savo padėjėjų patarimą, bet ir sesers, nes kas už ją geriau jį 
pažįsta. 

Atsikratęs kardinolo apdarų, Čezarė ėmė leisti dienas ir naktis gir- 
taudamas mieste su kurtizanėmis ir per jas užsikrėtė sifiliu. Už tai turė- 
jo brangiai sumokėti, nes gydytojas, mėginantis rasti vaistą nuo sifilio, 
pavertė jį bandymų triušiu. Jis vertė Čezarę ištisas savaites mirkyti kū- 
ną nusėjusius pūlinius visokiausių vaistažolių voniose ir dėti karštos 
pemzos kompresus. Jį pjaustė, šveitė ir mirkė, kol pagaliau opos prany- 
ko ir liko tik keli nedideli randai, kuriuos slėpė drabužiai. Atpildas gy- 
dytojui — atrastas sifilio gydymo būdas. 

Pasveikęs Čezarė vėl nusiuntė žinią Lukrecijai ir dvi dienas negavo 
jokio atsakymo. Kai jau visai nusikamavęs jis nusprendė apsilankyti 
sesers rūmuose ir pareikalauti, kad ji sutiktų pasimatyti, į slaptas mie- 
gamojo duris kažkas pasibeldė. Čezarė budriai pašoko ir atsisėdo ant 
lovos krašto. 

Šalia jo stovėjo Lukrecija, visa švytinti ir gražesnė negu bet kada. Ji 
pribėgo prie Čezarės, jis atsistojo jos pabučiuoti ir apkabinti su visa 
taip ilgai tramdyta aistra, tačiau jų lūpos susitiko tik sekundę, ir Lukre- 
cija atsitraukė. Tai buvo švelnus bučinys, meilus apsikabinimas, tačiau 
be jokio geidulio. 

- Ir tai viskas, ką tu atnešei man? — paklausė Čezarė. - Dabar, kai 
turi ką glamonėti? 

Lukrecijai nespėjus nieko atsakyti, Čezarė atgręžė jai nugarą. Luk- 
recija prašė atsisukti ir pažvelgti į ją, bet jis nenorėjo, tad ji ėmė 
maldauti: 

— Čezare, mano brangiausias broli, mano meile, nepyk ant manęs. 
Viskas keičiasi. Dabar, kai tu jau ne kardinolas, surasi tokią pat tobulą 
meilę, kokią radau aš. 

Čezarė atsigręžė į seserį, jo krūtinę slėgė sunkus akmuo, tamsios 
akys žėrėjo pykčiu: 

- Štai ką tu jauti po visų mūsų drauge praleistų metų? Vos per kelis 
mėnesius tu atidavei širdį kitam. O ką gavai mainais? 

Lukrecija su ašaromis akyse pamėgino paaiškinti broliui: 

— Čezai, jis maloniai elgiasi su manimi, linksmina įdomiais pokal- 
biais, žavisi manimi. Tai meilė, kuri užpildo mano širdį ir gyvenimą, 
tačiau svarbiausia, kad jos nereikia slėpti. Ji ne uždrausta, o palaiminta. 
To mes su tavimi niekada negalėsime turėti. 

Čezarė ironiškai prunkštelėjo: 

— O kaip visi tavo pažadai, kad niekada nieko nemylėsi kaip mane? 
Viskas taip greit pasikeitė. Tik dėl to, kad kažkas tave palaimino, tu gali 
visiškai atsiduoti kitam? Ar jis moka bučiuoti tavo lūpas taip kaip aš? 
Ar tavo kūnas jam atsiliepia taip pat karštai kaip man? 

— Niekada nebus kito tokio kaip tu, — virpančiu balsu atsakė Lukre- 
cija, - nes tu buvai mano pirmoji meilė. Tu pirmas pažinai mano kūno 
ir širdies paslaptis, su tavimi dalijausi savo slapčiausiomis mintimis. — 
Ji priėjo prie brolio, ir šįkart jis nesipriešino. Lukrecija suėmė jo veidą 
delnais, ir jis nepasitraukė. Ji pažvelgė jam į akis ir švelniai, bet tvirtai 
kalbėjo toliau: — Bet, mano mielas Čezai, tu esi mano brolis. Mūsų mei- 
lė visada buvo sutepta nuodėmės. Nors šventasis tėvas ją palaimino, 
bet dangiškasis Tėvas to niekada nepadarys. Nereikia būti kardinolu ar 
popiežiumi, kad žinotum, kas nuodėminga. 

Lukrecija užsidengė veidą rankomis, kai Čezarė pasipiktinęs šūk- 
telėjo: 

— Nuodėmė? Mūsų meilė — nuodėmė? Niekada su tuo nesutiksiu! 
Tai buvo vienintelis tikras dalykas mano gyvenime, ir aš tau draudžiu 
ją niekinti. Aš gyvenau tavimi, kvėpavau dėl tavęs. Galėjau susitaikyti, 
kad tėvas myli Chuaną labiau už mane, nes žinojau, kad tu myli mane 
labiau už viską. Bet dabar, kai tavo meilė kitam yra didesnė, kaip man 
tai ištverti? 

Čezarė ėmė vaikščioti po kambarį. 

Lukrecija atsisėdo ant jo lovos ir papurtė galvą: 

— Aš nemyliu kito labiau už tave, bet Alfonsą myliu kitaip. Jis — 
mano vyras. Čezai, tavo gyvenimas tik prasideda. Tėvas paskirs tave 
vyriausiuoju kariuomenės vadu. Tu kausies dideliuose mūšiuose, kaip 
visada svajojai. Tu vesi ir turėsi vaikų, teisėtai vadinsi juos savais. Būsi 
savo namų šeimininkas. Čezare, mano broli, tau visas gyvenimas prieš 
akis, nes pagaliau tu laisvas. Neleisk, kad aš būčiau tavo skausmo prie- 
žastis, nes tu man svarbesnis už patį šventąjį tėvą. 

Čezarė pasilenkė jos pabučiuoti - švelnus brolio bučinys... Ir staiga 
jo širdies dalis atšalo ir sustingo. Ką jis darys be Lukrecijos? Iki šio 
vakaro, galvodamas apie meilę, jis visados prisimindavo Lukreciją. Gal- 
vodamas apie Dievą, prisimindavo ją. O dabar bijojo, kad pagalvojęs 
apie karą irgi prisimins ją. 


AŠTUONIOLIKTAS SKYRIUS 


Kelias kitas savaites nuliūdęs ir piktas Čezarė, apsivilkęs griežtais 
juodais drabužiais, vaikščiojo po Vatikano sales ir suirzęs laukė, kada 
prasidės jo naujas gyvenimas. Kas dieną jis susirūpinęs skaičiavo, kiek 
jau praėjo laiko, nes laukė Prancūzijos karaliaus Liudviko XII kvieti- 
mo. Čezarė buvo neramus, troško pabėgti nuo įprasto Romos peizažo, 
palikti visus prisiminimus apie seserį ir kardinolo gyvenimą. 

Per šias savaites grįžo jo nakties košmarai, ir jis nenoriai eidavo 
miegoti, nes bijojo, kad pabus dejuodamas ir išpiltas šalto prakaito. 
Kad ir kaip jis stengėsi išmesti seserį iš širdies ir minčių, ji buvo visiš- 
kai jį užvaldžiusi. Kiekvieną kartą, kai Čezarė užmerkdavo pavargu- 
sias akis, įsivaizduodavo, kaip mylisi su Lukrecija. 

Kai popiežius su džiaugsmu pranešė, kad Lukrecija vėl nėščia, Če- 
zarė visą dieną jodinėjo po Romos apylinkes, kone išprotėjęs iš pavydo 
ir įniršio. O naktį, kai jis vartėsi pėr miegus, sapne staiga nušvito ryški 
geltona liepsna, pasirodė mielas sesers veidas, ir Čezarė tai palaikė meilės 
ženklu. Ta meilė jį šildė, vėliau ėmė deginti, bet švietė vis tiek ryškiai. 
Tą tamsią naktį Čezarė pasižadėjo pasirinkti liepsną savo simboliu ir 
nupiešti ją herbe šalia Bordžų buliaus. Nuo šios dienos meilės liepsna 
įžiebs jo siekius ir taikoje, ir kare. 

Kardinolas Džulianas dela Roverė daug metų buvo pikčiausias po- 
piežiaus Aleksandro priešas. Tačiau po tremties Prancūzijoje, kai jam 
neapvyko nuversti popiežiaus nuo sosto ir tapti nelaimingojo Karo- 
lio VIII sąjungininku, kardinolas suprato, kad toks atkaklumas jam ne- 
ša tik nelaimes. Toks žmogus kaip jis daug geriau jaučiasi Vatikano 
koridorių spūstyje, kur gali regzti subtilius ateities planus ir stiprinti 
savo įtaką tiesiogiai kalbėdamasis ir su draugais, ir su priešais. Ten iš 
veido išraiškos ar balso intonacijos jis sužinotų daugiau negu iš visų 
rašytinių susitarimų. 

Suvokęs, kad nenaudinga atvirai rodyti priešiškumą popiežiui, dela 
Roverė nusprendė susitaikyti. Proga pasitaikė, kai mirė popiežiaus sū- 
nus Chuanas, ir dela Roverė pasiuntė Aleksandrui užuojautos laišką. 
Paveiktas sielvarto ir ryžto pasikeisti pačiam ir reformuoti Bažnyčią, 
popiežius kardinolo laišką priėmė maloningai. Jis atsakė, dėkojo už užuo- 
jautą ir siūlė dela Roverei būti popiežiaus atstovu Prancūzijoje. Netgi 
sielvarto apimtas Aleksandras suprato, koks svarbus asmuo dela Rove- 
rė karaliaus dvare, ir numatė, kad gali prireikti jo pagalbos. 


**ki 


Pagaliau gavęs kvietimą aplankyti karalių Liudviką Šinone, Čezarė 
turėjo atlikti dvi svarbias misijas: nuvežti taip trokštamą popiežiaus 
raštą, kuriuo karaliui teikiama dispensa, ir įkalbėti princesę Rozetą už 
jo ištekėti. 

Prieš Čezarei išvykstant į Prancūziją, Aleksandras pasikvietė jį į sa- 
vo apartamentus. Apkabinęs sūnų, jis įteikė pergamentą su raudonu po- 
piežiaus antspaudu. 

— Tai dispensa, panaikinanti karaliaus santuoką ir suteikianti leidi- 
mą vesti karalienę Oną Bretonę. Ši santuoka labai svarbi, nes ją lemia 
ne tik žmogaus noras gauti gražesnę žmoną, bet ir subtilios politinės 
priežastys. Jei karalius negalėtų vesti Onos, paleistų Bretanę iš Prancū- 
zijos įtakos, o tai didelis smūgis Liudvikui, kuriančiam „didžiąją Pran- 
cūziją“. 

— Ar jis negali paprasčiausiai išsiskirti su žmona arba rasti svarią 
priežastį panaikinti santuoką? — paklausė Čezarė. 

-— Viskas atrodytų labai paprasta, tačiau taip nėra, — nusišypsojo Alek- 
sandras. — Nors Joana Prancūzė yra maža pabaisa, bet įtakinga ir pro- 


184 


tinga. Ji turi liudytojų, kurie prisiekia girdėję Liudviką viešai sakant, 
kad per vedybų naktį jis tris kartus su ja santykiavęs. Kita vertus, kara- 
lius teigia, kad tada jam dar nebuvę keturiolikos metų, todėl jis negalė- 
jęs savarankiškai spręsti, tačiau nėra nė vieno žmogaus, galinčio paliu- 
dyti, kada jis yra gimęs. 

-— Tai kaip tu išspręsi šią problemą? — ironiškai paklausė Čezarė. 

— Ak, - atsiduso Aleksandras, — tikra palaima būti neklystančiu po- 
piežiumi. Aš nustatysiu jo amžių tokį, kaip man atrodo, ir paskelbsiu, 
kad priešingi liudijimai yra melagingi. 

— Ar nereikia dar ko nors nuvežti į Prancūziją, kad mane maloniau 
sutiktų? — paklausė Čezarė. 

-— Raudoną kardinolo skrybėlę mūsų draugui Žoržui d'Ambuazui, — 
labai rimtai atsakė popiežius. 

— D'Ambuazas nori būti kardinolas. Bet juk jis puikus pasiuntinys. 

-— Jis beprotiškai to trokšta, - atsakė Aleksandras, — bet tik jo meilu- 
žė žino tikrąsias priežastis. 

Popiežius šiltai apkabino Čezarę. 

— Man labai tavęs trūks, sūnau. Bet aš pasirūpinau, kad tave malo- 
niai priimtų. Popiežiaus atstovas Prancūzijoje, kardinolas dela Roverė, 
sutiks tave ir apsaugos nuo nenumatytų pavojų. Aš jam aiškiai įsakiau 
tave saugoti ir elgtis su tavim kaip su sūnumi. 

Kai spalio mėnesį Čezarė su milžiniška palyda atplaukė į Marselį, jį 
pasitiko kardinolas dela Roverė su visa pasiuntinybe. Čezarė vilkėjo 
juodo aksomo ir auksinio brokato drabužius, gausiai nusagstytus bran- 
gakmeniais ir deimantais. Jo skrybėlė buvo siuvinėta auksu ir papuošta 
baltomis plunksnomis. Netgi jo žirgai buvo kaustyti sidabro pasago- 
mis. Popiežiaus iždas buvo visiškai nusiaubtas Čezarei aprūpinti. 

Kardinolas dela Roverė apkabino Čezarę ir pasakė: 

— Mano sūnau, aš esu čia, kad apsupčiau tave dėmesiu ir pagarba. Jei 
tau ko nors reikės, aš tikrai pasirūpinsiu. 

Dela Roverei pavyko įtikinti Avinjono tarybą paimti paskolą, kad 
įstengtų surengti tinkamą priėmimą atvykstančiam pareigūnui. 

Kitą dieną Čezarės kelionė į legendinę Prancūzijos pilį buvo dar 
įspūdingesnė. Ant savo juodo apdaro Čezarė vilkėjo baltą liemenę, iš- 
puoštą perlais ir rubinais. Jis jojo ant širmo eržilo, kurio balnas, kama- 
nos ir balnakilpės buvo apkaustytos auksu. Priekyje ant baltų žirgų ris- 

nojo dvidešimt trimitininkų raudonais drabužiais, o už Čezarės — švei- 
carų raitijos būrys tamsiai raudonomis ir aukso spalvos popiežiaus ka- 
riuomenės uniformomis. Paskui juos sekė trisdešimt Čezarės bajorų, 
daugybė padėjėjų, pažų ir visokiausių tarnų, o paskutiniai ėjo muzikan- 
tai, žonglieriai, cirko artistai su meškomis, beždžionėmis ir septynias- 
dešimt mulų, apkrautų Čezarės drabužiais bei dovanomis karaliui ir jo 
dvarui. Didžiulis spalvingas paradas! 

Prieš Čezarei išvykstant iš Romos, Duartė Brandao įspėjo, kad ne- 
reikėtų šitaip švaistytis, nes prancūzams toks pasirodymas nepadary- 
siąs įspūdžio. Tačiau Čezarė manėsi geriau žinąs. 

Taigi dela Roverė su palyda vedė Čezarę miesto gatvėmis, kurias 
puošė drapiruotės ir triumfo arkos. Kardinolo nurodymu žmonės sutiko 
popiežiaus sūnų kaip karališkąjį princą. Jis buvo apipiltas dovanomis, 
sidabro lėkštėmis ir padėklais, o paskui nuvestas į Maison de la Ville, 
kur buvo surengta didžiulė puota. 

Dela Roverė prikvietė pačių gražiausių miesto merginų ir elegantiš- 
kų damų, nes gerai žinojo, kad Čezarei patinka jų draugija. Prabangios 
puotos ir įspūdingi vaidinimai truko kelias dienas, o naktys pralėkdavo 
ragaujant puikius vynus, dalyvaujant įvairiose pramogose ir stebint šo- 
kius Čezarės ir jo palydovų garbei. 

Taip praėjo du mėnesiai. Kiekviename dideliame ir mažame mieste 
kartojosi tas pat: Čezarė nepraleido nė vienos mugės, lažinosi visose 
arklių lenktynėse, dalyvavo visuose kortų lošimuose. 

Prancūzijoje buvo šaltas ruduo su veriančiais vėjais ir kruša, tačiau 
kiekviename mieste Čezarę sutikdavo minios žmonių. Nelaimei, jau- 
nuolis niekad nebuvo labai kuklus, todėl ir dabar manė, kad žmonės 
renkasi ne iš smalsumo, norėdami pamatyti popiežiaus sūnų, bet šitaip 
išreiškia savo meilę. Įsivaizduota naujoji galia visai apsuko jam galvą, 
Čezarė tapo arogantiškas, ėmė per daug pasitikėti savimi ir nutolo nuo 
tų prancūzų, kurie tikrai galėjo jam padėti. 

Pagaliau Čezarė pasiekė Prancūzijos karaliaus rūmus Šinone. Kara- 
lius jau buvo visiškai įtūžęs: jis nekantriai laukė žinios apie dispensą, 
bet negavo jokio atsakymo nuo tada, kai pateikė popiežiui prašymą. 

Atvykstantį Čezarę lydėjo įspūdinga vilkstinė, ilga virtinė sunkiai 
apkrautų mulų, nešančių prašmatnius drabužius. Kiekvienas gyvulys 
turėjo geltoną ir raudoną brangaus audeklo gūnią su išsiuvinėtu Bordžų 

buliumi ir naujuoju Čezarės herbu. Palyda buvo išsipuošusi brangeny- 
bėmis, keli mulai nešė didžiules skrynias, žadinančias miestiečių vaiz- 
duotę. Vieni kalbėjo, kad jose brangenybės būsimajai Čezarės žmonai, 
kiti - kad šventųjų palaikai ir relikvijos, teikiančios malonę. Tačiau aris- 
tokratams tai nepadarė jokio įspūdžio. Italijoje toks spalvingas pasiro- 
dymas būtų bylojęs apie didelius turtus ir aukštą visuomeninę padėtį, 0 
prancūzams kėlė tik panieką. 

Pats karalius buvo taupus, ir dvaras sekė jo pavyzdžiu. Susirinkę 
gatvėse miestiečiai juokėsi iš Čezarės, tačiau šis, didžiuodamasis savo 
svarba, neturėdamas tėvo išminties ir sesers sveiko proto, nesuvokė žmo- 
nių reakcijos. 

Pamatęs Čezarę Liudvikas sukuždėjo savo patarėjui: 

— Visko per daug. 

Tačiau jis džiaugsmingai pasitiko popiežiaus sūnų ir vos susivaldė 
iš karto nepaklausęs apie ilgai lauktą popiežiaus dispensą. 

Žoržo d' Ambuazo lydimas, Čezarė praėjo pro išsirikiavusius rūmi- 
ninkus - prisistatyti svarbiems dvaro asmenims. Jis nekreipė dėmesio į 
žaismingą žmonių veido išraišką — tegul juokiasi, jei jiems patinka, ta- 
čiau karalius privalo su juo elgtis gražiai, nes jis atvežė labai svarbų 
sprendimą. 

Karalius griežtai įspėjo jaunus aristokratus, kurie per savo kvailumą 
atvirai šaipėsi iš Čezarės. Jie net nustebo ir pamanė: akivaizdu, jog ši- 
tas Bordža labai svarbus karaliui asmuo. Pasibaigus pristatymo cere- 
monijai, Liudvikas, d' Ambuazas ir Čezarė pasitraukė į nedidelį, jaukų 
karaliaus apartamentų kambarį, kurio sienas puošė geltono šilko ir ąžuolo 
pano. Aukštos stiklinės durys vėrėsi į puikų sodą, kuriame tryško fon- 
tanas, į vidų skverbėsi jį aptūpusių spalvingų paukščių trelės. 

Karalius Liudvikas pradėjo kalbą ramindamas Čezarę: 

— Mano jaunasis drauge, juk suprantate, kad Prancūzijos kareiviai, 
žengiantys per Italiją, jokiu būdu nesikėsins į popiežiaus teises ir ne- 
grasins popiežiaus žemėms. Priešingai, jei bus sunkumų tramdant vie- 
tos vadus ar Romanijos vietininkus, pažadu jums, kad patyrę prancūzų 
kariai bus pasiruošę padėti. 

— Ačiū jums, jūsų didenybe, — atsakė Čezarė ir, pamalonintas kara- 
liaus dosnumo, įteikė Liudvikui oficialų dispensos raštą. 

Karalius nepajėgė nuslėpti džiaugsmo. Paskui Čezarė perdavė Žor- 
žui d' Ambuazui vašku antspauduotą pergamentą. Perskaitęs raštą, vy- 
ras nušvito iš nuostabos ir džiaugsmo, kad skiriamas kardinolu ir tampa 
šventosios motinos Bažnyčios kunigaikščiu. 

Paties Liudviko nuotaika labai pasitaisė. Popiežiaus dosnumo įkvėp- 
tas, jis pareiškė, kad oficialiai paskelbsiąs Čezarę Valentinua kunigaikš- 
čiu. Šiam titului priklausė kelios puikiausios Prancūzijos pilys ir turtin- 
giausi dvarai. Čezarė lengviau atsikvėpė, nes per kelionę išleido labai 
daug pinigų, o juk turės samdyti kariauną žygiui į Romaniją. Karaliaus 
dovana garantuoja, kad daugiau nereikės rūpintis pinigais. 

Trys vyrai susidaužė taurėmis, ir Čezarė paklausė: 

- Jūsų didenybe, o kaip dėl mano vedybų? 

Liudvikas sutriko: 

— Princesė Rozeta mums kelia didelį rūpestį. Nors ji gyvena Prancū- 
zijoje ir yra mano mylimos karalienės Onos dvaro dama, tačiau ji — 
ispanų kilmės Neapolio karaliaus duktė, todėl pavaldi ne man, o 
Aragono rūmams. Ji turi savo nuomonę, ir aš negaliu jai įsakyti tekėti 
už jūsų. 

Čezarė susiraukė, bet paklausė: 

— Ar aš galėčiau pats pasikalbėti su šia dama, jūsų didenybe? 

— Žinoma, - atsakė karalius. - D' Ambuazas susitars. 

Tą popietę Čezarė ir princesė Rozeta dviese sėdėjo ant akmeninio 
suolo sode, apsupti švelnaus apelsinmedžių aromato. 

Rozeta buvo aukšta, ne pati gražiausia iš Čezarės sutiktų merginų, 
tačiau karališkos laikysenos. Tamsūs, žemai ant sprando surišti plaukai 
teikė jai rūstumo, bet mergina elgėsi maloniai, noriai ir atvirai kalbėjosi 
apie jai siūlomą santuoką. 

— Kunigaikšti, aš tikrai nenoriu jūsų įžeisti, juk iki šios akimirkos 
nebuvau jūsų mačiusi, — švelniai šypsodamasi tvirtai pasakė Rozeta. — 
Deja, aš beprotiškai įsimylėjusi vieną kilmingą bretoną, todėl negaliu 
skirti meilės kitam. 

— Dažnai beprotiška meilė — ne pats patikimiausias bendro gyveni- 
mo laidas, — mėgino ją perkalbėti Čezarė. 

Tačiau Rozeta žvelgė į jį nemirksėdama. 

— Kalbėsiu atvirai, nes manau, kad galima jumis pasitikėti. Jūs esate 
popiežiaus sūnus, o mano tėvui labai rūpi ir popiežiaus nuomonė, ir jo 
kariuomenė. Man regis, šis dalykas jam toks svarbus, kad jei jūs parei- 
kalautumėte, tėvas mane priverstų tekėti. Bet maldauju to nedaryti. Aš 
niekada nepajėgsiu jūsų pamilti, nes mano širdis priklauso kitam, — jos 

Čezarei patiko ši mergina, ji kovojo už savo tiesą. Jis padavė jai 
nosinę. 

— Aš nenorėčiau versti jus tekėti. Jei jūs negalite manim susižavėti, 
aš jūsų neimsiu į žmonas, — jis vėl nusišypsojo. — Tačiau aš labai vertin- 
čiau jūsų draugystę... Ir jei kada tapsiu rūmų intrigų auka, prašysiu būti 
mano advokate ir mane ginti. 

Rozeta lengviau atsikvėpė ir nusijuokė. Princesė ir Čezarė visą po- 
pietę džiaugėsi vienas kito draugija. 

Tą vakarą Čezarė papasakojo viską karaliui. Liudviko nenustebino 
Rozetos atsakymas, bet jam patiko Čezarės reakcija. 

— Dėkoju jums už gerumą ir supratimą, — pasakė karalius. 

— Gal yra kita kunigaikštytė, kuri dar neįsimylėjusi? — paklausė Čezarė. 

Sutrikęs dėl to, kad negali įvykdyti pažado popiežiui, karalius atsakė: 

- Ketinu jums pasiūlyti dar vieną titulą - Diunua kunigaikščio — ir 
padovanoti dar du svarbius dvarus. 

Čezarė dėkodamas nulenkė galvą ir žėrinčiomis akimis pasakė: 

- Žinoma, aš labai dėkingas. Bet iš kur man paimti žmoną? 

Liudvikas atrodė labai nuliūdęs: 

— Kadangi princesė Rozeta atsisakė, jums leidus, mes iš karto pradė- 
sime tinkamos kunigaikštytės paiešką ir išnaršysime visus karališkuo- 
sius Prancūzijos dvarus. 

Čezarė atsistojo ir tarė: 

— Aš pasiliksiu ilgiau ir, kol jūs ją rasite, pakeliausiu po Prancūziją. 

Romoje popiežius negalvojo apie nieką kita, tik apie sūnaus vedy- 
bas. Jis išsikvietė kardinolą Askaniją Sforcą ir paprašė, kad šis vyktų į 
Neapolį dar kartą pasikalbėti su karaliumi. 

Tačiau po kelių savaičių kardinolas grįžo nieko nepešęs, nes Rozeta 
atsisakinėjo, o jis nerado jokios tinkamos merginos, kuri norėtų tekėti 
už Čezarės. Viešėdamas Neapolyje, Sforca sužinojo dar vieną nerimas- 
tingą naujieną. Pietuose kalbama, kad Liudvikas XII rengia naują žygį, 
siekdamos susigrąžinti savo protėvių teises į Milaną ir Neapolį. 

— Ar tai tiesa? — paklausė Aleksandro Askanijas Sforca. — Ką keti- 
nate daryti? 

Popiežių įsiutino toks Askanijo klausimas, tačiau jis negalėjo nei 
meluoti, nei sakyti tiesos, todėl paaiškino: 

- Imčiausi veiksmų, jei mano sūnus Čezarė nebūtų Prancūzijos ka- 
raliaus įkaitas. 

— Labai puošniai apsirengęs, gerai prižiūrimas įkaitas savo valia, — 
pasakė kardinolas, — kuris kartu vežiojasi šventosios motinos Bažny- 
čios skrynias, pilnas turtų, kad galėtų tenkinti savo įgeidžius ir sudaryti 
tokią santuoką, kuri sukels grėsmę pačiai Romai. 

Dabar popiežius Aleksandras visiškai įtūžo ir prapliupo: 

— Mano brangusis kardinole, jei atsimenate, tai jūsų brolis Mauras 
pirmas prisikvietė prancūzus. Aragono dvaras išdavė Romą - niekas iš 
jo narių nesiūlo vedybinės sąjungos, todėl aš neturiu iš ko rinktis. 

— Vadinasi, tiesa, kad jūs susivienijote su Prancūzija prieš Arago- 
ną? — patenkintas paklausė Askanijas. 

Aleksandras stengėsi susitvardyti, o paskui atsistojo, parodė ranka į 
duris ir įsakė: 

— Tučtuojau išeikit, nes tai, ką pasakėt, artima erezijai. Siūlau melsti 
atleidimo už tokį šmeižtą — arba suteiksiu jums paskutinį patepimą ir 
dar šiąnakt įmesiu į tamsius Tiberio vandenis. 

Kardinolas Askanijas Sforca smuko lauk, o įtūžęs griausmingas po- 
piežiaus balsas vertė taip greit bėgti pakopomis žemyn, kad jo širdis smar- 
kiai daužėsi krūtinėje. Kardinolas paslydo, tačiau susilaikė nepargriuvęs. 
Jis buvo kupinas ryžto, kai tik galės, išvykti iš Romos į Neapolį. 

Per tolesnius mėnesius Aleksandras atidėjo visus popiežiaus dar- 
bus, nes nepajėgė mąstyti apie nieką kita, išskyrus naują sąjungą. Jis 
atsisakė priimti Venecijos, Florencijos, Milano ir Neapolio pasiunti- 
nius - visus, kurie negalėjo pasiūlyti Čezarei žmonos. 


**++ 


Po kelių mėnesių Liudvikas pasikvietė Čezarę į savo apartamentus 
ir džiugiai paskelbė: 

- Turiu gerų naujienų. Jei jūs ir šventasis tėvas sutinkate, radau jums 
puikią partiją — Šarlotę d' Albrė, gražią ir protingą moterį, Navaros ka- 
raliaus seserį. 

Patenkintas Čezarė iš karto pasiuntė laišką tėvui: prašė leidimo vesti 
ir dar kurį laiką likti Prancūzijoje. 

Atlaikęs iškilmingas mišias Šventojo Petro bazilikoje, Aleksandras 
pasijuto labai susirūpinęs. Jis gavo sūnaus laišką. Dabar klūpojo prie 
bazilikos altoriaus, stebimas budrios Dievo Motinos akies, ir mėgino 
rasti sprendimą. 

Per tuos trisdešimt penkerius metus, kai jis tarnavo popiežiaus vice- 
kancleriu, per šešerius popiežiavimo metus ir apskritai per visą gyveni- 
mą Aleksandras dar niekada nebuvo susidūręs su tokia baisia dilema. 
Sąjunga su Ispanija visada buvo jo stiprybė — ir kaip Dievo žmogaus, ir 
kaip valdovo. Jam pavykdavo rasti pusiausvyrą tarp Ispanijos ir Pran- 
cūzijos ir išlaikyti abiejų valstybių paramą pontifikatui. 

Tačiau mirus Chuanui jo našlė Marija Enrikes įtikino karalienę 1za- 
belę ir karalių Ferdinandą, kad tai Čezarė Bordža nužudė brolį. Todėl 
dabar nė viena Aragono dvaro šeima iš Ispanijos, Neapolio ar Milano 
nesutinka išleisti savo dukters už popiežiaus sūnaus. 

Aleksandrus išnaršė visus miestus, kalbėjosi su daugybe pasiunti- 
nių, siūlė dideles dovanas, tačiau nepajėgė rasti Čezarei tinkamos žmo- 
nos ir stiprios sąjungos. Jis privalo ką nors nuspręsti, kitaip Bordžų 
šeima žlugs. 

Aleksandrui reikėjo, kad kitos valstybės paremtų popiežiaus valdžią, 
o Ispanijos ir Neapolio pajėgos padėtų suvienyti žemes ir numalšinti g0- 
džių vietos vadų maištus. Netgi jo dukters Lukrecijos vedybos su Alfon- 
su Neapoliečiu iš Aragono dvaro buvo grindžiamos slaptais ketinimais 
užtikrinti Čezarės sąjungą su Alfonso seserimi, princese Rozeta. 

Tačiau ji atsisakė, o sūnui, kurį tėvas išsiuntė vesti princesės ispa- 
nės, dabar buvo pasiūlyta į žmonas prancūzų kunigaikštytė. Ar Alek- 
sandras jau praranda popiežiaus valdžią? 

Popiežius sunėrė rankas, nulenkė galvą prieš didingą marmurinę Die- 
vo Motinos skulptūrą ir prašė patarimo. 

— Juk žinai, Šventoji Motina, mano sūnus Čezarė klausia, ar gali 
imti į žmonas Prancūzijos dukterį. Jo karališkoji didenybė, Liudvi- 
kas XII, siūlo jam pagalbą atsiimant žemes, kurios priklauso tavo Baž- 
nyčiai. Jis duos prancūzų kareivių padėti mūšyje... 

Aleksandras buvo giliai paskendęs mintyse, svarstė įvairius varian- 
tus. Jei sutiks, kad Čezarė vestų Šarlotę, tai ar privalo atsiriboti ne tik 
nuo Ispanijos ir Neapolio, bet ir nuo savo mylimos dukters? Lukrecijos 
vyras Alfonsas yra Neapolio princas, o sąjunga su Prancūzija, be abejo- 
nės, sugriaus jų santuoką. O kas atsitiks Aleksandro šeimai, jei jis at- 

mes Prancūzijos pasiūlymą? Žinoma, karalius Liudvikas, gavęs popie- 
žiaus leidimą ar be jo, įžengs į Romą ir paskirs popiežiumi kardinolą 
dela Roverę. 

Jei prancūzai žygiuos per Milaną, Ludovikas tikrai pasitrauks be 
kovos. O jei Neapolis griebsis ginklo, kas tada laukia jo sūnaus Chofrė 
ir jo žmonos Sančos? 

Popiežius desperatiškai ieškojo nors vienos priežasties, dėl kurios 
jis galėtų suteikti pirmenybę Ispanijai ir neleisti Čezarei vesti prancū- 
zės, tačiau daug valandų klūpojęs, meldęsis ir vaikščiojęs pirmyn atgal, 
taip ir nesurado. Kita vertus, jei patyrę prancūzų kariai kartu su Čezare 
leistųsi užimti žemių, kurias dabar valdo vietos bajorai ir vadai, jis ga- 
lėtų būti vainikuotas Romanijos kunigaikščiu. Tada Bordžų šeima būtų 
apsaugota, 0 jis išlaikytų popiežiaus valdžią. 

Aleksandras nemiegojo visą naktį, stebėjo mirksinčias žvakes ir mel- 
dė dieviškojo įkvėpimo. Ankstyvą rytą, išeidamas iš koplyčios, jis ne- 
noriai apsisprendė. 

Duartė Brandao laukė popiežiaus apartamentuose, nes suprato Alek- 
sandro vidinę kovą. 

— Duarte, mano drauge, - tarė popiežius. — Aš labai rūpestingai vis- 
ką apsvarsčiau ir priėmiau sprendimą. Man reikia pergamento lakšto, 
noriu parašyti atsakymą, kad pagaliau galėčiau padėti galvą ant pagal- 
vės ir pailsėti. 

Duartė stebėjo popiežių, sėdintį prie rašomojo stalo. Pirmą kartą jis 
atrodė pasenęs ir pavargęs. Duartė padavė jam plunksną. 

Aleksandras tvirta ranka parašė labai trumpą laišką Čezarei: „Bran- 
giausias sūnau. Kandidatūra tinkama. Pirmyn“. 

Tą dieną, kai Prancūzijoje Čezarė Bordža vedė Šarlotę d'Albrė, Ro- 
moje vyko didžiulė šventė. Popiežius užsakė didingus fejerverkus, dangų 
nušvietė gigantiški ugnies pliūpsniai, o gatvėse degė laužai. Ak, kokios 
iškilmės! 

Namuose, Santa Maria in Portico rūmuose, Lukrecija kartų su Al- 
fonsu siaubo apimta stebėjo vieną didžiausių miesto laužų priešais savo 
rūmus. Žinoma, ji laiminga dėl brolio, nes labai jį myli, tačiau kas bus 
jos brangiam vyrui, kuriam ši nauja politinė sąjunga reiškia didelę ne- 
laimę? Sužinojus, kad kardinolas Askanijas Sforca kartu su keliais ki- 

tais kardinolais pabėgo iš Romos ir sudarė sąjungą su Neapoliu, Alfon- 
są apėmė baimė ir netikrumas dėl ateities. 

Stebėdamas šėlstančią ugnį, Alfonsas apkabino ir priglaudė Luk- 
reciją. 

- Jei prancūzai puls, mano šeimai gresia pavojus, — tyliai pasakė 
jis. — Privalau vykti į Neapolį vadovauti kariuomenei. Mano tėvui ir 
dėdei manęs reikia. 

Lukrecija stipriai prisispaudė prie vyro: 

— Bet šventasis tėvas tikina, jog mums negresia joks pavojus, jis 
niekada neleis, kad politiniai nesutarimai sugriautų mūsų meilę. 

Vos aštuoniolikos sulaukęs Alfonsas liūdnai žvelgė į Lukreciją ir 
nubraukė plaukus jai nuo akių: 

- Ar tu tuo tiki, mano brangioji Lukrecija? 

Tą naktį pasimylėję jie ilgai gulėjo, kol Lukrecija pagaliau užmigo. 
Vos išgirdęs ją giliai alsuojant, Alfonsas išsliuogė iš lovos ir tyliai nuė- 
jo į arklidę. Pasibalnojo savo žirgą ir nujojo į pietus, į Kolonų pilį, iš 
kurios ryte išvyks į Neapolį. 

Tačiau popiežius jam iš paskos pasiuntė savo policiją, ji įsakė Al- 
fonsui arba likti pilyje, arba grįžti į Romą, kitaip jį grąžinsiančios po- 
piežiaus pajėgos. Kas dieną Alfonsas rašė Lukrecijai, maldaudamas at- 
važiuoti pas jį, bet jo laiškai jos nepasiekė, nes Vatikano pasiuntinys 
juos nunešdavo popiežiui. 

Lukrecija buvo nelaimingesnė negu bet kada. Ji nesuprato, kodėl 
Alfonsas nerašo, nes be galo jo ilgėjosi. Jei ne šeštas nėštumo mėnuo, 
būtų paskui jį vykusi į Neapolį, tačiau dabar nedrįso leistis į tokią 
varginančią kelionę, nes šiemet jau buvo praradusi vieną kūdikį — nu- 
krito nuo arklio. Dabar jai būtų reikėję prasmukti pro pilį supančią 
tėvo gvardiją. 

Čezarė liko Prancūzijoje ne tik iki vestuvių su Šarlote, bet dar 
praleido su ja kelis mėnesius nedideliame namelyje gražiame Lua- 
ros slėnyje. 

Kaip ir žadėjo karalius, Šarlotė buvo graži, protinga, ir Čezarė paga- 
liau nurimo. Šarlotė skleidė nuostabią ramybę, o mylėdamasis su ja 
Čezarė jautėsi saugus. Tačiau kas dieną jis kovojo su savimi, nes širdy- 
je ilgėjosi Lukrecijos. Šarlotės buvimas šalia šiek tiek prislopino Čeza- 
rės troškimą siekti, kovoti ir nugalėti. Jaunoji pora ištisas dienas vaikš- 

tinėjo, plaukiojo valtele ramia upe, skaitė. Jie daug juokėsi, nes Čezarė 
mėgino išmokyti Šarlotę plaukti ir žvejoti. 

Vieną vakarą Šarlotė prisipažino: 

— Aš tikrai myliu tave taip, kaip dar nemylėjau jokio kito vyro. 

Paprastai ciniškas Čezarė pajuto, kad tiki ja, tačiau šie žodžiai nepa- 
darė jam didesnio įspūdžio. Jam pačiam atrodė keista, kad nors stengė- 
si vėl įsimylėti, kažkas lyg pastodavo kelią. Kai jie mylėdavosi prie 
degančio židinio ir vėliau nurimę apsikabinę gulėdavo, Čezarė svarsty- 
davo, ar tikrai jis prakeiktas, kaip sakė sesuo. Ar tėvas tikrai paaukojo 
jį žalčiui tą pirmąjį kartą rojaus sode? 

Tą patį vakarą, kai Šarlotė pasisakė jam esanti nėščia, Čezarė gavo 
skubų popiežiaus laišką. „Grįžk į Romą vykdyti pareigų, — rašė tėvas. — 
Vietininkai ruošia sąmokslą, o Sforca pakvietė į Italiją ispanus.“ 

Čezarė pasakė Šarlotei, kad privalo grįžti į Romą vadovauti popie- 
žiaus kariuomenei, užimti Romanijos žemių ir įtvirtinti centrinę po- 
piežiaus valdžią. Kol jis neapsaugosiąs Bordžų valdžios taip tvirtai, 
kad ji laikytųsi ir po Čezarės, ir po popiežiaus mirties, Šarlotei ir jų 
vaikams grėsiąs pavojus. O dabar ji su kūdikiu įsčiose privalanti likti 
Prancūzijoje. 

Tą dieną, kai Čezarė turėjo palikti Šarlotę, ji mėgino tvardytis, ta- 
čiau kai jis jau sėdo ant žirgo, raudodama stipriai įsikibo į jį. Čezarė 
nulipo, apkabino ją ir pajuto, kad Šarlotė visa virpa. 

- Brangioji Lote, - ramino jis, — kai tik galėsiu, aš išsikviesiu tave 
su kūdikiu. Nebijok dėl manęs, nes dar negimė toks italas, kuris įsteng- 
tų mane nužudyti. 

Čezarė pasilenkė ir švelniai pabučiavo žmoną. Paskui sėdo ant savo 
žvilgančio balto žirgo ir paskutinį kartą pamojavęs Šarlotei išjojo pro 
pilies vartus. 


DEVYNIOLIKTAS SKYRIUS > A 


Aleksandras negalėjo pakelti Lukrecijos ašarų. Nors viešai ji steng- 
davosi atrodyti drąsi, bet kas kartą, kai jie susitikdavo, duktė kalbėdavo 
mažai ir labai oficialiai. Jos nevilties nepraskaidrindavo net popiežiaus 
kvietimu atvykusios Džulija ir Adriana, atvežusios Lukrecijai jos pir- 
magimį. Vakarais jie dažniausiai sėdėdavo tylėdami. Popiežiui trūko 
gyvų dukters pokalbių, jos entuziazmo, ir tai jį labai slėgė. 

Lukrecija vėl pasijuto bejėgė pakeisti savo lemtį ir nors nekaltino 
tėvo už sąjungą su Prancūzija, suprato, kad jos vyras privalo ginti savo 
šeimą. Tačiau ji liūdėjo, nes dėl politinių nesutarimų jai ir dar negimu- 
siam kūdikiui tenka gyventi be Alfonso. Tai atrodė be galo sunku. Ji 
mėgino įtikinti savo širdį, tačiau ši nenorėjo klausyti proto balso. Luk- 
recija kasdien šimtus kartų klausinėdavo savęs, kodėl jos vyras neat- 
siunčia jokios žinios. 

Kelias savaites žiūrėjęs į dukters neviltį, Aleksandras pats tapo kaip 
nesavas. Taigi jis sugalvojo, kaip rasti išeitį. Lukrecija protinga ir ma- 
loni moteris, gebanti vadovauti. Ji paveldėjo tėvo žavesį, nors pasta- 
ruoju metu jo nerodė. Ateity popiežius ketino dovanoti dukteriai kai 
kurias Romanijos žemes, kai Čezarė jas užkariaus. Taigi popiežius ma- 
nė, kad įgyti valdymo įgūdžiai padės jai vėliau ir atitrauks mintis nuo 
dabartinės nevilties. Tas jos kvailys vyras vis dar sėdi Kolonų pilyje ir 
užsispyręs negrįžta į Romą. Nėra abejonės, kad jis ilgisi žmonos, bet 
jau keli mėnesiai negauna iš jos jokios žinios ir mano, kad jinai jį pame- 
tė. Popiežius turėjo siųsti ispanų vadą Serviljoną, laikiusį kalaviją per 
Lukrecijos ir Alfonso tuoktuvių ceremoniją, kad neleistų Neapolio ka- 
raliui išvaduoti Alfonso. 

Aleksandrą erzino tokie jausmai. Nors meilėje jis jautėsi esąs tikrai 
stoikas, bet jam atrodė, kad jo kančios daug vertesnės už tų dviejų jau- 
niklių kvailystes. Vienas Dievas žino, kiek dar meilužių jie abu turės 
per likusį gyvenimą. Jei žmogus taip išgyventų dėl kiekvienos meilės, 
neturėtų laiko atlikti savo arba Dievo darbų. 

Daug svarstęs ir aptarinėjęs su Duarte, Aleksandras nusprendė iš- 
siųsti Lukreciją valdyti Nepio - gražios žemės, kurią jis atsiėmė iš kar- 
dinolo Askanijo Sforcos, kai šis pabėgo į Neapolį. 

Kadangi Lukrecijos nėštumas jau ėjo į pabaigą, Aleksandras žinojo, 
jog reikės keliauti labai atsargiai ir ilgiau. Jis nusprendė skirti jai didelę 
palydą ir paauksuotus neštuvus, nes Lukrecijai joti labai nepatogu. Be 
to, Mičelotas saugos Lukreciją kelyje ir pirmosiomis savaitėmis, kai ji 
apsigyvens savo valdose. Žinoma, atvykusi į Nepį, Lukrecija privalo 
turėti patarėją, kuris ją išmokytų valdyti. 

Popiežius žinojo, kad kai kurie Bažnyčios hierarchai tam priešta- 
raus, nes Lukrecija moteris. Tačiau jo duktė gimė ir buvo mokoma val- 
dyti. Kodėl reikėtų drausti jai atskleisti savo talentą vien dėl to, kad ji 
negimė vyru? Jos gyslose teka Bordžų kraujas, tad reikia puoselėti jos 
gabumus. 

Užtat savo jauniausiam sūnui Chofrė Aleksandras nejautė nieko pa- 
našaus ir pyko ant jo žmonos Sančos. Žinoma, popiežius suprato, kad iš 
dalies tokį nepalankumą lemia jo didžiulis nepasitenkinimas Sančos 
dėde, Neapolio karaliumi, kurio duktė Rozeta atsisakė tekėti už Čeza- 
rės. Neįtikėtinas pasipūtimas! Koks pažeminimas! Be to, Aleksandras 
ne kvailys. Jis supranta, kad karalius galėjo įsakyti dukteriai tekėti už 
Čezarės, tačiau to nepadarė. Taigi galima daryti išvadą, kad karalius 
atstūmė popiežiaus sūnų. 

Popiežiaus jauniausiojo sūnaus žmona, Neapolio kunigaikštytė San- 
ča, visada buvo užsispyrusi ir įnoringa, o svarbiausia — ji dar nepagim- 
dė Chofrė įpėdinio. Be to, ji koketė. Visiems būtų buvę daug geriau, jei 
Chofrė būtų tapęs kardinolu, o Čezarė — Sančos vyru, nes šis, be abejo- 
nės, būtų ją sutramdęs. 

Aleksandras pasikvietė septyniolikametį sūnų Chofrė. Jis įėjo į kam- 
barį plačiai šypsodamasis ir smarkiai raišuodamas, tačiau niekuo nesi- 
skundė. 

- Kas atsitiko? - paklausė Aleksandras be įprastinio rūpesčio ir net- 
gi neapkabinęs sūnaus. 

-— Nieko ypatingo, tėve, — nulenkęs galvą atsakė Chofrė. — Fechtuo- 
damasis susižeidžiau šlaunį. 

Aleksandras stengėsi neparodyti pykčio, bet nerangumas jį visada 
erzindavo. 

Chofrė buvo šviesiaplaukis, atviro veido, tačiau jo akys nespindu- 
liavo nei Lukrecijos protu, nei tamsiu Chuano suktumu, nei, žinoma, 
ugningu Čezarės atkaklumu. Tiesą sakant, pažvelgęs į sūnaus akis, po- 
piežius nieko neįžvelgė, ir tai kėlė nerimą. 

— Noriu, kad kartu su seserimi vyktum į Nepį, - pasakė Aleksan- 
dras. - Reikia, kad ją lydėtų artimas žmogus, kuris ją gintų. Ji vieniša, 
greit gimdys, todėl privalo šalia turėti vyrą, kuriuo galėtų pasikliauti. 

Chofrė nusišypsojo ir nulenkė galvą. 

— Su malonumu, jūsų šventenybė. Mano žmona taip pat mielai su- 
tiks, jai patinka Lukrecija, be to, jai bus naudinga pakeisti aplinką. 

Aleksandras jau ketino smogti sūnui ir įdėmiai stebėjo, kaip keisis 
jo išraiška, nors buvo beveik tikras, kad liks tokia pat. 

— Aš nesakiau, kad tavo vadinamoji žmona keliaus kartu. Ji niekur 
nevyks, nes dėl jos aš turiu kitų planų. 

- Aš jai pranešiu, — abejingai atsakė Chofrė, — bet nesu tikras, ar ji 
bus patenkinta. 

Aleksandras nusišypsojo: jis nieko nesitikėjo iš savo sūnaus, ir šis jo 
nenuvylė. 

Tačiau negalėjai to paties pasakyti apie Sančą. Tą popietę, vos išgir- 
dusi šią žinią, ji ėmė rėkti ant Chofrė: 

— Ar tu niekada netapsi labiau mano vyras nei savo tėvo sūnus? 

Nustebęs dėl tokių žmonos žodžių, Chofrė įdėmiai pažvelgė į ją ir 
ėmė gintis: 

- Jis ne tik mano tėvas. Jis dar ir šventasis tėvas. Labai rizikuočiau 
jam nepaklusdamas. 

-— Didesnė rizika, jei jis privers mane pasilikti, o tave išvykti, — įspė- 
jo Sanča ir įpykusi pravirko. — Verčiama už tavęs tekėti, aš labai neno- 
rėjau. Tačiau dabar aš tave pamilau, o tu vis tiek leidi tėvui mus išskirti. 

Chofrė nusišypsojo, tačiau šį kartą ironiškai. 

— Buvo laikas, kai troškai, kad mus išskirtų... Tada, kai mylėjaisi su 
mano broliu Chuanu... 

Sanča sustingo ir nustojo verkusi: 

— Tu buvai vaikas, o aš jaučiausi vieniša. Chuanas mane ramino, ir tiek. 

— Manau, kad tu jį mylėjai, nes per jo laidotuves verkei labiau negu 
per kieno nors kito, — ramiai atsakė Chofrė. 

-— Nebūk kvailys, Chofrė, — pasakė Sanča. — Verkiau todėl, kad bijo- 
jau dėl savęs. Aš niekad netikėjau, kad tavo brolis mirė nuo svetimo 
žmogaus rankos. 

Chofrė įsitempė, akys pasidarė šaltos ir įdėmios, jis net pasirodė 
aukštesnis, pečiai platesni, laikysena tvirtesnė. 

— Ar tik nenori pasakyti, kad žinai, kas nužudė mano brangųjį bro- 
Iį? — paklausė jis. 

Tą akimirką Sanča suvokė, kad jos vyras pasikeitė ir labai skiriasi nuo 
to berniuko, kurį ji pažino. Sanča žengė artyn ir apkabino jam kaklą. 

-— Neleisk, kad jis mus išskirtų, — maldavo ji. - Pasakyk, kad mes 
privalom būti kartu. 

Chofrė paglostė žmonai plaukus ir pabučiavo nosies galiuką. 

— Tu pati su juo pakalbėk, — patarė jis supratęs, kad vis dar pyksta 
ant jos ir Chuano. - Išsakyk viską, kaip tau atrodo. Pažiūrėsim, gal tau 
pasiseks geriau negu kitiems, mėginusiems ginčytis su šventuoju tėvu. 

Sanča nuėjo į popiežiaus apartamentus ir pareikalavo audiencijos. 
Kai ji įėjo į salę, Aleksandras sėdėjo soste, ką tik baigęs pokalbį su 
Venecijos pasiuntiniu, kuris jam sugadino nuotaiką. 

Sanča atsistojo prieš popiežių ir vos linktelėjo, nė nemėgino pagar- 
biai pabučiuoti jo žiedo ar pėdos. Tačiau mainais į tai, ką ketino pada- 
ryti, Aleksandras galėjo atleisti tokius nedidelius etiketo pažeidimus. 

Sanča prakalbo nelaukdama leidimo — juk ji buvo karaliaus duktė ir 
dukraitė. Šiandien ji kaip niekad buvo panaši į senelį Ferantę. Jos juodi 
nešukuoti ir nesurišti plaukai laisvai krito ant pečių, žalios akys žvelgė 
skvarbiai, balsas skambėjo kaltinamai: 

— Ką visa tai reiškia? Manęs nesiunčiate į Nepį kartu su mano vyru 
ir jo seserimi? Ar turiu likti Vatikane be tų, kurių draugija man malo- 
niausia? 

Aleksandras tyčia nusižiovavo: 

- Brangioji, darysi taip, kaip tau liepta, nors atrodo, kad tau tai labai 
sunkiai sekasi. 

Nepajėgdama sutramdyti įtūžio, Sanča treptelėjo koja. Šį kartą po- 
piežius nuėjo per toli. 

— Chofrė mano vyras, aš jo žmona. Mano vieta šalia jo, nes aš tar- 
nauju jam. 

Popiežius nusijuokė, bet jo akys buvo plieninės: 

- Brangioji Sanča. Tu priklausai Neapoliui, kur tavo bukagalvis dė- 
dė valdo to gyvulio tavo senelio Ferantės žemę. Jei neprikąsi liežuvio, 
aš tave iš karto išsiųsiu ten. 

-— Negąsdinkit manęs, jūsų šventenybe, — atkirto Sanča, — nes aš ti- 
kiu jėga, kuri didesnė negu jūsų. Tai yra mano Dievas, kuriam aš mel- 
džiuosi. 

- Atsargiai rinkis žodžius, vaikeli, — įspėjo Aleksandras, - nes liep- 
siu tave pakarti ar sudeginti už ereziją, ir tada dar ilgiau reikės laukti, 
kol susitiksi su brangiuoju vyru. 

Sančos žandikauliai buvo sukąsti, ji buvo taip įpykusi, kad visai ne- 
sivaldė. 

— Aš sukelsiu skandalą. Jei norit, galit mane sudeginti, bet tai nepri- 
vers manęs tylėti. Romoje viskas ne taip, kaip atrodo, ir tiesa išaiškės. 

Kai Aleksandras atsistojo, atrodė toks galingas, kad Sanča instink- 
tyviai žengtelėjo atgal. Tačiau kitą akimirką ji atgavo savitvardą, su- 
kaupė valią ir liko stovėti. Ji nenuleido akių, nepabūgo švento popie- 
žiaus žvilgsnio, ir Aleksandras visiškai įsiuto. Jei jo sūnus nepajėgia 
sutramdyti savo žmonos, tai tėvas sutramdys. 

— Rytoj tu išvyksti į Neapolį, - pasakė popiežius. - Nuveši nuo ma- 
nęs žinią karaliui. Pasakysi jam, kad jei jis nieko nenori iš manęs, tai aš 
irgi nieko iš jo nenoriu. 

Prieš išvykdama beveik be palydos ir pinigų, Sanča pasakė Chofrė: 

- Tavo tėvas turi daugiau priešų, nei tu manai. Vieną dieną tai blogai 
baigsis. Aš tik meldžiuosi, kad būčiau čia ir tai pamatyčiau. 

Karalius Liudvikas, apsirengęs brangaus brokato drabužiais su iš- 
siuvinėtomis auksinėmis bitėmis, įjojo į Milaną. Šalia jojo Čezarė. Juos 
lydėjo kardinolas dela Roverė, kardinolas d' Ambuazas, Feraros kuni- 
gaikštis Erkolė d'Estė ir keturiasdešimties tūkstančių kariuomenė. 

Ludovikas Sforca, Mauras, nusamdęs kariauną, visiškai nuskurdo, 
tačiau jo pajėgos vis vien neprilygo patyrusiems prancūzų daliniams. 
Žinodamas, kad pralaimėjimas arti, Ludovikas išsiuntė į Vokietiją savo 
sesers vyro, imperatoriaus Maksimiliano, globon du sūnus ir brolį As- 
kaniją. 

Po šios lengvos pergalės Prancūzijos karalius Liudvikas buvo pa- 
skelbtas tikruoju Milano kunigaikščiu. Jis buvo dėkingas popiežiui už 
palaiminimą, o jo sūnui Čezarei — už pagalbą. Apžiūrėdamas miestą 
karalius pirmiausia aplankė didingą Sforcų pilį. Čia jis ieškojo ąžuoli- 
nių skrynių su ypatingais Leonardo da Vinčio užraktais. Sklido kalbos, 
kad jos pilnos brangakmenių ir aukso. Atidaręs skrynias, karalius pa- 
matė, kad jos tuščios. Pasirodė, kad bėgdamas iš Milano Ludovikas 
pasiėmė vertingiausias brangenybes ir per du šimtus keturiasdešimt tūks- 
tančių dukatų. Tačiau tvirtovėje dar daug kas nustebino karalių Liudvi- 
ką, pirmiausia dvaro prabanga — nuo Sforcos arklidžių su puikiais lai- 
mėjusių prizus žirgų paveikslas iki Leonardo da Vinčio freskos „Pasku- 
tinė vakarienė“ Šventosios Marijos vienuolyne. 

Tačiau karalius nekreipė dėmesio, kai jo lankininkai pratyboms pa- 
naudojo aikštėje stovinčią nuostabią Leonardo sukurtą molinę žirgo sta- 
tulą ir visiškai ją sunaikino. 

Kultūringi Milano piliečiai laikė prancūzus barbarais, nes pilyse jie 
spjaudė ant grindų, o gatvėse mėtė šiukšles. 

Jei Romanijos teritorijos būtų buvusios suvienytos, Liudviko žygis į 
Italiją būtų pasibaigęs, tačiau jos nebuvo suvienytos. Taigi Aleksandras 
manė, kad pasitaikė puiki proga jas atsiimti, nes jos vis tiek yra Popie- 
žiaus sritys, ir tik dėl popiežiaus kilnumo bei pakantumo tie godūs vie- 
tos vadai galėjo jas taip ilgai valdyti. 

Dabar Čezarei reikėjo tik įveikti kelis nereikšmingus kunigaikščius, 
kad užimtų likusias Popiežiaus sričių žemes, suvienytų Italiją, laimėtų 
šlovę bei turtus savo šeimai ir Romai. 

Atvykusi į Nepį, Lukrecija visa širdimi pasinėrė į administravimą. 
Ji įkūrė įstatymų leidybos įstaigą, privertė policiją įgyvendinti tuos įsta- 
tymus ir palaikyti tvarką gatvėse. Ji elgėsi kaip tėvas, kuris kiekvieną 
ketvirtadienį, kai būdavo Romoje, kviesdavosi miestiečius į rūmus iš- 
sakyti to, kas jiems nepatinka, o paskui stengdavosi ištaisyti trūkumus. 
Lukrecija turėjo talentą valdyti, ir jos piliečiai greit ją pamėgo. 

Chofrė guosdavo Lukreciją, kai ji ilgėdavosi Alfonso, o ji savo ruožtu 
ramindavo brolį. Chofrė liūdėjo be Sančos, kad ir kokia užgaidi ji kar- 
tais būdavo. Kol Lukrecija mokėsi valdyti, Chofrė medžiojo ir jodinėjo 
po gražias apylinkes, taip abiem dienos bėgo greičiau. 

Norėdamas atsilyginti Lukrecijai už puikią tarnybą, praėjus mėne- 
siui nuo to laiko, kai ji atvyko į Nepį, popiežius sugebėjo įtikinti Alfon- 
są vykti pas ją. Jis kilniaširdiškai padovanojo jaunajai porai Nepio miestą, 
pilį ir aplinkines žemes. Du įsimylėjėliai taip džiaugėsi, kad vėl yra 
kartu, jog nė vienas nepagalvojo, ko popiežius pareikalaus mainais. 

Aleksandras leido Lukrecijai ir Alfonsui kelias savaites pabūti kar- 
tu, o paskui juos aplankė. Jis nebegalėjo duoti jiems daugiau laiko, nes 
jo nebuvo. Antrą viešnagės Nepyje dieną, per šeimyninius pietus, po- 
piežius paklausė Lukrecijos, ar ji nenorėtų grįžti į Romą ir gimdyti ten. 
Jis kalbėjo įtikinamai — aiškino, kad pats senstąs ir vaikaitis suteiktų 
jam didelį džiaugsmą. Laiminga atgavusi savo vyrą, Lukrecija apsi- 
džiaugė, kad vėl bus kartu su Džulija ir Adriana, ir sutiko vykti. Priža- 
dėjęs, kad jie daugiau nesiskirs, Alfonsas irgi išvažiavo su žmona. Kai 

Lukrecija kartu su vyru ir broliu Chofrė grįžo į Romą, popiežius pa- 
siuntė orkestrą, mimus ir žonglierius sutikti jų prie vartų. 

Kol Lukrecija buvo išvykusi, jos Santa Maria in Portico rūmai bu- 
vo išpuošti brangaus šilko draperijomis ir įdomiais gobelenais. Pats po- 
piežius, atvykęs pasitikti ir pasveikinti grįžusios dukters, šūktelėjo: „Ko- 
kia laiminga diena!“ — ir nepaisydamas nėštumo apkabino ją ir kilstelė- 
jo nuo žemės. 

— Mano brangioji duktė sugrįžo, o greit su pergale grįš ir mano sū- 
nus Čezarė. 

Popiežius nesusilaikė ir netgi nerangiai apkabino Chofrė. Šią dieną 
jam atrodė, kad Viešpats atsiliepė į visas jo maldas. 

Jo džiaugsmas liejosi per kraštus, kai sužinojo, jog Čezarė įžengė į 
Milaną. Po kelių dienų Lukrecija pagimdė sveiką berniuką ir tėvo garbei 
pavadino Rodrigu. Aleksandras taip susijaudino, kad nualpo, ir praleido 
lovoje visą dieną. Tačiau vos atsigavęs ėmė ruoštis krikštyti kūdikį. 


3 DALIS 


DVIDEŠIMTAS SKYRIUS 


Čezarė Bordža juodais šarvais, ant puikaus balto žirgo, sutiko savo 
vadus prie Bolonijos vartų. Čia prie samdytų šveicarų ir vokiečių dali- 
nių, italų artileristų ir ispanų karininkų prisijungė didelė prancūzų vete- 
ranų kariauna — karalius tesėjo savo pažadą. 

Tuoj už Čezarės jojo vėliavnešys su plevėsuojančia balta vėliava, 
kurioje buvo pavaizduotas Bordžų bulius. Penkiolikos tūkstančių karių 
Čezarės pajėgos žygiavo Bolonijos-Riminio keliu link Imolos ir Forli. 

Skaisčioje pusiaudienio saulėje žėrėjo auksaspalvis bulius, išgravi- 
ruotas ant juodo Čezarės šarvų antkrūtinio. Jo nauji šarvai buvo lengvi, 
leido laisviau judėti, tačiau pakankamai tvirti, kad Čezarė įstengtų ak- 
tyviai kovoti netgi nustumtas nuo žirgo. 

Jojantys ant galingų žirgų, puikiai apsiginklavę Čezarės vyrai pri- 
minė neįveikiamas karo mašinas, kurias sunku sustabdyti. Lengvąją rai- 
tiją saugojo šarviniai marškiniai iš grandinėlių ir kietos, grūdintos odos. 
Raiteliai buvo ginkluoti kardais ir durtuvais. 

Pėstininkų būrius sudarė tvirti šveicarų kareiviai, nešini grėsmingo- 
mis dešimties pėdų ilgio ietimis, italai su įvairia ginkluote ir juodbruvi 
vokiečiai, apsiginklavę arbaletais ir ilgais mažo kalibro šautuvais. 

Tačiau baisiausias viso Čezarės arsenalo ginklas buvo galingoji ita- 
lų vado Vito Vitelio artilerija. 

Romanijos miestai Imola ir Forli nuolat keldavo rūpesčių. 

Šias žemes anksčiau valdė Džirolamas Riarijas, šiurkštus ir žiaurus 
galingos šiaurės Italijos šeimos palikuonis, popiežiaus Siksto sūnus. 
Džirolamas buvo vedęs Kateriną Sforcą, Milano valdovo Ludoviko Sfor- 
cos dukterėčią, kai ji buvo dar maža mergaitė. Kai po dvylikos metų 
Džirolamas buvo nužudytas, Katerina jau buvo suaugusi ir tapusi labai 
pikta. Užuot užsidariusi vienuolyne, ji sėdo ant žirgo ir nuvedė karei- 
vius persekioti vyro žudikų. 

Kai žudikai buvo sugauti ir atvesti prieš ją, Katerina žiauriai atkerši- 
jo aristokratams žmogžudžiams — nupjovė jiems lytinius organus, savo 
rankomis padėjo ant lininės skepetos, paskui, ištraukusi iš savo plaukų 
kaspinus, sukabino nupjautas varpas jiems ant kaklų. Ji manė, kad žu- 
dikų sėkla neturi plisti. 


- Šios žemės yra mano! — pasakė ji, iš viršaus žvelgdama į belais- 
vius. - Aš nenorėjau tapti našle. 

Paskui ji stovėjo ir žiūrėjo, kaip kraujas teka ant grindų mažomis 
išsišakojusiomis vagelėmis, kol žudikų kūnai sustingo ir atšalo. Ką gi ji 
būtų padariusi, jei būtų tikrai mylėjusi savo vyrą? 

Vos sugrįžusi, Katerina pareikalavo Imolos ir Forli savo sūnaus, po- 
piežiaus Aleksandro krikštasūnio Oto Riarijo vardu. Kai gandai apie 
šiurpiąją bausmę pasklido visoje kunigaikštystėje, Katerina išgarsėjo 
ne tik savo grožiu, bet ir žiaurumu. Ji tikrai buvo narsi kaip karžygys ir 
moteriška kaip bet kuri kunigaikštienė. Gražių bruožų veidą supo ilgi 
šviesūs plaukai. Katerina didžiavosi švelnia kaip sabalo kailis oda. Ka- 
terina buvo graži, nors aukštesnė už daugelį vyrų. Ji daug laiko praleis- 
davo su vaikais, kūrė ypatingus balzamus savo nepriekaištingai blyš- 
kiai odai, šviesinimo priemones pelenų spalvos plaukams, losjonus di- 
delėms, stangrioms, dažnai vos pridengtoms krūtims. Be to, Katerina 
medžio anglimi iki blizgesio šveisdavosi baltus lygius dantis. Žmonės 
kalbėjo, kad ji turinti knygą, kurioje užrašanti visus savo kerus. Gyven- 
tojai žinojo, kad jų valdovės kūniški geiduliai tokie pat stiprūs kaip 
vyrų. 

Pagal Renesanso sampratą, ji buvo tikra virago — moteris karžygė, 
kuria žavimasi už drąsą ir išsilavinimą, ir tai liudijo ją turint aštrų protą 
ir nežabotus troškimus. 

Katerinai ištekėjus antrą kartą, ir antrasis vyras žuvo nuo užpuolikų 
rankos. Ji vėl žiauriai atkeršijo — išplėšė žudikams galūnes ir sukapojo 
į gabalus jų kūnus. 

Dar po trejų metų Katerina ištekėjo už Džovanio Medičio ir pagim- 
dė sūnų, Bandoneirą. Tai buvo mylimiausias jos vaikas. Katerinai pati- 
ko Džo, ją jaudino netgi jo bjauri išvaizda, nes naktį miegamajame jis 
pranoko visus jos turėtus vyrus. Prieš metus trisdešimt šešerių metų 
moteris vėl tapo našle. Tačiau ji buvo tokia pašėlusi, kad žmonės ją 
vadino Vilke. 

Katerina Sforca niekino Bordžų šeimą už išdavystę po jos vyro Ria- 
rijo mirties. Ji neketino leisti jiems užimti žemių, kurias ji valdė su savo 
sūnumi Otu Riariju. Prieš kelis mėnesius popiežius atsiuntė bulę: reika- 
lavo sumokėti žemės mokesčius ir kaltino Kateriną, kad ji delsianti ati- 
duoti dešimtinę popiežiui ir Bažnyčiai. Numačiusi tokią popiežiaus gud- 
rybę, Katerina per specialų pasiuntinį iš anksto išsiuntė visą dešimtinės 
mokestį. Tačiau Aleksandras vis tiek buvo pasiryžęs prijungti jos že- 
mes prie Romanijos. Taigi Katerina ruošėsi mūšiui. Gerai apmokami, 

bet neištikimi jos šnipai atnešė žinią, kad Čezarė veda kariuomenę už- 
kariauti jos miestų. Katerina savo ruožtu nusiuntė dovaną popiežiui — 
juodą nuo maro mirusiojo drobulę, kietai suvyniotą ir įkištą į tuščiavi- 
durę nendrę. Katerina tikėjosi, kad kai Aleksandras išvynios jos dova- 
ną, užsikrės maru ir atsisakys ketinimų ją pulti. Tačiau jos šnipai kanki- 
nami išdavė paslaptį ir buvo nužudyti, o popiežius išsigelbėjo. 


*k+ 


Čezarė ketino pirmiausia užimti Imolą, o paskui Forli. 

Kol popiežiaus kariuomenė artinosi prie Imolos, Čezarė ją pertvar- 
kė: perkėlė į priekį artileriją, o lengvąją raitiją ir pėstininkų dalinį skyrė 
į užkardą. Paskui nujojo į priekį su ypatinguoju daliniu. 

Tačiau tie pasiruošimai buvo nereikalingi, nes kai jis prisiartino, mies- 
to vartai atsivėrė ir per juos išbėgo būrys susirūpinusių miestiečių. Jie 
mėgino išsigelbėti ir apsaugoti miestą nuo popiežiaus karių plėšikavi- 
mo bei niokojimo — taigi tuoj pat paskelbė pasiduodantys. 

Dėl savo žiaurumo Katerina Sforca nebuvo nei populiari, nei myli- 
ma valdovė. Kovodami už ją, pavaldiniai nieko nebūtų laimėję. Pirmą 
dieną du prancūzų ulonai susipažino su dailide, nukentėjusiu nuo Kate- 
rinos ir trokštančiu atkeršyti. Jis paprašė leidimo susitikti su Čezare. 
Tikėdamasis išsaugoti sau gyvybę, dailidė mielai nurodė silpniausias 
pilies sienų vietas. 

Tačiau miestas turėjo nedidelę tvirtovę, kurios komendantas Dionas 
Naldis buvo tikras karys. Dabar jis šūktelėjo nuo stogo: 

— Mes kovosim! 

Čezarės pajėgos pasiruošė apsiausčiai. 

Italų vadas Vitas Vitelis perkėlė savo patrankas į priešakinę liniją, 
parengė būrius ir pradėjo apšaudyti pilies sienas nenutrūkstančiomis 
salvėmis. Suvokęs pavojų, Dionas Naldis paprašė paliaubų ir pasakė, 
kad jei per tris dienas neatvyks pagalba, jis atiduosiąs miestą. 

Suprasdamas, kad derybos sutaupys pinigų ir išsaugos gyvybes, Če- 
zarė įkūrė stovyklą ir tris dienas laukė. 

Pagalba neatvyko, ir Naldis, patyręs karys iš žymios šeimos, taip pat 
griežęs dantį ant Katerinos, metė ginklus ir paleido savo vyrus. Jei jis 
būtų buvęs ištikimas savo valdovei, būtų kovojęs iki mirties. Tačiau net 
dabar, kol jis gynė pilį, valdovė laikė įkaitais jo žmoną ir vaikus Forli 
tvirtovėje. Naldis atidavė Imolą su viena sąlyga: Čezarė turi leisti jam 
prisijungti prie popiežiaus pajėgų, kai jos įžengs į Forli. 


206 


Taip Čezarė Bordža pasiekė pirmą savo žygio tikslą nepraradęs nė 
vieno žmogaus ir nesusidūręs su Katerina Sforca. 

Forli buvo pagrindinė Katerinos tvirtovė, ir čia Čezarė turėjo susi- 
tikti su pačia Vilke. Popiežiaus sūnus buvo jaunesnis ir daug mažiau 
patyręs nei žiaurioji Katerina, todėl prie vartų artinosi atsargiai. Tačiau 
vartai ir vėl atsivėrė, o minia miestiečių išbėgo pranešti pasiduodantys. 

Katerina Sforca, apsišarvavusi, su kardu vienoje rankoje ir sakalų 
ant kitos, stovėjo ant pilies pylimo. Išilgai stogo buvo išsirikiavę jos 
lankininkai, paruošę strėles ir pakėlę lankus. 

Pamačiusi savo piliečius su Čezare, Katerina įtūžo ir sušuko ka- 
reiviams: 

- Šaudykit į miestiečius — tuos niekingus bailius, kurie apleido mū- 
sų gerąjį miestą. 

Pakilo strėlių spiečius, ir keli Katerinos pavaldiniai krito Čezarei po 
kojomis. 

— O Dieve! - atsigręžęs į Vitelį tarė Čezarė. — Ta moteris beprotė, ji 
žudo savo žmones. 

Vienas iš vadų per bokšto langą šūktelėjo, kad grafienė norinti susi- 
tikti su Čezare Bordža ir aptarti, kaip sudaryti taiką. 

— Ateikit pakeliamuoju tiltu, - šaukė jis. - Grafienė susitiks su ju- 
mis dengtame koridoriuje. 

Čezarė žiūrėjo, kaip lėtai leidžiasi pakeliamasis tiltas ir atsiveria pilies 
vartai. Jis su ispanų vadu Portu Diasu jau žengė pro vartus, tačiau pasi- 
žiūrėjus pro plačią angą į medinį stogą virš įėjimo jam tarsi pasivaideno 
kažkoks krebždesys. Staiga apsigręžęs jis pamatė, kad keli Katerinos vy- 
rai kelia tiltą, o geležiniai vartai jau leidžiasi tiesiai priešais juos. 

Čezarė griebė Portui Diasui už rankos ir riktelėjo: 

— Greičiau atgal! Spąstai! 

Čezarė šoko ant didžiulio dantyto geležinio skriemulio, keliančio 
tiltą. Besileidžiantis tiltas vos jo nesutraiškė, bet Čezarė prasmuko ir 
nėrė į pilies griovį. Dešimtys geležinių arbaletų strėlių smigo į vandenį, 
vos nekliudydamos Čezarės, o jis iš visų jėgų plaukė į kitą griovio krantą. 
Trys tamsiaplaukiai šveicarų kareiviai, garsiai keikdami Kateriną, iš- 
traukė Čezarę iš vandens. 

Tačiau Portui Diasui nepasisekė — jis įkliuvo spąstuose tarp geleži- 
nių pinučių ir pakeliamojo tilto. Kai Čezarė pasiekė krantą, Katerina 

įsakė pro angą stoge pilti ant ispano verdantį aliejų. Stovėdamas ant 
kranto, Čezarė girdėjo kraują stingdančius draugo klyksmus ir prisie- 
kė, kad Katerina neišvengs bausmės už jo kančias. Čezarė suprato, 
kad ji nepasiduos be žūtbūtinio mūšio, todėl pasitraukė į stovyklą ir 
ėmė kurti planą. Galop po kelių valandų jis sumanė staigmeną, kuri 
galėtų priversti Kateriną apsigalvoti. Du Katerinos vaikai buvo pa- 
kliuvę į nelaisvę Imoloje. Čezarė atvedė juos prie griovio kranto, kad 
matytųsi iš pilies. 

— Katerina, aš turiu kai ką iš tavo nuosavybės, — sušuko Čezarė. 

Ji pažvelgė žemyn, ir jis parodė į vaikus. 

- Jei tavo pilis nepasiduos ir tu nesiliausi kankinusi mano vado, aš 
nužudysiu šiuos vaikus tavo akivaizdoj. 

Prieblandoje, oranžinės besileidžiančios saulės fone, pasirodė tam- 
sus Katerinos šešėlis. Ji pašėlusiai nusikvatojo, juokas buvo grėsmin- 
gas. Paskui pakėlė sijoną iki pat juosmens, 

— Pažvelk čia, tu kekšės sūnau, - riktelėjo ji Čezarei ir parodė į savo 
strėnas. - Ar matai šitą? Gali juos žudyti! Aš turiu stakles, pagaminsiu 
dar daug daug vaikų! Taigi daryk ką nori. 

Katerina mostelėjo ranka, ir Čezarė išgirdo pliaukštelėjimą — nupli- 
kytas Porto Diaso kūnas nukirsta galva buvo įmestas į griovį. 

Taigi Valentinua kunigaikštis ir popiežiaus sūnus Čezarė Bordža įsakė 
apšaudyti pilį. Vito Vitelio patrankos ėmė be paliovos daužyti pilies 
sienas. 

Jau visai sutemus Dinas Naldis paklausė Čezarės: 

-— Ar vaikus ketini nužudyti? 

Čezarė nustebęs pažvelgė į jį, nes jau buvo pamiršęs savo gra- 
sinimą. 

-— Aš tik gąsdinau, — nuramino jis Naldį. — Tai būtų paveikę bet kurią 
motiną, būtume išgelbėję daug gyvybių, o dabar daug žmonių žus dėl 
šios pamišusios moters. Tačiau nužudę vaikus nieko nepasieksime, tad 
nuvesk juos atokiau. 

— O ką man su jais daryti? — paklausė Naldis. 

— Pasilik sau, — atsakė Čezarė, - ir auklėk kaip savus. 

Naldis dėkingas nusišypsojo ir persižegnojo prieš maldą. Jis neįsi- 
vaizdavo, kodėl žmonės Čezarę vadina pabaisa. Ta moteris, paėmusi į 
nelaisvę Naldžio sūnus, buvo daug bjauresnė. 

Kitą rytą, saulei patekėjus, Čezarė vėl apšaudė tvirtovę. Mojuodama 
kardu, Katerina stovėjo ant pylimo. Čezarė nusigręžė nuo jos, įsakė 
savo vyrams kirsti medžius ir ręsti plaustus keltis per griovį. 

- Ant kiekvieno turi tilpti trisdešimt kareivių, — šaukė jis. — Kai pra- 
daušime sienas, mūsų kariai jais kelsis į aną pusę. 

Pabaiga atėjo negreit, bet galop akmeniniai Vitelio sviediniai pra- 
mušė tvirtovės sieną, ir Čezarė išgirdo šūksnius: 

— Anga, anga! 

Šiaurinė siena sugriuvo. 

Prancūzų vadas nuvedė savo kareivius ant plaustų, jau plūduriuo- 
jančių griovyje. Jie greit nusiyrė į kitą krantą, laikydami paruoštus gin- 
klus, ir plaustus pasiuntė atgal atplukdyti kitų. Pilį šturmavo daugiau 
negu trys šimtai Čezarės karių. 

Kai kareiviai nuleido pakeliamąjį tiltą, Čezarė su savo vyrais šauk- 
dami nubėgo į pilį. 

Nuo stogo Katerina pastebėjo amunicijos ir parako krūvą tvirtovės 
viduryje. Ji čiupo vieną deglą nuo pylimo sienos ir iš visų jėgų sviedė į 
parako krūvą. Jau verčiau susisprogdins pati ir sunaikins savo miestą 
negu paklius priešui į nelaisvę. Sprogimas sudrebino pilį, sugriovė na- 
mus ir parduotuves, žuvo per keturis šimtus Forli piliečių, tačiau Čeza- 
tė ir dauguma jo kareivių nenukentėjo. Katerinos kareiviai nušoko nuo 
stogų, bokštų, balkonų ir pylimų. Sužeisti ir apiplyšę, jie pasidavė džiaug- 
damiesi dėl Čezarės pergalės. 

Savo nelaimei, Katerina Sforca nebuvo sužeista. Prancūzų vadas pa- 
ėmė ją į nelaisvę. Po vakarienės lošdamas kortomis jis perleido ją Če- 
zarei už trisdešimt tūkstančių dukatų. 

Dabar Katerina Sforca priklausė Čezarei Bordžai ir jis galėjo daryti 
su ja ką nori. 


k 


Pavakarieniavęs Čezarė ilgai mirko karštoje vonioje, paskui apsivil- 
ko juodą šilkinį drabužį, atneštą iš gurguolės. Forli pilies šeimininko 
miegamasis liko nesugriautas. Čezarė gulėjo lovoje svarstydamas, ką 
daryti su Katerina. 

Dabar ji buvo uždaryta mažoje tamsioje rūsio kameroje, kur ją sau- 
gojo du patikimiausi Čezarės kariai. Jis jiems įsakė nė akimirką nenu- 
leisti akių nuo belaisvės. 

Vidurnaktį Čezarė nuėjo į rūsį. Dar nematydamas Katerinos, jis jau 
girdėjo jos šūksnius ir keiksmus. Jis įėjo į mažą drėgną kambarėlį, blau- 
siai apšviestą vienos žvakės. Katerina gulėjo aukštielninka ant geleži- 
nės lovos, jos riešai ir čiurnos buvo ištemptos prie lovos šonų. Surišta ir 
surakinta grandinėmis, Vilkė įtūžusi muistė galvą. 

Čezarė tylėdamas stovėjo prieš ją. Vos Katerina jį pastebėjo, iš karto 
liovėsi rėkusi, pakėlė galvą ir iš visų jėgų spjovė į Čezarę, tačiau spjū- 
vis jo nepasiekė. 

- Brangioji grafiene, — maloniai kreipėsi Čezarė, - jei būtumėte su- 
gebėjusi blaiviai protauti, būtumėte galėjusi išsigelbėti pati ir apsaugoti 
savo žmones. 

Katerina pasuko galvą ir pažvelgė į Čezarę neįtikėtinai mėlynomis 
akimis, o paskui jos gražų veidą iškreipė įniršis ir ji su įtūžiu paklausė: 

— Kaip ketini kankinti moterį, tu bailus Romos mėšlo gabale? 

— Aš tau parodysiu, — šaltai atsakė jis. 

Čezarė nusimetė drabužį ir užgulė Kateriną. Iš pradžių judėjo lėtai, 
o paskui smarkiau ir giliau. Jis laukė, kad ji ims rėkti ir keiktis, tačiau 
Katerina tylėjo. Vienintelis garsas kambaryje buvo Romos karių mur- 
mėjimas. 

Čezarė įniršęs smūgis po smūgio skverbėsi į ją. Staiga Katerina ėmė 
judėti kartu su juo. Jos putlios lūpos prasivėrė, šlaunys spaudėsi prie jo, 
ir Čezarei toptelėjo, kad ji jaučia malonumą. Jis ir toliau mėgavosi Ka- 
terina, nes buvo tikras, kad ją nugalėjo. Kai baigė, jos skruostai buvo 
paraudę, plaukai permirkę prakaitu. 

— Turėtum man padėkoti, — pakilęs tarė Čezarė. 

Katerina pervėrė jį liepsningu žvilgsniu ir paklausė: 

- Ir tai viskas, ką gali man duoti? 

Susierzinęs Čezarė išėjo iš kameros, tačiau kitas dvi dienas ateidavo 
vidurnaktį ir vėl tylėdamas ją užvaldydavo, o rezultatas būdavo toks 
pat - Katerinos skruostai parausdavo, kūną išpildavo prakaitas. Tačiau 
ji vis tiek klausdavo: 

- Ir tai viskas, ką gali man duoti? 

Čezarė ketino taip elgtis tol, kol ji pasiduos, tačiau trečią naktį Kate- 
rina paliepė: 

- Atrišk mane, nes aš negaliu su tavim varžytis. 

Katerina gulėjo nuoga, ji neturėjo kur paslėpti jokio ginklo, kamba- 
ryje stovėjo du stambūs, raumeningi sargybiniai. Argi tai pavojinga? 
Čezarė pats nuėmė grandines ir atsargiai atrišo jai rankas. Katerina dė- 
kinga linktelėjo ir pirmą kartą jos akys sušvelnėjo. 

Kai Čezarė vėl ją užgulė, ji apsivijo jį kojomis ir rankomis ir prisi- 
traukė arčiau. Ji suėmė Čezarę už plaukų ir atlošė jam galvą, perbėgo 
liežuviu jo lūpomis, paskui pabučiavo. Katerinos liežuvis taip giliai įsi- 
skverbė Čezarei į burną, kad net visas jo kūnas suvirpėjo. Netrukus 
Katerina ėmė dejuoti iš malonumo, ir Čezarę apėmė beprotiška eksta- 
zė. Po kelių akimirkų jie abu sukrūpčiojo. 

Kitą dieną Katerina atsisakė valgyti, kol jai nebus leista išsimaudyti 
kvapioje vonioje. Likusi gyva po sprogimo rūmų dama surakintą gran- 
dinėmis Kateriną nuvedė į vonią ir nuprausė. Tai buvo vienintelis kar- 
tas, kai Katerina išlipo iš lovos. 

Kitas dvi savaites Čezarė vis ateidavo vidurnaktį ir mylėdavosi su 
Katerina. Praėjus kiek laiko, jis ją atrišdavo ir ji apkabindavo jį. Sargy- 
biniai visą laiką likdavo kambaryje, nes Čezarė nebuvo tikras, ar apim- 
ta aistros arba įniršio Katerina nemėgins išdurti jam akių, tačiau nei 
Čezarė, nei Katerina nekreipė į kareivius dėmesio. Pagaliau vieną naktį 
aistringieji meilužiai ėmė kalbėtis. 

- Pripažink, kad ir prievartavimas gali būti malonus, — pasakė Čezarė. 

Katerina nusijuokė ir ironiškai atkirto: 

— Manai, kad tu mane išprievartavai? Klysti, Romos pavainiki, po- 
piežiaus sūnau. Stovėdama ant pylimo, vos pamačiusi tave aš nuspren- 
džiau arba tave nužudyti, arba išprievartauti. Jei būčiau tave sučiupusi, 
būčiau pririšusi taip pat, kaip tu mane, ir jojusi ant tavęs. Tačiau nesvar- 
bu, rezultatas tas pat. 

Katerina buvo puiki strategė. Pasakiusi, kad Čezarės ketinimai tokie 
pat kaip jos, ji pakeitė jėgų santykį. Taip be jokio ginklo Katerina nugin- 
klavo savo priešą, nes dabar Čezarė jautėsi ir nugalėjęs, ir pralaimėjęs. 

Tą dieną, kai jie turėjo išvykti į Romą, Katerina paklausė Čezarės: 

— Ar veši mane gatvėmis surakintą grandinėmis, kaip paimtą į ne- 
laisvę karalienę, kad tavo piliečiai galėtų įžeidinėti mane ir tyčiotis, 
kaip senovės Romoje? 

Čezarė nusijuokė. Katerina tądien atrodė labai graži, ypač turint gal- 
voje, kad tiek dienų praleido kalėjime. 

— Aš apie tai negalvojau, bet... 

- Žinau, veikiau mane sudeginsi už pasikėsinimą į popiežiaus gyvy- 
bę, - pasakė Katerina. - Tokius kvailius pasirinkau pasiuntiniais... 

— Popiežiaus gyvybei dažnai kyla pavojus, — tarė Čezarė. — Jis retai 
keršija, ypač jei sąmokslas susekamas. Tačiau jei jis norės tave pakarti 
ar sudeginti kaip eretikę, mėginsiu įtikinti, kad baudžiau tave nuo pat 
tos dienos, kai paėmiau į nelaisvę. 

— Ar jis tavim patikės? 

— Popiežius manys, kad aš tave prievartavau, ir laikys tai žiauresne 
bausme negu mirtis, nes, pasak jo, prievarta sužeidžia sielą. O jis myli 
moteris taip, kaip aš niekada nesugebėsiu. 

Katerina ironiškai nusišypsojo: 

— Kad manytum, jog sielą galima sužeisti, reikia tikėti ją esant. 

— O, šventasis tėvas tuo tiki, - nusišypsojo Čezarė. — Kadangi esi 
Sforca, aš daviau nurodymus įkalinti tave Belvederyje, tačiau be gran- 
dinių. Ta pilis priklauso man. Ją supa gražūs sodai, iš jos atsiveria pui- 
kus miesto vaizdas. Su tavim bus elgiamasi kaip su garbinga viešnia, 
tačiau, žinoma, būsi gerai saugoma. 


DVIDEŠIMT PIRMAS SKYRIUS 0 


Čezarė įjojo į Romą kaip nugalėtojas. Pergalei pažymėti buvo skirta 
iškilminga procesija, viena įspūdingiausių, kokias buvo regėję romie- 
čiai. Visi Čezarės kariai, lengvoji raitija ir šveicarų ietininkai vilkėjo 
juodai, netgi jo amunicijos vežimai buvo uždengti juodu audeklu. Su 
juodais tviskančiais šarvais Čezarė jojo kariaunos priekyje, lydimas ke- 
turių kardinolų, kurių raudonos ir purpurinės sutanos sudarė puikų kon- 
trastą su juoda spalva. Pergalės proga netgi žalą Bordžų bulių supo rau- 
dona spalva juodame, o ne įprastiniame baltame vėliavos fone. Raitas 
ant žvilgančio juodo eržilo, Čezarė atrodė lyg juodasis princas. 

Procesija judėjo Vatikano link per žmonių užtvindytas miesto gat- 
ves. Atvykęs į rūmus, Čezarė pasveikino tėvą ispaniškai, atsiklaupė 
pabučiuoti žiedo ir įteikė popiežiui nugalėtų miestų raktus. Aleksandro 
veide švytėjo pasididžiavimas. Jis pakėlė Čezarę ir šiltai apkabino prieš 
džiūgaujančią minią. 


212 


Kai iškilmės baigėsi, Čezarė atsisveikino su tėvu ir grįžo į savo kam- 
barius Vatikane. 

Per tą laiką, kol buvo išvykęs, Čezarė labai pasikeitė. Supratęs, kad 
ji pamatę prancūzai juokiasi, nes laiko kvailiu, nesėkmingai pamėginęs 
sužavėti Rozetą, pajutęs, kad prisiminimai apie seserį trukdo patirti lai- 
mę su žmona, jis prisiekė slėpti savo jausmus. Nuo tos dienos jo veide 
retai nušvisdavo šypsena, o akys neišduodavo pykčio. 

Veidui, deja, nepasisekė. Neseniai Čezarę buvo ištikęs naujas sifilio 
protrūkis, ir šįkart liga giliai iškapojo skruostus, nosį, kaktą, paliko ke- 
lis apskritus randus. Išvaizda buvo visai nesvarbi mūšio lauke, bet mieste, 
per šventes, su kurtizanėmis tai tapo prakeiksmu. Sulaukęs dvidešimt 
penkerių metų, Čezarė Bordža buvo jau įpratęs, kad juo žavimasi, gi- 
riamas jo grožis, ir dabar pasijuto labai sutrikęs. Savo kambariuose jis 
visus veidrodžius uždangstė juodu audeklu ir uždraudė tarnams juos 
atidengti. 

Be to, naktimis Čezarę ėmė vėl kankinti košmarai, tad norėdamas 
įveikti baimę jis miegodavo dienomis, o dirbdavo naktimis. Apgaubtas 
tamsos, ilgai jodinėdavo užmiestyje. 

Čezarė negalėjo sulaukti, kada pamatys Lukreciją. Nors jis ilgai bu- 
vo išvykęs, sesers veidas lyg regėjimas lydėjo jį per visas pergales. Nuo 
to laiko, kai jie buvo kartu, praėjo beveik dveji metai. Ar Lukrecija ir 
toliau darys jam tokį įspūdį, kai jis vedė Lotę, o sesuo ištekėjo už Al- 
fonso? Širdyje Čezarė tikėjosi, kad vyras Lukrecijai bus nusibodęs. Da- 
bar, pasikeitus popiežiaus sąjungininkams, Alfonsas kėlė grėsmę Bor- 
džų šeimai. 

Laukiant, kol bus įleistas į Lukrecijos kambarius, Čezarės galvą už- 
plūdo daugybė minčių. Nors savo kasdieniame gyvenime jis nuolat ri- 
zikuodavo gyvybe ir dėl nieko nesijaudino, dabar ėmė nerimauti. Ką 
apie jį pagalvos sesuo? Ar mylės jį mažiau? 

Pamačiusi brolį, Lukrecija puolė prie jo, apkabino kaklą ir veidu 
įsikniaubė į krūtinę. 

-— O, gerasis Dieve, aš taip tavęs pasiilgau, — kalbėjo ji su ašaromis 
akyse. 

Pakėlusi galvą ir pažvelgusi į brolį, ji neišsigando, tik jo labai pagai- 
lo dėl ištikusios nelaimės. Lukrecija suėmė rankomis Čezarės veidą ir 
pratarė: 

- Brangusis Čezai, kaip žiauriai gyvenimas pasielgė su tavim... 

Čezarė nevalingai nukreipė žvilgsnį. Jokia kita moteris nepriversda- 
vo jo širdies šitaip daužytis. 

— Tu gražiai atrodai, Krecija, — švelniai tarė jis ir šįkart nepajėgė susi- 
valdyti, kad akys neišduotų tikrųjų jausmų. — Ar tu vis dar laiminga? 

Ji paėmė jį už rankos ir nusivedė prie sofos. 

— Tik dangus galėtų man suteikti didesnį džiaugsmą, — pasakė Luk- 
recija. — Su savo vaikais ir Alfonsu aš jaučiuosi laiminga kaip niekada 
gyvenime. Vis bijau, kad pabusiu iš šio nuostabaus sapno. 

Čezarė įsitempė: 

— Aš aplankiau mažąjį Džovanį. Mūsų sūnus labiau panašus į tave 
negu į mane. Jo šviesios garbanos ir akys. 

— Ne visai, - nusijuokė Lukrecija. — Jis paveldėjo tavo lūpas, šypse- 
ną ir mūsų tėvelio rankas, — Lukrecija pakėlė Čezarės rankas. — Adria- 
na kas dieną atveda Džovanį pas mane. Nuo to laiko, kai tu išvykai, aš 
dažnai juo pasidžiaugiu. Džovanis protingas ir sumanus vaikas, nors 
kartais staigiai užsiplieskia kaip tu, — Lukrecija juokėsi, ir Čezarė matė 
džiaugsmą jos veide. 

— O kitas tavo vaikas? Ar taip pat teikia tau džiaugsmą? 

Lukrecijos veidas švytėjo, šviesios garbanos krito ant kaktos ir skruos- 
tų. Ji linktelėjo: 

-— Rodrigas dar kūdikis. Kas žino, kas iš jo išaugs. Bet jis toks pat 
gražus ir malonus kaip jo tėvas. 

Čezarė įdėmiai nužvelgė seserį: 

— Taigi tu vis dar patenkinta savo vyru? 

Lukrecija suprato, kad turi būti atsargi. Jei pamėgins nuraminti brolį 
užuomina, kad yra nelaiminga, Alfonsas neteks jos apsaugos ir gali 
prarasti laisvę. Tačiau jei pasakys, kad labai myli savo vyrą, jis gali 
netekti dar daugiau. 

-— Alfonsas geras ir garbingas žmogus, - tarė ji. — Jis gražiai elgiasi 
su manimi ir vaikais. 

— O jei tėvas pamėgintų nutraukti šią santuoką? — ramiai paklausė 
Čezarė. 

Lukrecija susiraukė: 

— Čezare, jei tėvelis sumanytų tokį dalyką, pasakyk jam, kad aš ver- 
čiau numirčiau. Aš negyvensiu šiame pasaulyje be Alfonso... Kaip ne- 
galėčiau gyventi ir be tavęs. 

Atsisveikinęs su Lukrecija, Čezarė jautėsi sumišęs. Buvo sunku su- 
sitaikyti su Lukrecijos meile vyrui, tačiau ramino tai, kad ji prisipažino 
mylinti ir brolį. 

Tą naktį, kai kambarį apšvietė tik mėnesiena, Čezarė gulėjo savo 
lovoje, mąstė apie Lukreciją, jos švelnų kvapą, ištartus žodžius. Staiga 

prisiminė vos pastebimą grimasą, kai ji pirmą kartą pamatė jo veidą, jos 
sielvarto kupinus žodžius: „Brangusis Čezai, kaip žiauriai gyvenimas 
pasielgė su tavim“, — ir suprato, kad sesuo pamatė ne tik randus veide, 
betir dar gilesnius - sieloje. Jis nusprendė nuo šios dienos užsidėti kaukę, 
kuri paslėps jo gyvenimą nuo kitų žmonių žvilgsnių. Jis apgaubs save 
paslaptimi ir paskelbs karą — tačiau šįkart ne už tėvo Dievą, bet karą 
tėvo Dievui. 

Praėjus mėnesiui, kai Čezarė atvyko į Romą, iškilmingoje ceremo- 
nijoje popiežius, Kristaus vietininkas žemėje, apsirengęs savo gražiau- 
siais bažnytiniais drabužiais, stovėjo prie didingai išpuošto Šventojo 
Petro bazilikos altoriaus. 

Prieš popiežių stovėjo prancūzų Valentinua kunigaikštis Čezarė Bor- 
dža. Jam buvo nuvilkta kunigaikščio mantija, ir popiežius apgaubė sū- 
naus pečius gonfalonjero ir vyriausiojo popiežiaus kariuomenės vado 
apsiaustu, uždėjo ant galvos tamsiai raudoną biretą ir galiausiai įteikė 
vado valdžios simbolį - lazdą. 

Čezarė atsiklaupė prieš popiežių Aleksandrą ir uždėjęs ranką ant 
Biblijos prisiekė būti ištikimas šventajam tėvui, niekada nerengti prieš 
ji sąmokslo, nedaryti jokios žalos nei popiežiui, nei jo įpėdiniams, nie- 
kada neišduoti popiežiaus paslapčių, netgi jei jį kankintų ar grėstų pa- 
vojus gyvybei. 

Aleksandras jį palaimino ir įteikė aukso rožę tardamas: 

- Brangusis sūnau, priimk šią rožę kaip džiaugsmo simbolį, nes tu 
parodei ir kilnumo, ir drąsos dorybę. Te dangiškasis Tėvas tave laimina 
ir saugo tave nuo pikto. 

Vėliau, privačiame susitikime popiežiaus apartamentuose, dalyvau- 
jant vieninteliam liudytojui Duartei Brandao, Aleksandras pasakė sū- 
nui dovanojąs naujų žemių ir pajamų šaltinių. 

— Mes apdovanojame tave, pagerbdami tavo pergales. O dabar turi- 
me aptarti, kaip užbaigsime savo žygį. Taigi dabar Imola ir Forli pri- 
klauso mums, bet dar reikia nugalėti Faencą, Pezarą, Kameriną ir netgi 
Urbiną. Kaip vyriausiasis kariuomenės vadas, tu privalai juos užimti, 
nes mes turime įvesti ten popiežiaus valdžią ir paskirti veiklią vyriau- 
sybę, kad išlaikytume suvienytą Romaniją. 

Tai pasakęs, popiežius pasitraukė į savo kambarius, nes buvo išsi- 
kvietęs mylimiausią kurtizanę. 

Jubiliejus būna kas dvidešimt penkerius metus, taigi Aleksandras 
žinojo, kad jam būnant popiežiumi įvyks tik viena tokia didelė šventė. 
Ji atneš didžiules pajamas, nes iš visos Europos Romą užplūs piligrimai 
pasiklausyti velykinio popiežiaus pamokslo, tad reikia pasiruošti papil- 
dyti šventosios Katalikų Bažnyčios iždą. Pontifikatas turi gauti kuo di- 
desnę naudą, nes pinigai bus panaudoti žygiui finansuoti. 

Popiežius Aleksandras norėjo, kad jubiliejus būtų iškilmingas ir at- 
spindėtų visą Dievo didybę. Todėl reikia daug padaryti: nutiesti naujas, 
plačias ir švarias, gatves, kuriomis važiuotų karietos, sudeginti lūšnas 
ir pastatyti naujų namų, kuriuose piligrimai galėtų saugiai ir patogiai 
apsistoti. 

Aleksandras pasikvietė Čezarę ir paprašė vadovauti pasiruošimui, 
nes jei šis jubiliejus bus finansiškai sėkmingas, pinigai atiteks Čezarės 
žygiui. 

Čezarė sutiko, tačiau vėliau pranešė tėvui nemalonią žinią: 

— Patikimi šaltiniai tvirtina, kad du tau tarnaujantys žmonės yra neiš- 
tikimi. Pirmas — tai popiežiaus ceremonimeistras Johanas Burchardas. 

— O ką tu girdėjai apie poną Burchardą? — paklausė Aleksandras. 

Čezarė atsikrenkštė ir tarė; 

— Jis gauna atlyginimą iš kardinolo dela Roverės ir rašo dienoraštį, 
kuriame pilna visokiausių melagysčių apie mūsų šeimą. Kai kurios la- 
bai įžūlios. 

Aleksandras ironiškai nusišypsojo: 

— Aš jau seniai žinau apie tą dienoraštį, bet Burchardas vertingas 
žmogus. 

— Vertingas? — nustebo Čezarė. 

— Jo oficialios pareigos — visuomeninis sekretorius — yra nereikš- 
mingos, bet tikroji vertė tokia: jei noriu, kad dela Roverė ką nors suži- 
notų, pasakau Burchardui. Tai nuostabiai veiksminga sistema ir kol kas 
man puikiai padeda. 

— Ar skaitei tą dienoraštį? — paklausė Čezarė. 

Aleksandras garsiai nusikvatojo: 

— Jau gana seniai slapta pasiskaitau. Yra įdomių vietų, tačiau jei mes 
būtume tokie ištvirkę, kaip jis rašo, tai patirtume daug daugiau malonu- 
mų. Kai kurie epizodai beveik absurdiški ir rodo sveiko proto stoką, o 
kai kurie labai juokingi. 

Čezarė susiraukė: 

- Esu tikras, kad dela Roverė ketina kada nors tai paviešinti, demas- 
kuoti tave kaip popiežių. Negi tau nerūpi? 

— Čezare, mūsų priešai moka atlyginimą tokiai gausybei šmeižikų, 
kad vienu daugiau ar mažiau - nieko nereiškia, — išmintingai paaiškino 
Aleksandras. 

- Bet galėtum jiems užčiaupti burną, — nepasidavė Čezarė. 

— Roma - laisvas miestas, mano sūnau. O aš gerbiu laisvę, - kiek 
pamąstęs atsakė popiežius. 

Čezarė įtariai pažvelgė į tėvą: 

— Šmeižikai ir melagiai lieka laisvėje, tėve, o tie, kurie valdo ir tar- 
nauja, negali apsiginti, nes niekas netiki tiesa. Jei mano valioje būtų 
teisti šmeižikus, aš juos griežtai nubausčiau, jie sumokėtų už savo sklei- 
džiamą melą ir įžeidinėjimus. 

Aleksandrą pralinksmino toks sūnaus įtūžis. Tarsi popiežius įsteng- 
tų uždrausti žmonėms turėti savo nuomonę ir ją užrašinėti. Geriau tegul 
reiškia mintis atvirai, kad visi žinotų, o ne slepia. 

— Laisvė - tai ne teisė, o privilegija, ir šiuo metu aš ją suteikiu Bur- 
chardui. Galbūt atėjus laikui mano nuomonė pasikeis, bet dabar mane 
užvaldžiusi laisvės idėja. 

Išsakydamas kitą savo kaltinimą, Čezarė jautėsi nesmagiai, nes ži- 
nojo, ką tai reikš jo seseriai: 

- Tėve, keli labai patikimi šaltiniai praneša, kad vienas mūsų šeimos 
narys kartu su mūsų priešais rengia sąmokslą mums nuversti. 

Aleksandro veido išraiška nepakito. 

- Tikriausiai neketini pasakyti, kad tai tavo brolis Chofrė? 

— Ne, tėve, žinoma, ne. Bet pavojų kelia artimas žmogus — Lukreci- 
jos mylimasis, kunigaikštis Alfonsas. 

Popiežiaus veidu akimirką šmėkštelėjo nerimas. 

— Piktos paskalos, Čezare. Esu tikras. Nereikia skubėti teisti, juk 
Krecija jį labai myli. Vis dėlto aš tuo pasidomėsiu. 

Tuo metu jų pokalbį nutraukė iš gatvės atsklidusi garsi linksma muzika. 
Aleksandras pirmas priėjo prie lango, atitraukė užuolaidą ir nusijuokė: 

- Eikš, Čezare, pažiūrėk. 

Čezarė atsistojo šalia tėvo ir pažvelgė į gatvę. Tenai žygiavo apie 
penkiasdešimt juodai apsirengusių vyrų su kaukėmis, ant kurių vietoj 
nosies buvo pritvirtintas didžiulis penis. 

— Kas čia? — nesuvokdamas paklausė Čezarė. 

— Mano sūnau, manau, šis paradas skirtas tavo garbei. Tikiuosi, tu 
nepozavai jų kaukėms? — juokavo Aleksandras. 

Kelis mėnesius, laukdamas, kol galės tęsti savo žygį, Čezarė rašė 
laiškus į Prancūziją žmonai Lotei. Tikino, kad ilgisi jos ir laukia greito 
susitikimo, tačiau jai esą nesaugu atvykti į Romą. Atrodė, kad Čezarę 
kursto nenatūralios ambicijos ir kankina baimė. Čezarė buvo labai stip- 
rus, lieknas ir raumeningas. Apimtas kovos įkarščio, jis svetimu vardu 
jodavo į aplinkinius miestelius ir kviesdavo stipriausius vietos vyrus 
susiremti kumštynių ar imtynių varžybose. Ir visada nugalėdavo. 

Kaip ir daugelis to metų didikų, Čezarė tikėjo astrologija. Jis apsi- 
lankė pas žymiausią rūmų astrologą. Šis, išnagrinėjęs žvaigždžių ir pla- 
netų išsidėstymą, padarė išvadą, kad Čezarės likimas kelia nerimą. Ta- 
čiau Čezarė nesijaudino, nes tikėjo, kad elgdamasis apdairiai pergud- 
raus ir žvaigždes. 

Vėliau, pietaudamas su seserimi, jis ištiesė ranką per stalą, suėmė 
jos delną ir šypsodamasis papasakojo ką sužinojęs. 

— Dabar žinau, kad sulaukęs dvidešimt šešerių galiu baigti gyveni- 
mą su ginklu ir nuo ginklo. Todėl turi pasinaudoti proga mylėti mane, 
kol aš dar gyvas. 

-— Nekalbėk taip, Čezai, - tildė jį Lukrecija. — Be tavęs aš būsiu bejė- 
gė, vaikai taip pat. Tu privalai būti atsargus, nes tėvas kliaujasi tavimi, 
kaip ir mes. 

Tačiau po savaitės, norėdamas išmėginti savo likimą, Čezarė liepė 
surengti kautynes, per kurias į specialiai įrengtą aptvarą Šventojo Petro 
aikštėje prieš jį turėjo būti išleisti šeši buliai. 

Čezarė įjojo į areną ant savo numylėto baltojo eržilo ir iš eilės susi- 
rėmė su kiekvienu buliumi. Jis buvo ginkluotas tik nedidele ietimi ir 
smeigdavo ją taip giliai, kad greit nudūrė penkis gyvulius. Šeštas bu- 
lius, stambus, baltas, raumeningas ir greitesnis už kitus, buvo pačiame 
stiprume. Dabar Čezarė vietoj ieties paėmė dviašmenį kalaviją, vėl iš- 
jojo į areną ir sukaupęs visas jėgas vienu stipriu kirčiu nurėžė buliui 
galvą. 

Atrodė, kad kiekvieną dieną Čezarės miklumui ir drąsai reikia vis naujų 
iššūkių. Jis ryždavosi beveik neįmanomiems išmėginimams. Romoje vi- 
sus baugino jo kaukė, narsa be atodairos ir paslaptingas gyvenimas. 

Kai Duartė Brandao išsakė popiežiui savo nerimą, Aleksandras tarė: 

— Tiesa, Čezarė keršija žiauriai ir neatleidžia įžeidimo, bet, kita ver- 
tus, mano sūnus yra geraširdis. 


DVIDEŠIMT ANTRAS SKYRIUS 


Išdidusis karalių sūnus, Aragono princas Alfonsas, netgi išgėręs per 
daug vyno, šį mėnesienos nušviestą vakarą laikėsi karališkai. Baigęs 
vakarieniauti Vatikano rūmuose su popiežiumi, Lukrecija ir jos bro- 
liais, jis atsiprašė turįs išeiti. Jam reikią grįžti į namus, nes ten likę 
nebaigtų reikalų. Jis atsisveikindamas pabučiavo žmoną ir pažadėjo ne- 
kantriai laukti jos pareinančios. 

Tačiau iš tiesų jam buvo nepatogu sėdėti popiežiaus ir jo sūnų drau- 
gijoje, nes jis slapta susitikinėjo su kardinolu dela Rovere, kuris, atei- 
ties siekių kupinas, jau du kartus prašė Alfonso paramos ir aiškino, 
kokia pavojinga pastarojo padėtis. Kardinolas įtikinėjo jaunąjį kuni- 
gaikštį žvelgti į ateitį, kai Bordžų valdžia žlugs, o jis, dela Roverė, taps 
popiežiumi. Tada Neapoliui nereikės nieko bijoti, nes jie atsiimsią ka- 
rūną iš Prancūzijos karaliaus ir grąžinsią teisėtiems savininkams. Kada 
nors ta karūna priklausysianti Alfonsui. 

Alfonsas bijojo, kad Aleksandras sužinos apie šiuos slaptus susitiki- 
mus. Sugrįžęs iš Kolonų pilies į Romą, Alfonsas dažnai pagaudavo įdė- 
mius Lukrecijos brolių žvilgsnius ir suvokė, kad jie įtaria jį išdavyste. 

Einant per tuščią aikštę prie Šventojo Petro bazilikos, Alfonsui stai- 
ga toptelėjo, kad žingsniai garsiai aidi atsimušę į grindinį. Ant mėnulio 
užslinko debesys, ir aikštėje pasidarė tamsu lyg duobėje. Alfonsas iš- 
girdo kažkokį šnaresį ir greit atsigręžė pažiūrėti, ar jo niekas neseka, 
tačiau nieko nepamatė. Jis pamėgino giliai kvėpuoti ir nuraminti besi- 
daužančią širdį, tačiau jautė, kad kažkas negerai. 

Staiga debesys nuslinko, ir jis pamatė, kaip slėpdamiesi namų šešė- 
liuose prie jo bėga keli vyrai. Jie mojavo scroti, primityviais gatvės 
ginklais — odos maišeliais, prikimštais geležies gabaliukų ir pritvirtin- 
tais prie odinės rankenos. Alfonsas mėgino sprukti atgal per aikštę, ta- 
čiau trys vyrai sugriebė jį ir pargriovė ant žemės. Visi trys šoko ant jo ir 
ėmė daužyti savo įnagiais. Alfonsas mėgino užsidengti galvą ranko- 
mis, apsiversti ant pilvo, tačiau smūgiai negailestingai kapojo rankas ir 
kojas, o jis mėgino nuslopinti skausmo šūksnius. Staiga vienas vyras 
smarkiai trenkė savo maišeliu jam į tarpuakį. Alfonsas išgirdo lūžtant 
kaulą ir prarado sąmonę. Kai vienas užpuolikas stiletu perrėžė Alfonsą 

nuo kaklo iki bambos, pasigirdo popiežiaus gvardiečio šūksniai. Išsi- 
gandę užpuolikai spruko iš aikštės į skersgatvį. 

Priėjęs prie gulinčiojo, sargybinis mėgino nustatyti, ar jis rimtai su- 
žeistas. Jis suprato turįs pasirinkti: suteikti būtiną pagalbą šiai nelai- 
mingai sielai ar vytis užpuoliką. Ir staiga blyškioje mėnesienoje jis pa- 
žino popiežiaus žentą Alfonsą. 

Sargybinis iš visų jėgų ėmė šauktis pagalbos, paskui nusivilko ap- 
siaustą ir mėgino sulaikyti kraują, srūvantį iš didžiulės žaizdos krūtinėje. 

Nesiliaudamas šaukti, išsigandęs karys nunešė Alfonsą į popiežiaus 
gvardijos būstinę ir atsargiai paguldė ant geležinės lovos. 

Iš karto atskubėjo iškviestas Vatikano gydytojas. Laimei, žaizda, nors 
buvo didelė, bet nelabai gili. Gyvybiškai svarbūs organai nebuvo pa- 
žeisti, taigi greita sargybinio reakcija neleido Alfonsui mirtinai nukrau- 
juoti. 

Patyręs ir praktiškas Vatikano gydytojas greit apsidairė ir liepė vie- 
nam iš gvardiečių paduoti gertuvę su brendžiu. Jis išpylė alkoholį ant 
atviros žaizdos ir ėmė ją užsiuvinėti. Tačiau jis nieko negalėjo padaryti 
kadaise gražiam jaunuolio veidui, tik uždėti kompresą ant suknežintos 
nosies ir melstis, kad sugytų be didelių komplikacijų. 

Duartė pakvietė popiežių nuo stalo ir pranešė apie įvykį. 

Popiežius liepė nunešti Alfonsą į savo kambarius, iškvietė šešiolika 
geriausių gvardiečių saugoti žento. Paskui nurodė Duartei duoti sku- 
bią žinią Neapolio karaliui, paaiškinti, kas atsitiko jo sūnėnui, ir pra- 
šyti, kad šis atsiųstų savo gydytoją ir Sančą slaugyti brolio ir guosti 
Lukrecijos. 

Aleksandras bijojo pranešti dukteriai, kas atsitiko, bet žinojo, kad pri- 
valo tai padaryti. Sugrįžęs prie stalo, jis sustojo prieš Lukreciją ir tarė: 

— Aikštėje įvyko nelaimė. Keli niekšai užpuolė tavo mylimą vyrą. 

Apimta siaubo, Lukrecija pašoko iš vietos: 

— Kur jis? Ar labai sužeistas? 

— Žaizdos rimtos, - pasakė Aleksandras. — Bet tikimės, kad mūsų 
maldos bus išklausytos ir jis nemirs. 

Lukrecija atsigręžė į brolius: 

— Čezai, Chofrė! Darykit ką nors! Raskit tuos niekšus, uždarykit į 
narvą ir tegu laukiniai šunys sudrasko juos į gabalus. — Ji verkdama 
nubėgo prie tėvo: - Tėveli, nuvesk mane pas jį. 

Aleksandras nuėjo pirmas, Lukrecija, Čezarė ir Chofrė sekė iš 
paskos. 

Jaunasis Alfonsas gulėjo be sąmonės, jo kūną dengė medvilnės pa- 
klodė, kraujas sruvo iš žaizdų veide. 

Pamačiusi jį, Lukrecija suklykė ir apalpo. Chofrė sugriebė seserį ir 
nunešė į krėslą. Nors Čezarė buvo su kauke, Chofrė pastebėjo, kad bro- 
lio veide nėra nė pėdsako jį patį apėmusio siaubo. 

- Broli, - paklausė Chofrė, — kas galėjo išdrįsti jį pulti? 

Iš po kaukės matėsi tik žėrinčios Čezarės akys. 

— Mažasis broliuk, kiekvienas iš mūsų turim daugiau priešų, negu 
galim įsivaizduoti, — tarė jis ir nenoriai pridūrė: — Pasižiūrėsiu, gal pa- 
vyks ką nors sužinoti, — ir išėjo iš kambario. 

Atsipeikėjusi Lukrecija liepė tarnams atnešti švarių tvarsčių ir šilto 
vandens. Paskui atsargiai pakėlė paklodę pažiūrėti žaizdos. Pamačius 
pjūvį nuo kaklo iki bambos, jai vėl pasidarė silpna, ir ji sugrįžo į krėslą. 

Chofrė buvo šalia, ir jie abu visą naktį budėjo laukdami, kad Alfon- 
sas atsimerktų. Tačiau praėjo dvi dienos, kol jis pagaliau sujudėjo. Tuo 
metu atvyko gydytojas iš Neapolio ir Sanča. Sukrėsta Sanča pasilenkė 
pabučiuoti broliui kaktos, o neradusi nesumuštos vietos pakėlė jo ranką 
ir pabučiavo sudaužytus pajuodusius pirštus. 

Sanča pabučiavo Lukreciją ir savo vyrą Chofrė, kuris netgi tokioje 
liūdnoje padėtyje negalėjo nuslėpti džiaugsmo išvydęs žmoną. Sanča 
jam atrodė dar gražesnė negu bet kada. Žiūrėdamas į jos tamsius veš- 
lius garbanotus plaukus, paraudusius iš baimės dėl brolio skruostus, 
blizgančias nuo ašarų akis, jis jautė, kad dar labiau ją myli. 

Sanča atsisėdo prie Lukrecijos ir paėmė ją už rankos: 

-— Brangioji sese, kaip siaubinga, kad tie niekšai sužalojo mūsų ma- 
loningąjį kunigaikštį. Aš čia, todėl tu gali ramiai eiti pailsėti, aš už tave 
paslaugysiu brolį. 

Lukrecija pasijuto tokia laiminga, kad Sanča sugrįžo, ir vėl pravir- 
ko. Sanča ją ramino. 

— Kur Čezarė? Ar jis ką nors sužinojo? Ar surado užpuolikus? — 
paklausė ji. 

Lukrecija buvo tokia pavargusi, kad vos įstengė papurtyti galvą. 

- Aš turiu pailsėti, — pasakė ji Sančai, - bet tik labai trumpai. Paskui 
sugrišiu ir lauksiu, kol Alfonsas atsigaus. Noriu, kad atsimerkęs jis pir- 
miausia pamatytų mano veidą. 

Lukrecija paliko juos ir su Chofrė nuėjo į Santa Maria in Portico 
rūmus. Pasisveikino su vaikais ir Adriana, o paskui nusikamavusi griu- 
vo į lovą. Tačiau prieš panirdama į ilgą besapnį miegą, ji prisiminė tai, 
kas ją labai sukrėtė: brolis Čezarė, jo išraiška, kai išgirdo žinią apie 
Alfonsą. Tiksliau pasakius — veidas buvo visiškai abejingas. Ką slėpė 
jo kaukė? 

Po kelių dienų Chofrė ir Sanča pagaliau liko savo apartamentuose 
vieni. Jau buvo praėjusios kelios dienos, kai žmona atvyko, ir Chofrė 
troško likti su ja vienas, tačiau suprato, kad ji jaudinasi dėl slaugomo 
sužeisto brolio. 

Dabar, kai Sanča rengėsi prieš miegą, Chofrė priėjo ir ją apkabino. 

— Aš labai ilgėjausi tavęs, — tarė jis. — Ir labai užjaučiu dėl to, kas 
atsitiko tavo broliui. 

Stovėdama nuoga, Sanča apkabino Chofrė kaklą ir tokią retą švel- 
numo akimirką padėjo galvą jam ant peties. 

— Mums reikia pakalbėti apie tavo brolį, — tyliai pasakė ji. 

Chofrė atsitraukė, kad matytų jos veidą. Sanča buvo nuostabiai gra- 
ži, o sielvartas dėl Alfonso sušvelnino jos bruožus. 

— Ar Čezarė tau kelia nerimą? — paklausė jis. 

Sanča atsigulė į lovą ir mostelėjo Chofrė gultis šalia. Kol jis rengėsi, 
ji gulėjo ant šono. 

— Man daug kas jo elgesy kelia nerimą, — pasakė Sanča. - Su tom 
keistom kaukėm jis atrodo labai grėsmingai. 

- Jos dengia sifilio randus, Sanča, — paaiškino Chofrė. — Čezarė jų 
gėdijasi. 

- Chofrė, svarbu ne tik tai. Mane dar labiau baugina tas paslaptingu- 
mas, kuriuo jis apsigaubė grįžęs iš Prancūzijos. Jaučiu, kad Čezarė pa- 
sikeitė. Nežinau, ar jis apkvaito nuo šlovės, ar sifilis paveikė smegenis, 
bet jis mums visiems kelia grėsmę. 

— Ne, brolis tik nori apsaugoti mūsų šeimą, sustiprinti Romą ir su- 
vienyti miestus valstybes, kad šventasis tėvas galėtų juos valdyti, — pa- 
aiškino Chofrė. 

— Neslėpsiu, aš nejaučiu meilės tavo tėvui nuo tada, kai jis mane 
išsiuntė iš čia, — tvirtai pasakė Sanča. — Jei ne mano brolio būklė, aš nė 
kojos nebūčiau kėlusi į Romą. Jei tu nori būti su manim, privalai grįžti 
į Neapolį, nes aš nepasitikiu popiežiumi. 

— Tu vis dar pyksti ant jo, ir turi priežastį. Bet galbūt vėliau tavo 
neapykanta išblės. 

Sanča taip nemanė, bet suprato, kad ir ji, ir Alfonsas atsidūrė pavo- 
jingoje padėtyje, todėl prikando liežuvį. Tačiau buvo įdomu, ką Chofrė 
mano apie savo tėvą ir ką drįsta jam jausti. 

Chofrė įlipo į lovą ir atsigulė šalia žmonos, pasirėmė ranka ir įsižiū- 
rėjo į ją. Sanča, kaip ir anksčiau, pamanė: koks jis naivus. 

— Chofrė, — tarė ji ir palietė jam skruostą, — aš tau sakiau: kai mes 
susituokėm, tu buvai labai jaunas, ir aš maniau, kad tu bukaprotis. Bet 
vėliau, pradėjusi tave suprasti, pamačiau, koks tu geras. Žinau, kad su- 
gebi mylėti taip, kaip kiti tavo šeimos nariai nemoka. 

-— Krecija moka, - nesutiko Chofrė, o prisiminęs, kaip ištikimai bro- 
lis saugo jo paslaptį, norėjo pridurti: „Ir Čezarė moka“, tačiau nutylėjo. 

-— Taip, Krecija tikrai myli, ir tai jos nelaimė, nes nežaboti tavo tėvo 
ir brolio siekiai sudraskys jai širdį, - pasakė Sanča. — Negi tu nematai, 
kokie jie žmonės? 

- Tėvas tiki savo misija Bažnyčioje, - paaiškino Chofrė. - O Čezarė 
trokšta, kad Roma būtų tokia galinga kaip Julijaus Cezario laikais. Jis 
mano, kad jo pašaukimas yra kovoti šventuosiuose karuose. 

— Ar tu kada nors susimąstai, koks tavo pašaukimas? Ar kas nors 
tavęs to klausė, ar pastebėjo? Kaip tu įstengi neimti nekęsti savo brolio, 
vagiančio iš tavęs tėvo meilę, ir tėvo, kuris beveik tavęs nepastebi? 

Chofrė paglostė lygią alyvų spalvos Sančos pečių odą. Prisilietimas 
jam teikė didžiulį malonumą. 

— Vaikystėje visada svajojau būti kardinolas. Kai dar buvau visai 
mažas, tėvas mane užsikeldavo ant pečių, aš uosdavau jo drabužių kva- 
pą ir jausdavau didžiulę meilę Dievui, trokšdavau jam tarnauti. Tačiau 
tėvas neleido man pasirinkti, jis nusprendė, kad vesdamas tave aš galė- 
čiau pagerinti jo santykius su Neapoliu. Taip meilę, kurią saugojau Die- 
vui, aš atidaviau tau. 

Tokia beribė Chofrė meilė tik dar labiau sustiprino Sančos norą pa- 
rodyti, kiek iš jo atimta. 

— Siekdamas savų tikslų, šventasis tėvas nieko nepaiso. Ar tu nema- 
tai, koks jis negailestingas, nors tai užmaskuota svariomis priežasti- 
mis? Ar nematai, kad Čezarės siekiai jau ties beprotybės riba? 

Chofrė užsimerkė ir tarė: 

— Mano meile, aš matau daug daugiau, nei tu manai. 

Sanča jį aistringai pabučiavo, ir jie ėmė mylėtis. Chofrė buvo švel- 
nus ir atidus meilužis, per tuos metus Sanča jį to išmokė. O svarbiausia, 
jis troško suteikti jai malonumą. 

Paskui jie gulėjo šalia, ir nors Chofrė tylėjo, Sanča manė, jog priva- 
lo jį įspėti, kad ir pati apsisaugotų. 

— Chofrė, mano meile, kaip manai, jei tavo šeima mėgino nužudyti 
mano brolį, ar bent jau nesistengė sutrukdyti, ir dėl politinių priežasčių 
ištrėmė mane, kiek mes dar galim jaustis saugūs? Kiek dar jie leis mums 
būti kartų? 

— Aš niekam neleisiu mūsų išskirti, - grėsmingai ištarė Chofrė. 
Tai nuskambėjo ne kaip meilės priesaika, bet kaip pažadas keršyti. 

Visą rytą Čezarė jodinėjo Romos gatvėmis, klausinėdamas miestie- 
čių apie Alfonso užpuolimą. Ar kas nors girdėjo kokių nors kalbų apie 
tuos nepažįstamuosius? Ar kas nors matė ką nors, kas padėtų tyrimui? 
Kai nieko nepaaiškėjo, Čezarė grįžo į Vatikaną. Popiežius priminė jam, 
kad reikia susitikti su kardinolu Riariju ir aptarti pasiruošimą jubiliejui. 

Jie kartu pietavo kardinolo rūmų terasoje, ir Čezarė pasiūlė apmokė- 
ti daugelį numatytų švenčių ir miesto valymą. 

Paskui siauru skersgatviu jie nuėjo į parduotuvėlę, prekiaujančią se- 
nienomis. Kardinolas Riarijas didžiavosi puikia savo kolekcija, o visų 
rekomenduojamas pardavėjas turėjo naują skulptūrą, ir kardinolas no- 
rėjo ją apžiūrėti. 

Po kelių minučių jie sustojo prieš drožinėtas medines duris, kardi- 
nolas pasibeldė. Duris atvėrė pagyvenęs žvairaakis vyriškis ilgais žilais 
plaukais ir gudria šypsena. 

Kardinolas juos supažindino. 

— Džovani Kosta, atsivedžiau didįjį Čezarę Bordžą, vyriausiąjį ka- 
riuomenės vadą, apžiūrėti tavo skulptūros. 

Džovanis Kosta širdingai juos pasisveikino ir nusivedė per savo par- 
duotuvę į kiemelį, kuriame stovėjo daugybė skulptūrų. Čezarė apžiūri- 
nėjo užgriozdintą dirbtuvę. Ant stalų ir dulkėtos žemės mėtėsi rankos, 
kojos, nebaigti biustai ir kitokie pusiau apdirbto marmuro gabalai. To- 
limajame kiemo kampe stovėjo kažkoks audeklu apdengtas daiktas. 

— Kas ten? — susidomėjęs paklausė Čezarė. | 

Kosta nuvedė juos prie apdengtos skulptūros ir išraiškingu išdidžiu 
judesiu nutraukė audeklą. 

- Tai tikriausiai pats nuostabiausias dalykas, kokį esu turėjęs. 

Išvydęs baltą marmurinį Kupidoną, Čezarė nevalingai sulaikė kvė- 
pavimą. Jo akys buvo pusiau užmerktos, putlios lūpos švelniai šypsojo- 
si, o veido išraiška buvo svajinga ir ilgesinga. Jis atrodė perregimas, 
lyg išskaptuotas iš šviesos; o sparnai buvo taip kruopščiai iškalti, kad 
atrodė, jog panorėjęs kerubas nuskristų. Skulptūros grožis ir tobulumas 
gniaužė kvapą. 

— Kiek jis kainuoja? — paklausė Čezarė. 

Kosta apsimetė nenorįs parduoti skulptūros. 

— Kai žmonės sužinos, kad aš jį turiu, kaina pašoks iki dangaus. 

Čezarė nusijuokė ir pakartojo: 

— O kiek už jį norit dabar? - Jis pagalvojo apie Lukreciją, kaip jai 
patiktų šis Kupidonas. 

- Šiandien, jūsų eminencija, tik du tūkstančiai dukatų, — pasakė Kosta. 

Čezarei nespėjus atsakyti, kardinolas Riarijas ėmė vaikščioti aplink 
skulptūrą, atidžiai apžiūrinėti ir liesti, paskui atsigręžė ir tarė: 

- Brangusis žmogau, bet tai ne antikinė skulptūra. Jaučiu, ji padary- 
ta visai neseniai. 

— Turit geras akis, kardinole. Aš ir nesakau, kad ji antikinė, tačiau 
užbaigta ne vakar, o pernai. Jos autorius — jaunas talentingas meninin- 
kas iš Florencijos. 

Kardinolas papurtė galvą. 

— Manęs nedomina šiuolaikiniai darbai, aš jų nekolekcionuoju ir, 
žinoma, nemokėčiau tokių beprotiškų pinigų. Eime, Čezare. 

Tačiau sužavėtas Čezarė nepajudėjo iš vietos. Paskui nesiderėdamas 
ir nedvejodamas jis tarė: 

— Man nerūpi, kada skulptūra sukurta ir kiek kainuoja. Noriu ją 
įsigyti. 

— Ne visas pelnas priklauso man, - paaiškino Kosta, — aš turiu nusiųs- 
ti skulptoriui ir jo atstovui, kiek jie užsiprašė, o gabenimas irgi brangus... 

- Jūsų darbas baigtas, - nusišypsojo Čezarė. —- Aš pasakiau, kad no- 
riu ją turėti, todėl duosiu, kiek prašot. Du tūkstančius... - Paskui pagal- 
vojęs paklausė: — O kas tas jaunasis skulptorius? 

— Buonarotis. Mikelandželas Buonarotis. Talentingas, ar ne? 


*++ 


Romoje sklido gandai. Iš pradžių kalbėta, kad Čezarė pasikėsino į 
sesers vyrą, bet kai jis viešai tai paneigė, radosi naujas spėjimas. Mies- 
tiečiai liežuvavo, kad Orsiniai, supykę, jog Lukrecija valdo Nepį, at- 
keršijo jos vyrui, jų priešų Kolonų sąjungininkui. 

Tačiau Vatikano apartamentuose rūpesčiai buvo kiti. 

Patyręs kelis alpulio priepuolius, popiežius labai nusilpo, todėl turė- 
jo kelias dienas pagulėti lovoje. Iš pradžių viena budėjusi prie atsigavu- 
sio vyro, Lukrecija dažnai palikdavo Sančą jo slaugyti, o pati patarnau- 
davo tėvui. Tėvas atrodė silpnas, jį guodė Lukrecijos draugija. 

— Tėveli, pasakyk man tiesą, — kartą paprašė Lukrecija. — Juk tu ne- 
prisidėjai prie Alfonso užpuolimo, ar ne? 

— Mano brangusis vaikeli, - atsiduso Aleksandras. — Negalėčiau pa- 
liesti to, kuris tau suteikė tiek laimės. Todėl aš pastačiau tiek daug sar- 
gybinių prie jo durų. 

Lukrecija nurimo išsiaiškinusi, kad tėvas nekaltas dėl jos vyrą išti- 
kusios negandos. 

Kol popiežius ramino dukterį, į Alfonso kambarį atėjo du įdegę San- 
čai pažįstami neapoliečiai. 

Alfonsas sveiko ir tą dieną jautėsi pakankamai gerai, nors praėjo tik 
dvi savaitės nuo užpuolimo. Jis įstengė atsistoti, bet dar nepajėgė vaikš- 
čioti. 

Alfonsas šiltai sutiko svečius ir paprašė seserį trumpai palikti juos 
vienus, kad, kelis mėnesius nematęs draugų iš Neapolio, galėtų vyriš- 
kai su jais pasikalbėti be moterų draugijos. 

Patenkinta, kad brolis laimingas, Sanča išėjo iš Vatikano aplankyti 
Lukrecijos vaikų. Ji ketino paviešėti neilgai, o tų vyrų draugijoje brolis 
tikrai bus saugus. 


+++ 


Ta auksinė rugpjūčio diena Romoje buvo neįprastai karšta. Vatikano 
sodai skendėjo žieduose. Čezarė vaikštinėjo vienas ir grožėjosi didin- 
gais aukštais kedrais, tyliu fontanų čiurlenimu, linksmu paukščių čiul- 
besiu. Čezarė retai jausdavosi toks ramus. Kaitra jo neerzino, jis netgi 
ja mėgavosi, — be abejo, už tai turėjo būti dėkingas savo ispaniškam 
kraujui. Jis mąstė mėgindamas įsisąmoninti naujienas, ką tik gautas iš 
dono Mičeloto. Staiga Čezarė ant tako pamatė gražią egzotišką raudo- 
ną gėlę. Jis pasilenkė jos apžiūrėti ir išgirdo dūzgesį - pro pat jo galvą 
prazvimbė arbaleto strėlė ir įsmigo į netoliese augančio kedro kamieną. 
Čezarė instinktyviai krito ant žemės — pro šalį pralėkė dar viena strėlė. 
Šūktelėjęs savo sargybinius, jis nubėgo į tą pusę, iš kurios lėkė strėlės. 

Vatikano rūmų balkone, dviejų neapoliečių prilaikomas, stovėjo jo 
svainis Alfonsas. Vienas iš jų vėl tempė arbaletą, o pats Alfonsas irgi 
buvo nukreipęs ginklą į Čezarę. Jo strėlė įsmigo į žemę prie pat Čezarės 
kojos. Čezarė vėl šūktelėjo sargybinius ir suriko: 

- Išdavikas! Išdavikas! Žiūrėkite į balkoną. 

Jis nesąmoningai griebėsi už špagos svarstydamas, kaip galėtų spėti 
nužudyti savo svainį Alfonsą, kol dar šis nepasiuntė mirtinos strėlės, 
tačiau Vatikano gvardiečiai jau šaukdami bėgo artyn. Alfonsas išslinko 
iš balkono ir pranyko iš akių. Tada Čezarė ištraukė iš žemės arbaleto 

strėlę, bet nepajėgė pajudinti kitos, įsmigusios į kedrą. Čezarė iš karto 
nunešė strėlę Vatikano chemikui, kuris puikiai gebėjo nustatyti metalus 
bei kitas medžiagas. Šis patvirtino Čezarės įtarimus: strėlė pamirkyta 
mirtinuose nuoduose, taigi netgi įdrėskimas būtų buvęs lemtingas. 

Čezarė nuėjo į Vatikano kambarius ir rado seserį Lukreciją švelniai 
plaunančią vyro žaizdas. Alfonsas gulėjo nejudėdamas, ant baltos nuo- 
gos krūtinės buvo matyti grėsmingas raudonas užpuoliko ašmenų pa- 
liktas randas. Vyrai, buvę kartu su Alfonsu balkone, pabėgo Vatikano 
koridoriais, bet Čezarės gvardiečiai juos nusivijo. 

Čezarė nieko nepasakė seseriai. Susinervinęs Alfonsas pažvelgė į 
ji, nes nebuvo tikras, ar Čezarė jį atpažino per pasikėsinimą sode. 
Čezarė nusišypsojo, pasilenkė labai arti ir lyg ramindamas sukuždėjo 
jam į ausį: 

- Tai, kas pradėta per pietus, bus baigta per vakarienę. 

Paskui jis atsitiesė, pažvelgė į tylintį Alfonsą ir prieš išeidamas pa- 
bučiavo seserį. 


*kA 


Po kelių valandų tame pačiame kambaryje Vatikane, kur sveiko Al- 
fonsas, Lukrecija su Sanča kūrė planus nukeliauti į Lukrecijos rūmus 
Nepyje. Ten jos prižiūrės vaikus, kol Alfonsas atgaus jėgas ir susigrą- 
žins tai, ką prarado, kai Sanča buvo ištremta į Neapolį. Lukrecija labai 
gerbė kovingą Sančos dvasią, moterys viena kitai patiko. Alfonsas už- 
migo, todėl jos kalbėjosi pašnibždomis, sėdėdamos prie jo lovos. Stai- 
ga jį pažadino garsus beldimas į duris. Atidariusi Lukrecija nustebo 
pamačiusi doną Mičelotą. 

— Pusbroli Migeli, - šypsodamasi tarė ji. — Ko tau čia prireikė? 

— Atėjau pasikalbėti su tavo vyru apie kai kuriuos Vatikano reika- 
lus, — pasakė jis, su meile prisimindamas tuos laikus, kai nešiojo mažą 
Lukreciją ant pečių. Jis nusilenkė ir paklausė: - Ar gali išeiti kelioms 
minutėms? Tėvas tave kviečia, o aš norėčiau tuo metu pasikalbėti su 
tavo vyru akis į akį. 

Lukrecija kiek padvejojo ir sutiko: 

— Žinoma, nueisiu pas tėvelį, o Sanča pasiliks, nes Alfonsas šian- 
dien prastai jaučiasi. 

Iš Mičeloto veido neišnyko maloni išraiška. Jis pasilenkė prie San- 
čos ir atsiprašydamas tarė: 

— Tai labai asmeniškas pokalbis. 

Alfonsas nepasakė nė žodžio, apsimetė miegąs ir tikėjosi, kad Miče- 
lotas išeis. Jis nenorėjo aiškinti, ką veikė šią popietę balkone. 

Lukrecija su Sanča išėjo iš kambario ir pasuko popiežius aparta- 
mentų link, tačiau nespėjusios nueiti iki koridoriaus galo išgirdo Miče- 
loto šūksnį. 

Jos nubėgo atgal į kambarį ir rado Alfonsą ant lovos lyg ir miegantį, 
tačiau jo oda buvo pamėlusi, o kūnas sustingęs ir negyvas. 

- Tikriausiai jam į smegenis išsiliejo kraujas, — tyliai paaiškino Mi- 
čelotas, — staiga jis paprasčiausiai liovėsi kvėpavęs. — Tačiau jis nieko 
nepasakė apie savo galingas rankas, kurias buvo uždėjęs ant Alfonso 
kaklo. 

Lukrecija krito ant vyro kūno ir prapliupo nesuvaldomai raudoti. O 
Sanča ėmė spiegti, klykti, puolė prie Mičeloto ir ėmė kumščiais daužyti 
į krūtinę. Kai į kambarį įėjo Čezarė, Sanča puolė jį draskyti nagais ir 
dar garsiau klykė: 

— Tu niekše! Tu bedievi velnio sūnau! — Sanča rovėsi plaukus, ir jie 
kuokštais krito ant grindų. 

Atskubėjęs Chofrė sugriebė jos rankas ir laikė, kol Sanča nebepajė- 
gė daugiau rėkti. Paskui laikė apkabinęs, mėgindamas nuraminti, kol ji 
liovėsi drebėjusi. Galiausiai Chofrė išsivedė žmoną į savo kambarius. 

Kai Čezarė liepė Mičelotui eiti, Lukrecija pakėlė galvą nuo miru- 
sio vyro krūtinės ir pažvelgė į brolį. Ašaros upeliu tekėjo veidu, kai ji 
prakalbo: 

— Aš niekada tau to neatleisiu, broli, nes tu išplėšei dalį mano šir- 
dies, kuri niekada nebepajėgs mylėti. Ji niekada nebepriklausys tau, 
nes ji nebe mano. Netgi mūsų vaikai turės dėl to kentėti. 

Čezarė mėgino paliesti Lukreciją ir paaiškinti, kad Alfonsas pirmas 
šovė iš savo arbaleto, tačiau pamatęs sesers neviltį neįstengė ištarti nė 
žodžio. Lukrecija išbėgo į tėvo kambarius. 

— Aš niekada nebejausiu tau to, ką jaučiau, mano tėve, - pagrasino 
ji. - Tu sukėlei man daug didesnį sielvartą, negu gali įsivaizduoti. Jei 
kažkas padarė šį piktą darbą tavo įsakymu, tu, mylėdamas mane, priva- 
lėjai apie mane pagalvoti. O jei tai mano brolio ranka, tu privalėjai ją 
sustabdyti. Aš niekada niekada nebemylėsiu nė vieno iš jūsų, nes jūs 
sunaikinot mano pasitikėjimą. 

Popiežius Aleksandras nustebęs pažvelgė į dukterį. 

-— Krecija, ką tu kalbi? Kas tau atsitiko? 

Šviesias Lukrecijos akis aptemdė sielvartas. 

-— Tu išplėšei širdį iš mano krūtinės ir nutraukei su dangumi jungian- | 
tį ryšį. 

Aleksandras atsistojo ir lėtai priėjo prie dukters, tačiau nemėgino 
apkabinti, nes buvo tikras, kad jį atstums. 

— Mano mielas vaikeli, mes nieko bloga nenorėjom daryti tavo vy- 
rui, o jis mėgino nužudyti tavo brolį Čezarę. Aš liepiau saugoti tavo 
vyrą, — pasakė popiežius ir nuleidęs galvą pridūrė: — Tačiau negalėjau 
sulaikyti besiginančio tavo brolio. 

Lukrecija matė liūdesį tėvo veide ir puolė ant kelių prie jo kojų. Ji 
užsidengė veidą rankomis ir pravirko. 

- Tėveli, privalai padėti man suprasti. Koks blogis valdo šį pasaulį? 
Kodėl Dievas leidžia sunaikinti tokią meilę? Visa tai beprotybė! Mano 
vyras mėgino nužudyti mano brolį, o brolis nužudė mano vyrą. Jų sie- 
los pražus pragare, jie bus prakeikti. Aš nė vieno iš jų nebepamatysiu. 
Šis vienas baisus poelgis amžinai atėmė juos iš manęs. 

Aleksandras uždėjo ranką dukteriai ant galvos ir mėgino ją nu- 
raminti. 

— Ša, ša, — kalbėjo jis. - Dievas maloningas. Jis jiems abiem atleis. 
Kitaip jo buvimas beprasmis. Ir kada nors, kai baigsis šio pasaulio kan- 
čios, mes visi vėl būsime kartu. 

— Aš negaliu laukti laimės visą amžinybę! — sušuko Lukrecija, atsi- 
stojo ir išbėgo iš kambario. 

Šį kartą nebuvo jokių abejonių. Visi žinojo, kad dėl nužudymo kal- 
tas Čezarė, tačiau kai pasklido kalbos, jog Alfonsas kėsinosi į jį sode, 
dauguma romiečių ėmė teisinti popiežiaus sūnų. Greitai tie du neapo- 
liečiai buvo suimti, prisipažino ir buvo pakarti aikštėje. Tačiau atsiga- 
vusi po sukrėtimo Lukrecija buvo įtūžusi. Ji atėjo pas Čezarę ir išrėkė, 
kad šis iš pradžių nužudęs savo brolį, o dabar svainį. Aleksandras mė- 
gino apsaugoti Čezarę nuo dukters įniršio, nes nenorėjo, kad jo myli- 
miausi vaikai susipyktų. Čezarę pribloškė ir nuliūdino sesers kaltini- 
mas, kad jis nužudęs brolį Chuaną. Jis niekada nemėgino jai teisintis, 
nes nemanė, kad sesuo jį įtaria. Po kelių savaičių Aleksandras ir Čezarė 
nebegalėjo ištverti Lukrecijos ašarų ir matyti jos sielvarto, todėl ėmė 
jos vengti, o galiausiai netgi nekreipti dėmesio. Kai Aleksandras pamė- 
gino išsiųsti ją ir vaikus į Santa Maria in Portico rūmus, Lukrecija 
pareiškė išvykstanti į Nepį su vaikais ir Sanča. Ji pasakė tėvui, kad 
brolis Chofrė gali vykti kartu, bet kitas brolis nepageidaujamas. Prieš 
išvykdama Lukrecija pranešė, kad daugiau niekada nenori kalbėti su 
Čezare. 

Čezarė kovojo su savimi, kad nepultų Lukrecijai iš paskos. Jis labai 
norėjo jai viską paaiškinti, bet supratęs, kad iš to nebus nieko gero, 
stengėsi išsiblaškyti kurdamas savo žygio strategiją. Kadangi Riminis, 
Faenca ir Pezaras yra Venecijos globojamos teritorijos, pirmiausia rei- 
kia vykti į Veneciją ir įtikinti jos vadovus, kad netrukdytų. 

Po kelių dienų kelionės jūra Čezarė pagaliau pasiekė Veneciją. Di- 
džiulis, mirguliuojantis, pastelinis, ant pastolių pastatytas miestas lyg 
mitinis slibinas išniro iš tamsių vandenų. Čezarė pamatė priešais Šven- 
tojo Morkaus aikštę ir Dožų rūmus. 

Iš uosto jis buvo nuvestas į įspūdingus maurų rūmus priešais Didįjį 
kanalą. Čia jį pasitiko keli venecijiečiai ir padėjo įsikurti. Čezarė pa- 
prašė surengti susitikimą su Didžiosios tarybos nariais. Jis jiems paaiš- 
kino popiežiaus poziciją ir pasiūlė sandorį: popiežiaus kariuomenė pa- 
dės Venecijai, jei ją mėgintų pulti Turkija, o Venecija savo ruožtu nebe- 
gins Riminio, Faencos ir Pezaro. 

Per spalvingą ceremoniją taryba paskelbė priėmusi pasiūlymą ir ap- 
gaubė Čezarę raudona garbės piliečio mantija. Dabar jis buvo „Veneci- 
jos ponas“. 

Dveji metai, kuriuos Lukrecija pragyveno su Alfonsu, buvo laimin- 
giausi jos gyvenime. Atrodė, jog išsipildė tėvo vaikystėje duoti paža- 
dai. Netekusi vyro ji sielvartavo, kad niekada nebematys jo šypsenos ir 
švytinčių akių, ilgėjosi jo malonaus elgesio, kartu išgyvento džiaugs- 
mo, ir ši netektis buvo didesnė už prarastą nekaltybę su Čezare, nes 
tada Lukrecija tikėjo savo tėvu, brolio meile ir šventojo tėvo galia pa- 
naikinti nuodėmę. O dabar Alfonso mirtis sunaikino tą tikėjimą, ir Luk- 
recijai atrodė, kad ją apleido ne tik tėvas, bet ir Dievas. 

Lukrecija atvyko į Nepį su Sanča, Chofrė, sūnumis Džovaniu ir Rod- 
rigu. Ją lydėjo tik penkiasdešimt patikimiausių rūmininkų. 

Vos prieš metus Lukrecija ir Alfonsas čia ilgas valandas mylėdavo- 
si, rinkosi baldus, puošė rūmų sienas puikiais gobelenais, vaikščiodavo 
po ūksmingas aukštų ąžuolų alėjas ir aplinkines giraites. Nepis buvo 
mažas miestas su nedidele centrine aikšte, gatvėse stovėjo gotikos sti- 
liaus namai, buvo kelios pilys, kuriose gyveno didikai, ir labai graži 
bažnyčia, pastatyta Jupiterio šventyklos vietoje. Lukrecija ir Alfonsas 

susikibę vaikštinėdavo miesto gatvėmis, juokdamiesi iš įvairiausių keis- 
tenybių. Tačiau dabar viskas Nepyje kėlė liūdesį. Žvelgdama pro pilies 
langus į juodą Bračano ugnikalnį ar mėlyną Sabinų kalnų grandinę, 
Lukrecija verkė, nes visur jai regėjosi Alfonsas. 

Vieną saulėtą dieną Lukrecija su Sanča, nešinos vaikais, išėjo pasi- 
vaikščioti už miesto. Lukrecija atrodė ramesnė negu paprastai, tačiau 
staiga avių bliovimas ir piemens dūdelės melodija vėl atnešė liūdesio 
bangą. 

Kartais naktimis Lukrecijai atrodydavo, kad sapnuoja košmarą ir 
pabudusi ras savo gražųjį vyrą gulintį šalia. Tačiau ištiesusi ranką už- 
čiuopdavo tik šaltas paklodes ir suvokdavo esanti viena. Lukrecijos kū- 
nas ir siela ilgėjosi Alfonso. Ji prarado apetitą, valgis neteikė jokio ma- 
lonumo. Kas rytą ji atsikeldavo labiau pavargusi negu guldama, o retai 
pasirodanti šypsena būdavo skirta tik vaikams. Per pirmą Nepyje pra- 
leistą mėnesį Lukrecija atliko tik vieną darbą — užsakė drabužių vai- 
kams. Ji pavargdavo netgi žaisdama su sūnumis. 

Galop Sanča nusprendė padėti brolienei atsigauti. Nuslopinusi savo 
skausmą, ji nuolat būdavo su Lukrecija bei jos vaikais. Chofrė taip pat 
labai stengėsi paguosti - ramindavo verkiančią Lukreciją, žaisdavo su 
vaikais pilyje ir laukuose, skaitydavo jiems pasakas, dainuodavo prieš 
miegą. 

Kaip tik tada Lukrecija pradėjo nagrinėti savo jausmus tėvui, broliui 
ir Dievui. 

Daugiau nei savaitę praleidęs Venecijoje, Čezarė ruošėsi grįžti į Ro- 
mą ir tęsti žygį. Dieną prieš išvykdamas jis vakarieniavo su keliais stu- 
dijų draugais iš Pizos universiteto, mėgavosi geru vynu, dalijosi senų 
laikų prisiminimais ir diskutavo įdomiomis temomis. 

Dieną Venecija atrodė šviesi, mirguliuojanti žmonių miniomis, pas- 
telinėmis pilimis, paauksuotais stogais, didingomis bažnyčiomis, pui- 
kiais arkiniais tiltais, tačiau sutemus tapdavo bauginanti. Iš kanalų ky- 
lanti drėgmė apgaubdavo miestą tirštu neperregimu rūku, per kurį buvo 
sunku įžvelgti kelią. Tarp pastatų ir kanalų lyg voro kojos išsišakoję 
skersgatviai teikė prieglobstį vagims ir kitokiems nusikaltėliams, kurie 
nesirodydavo dieną. 

Eidamas siauru skersgatviu į savo rūmus, Čezarė pastebėjo šviesos 
spindulį, sklindantį per kanalą. Jis apsidairė, nes kažkas atvėrė duris. 

Tačiau net nespėjus išsitraukti ginklo, prie jo puolė trys vyrai apiplyšu- 
siais kaimiečių drabužiais. Per tirštą rūką Čezarė įžiūrėjo žybčiojant 
peilius. Jis greit apsigęžė ir pamatė priešais ateinantį dar vieną vyrą, 
sublizgo dar vienas peilis. 

Čezarė pakliuvo į spąstus. Nebuvo kur sprukti. Iš abiejų skersgatvio 
galų kelią užstojo vyrai, pasiruošę pulti. Čezarė instinktyviai nėrė že- 
myn galva į drumstą kanalo vandenį, pilną šiukšlių ir miesto nuotėkų. 
Sulaikęs kvapą, jis plaukė po vandeniu tol, kol pajuto, kad krūtinė sprogs. 
Tada išnėrė į paviršių kitoje kanalo pusėje. Iš čia pamatė dar du vyrus, 
bėgančius siauru arkiniu tiltu į tą pusę, kurioje jis atsidūrė. Jie nešėsi 
peilius ir žibintus. 

Čezarė vėl giliai įkvėpė ir panėręs praplaukė po tiltu prie dviejų pri- 
rištų gondolų. Įsispraudęs tarp jų, jis meldėsi, kad jo nepastebėtų. 

Mėgindami jį rasti, vyrai bėgiojo išilgai kanalo, šviesdami žibintais 
į kiekvieną kampelį ir plyšį, tačiau vos tik jie priartėdavo, Čezarė ner- 
davo po vandeniu ir tūnodavo ten, kol užtekdavo kvapo. 

Kai praėjo, kaip atrodė, visa amžinybė, nieko nesuradę vyrai su- 
sirinko ant tilto virš Čezarės galvos. Jis išgirdo vieną persekiotoją 
murmant: 

- To romiečio niekur nesimato. Šunsnukis, tikriausiai nuskendo. 

— Jau geriau nuskęsti negu plaukioti tuose šūduose, — atsakė kitas. 

— Baikim paiešką, — pasigirdo valdingas balsas. - Neras mums už- 
mokėjo, kad perrėžtume jam gerklę, o ne kad vaikytumės kaip laukinę 
žąsį iki aušros. 

Čezarė klausėsi žingsnių, kol vyrai vorele praėjo tiltu virš jo galvos, 
ir pagaliau viskas nutilo. Bijodamas, kad jie nebūtų palikę sargybinio, 
stebinčio pro langą ar iš balkono, Čezarė tyliai nuplaukė palei tamsią 
krantinę į Didįjį kanalą ir pagaliau pasiekė savo rūmų prieplauką. Dožo 
panaktinis nustėręs žiūrėjo, kaip jų garbingas svečias, drebantis ir dvo- 
kiantis, lipa iš vandens. 

Savo apartamentuose Čezarė išsimaudė karštoje vonioje, apsivilko 
švarų drabužį ir išgėrė puodelį karšto chereso. Giliai susimąstęs, jis 
ilgai sėdėjo, o paskui pranešė išvyksiąs auštant. Kai jie persikels į Ve- 
netą, jis sės į savo karietą. 

Tą naktį Čezarė nemiegojo. Kai virš įlankos pakilo saulė, jis sėdo į 
didelę gondolą. Ją irklavo trys dožo vyrai, ginkluoti špagomis ir arbale- 
tais. Jie jau ketino išplaukti, kai į prieplauką atbėgo apkūnus vyras tam- 
sia uniforma. 

— Ekscelencija, — gaudydamas kvapą tarė jis, — prieš jums išvyks- 
tant noriu prisistatyti. Esu šio miesto policijos vadas. Kol dar neišplau- 

kėte, noriu atsiprašyti už praėjusios nakties įvykį. Venecijoje pilna va- 
gių ir banditų, pasiruošusių apiplėšti kiekvieną svetimšalį, kuriam teko 
nelaimė pakliūti jiems į rankas naktį. 

- Siųskite daugiau savo vyrų į tas vietas, kur jie būriuojasi, — ironiš- 
kai patarė Čezarė. 

— Padarytumėte mums didelę paslaugą, jei atidėtumėte kelionę ir 
palydėtumėte mane į tą vietą, kur jus užpuolė. Jūsų palyda gali palaukti 
čia, o mes užeitume į vieną kitą namą šalimais. Galbūt jūs atpažintumė- 
te savo užpuolikus. 

Čezarė dvejojo. Jis norėjo iškeliauti, bet kartu buvo smalsu suži- 
noti, kas ketino jį nužudyti. Tačiau tyrimas gali ilgai užtrukti, o jam 
tiek daug reikia padaryti. Tegu kiti renka jam žinias, o jis privalo ke- 
liauti į Romą. 

— Vade, - pasakė Čezarė, — kitomis aplinkybėmis aš su malonumu 
jums padėčiau, bet manęs laukia karieta. Tikiuosi iki sutemų pasiekti 
Ferarą, nes užmiesčio keliuose taip pat pavojinga, kaip ir jūsų skersgat- 
viuose. Taigi atleiskit man. 

Stambusis policininkas nusišypsojo ir palietė ranka šalmą: 

— Ar greitai vėl atvyksite į Veneciją, ekscelencija? 

— Tikiuosi, — nusišypsojo Čezarė. 

- Galbūt jūs galėsite mums padėti tada. Mane rasite policijos nuova- 
doje šalia Rialto. Mano vardas Bernardinas Nerocis, bet visi vadina 
mane Neru. 

Ilgame kelyje į Romą Čezarė svarstė, kas pasamdė Venecijos polici- 
jos vadą, kad jį nužudytų. Beviltiška rasti atsakymą, pernelyg daug ga- 
limybių. Jei jį būtų nužudę, mintyse nusijuokė Čezarė, šio nusikaltimo 
niekada niekas nebūtų išaiškinęs, nes per daug įtariamųjų. 

Ir vis dėlto jis nesiliovė svarstęs. Gal tai koks nors Alfonso giminai- 
tis, norintis atkeršyti už jo mirtį? Ar Džovanis Sforca, negalintis atleisti 
už skyrybas ir kaltinimą impotencija? Gal vienas iš Riarijų, įtūžusių, 
kad Čezarė įkalino Kateriną Sforcą? Ar Džulianas dela Roverė, neken- 
čiantis Bordžų, nors elgiasi labai maloniai? Žinoma, tai galėjo būti ir 
Faencos, Urbino ar kito miesto valdytojas, trokštantis sustabdyti Čeza- 
rės žygį ir sutrukdyti jo planuojamam puolimui. Be to, tai galėjo būti 
bet kuris iš šimtų žmonių, pykstančių ant Čezarės tėvo. 

Kai karieta pasiekė Romos vartus, Čezarė tvirtai žinojo tik vieną 
dalyką: reikia būti atsargiam, nes aišku, kad kažkas trokšta jo mirties. 

Su Čezare Lukrecija mylėdavosi tarsi rojuje, o po Alfonso mirties 
pasijuto netekusi Dievo malonės, nes pamatė tikrąjį savo gyvenimą ir 
šeimos veidą. Lukrecijai atrodė, kad jos išsižadėjo ir tėvas, ir šventasis 
tėvas, ir dangiškasis Tėvas. 

Susidūrimas su gyvenimo tikrove ją sukrėtė, nes iki šiol Lukrecija 
gyveno ir mylėjo stebuklingame mitiniame pasaulyje, kuris staiga su- 
griuvo. O, kaip jai buvo liūdna! Ji mėgino prisiminti, kaip viskas prasi- 
dėjo, tačiau atrodė, kad niekas nesikeitė — nebuvo jokios pradžios. 

Kai Lukrecija buvo maža, laikydamas ją ant rankų tėvas pasakoda- 
vo jaudinančius mitus apie Olimpo dievus ir titanus. Tada Lukrecijai 
atrodydavo, kad jos tėvas — tai Dzeusas, galingiausias Olimpo dievas. 
Jo balsas — griaustinis, ašaros — lietus, o šypsena — saulė, nušviečianti 
Lukrecijos veidą. O ji pati tikriausiai Atėnė, Dzeuso duktė - deivė, gi- 
musi iš tėvo galvos. O gal meilės deivė Venera? 

Vaizdžiai gestikuliuodamas, tėvas skaitydavo jai iškalbingus Kūri- 
mo istorijos žodžius. Ir tada Lukrecija įsivaizduodavo esanti žalčio gun- 
doma gražioji Ieva arba skaisčioji Mergelė Marija, pagimdžiusi gėrį. 

Šventojo tėvo glėbyje Lukrecija jausdavosi apsaugota nuo blogio. Ji 
niekada nebijojo mirties, nes tikėjo, kad ir dangiškojo Tėvo glėbyje bus 
saugi, nes juk tai tas pat. Ir tik dabar, kai Lukrecija apsigaubė juodu 
našlės šydu, nuo jos akių nuslinko iliuzijų uždangalas. 

Pasilenkusi pabučiuoti šaltų sustingusių mirusio vyro lūpų, Lukre- 
cija pajuto mirtingojo žmogaus menkystę ir suvokė, kad gyvenimas — 
tai kančia, Kada nors mirtis aplankys juos visus — tėvą, Čezarę ir ją 
pačią. Iki šios akimirkos jie visi buvo nemirtingi jos širdyje, o dabar ji 
visus apraudojo. 

Kartais Lukrecija neužmigdavo naktimis, o dienomis ištisas valan- 
das vaikščiodavo po kambarius, nepajėgdama atsipalaiduoti ar nors aki- 
mirką nurimti. Ją persekiojo baimės ir abejonės šešėliai. Galop ji pajuto 
prarandanti paskutinius tikėjimo likučius. Ji abejojo viskuo, kuo tikėjo, 
ir žemė vėrėsi po kojomis. 

— Kas man darosi? — paklausė ji Sančos, kai kelias dienas niekaip 
nepajėgė įveikti nevilties ir siaubo. Liūdėdama dėl Alfonso ir bijodama 
dėl savęs, ji nesikėlė iš lovos. 

Sanča sėdėjo prie svainės lovos, trynė jai kaktą, bučiavo skruostus. 

— Tu ėmei suvokti, kad esi tik įkaitė savo tėvo žaidime, — paaiškino 
ji, - nė kiek ne svarbesnė už tavo brolio užkariautas žemes plečiant 
Bordžų šeimos valdas. Tokią tiesą sunku suvokti. 

- Bet tėvelis ne toks, - mėgino ginčytis Lukrecija. - Jis visada troš- 
ko man laimės. 

- Visada? — ironiškai paklausė Sanča. — Šios tavo tėvo, šventojo tė- 
vo, ypatybės aš neįstengiu įžvelgti. Tačiau tu privalai pasveikti ir būti 
stipri, nes esi reikalinga savo vaikams. 

— Ar tavo tėvas geras? - paklausė Lukrecija. - Ar jis pagarbiai el- 
giasi su tavim? 

Sanča papurtė galvą. 

— Dabar tėvas man nei geras, nei žiaurus, nes kai įsiveržė prancūzai, 
jis sunkiai susirgo. Kai kas sako, kad jis išprotėjo. Tačiau dabar jis ma- 
lonesnis negu anksčiau. Neapolyje jis gyvena šeimos rūmų bokšte, o 
mes visi juo rūpinamės. Išsigandęs jis rėkia: „Aš girdžiu prancūzus. 
Medžiai ir uolos šaukia prancūzus“. Tačiau spėju, kad ir netekęs proto 
jis geresnis už tavo tėvą. Netgi tada, kai nesirgo, nei jis mane laikė 
svarbiausiu dalyku pasaulyje, nei aš jį. Jis buvo tik mano tėvas, todėl 
niekada nemylėjau jo taip stipriai, kad dėl to jausčiausi bejėgė. 

Lukrecija dar graudžiau pravirko, nes Sanča pasakė tiesą, kurios ji 
nebepajėgė neigti. Lukrecija vėl įsisupo į antklodes ir pamėgino su- 
prasti, kodėl jos tėvas pasikeitė. 

Tėvas pasakodavo apie gailestingą ir džiaugsmą nešantį Dievą, ta- 
čiau šventasis tėvas — baudžiančio ir netgi žiauraus Dievo pasiuntinys. 
Lukrecijai širdis ėmė plakti smarkiau pagalvojus, kaip tiek blogio gali 
būti daroma gėrio ir Dievo vardu. 

Ir tada ji suabejojo savo tėvo išmintimi. Ar viskas, ko jis ją mokė, 
gera ir teisinga? Ar jos tėvas tikrai Kristaus vietininkas žemėje? Ar 
šventojo tėvo sprendimas yra ir Dievo sprendimas? Lukrecija buvo tik- 
ra, kad švelnusis Dievas, kurį ji laiko savo širdyje, labai skiriasi nuo 
baudžiančio Dievo, kuždančio į ausį jos tėvui. 

Dar nepraėjus mėnesiui po Alfonso mirties, popiežius Aleksandras 
ėmė ieškoti Lukrecijai kito vyro. Nors tai atrodė žiauru, jis ketino pasi- 
rūpinti dukters ateitimi, nes nenorėjo, kad jam mirus ji atsidurtų bevil- 
tiškoje našlės padėtyje ir valgytų ne iš sidabrinių, o iš molinių indų. 

Aleksandras pasikvietė Duartę pasikalbėti apie galimybes. 

— Ką manai apie Luji de Linji? - paklausė Aleksandras. — Juk jis 
Prancūzijos karaliaus pusbrolis. 

— Nemanau, kad jis tiktų Lukrecijai, - atvirai atsakė Duartė. 

Popiežius pasiuntė laišką Lukrecijai į Nepį ir gavo atsakymą: „Aš 
negyvensiu Prancūzijoje“. Paskui Aleksandaras pasiūlė Frančeską Or- 
sinį, Gravinos kunigaikštį. „Aš nenoriu tekėti“, — atsakė Lukrecija. 
Kai popiežius paprašė paaiškinti priežastį, ji parašė: „Visiems mano 
vyrams baigiasi blogai, ir aš nenoriu, kad mano sąžinę slėgtų dar vie- 
na nelaimė“. 

Popiežius vėl pasikvietė Duartę. 

- Su ja neįmanoma, - pasiskundė jis. — Ji įnoringa ir erzina mane. Aš 
negyvensiu amžinai, o kai mirsiu, tik Čezarė galės pasirūpinti seserimi. 

-— Atrodo, kad Lukrecija gerai sutaria su Chofrė ir Sanča. Galbūt jai 
reikia daugiau laiko atsigauti iš sielvarto. Pakvieskit ją grįžti į Romą, 
tada turėsite galimybę paprašyti, kad ji apsvarstytų jūsų pasiūlymus. 
Naujas vyras dabar būtų per greitai, o Nepis per toli nuo Romos. 

Lėtai slinko savaitės, per kurias Lukrecija stengėsi atsigauti iš siel- 
varto ir rasti akstiną gyventi. Vieną vakarą, kai ji gulėjo lovoje ir skaitė 
žvakių šviesoje, Chofrė atėjo ir atsisėdo šalia lovos. Šiaudų spalvos 
Chofrė plaukus dengė žalio aksomo kepurė, o šviesios akys buvo pa- 
raudusios nuo nemigos. Lukrecija žinojo, kad jis anksti nuėjo gulti, 
todėl nusistebėjo, kad brolis persivilkęs švariais drabužiais, lyg ketintų 
kur nors eiti. Tačiau jai dar nespėjus nieko paklausti, jis pats ėmė kalbė- 
ti, tarsi kas trauktų žodžius iš burnos. 

— Esu padaręs tokių dalykų, dėl kurių man labai gėda, - prakalbo 
Chofrė. - Aš pats taip teisiu save už juos, kad ir Dievas manęs šitaip 
nenuteis. Padariau tokių dalykų, už kuriuos tėvas mane pasmerktų, ta- 
čiau aš jo niekada šitaip neteisiau. 

Lukrecija atsisėdo. Jos akys buvo patinusios nuo raudos. 

— Ką gi tu galėjai padaryti, mažasis broliuk, kad tėvas tave pasmerk- 
tų? Iš mūsų keturių tavimi mažiausiai rūpinosi, bet tu buvai pats švel- 
niausias. 

Chofrė pažvelgė į Lukreciją, ir ji matė, kaip jis kovoja su savimi. Jis 
taip ilgai laukė šios savo išpažinties ir labiausiai pasitikėjo seserimi. 

— Aš nebepajėgiu nešiotis šios nuodėmės, — pasakė Chofrė, — per 
ilgai laukiau. 

Lukrecija paėmė brolio ranką, nes jo akyse buvo matyti toks sumiši- 
mas ir kaltė, kad jos pačios sielvartas pasirodė mažesnis. 

— Kas tave taip slegia? — paklausė ji. 


236 


— Sužinojusi tiesą, tu imsi nekęsti manęs. Jei pasakyčiau tai kam 
nors kitam, mano gyvenimas žlugtų. Tačiau jei aš nenusimesiu šios naš- 
tos, bijau, kad išprotėsiu arba pražudysiu savo sielą. O tai man kelia dar 
didesnį siaubą. 

Lukrecija nieko nesuprato. 

- Kas tai per baisi nuodėmė, kad verčia tave virpėti? Gali pasitikėti 
manimi. Prisiekiu, tau negresia joks pavojus, nes niekas neišgirs tiesos 
iš mano lūpų. 

Chofrė pažvelgė į seserį ir sumikčiojo: 

-— Ne Čezarė nužudė mūsų brolį Chuaną. 

Lukrecija greit prispaudė pirštą prie lūpų. 

— Daugiau nė žodžio, broliuk. Netark tų žodžių, kuriuos girdžiu šir- 
dimi, nes pažįstu tave nuo tada, kai buvai kūdikis. Tačiau noriu pa- 
klausti, kas tau buvo taip brangu, kad privertė šitaip pasielgti? 

Chofrė padėjo galvą seseriai ant krūtinės ir leidosi švelniai apkabi- 
namas. 

— Sanča, - sukuždėjo jis. - Mano siela susieta su ja taip, kad aš pats 
negaliu suvokti. Atrodo, jog be jos aš neįstengčiau kvėpuoti. 

Lukrecija pagalvojo apie Alfonsą ir suprato brolį. Paskui prisiminė 
Čezarę. Tikriausiai jis dabar labai kankinasi. Ji pajuto didžiulę užuo- 
jautą tiems, kurie tapo meilės aukomis, ir tą akimirką meilė jai pasirodė 
daug žiauresnė už karą. 

Čezarė negalėjo tęsti žygio į Romaniją neaplankęs sesers. Jis priva- 
lo pamatyti ją, viską paaiškinti, išmelsti atleidimą ir susigrąžinti jos 
meilę. 

Kai atvyko į Nepį, Sanča bandė jį sulaikyti, tačiau pastūmęs ją Če- 
zarė įsiveržė į sesers kambarį. 

Lukrecija sėdėjo ir grojo liutnia paprastą melodiją. Pamačius Čeza- 
rę, jos pirštai sustingo ant stygų, daina nutrūko. Čezarė pribėgo prie 
sesers, atsiklaupė ir padėjo galvą ant kelių. 

— Prakeikiu dieną, kurią gimiau, nes sukėliau tau tokį sielvartą. Pra- 
keikiu tą dieną, kai suvokiau, kad myliu tave labiau už gyvenimą. Aš 
troškau nors akimirką pamatyti tave prieš stodamas į naują mūšį, nes be 
tavo meilės iš viso neverta kovoti. 

Lukrecija uždėjo ranką ant kaštoninių brolio plaukų ir raminamai 
glostė, kol pagaliau Čezarė įstengė pakelti galvą. Tačiau sesuo tylėjo. 

— Ar pajėgsi kada nors man atleisti? — paklausė Čezarė. 

— Kaip galėčiau neatleisti? — atsakė ji. 

Čezarės akyse pasirodė ašaros, bet Lukrecijos akys liko sausos. 

— Ar tu dar mane myli labiau už viską? — paklausė jis. 

Lukrecija giliai įkvėpė ir akimirką padvejojusi atsakė: 

— Aš myliu tave, broli, nes ir tu šiame žaidime ne tiek žaidėjas, kiek 
įkaitas, ir man gaila mūsų abiejų. 

„Čezarė atsistojo sutrikęs, tačiau padėkojo jai. 

— Dabar, kai vėl pamačiau tave, man bus lengviau kovoti ir daugiau 
žemių laimėti Romai. 

-— Būk atsargus, — paprašė Lukrecija, — aš tikrai neištversiu dar vie- 
nos tokios netekties. 

Prieš Čezarei išeinant, Lukrecija leidosi apkabinama. Kad ir kas bu- 
vo įvykę, brolio artumas veikė raminamai. 

— Vykstu vienyti Popiežiaus sričių, - pasakė Čezarė. — Kai vėl susi- 
tiksim, tikiuosi, būsiu įvykdęs visa, ką žadėjau. 

- Jei likimas bus maloningas, mes abu greit vėl grįšim į Romą, — 
nusišypsojo Lukrecija. 

Per pastaruosius mėnesius Nepyje Lukrecija ėmė daug skaityti. Ji 
skaitė šventųjų gyvenimus, tyrinėjo herojų likimus, studijavo didžiuo- 
sius filosofus. Ji pažino daug naujų dalykų ir pagaliau suvokė, kad pri- 
valo pasirinkti vienintelį sprendimą: gyventi ar nusižudyti. 

Jei gyvens, tai kaip ras ramybę? Nesvarbu, kiek kartų tėvas dar par- 
duos ją per vedybas, - ji jau nieko nebemylės taip, kaip mylėjo Alfon- 
są. Tačiau jei nori rasti ramybę, ji privalo atleisti tiems, kurie jai padarė 
bloga. Jei neįstengs, širdyje ir mintyse tūnantis pyktis skatins ją nekęsti 
kitų ir atims iš jos laisvę. 

Trims mėnesiams praėjus nuo atvykimo į Nepį, Lukrecija atvėrė rū- 
mų duris, ėmė įsileisti žmones, klausytis jų skundų. Ji kūrė tokią valdy- 
mo sistemą, kuri tarnautų ir vargšamas, ir turtuoliams. Ji nusprendė 
skirti savo gyvenimą tiems, kurie kenčia kaip ji, tiems, kurių likimas 
galingesnių už juos valdovų rankose. 

Jei ji priims tėvo duotą valdžią ir panaudos Bordžų vardą kurti gė- 
riui, kaip Čezarė savąjį - karui, galbūt bus verta gyventi. Kaip šventie- 
ji, paskyrę gyvenimą Dievui, nuo šios dienos Lukrecija dosniai ir ma- 

| loningai padės kitiems, kad tą akimirką, kai ateis mirtis, išvystų besi- 


| šypsantį Dievo veidą. 
| Tačiau kaip tik tada tėvas pareikalavo, kad Lukrecija grįžtų į Romą. 

Romoje Čezarė rengė savo kariuomenę. Šį kartą dauguma jo karei- 
vių buvo italai ir ispanai. Italai pėstininkai buvo drausmingi, dėvėjo 
metalinius šalmus, raudonos ir aukso spalvos liemenes, ant kurių buvo 
išsiuvinėtas Čezarės herbas. Jo pajėgoms vadovavo gabūs ispanų vadai 
ir veteranai kondotjerai, tarp jų Džanas Baljonis ir Paolas Orsinis. Če- 
zarė ypač kruopščiai rinkosi štabo vadą. Tai bus Vitas Vitelis, atsivežęs 
dvidešimt vieną galingą patranką. Iš viso buvo du tūkstančiai du šimtai 
raitelių ir keturi tūkstančiai trys šimtai pėstininkų. Dionas Naldis, bu- 
vęs Katerinos vadas, atsivedė savo kariauną padėti Čezarei naujame 
žygyje. 

Pirmas uždavinys buvo paimti Pezarą, kurį vis dar valdė buvęs Luk- 
recijos vyras Džovanis Sforca. Aleksandras jį ekskomunikavo sužino- 
jęs, jog šis, norėdamas apsisaugoti nuo popiežiaus kariuomenės, derasi 
su turkais. 

Čia, kaip Imoloje ir Forli, miestiečiai neketino aukoti gyvybės ir 
turto dėl žiauraus valdovo. Išgirdę, kad Čezarė artinasi, keli miesto pa- 
reigūnai suėmė Džovanio brolį Galį. Užuot pasipriešinęs buvusiam svai- 
niui, Džovanis pabėgo į Veneciją ir pasiūlė jai savo žemes. 

Su šimtu penkiasdešimčia vyrų Čezarė įžengė į Pezarą lyjant. Juos 
sutiko minios laimingų gyventojų ir fanfarų garsai. Miestiečiai greit 
pasidavė ir įteikė Čezarei miesto raktus. Dabar jis buvo Pezaro val- 
dovas. 

Kadangi kautis nereikėjo, Čezarė tuoj pat įsikūrė Sforcų pilyje, tuo- 
se pačiuose kambariuose, kur anksčiau gyveno jo sesuo. Čia jis dvi 
naktis miegojo jos lovoje ir svajojo apie ją. 

Kitą rytą Čezarė ir Vitelis konfiskavo septyniasdešimt patrankų iš 
Pezaro arsenalo ir tęsė žygį. Kol pasiekė Riminį, Čezarė papildė savo 
artileriją devyniasdešimčia patrankų. Sunkiausia kliūtis buvo stiprūs 
lietūs, merkę karius ilgame pakrantės kelyje. Čezarei dar nepriėjus Ri- 

minio vartų, miestiečiai nuvertė nekenčiamus engėjus, brolius Paną ir 
Karlą Malatestas, — dar vienas miestas pasidavė. 

Čezarė džiūgavo dėl savo pergalių, tačiau kitas mūšis turėjo būti 
sunkus išbandymas, nes jo tikslas — Faencos miestas, kurį valdė visų 
mylimas Astorė Manfredis. Šis miestas buvo galinga tvirtovė, supama 
aukštų dantytų sienų, be to, jo žmonės buvo drąsūs ir ištikimi piliečiai. 
Faencos gynėjai buvo geriausi Italijos pėstininkai. Šis miestas nepasi- 
duos be nuožmios kovos. 


*k 


Čezarei mūšis prasidėjo blogai. Vitelio patrankos apšaudė tvirtovės 
sienas, tačiau įstengė pramušti vos nedidelį plyšį. Deja, pamėginus štur- 
muoti angą, Čezarės karius sumušė Astorės Manfredžio pėstininkai, ir 
jis neteko daug žmonių. 

Čezarės stovykloje įsiliepsnojo ginčai tarp italų samdinių vadų ir 
ispanų. Jie kaltino vieni kitus dėl pralaimėjimo. 

Pasidarė žvarbu, atšalo, artėjo žiema. Kariai ėmė skųstis. Vienas iš 
geriausių Čezarės kondotjerų, Džanas Baljonis, įtūžo dėl ispanų kriti- 
kos ir išsivedė savo karius namo į Perudžą. 

Čezarė suprato, kad dėl šių sunkumų nelaimės mūšio žiemą, reikės 
laukti pavasario. Taigi aplink miestą jis paliko nedideles savo pajėgas, 
o likusius karius išsiuntinėjo į aplinkinius kaimus, išsibarsčiusius palei 
Riminio kelią, ir liepė ruoštis ilgam žiemojimui, kad pavasarį galėtų 
tęsti karą. 

Pats Čezarė nuvyko į Čezeną. Šį miestą anksčiau valdė Malatestų 
šeima. Išgirdę, jog artinasi Čezarės pajėgos, Malatestos pabėgo. Čeze- 
noje buvo galinga pilis, jos gyventojai garsėjo Italijoje kaip drąsūs ka- 
riai ir mėgstantys džiaugtis gyvenimu žmonės. Čezarė užėmė rūmus ir 
pakvietė miestiečius apžiūrėti prabangiai išpuoštų kambarių, kuriuose 
gyveno ir mylėjo jų buvusieji šeimininkai. Čezarė norėjo parodyti žmo- 
nėms, kaip buvo pelnomasi iš jų sunkaus darbo ir pasiaukojimo. 

Priešingai negu buvę valdovai, Čezarė bendravo su žmonėmis. Die- 
nomis jis dalyvaudavo visuose turnyruose ir netgi kaudavosi su liku- 
siais mieste didikais. Jis su malonumu lankydavosi miesto šventėse, 
šokiuose, mugėse. Čezenos piliečiams patiko Čezarė ir jie didžiavosi jo 
draugija. 

Vieną vakarą Čezarė pamatė didelę salę, paruoštą imtynių varžy- 
boms. Jos grindis dengė šiaudai, o vidury buvo aptvertas medinis rin- 

gas, kuriame išpilti prakaito ir keikdami vienas kitą rungėsi jauni rau- 
meningi varžovai. 

Čezarė apsidairė po salę, ieškodamas savęs verto varžovo. Prie rin- 
go jis pastebėjo stambų nuplikusį vyrą, tvirtą lyg akmeninė siena. Jis 
buvo visa galva aukštesnis už Čezarę ir dvigubai stambesnis. Paklau- 
sęs, kas tas vyras, Čezarė sužinojo, kad tai ūkininkas, miesto čempio- 
nas Dzapitas. 

Tačiau apie Dzapitą papasakojęs miestietis pasakė, kad šis šiandien 
nesivaržysiąs. 

Čezarė nusprendė pats pasikalbėti su Dzapitu. 

- Gerasis žmogau, — kreipėsi Čezarė. - Girdėjau, koks jūs puikus 
kovotojas. Gal suteiksite man garbę ir susirungsite su manimi šį puikų 
vakarą, juk jūs —- miesto čempionas. 

Dzapitas nusišypsojo savo juodais dantimis. Jei jis nugalėtų tą 
popiežiaus sūnų, miestiečiai dar labiau juo žavėtųsi. Taigi jis sutiko 
rungtis. 

Čezarė ir Dzapitas nusivilko striukes, marškinius, nusimovė batus. 
Čezarė buvo raumeningas, bet čempiono bicepsai ir dilbių raumenys 
buvo dvigubai didesni. Tokio iššūkio Čezarė ir troško. 

Vyrai įžengė į ringą. 

— Du kritimai iš trijų, — garsiai paskelbė teisėjas, ir minia nuščiuvo. 

Varžovai kelis kartus apėjo ratais vienas apie kitą, ir staiga stambu- 
sis vyras puolė Čezarę, bet šis atšoko ir visu svoriu metėsi ant Dzapito 
kojų. Išnaudodamas priešininko svorį ir jėgą, Čezarė jį kilstelėjo į viršų 
ir parmetė žemėn. Dzapitas aukštielninkas griuvo ant grindų. Kol čem- 
pionas apstulbęs gulėjo, Čezarė užgriuvo jam ant krūtinės ir gavo tašką 
už varžovo pargriovimą. 

— Vienas kritimas pretendento naudai, - paskelbė teisėjas. 

Nustebusi minia akimirką sėdėjo tylėdama, o paskui ėmė rėkti 
ir ploti. 

Čezarė ir Dzapitas grįžo į priešingas ringo puses. Jie vėl ėmė sukti 
ratus vienas apie kitą. Bet Dzapitas nebuvo kvailys, šį kartą jis nepuolė 
aklai, neskubėjo ir toliau suko ratus. 

Čezarė puolė pirmas. Jis švystelėjo koja varžovui į kelius, tačiau 
poveikis buvo toks pat, lyg spirtum į medžio kamieną. Nieko neįvyko. 

Dabar Dzapitas, mokėjęs judėti greičiau, negu Čezarė tikėjosi, su- 
griebė priešininko pėdą ir ėmė sukti jį ratais, kol tam ėmė svaigti galva. 
Tada milžinas tvirtai sugriebė Čezarei už šlaunies, pakėlė jį ant pečių ir 
dar du kartus apsisuko aplink. Galiausiai nubloškė varžovą veidu že- 

myn ant šiaudų, sugriebė jį apsvaigusį, apvertė ant nugaros ir prispaudė 
prie grindų. 

Minia riaumojo, kai teisėjas paskelbė: 

— Vienas kritimas čempiono naudai. 

Praėjo minutė ar dvi, kol Čezarė atsipeikėjo ir vėl pasiruošė imtis. 

Kai teisėjas šūktelėjo: „Pirmyn!“, Čezarė greitai puolė į priekį. Jis 
ketino sugriebti Dzapitą už rankos, kaip buvo išmokęs Genujoje. Jis 
manė atlaušiąs čempiono pirštus atgal, o kai mėgindamas išvengti skaus- 
mo milžinas mėgins atsitraukti, Čezarė iš užpakalio pakiš koją ties jo 
keliais ir parvers ant nugaros. 

Viską apgalvojęs, Čezarė sugriebė didžiulę kaimiečio ranką ir iš vi- 
sų jėgų pradėjo lenkti atgal pirštus. Bet, jo nuostabai, pirštai buvo tvirti 
kaip geležiniai vamzdžiai. 

Tada Dzapitas, prakaituodamas iš įtampos, suėmė pirštais Čezarės 
ranką ir suspaudė jam krumplius. Čezarė vos susivaldė nerėkęs ir pa- 
mėgino laisvąja ranka surakinti Dzapito galvą, bet milžinas sugriebė ir 
šitą ranką. 

Susiraukęs iš įtampos, Dzapitas ėmė spausti abiejų Čezarės rankų 
krumplius. Skausmas buvo toks, kad Čezarei užgniaužė kvapą, bet su- 
kaupęs paskutines jėgas jis abiem kojomis apsivijo apie didžiulį prieši- 
ninko liemenį. Čezarės kojos buvo stiprios ir raumeningos. Suteikęs 
visas savo jėgas, Čezarė mėgino užspausti Dzapitui kvėpavimą. Tada 
kaimietis garsiai suriaumojęs puolė į priekį visu svoriu, lengvai nuvertė 
Čezarę aukštielninką ir greitai užgulė. 

— Rungtynės baigtos, — paskelbė teisėjas. 

Kai jis iškėlė laimėjusio Dzapito ranką, minia džiaugsmingai plojo. 
Jų čempionas laimėjo. 

Čezarė paspaudė Dzapitui ranką, pasveikino ir tarė: 

— Puiki kova. 

Čezarė susirado striukę, kurią buvo pasidėjęs šalia ringo, ir išsiėmė 
piniginę. Žemai nusilenkęs ir maloniai šypsodamasis, jis padavė pini- 
ginę Dzapitui. Minia pašėlo iš džiaugsmo, rėkė ir sveikino. Jų naujasis 
grande signore ne tik gražiai su jais elgėsi, bet ir dalyvavo jų pasilinks- 
minimuose, šoko, ėjo imčių, o svarbiausia — mokėjo kilniai priimti pra- 
laimėjimą. 

Čezarė dalyvavo šventėse ir turnyruose ne vien dėl malonumo, nors 
jam tikrai patiko, bet ir norėdamas palenkti žmonių širdis, kad jie pritartų 
žemių vienijimui. Jis norėjo taikos savo valdiniams. Tačiau neužteko vien 
geros valios. Užimtose teritorijose Čezarė įsakė kariams neprievartauti, 
neplėšikauti ir nežaloti miestiečių. Todėl jis labai įtūžo, kai vieną šaltą 

žiemos rytą, praėjus savaitei po jo imtynių su Dzapitu, vienas iš jo gvar- 
dijos vadų atvedė tris grandinėmis surakintus pėstininkus. 

Ramiras da Lorka buvo patyręs Romos veteranas. Jis pranešė, kad 
tie trys kareiviai visą dieną gėrė. 

— Bet svarbiausia, vade, - pasakė Ramiras, - kad jie įsilaužė į mėsi- 
nę, pavogė dvi vištas ir avies kulšį ir iki kraujų sumušė mėsininko sūnų, 
kai tas mėgino juos sulaikyti. 

Čezarė priėjo prie vyrų. Jie susitraukę spaudėsi ant jo rūmų laiptų. 

— Ar esate nusikaltę, kaip sako vadas? 

Vyriausias iš jų, maždaug trisdešimties metų, prakalbo maldauja- 
mu balsu: 

- Jūsų kilnybe, mes tik pasiėmėm šiek tiek menkaverčio maisto. 
Mes buvom alkani, mes tik... 

Da Lorka neleido jam baigti: 

— Nesąmonė, pone. Šie vyrai reguliariai gauna atlyginimą, kaip ir 
visi. Jiems nebuvo būtinybės vogti. 

Aleksandras visada mokė Čezarę, kad kai vadovauji žmonėms, kar- 
tais tenka rinktis sunkų sprendimą. Dabar jis žvelgė į tris vyrus ir mies- 
tiečius, susirinkusius aikšteje. 

— Pakarkit juos, - įsakė Čezarė. 

Suimtasis kalbėjo lyg neišgirdęs Čezarės: 

- Jūsų kilnybe, tai buvo tik kelios vištos ir mėsos gabalas. Nie- 
ko rimto. 

Čezarė priėjo prie jo: 

— Tu manęs nesupratai, žmogau. Tai ne vien kelios vištos. Šventojo 
tėvo įsakymu visi šios kariuomenės kariai gauna gerą atlyginimą. Ko- 
dėl? Ogi kad nevogtų ir neplėštų žmonių mūsų nugalėtuose miestuose. 
Mano kareiviai gauna pakankamai maisto ir gerą būstą, kad nepakenk- 
tume vietos žmonėms. Aš taip elgiuosi todėl, kad mūsų užimtų miestų 
žmonės neimtų nekęsti popiežiaus pajėgų. Jie neprivalo mūsų mylėti, 
bet aš tikiuosi, kad bent neniekins. O jūs, kvailiai, sugadinot mano pla- 
nus ir pažeidėt paties šventojo tėvo įsakymą. 

Tą vakarą, saulei leidžiantis, trys kaliniai, popiežiaus pajėgų karei- 
viai, buvo pakarti aikštėje kaip pamoka kitiems ir atsiprašant visų Če- 
zenos gyventojų. 

Vėliau miesto tavernose, namuose ir kaimuose palei kelius žmonės 
šventė. Visi pripažino, kad ateina geresni laikai, nes naujasis valdovas 
Čezarė Bordža yra teisingas. 

Artinantis pavasariui, Čezarės pajėgas papildė prancūzų kareiviai, 
kuriuos atsiuntė karalius Liudvikas. Vienas draugas iš Milano primyg- 
tinai rekomendavo Čezarei dailininką, inžinierių ir išradėją Leonardą 
da Vinčį, kuris garsėjo kaip šiuolaikinės karybos ekspertas. Kai da Vin- 
čis atvyko į Malatestos rūmus, rado Čezarę palinkusį prie Faencos įtvir- 
tinimų žemėlapio. 

- Šios sienos atmuša mūsų sviedinius, kaip kad šuo nusipurto van- 
denį. Kaip mums pramušti pakankamai plačią angą, kad mūsų raiteliai 
ir pėstininkai galėtų sėkmingai pulti? — svarstė Čezarė. 

Da Vinčis nusišypsojo. Ilgos, sulipusios jo garbanotų plaukų sruo- 
gos beveik dengė veidą. 

— Tai nesunku, visiškai nesunku, vyriausiasis vade. 

— Paaiškinkit, maestro, — susidomėjęs paprašė Čezarė. 

-— Jums reikia pasigaminti mano išrastą kilnojamąjį nuožulnų bokš- 
tą, — pradėjo aiškinti da Vinčis. - Žinau, jūs manote, jog apsupties bokštai 
naudojami jau kelis amžius ir neteikia jokios naudos. Tačiau mano bokš- 
tas kitoks. Jį sudaro trys atskiros dalys. Ruošiantis lemiamam puoli- 
mui, statinį galima ant ratų nustumti prie tvirtovės sienos. Jo viduje — 
kopėčios į dengtą pakylą, kurioje telpa trisdešimt vyrių. Juos iš priekio 
saugo ant vyrių tvirtinama medinė užtvara, kurią galima nuleisti ant 
sienos kaip pakeliamąjį tiltą, — tada trisdešimt vyrų nubėga susidariusia 
platforma. Ten jie su savo ginklais gali užsiglausti už dantytos sienos 
užtvaros, o kiti trisdešimt vyrų juos pakeičia prie pakylos. Per tris mi- 
nutes devyniasdešimt vyrų gali atsidurti ant tvirtovės sienos ir susikauti 
su priešu. Po dešimties minučių jau bus trys šimtai. Toks mano bokšto 
pajėgumas, — da Vinčis uždusęs nutilo. 

— Maestro, tai nuostabu, — griausmingai nusikvatojo Čezarė. 

-— Tačiau nuostabiausias mano bokšto bruožas tas, kad jums jo nerei- 
kės naudoti, - pasakė da Vinčis. 

— Nesuprantu, — suglumo Čezarė. 

Griežtas da Vinčio veidas sušvelnėjo: 

- Iš jūsų schemos matyti, kad Faencos sienos yra trisdešimt penkių 
pėdų aukščio. Kelios dienos prieš mūšį jums reikia paskleisti žinią, kad 
ketinate panaudoti mano naująjį bokštą ir kad jis gali pramušti skylę bet 
kokioje sienoje iki keturiasdešimties metrų aukščio. Ar sugebėsite tai 
padaryti? 


— Žinoma, — atsakė Čezarė. — Kiekvienoje tavernoje prie Riminio 
kelio pilna žmonių, jie iš karto nuneš šią žinią į Faencą. 

— Paskui jūs pradėsite statyti bokštą tokioje vietoje, kad priešas jį 
matytų. — Da Vinčis išvyniojo pergamento ritinį, kuriame buvo puikus 
didžiulio trijų dalių bokšto eskizas. — Štai čia projektas, — tarė jis. 

Prie kiekvienos dalies buvo aprašas Čezarei nesuprantama kalba. 

Pamatęs suglumusią Čezarės išraišką, da Vinčis susijuokė. 

-— Tai ypatingas mano triukas šnipams ir plagiatoriams apgauti, juk 
niekad nežinai, kas mėgins tave apvogti. Daugumą savo projektų apra- 
šau taip, kad skaityti reikia prieš veidrodį, tada raštas pasidaro aiškus. 

Čezarė nusišypsojo, jis žavėjosi atsargiais žmonėmis. 

- Taigi, vyriausiasis vade, - toliau kalbėjo da Vinčis, — štai priešai 
išgirdo apie baisųjį bokštą. Jie stebi, kaip bokštas statomas, ir žino, kad 
turi nedaug laiko. Bokštas bus pastatytas, ir jų trisdešimt penkių pėdų 
aukščio sienos neatlaikys. Ką jie daro? Jie aukština sienas, krauna ak- 
menis, ir sienos paauga dar devyniomis pėdomis. Bet čia jie padaro 
didžiulę klaidą. Ką jie pamiršo? Sienos tapo netvirtos, nes papildomam 
svoriui išlaikyti reikėjo sutvirtinti pamatą. Tačiau kai jie šitai suvokia, 
jūsų artilerija pradeda šaudyti. 

Čezarė sukvietė savo karius iš aplinkinių miestelių, ir jo vyrai vietos 
tavernose papasakojo visiems, kas tik norėjo klausytis, apie naują bai- 
sųjį Čezarės Bordžos bokštą. 

Kaip siūlė da Vinčis, Čezarės vyrai pradėjo statyti bokštą tokioje 
vietoje, kuri buvo matyti iš Faencos. Kai popiežiaus pajėgos užėmė 
savo pozicijas aplink miestą ir išdėstė patrankas, tvirtovėje užvirė dar- 
bas: vyrai bėgiojo pylimais, nešiojo ir krovė ant sienų didžiulius akme- 
nis. Čezarė linksmai juos stebėjo ir atidėliojo mūšį, duodamas priešui 
daugiau laiko. Paskui išsikvietė vadą Vitą Vitelį. Jie stovėjo Čezarės 
palapinėje ir žvelgė į nelaimingą miestą. 

- Štai ko aš noriu, Vitai, - pasakė Čezarė. — Nukreipk savo ugnį į 
patį sienos pamatą tarp tų dviejų bokštų, — jis parodė į sienos tarpsnį, 
gerokai platesnį, nei jo kariams reikėjo praeiti. 

— Į pamatą, vade? — apstulbęs paklausė Vitelis. — Juk į jį taikėmės 
praėjusią žiemą, ir mums nepavyko. Bent jau kiekviena salve nukautu- 
me po kelis jų gynėjus. 

Čezarė nenorėjo, kad kas nors sužinotų da Vinčio bokšto paslaptį. 
Vėliau bus dar ir kitų miestų, kuriuose jis norės ta paslaptimi pasi- 
naudoti. 

— Vitai, daryk, kaip sakau, - liepė Čezarė. — Visus šūvius nukreipk į 
pamatą. 

Artilerijos vadas atrodė suglumęs, bet pakluso. 

— Kaip nori, Čezare. Bet tik išeikvosim sviedinius. — Jis nusilenkė 
ir išėjo. 

Čezarė matė, kaip Vitelis duoda įsakymus savo artileristams. Jie pa- 
traukė patrankas į Čezarės nurodytą vietą. Vyrai nulenkė vamzdžius, 
kad sumažintų šūvio kampą. 

Čezarė įsakė pėstininkams ir lengvajai kavalerijai susirinkti tiesiai 
už patrankų. Jis jau seniai buvo su šarvais. Čezarė nurodė savo sunkia- 
jai raitijai pasiruošti, parengti arklius ir nenusėsti nuo žirgų. Nepaten- 
kinti kareiviai ėmė murmėti: apgula gali užtrukti kelis mėnesius. Ar 
jiems reikės sėdėti balnuose iki vasaros? 

Įsitikinęs, kad jo kariuomenė pasiruošusi, Čezarė davė ženklą Vite- 
liui pradėti apšaudymą. 

Vadai iš eilės rėkė: „Ugnis!“ 

Patrankos sugriaudėjo kartą, buvo vėl užtaisytos, paskui šovė dar 
kartą. Čezarė matė, kaip sviediniai atsitrenkia į sienas maždaug per metrą 
nuo žemės. Kanonada nesiliovė. Vitelis du kartus pažvelgė į Čezarę 
kaip į išprotėjusį. Abu kartus Čezarė davė ženklą toliau šaudyti taip, 
kaip jis įsakė. 

Netikėtai jie išgirdo vis garsėjantį dundėjimą, ir staiga daugiau kaip 
penkiasdešimties pėdų ilgio sienos dalis griuvo ant žemės, sukeldama 
didžiulį dulkių debesį. Keli likę gyvi sienos gynėjai ėmė rėkti iš siaubo. 

Čezarė iš karto įsakė pulkams joti į priekį. Lengvieji kavaleristai su 
džiaugsmo šūksniais puolė į plyšį, paskui juos pėstininkai. Jie turėjo 
pasklisti tarp sienų ir pulti iš užnugario. 

Čezarė palaukė vos keturias minutes ir davė ženklą sunkiesiems rai- 
teliams. 

Rezervinės miesto pajėgos atskubėjo prie griuvėsių ir pasiruošė gin- 
ti angą, bet Čezarės raiteliai juos parbloškė į dulkes. Sutrikusius faen- 
ciečius, vis dar ginančius sveikąją sienos dalį, staiga iš užnugario už- 
klupo Čezarės karių arbaletai, kardai, durtuvai — ir greit juos išskynė. 
Po kelių minučių faenciečių karininkas suriko: 

— Mes pasiduodam! Pasiduodam! 

Čezarė stebėjo, kaip Faencos kariai meta ginklus ir kelia rankas. Jis 
linktelėjo ir davė ženklą savo vadams nutraukti žudynes. Šitaip Faenca 
perėjo popiežiaus valdžion. 

Valdovui, kunigaikščiui Astorei Manfredžiui, buvo leista saugiai iš- 
vykti į Romą. Tačiau Čezarė ir jo pajėgos padarė Astorei didelį įspūdį. 
Trokšdamas nuotykių, jis paprašė leidimo pasilikti, gal galėsiąs tapti 
Čezarės štabo karininku. Čezarė nustebo, bet sutiko. Manfredžiui buvo 
šešiolika metų, tačiau jis buvo protingas jaunuolis ir sugebėjo teisingai 
apsispręsti. Jis patiko Čezarei. 

Po kelių dienų poilsio Čezarė jau buvo pasiruošęs žygiuoti su savo 
daliniais tolyn. 

Jis davė da Vinčiui dukatų prikimštą odinį maišelį ir paprašė lydėti 
jo kariuomenę žygyje. Tačiau da Vinčis papurtė galvą: 

— Privalau grįžti prie meno, nes tas jaunasis prakaituotas akmenka- 
lys Mikelandželas Buonarotis pasiglemžia gerus užsakymus, kol aš švais- 
tau laiką mūšio lauke. Negaliu nepripažinti, kad jis turi talentą, bet jam 
trūksta gilumo ir subtilumo. Aš privalau grįžti. 

Čezarė sėdo ant savo baltojo eržilo, pasiruošęs traukti į šiaurę, ir 
atsisveikino su da Vinčiu. Maestro įteikė Čezarei pergamento ritinį. 

— Čia, kunigaikšti, surašyta, ką aš sugebu — tapyti paveikslus, fres- 
kas, įrengti vandentiekio sistemas... ir dar daug dalykų. Dėl užmokes- 
čio galima susitarti. — Jis nusišypsojo ir pasakė netikėtą mintį: - Eksce- 
lencija, Milane aš nutapiau freską „Paskutinė vakarienė“. Norėčiau, kad 
šventasis tėvas ją pamatytų. Kaip manote, ar jis norės? 

Čezarė linktelėjo: 

— Aš ją mačiau, kai lankiausi Milane. Ji tikrai nuostabi. Šventasis 
tėvas labai mėgsta gražius dalykus. Esu tikras, kad jis susidomės. 

Čezarė atsargiai sulankstė pergamentą ir įsidėjo į apsiausto kišenę. 
Paskui, atidavęs pagarbą da Vinčiui, atgręžė savo žirgą į kelią šiaurėn. 


DVIDEŠIMT KETVIRTAS SKYRIUS i 


Popiežiaus pajėgos traukė į šiaurę Riminio-Bolonijos keliu — Bolo- 
nijos link. Astorė Manfredis jojo šalia Čezarės. Jaunuolis elgėsi malo- 
niai ir norėjo uoliai tarnauti. Kas dieną jis vakarieniaudavo su Čezare ir 
jo vadais, linksmindavo juos nešvankiomis Faencos kaimiečių daino- 
mis. Po vakarienės klausydavosi, kaip Čezarė nagrinėja esamą padėtį ir 
kuria ateities planus. 

Čezarė susidūrė su rimtomis strateginėmis problemomis. Jis beveik 
baigė žygį, įtvirtino popiežiaus valdžią Romanijoje, bet negalėjo kėsin- 
tis į Boloniją, nes ją gynė Prancūzija. Netgi jei būtų įstengęs nugalėti 
Boloniją, jis nenorėjo supykdyti karaliaus Liudviko ir buvo tikras, kad 
popiežius tokiam puolimui nepritartų. 

Tiesą sakant, tikrasis Čezarės tikslas buvo ne Bolonija, o Bolonijos 
pilis, galinga tvirtovė už miesto. Čezarė turėjo slaptą kozirį - Bolonijos 
valdovas Džovanis Bentivoljas žinojo tik tiek, kad garbusis Čezarė Bor- 
dža ir jo pajėgos žygiuoja jo miesto link. Netgi Čezarės vadai nenutuo- 
kė apie jo tikslus ir nerimavo dėl ketinimo pulti Boloniją. 

Ilgai svarstęs, Čezarė apdairiai sutelkė savo pulkus už kelių mylių 
nuo miesto vartų. Bolonijos valdovas Džovanis Bentivoljas, stambus 
vyras, išjojo ant galingo žirgo susitikti su Čezare. Paskui jojo vėliavne- 
šys su Bentivoljo vėliava — raudonu pjūklu baltame lauke. 

Bentivoljas, stiprus valdovas ir protingas vyras, kreipėsi į Čezarę: 

— Mano drauge, ar mums būtina kariauti? Juk neatrodo, kad tu lai- 
mėtum. O jei ir laimėtum, tave sumuštų draugai prancūzai. Kaip įtikinti 
tave nutraukti šį kvailą puolimą? 

Po dvidešimties minučių energingų derybų Čezarė sutiko nepulti Bo- 
lonijos, o Bentivoljas pažadėjo mainais atiduoti Čezarei Bolonijos pilį. 
Kaip ištikimybės ženklą Bolonija Čezarės prašymu skirs savo karių da- 
lyvauti kituose žygiuose. 

Kitą dieną Čezarės pajėgos užėmė Bolonijos pilį. Galingos tvirtovės 
sienos padės jiems atremti priešus. Erdviuose požeminiuose sandėliuo- 
se buvo didelės amunicijos atsargos, o karininkų butai nepaprastai pa- 
togūs. Čezarė ir jo vadai buvo patenkinti. 

Tą vakarą Čezarė surengė jiems puotą: buvo patiektas keptas ožiu- 
kas figų ir pipirų padaže ir tamsiai raudonas radicchio sautėed alyvuo- 
gių aliejuje su vietos prieskoniais. Vyrai kalbėjosi, dainavo, išgėrė daug 
raudonojo Fraskačio vyno. 

Visi pulkai taip pat šventė. Čezarė vaikščiojo tarp jų, dėkojo ir svei- 
kino su pergale. Kariai mylėjo savo vadą ir buvo jam ištikimi — kaip ir 
nugalėtų miestų gyventojai. 

Po vakarienės Čezarė su savo karininkais šoko maudytis į sieros 
baseinus. Vanduo į juos tekėjo iš požeminio šaltinio. Atsipalaidavę jie 
taškėsi karštame drumzliname vandenyje, atsiduodančiame supuvusiais 
kiaušiniais. 

Paskui vienas po kito išlipo ir apsiliejo kibirais švaraus šulinio van- 
dens. Galiausiai tik Čezarė su Astore Manfredžiu dar tingiai plūduriavo 
šiltame drumstame vandenyje. Staiga Čezarė pajuto, kaip jo šlaunį palietė 

ranka. Apgirtęs jis ne iš karto sureagavo, o Astorės pirštai nuslinko į 
viršų ir ėmė jį glostyti keldami erekciją. Staiga susivokęs Čezarė švel- 
niai nustūmė Astorės ranką: 

- Aš ne toks, Astore. Tu čia niekuo dėtas, tik aš nesimyliu su vyrais. 

— Čezare, tu nesupranti, aš tau jaučiu ne geidulį, - nuoširdžiai pasa- 
kė Astorė. — Aš jau seniai myliu tave. 

Čezarė atsisėdo drumstame vandenyje, mėgindamas sutelkti mintis. 

— Astore, aš laikau tave savo draugu. Tu man patinki, aš tavim ža- 
viuosi, tačiau tu ne to tikiesi, ar ne? 

— Ne, - liūdnai atsakė Astorė. - Aš tave myliu taip, kaip Aleksan- 
dras Didysis mylėjo savo persą berniuką, kaip Anglijos karalius Edvar- 
das II mylėjo Piersą Greivstoną. Bijau, kad palaikysi mane kvailiu, bet 
tai tikra meilė. 

— Astore, - švelniai, bet tvirtai pasakė Čezarė. — Aš negaliu. Pažįstu 
daug gerų vyrų - karių, atletų, netgi kardinolų, kurie palaiko tokius san- 
tykius ir jais mėgaujasi, bet aš ne toks, Astore. To tau negaliu duoti. 
Būsiu tavo ištikimas draugas, bet ne daugiau. 

- Suprantu, Čezare. — Astorė atsistojo sutrikęs ir nusiminęs. — Rytoj 
išvyksiu į Romą. 

— Tu neprivalai to daryti, —- pasakė Čezarė. - Aš negalvosiu apie ta- 
ve blogiau dėl to, kad prisipažinai man savo meilę. 

— Ne, Čezare, aš negaliu čia likti. Turiu arba sutikti su tuo, ką pasa- 
kei, ir tada man bus per sunku kasdien būti šalia tavęs, arba save apgau- 
dinėti, kad dar yra vilčių. Tada aš tol stengsiuos atkreipti į save dėmesį, 
kol tu supyksi arba dar blogiau — pasišlykštėsi manimi. Taigi turiu ke- 
liauti. 

Kitą rytą išaušus Astorė paspaudė ranką visiems vadams. Jis atsi- 
gręžė į Čezarę, apkabino jį ir sukuždėjo į ausį: 

— Sudie, mano drauge. Aš svajosiu apie tai, kas galėjo būti. 

Paskui meiliai šypsodamasis Astorė Manfredis sėdo į balną ir nujo- 
jo Romos link. 

Tą valandą Čezarė sėdėjo palapinėje, svarstydamas tolesnius karo 
uždavinius. Pasiekęs visus tėvo iškeltus tikslus, jis matė, kad laikas 
grįžti į Romą. 

Tačiau Čezarė dar troško pergalių, kaip ir jo vadai Vitas Vitelis ir 
Paolas Orsinis. Dabar jie kurstė jį pulti Florenciją. Vitelis niekino Flo- 

rencijos gyventojus. Orsinis troško grąžinti į valdžią Medičius, kurie 
buvo seni jo šeimos sąjungininkai. Čezarei patiko ir Florencija, ir Me- 
dičiai, jis irgi turėjo senų sentimentų, tačiau dvejojo. 

Kai auksiniai ryto saulės spinduliai užliejo palapinę, Čezarė apsvarstė 
sprendimą. Galbūt Vitelis ir Orsinis teisūs, gal jie pajėgtų užimti miestą 
ir grąžinti į valdžią draugus Medičius, tačiau, nors jaunas ir karštas, 
Čezarė suprato, kad puldami Florenciją jie paskelbtų karą Prancūzijai. 
Tai būtų kvaila avantiūra, jie netektų daug gyvybių. Netgi jei pavyktų 
užimti miestą, prancūzai neleistų jo išlaikyti. Galop jis nusprendė, užuot 
puolęs miestą, imtis panašios strategijos kaip Bolonijoje. 

Čezarė nuvedė kariuomenę į pietus, į Arno slėnį, ir kaip prie Boloni- 
jos sustojo už kelių mylių nuo miesto sienų. 

Iš miesto išjojo Florencijos pajėgų vadas, lydimas tik nedidelės sar- 

gybos. Vėliavos plazdėjo vėjyje, šarvai spindėjo, nušviesti saulės. Če- 
zarė stebėjo, kaip jie nervingai apžiūrinėja Vitelio patrankas. Jis buvo 
tikras, kad florencijiečiai stengsis išvengti kovos. Čia nebuvo jokios 
pilies ar tvirtovės, kuri domintų Čezarę, todėl šįkart jis suderėjo dide- 
lius metinius mokesčius ir sąjungą kovoje su popiežiaus priešais. 

Ši pergalė nebuvo didelė, ji negrąžino į valdžią Medičių, tačiau toks 
sprendimas buvo teisingas. Dar liko žemių, kurias reikia užkariauti. 

Čezarės kariuomenė žygiavo į pietvakarius, į pakrantės miestą Pjom- 
biną. Nepajėgdamas apsiginti nuo galingų popiežiaus pajėgų, ir šis mies- 
tas greit pasidavė. 

Vis dar nerimdamas, Čezarė vaikštinėjo po Pjombino prieplauką. Iš 
čia tolumoje jis matė Elbos salą, kurioje buvo garsiosios geležies ka- 
syklos. Tai būtų dovana tėvui! Tačiau ši užduotis atrodė neįvykdoma, 
Čezarė neturėjo jūreivio patirties. 

Jis jau ketino atsisakyti savo paskutinės svajonės, kai pastebėjo nuo 
Romos atjojančius tris raitelius. Apstulbęs atpažino savo brolį Chofrė, 
Mičelotą ir Duartę Brandao. Chofrė išsiveržė į priekį pasisveikinti su 
broliu. Čezarei jis pasirodė suvyriškėjęs ir pastambėjęs. Chofrė vilkėjo 
žalią aksomo liemenę, aptemptas žalias ir aukso spalvos kelnes. Jo švie- 
sūs plaukai kyšojo iš po žalio aksomo biretos. Chofrė atnešta žinia bu- 
vo trumpa ir aiški, nors perduota su meile. 

— Tėvas sveikina tave atlikus šaunų žygį. Jis labai nori, kad sugrįž- 
tum. Prašė perduoti, kad labai tavęs pasiilgo, ir liepia nedelsiant grįžti į 
Romą, nes tavo apgaulinga taktika prie Bolonijos ir Florencijos sukėlė 
Prancūzijos karaliaus nepasitenkinimą. Tėvas įspėja, kad daugiau ne- 
darytum nieko panašaus. Nieko. 

Čezarei nelabai patiko, kad tėvas pasiuntė jaunesnįjį brolį perduoti 
jam šios žinios. Jis suprato, jog Duartė ir Mičelotas atvyko jo įtikinti, 
jei užsispirtų ir priešintųsi. 

Čezarė paprašė Duartės Brandao pasikalbėti akis į akį. Kai jie ėjo 
krantine, Čezarė parodė tolumoje boluojančią Elbos salą. 

— Duarte, ar žinot, kokios turtingos tos kasyklos? Jų užtektų apmo- 
kėti žygiui prieš visą pasaulį. Tikrai norėčiau užkariauti tėvui tą salą. 
Tai būtų dovana jo artėjančiam gimtadieniui, o man retai pasitaiko pro- 
ga jį nustebinti. Ką dar galėčiau dovanoti šventajam tėvui? Pastaruoju 
metu jis toks rimtas, o aš norėčiau pamatyti jį besiraičiojantį iš juoko. 
Jei mes nieko nedarysim, kitais metais ši sala jau gali pereiti Prancūzi- 
jos globon. Tačiau kad ir kaip aš norėčiau šios salos popiežiui, šiuo 
metu tai man neįveikiamas uždavinys. 

Brandao tylėdamas žvelgė į rūką tolumoje. Čezarė atrodė labai susi- 
jaudinęs, užvaldytas troškimo padovanoti popiežiui tokią įspūdingą do- 
vaną. Duartė panoro jam padėti. Jis apsigręžė ir pažvelgė į prieplaukoje 
prišvartuotus aštuonis Genujos galeonus. 

— Čezare, jei tavo vyrai sutiks, manau, kad galėsiu padėti įvykdyti tai, 
ko tu nori. Kadaise aš vadovavau laivams ir kovojau jūros mūšiuose. 

Pirmą kartą Čezarė išgirdo Duartę ilgesingai kalbant apie praeitį. 
Kiek pagalvojęs, jis ramiai paklausė: 

— Anglijoje? 

Duartė įsitempė, ir Čezarė suprato pasielgęs neapdairiai. 

-— Atleiskit, — tarė jis. - Tai ne mano reikalas. Tik padėkit man už- 
imti salą. 

Jis pajuto, kad Duartė atsipalaidavo. Jie dar pastovėjo žvelgdami 
per įlanką į Elbą, paskui Duartė parodė į genujiečių laivus. 

— Šie nerangūs senoviniai laivai gana patikimi, Čezare, — tarė Duar- 
tė, - jei tik jiems gerai vadovauji. Aš žinau, kad salos gynėjai labiau 
bijo piratų negu kariuomenės puolimo. Jų gynybos priemonės — patran- 
kos, geležiniai tinklai ir karo laivai — bus sutelkti uoste, kur gynėjai 
tikisi piratų puolimo. O mes rasim ramią pakrantę kitoje salos pusėje ir 
išlaipinsim pakankamai karių, kad užimtume salą. 

— O kaip tokiu laivu pervežti arklius ir patrankas? — paklausė 
Čezarė. 

- Bijau, kad vargiai, - pasakė Duartė. — Arkliai iš baimės sukeltų 
paniką, imtų siautėti, o patrankos ridentųsi po denį, daužytų šonus ir 
greit nuskandintų laivą. Mes neimsim nei arklių, nei patrankų. Pakaks 
pėstininkų. 

Išnagrinėję genujiečių žemėlapius ir dvi dienas planavę, jie buvo 
pasiruošę pulti. Aštuoni galeonai pakėlė bures. Juose susigrūdo pėsti- 
ninkai su savo vadais. Kareiviai išplaukė linksmai mojuodami raite- 
liams ir artileristams, likusiems krante. 

Tačiau linksmybė truko neilgai. Siūbuodami ant bangų lėtoje kelio- 
nėje per įlanką ir aplink salą, dauguma vyrų susirgo jūros liga ir be 
paliovos vėmė. Patį Čezarę pykino, bet jis prikando lūpą ir iš visų jėgų 
stengėsi to neparodyti. Mičeloto ir visų nuostabai, jūra tarsi neveikė 
Chofrė. 

Duartė sumaniai nukreipė laivus į ramią įlanką tviskančio balto smėlio 
krantais. Už paplūdimio augo pilkšvai žali krūmai ir keli gumbuoti alyv- 
medžiai. Per kalvas tolyn vinguriavo takelis. Aplink nesimatė nė gyvos 
dvasios. 

Aštuoni galeonai priplaukė prie kranto, bet ne per arti. Vandens gy- 
lis siekė apie penkias pėdas, ir pėstininkai nenorėjo bristi į krantą. Su- 
prasdamas jų baimę, Duartė liepė prie kiekvieno laivo pirmagalio pri- 
tvirtinti ilgą virvę ir įmesti į vandenį. Gerai mokėję plaukti jūreiviai 
turėjo sugriebti virvės galą, nuplaukti į krantą ir pririšti prie pakrantėje 
augančių alyvmedžių. 

Paskui Duartė nurodė Čezarei įsakyti vyrams pasirišti ginklus ant 
nugaros. Kita pusė kareivių turėjo likti laivuose ir laukti signalo, kad 
miestas užimtas. 

Kareiviai įvykdė įsakymą, nors ir murmėdami. Duartė pirmas išlipo 
per bortą, įsitvėrė virvės ir iškėlė ją aukštai, kad visi matytų. Tada keis- 
damas rankas nubrido į krantą. 

Čezarė išlipo antras ir paskui Duartę laikydamasis už virvės pasiekė 
krantą. Nusiraminę kareiviai vienas po kito brido į krantą, — jiems bet 
kas buvo geriau negu likti siūbuojančiuose laivuose. Kai visa kariuo- 
menė išsilaipino ir išdžiūvo saulėje, Čezarė nuvedė juos stačiu vingiuo- 
jančiu taku per kalvas. Po valandos jie pasiekė keterą, nuo kurios atsi- 
vėrė vaizdas į uostą ir miestą. 

Kaip Duartė ir buvo numatęs, didžiulės ketaus patrankos buvo nu- 
kreiptos į uosto vartus. Ir valandai praėjus, stebėdami nuo keteros, jie 
vis dar nematė jokios mobilios artilerijos, o centrinėje aikštėje vaikšti- 
nėjo tik vienas nedidelis gynybos būrys. 

Čezarė tyliai vedė karius kalno takeliu žemyn, kol pasiekė miesto 
pakraštį. 

-— Pirmyn! - sušuko Čezarė, ir kareiviai rėkdami bei mosuodami gin- 
klais nubėgo gatve į centrinę aikštę. Negausų apstulbusių gynėjų būrį 
apsupo daug didesnės pajėgos, ir jie greit pasidavė. 

Siaubo apimti miesto gyventojai spruko į savo namus. Čezarė nu- 
siuntė dalį kareivių prie didžiųjų patrankų, o kitus — į kasyklas. Duartė 
nusivedė būrį į prieplauką. 

Galop Čezarė įsakė vėliavnešiui iškelti ant tuščio stiebo miesto aikš- 
tėje Bordžų bulių ir savo vėliavą su liepsna. 

Kai išsigandusių miestiečių delegacija atvyko į aikštę, Čezarė pri- 
sistatė ir pasakė, kad nuo šiol sala popiežiaus valdžioje, bet nuramino 
atstovus, kad jiems nesą ko bijoti. 

Tuo metu aštuoni Genujos laivai pasirodė iš už kyšulio. Kariai pa- 
krantėje sukrovė laužą duodami ženklą, kad miestas užimtas ir galeonai 
gali saugiai įplaukti į uostą. Kai jie prisišvartavo iškėlę Bordžų vėliavą, 
likusioji kariuomenės dalis išsilaipino į krantą. 

Apžiūrėjus kasyklas ir parinkus įgulą, popiežiaus pulkai galėjo grįž- 
ti į žemyną. Čezarė įsakė vyrams lipti į laivus. 

Taigi per keturias valandas nuo išsilaipinimo Elboje Čezarė Bordža 
ir Duartė Brandao užėmė salą. Dabar Mičelotas, Chofrė, Čezarė ir Du- 
artė raiti, vienas šalia kito, leidosi ilgon kelionėn atgal į Romą. 


DVIDEŠIMT PENKTAS SKYRIUS 


Kardinolai dela Roverė ir Askanijas Sforca slapta susitiko papietau- 
ti. Jie gardžiavosi rausvu sūdytu prosciutto kumpiu, keptais raudonai- 
siais pipirais, aplaistytais žalių alyvuogių aliejumi ir apibarstytais žė- 
rinčiomis česnako skiltelėmis, ir traškia šviežia kvietinių miltų duona. 
Buvo patiekta daug raudonojo vyno, jis padėjo atrišti liežuvius. 

Askanijas prabilo pirmas: 

- Padariau klaidą, per paskutinę konklavą balsuodamas už Aleksan- 
drą. Nebegaliu būti jo vicekancleris. Nors popiežiaus administraciniai 
gebėjimai nepriekaištingi, jis per daug myli savo vaikus ir taip lepina, 
kad kol kitas popiežius atsisės į sostą, paleis vėjais Bažnyčią. Čezarės 
Bordžos siekiai nugalėti ir suvienyti Romanijos žemes beveik ištuštino 
popiežiaus iždą, nes kariuomenei vis reikia mokėti. Be to, nė viena ka- 
ralienė ar kunigaikštienė neturi tiek daug ir tokių brangių drabužių, kaip 
šis jaunas popiežiaus sūnus. 

Kardinolas dela Roverė supratingai nusišypsojo: 

— Tačiau, brangusis Askanijau, tu įveikei tokį kelią ne dėl to, kad 
aptartum popiežiaus nuodėmes, — juk nepasakei nieko nauja. Turi būti 
kita priežastis, aš jos kol kas neįžvelgiu. 

Askanijas gūžtelėjo pečiais: 

— O ką dar sakyti? Bordžos pažemino mano sūnėną Džovanį - dabar 
Pezaras priklauso Čezarei. Mano dukterėčia Katerina, tikra karžygė, 
įkalinta vienoje iš Bordžų pilių, jos žemės užimtos. Prancūzai suėmė 
ir įmetė į kalėjimą mano brolį Ludoviką, nes Milanas priklauso Pran- 
cūzijai. Dar girdėjau, kad Aleksandras slapta susitarė su Prancūzija ir 
Ispanija pasidalyti Neapolį, kad Čezarė galėtų užsidėti karūną. Tai 
siaubinga. 

— O kokią siūlai išeitį? —- paklausė dela Roverė. 

Jis laukė, kad Askanijas atvyks pas jį anksčiau, bet dabar suprato: 
reikia būti budriam, nes šiais išdavysčių laikais atsargumo niekada ne- 
bus per daug. Nors tarnai prisiekė būti akli ir kurti, ir Askanijas, ir 
dela Roverė žinojo, kad keli dukatai grąžina akliesiems regėjimą, o 
kurtiesiems klausą. Vargšams auksas visada padaro didesnį stebuklą 
nei malda. 

Taigi Askanijas Sforca sukuždėjo: 

— Kai Aleksandras nebesėdės popiežiaus soste, mūsų problemos bus 
išspręstos. Nėra abejonių, kad naujoji konklava pasirinks jus. 

Tamsios dela Roverės akys atrodė lyg juodi plyšiai papurtusia- 
me veide. 

— Nėra jokių požymių, kad Aleksandras ketintų pasitraukti iš sosto. 
Girdėjau, kad jo sveikata gera, o dėl kitų galimybių — visi žino, kad jo 
sūnus beprotis. Kas išdrįs kaip nors pakenkti Aleksandrui? 

Askanijas Sforca uždėjo ranką ant krūtinės ir nuoširdžiai patikino: 

— Kardinole, supraskit mane teisingai. Popiežius turi priešų, kurie 
būtų dėkingi už jūsų pagalbą. Ir dar yra jaunesnysis sūnus, kuris tikrai 
meldžiasi, kad gautų kardinolo skrybėlę. Aš nesiūlau patiems imtis veiks- 
mų, kurie suterštų mūsų sielas ar sukeltų pavojų, tik prašau, kad ap- 
svarstytume alternatyvą šio popiežiaus valdžiai. Daugiau nieko. 

— Manai, kad popiežius gali staiga susirgti? Galbūt išgėręs blogo 
vyno ar suvalgęs sugedusį moliuską? — paklausė dela Roverė. 

Tada Askanijas prakalbo garsiai, kad išgirstų tarnai: 

-— Niekas negali numanyti, kada dangiškasis Tėvas pasišauks namo 
vieną iš savo vaikų. 

Dela Roverė apmąstė Askanijo žodžius, mintyse sudarinėdamas Bor- 
džos priešų sąrašą. 

— Ar tiesa, kad Aleksandras ketina susitikti su Feraros kunigaikš- 
čiu ir pasiūlyti naują vedybų sąjungą — dukters ir kunigaikščio sūnaus 
Alfonso? 

— Nedaug apie tai girdėjau, - pasakė Askanijas. - Bet jei tai tiesa, 
mano sūnėnas Džovanis įsius, nes jis pats pastaruoju metu susidomėjo 
Ferara. Kad ir kaip stengtųsi, niekas neįtikins mano sūnėno laikyti lie- 
žuvio už dantų. Aš neabejoju, kad Ferara atsisakys bet kokios sąjungos, 
susijusios su blogos šlovės Lukrecija, nes ji jau nudėvėta prekė. 

Dela Roverė atsistojo. 

— Čezarė Bordža užims Romanijos žemes ir atiduos popiežiui. Fera- 
ra — paskutinė likusi teritorija, tad sudarę šią sąjungą Bordžos valdys 
mus visus. Esu tikras, kad Aleksandras labiau norėtų nugalėti meile 
negu karu. Todėl jis iš visų jėgų sieks šios santuokos. Mes turime kaip 
įmanydami tam trukdyti, nes reikia jį sustabdyti. 

Kai visa šeima grįžo į Romą, Aleksandras ėmė skubinti gyvybiškai 
svarbias derybas dėl dukters Lukrecijos vedybų su dvidešimt ketverių 
metų Alfonsu d'Este, būsimuoju Feraros kunigaikščiu. 

D'Estės buvo seniausia ir garbingiausia Italijos didikų šeima. Visi 
manė, kad paskutinis Aleksandro bandymas sužlugs. Tačiau jis pats 
žinojo, kad pavyks. 

Feraros kunigaikštystė buvo didelės strateginės reikšmės vietoje - ji 
sudarė užtvarą tarp Romanijos ir Venecijos, kuri dažnai būdavo priešiš- 
kai nusiteikusi ir nepatikima. Be to, Ferara buvo gerai ginkluota ir mo- 
kėjo gintis. Tokia sąjungininkė būtų labai vertinga. - 

Tačiau dauguma romiečių nenorėjo tikėti, kad aristokratiška ir ga- 
linga d'Esčių šeima kada nors atiduotų savo mylimą išdidžios kuni- 
sandras popiežius, o Čezarė — labai turtingas ir puikus karys. 

Bet Erkolė d'Estė, Alfonso tėvas, dabartinis Feraros kunigaikštis, 
buvo kietagalvis realistas. Jis pakankamai prisiklausė apie Čezarės ka- 
rinius gabumus ir agresyvumą. Nors Ferara turi gerą gynybos sistemą, 
būtų sunku atsilaikyti prieš galingą Čezarės kariuomenę. Erkolė nebu- 
vo tikras, kad kitais metais Čezarė jų nepuls. Jis suprato, kad santuoka 
su Bordža paverstų pavojingą priešą galingu sąjungininku prieš Vene- 
ciją. Kunigaikštis svarstė: vis dėlto popiežius — Kristaus vietininkas 

žemėje ir aukščiausias šventosios motinos Bažnyčios vadovas. O šis 
faktas bent iš dalies atperka kilmingų šaknų ir kultūros stoką. 

D'Estės, priklausomi nuo Prancūzijos, stengėsi įtikti karaliui Liud- 
vikui. Erkolė žinojo, kad karalius nori išlaikyti gerus santykius su po- 
piežiumi ir pritaria Alfonso ir Lukrecijos santuokai - jis tai primygtinai 
kartojo Erkolei per pastarąsias savaites. 

Taigi sunkios ir sudėtingos derybos truko kelias dienas. Galiausiai, 
kaip ir kitose panašiose situacijose, iškilo pinigų klausimas. 

Paskutinę dieną Duartė Brandao irgi dalyvavo Aleksandro ir Erko- 
lės susitikime, per kurį, kaip visi vylėsi, pagaliau turėjo būti sudaryta 
sutartis. Visi trys susėdo Aleksandro bibliotekoje. 

— Šventasis tėve, — pradėjo kalbėti Erkolė, — pastebėjau, kad jūsų 
puikius apartamentus puošia tik Pinturikjo darbai. Negi nėra Botičelio, 
Belinio ar Džoto? Kaip gaila, kad neturite tokių menininkų, kaip Peru- 
džinas ar Fra Filipas Lipis, darbų. 

Aleksandras nesumišo. Apie meną jis turėjo savo nepajudinamą nuo- 
monę. 

— Man patinka Pinturikjas. Kada nors jis bus pripažintas geriausiu iš 
visų dailininkų. 

Erkolė globėjiškai nusišypsojo: 

- Bijau, kad ne, jūsų šventenybe. Įtariu, kad jūs vienintelis Italijoje 
šitaip manote. 

Duartė suprato, kad tokios Erkolės pastabos — tai subtiliai užmas- 
kuota derybų taktika: pabrėžiant d'Esčių didybę ir išprusimą, priminti 
Bordžų prasčiokišką kilmę ir menką kultūrinį išsilavinimą. 

— Galbūt jūs ir teisus, donai Erkole, - žaismingai sutiko Duartė. — 
Tuose miestuose, kuriuos mes šiemet nugalėjome, yra daug garsių jūsų 
minėtų dailininkų darbų. Čezarė siūlėsi atvežti juos čia, bet jo švente- 
nybė atsisakė. Aš vis dar viliuosi įtikinti jį, kad tie kūriniai labai vertin- 
gi ir tikrai praturtintų Vatikaną. Be to, mes neseniai kalbėjomės, kad 
jūsų mieste Feraroje yra didžiausia ir vertingiausia meno kūrinių kolek- 
cija, jau neminint aukso ir sidabro. 

Erkolė akimirką išblyško, nes iš karto suvokė nelabai subtiliai pasa- 
kytą Duartės mintį. 

-— Na, - tarė jis keisdamas temą, — galbūt mums reikėtų aptarti kraitį. 

— Kiek jūs norėtumėte, donai Erkole? — kiek nuogąstaudamas pa- 
klausė popiežius. 

-— Galvojau apie tris šimtus tūkstančių dukatų, jūsų šventenybe, — 
oriai pareiškė Erkolė d'Estė. 

Aleksandras, ketinęs pradėti derybas nuo trisdešimties tūkstančių, 
paspringo vynu. 

- Trys šimtai tūkstančių — tai negirdėtai įžūlu, — pasipiktino jis. 

-Ir vis dėlto tai mažiausia, ką galėčiau priimti nejausdamas pažemi- 
nimo, — atsakė Erkolė. - Mano sūnus Alfonsas yra puikus jaunuolis su 
daug žadančia ateitimi ir dideliais reikalavimais. 

Jie derėjosi ilgiau nei valandą, kiekviena pusė kaip įmanydama ar- 
gumentavo savo pasiūlymą. Kai popiežius nesutiko, Erkolė pagrasino 
išeinąs. 

Aleksandras, dar kartą apsvarstęs, pasiūlė kompromisą. 

Šįkart nesutiko Erkolė, ir dabar popiežius pakilo eiti, bet pastebėjęs 
išgąstį kunigaikščio veide leidosi įkalbamas. 

Galop Erkolė sutiko priimti du šimtus tūkstančių dukatų, kurie Alek- 
sandrui vis tiek atrodė milžiniškas kraitis, nes kunigaikštis dar prašė 
atleisti Ferarą nuo metinių mokesčių šventajai Bažnyčiai. 

Taigi dešimtmečio vedybų sutartis buvo sudaryta. 

Grįžęs į Romą, Čezarė pirmiausia susitiko su tėvu pats vienas ir pa- 
klausė apie savo kalinę Kateriną Sforcą. Jam buvo pasakyta, kad ji mė- 
gino pabėgti iš Belvederio ir buvo nubausta - įkalinta daug nemalones- 
nėje ir niūresnėje vietoje, Šventojo Angelo tvirtovėje. 

Čezarė iš karto nuėjo jos aplankyti. 

Šventojo Angelo pilis buvo didelė apskrita tvirtovė su išpuoštais 
apartamentais viršutiniuose aukštuose ir erdviu rūsiu, kurio didžiąją dalį 
užėmė kalėjimas. Čezarė liepė sargybiniams atvesti Kateriną į „viršų, į 
didijį priėmimų kambarį. Įėjusi moteris žvelgė primerktomis akimis, 
nes jau seniai bematė saulę. Ji vis dar buvo graži, nors šiek tiek apvytu- 
si nuo tūnojimo požemyje. 

Čezarė šiltai ją sutiko ir pasilenkė pabučiuoti rankos. 

- Taigi, brangioji drauge, — šypsodamasis tarė jis, — negi esi kvailes- 
nė, nei aš maniau? Aš tave apgyvendinau puikiuose rūmuose Romoje, 
o tu už mano dosnumą atsimokėjai mėgindama pabėgti. Taigi tu ne to- 
kia protinga, kaip man atrodė. 

-— Tu tikriausiai tai numanei, — abejingai atsakė ji. 

Čezarė atsisėdo ant brokatu aptraukto minkštasuolio ir pasiūlė sėstis 
Katerinai, bet ši atsisakė. 

— Aš spėjau, kad mėginsi bėgti, - paaiškino Čezarė, — bet pasiklio- 
viau tavo sveiku protu ir maniau, kad verčiau pasirinksi patogų kalėji- 
mą, o ne šlykštų. 

- Ir gražiausiuose rūmuose būti kaline ne mažiau šlykštu, — šaltai 
atsakė Katerina. 

Čezarei buvo linksma: nors moteris atvirai reiškė panieką, vis tiek 
atrodė žavinga. 

— O kokie tavo planai dabar? — paklausė jis. - Esu tikras, kad neno- 
rėtum praleisti likusio gyvenimo Šventojo Angelo pilyje. 

— O ką tu siūlai? — atšovė ji. 

-— Pasirašyk dokumentą, kad atsisakai savo Imolos ir Forli žemių, — 
pasakė Čezarė, — ir nemėginsi jų atsiimti. Tada aš liepsiu tave išleisti ir 
galėsi vykti kur nori. 

Katerina klastingai nusišypsojo: 

-— Galiu pasirašyti bet kokį tavo dokumentą, bet ar jis man uždraus 
mėginti atsiimti žemes? 

-— Kitas, ne toks protingas, valdovas gal taip ir pamanytų, bet man 
sunku patikėti, kad tu išduosi savo principus pasirašydama tai, su kuo 
nesutinki. Aišku, įmanoma, kad tu sulaužysi duotą žodį, bet tada mes 
Romos teismuose įrodysim, kad esame teisėti valdovai. Ir tavo nesąži- 
ningumas sustiprins mūsų padėtį teisme. 

— Tu ketini tuo kliautis? — linksmai nusikvatojo ji. - Neįtikėtina. Yra 
dar kažkas, ką nuo manęs slepi. 

Čezarė žaviai nusišypsojo. 

— Tai per daug sentimentalu, kad būtų tiesa, bet man tikrai labai 
nemaloni mintis, kad graži moteris per amžius pus požemyje. Tai būtų 
didelė netektis. 

Katerina nustebusi suvokė, kad Čezarė jai patinka, bet nesutiko, kad 
širdies išdavystė priverstų leistis į per didelį kompromisą. Ji turi pa- 
slaptį, kurią galėtų atskleisti, bet ar verta? Jai reikia laiko apsispręsti. 

— Ateik rytoj, Čezare, — maloniai tarė ji. - Leisk man pagalvoti. 

Kitą dieną atvykęs į pilį, Čezarė vėl liepė atvesti Kateriną. Ji pasi- 
naudojo Čezarės skirtų tarnaičių pagalba — nusimaudė ir išsitrinko gal- 
vą. Dabar, nors drabužiai vis dar buvo nešvarūs ir sųlamdyti, Čezarė 
matė, kad Katarina mėgina atrodyti patrauklesnė. Jis priėjo prie jos, o 
ji, užuot atsitraukusi, žengtelėjo į priekį. Čezarė ją apkabino ir aistrin- 
gai bučiuodamas parvertė ant sofės, tačiau kai ji ėmė trauktis, jis nemė- 
gino per prievartą su ja mylėtis. 

Katerina prašneko pirma, taršydama pirštais kaštonines Čezarės gar- 
banas. 

— Aš padarysiu, kaip tu siūlai, bet kiti laikys tave bepročiu, kad pasi- 
tiki manimi. 

Čezarė meiliai pažvelgė į ją. 

- Jau dabar laiko. Jei mano vadai gautų valią, tu jau plauktum že- 
myn Tiberio upe. Tai kur nusprendei vykti? 

Jie sėdėjo ant sofos, Katerina laikė Čezarės ranką. 

— Į Florenciją. Imola ir Forli netinka, o mano giminaičiai Milane 
baisūs nuobodos. Florencija bent jau įdomus miestas. Galbūt aš ten su- 
sirasiu kitą vyrą. Tepadeda jam Dievas. 

— Jam labai pasiseks, — šypsodamasis tarė Čezarė. - Dokumentai bus 
atvežti šįvakar, rytoj tu galėsi keliauti. Žinoma, su patikima apsauga. 

Čezarė pakilo ir ketino išeiti, tačiau prie durų sustojo ir atsigręžė: 

— Būk atsargi, Katerina. 

- Ir tu, - atsakė ji. 

Kai Čezarė išėjo, jai kažkodėl pasidarė liūdna. Tuo metu ji buvo 
tikra, kad jie daugiau nesusitiks ir jis galbūt niekada nesužinos, kad tie 
dokumentai visiškai nesvarbūs. Jos įsčiose auga Čezarės dalelė, kuri 
priklauso jai. Kaip jo įpėdinio motinai, šios žemės galų gale vėl pri- 
klausys jai. 

Filofila buvo geriausias eiliuotų pamfletų kūrėjas Romoje. Jis slapta 
gaudavo atlyginimą iš Orsinių šeimos, jį asmeniškai rėmė pats kardino- 
las Antonijas Orsinis. Filofila prasimanydavo didžiausių nusikaltimų 
net švenčiausiems žmonėms. Jam netgi patikdavo aprašinėti“blogus 
žmonių darbus, mat jo personažai paprastai užimdavo aukštas parei- 
gas. Filofila apšmeiždavo netgi miestus. Pavyzdžiui, Florencija jam 
buvo didžiakrūtė plačiaklubė prostitutė, miestas, pilnas turtų ir didžių 
menininkų, bet neturintis tikrų karių. Florencijos piliečiai - sodomi- 
joje įklimpę lupikautojai ir turkų bičiuliai. Florencija kaip prostitutė 
priima bet kokią svetimšalių globą, užuot sudariusi sąjungą su Italijos 
miestais. 

Venecija - tai paslaptingas ir negailestingas dožų miestas. Jo valdo- 
vai galėtų parduoti netgi savo miestiečių kraują, jie žudo piliečius vien 
už tai, kad šie pasako svetimšaliui, kiek kainuoja šilkas Tolimuosiuose 
Rytuose. Venecija — milžiniška gyvatė, tykanti Didžiajame kanale bet 

kokio moliusko iš civilizuoto pasaulio, kuris padidintų jos pelną. Tai 
miestas be menininkų ir meistrų, be gerų knygų ir bibliotekų, per am- 
žius atsiribojęs nuo humanitarinių vertybių, tačiau talentingai išduo- 
dantis bei žudantis ir mažus, ir didelius už jų nusikaltimus. 

Neapolis — prancūziškos ligos, sifilio, židinys, o Milanas — prancū- 
zų padlaižys, sodomitės išdavikės Florencijos draugas. 

Tačiau nuodingiausios Filofilos eilės buvo skirtos Bordžų klanui. 

Jis kūrė eiles apie jų orgijas Vatikane, žmogžudystes Romoje ir vi- 
suose Italijos miestuose valstybėse. Filofilos eilės buvo iškalbingos, o 
proza ypač įspūdinga, kai tvirtindavo, kad popiežius Aleksandras sostą 
nusipirkęs, kad jis turįs dvidešimt vaikų. Jis išdavęs kryžiaus žygius, 
vogęs pinigus iš šventojo Petro iždo, kad sumokėtų Čezarės Bordžos 
karejviams. Jis paskyręs sūnų Romanijos valdovu ir prispaudęs padu 
Popiežiaus sritis. O kam? Kad išlaikytų savo šeimą, neteisėtus vaikus, 
meilužes ir keltų orgijas. Be to, popiežius ne tik sanguliavęs su savo 
dukterimi, bet ir išmokęs ją nuodyti savo turtingus priešus kardinolų 
kolegijoje, o paskui kelis kartus pardavęs ją kaip nuotaką, kad sustip- 
rintų savo sąjungą su kitomis galingomis Italijos šeimomis. Viena san- 
tuoka panaikinta, kita baigėsi našlyste — šią nelaimę užtraukęs jos tik- 
ras brolis Čezarė Bordža. 

Kurdamas eilėraščius apie Čezarę, Filofila pranoko pats save. Jis 
pasigardžiuodamas smulkiai pasakojo, kad Čezarė visada dėvi kaukę, 
slėpdamas sifilio žaizdų subjaurotą veidą, kad jis apgavęs ir Ispanijos, 
ir Prancūzijos karalius ir drauge su jais išdavęs Italiją, kad Čezarė san- 
guliavęs ir su seserimi, ir su svaine. Jis vienam broliui įtaisęs ragus, 0 iš 
kito padaręs lavoną. Ypač didelį malonumą jis patiriąs prievartauda- 
mas, 0 jo subtiliausia diplomatija — tai žmogžudystė. 

Tačiau dabar, kai greit turėjo įvykti garsiosios vedybos su d'Este, 
Filofila nukreipė savo nuodingąją plunksną į Lukreciją. Ji gulėjusi ir su 
tėvu, ir su broliu. Iš pradžių atskirai, o vėliau visi kartu vienoje lovoje. 
Ji dulkinusis su šunimis, beždžionėmis ir mulais. Kai tarnas užtikęs ją 
taip ištvirkaujant, ji nunuodijusi jį. Dabar, nepajėgdamas ištverti gėdos 
dėl tokio gašlaus dukters elgesio, tėvas parduodąs ją į Ferarą, kad su- 
stiprintų ryšius su žymia Italijos šeima. Taip Filofila manėsi savo dar- 
bais apie Lukreciją pranoksiąs pats save. 

Šiais pamfletais Filofila išgarsėjo. Žmonės persirašinėdavo jo eilė- 
raščius, lipino ant Romos sienų, jie ėjo per rankas Florencijoje, 0 ypač 
juos mėgo venecijiečiai. Filofila nepasirašinėdavo savo vardu, tačiau jo 

prekės ženklu tapo du kvarksintys vienas ant kito varnai, nupiešti po 
kiekvienu eilėraščiu. Taigi žmonės žinojo, kas autorius. 


** 


Vieną saulėtą popietę poetas apsirengė ir išsikvepino, ruošdamasis 
eiti į savo globėjo kardinolo Orsinio dvarą. Kardinolas leido jam apsi- 
gyventi mažame namelyje, priklausančiame Orsinių rūmams. Kaip ir 
kiti didieji ponai, kardinolas norėjo, kad jo rėmėjai ir giminaičiai gy- 
ventų arti ir jį gintų. O Filofila durklą valdė taip pat išmoningai, kaip ir 
plunksną. 

Išgirdęs kanopų kaukšėjimą ir šarvų žvangėjimą, poetas pažiūrėjo 
pro miegamojo langą. Tuzinas raitelių prijojo prie jo namo ir jį apsupo. 
Jie visi buvo su lengvaisiais šarvais, išskyrus juodai apsirengusį vadą — 
juoda liemenė, juodos aptemptos kelnės, juodos pirštinės ir ant galvos 
juoda bireta. Filofilą ėmė pykinti, kai atpažino Čezarę Bordžą su juoda 
kauke, segintį špagą ir durklą. 

Filofila lengviau atsikvėpė, pamatęs artėjant Orsinio kareivių būrį, 
tačiau Čezarė, nekreipdamas į juos dėmesio, leidosi tiesiai prie namo. 
Filofila išėjo pirmą kartą susitikti su popiežiaus sūnumi. 

Poetui Čezarė pasirodė aukštas ir raumeningas kaip germanas. Jo 
veide žaidė linksma šypsena. Čezarė pabrėžtinai mandagiai kreipėsi tie- 
siai į Filofilą: 

— Na, maestro poete, atėjau padėti jums rimuoti, bet čia tai neįmano- 
ma, todėl turėsite vykti su manimi. 

Filofila žemai nusilenkė: 

— Mano pone, turėsiu atsisakyti. Su manimi nori susitikti kardinolas. 
Vyksiu su jumis kitą kartą, kai jūs vėl turėsite laiko. as 

Jis pasipiktino, kad Bordža atėjo į jo namus, tačiau nedrįso uždėti 
rankos ant špagos ar durklo. 

Čezarė nedvejojo. Jis pakėlė poetą, lyg šis būtų skudurinis, ir užme- 
tė ant žirgo. Užsėdęs pats, trinktelėjo Filofilai tik kartą, ir šis prarado 
sąmonę. 


+++ 

Atmerkęs akis, poetas išvydo priešais prastai nutašytas rąstų sijas ir 
sienas, apkabinėtas žvėrių galvų iškamšomis - šernų, lokių ir taurų. At- 
rodo, jis atsidūrė medžioklės namelyje. Apsidairęs po kambarį, pamatė 

vyrą ir jį pažino. Išgąsčio šūksnis įstrigo jam gerklėje, žarnos net apsi- 
vertė iš baimės: tai buvo įžymusis smaugikas donas Mičelotas, galan- 
dantis ilgą peilį. 

Po minutėlės Filofila išdrįso prašnekti: 

— Žinokit, kardinolas Orsinis ir jo sargybiniai ras mane čia ir rūsčiai 
nubaus visus, kurie padarys man ką nors bloga. 

Mičelotas tylėdamas toliau galando peilį. 

- Tikriausiai ketini mane pasmaugti, — virpančiu balsu ištarė Filofila. 

Mičelotas pagaliau atkreipė į jį dėmesį: 

— Ne, sinjore poete. Visiškai ne. Tai būtų per greita ir per lengva 
mirtis tokiam žiauriam žmogui kaip tu, — jis nusišypsojo. — Aš ketinu 
nupjauti tau liežuvį, ausis ir nosį, paskui lytį, o tada po vieną visus 
pirštus. Vėliau imsiu pjaustyti ir kitus dalykus, o gal pagaliau pasigai- 
lėsiu ir padarysiu tau malonę - nužudysiu. 

Kitą dieną per Orsinių rūmų sieną kažkas įmetė didelį krauju per- 
mirkusį maišą. Jį atrišusiems sargybiniams pasidarė bloga: viduje bu- 
vo begalvis, bepirštis lavonas. Jo sudarkyti lytiniai organai, liežuvis, 
pirštai, nosis ir ausys buvo tvarkingai suvynioti į vieną iš Filofilos 
eilėraščių. 

Orsiniai nieko nepranešė apie įvykį. Filofilos eilėraščių daugiau ne- 
pasirodė, o žmonės kalbėjo, kad jis išvažiavęs į Vokietiją gydytis mine- 
ralinėse voniose. 


DVIDEŠIMT ŠEŠTAS SKYRIUS 


Sidabrinis ežeras tą pavasarį buvo gražus. Vaikštinėjantys pakrante 
Čezarė ir Lukrecija atrodė žavi pora. Lukrecija buvo su brangakme- 
niais išsiuvinėtu gobtuvu ir apsiaustu, o Čezarė vilkėjo juodo aksomo 
drabužius, beretę puošė plunksnos ir brangakmeniai. Jie vėl grįžo į tą 
kampelį, kur praleido laimingiausias savo gyvenimo akimirkas. Dabar, 
kai artinosi Lukrecijos vedybos su Alfonsu d'Este, jiems nelikdavo lai- 
ko pabūti vieniems. 

Kaštoniniai Čezarės plaukai skaisčiai tviskėjo saulėje, ir nors jis kaip 
visada buvo su juoda kauke, šypsena jo veide rodė, kaip jam smagu būti 
su seserimi. 

— Taigi kitą savaitę tu jau būsi d'Estė, - paerzino Čezarė. - Tapusi 
šios įžymios šeimos nare, gausi ne tik didelius turtus, bet ir pareigas. 

— Aš visada liksiu Bordža, Čezare, - pasakė Lukrecija. - O tu nepa- 
vyduliauk dėl šios santuokos, nes aš neapgaudinėju savęs, kad teku iš 
meilės. Tas Alfonsas taip pat nenori manęs vesti, kaip ir aš už jo tekėti. 
Tačiau aš esu savo tėvo duktė, o jis — savo tėvo sūnus. 

Čezarė meiliai jai nusišypsojo. 

— Tu dar labiau išgražėjai per savo nelaimes. O ši santuoka tau su- 
teiks daug malonių dalykų. D'Esčių šeima mėgsta meną, pas juos ren- 
kasi poetai, skulptoriai. Feraroje klesti kultūra ir menai — o tie dalykai 
tave įkvepia. Be to, ši tavo santuoka patogi man — Ferara ribojasi su 
mano žemėmis Romanijoje, o karaliaus Liudviko ranka tvirtai vado- 
vauja kunigaikščiui. 

— Ar pasirūpinsi, kad Džovanis ir Rodrigas būtų gerai prižiūrimi 
Romoje? — paklausė Lukrecija. - Aš negaliu nė pagalvoti, kad turėsiu, 
nors ir neilgai, gyventi Feraroje be vaikų. 

— Be abejonės, juk vienas vaikas labiau panašus į mane, o kitas į 
tave, taigi abu amžinai mylėsiu, — patikino ją Čezarė. Paskui paklau- 
sė: — Krecija, jei tėvas nebūtų sumanęs ištekinti tavęs už d'Estės, ar 
būtum visą gyvenimą našlavusi ir valdžiusi Nepį? 

— Prieš sutikdama aš gerai apsvarsčiau šį sprendimą. Žinojau, kad 
tėvas gali mane priversti tekėti, bet jei aš būčiau labai smarkiai nusi- 
teikusi prieš šią santuoką, būčiau pasislėpusi vienuolyne ar netgi ta- 
pusi vienuole. Tačiau aš išmokau valdyti ir manau, kad čia rasiu savo 
pašaukimą. Taip pat privalau galvoti apie tave ir vaikus. Vienuolynas 
nėra pati tinkamiausia vieta vaikams, o aš negaliu įsivaizduoti gyve- 
nimo be jų. 

Čezarė sustojo ir susižavėjęs pažvelgė į seserį: 

— Tu apgalvojai visas smulkmenas, ar ne? Nėra nieko, su kuo nega- 
lėtum nuolankiai ir protingai susitaikyti? 

Jos veidu prabėgo liūdesio šešėlis. 

— Yra viena smulkmena, su kuria negaliu susidoroti. Nors, lyginant 
su kitais rūpesčiais, tai menkniekis, bet vis tiek mane liūdina. 

4 — Ar reikės imtis kankinimų, kad ištraukčiau tą tiesą, — pajuokavo 
Čezarė, - ar tu savo valia prisipažinsi? Gal aš galiu padėti? 

Lukrecija papurtė galvą. 

— Kai naująjį vyrą lyginu su buvusiuoju, negaliu ramia širdimi va- 
dinti jo Alfonsu, tačiau nežinau, kuo pakeisti šitą vardą. 

Čezarės akyse sublizgo juoko kibirkštėlės. 

— Nėra tokio rūpesčio, kad aš nerasčiau išeities, taigi štai atsakas į 
tavo maldas. Sakai, kad Alfonsas yra savo tėvo sūnus, tai kodėl negalė- 
tum vadinti jo sūneliu? Ištark švelniai pirmą vestuvių naktį, ir jis pati- 
kės, kad tai meilės padiktuotas vardas. 

Lukrecija suraukė savo dailią nosytę ir nusikvatojo: 

— Aristokratiškasis d'Estė? Sūnelis? 

Tačiau kuo daugiau ji galvojo, tuo ramiau jai darėsi. 

Jie nuėjo iki senosios prieplaukos, kur vaikystėje žvejojo ir nardė, 
taškydamiesi ir jausdamiesi visiškai laisvi. Tada tėvas sėdėdavo neto- 
liese stebėdamas vaikus, ir jie buvo saugūs. Dabar, po daugelio metų, 
jie sėdėjo toje pačioje prieplaukoje ir žiūrėjo į raibuliuojantį vandenį — 
tarsi milijonai deimančiukų atspindėtų popietės saulę. 

Lukrecija atsirėmė į brolį, jis ją apkabino. 

— Čezai, esu girdėjusi, kas atsitiko tam nelaimingajam poetui Filofi- 
lai, - tyliai ir rimtai pasakė Lukrecija. 

- Taip? — abejingai atsakė Čezarė. — Tave sukrėtė jo mirtis? Jis tau 
nejautė tokios meilės, juk nebūtų galėjęs taip šlykščiai eiliuoti. 

Lukrecija atsigręžė ir palietė brolio veidą. 

— Žinau, Čezai, ir turbūt turėčiau padėkoti tau už visa, ką darai mane 
gindamas. Tu nužudei Alfonsą, tačiau netgi šį tavo poelgį aš jau seniai 
supratau. Bet man neramu dėl tavęs. Pastaruoju metu tu žudai nedvejo- 
damas. Argi nesijaudini dėl savo sielos? 

-— Jei Dievas toks, kaip sako šventasis tėvas, tai jis nedraudžia žudy- 
ti, nes tada nebūtų šventųjų karų. Įsakymas „nežudyk“ reiškia, kad nuo- 
dėminga žudyti be pateisinamos ir garbingos priežasties. Juk mes ži- 
nom, kad pakarti nusikaltėlį - ne nuodėmė. 

— Čezai, ar mes tikrai tai žinom? — Lukrecija pakėlė galvą ir pažvel- 
gė jam į akis, nes šis dalykas buvo jai labai svarbus. — Argi tai ne puiky- 
bė - spręsti, kuri priežastis svari ir garbinga? Kitatikiams gera ir gar- 
binga žudyti krikščionis, o krikščionims — atvirkščiai. 

Čezarė tylėjo, nes sesuo ir vėl jį nustebino. 

— Krecija, — pagaliau atsakė jis. - Aš žudau ne dėl to, kad man tai 
malonu, o dėl mūsų visų gerovės. 

Lukrecijos akys paplūdo ašaromis, bet ji stengėsi, kad balsas ne- 
virpėtų. 

— Ar dar bus daug žudynių? 

— Žinoma, kad kare bus, bet ir be karo kartais mes turim atimti gyvy- 
bę dėl didesnio gėrio ir savo saugumo, - aiškino Čezarė. Jis papasakojo 
apie sprendimą pakarti vištų vagis per paskutinį žygį Čezenoje. 

Lukrecija dvejojo prieš atsakydama, brolis jos neįtikino. 

-— Man labai neramu, Čezare, kad tu sakai „dėl didesnio gėrio“, kai 
žudai žmones, kurie tau kelia rūpesčių. 

Žvelgdamas į ežerą Čezarė atsistojo ir tarė: 

— Mums pasisekė, Lukrecija, kad tu negimei vyru, nes užgraužtum 
save abejonėmis, ir tai tau neleistų veikti. 

— Esu tikra, kad tu teisus, Čezai, — užsigalvojusi pritarė Lukrecija. — 
Bet nežinau, ar tai blogai... 

Ji jau nebuvo tokia įsitikinusi, kad atpažįsta blogį, ypač kai jis slypi 
mylimų žmonių širdyse. 

Kai rožinės sutemos nusileido ant Sidabrinio ežero, Lukrecija pa- 
ėmė brolį už rankos ir nusivedė takeliu į namą. Viduje jie nuogi sugulė 
ant baltos vilnos kilimo prieš židinį, kuriame traškėdama ir mirguliuo- 
dama degė ugnis. Čezarę žavėjo putnios sesers krūtys, švelnus pilvas. 
Jis stebėjosi, kokia moteriška ji tapo, ir tai žadino dar didesnę aistrą. 

— Čezai, prieš bučiuodamas nusiimk tą kaukę, — švelniai, su meile 
paprašė Lukrecija, — nes po ja tu gali būti bet kas. 

Čezarė liovėsi šypsojęsis ir susirūpinęs nuleido akis. 

— Nepajėgsiu mylėtis su tavim, jei matysiu tavo akyse gailestį dėl 
mano randų subjauroto veido. Negalėsiu mėgautis galbūt paskutiniu 
kartu su tavimi. 

— Prisiekiu, kad nežiūrėsiu į tavo veidą su gailesčiu, — patikino Luk- 
recija, o paskui pakuteno jį ir tarė: - Gal net juoksiuosi, ir tada tu liau- 
sies tauškęs niekus. Aš tave mylėjau nuo tada, kai pirmąkart pramer- 
kiau akis, o tu stovėjai šalia ir šypsojaisi. Žaidžiau su tavim “ir mau- 
džiausi, kai mes augom. Buvai toks gražus, kad net turėjau nusigręžti, 
kad neišsiduočiau. Mačiau tave sudaužyta širdimi, ir liūdesys tavo vei- 
de užtvindė ašaromis man akis. Bet aš niekada negalvojau apie tave 
blogiau ir nemylėjau mažiau dėl kelių mažų randelių veide. 

Lukrecija visu kūnu palinko prie Čezarės, lūpos susitiko su jo lūpo- 
mis. Vėl pakėlusi galvą, ji pažvelgė jam į akis ir tarė: 

— Aš noriu liesti tave, matyti, kaip tavo vokai užsiveria ekstazėje, 
švelniai braukti pirštais per tavo nosį, jausti tavo saldžias lūpas. Tegul 
tarp mūsų nebūna jokių užtvarų, mano broli, mano mylimasis, mano 
drauge, nes nuo šios nakties visa mano aistra bus skirta tik tau. 

Čezarė atsisėdo ir lėtai nusiėmė kaukę. 

Kitą savaitę Romoje Lukrecija pagal sutartį ištekėjo už Alfonso d'Es- 
tės. Su vedybų sutartimi jis atsiuntė nedidelį portretą: aukštas, gana 
griežtas vyras, pakankamai gražus, tačiau labai santūrus. Jis vilkėjo tam- 
sią uniformą su daugybe medalių ir kaspinų. Po gražia ilga nosimi vir- 
šutinę lūpą kuteno nedideli ūsiukai, tačiau tai neprivertė jo nusišypsoti. 
Tamsūs garbanoti plaukai tvarkingai gaubė galvą, jokia sruogelė neky- 
šojo ne vietoje. Lukrecija nepajėgė įsivaizduoti, kad šis Alfonsas suge- 
bėtų mylėti ar pašėlusiai, aistringai mylėtis. 

Lukrecija turėjo vykti gyventi pas vyrą į Ferarą. Tačiau vestuvių 
iškilmės buvo surengtos Romoje — daug prašmatnesnės ir brangesnės 
nei tada, kai ji tekėjo už Džovanio, ir daug kartų lenkė vestuves su jos 
mylifnu Alfonsu. Tiesą sakant, iškilmės buvo daug pompastiškesnės, 
nei romiečiai kada nors buvo regėję. 

Nors Romoje buvo daugybė prašmatnių didikų rūmų, visi gavo kom- 
pensacijas puotų ir šventės išlaidoms padengti. Atrodė, jog švęsdamas 
sėkmingas savo dukters tuoktuves popiežius pasiruošęs ištuštinti Vati- 
kano iždą, — jis davė atostogų visiems Romos darbininkams. Įvairūs 
renginiai, procesijos ir festivaliai vyko visą savaitę, laužai liepsnojo 
priešais Vatikaną ir svarbesnes pilis, o didžiausias — prie Santa Maria 
in Portico rūmų. 

Tą dieną, kai buvo pasirašyta vedybų sutartis ir popiežius suteikė 
savo palaiminimą, Lukrecija vilkėjo aukso spalvos brangakmeniais siu- 
vinėtą mantiją, o ceremonijai pasibaigus ją metė iš balkono į minią. Ją 
pagavęs rūmų juokdarys ėmė bėgioti gatvėmis šaukdamas: 

- Tegyvuoja Feraros kunigaikštienė! Tegyvuoja popiežius Aleksandras! 

Ir Čezarė šiose sesers vestuvėse buvo labai svarbus asmuo, rodė sa- 
vo raitelio sugebėjimus vadovaudamas seseriai skirtam gatvės paradui. 

Vėlų vakarą, kai šeima pasiliko švęsti su artimiausiais draugais, no- 
rėdama nudžiuginti tėvą, Lukrecija pašoko kelis ispanų šokius. 

Aleksandras švytinčiu veidu sėdėjo soste ir linksmai plojo delnais. 
Čezarė stovėjo popiežiaus dešinėje, jo akys žibėjo pro karnavalinę auk- 
sinę perlais nusagstytą kaukę. Chofrė stovėjo kairėje. 

Vilkėdamas gražiausius popiežiaus drabužius, Aleksandras atsisto- 
jo, lėtai nusileido laiptais ir nuėjo per puotos salę prie dukters. Minia 
ėmė kuždėtis, juokas nuščiuvo. 

- Ar pagerbsi tėvą šiuo šokiu? - paklausė Aleksandras. — Juk tu greit 
būsi toli. 

Lukrecija tūptelėjo ir paėmė tėvo ranką. Atsigręžęs į muzikantus, 
Aleksandras liepė groti, o paskui apkabino dukterį. Ji stebėjosi, kad 
tėvas dar toks stiprus, šypsena akinanti, žingsniai lengvi ir lygūs. Luk- 
recija vėl pasijuto esanti vaikas, prisiminė, kaip mažomis, rožiniais ba- 
teliais apautomis kojytėmis atsistodavo ant didelių tėvo kojų ir jo žings- 
niais slysdavo pirmyn. Tada ji mylėjo tėvą labiau už gyvenimą. Tai 
buvo stebuklingas laikas, kai viskas atrodė įmanoma. Dar negreit ji tu- 
rėjo suvokti, jog gyvenimas reikalauja aukų. 

Staiga Lukrecija pakėlė galvą ir pažvelgusi per tėvo petį pamatė už 
jo stovint brolį Čezarę. 

— Ar galima, tėve? — paklausė jis. 

Aleksandras atsigręžė ir šiek tiek nustebęs pažvelgė į sūnų, bet greit 
atitoko ir tarė: 

-— Žinoma, sūnau. 

Tačiau, užuot paleidęs Lukrecijos ranką ir perleidęs dukterį Čezarei, 
jis liepė muzikantams groti toliau - lengvą, džiugią melodiją. 

Popiežius atsistojo tarp jų, viena ranka laikydamas dukters ranką, 
kita — sūnaus, ir šypsodamasis iki ausų bei griausmingai kvatodamas 
ėmė šokti su jais abiem. Aleksandras ėmė suktis neįtikėtinai energin- 
gai, tempdamas juos paskui save. Jo veide švietė ekstazė. 

Svečiai ėmė taip juoktis, kad net pritrūko kvapo. Jie drąsino šokėjus 
šūksniais, plojo ir galop patys įsitraukė į šokį. Visa salė buvo pilna 
siaučiančių žmonių. 

Tik vienas liko nuošalyje, vienintelis, kuris nešoko. Už popiežiaus 
sosto stovėjo jaunesnysis sūnus Chofrė — aukštas, tylus, nesišypsan- 
tis — ir visus stebėjo. 


**++ 


Prieš pat Lukrecijai išvykstant į Ferarą, popiežius surengė didelę 
puotą ir pakvietė visus Romos aukštuomenės vyrus. Švęsdamas savo 
naująją sąjungą, jis pasamdė šokėjas, kad juos linksmintų, salėje pasta- 
tė kortų ir žaidimų stalus. 

Aleksandras, Čezarė ir Chofrė sėdėjo prie vieno stalo su senstančiu 
Feraros kunigaikščiu Erkole d'Este ir dviem jaunais jo sūnėnais. Jauni- 
kis, Alfonsas d'Estė, liko Feraroje valdyti tėvo dvaro. 

Per vakarienę buvo patiekta įvairiausių saldumynų, ant stalų rikia- 
vosi vyno grafinai, kad svečiai būtų linksmi ir geros nuotaikos. 

Kai tarnai išnešė lėkštes, Aleksandro sūnus Chofrė staiga atsistojo ir 
svyruodamas kilstelėjo savo taurę: 

— Kaip dovaną nuo savo šeimos Neapolyje ir pagerbdamas savo nau- 
jus giminaičius d'Estes, užsakiau ypatingą pramogą - tai, ko Roma jau 
seniai nematė. 

Aleksandrą ir Čezarę nustebino šis pareiškimas ir sutrikdė šiurkštus 
Chofrė tonas, kuriuo jis ištarė „savo naujus giminaičius“. Jie sunerimę 
svarstė, ką Chofrė jiems paruošė, o svečiai nuščiuvę laukė. 

Staiga atsidarė didelės medinės durys ir į salę įėjo keturi tarnai. Jie 
tylėdami išmėtė ant grindų kambario vidury auksinius kaštonus. „O Die- 
ve!“ — pamanė Čezarė ir pažvelgė į tėvą. Siaubo apimtas, jis staiga su- 
vokė, kas dabar bus. 

- Chofrė, nedaryk to! — riktelėjo jis broliui, tačiau jau buvo per vėlu. 

Sugaudė trimitai, Chofrė atidarė kitas duris ir įleido dvidešimt nuo- 
gų kurtizanių. Jų tamsūs plaukai buvo palaidi, švelni oda iškvepinta ir 
išteptd aliejais. Joms ant liemens kadaravo pririštos nedidelės šilkinės 
piniginės. 

Apgirtęs Chofrė garsiai paskelbė: 

— Ant grindų matote gryno aukso kaštonus. O šios mielos ponios 
mielai pasilenks, kad galėtumėte pažvelgti į jas kitu kampu. Tai bus 
nauja pramoga... bent kai kuriems iš jūsų. 

Svečiai griausmingai nusikvatojo, tačiau Čezarė ir Aleksandras mė- 
gino sustabdyti gašlų spektaklį, kol dar nepadaryta per didelė žala. 
Nekreipdamas dėmesio į tėvo ir brolio rodomus ženklus, Chofrė kalbė- 
jo toliau: 

- Jūs, ponai, galit joti ant šitų kumelių kada tik panorėsit. Tačiau 
atminkit, kad turit stovėti joms iš užpakalio. Už kiekvieną sėkmingą 
jojimą jūsų dama gali pakelti vieną auksinį kaštoną ir įsidėti į piniginę. 
Savaime suprantama, kad damos galės pasilikti surinktus kaštonus kaip 
dovaną už pasilinksminimą. 

Kurtizanės ėmė lenktis ir gašliai vizginti savo užpakalius prieš puo- 
tos dalyvius. 

Erkolė d'Estė išblyško iš pasipiktinimo, apstulbęs dėl tokio vulga- 
raus renginio. Tačiau Romos didikai vienas po kito ėmė kilti iš už stalų 
ir slinkti prie kviečiančių pasilenkusių kurtizanių. Kai kurie, nors dar 
nesiryžo pamėginti joti, ėmė gašliai graibyti kurtizanių apvalumus. 

Jaunystėje Aleksandrui patiko tokios pramogos, tačiau dabar jį ap- 
ėmė siaubas, nes tokia proga tai visiškai nederamas dalykas. Jis buvo 
tikras, kad čia esama užuominos — pramogą užsakęs asmuo norėjo pa- 
rodyti, kokia neišprususi popiežiaus šeima, ir ją pasmerkti. 

Popiežius kreipėsi į Erkolę d'Estę ir bergždžiai mėgino atsiprašyti. 
Tačiau šis purtydamas galvą mąstė: jei šios vedybos pagal sutartį dar 

nebūtų įvykusios, jis jas atšauktų net rizikuodamas, kad Prancūzijos ir 
Čezarės pajėgos puls jo valdas, ir nekreipdamas dėmesio į tuos didelius 
pinigus. Tačiau kunigaikštis jau buvo paėmęs auksą, tad tik išėjo iš 
kambario murmėdamas: 

— Tie prasčiokai Bordžos. 

Vėlų vakarą Čezarė gavo žinią, sukėlusią jam dar didesnį nerimą: 
buvo rastas Tiberiu plaukiantis Astorės Manfredžio kūnas. Užkariavęs 
Faencą, Čezarė žadėjo, kad jos valdovas bus saugus, o šis įvykis paro- 
dė, kad savo žodžio jis netesėjo. Čezarė suprato, kad vėl bus įtariamas. 
Yra žmonių, kurie manys, kad jis ir vėl nužudė — turint Mičelotą tai 
visiškai nesunku. Tačiau kas galėjo tai padaryti ir kodėl? 


*k+ 


Po dviejų dienų viršuje, kambaryje, vadinamame Pappagallo, po- 
piežius atsisveikino su dukterimi. Lukrecija liūdėjo palikdama tėvą, nors 
jis sukėlė jai daug rūpesčių. Popiežius mėgino apsimesti linksmesnis, 
negu jautėsi, tačiau žinojo, kad jam skausmingai trūks dukters. 

- Jei jausies nelaiminga, atsiųsk žinią, — paprašė jis. - Aš pasinau- 
dosiu visa savo įtaka ir ištaisysiu padėtį. Nesirūpink dėl vaikų — juk 
žinai, kad Adriana juos puikiai prižiūrės. 

-— Tėveli, nors aš puikiai moku priimti svečius ir valdyti, vis tiek 
bijau vykti į tą naują vietą, kurioje niekas manęs nenori. 

-— Labai greit jie pamils tave taip pat kaip mes, - pasakė Aleksan- 
dras. — Tau tereikia pagalvoti apie mane, ir aš tai suprasiu, o kas kartą, 
kai aš prisiminsiu tave, tu tai pajusi. - Popiežius pabučiavo dukterį į 
kaktą ir tarė: — Eik. Popiežiui nedera lieti ašarų, praradus vieną iš savo 
vaikų. - 

Aleksandras žiūrėjo pro langą. Kai Lukrecija jau susiruošė išvykti, 
jis pamojavo ir šūktelėjo: 

— Pralinksmėk! Viskas, ko tu nori, jau duota. 

Lukrecija išvyko į Ferarą su tūkstančiu palydovų: didikų praban- 
giais drabužiais, tarnų, muzikantų ir artistų. Kilmingieji jojo ant puikių 
žirgų arba važiavo gražiomis karietomis. Pati Lukrecija jojo ant ne- 
aukšto ispaniško žirgo, kuris buvo gausiai išpuoštas, auksu inkrustuotu 
balnu ir kamanomis. Kiti jojo ant asilų arba važiavo vežimais, kai kurie 
ėjo pėsti. 

Palyda sustodavo visose Čezarės užkariautose žemėse, kad Lukreci- 
ja galėtų išsitrinkti galvą ir pailsėti. Kiekviename mieste vaikai džiaugs- 

mingai bėgdavo pasitikti Lukrecijos vilkstinės. Jie vilkėjo Čezarės spal- 
vų, raudonos ir geltonos, drabužiais. Per visą kelionę Lukrecija su pa- 
lyda dalyvaudavo jiems surengtose didžiulėse brangiai kainuojančiose 
puotose bei kitose šventėse. 

Įspūdinga kelionė iš Romos į Ferarą truko daugiau nei mėnesį ir 
pakeliui ištuštino vietos šeimininkų pinigines. 

Garsėjęs šykštumu Feraros kunigaikštis Erkolė d'Estė jau po kelių 
dienų didžiąją dalį Lukrecijos palydos išsiuntė atgal į Romą. 

Ji turėjo kovoti dėl kiekvienos rūmų damos ir tarno, kurį norėjo pa- 
silikti Feraros dvare. 

Kai dauguma nusivylusių romiečių ir ispanų, atlydėjusių Lukreciją, 
kunigaikščio įsakymu išvyko, Erkolė surengė Lukrecijai griežtą pamo- 
ką apie tai, kaip tvarkomasi Feraroje. Jis nuvedė marčią aukštais suk- 
tais laiptais į pilies viršų, parodė tamsiai rudą dėmę ant akmeninių grin- 
dų ir paaiškino: 

- Ankstesnis kunigaikštis čia nukirto galvą savo žmonai ir posūniui, 
kai sužinojo, kad jie meilužiai. Žiūrėk, mano brangioji, - sukikeno jis. — 
Dar matyti kraujas. 

Pamačiusi dėmes ant grindų, Lukrecija sudrebėjo. 


*k 


Pagyvenusi vos kelis mėnesius su Alfonsu d'Este, Lukrecija pasiju- 
to nėščia. Feraros žmonės be galo nudžiugo, nes meldė Dievą vyriškos 
lyties įpėdinio. Nelaimei, ta vasara Feraroje buvo drėgna ir susidarė 
palankios sąlygos daugintis maliariniams uodams. Lukrecija susirgo. 

Alfonsas d'Estė nusiuntė laišką popiežiui — pranešė, kad Aleksan- 
dro duktė, Feraros kunigaikštienė, karščiuoja, gausiai prakaituoja, ją 
purto drebulys, neseniai ėmė kliedėti. Galbūt Aleksandras norėtų at- 
siųsti savo gydytojus iš Romos. 

Aleksandrą ir Čezarę apėmė siaubas, kad gali netekti Lukrecijos. 
Abu bijojo, kad ji nebūtų nuodijama. Popiežius nusiuntė savo ranka 
rašytus nurodymus, kad Lukreciją gali gydyti tik jo siųstas daktaras. 

Tą patį vakarą Čezarė persirengė mauru kaimiečiu, patamsino odą ir 
užsimetęs apsiaustą su gobtuvu nulydėjo gydytoją pas sergančią Luk- 
reciją. 

Nežinodami, kas tie atvykėliai, tik kad jie atsiųsti iš Romos, Alfon- 
sas ir Erkolė d'Estės liko savo kambariuose, o tarnas nuvedė Čezarę ir 
gydytoją laiptais į viršų, į Lukrecijos miegamąjį. 

Nors Lukrecija buvo labai silpna ir kliedėjo, ji iš karto pažino Čeza- 
rę. Jos oda buvo nublyškusi, lūpos sutrūkinėjusios nuo karščio, pilvas 
labai jautrus liečiant, išvargintas daugiau nei dvi savaites nesiliaujan- 
čio vėmimo. Lukrecija mėgino pasisveikinti su Čezare, bet balsas buvo 
toks kimus ir silpnas, kad lūpos tik be garso sukrutėjo. 

Kai tarnas išėjo, Čezarė pasilenkė jos pabučiuoti. 

— Mano princesė šiandien šiek tiek išblyškusi, — sukuždėjo jis. — Ta- 
vo veido nepuošia skruostų raudonis. Ar tai dėl to, kad šioje vietoje 
tavęs neaplanko meilė? 

Lukrecija mėgino parodyti supratusi brolį ir nusišypsoti, bet neįstengė 
net pakelti rankos ir paliesti jo veido. 

Buvo aišku, kad jos būklė labai sunki, tačiau Čezarė dar labiau nu- 
liūdo, kai tai patvirtino gydytojas. 

Čezarė nuėjo prie prausyklos, nusimetė apsiaustą su gobtuvu ir nu- 
sivalė nuo veido grimą. Paskui liepė tarnui pakviesti kunigaikštį. 

Sunerimęs kviečiamas į Lukrecijos kambarį, kunigaikštis atėjo po 
kelių minučių. Jis iš karto pamatė Čezarę. 

— Čezarė Bordža! - aiktelėjo Erkolė. - Kodėl jūs čia? 

Čezarės balse nebuvo jokios šilumos: 

- Atvykau aplankyti sesers. Ar aš čia nepageidaujamas? Ar čia esa- 
ma ko nors, ko neturėčiau matyti? 

— Ne, žinoma, ne, - nervingai sumikčiojo Erkolė. — Aš... aš tiesiog 
nustebau jus pamatęs. 

— Aš nebūsiu čia ilgai, brangusis kunigaikšti, - pažadėjo Čezarė. — 
Tik tiek, kad perduočiau žinią nuo mano tėvo ir kartu nuo savęs. 

— Kokią? — paklausė Erkolė. Jo akys susiaurėjo iš įtarimo ir baimės. 

Čezarė uždėjo ranką ant kardo rankenos, lyg ruošdamasis kautis su 
visa Ferara. Tačiau balsas buvo šaltas ir įtaigus, kai jis priėjo arčiau prie 
Erkolės ir prakalbo: 

— Mes su šventuoju tėvu labai trokštame, kad mano sesuo pasveiktų. 
Jei ji mirs, mes, žinoma, apkaltinsime pilies šeimininkus ir šį miestą. 
Ar aiškiai pasakiau? 

— Ar turėčiau suprasti tai kaip grasinimą? - paklausė Erkolė. 

— Manau, jūs mane supratote, — Čezarės balsas nuskambėjo tvirčiau, 
negu jis pats jautėsi. - Mano sesuo neturi mirti. O jei mirs, tai ne viena. 

Čezarė ir gydytojas liko kelias dienas. Galop gydytojas nusprendė, 
kad Lukrecijai reikia nuleisti kraujo, tačiau ji atsisakė. 

— Nenoriu būti balta, — verkė ji, iš paskutinių jėgų kratydama galvą 
ir spardydamasi. 

Čezarė sėdėjo prie jos, laikė ir ramino, maldaudamas būti drąsiai. 

- Privalai gyventi dėl manęs, - kuždėjo jis, nes kitaip ir man nėra 
prasmės gyventi. 

Pagaliau Lukrecija liovėsi priešinusis ir įkniaubė veidą Čezarei į 
krūtinę, kad nematytų, kas jai daroma. Čezarė laikė jos kojas, o gydyto- 
jas keliskart papjovė jai kulkšnis ir pėdas, kad nubėgtų pakankamai 
kraujo. Gydytojui atrodė, kad ji pasveiks. 

Prieš išvykdamas Čezarė pabučiavo Lukreciją ir pažadėjo vėl greit 
ją aplankyti, nes dabar jis gyveno Čezenoje, kelios valandos kelio nuo 
Feraros“ 

Lukrecija nemirė. Per kitas savaites ji ėmė sveikti, vėl jautė šilumą, 
liovėsi prakaitavusi, daugiau laiko praleisdavo nemiegodama ir nebe- 
krisdavo į gilų, besapnį miegą kaip ankstesnėmis naktimis. Nors kūdi- 
kis gimė negyvas, ji pati pamažu atgavo sveikatą ir gyvybingumą. 

Tik kartais, ramiomis tamsių naktų valandėlėmis, Lukrecija liūdė- 
davo savo vaikelio, tačiau suprato, kad sielvartaudama praranda bran- 
gų laiką, o jos gyvenime ir taip buvo labai daug liūdesio. Jeigu jai lemta 
pasinaudoti savo gabumais ir padaryti gerų darbų, ji privalo susitelkti į 
tai, ką galima nuveikti, o ne į tai, ką ji bejėgė pakeisti. Taip ji pradėjo 
gyventi dorai. 

Metus pagyvenusi Feraroje, Lukrecija pamažu įgijo valdinių pagar- 
bą ir meilę. Svetima ir galinga d'Esčių šeima, kurioje ji gyveno, taip pat 
ją pamilo. 

Senasis kunigaikštis Erkolė pirmas pripažino Lukrecijos protą. Po 
kelių mėnesių jis ėmė vertinti marčios patarimus netgi labiau nei sūnų 
ir patikėjo jai svarbiausius valdymo sprendimus bei pareigas. 


DVIDEŠIMT SEPTINTAS SKYRIUS a 


Chofrė ir Sanča kietai miegojo savo apartamentuose Vatikane, kai 
keli popiežiaus sargybiniai, neįspėję ir nieko nepaaiškinę, įsiveržė į kam- 
barį ir ištempė Sančą iš lovos. Ji spardėsi ir klykė, o Chofrė priešinda- 
masis rėkė. 

- Tai pasibaisėtina, — sakė Chofrė jaunam karininkui. — Ar kalbėjote 
su mano tėvu? 

— Šį įsakymą davė pats šventasis tėvas, — prisipažino karys. 

Chofrė nubėgo į popiežiaus kabinetą ir rado Aleksandrą sėdintį prie 
rašomojo stalo. 

— Ką tai reiškia, tėve? — paklausė jis. 

Popiežius pakėlė akis ir piktai atsakė: 

— Dėl visko kaltas tavo žmonos palaidumas, juk Sanča visą laiką 
mums kaip kartusis pipiras, arba tavo nesugebėjimas ją suvaldyti. Bet 
šįkart viskas ne taip asmeniška. Niekaip nepajėgiu įtikinti gerojo Ne- 
apolio karaliaus, sudariusio sąjungą su Ispanijos Ferdinandu, kad Pran- 
cūzijos interesai Neapolyje yra labai svarbūs. Liudvikas prašo, kad ką 
nors padaryčiau ir įrodyčiau savo ištikimybę. 

— Kuo čia dėta Sanča? — paklausė Chofrė. — Ji tik moteris ir nieko 
nepadarė Prancūzijai. 

— Chofrė! Maldauju! Nebūk beplaukis eunuchas! - irzliai pasakė 
Aleksandras. — Tavo brolio gerovei gresia pavojus. Visa popiežiaus val- 
džia remiasi gebėjimu remti sąjungininkus, o šiuo metu mūsų stipriau- 
sias sąjungininkas yra Prancūzija. 

-— Tėve, - liepsnojančiomis akimis priešinosi Chofrė, — aš negaliu to 
leisti. Sanča niekada nemylės vyro, kuris negali jos apsaugoti bent jau 
nuo kalėjimo. 

-— Ji gali nusiųsti žinią savo dėdei karaliui ir paprašyti pagalbos, — 
pasakė popiežius. 

Chofrė turėjo nukreipti žvilgsnį, nes bijojo, kad popiežius pamatys 
neapykantą jo akyse. 

-— Tėve, aš prašau dar kartą, kaip tavo sūnus. Tu privalai išlaisvinti 
mano žmoną, kitaip mano santuoka žlugs, o aš negaliu to leisti. 

Aleksandras akimirką sutriko. Ką čia kalba jo sūnus? Jo žmona San- 
ča nuo pat atvykimo dienos kelia vien rūpesčius, o jis nieko nedaro, kad 
ją sutramdytų. Kokia beprotybė verčia Chofrė drįsti nurodinėti tėvui, 
šventajam tėvui, kaip valdyti šventąją motiną Bažnyčią? 

Tačiau popiežius atsakė sūnui be jokių emocijų, jo balse buvo girdė- 
ti tik raginimas būti protingam: 

— Tu mano sūnus, todėl atleidžiu šį akibrokštą. Tačiau jei dar kartą 
drįsi šitaip kalbėti su manimi, aš prakeiksiu tave už ereziją. Ar supratai? 

Chofrė giliai įkvėpė. 

— Kiek laiko ji praleis kalėjime? 

— Paklausk Neapolio karaliaus, - atsakė Aleksandras. — Viskas pri- 
klauso nuo jo. Tą minutę, kai jis sutiks, kad Liudvikas užsidėtų karūną, 
tavo žmona išeis į laisvę. - Kai Chofrė pasisuko eiti, popiežius pridū- 
rė;: — Nuo šios dienos būsi saugomas dieną ir naktį, kad nepasiduotum 
pagundai. 

— Ar galiu ją aplankyti? — tik paklausė Chofrė. 

Aleksandras atrodė nustebęs. 

— Koks aš būčiau tėvas, jei neleisčiau sūnaus pas žmoną. Negi ma- 
nai, kad aš pabaisa? 

Chofrė negalėjo sulaikyti veidu srūvančių ašarų: per vieną naktį jis 
prarado ne tik žmoną, bet ir tėvą. 


*kk 


Sanča buvo uždaryta Šventojo Angelo tvirtovės rūsio kameroje. Ji 
girdėjo iš kitų kamerų sklindančius klyksmus, šūksnius, vaitojimus ir 
nešvankybes, skirtas popiežiaus gvardiečiams. Tie, kurie ją pažino, ty- 
čiojosi, o nepažįstantieji stebėjosi, kaip tokia graži jauna moteris galėjo 
pakliūti į tokią padėtį. 

Sanča buvo net pamėlynavusi iš beprotiško įniršio. Šį kartą jis prisi- 
žaidė. Popiežius, kuris kartą buvo ją ištrėmęs, dabar pasirašė sau nuo- 
sprendį. Ji pasirūpins, net iš šios vietos, kad jis būtų nuverstas. Ji prisie- 
kė, kad jis nebesėdės šventajame soste: net jeigu jai tektų paaukoti gy- 
vybę, ši vienintelė misija būtų verta daugiau už visus pasaulio turtus. 

Kai atėjo Chofrė, Sanča buvo apvertusi gultą ir išdraikiusi šiaudus 
ant kameros grindų. Atneštą vandenį, maistą ir netgi vyną ji išsvaidė į 
siauras medines duris, tad dabar jos buvo aplipusios maisto likučiais. 

Chofrė nustebo, kad jam pasisveikinus Sanča priėjo ir jį apkabino. 

— Mano vyre, privalai man padėti, - pasakė ji. - Jei mane myli, turi 
perduoti žinią mano giminei. Turi pranešti dėdei, kas man atsitiko. 

— Aš tai padarysiu, — pasakė Chofrė ją apkabinęs ir glostydamas plau- 
kus. — Aš padarysiu ir daugiau, o kol kas praleisiu su tavim tiek laiko, 
kiek tu norėsi. 

Chofrė atvertė gultą, ir jie susėdo. Jis raminamai apkabino Sančos 
pečius. 

— Ar gali tuoj atnešti man popieriaus ir pasirūpinti, kad laiškas greit 
nueitų? — paklausė Sanča. 

-— Taip, - atsakė Chofrė, — nes negaliu ištverti be tavęs. 

Sanča nusišypsojo, ir Chofrė pajuto viltį. 

— Mes esame vienas kūnas, - pasakė jis, — todėl kai jie kankina tave, 
man taip pat skauda. 

— Žinau, kad nuodėmė nekęsti kito žmogaus, — pasakė Sanča, - bet 
iš neapykantos tavo tėvui aš pasiruošusi suteršti savo sielą nuodėme. 
Nesvarbu, kad jis šventasis tėvas, mano akyse jis toks pat blogas kaip 
bjauriausias iš puolusių angelų. 

Chofrė nenorėjo ginti tėvo. 

— Aš parašysiu broliui Čezarei, — pažadėjo jis. - Neabejoju, kad jis 
mums padės, kai tik sugrįš. 

— Kodėl? Nesu nepastebėjusi, kad jis tave mylėtų, — tarė Sanča. 

— Turiu savų priežasčių, - atsakė Chofrė. — Brolis Čezarė mus su- 
pras, ir manau, kad išlaisvins tave iš kalėjimo. 

Kai Chofrė atsisveikindamas pabučiavo Sančą ir laikė ją apkabinęs 
ilgiau negu paprastai, ji nesipriešino. 

Tačiau tą naktį, vos Chofrė išėjo, sargybiniai vienas po kito ėjo į 
kamerą ir prievartavo Sančą. Jie nuplėšė jai drabužius, bučiavo lūpas, 
dvokiančiomis burnomis alsavo į veidą ir dorojo ją, nekreipdami dėme- 
sio į nelaimingosios priešinimąsi. Jei ją įmetė į kalėjimą kartu su pros- 
titutėmis ir vagimis, vadinasi, popiežius Bordža jos nebegina, — taigi 
prievartautojai nebijojo bausmės. 

Kai rytą Chofrė atėjo aplankyti žmonos, ji buvo nuprausta ir švariai 
aprengta, bet liovėsi kalbėjusi. Kad ir ką vyras sakė, ji nekreipė dėme- 
sio. Taip ryškiai kibirkščiavusi jos žalių akių liepsna užgeso, ir jos tapo 
blausiai pilkos. 

Pagaliau Čezarė Bordža valdė visą Romaniją, bet kad galėtų visiškai 
įgyvendinti savo viziją suvienyti Italiją, dar reikėjo nugalėti kitus mies- 
tus. Tie miestai buvo Varanų šeimos valdomas Kamerinas, Senigalija, 
kur viešpatavo dela Roverės, ir Urbinas su kunigaikščiu Gvidu Feltra. 
Urbinas atrodė per daug galingas, kad Čezarės pajėgos ryžtųsi jį pulti, 
tačiau jis užstojo kelią prie Adrijos jūros ir galėjo atkirsti susisiekimą 
su Pezaru ir Riminiu, jei padėtis nepasikeis Bordžų naudai. 

Taigi Čezarės žygis tęsėsi. 

Jo pirmas tikslas buvo mažas miestas valstybė Kamerinas. Čezarė 
sutelkė kariuomenę ir ruošėsi pulti iš pietų, nuo Romos pusės. Čia susi- 
jungs su vienu iš ispanų vadų ir Romanijoje likusiais pulkais. 

Kad pasiektų savo tikslą, Čezarė buvo priverstas prašyti Gvido Fet- 
ros leisti Vitui Viteliui ir jo artilerijai žygiuoti per Urbiną. Italijoje buvo 
žinoma, kad Gvidas Feltra nemėgsta Bordžų šeimos. Feltra, kurio kon- 
dotjero reputacija gerokai pranoko tikruosius gebėjimus ir protą, buvo 
linkęs išvengti susirėmimo, todėl leido Čezarei žygiuoti, kad nuslėptų 
savo tikslą — padėti Alesijui Varanui ginti Kameriną. 

Kunigaikščio nelaimei, Čezarės šnipai sužinojo jo planus, ir galinga 
Vitelio artilerija įžengė į Urbiną. Čezarės pajėgos iš Romos ir daliniai 
iš šiaurės be įspėjimo atžygiavo prie miesto vartų. 

Išvydęs visą popiežiaus kariuomenę ir Čezarę juodais kovos šar- 
vais, jodinėjantį ant savo žirgo pirmyn atgal, Gvidas Feltra suprato, kad 
reikia sprukti. 

Miestas greitai pasidavė. Čezarė nustebino ne tik Italiją, bet ir visą 
Europą: galingas Urbino kunigaikštis iki tos dienos buvo laikomas ne- 
įveikiamu. 

Čezarė kaip planavęs pajudėjo Kamerino link. Netekęs Gvido Fel- 
tros pagalbos, šis miestas irgi menkai tesipriešinęs pasidavė. 

Nugalėjus Urbiną ir Kameriną išaiškėjo, kad niekas neįstengia su- 
trukdyti Čezarei primesti savo valios ir popiežiaus valdžios bet kuriam 
Italijos miestui ar miesteliui. 

Tą vasarą Florencijoje popietės saulė aukštai kybodavo danguje. Ji 
priminė raudoną diską, kaitriai degantį virš miesto. Sinjorijos rūmų langai 
buvo plačiai atverti į aikštę, pro juos veržėsi musės, tačiau tvankaus 
kambario negaivino joks vėjelis. Sinjorijos vyrai prakaitavo, muistėsi 

ir nekantraudami laukė posėdžio pabaigos, kad galėtų sprukti namo į 
vėsią vonią ir išgerti stiklą atšaldyto vyno. 

Svarbiausias klausimas buvo išklausyti ypatingojo pasiuntinio Vati- 
kane Nikolo Makiavelio pranešimą, nuo kurio priklausė miesto ateitis. 

Vis didėjo nerimas dėl padėties Popiežiaus srityse. Per savo paskuti- 
nį žygį Čezarė Bordža grasino pačiai Florencijai, ir jie bijojo, kad kitą 
kartą nepavyks jo taip lengvai nupirkti. 

Makiavelis atsistojo ir kreipėsi į sinjoriją. Nors buvo karšta, jis vil- 
kėjo pilkšvą atlaso liemenę, o akinamai balti marškiniai buvo sausi ir 
standūs. 

-— Jūsų ekscelencijos, — pradėjo jis išraiškingu ir įtaigiu balsu, — visi 
žinote, kad Urbinas krito, kunigaikštis buvo netikėtai užkluptas. Kai 
kas sako, kad būta išdavystės, bet jei ir taip, tai jis jos nusipelnė. Gvidas 
Feltra rezgė sąmokslą prieš Bordžas, o jie savo ruožtu apgavo jį. Atro- 
do, kad šiuo atveju įvyko frodi onorevoli - garbinga apgavystė, - Ma- 
kiavelis atsistojo priešais tarybos narius ir kalbėjo toliau: — Koks čia 
Čezarės Bordžos vaidmuo? Jo kariuomenė didelė ir gerai organizuota, 
o kareiviai ištikimi. Visuose nugalėtuose miestuose kalbama, kad Če- 
zarės kariai jį dievina. Jis pajungė Romaniją, o dabar Urbiną. Jis sukėlė 
siaubą Bolonijai, be to, reikia pripažinti, įbaugino ir mus. 

Makiavelis teatrališku gestu užsidengė ranka akis, kad jo tolesni žo- 
džiai labiau paveiktų sinjorijos narius. 

— Mes negalime būti tikri, kad Prancūzija sutrukdys Čezarės pla- 
nams. Tiesa, prancūzai įtarė Bordžas organizavus maištą Arece, jiems 
nepatiko, kad Čezarė grasina Bolonijai ir mūsų didžiajam miestui. Ta- 
čiau atminkit, kad Liudvikui vis dar reikia popiežiaus paramos santy- 
kiuose su Ispanija ir Neapoliu. Atsižvelgiant į Čezarės pajėgų galią ir 
patirtį, jo pozicija atrodo pakankamai protinga. - Makiavelis prašneko 
tyliau: — Dabar aš išduosiu jums paslaptį. Čezarė slapta apsilankė pas 
Liudviką. Atvyko persirengęs ir be apsaugos. Jis visiškai atsidavė Liud- 
viko malonei ir maldavo atleisti už neapdairų Vitelio nuotykį Arece. 
Taigi Čezarė užlygino plyšį Prancūzijos ir pontifikato santykiuose. To- 

„ dėl jei dabar Čezarė puls Boloniją, manau, karalius jį parems. Jei jis 
puls Florenciją, Prancūzija gal įsikiš, o gal ir ne. 

Iš savo vietos pakilo vienas suprakaitavęs sinjoras, šluostydamasis 
kaktą balta linine nosine. Jo antakiai buvo suraukti iš susirūpinimo: 

— Makiaveli, atrodo, kad jūs mums mėginate pasakyti, jog Čezarė 
Bordža yra nesulaikomas ir kad laimingieji, turintys vilas kalnuose, tu- 
rėtų ten sprukti. 

— Abejoju, ar reikalai jau tokie blogi, ekscelencija, — ramino Makia- 
velis. - Kol kas mūsų santykiai su Čezare draugiški, jis nuoširdžiai my- 
li mūsų miestą. Tačiau reikia apsvarstyti dar kai ką, kas galėtų pažeisti 
šią pusiausvyrą. Čezarė Bordža nugalėjo ir pažemino daug pavojingų 
žmonių, išstūmė juos iš jų žemių. Ir nors tiesa, kad jo kariuomenė išti- 
kima, o kareiviai jį dievina, aš nesu toks tikras dėl jo kondotjerų - jie 
žiaurūs, nenuspėjami, kupini pavydo ir dar blogesnių dalykų. Bijau, 
kad jie kada nors gali sukilti ir mėginti jį nuversti. Matote, tapęs galin- 
giausiu Italijos žmogumi, Čezarė Bordža įgijo daugybę mirtinų prie- 
šų... turbūt nė vienas iš mūsų nenorėtų turėti tokio sąrašo. 

Orsinių žemėse, Madžonio pilyje, brendo sąmokslas. Jam vadovavo 
Džovanis Bentivoljas iš Bolonijos. Tai buvo stambus, atletiškas vyras, 
šiurkščių bruožų, garbanotais rudais plaukais. Jis dažnai šypsodavosi ir 
mokėjo įtikinamai kalbėti, tačiau turėjo ir tamsiąją pusę — dar nesulau- 
kęs pilnametystės, kartu su banditų gauja jis buvo nužudęs šimtą žmo- 
nių. Vėliau Bentivoljas pasikeitė, tapo geru Bolonijos valdovu. Atrodė, 
kad jis atsikratė visų žiaurių ir kraugeriškų polinkių. Taip buvo tol, kol 
Čezarė pradėjo jam grasinti ir pažemino. 

Bentivoljas savo pilyje Bolonijoje surengė susitikimą. Pakvietė į jį 
žemaūgį, tvirtai sudėtą Gvidą Feltrą, išvytą ir įtūžusį Urbino kunigaikš- 
tį. Feltra kalbėjo taip tyliai, kad visi turėjo labai atidžiai įsiklausyti į 
kiekvieną žodį, — aišku, jei nežinojo, kad kiekviename Gvido Feltros 
sakinyje slypi grasinimas. 

Į sąmokslą įsitraukė svarbūs Čezarės kariuomenės kondotjerai — Pa- 
olas ir Frankas Orsiniai, pirmas tikras beprotis, o antras — senstantis 
Romos prefektas, Gravinos kunigaikštis. Pastarasis garsėjo kaip žiau- 
rus karys, po pergalės kelias dienas nešiodavęsis ant ieties pamautą vie- 
nos iš aukų galvą. 

Orsiniai visados linko į sąmokslus prieš Bordžas, tad nenuostabu, 
jog šie vyrai buvo Čezarės priešai. Daug svarbiau, kad prisijungti prie 
sąmokslininkų atjojo iki šiol ištikimai tarnavę Čezarei vadai - Oliveris 
da Fermas ir netgi pats Vitas Vitelis, įtūžęs, kad Čezarė privertė grąžinti 
Arecą. Šie vyrai, pakankamai artimi Čezarei ir žinantys, kad jo karinė 
strategija kelia jam didelį pavojų, vis dar vadovavo didžiajai jo pajėgų 
daliai. 

Sąmokslininkai sudarė planą. Pirmiausia susitarė, kad reikia ieškoti 
naujų sąjungininkų. Kai tai pavyks padaryti, jie vėl susitiks, sutelks 
pajėgas ir, svarbiausia, nuspręs, kur ir kada pulti Čezarę. Atrodė, kad 
Čezarės Bordžos dienos jau suskaičiuotos. 

Nežinodamas apie gresiantį pavojų, Čezarė Bordža sėdėjo prie židi- 
nio savo naujuose apartamentuose Urbine, mėgaudamasis puikiu Porto 
vynu iš Gvido Feltros rūsio. Staiga jo padėjėjas pranešė, kad iš Floren- 
cijos susitikti su juo atvyko ponas Nikolas Makiavelis. 

Makiavelis buvo atlydėtas į kambarį. Kai nusivilko ilgą pilką ap- 
siaustą, Čezarė pastebėjo, jog jis išblyškęs ir pavargęs, todėl pasiūlė 
patogų krėslą, įpylė taurę vyno. 

- Kas gi tokią tamsią naktį atvijo Florencijos diplomatijos žvaigždę 
į Urbiną? - šypsodamasis paklausė malonus šeimininkas. 

Makiavelio veidas buvo susirūpinęs. 

- Blogi reikalai, Čezare. Aš kalbėsiu atvirai: Florencija kviečiama 
prisidėti prie didelio sąmokslo prieš tave. Į jį įsitraukę kai kurie tavo 
geriausi draugai. Daugelį tu galėtum įtarti, tačiau kai kurių — niekada. 
Tai tavo vadas Vitas Vitelis... - Makiavelis išvardijo ir kitus, kurie bu- 
vo susirinkę Madžonyje. 

Čezarė buvo pritrenktas, tačiau to neparodė. 

— Kodėl man tai papasakojai, Nikolai? — paklausė Čezarė. - Ar Flo- 
rencijai nebūtų geriau, jei mano žygis liautųsi? 

- Čezare, mes svarstėme, ar sąmokslininkai — mažesnis blogis už 
Bordžas. Apsispręsti nebuvo lengva, ir nutarimą priėmė ne sinjorija, 0 
Dešimties taryba. Pasakiau jiems, kad tu esi protingas, o tavo tikslai, 
bent jau tie, kuriuos pripažįsti, yra pakankamai pagrįsti. Aš tikiu, kad tu 
laikysies susitarimo su Prancūzija ir nepulsi Florencijos. Kita vertus, 
sąmokslininkai yra visiškai nenuspėjami. Paolas Orsinis — pusprotis. 
Visa Orsinių šeima nemėgsta Florencijos vadovybės, o tavo draugas 
Vitas Vitelis nekenčia viso miesto — nežinia kodėl. Be to, mes tikrai 
žinom, kad per paskutinį žygį Orsinis ir Vitelis ragino tave pulti Floren- 
ciją, bet tu atsisakei. Tavo parodyta ištikimybė mums buvo svarbus ar- 
gumentas. Jei sąmokslininkams pavyktų tave sunaikinti, jie nuverstų 
nuo sosto tavo tėvą ir patys parinktų kitą popiežių. Taigi taptų grėsmin- 
gai pavojingi. Priešingai nei tu, jie nedvejodami pultų Florenciją ir net- 
gi ją nusiaubtų. 

Be to, aš įtikinau tarybą, kad tu vis tiek sužinosi apie sąmokslą, nes 
jo rengėjai nemoka saugoti paslapties. Žinodamas apie išdavystę, daug 
geriau už juos išmanydamas taktiką, tu nugalėsi sąmokslininkus. — Ma- 
kiavelio veide pasirodė šelmiška išraiška. — Taigi aš paprasčiausiai pa- 
siūliau: „Įspėkim jį patys, taip nusipirksim jo palankumą“. 

Čezarė nusijuokė ir patapšnojo Makiavelį per nugarą: 

— Prisiekiu Dievu, Makiaveli, tu neprilygstamas, tiesiog neprilygs- 
tamas. Tavo drąsa gniaužia kvapą, o cinizmas teikia tikrą pasigėrėjimą. 

Atsidūręs beveik beviltiškoje padėtyje, Čezarė ėmėsi skubių veiks- 
mų - atitraukė ištikimas pajėgas iš Urbino bei Kamerino ir sutelkė to- 
liau šiaurėje, saugiose Romanijos tvirtovėse. 

Jis siuntė pasiuntinius į visas puses, jie jojo dieną ir naktį ieškodami, 
kuo pakeisti Čezarę išdavusius kondotjerus. Jam reikėjo naujų patyru- 
sių vadų ir samdytos kariuomenės su patrankomis. Dar jis norėjo pasi- 
kviesti garsiuosius Valo di Lamonės pėstininkus - geriausius Italijos 
kareivius iš Faencos apylinkių — Čezarei užėmus Faencą, šios žemės 
turėjo gerą ir tolerantišką valdžią. Čezarė netgi susisiekė su Liudviku, 
prašydamas į pagalbą Prancūzijos dalinių. 

Po savaitės Makiavelis nusiuntė pranešimą Dešimties tarybai. 

„Visiškai aišku, — rašė jis, - kad Prancūzijos karalius padės Bordžai 
savo pajėgomis, o popiežius parūpins pinigų. Kadangi priešai delsė pulti, 
Čezarė įgijo pranašumą. Manau, kad jau per vėlu pakenkti Čezarei Bor- 
džai, nes jis visuose svarbiausiuose miestuose įkurdino įgulas ir sustip- 
rino visas savo tvirtoves. 

Čezarės priešai greit pamatė tą patį, ką ir Makiavelis, ir jų sąmoks- 
las pradėjo irti. 

Bentivoljas pirmas paprašė Čezarės atleisti ir prisiekė ištikimybę. 
Paskui Orsiniai pareiškė norą grąžinti taiką arba, jei kiti sąmokslininkai 
to nenorėtų, juos išduoti. Tik Gvidas Feltra liko nuošalėje. 

Galop Čezarė susitiko su visais savo priešais ir pasiūlė palankias 
sąlygas. Visų pirma, jis tikino nieko nebausiąs, tačiau dėl sąmokslinin- 
kų užimtų Kamerino ir Urbino nebus jokių nuolaidų — tuos miestus rei- 
kia grąžinti. Čezarė nuramino Bentivolją, kad šis galįs pasilikti Boloni- 
ją, nes popiežius Prancūzijos karaliaus reikalavimu pasirašė su Benti- 
volju sutartį. Mainais Bentivoljas sutiko duoti kitam žygiui ietininkų ir 
raitelių bei arklių. 

Kondotijerai - Orsinis, Vitelis, Gravina ir da Fermas - grįš į Čezarės 
kariuomenės vadų pareigas. 

Taika truko jau šešias savaites. Kai atvyko Prancūzijos pajėgos, Če- 
zarė jas sugrąžino Liudvikui ir nusiuntė padėką. 
Sąmokslas sužlugo. 

O Romoje, Čezarei nežinant, Aleksandras nusprendė pats padėti sū- 
nui. Jis žinojo, kad Franko ir Paolo Orsinių negalima bausti, kol gyvas 
kardinolas Antonijas Orsinis, — juk tada šeimos patriarchas kardinolas 
pasirūpintų, kad būtų žiauriai atkeršyta, o popiežius negalėjo rizikuoti 
netekti dar vieno sūnaus. 

Taigi Aleksandras draugiškai pasikvietė kardinolą į Vatikano rūmus 
ir pasakė norįs apsvarstyti, ar nevertėtų dar vienam kardinolo sūnėnui 
skirti bažnytines pareigas. 

Antonijas Orsinis priėmė kvietimą būgštaudamas, tačiau apsimetė 
esąs nusižeminęs ir dėkingas. 

Kai jie susėdo popiežiaus apartamentuose, buvo patiekta gausi va- 
karienė su daugybe skanumynų ir kelių rūšių vynu. Vyrai draugiškai 
kalbėjosi apie politiką, juokavo prisimindami kai kurias pažįstamas kur- 
tizanes. Iš šalies atrodė, kad jiems maloni vienas kito draugija, ir paša- 
lietis nebūtų įspėjęs, kas slypi tų šventų vyrų širdyse. 

Kardinolas, visada atsargus Bordžos draugijoje, atsisakė gerti vyno, 
nes bijojo, kad jo nenunuodytų. Tačiau pamatęs, kaip popiežius gar- 
džiuojasi patiekalais, jis irgi daug valgė, tik paprašė vietoj vyno tyro 
vandens — vanduo skaidrus, jame sunku paslėpti blogus ketinimus. 

Po vakarienės, kai popiežius pasikvietė kardinolą į kabinetą, Anto- 
nijas Orsinis griebėsi už pilvo, susirietė kėdėje ir krito ant grindų, akys 
išsprogo lyg kankinio iš popiežiaus apartamentų freskų. 

— Aš negėriau vyno, - kimiai sukuždėjo Orsinis. 

-— Bet valgei juodojo kalmaro, — atsakė popiežius. 

Tą pačią naktį popiežiaus sargyba išnešė kardinolą iš Vatikano pa- 
laidoti. Kitą dieną koplyčioje pats popiežius aukojo mišias už Antonijo 
Orsinio sielą ir laimindamas siuntė ją į dangų. 

Paskui Aleksandras liepė sargybiniams vykti konfiskuoti kardinolo 
Orsinio turto, — neišskiriant nė rūmų, nes Čezarės žygiui reikėjo pini- 
gų. Atvykę jie rado rūmuose žilaplaukę paliegusią Orsinio motiną ir 
išvarė ją iš namų. 

— Man reikia tarnų, — rėkė išsigandusi senutė, klupinėdama ir rams- 
tydamasi lazda. 

Taigi sargybiniai kartu išvarė ir tarnus. 

Tą naktį Romoje snigo, pūtė skvarbus ledinis vėjas, tačiau niekas 
nesuteikė prieglobsčio senutei, bijojo supykdyti popiežių. 

Po dviejų dienų Vatikano koplyčioje popiežius laikė kitas mišias — 
šįkart už kardinolo Orsinio motiną, kurią ištiko nelaimė - ji buvo rasta 
mirusi, susirietusi prie durų, o lazdelė buvo prišalusi prie sudžiūvusios 
senutės rankos. 


**++ 


Gruodžio mėnesį pakeliui į Senigaliją Čezarė sustojo Čezenoje. Su- 
žinojęs, kad miestiečiai nepatenkinti valdytoju Ramiru da Lorka, jis 
norėjo pats viską išsiaiškinti. 

Paskutinės žinios apie valdytojo žiaurumą privertė Čezarę surengti 
apklausą aikštėje, prieš miesto žmones, kad da Lorka galėtų pasiteisinti. 

— Girdėjau, kad jūs labai žiauriai baudžiate miesto žmones. Ar tai 
tiesa? — paklausė Čezarė. 

Da Lorkos galvą supo susitaršę ugniniai gaurai, lūpos buvo kietai 
suspaustos. Jis prašneko aukštu, kone spiegiamu balsu: 

- Ekscelencija, aš nemanau, kad buvau žiaurus be pagrindo, nes nie- 
kas manęs neklauso ir nesielgia kaip liepiu. 

— Girdėjau, kad vieną pažą įmetėte į liepsnojantį laužą miesto aikš- 
tėje ir laikėte prispaudęs koja, kol gyvas sudegė, — pasakė Čezarė. 

— Žinoma, ne be priežasties, — padvejojęs atsakė da Lorka. 

Čezarė stovėjo įsitempęs, uždėjęs ranką ant kardo. 

— Tada aš turiu ją sužinoti. 

— Vaikinas buvo įžūlus ir nemandagus. 

— Valdytojau, jūsų paaiškinimas nepakankamas, - griežtai atsakė 
Čezarė. 

Jis buvo girdėjęs, kad Ramiras kartu su sąmokslininkais ketina įvi- 
lioti jį į spąstus, tačiau jam buvo svarbesnis Čezenos gyventojų palan- 
kumas. Bet koks nepateisinamas žiaurumas kenktų Bordžų valdžiai Če- 
zarės valdomose Romanijos žemėse, todėl da Lorką reikia nubausti. 

Čezarės įsakymu da Lorka buvo įmestas į tvirtovės požemį. Vėliau 
Čezarė atsikvietė savo ištikimą draugą Dzapitą, paskyrė jį nauju Čeze- 
nos valdytoju ir davė pilną dukatų piniginę kartu su nuodugniais nuro- 
dymais. 

Miestiečių nuostabai, vos Čezarė išvyko iš miesto, Dzapitas paleido 
žiaurųjį Ramirą da Lorką iš kalėjimo. Nors miestiečiai buvo nepaten- 

kinti, kad jis laisvėje, vis dėlto nusprendė, jog jiems pasisekė: Dzapitas 
yra valdytojas, sugebantis atleisti. 

Tačiau antrosios Kalėdų dienos rytą, pririštas ant savo žirgo, begal- 
vis Ramiras de Lorka dideliu greičiu prašuoliavo per turgų. Jis vis dar 
vilkėjo kalėdinį ryškiai raudonos ir auksinės spalvos apsiaustą su puoš- 
menomis. 

Tada visi sutiko, jog da Lorkai labai nepasisekė, kad buvo išleistas 
iš kalėjimo. 


**k 


Čezarė ruošėsi pulti Senigaliją, kurią valdė dela Roverių šeima. Jis 
ilgai rengėsi užimti šį uostą prie Adrijos jūros, todėl įsakė sutraukti 
ištikimas savo pajėgas į pakrantę, kur prie jo prisijungs buvę sąmoksli- 
ninkai ir jų daliniai. Ištikimieji kondotjerai ir tie, kurie buvo įsipainioję 
į sąmokslą, jautėsi patenkinti, kad vėl darniai dirba kartu, ir drauge, 
kaip įsakyta, žygiavo pakrantės link. 

Kai pajėgos pasiekė Senigaliją, miestas greitai pasidavė, bet tvir- 
tovės komendantas Andrėja Dorija tvirtino pasiduosiąs tik pačiam Če- 
zarei. 

Laukdamas šio susitikimo, Čezarė įsakė ištikimiausias pajėgas iš- 
dėstyti arčiausiai miesto, o kitų vadų pulkai laukė toliau nuo miesto 
vartų. 

Čezarės įsakymu, ruošdamiesi perimti pasiduodančią tvirtovę, išti- 
kimieji vadai susitiko su nedidele grupe pėstininkų už Senigalijos var- 
tų. Šioje grupėje buvo Paolas ir Frankas Orsiniai, Oliveris da Fermas ir 
Vitas Vitelis. 

Čezarės vadovaujami, jie žengė pro vartus susitikti su komendantu 
Andrėja Dorija rūmuose, kur turėjo aptarti pasidavimo sąlygas. 

Kai sunkūs vartai užsivėrė už jų nugaros, Čezarė pajuokavo: kol dar 
vyksta derybos, įtarūs miestiečiai nenori rizikuoti, kad popiežiaus ka- 
riuomenė neapiplėštų miesto. 

Įėję į nedidelius rūmus, Čezarė su palydovais buvo nuvesti į aštuon- 
kampį persikų spalvos priėmimų kambarį su ketveriomis durimis, dide- 
liu posėdžių stalu ir persikų spalvos aksominėmis kėdėmis. 

Vyrai gyvai šnekučiavosi, gurkšnodami tarnų pilstomą vietos vyną. 
Mūšio nebus, tad buvę sąmokslininkai Paolas ir Frankas Orsiniai, Oli- 
veris da Fermas ir Vitas Vitelis džiaugėsi, kad Čezarė juos vėl priima, o 
ypač kad jie dalyvauja sėkmingame žygyje. 

Čezarė nuėjo į kambario vidurį. Jis nusisegė kardą ir pasiūlė: kadan- 
gi čia taikos derybos, prieš atvykstant komendantui Dorijai visi vadai 
turėtų nusiginkluoti. Karininkai noriai pasekė jo pavyzdžiu ir atidavė 
vartai uždaryti, o jų kariuomenė stovi už kelių šimtų metrų nuo mies- 
to sienų. 

-— Ponai, prašom sėsti, — paliepė Čezarė. - Senigalija visados buvo 
reikšmingas uostas, bet aš tikiu, kad nuo šios dienos taps dar reikšmin- 
gesnis. Jūs visi nusipelnėt apdovanojimo ir jį gausite. Dabar! 

Jam ištarus „dabar“, į kambarį iš visų pusių įsiveržė du tuzinai gin- 
kluotų vyrų. Nepraėjus nė minutei, Paolas ir Frankas Orsiniai, Oliveris 
da Fermas ir Vitas Vitelis buvo tvirtai pririšti prie kėdžių. 

Čezarės akys pajuodo nuo įtampos. 

— Taigi, ponai, — tarė jis. - Apdovanojimus jums įteiks mano geras 
draugas donas Mičelotas. 

Šis nusilenkė ir nusišypsojo. Išdavikų nekenčiantis Mičelotas pa- 
ėmė iš tarno virvę, ėjo nuo vieno neištikimo vado prie kito ir visus iš 
eilės smaugė, kitiems stebint paklaikusiomis iš siaubo akimis. 


*kk 


Grįžusį į Romą Čezarę šiltai sutiko ir miestiečiai, ir popiežius, su 
savo palyda laukęs prie miesto vartų. Nugalėjęs Romaniją, Čezarė daž- 
niau šypsojosi ir atrodė toks pat patenkintas savimi, kaip ir jo tėvas, ir 
neabejojo, kad greit valdys visą Italiją. 

Čezarė netgi slapta kalbėjosi su popiežiumi, kad gal vertėtų jam per- 
duoti tiarą ar bent vainikuoti Romanijos karaliumi. Tačiau pirmiausia 
jis privalo paimti Toskaną, kurią iki šiol tėvas draudė pulti. 

Tą naktį, kai Čezarė savo kambariuose mėgavosi prisiminimais apie 
pergales, jam buvo atnešta dėžutė ir laiškas nuo nuversto Urbino kuni- 
gaikščio sesers Izabelės d'Estės. 

Apsistojęs jos brolio rūmuose Urbine, Čezarė buvo gavęs Izabelės 
laišką, kuriame ji prašė grąžinti paimtas iš pilies dvi brangias statulas — 
Kupidoną ir Venerą. Ji rašė, kad skulptūros jai brangios, bet nieko neiš- 
sitarė apie savo aistrą kolekcionuoti senienas. 

Kai Izabelė tapo Lukrecijos svaine, Čezarė patenkino jos prašymą ir 
iš karto pasiuntė vyrus, kad nuvežtų jai statulas. Savo laiške Izabelė 
dėkojo Čezarei už gerumą ir atsiuntė dovaną. 

Tai buvo didelė dėžė, apvyniota šilko juostomis ir perrišta aukso 
kaspinėliais. Atidarydamas dėžę Čezarė jaudinosi lyg vaikystėje vy- 

niodamas netikėtą dovaną. Atsargiai nuėmęs dangtį, jis lėtai pakėlė ant 
viršaus gulėjusį pergamentą ir rado šimtą įvairiausių kaukių -— karnava- 
linių, išpuoštų auksu ir brangakmeniais, raudono ir geltono atlaso, pa- 
slaptingų juodų su sidabro blizgučiais ir vaizduojančių drakonus, de- 
monus, šventuosius. 

Čezarė kvatojosi, apžiūrinėjo kiekvieną, matavosi ir žvelgė į save 
veidrodyje, džiaugdamasis prieš akis besiveriančia skirtingų įvaizdžių 
įvairove. 


*kk 


Po mėnesio Čezarė ir Aleksandras susitiko Bordžų apartamentuose, 
laukdami Duartės, ką tik grįžusio iš Florencijos ir Venecijos. 

Aleksandras su džiaugsmu papasakojo Čezarei apie savo ketinimus 
pagražinti Vatikaną. 

-— Aš vos įtikinau dailininką Mikelandželą suprojektuoti visiškai naują 
Šventojo Petro baziliką. Noriu sukurti ką nors didinga, krikščioniškojo 
pasaulio pasididžiavimą. 

— Nežinau, ar jis geras architektas, bet iš mano įsigyto Kupidono 
matyti, kad Mikelandželas tikrai didis menininkas. 

Tuo metu į kambarį įėjo Duartė, pasisveikino su popiežiumi ir pabu- 
čiavo žiedą. 

— Na, Duarte, ar radai tuos niekšus Venecijoje? — paklausė Čezarė. — 
Ir ar dėl įvykių Senigalijoje gerieji Florencijos žmonės laiko mane pa- 
baisa bei šėtonišku nekaltųjų smaugiku? 

— Ne, Čezare, jie mano, kad padarei tai, ką privalėjai, ir labai suma- 
niai. Jų žodžiais tariant, tai buvo scelleratezzi glorioso - šlovinga pik- 
tadarystė. Žmonėms patinka kerštas — ir kuo žiauresnis, tuo geriau. 

Paskui Duartė surimtėjo, atsigręžė į Aleksandrą ir tarė: 

- Jūsų šventenybė, manau, kad dabartinėje situacijoje pavojus išlieka. 

-— Kas tau kelia nerimą, Duarte? Rimti gandai ar lemtinga tiesa, kurią 
atskleidei? — paklausė popiežius. 

-— Nors sąmokslininkai ir mirę, tačiau jų šeimos gyvos, — atsakė Du- 
artė. — Dabar jie dar piktesni ir, be abejonės, norės keršyti. — Jis pažvel- 
gė į Čezarę. - Jie neprilygsta tau jėga, Čezare, bet niekada tau neatleis. 
O kadangi popiežius remia tave, jam irgi gresia pavojus. 


DVIDEŠIMT AŠTUNTAS SKYRIUS 5 


Įtūžęs lyg beprotis, kardinolas Džulianas dela Roverė vaikštinėjo po 
savo apartamentus Ostijoje. Jis ką tik gavo žinią, kad Čezarė Bordža 
nugalėjo Senigaliją, ir dabar Bordžų valia tapo įstatymu net jo šeimai 
priklausiusioje žemėje. 

Bet tai dar nebuvo blogiausia. Kai Čezarė išvyko į Romą, Senigali- 
joje likę kareiviai prievartavo, plėšikavo ir niokojo miestą. Smurto ne- 
išvengė nė viena moteris, netgi mieloji dela Roverės dukterėčia Ana, 
kuriai “tebuvo dvylika metų. 

Kardinolas taip tūžo, kad nepajėgė melstis. Jis paėmė plunksną ir 
prie savo rašomojo piupitro, neįstengdamas suvaldyti drebančių rankų 
ir kojų, parašė laišką Askanijui Sforcai: „Jei mumyse esantis gėris su- 
laiko mus nuo veiksmų, tai galiausiai triumfuos blogis. Dėl didesnės 
Dievo ir šventosios motinos Bažnyčios gerovės mes turime atitaisyti 
padarytą žalą“. Paskui nurodė susitikimo vietą ir laiką. 

Dela Roverė virpančiomis rankomis laikė virš žvakės antspaudų vaš- 
ką ir žiūrėjo, kaip raudoni lašai lėtai varva ant sulenkto pergamento. 
Paskui paėmė savo antspaudą ir ant ištirpusio vaško įspaudė nukankin- 
to Kristaus galvą. 

Kardinolas dela Roverė jau ketino kviesti pasiuntinį, kai galvą per- 
vėrė aštrus skausmas, toks stiprus, kad privertė suklupti. Jis užsidengė 
veidą rankomis ir nulenkė galvą, mėgino šaukti, tačiau prieš akis pasi- 
rodęs vaizdas užėmė žadą. 

Jo akyse iš lėto praslinko regėjimas: popiežiaus vėliavnešys su vėjy- 
je plazdančia balta vėliava, kurioje išsiuvinėtas žalas bulius. Staiga vė- 
liava krito ant žemės, tūkstantis žirgų ją sutrypė, suplėšė ir įmynė į 
purvą. 

Kai kardinolas pakėlė galvą ir apsidairė, aplink nieko nebuvo. Ir 
tada jis suprato: Bordžų bulius žuvo. 

Sukrėstas regėjimo, dela Roverė atsistojo ir atsirėmė į stalą. Kai ko- 
jos nebedrebėjo, vėl paėmė plunksną ir parašė dar kelis laiškus. Ant- 
spauduodamas juos raudonu vašku, jis ties kiekvienu sukalbėjo maldą. 
Vienas laiškas buvo skirtas Neapolio karaliui, kitas — Fortunatui Orsi- 
niui, kuris'mirus kardinolui Antonijui tapo Orsinių šeimos patriarchu. 

Dar jis išsiuntė laiškus kardinolui Koronetui į Romą, kardinolui Mala- 
voljai į Veneciją, Katerinai Sforcai į Florenciją ir Ispanijos karalienei 
Izabelei. 

O dabar jis privalo viską užbaigti... 


*kk 


Chofrė, kaip visada per pastarąsias kelias savaites, suktais laiptais 
nusileido į Šventojo Angelo tvirtovės rūsį. Jis praėjo pro miegančius 
sargybinius, kurie kiekvieną dieną kreipdavo į jį vis mažiau dėmesio, ir 
nuėjo į nedidelę purviną kamerą kampe. 

Čia ant kieto šiaudinio gulto tyli ir rami kaip skulptūra sėdėjo San- 
ča. Jos tamsūs plaukai buvo susivėlę, surišti mazgais. Žiūrint į žmoną, 
Chofrė akys paplūdo ašaromis. Atrodė, kad ji jo nemato. 

Sargybinis atrakino vartus, ir Chofrė įėjo į vidų. Kai atsisėdo šalia ir 
paėmė žmoną už rankos, ji nepasitraukė, tačiau jos ranka buvo suglebu- 
si ir šalta. 

— Sanča, Sanča, - maldavo Chofrė. - Prašau, nedaryk to. Nepalik 
manęs, nepamėginusi priešintis. Aš nusiunčiau žinią tavo dėdei ir esu 
tikras, kad jis greit atvyks tavęs pasiimti, bet aš bijau pats išvykti, kad 
tau neatsitiktų kas nors bloga. 

Sanča ėmė tyliai niūniuoti, bet nieko nepasakė. 

Chofrė žinojo, ką privalo padaryti. Bet kaip? 

Kai tėvas įmetė Sančą į kalėjimą, Chofrė buvo nuolat saugomas, kiek- 
vienas jo judesys stebimas. Išskyrus tą laiką, kai nusileisdavo žemyn Šven- 
tojo Angelo tvirtovės laiptais, jis nė minutės nebūdavo vienas. 

Čezarė ką tik grįžo ir tikino brolį netrukus pasirūpinsiąs, kad popie- 
žius paleistų Sančą. - 

Tačiau dabar Chofrė stebėjo žmoną pilnomis ašarų akimis. Jei jis 
nepaskubės, ji pati visiems laikams išsilaisvins, o jis to neištvers. 

Prie jo priėjo sargybinis ir pašaukė vardu. Chofrė jo nepažino, nors 
balsas atrodė girdėtas. Sargybinio akys buvo mėlynos, ant galvos pūp- 
sojo tamsių plaukų kupeta. Jo bruožai buvo šiurkštūs, bet pakankamai 
iškalbingi, kad perteiktų stiprybės įspūdį. 

— Ar aš jus pažįstu? — paklausė Chofrė. 

Jaunuolis linktelėjo, tačiau Chofrė jį prisiminė tik tada, kai jis svei- 
kindamasis ištiesė ranką. 

— Vani! — apsidžiaugė jis ir apkabino jaunuolį. — Vani, kaip tu čia 
prasmukai nesučiuptas? 

Sargybinis nusišypsojo: 
-— Gerai užsimaskavau, ar ne? O dabar einam, reikia pasikalbėti, nes 
laiko turim labai nedaug. 


*kK 


Po kelių dienų, kai oranžinė saulė leidosi virš prieblandoje skendin- 
čių laukų, du vyrai sustojo priešais dideles arklides. Aukštesnis, vilkin- 
tis kardinolo drabužiais, davė nurodymus keturiems raiteliams. Jie bu- 
vo su kaukėmis ir vilkėjo juodais apsiaustais su gobtuvais. 

-— Darykit taip, kaip liepiau, - pasakė kardinolas. — Pėdsakų neturi 
likti. Reikia viską baigti iki galo. 

Keturi kaukėti raiteliai nujojo per smėlėtas kalvas į senosios Nonės 
namelį. Ji iš lėto slinko jų pasitikti, rankoje nešdamasi vytelių pintinę. 

Vienas raitelis žemai pasilenkė iš savo balno ir ėmė tyliai kalbėti 
senutei lyg patikėdamas svarbią paslaptį. Ji linktelėjo, apsidairė ir vėl 
nušlepsėjo į savo sodą. Po kurio laiko grįžo, nešdamasi saują tamsių 
uogų. Ji įėjo į namelį, supylė uogas į mažą odinį kapšelį ir padavė raite- 
liui, laukiančiam viduje. 

— Dėkoju, — mandagiai tarė jis, o paskui išsitraukė kardą ir vienu 
greitu smūgiu perskėlė per pusę senutei galvą. 

Po kelių minučių Nonės namelis jau liepsnojo, senutės kūnas buvo 
viduje. 

Raiteliai sėdo ant žirgų ir nujojo per kalvas. 

Tą dieną, kai turėjo būti puota, skirta Čezarės pergalėms ir vienuo- 
liktosioms Aleksandro popiežystės metinėms, popiežius atsibudo ap- 
imtas nemalonaus jausmo. Visą naktį jis vartėsi negalėdamas užmigti. 
Atsisėdęs ant lovos krašto, kad sukauptų jėgas prieš atsistodamas, jis 
kaip visada norėjo paliesti savo amuletą ir pasimelsti. 

Kai pajuto, kad ant kaklo nieko nėra, iš pradžių nieko nesuprato. 
Paskui nusijuokė - tikriausiai amuletas apsisuko į kitą pusę. Jis negalė- 
jo nusimesti, nes jau seniai buvo tvirtai prilydytas prie grandinės ir nuo 
tada nebenusiimamas. Tačiau šį rytą jo niekur nebuvo, ir Aleksandras 
sunerimo. Jis pašaukė visus savo tarnus, pasikvietė Duartę, Čezarę ir 
Chofrė, ir nors visi kruopščiai apieškojo visus kambarius, amuleto ne- 
rado. 

— Aš niekur neisiu, — sudėjęs ant krūtinės rankas, pasakė popiežius. 

Tačiau visi jį ramino apieškosią visą teritoriją, katedrą, net giraites ir 
nesiliausią tol, kol nerasią. 

Kai amuletas neatsirado ir vakare, o kardinolas Koronetas atsiuntė 
žinią, kad visi laukia pobūvio, popiežius sutiko eiti, bet įspėjo: 

- Jei iki ryto neatgausiu amuleto, baigsis visi Bažnyčios reikalai. 

Prašmatniame kardinolo Koroneto užmiesčio dvare stalai buvo su- 
statyti nuostabaus grožio sode prie ežero. Fontanai liejo skaidrų lyg 
krištolas vandenį į spalvingus plūduriuojančius rožių žiedlapius, lietus 
liovėsi, o maistas buvo nepaprastai gardus. Buvo patiektos didelės lėkštės 
mažulyčių Genujos krevečių prieskoninių augalų ir citrinų padaže, el- 
niena kadagio uogų padaže ir didžiulis vaisių bei medaus plokštainis. 
Svečius linksmino dainininkas iš Neapolio ir Sicilijos šokėjai. 

Tarnai pilstė vyną į dideles žvilgančias sidabro taures. Nežmoniškai 
storas Romos kardinolas Koronetas pakėlė tostą už Bordžas, jį palaikė 
trisdešimt turtingų ir įtakingų Romos piliečių. 

Laikinai užmiršęs nerimą, Aleksandras buvo puikios nuotaikos, links- 
mas, juokavo su sūnumis. Čezarė sėdėjo iš vienos pusės, Chofrė iš ki- 
tos. Per puotą popiežius viena ranka apkabino vieną sūnų, kita — kitą ir 
meiliai suspaudė juos glėbyje. Tuo metu Chofrė pasilenkė kažką pasa- 
kyti Čezarei, ir neaišku, tyčia ar netyčia, išmušė jam iš rankų taurę. 
Ryškus lyg kraujas vynas nudažė auksinio šilko Čezarės palaidinę. Tar- 
nas puolė šluostyti, tačiau Čezarė susierzinęs mostelėjo jam eiti šalin. 

Pobūviui įsisiūbuojant Aleksandras sukaito ir pajuto didelį nuovar- 
gi, todėl greitai atsiprašė išeinąs. Čezarė irgi jautėsi nelabai gerai, bet 
labiau nerimavo dėl tėvo, kuris buvo mirtinai išblyškęs ir ėmė gausiai 
prakaituoti. - 

Aleksandras buvo parvežtas į Vatikano apartamentus. Dabar jis vi- 
sas degė ir vos pajėgė kalbėti. Iš karto buvo iškviestas gydytojas Mike- 
lė Maruca. 

Apžiūrėjęs popiežių, daktaras papurtė galvą, paskui atsigręžė į Če- 
zarę ir tarė: 

- Įtariu maliariją. 

Atidžiau pažvelgęs į Čezarę, dar pridūrė: 

- Jūs ir pats blogai atrodote. Eikite gulti, o ryte aš ateisiu judviejų 
aplankyti. 

Kitą rytą buvo aišku, kad ir tėvas, ir sūnus sunkiai serga. Abu stip- 
riai karščiavo. 

Nežinodamas, ar čia maliarija, ar nuodai, gydytojas Maruca nuspren- 
dė uždėti dėlių, jos šliaužiojo ant stiklainio dugno kaip gyvi rudi siūlai. 

Suraukęs tamsius vešlius antakius, daktaras Maruca įkišo į stiklainį 
nedideles metalines žnyples ir atsargiai išėmė vieną dėlę. Padėjo ją ant 
mažos alavinės lėkštutės, ištiesė Čezarei ir didžiuodamasis paaiškino: 

- Pačios geriausios dėlės Romoje. Brangiai pirktos iš Šventojo Mor- 
kaus vienuolyno, kur vienuoliai jas rūpestingai veisia ir prižiūri. 

Čezarė susiraukė stebėdamas, kaip daktaras tėvui ant kaklo deda vieną 
dėlę, paskui kitą. Pirmoji dėlė greit patamsėjo nuo kraujo, jos kūnas 
vis trumpėjo ir storėjo, prisipildydamas kraujo. Kai buvo uždėta ket- 
virta dėlė, pirmoji prisisiurbė tiek, kad vos nesprogo ant švarių šilko 
paklodžių. 

Čezarę ėmė pykinti, o daktaras Maruca, žavėdamasis ir dėlėmis, ir 
savo įgūdžiais, kalbėjo toliau: 

-— Reikia leisti joms prisisiurbti — jos pašalins blogą kraują iš jūsų 
tėvo kūno ir padės jam pasveikti. 

Kai daktarui atrodė, kad jau nuleista pakankamai kraujo, jis nuėmė 
dėles ir paskelbė: 

— Manau, kad jo šventenybė jaučiasi geriau. 

Aleksandrui karštis iš tikrųjų nuslūgo, tačiau dabar jo kūnas pasida- 
rė šaltas, glitus, o veidas mirtinai išblyškęs. 

Maruca atsigręžė į Čezarę. 

— O dabar jūsų eilė, sūnau, - tarė jis ir parodė į kitas dėles. 

Bet pasišlykštėjęs šia procedūra Čezarė atsisakė. Kita vertus, ką jis 
supranta apie šiuolaikinę mediciną? Be to, jam taip bloga, kad niekas 
neberūpi. 

Vakarop, nepaisant daktaro optimizmo, Aleksandro būklė vis blogė- 
jo, ir žmonės ėmė baimintis, kad jau artinasi mirtis. 

Duartė nuėjo į Čezarės kambarius viršuje pranešti, kad popiežių ap- 
lankiusi Vanoca. Ji raudodama išėjusi iš kambario. Motina užėjusi ir 
pas Čezarę, bet nenorėjusi žadinti. 

Čezarė reikalavo nuvesti prie tėvo lovos. Kadangi pats nepaėjo, tar- 
nai jį nunešė neštuvais į sudususį ligonio kambarį. Jis sudribo krėsle 
prie Aleksandro lovos, suėmė tėvo ranką ir pabučiavo. 

Popiežius Aleksandras gulėjo ant nugaros, jo pilvas buvo išpūstas 
toksinų, plaučiai pilni tiršto skysčio, trukdančio kvėpuoti. Kartais po- 
piežiaus protas aptemdavo, ir atrodydavo, kad jis miega, tačiau protar- 
piais mintys tapdavo skaidrios lyg krištolas. 

„Aleksandras pažvelgė į viršų ir pamatė prie lovos sėdintį sūnų Čeza- 
rę. Jo veidas buvo išblyškęs, o kaštoniniai plaukai blausūs, negyvi. Po- 
piežių sujaudino susirūpinimas Čezarės veide. 

Aleksandras mąstė apie vaikus. Ar jis gerai mokė sūnus? O gal su- 
gadino ir nuginklavo per didele savo valdžia ir kaip tėvas, ir kaip šven- 
tasis tėvas? 

Vos tik iškėlė šį klausimą, prieš akis ėmė plaukti nuodėmės, kurias 
jis padarė dėl savo vaikų. Vaizdai atrodė tokie ryškūs, apčiuopiami, 
jaudinantys kaip niekada anksčiau. Staiga jis viską suprato ir rado atsa- 
kymus į visus klausimus. 

Aleksandras pažvelgė į Čezarę: 

— Sūnau, aš blogai elgiausi su tavimi ir prašau man atleisti. 

Čezarė įdėmiai ir užjausdamas žiūrėjo į tėvą. 

— Ką gi tu padarei, tėveli? — paklausė jis taip švelniai, kad popiežius 
vos neapsiverkė. 

— Aš kartojau, kad valdžia yra blogis, - gaudydamas orą kalbėjo 
Aleksandras. — Bet bijau, kad niekada gerai neišaiškinau kodėl. Nors aš 
tave įspėjau, bet nepaskatinau, kad pats atidžiau pažvelgtum. Nepaaiš- 
kinau, kad vienintelė svari priežastis naudotis valdžia yra tarnavimas 
meilei. — Jo kvėpavimas darėsi švokščiantis. 

— Na, ir kas iš to, tėveli? — paklausė Čezarė. 

Staiga Aleksandrui apsvaigo galva. Jis vėl pasijuto jaunas - atrodė, 
kad sėdi savo kambariuose ir kalbasi su dviem sūnumis ir dukra, o ma- 
žasis žaidžia šalia. Kvėpuoti pasidarė lengviau. 

- Jei žmogus nieko nemyli, jo valdžia netgi grėsminga. Ji darosi 
pavojinga ir kiekvieną akimirką gali atsisukti prieš tave patį. 

Atrodė, kad popiežius vėl užmigo. Jis galvojo apie savo sūnų, dabar 
jau vyriausiąjį popiežiaus kariuomenės vadą, mąstė apie Čezarės kovo- 
tus ir laimėtus mūšius, regėjo kraujuojančias žaizdas, žiaurias žudynes 
ir nugalėtų žmonių sielvartą... 

Aleksandras išgirdo sūnaus balsą, atsklindantį iš senų laikų ir iš la- 
bai toli. 

- Argi galia nėra dorybė? Argi ji nepadeda gelbėti žmonių sielų? 

— Sūnau, — sumurmėjo Aleksandras. — Pati galia nieko neįrodo, tai 
tik vieno žmogaus kitiems primesta savo valia. Tai beprasmiška ir 
nedora. 

Čezarė suėmė tėvo ranką ir tvirtai spustelėjo: 

— Tėve, pašnekėsim vėliau, nes atrodo, kad kalbos atima tau visas 
jėgas. 

Aleksandras nusišypsojo, kaip jam atrodė, žavinga šypsena, tačiau 
Čezarė pamatė tik apgailėtiną grimasą. Įtraukęs tiek oro, kiek pajėgė 
nesveiki plaučiai, Aleksandras vėl prašneko: 

-— Valdžia be meilės daro žmogų panašesnį į gyvulį negu į angelą. 

Popiežiaus oda darėsi pilkšva, jis vis labiau blyško, tačiau kai vėl 
buvo pakviestas daktaras Maruca, Aleksandras mostelėjo jam eiti šalin. 

— Tavo darbas čia baigtas, — pasakė jis. - Žinok savo vietą. — Pas- 
kui jis vėl atsigręžė į sūnų, stengdamasis neužsimerkti, nes vokai pa- 
sidarė lyg švininiai. - Čezare, mano sūnau, ar tu ką nors mylėjai labiau 
už save? 

— Taip, tėveli, mylėjau. 

— Ką? - paklausė Aleksandras. 

— Sąvo seserį, — nuleidęs galvą, ašarų pilnomis akimis atsakė Čeza- 
rė. Tai jam priminė išpažintį. 

- Lukreciją, - švelniai sušnabždėjo Aleksandras ir vėl nusišypsojo, 
nes dukters vardas jo ausyse nuskambėjo lyg muzika. — Taip, - pasakė 
jis, - tai buvo mano nuodėmė, tavo prakeikimas, o jos dorybė. 

— Aš pasakysiu Lukrecijai, kad tu ją myli, nes ji labai sielvartaus, 
kad šią akimirką negalėjo būti su tavimi, — pažadėjo Čezarė. 

Aleksandras kalbėjo toliau, jo veidas atrodė visiškai atviras: 

— Pasakyk jai, kad ji buvo brangiausia mano gyvenimo gėlė. O gy- 
venimas be gėlių — tai ne gyvenimas, nes mums grožio reikia labiau, 
negu mes įsivaizduojame. 

Čezarė pažvelgė į tėvą ir pirmą kartą pamatė tokį, koks jis iš tikrųjų 
buvo - dvejojantį ir klystantį. Jie niekada nesikalbėjo atvirai, ir dabar 
jis troško kuo daugiau sužinoti apie šį žmogų, kuris yra jo tėvas. 

— Tėveli, o tu ką nors mylėjai labiau už save? — paklausė jis. 

Aleksandras sukaupė visas jėgas. 

— Taip, mano sūnau, taip, — ilgesingai tarė jis. 

— Ką? - paklausė Čezarė. 

— Savo vaikus, - atsakė Aleksandras. - Visus savo vaikus. Tačiau 
bijau, kad ir tai mano kaltė. Tokia meilė neleistina tam, kuriam lemta 
būti šventuoju tėvu. Aš turėjau labiau mylėti Dievą. 

- Tėveli, - ramino jį Čezarė, — tą akimirką, kai iškeldavai prieš alto- 
rių auksinę taurę ir nukreipdavai žvilgsnį į dangų, tu pripildydavai ti- 
kinčiųjų širdis meilės Dievui, nes ji atsispindėjo tavo akyse. 

Aleksandras ėmė drebėti visu kūnu, kosėti ir dusti, jo balse pasigir- 
"do ironija: 


292 


— Kai iškeldavau taurę raudonojo vyno, kai laimindavau duoną ir 
gerdavau vyną, Kristaus kūno ir kraujo simbolį, aš įsivaizduodavau sa- 
vo vaikų kūną ir kraują. Aš kaip Dievas juos sukūriau ir kaip jis juos 
paaukojau. Kokia puikybė! Bet niekada to nesuvokiau taip aiškiai kaip 
šią akimirką. — Jis ėmė tyliai juoktis iš šios likimo ironijos, bet ir vėl 
užsikosėjo. 

Čezarė mėgino raminti tėvą, bet pats jautėsi labai silpnas. 

— Tėve, jei tau reikia atleidimo, aš galiu atleisti, o jei reikia mano 
meilės, tai žinok, kad visada ją turėjai. 

Popiežius valandėlę pamąstė ir atgijo: 

— O kur tavo brolis Chofrė? - paklausė jis kiek suraukęs antakius. 

Duartė nuėjo jo ieškoti. 

Atėjęs Chofrė atsistojo už brolio, toliau nuo tėvo. Jo akys buvo šal- 
tos ir rūsčios, be kruopelytės sielvarto. 

— Prieik arčiau, sūnau, - pasakė Aleksandras. — Palaikyk mane už 
rankos nors minutėlę. 

Kažkas padėjo patraukti Čezarės krėslą, ir Chofrė nenoriai paėmė 
tėvo ranką. 

- Prieik arčiau, sūnau, pasilenk, — paprašė popiežius. — Turiu tau kai 
ką pasakyti. 

Chofrė padvejojęs pasilenkė. 

— Aš padariau tau daug blogo, sūnau, o juk tu esi mano sūnus. Ta- 
čiau iki šios nakties mano akys buvo nukreiptos į kvailystes. 

Chofrė pažvelgė į ūkanotas tėvo akis ir pasakė: 

— Tėve, aš negaliu atleisti tau, nes dėl tavęs negaliu atleisti sau. 

Aleksandras įdėmiai įsižiūrėjo į savo jauniausią sūnų. 

— Žinau - sakau tai per vėlai, bet kol dar nenumiriau, labaf:svarbu, 
kad tu išgirstum tai iš manęs. Tai tu turėjai tapti kardinolu, nes buvai 
tinkamiausias iš mūsų visų. 

Chofrė vos regimai papurtė galvą: 

— Tėve, tu manęs net nepažįsti. 

Tą akimirką Aleksandras gudriai nusišypsojo, nes kai viskas šitaip 
akivaizdu, neįmanoma suklysti. 

— Jei ne Judas, Jėzus taip ir būtų likęs dailidė, būtų gyvenęs mokyda- 
mas tuos kelis žmones, kurie jo klausėsi, pasenęs ir numiręs, — juokda- 
masis pasakė Aleksandras, nes staiga gyvenimas pasirodė toks absur- 
diškas. 

Chofrė išbėgo iš kambario. 

Čezarė vėl pasislinko prie tėvo lovos ir laikė jo ranką, kol ji tapo 
šalta kaip ledas. 

Apimtas komos, Aleksandras negirdėjo tylaus beldimo į duris ir ne- 
matė, kaip apsigobusi juodu apsiaustu ir užsidengusi veidą šydu į kam- 
barį įėjo Džulija Farnesė. Nusiėmusi apsiaustą ir šydą, ji atsigręžė į 
Čezarę. 

— Negalėjau susitaikyti, kad šventasis tėvas mus paliks, man jo ne- 
aplankius paskutinį kartą, — paaiškino ji ir pasilenkusi pabučiavo Alek- 
sandrą į kaktą. 

- Kaip tu laikaisi? — paklausė Čezarė, bet Džulija neatsakė. 

- Žinai, šis vyras buvo mano gyvenimas, mano būties pagrindas, — 
tarė ji. — Per daugelį metų turėjau daug meilužių. Daugiausia tai buvo 
jaunuoliai - nepatyrę, ūmūs, trokštantys šlovės. Bet kad ir kiek jis turė- 
jo ydų, - ji vėl atsigręžė į Aleksandrą, - tai buvo tikras vyras. -— Džuli- 
jos akys pasruvo ašaromis, ir ji sukuždėjo: — Sudie, mano meile. 

Ji pasiėmė apsiaustą, užsidengė veidą šydu ir išėjo. 

Po valandos atėjęs Aleksandro nuodėmklausys suteikė jam paskuti- 
nį patepimą. 

Čezarė vėl prisiartino prie tėvo. 

Aleksandras jautė, kaip jį apima beribė ramybė, 0 Čezarės veidas 
nyksta jo akyse... 

Jo žvilgsnis sustojo ties spindinčiu mirties veidu. Aleksandrą ap- 
gaubė šviesa, jis pasijuto einąs per citrusinių medžių giraites prie Si- 


dabrinio ežero, leisdamas per pirštus auksinius rožinio karoliukus. Gy- 


venimas atrodė nuostabus, jis niekada nesijautė taip puikiai... 

O šiame pasaulyje jo kūnas greitai juodo ir pūtėsi, pasidarė toks 
didelis, kad jį reikėjo tiesiog sugrūsti į karstą, nes vertėsi per kraštus. 
Karsto dangtį teko užkalti — kad ir kiek vyrai spaudė, jis nesilaikė užda- 
rytas. 

Taigi atsitiko taip, kad galiausiai popiežius Aleksandras VI pasirodė 
esąs didesnis ne tik už gyvenimą, bet ir už mirtį. 


DVIDEŠIMT DEVINTAS SKYRIUS E 


Tą naktį, kai Aleksandras mirė, Romos gatvėse siautėjo ginkluotos 
gaujos: mušė ir žudė visus ispanų kilmės žmones - katalonus, kaip juos 
vadino, - ir siaubė jų namus. 

Savo rūmuose Romoje Čezarė, jaunesnis ir stipresnis už popiežių, 
kovojo su liga, bet jautėsi dar labai blogai. Jis ištisas savaites gulėjo 
lovoje, iš visų jėgų stengdamasis pasveikti ir atsispirti mirties šauks- 
mui. Tačiau atrodė, kad jis nestiprėja. Taigi, nors Čezarė ir nenorėjo, 
Duartei patarus, daktaras Maruca buvo priverstas dėti dėles. 

Tomis dienomis Čezarė buvo toks silpnas, kad nepajėgė nė atsistoti, 
todėl negalėjo imtis reikiamų žingsnių savo nuosavybei apsaugoti. Kai 
jo nugalėtų žemių valdovų šeimos rengė susitikimus ir sudarinėjo nau- 
jas sąjungas, jis neįstengė pabusti iš miego. Kol jo priešai telkė pajėgas, 
kad atsiimtų Urbiną, Kameriną ir Senigaliją, o kiti valdovai greit grįžo 
į savo miestus ir vėl apsigyveno savo pilyse, Čezarė visiškai nepajėgė 
kovoti. Net kai Kolonų ir Orsinių šeimos susivienijo ir pasiuntė kariuo- 
menę į Romą, siekdami paveikti naujo popiežiaus rinkimus, Čezarė ne- 
galėjo pakilti iš lovos. 

Metų metus Čezarė su tėvu kūrė strategiją, kaip elgtis, kai Aleksan- 
dras mirs, kad būtų apsaugota jų šeima, jos turtai, titulai ir žemės, bet 
dabar popiežiaus sūnus per sunkiai sirgo, kad įgyvendintų tuos planus. 

Sveikas Čezarė būtų iš karto sutelkęs savo ištikimas pajėgas Romo- 
je ir aplink ją, ėmęsis priemonių apginti jam priklausančias Virtoves 
Romanijoje, sustiprinęs savo sąjungas. Bet dabar jis nieko nepajėgė 
padaryti. 

Jis prašė brolio Chofrė, tačiau šis atsisakė, nes gedėjo. Tik ne tėvo, 0 
žmonos — Sanča mirė kalėjime, dar nespėjus jos paleisti į laisvę. 

Čezarė pasikvietė Duartę ir mėgino sutelkti artimiausius dalinius, 
bet jam dabar nebepaklūstanti kardinolų kolegija pareikalavo, kad vi- 
sos pajėgos būtų išvestos iš Romos. 

Kolegija pasakė Duartei, kad dabar svarbiausias dalykas - naujo po- 
piežiaus rinkimai, ir bet kokia svetimšalių kariuomenė gali nukreipti 
dėmesį, paveikti tuos, kurie turės balsuoti. Kardinolai taip griežtai to 

reikalavo, kad jiems pakluso netgi Kolonų ir Orsinių šeimos. Greit visi 
daliniai buvo išsiųsti iš Romos. 

Kardinolų kolegija buvo galinga jėga, tad Čezarė išsiuntė pasiun- 
tinius prašyti Prancūzijos ir Ispanijos pagalbos, tačiau padėtis labai 
pasikeitė ir šios valstybės jau nebenorėjo jo remti, laukė kardinolų 
sprendimo. 

Duartė Brandao dažnai lankydavo Čezarę ir pranešdavo vis naujas 
priešų sąlygas. 

— Jos ne tokios griežtos, kaip galėtų būti, - aiškino Duartė. — Tu gali 
pasilikti asmeninį turtą, bet privalai grąžinti užimtus miestus ir žemes 
buvusiems valdovams. 

Užimtų miestų valdovai buvo ne didžiadvasiai, bet atsargūs. Čezarė 
dar gyvas, ir vietininkai, iš kurių jis atėmė žemes, vis dar jo bijo. Jie netgi 
įtarė, jog jis simuliuoja ligą, kad įviliotų juos į spąstus Senigalijoje. 

Be to, Romanijos miestų piliečiai buvo patenkinti Čezarės valdžia. 
Jis buvo sąžiningesnis ir dosnesnis negu senieji šeimininkai ir labai 
pagerino jų gyvenimą. Jei Čezarė priimtų pasiūlymą, galbūt žmonių 
požiūris pasikeistų. 

Čezarė delsė atsakyti, bet suprato, kad jį išgelbėti galėtų tik stebuk- 
las, todėl reikės sutikti, nėra kitos išeities. 

Tą naktį jis prisivertė atsisėsti prie stalo ir pirmiausia parašė laišką 
Katerinai Sforcai į Florenciją. 

Jei jis privalo grąžinti pilis, tai jos bent jau bus pirmoji. Jis parašė 
įsakymą tuoj pat grąžinti Imolą ir Forli Katerinai ir jos sūnui Otui Ria- 
rijui. Tačiau ryte, pasijutęs šiek tiek geriau, jis nusprendė kol kas padėti 
į stalčių ir laišką, ir įsakymą. Reikia palaukti, kas bus toliau. 


*** 


„Popiežius mirė! Popiežius mirė!“ — rėkė šaukliai jodinėdami Fera- 
ros gatvėmis. Mieguista Lukrecija iššoko iš lovos ir pažvelgė pro lan- 
gą. Jai dar nespėjus visiškai atsibusti, nes viskas atrodė kaip sapnas, 
priešais ją išdygo sušalęs ir drebantis Mičelotas. Nors jis jojo iš Romos 
nesustodamas, šiek tiek atsiliko nuo žinianešių. 

— Migeli, ar tai tiesa? — puolė prie jo Lukrecija. — Iš tiesų tėvelis 
mirė? 

Mičelotas nepajėgė kalbėti, tik sielvartingai nuleido galvą. 

Lukrecijai atrodė, kad jos klyksmą girdi visa Ferara, tačiau iš lūpų 
neišsprūdo nė garsas. 

- Kas tai padarė? - paklausė ji, ir net jai pačiai balsas pasirodė keis- 
tai ramus. 


— Atrodo, tai buvo maliarija, — atsakė Mičelotas. 

- Ir tu tiki, kad tai tiesa? — paklausė ji. — Ar Čezas irgi tuo tiki? 

-— Tavo brolis taip pat susirgo ir vos nemirė. 

Lukrecija ėmė sunkiai, trūksmingai kvėpuoti. 

-— Turiu vykti pas jį, — tarė ji ir pakvietė savo damą. Tėvas mirė, ji 
reikalinga broliui. - Paruošk man drabužius, batus ir ką nors juoda, — 
įsakė ji merginai. 

Tačiau nepajudinamas kaip akmuo Mičelotas pasipriešino: 

- Brolis prašė, kad neleisčiau tavęs į Romą, sulaikyčiau kuo toliau 
nuo pavojaus. Miestiečiai gatvėse maištauja ir plėšikauja. Tau ten bus 
nesaugu. 

— Migeli, bet tu negali atskirti manęs nuo Čezarės ir mano vaikų. Aš 
privalau pamatyti tėvelį paskutinį kartą prieš užkasant jį į žemę... — Jos 
akys paplūdo nevilties ašaromis. 

— Tavo vaikai nuvežti į saugią vietą Nepyje, - ramino ją Mičelo- 
tas. — Juos prižiūri Adriana, tuoj nuvyks ir Vanoca. Kai tik Čezarė pa- 
sveiks, jis susitiks su tavim ten. 

— O kaip tėvelis? — paklausė ji. 

Mičelotas nepajėgė įsivaizduoti, kaip jaustųsi Lukrecija, pamačiusi 
pajuodusius savo tėvo palaikus. Šis vaizdas net jam sukėlė sielvartą ir 
pasibjaurėjimą, o ką kalbėti apie švelnią moterį. 

- Gali pasimelsti už tėvą Feraroje, - pasakė Mičelotas. — Dievas ži- 
no, kur tu esi, ir jis girdi. 

Atėję Erkolė d'Estė ir Alfonsas mėgino guosti Lukreciją, tačiau jos 
niekas negalėjo nuraminti. Ji liepė Mičelotui eiti pailsėti, kad kitą dieną 
užtektų jėgų grįžti pas Čezarę. Ji tikino atvyksianti į Nepį, kai fik brolis 
ją pakvies. 

Erkolė ir Mičelotas išėjo iš kambario, tačiau, Lukrecijos nuostabai, 
jos vyras liko. Per tą laiką, kai jie buvo vedę, Alfonsas leido laiką ne 
santuokos palaimoje ar bent jau bendraudamas su žmona, o žaisdamas 
savo ginklų kolekcija ir linksmindamasis su kurtizanėmis. Savo ruožtu 
Lukrecija vakarais kviesdavosi į rūmus menininkus, poetus, muzikan- 
tus, o dienomis stengdavosi išklausyti paprastų miestiečių bėdų. Tačiau 
dabar Alfonsas stovėjo priešais žmoną, jo veide atsispindėjo nuoširdi 
užuojauta. 

— Kunigaikštiene, ar aš galėčiau jus kaip nors paguosti? — paklausė 
jis. — Ar priešingai, būdamas kartu, keliu jums dar didesnį sielvartą? 

Lukrecija nepajėgė nei mąstyti, nei ką nors nuspręsti. Galop ji apal- 
po, ir visas mintis apgaubė tamsa. 

Alfonsas greit pagriebė žmoną, atsisėdo su ja ant lovos, tačiau nepa- 
guldė, o laikė glėbyje ir švelniai sūpavo. 

Atmerkusi akis Lukrecija sukuždėjo: 

— Pasikalbėk su manim, Sūneli. Užpildyk mano galvą bet kokiomis 

"mintimis, tik ne tomis, kurios kankina mane dabar. 

Lukrecija dar nepajėgė verkti, ašaros glūdėjo per giliai. 

Alfonsas liko su žmona visą naktį ir kitas dienas bei naktis, kol Luk- 
reciją draskė sielvartas. 

- 

**++ 

Jau nebuvo galima atidėlioti naujo popiežiaus rinkimų, tačiau Čezarė 
buvo pasiryžęs nugalėti nuolatinį Bordžų priešą Džulianą dela Roverę. 

Čezarė siūlė rinkti kardinolą Žoržą d' Ambuazą, kurį, žinoma, rėmė 
kiti Prancūzijos kardinolai. Dauguma Italijos kardinolų nenorėjo nė gir- 
dėti Čezarės siūlymo ir palaikė dela Roverę. Čezarė mėgino įtikinti Is- 
panijos kardinolus paremti d' Ambuazą, tačiau šie turėjo savą kandida- 
tą. Likę ištikimi Čezarei bent jau nepalaikė jo priešo. 

Florencijos gyventojai mėgo azartinius lošimus, o pats mėgstamiau- 
sias buvo lažybos per popiežiaus rinkimus. Žmonės lažindavosi ir tar- 
pusavyje, tačiau didžioji lažybų dalis vyko per Florencijos bankus, kur 
dalyviai statė milžiniškas sumas. Manyta, kad tikimybė, jog laimės 
d' Ambuazas, — viena iš penkių. Dela Roverė turėjo daugiau šansų — 
vieną iš trijų. Atrodė, kad daugiau konkurentų nėra, kiti kandidatai ne- 
gaudavo daugiau nei vieną iš dvidešimties. Tačiau nuspėti rinkimus bu- 
vo sunku. Dažnai pasitaikydavo, kad konklavos pradžioje buvęs favo- 
ritas jai pasibaigus likdavo paprastas kardinolas. 

Ir ši konklava nebuvo išimtis. Po pirmų dviejų balsavimų paaiškėjo, 
kad nei d' Ambuazas, nei dela Roverė negaus pakankamai balsų. 

Dar po dviejų balsavimų pagaliau iš Vatikano kamino pasirodė balti 
dūmai. Visų nuostabai, kolegija pasirinko senyvą ir ligotą kardinolą 
Frančeską Pikolominį. Čezarei atlėgo širdis, jis pasijuto beveik visiškai 
patenkintas. 

Per vainikavimą Pikolominis pasirinko Pijaus III vardą. Jis ne visa- 
da sutardavo su Aleksandru, bet buvo sąžiningas ir malonus žmogus. 
Čezarė žinojo, kad popiežius garbingai elgsis su Bordžomis ir kaip įma- 

nydamas juos gins, kol tai neprieštaraus šventosios motinos Bažnyčios 
interesams. Per stebuklą buvo išvengta priešiškai nusiteikusio asmens 
išrinkimo. 

Per kelias savaites po popiežiaus rinkimų Čezarė atgavo jėgas. Iš 
pradžių jis vaikščiojo savo apartamentuose, vėliau sode, galop ėmė jo- 
dinėti baltuoju žirgu užmiestyje ir netgi pradėjo kurti strategiją, kaip 
išlaikyti savo pergales Romanijoje ir sunaikinti priešus. 

Vieną dieną, kai Čezarė grįžo namo ilgai ir smarkiai jodinėjęs, jo 
laukė Duartė Brandao su nevilties išraiška veide. 

- Blogos naujienos, Čezare. Mirė Pijus III. 

Jis išbuvo popiežiumi tik dvidešimt septynias dienas. 


*k 


Dabar Čezarės perspektyvos buvo prastos. Mirus Pijui III, viltis, kad 
popiežius jį gins ar bent jau elgsis sąžiningai, ištirpo. Čezarės priešai 
galvojo taip pat, kaip ir jis, ir ėmė skubiai veikti. Orsiniai įtikino Kolo- 
nas susivienyti prieš Čezarę. 

Čezarė su nedidele ištikima kariauna pasitraukė į Šventojo Angelo 
pilį, vis dar laikomą neįveikiama tvirtove. Vanocą jis išsiuntė į saugų 
prieglobstį Nepyje, manydamas, kad motinos gyvybė svarbesnė už jos 
užeigas ir vynuogynus. 

Kardinolas dela Roverė tapo neįveikiamas. Jis buvo bene vienintelis 
favoritas. Niekas nė nekalbėjo apie jokį rimtą varžovą. Artėjant rinki- 
mams, už dela Roverę bankuose buvo statoma daugiausiai. * 

Netrukus santykis dar labiau pasikeitė, ir jo tikimybė pasidarė viena 
iš dviejų. Čezarė suprato, kad privalo susitaikyti su pralaimėjimu ir su- 
telkti visas jėgas šiam smūgiui atlaikyti. ' 

Taigi Čezarė Bordža susitiko su Džulianu dela Rovere ir sudarė san- 
dorį. Kad pasiektų trokštamą kompromisą, jis pagrasino kardinolui sa- 
vo įtaka Prancūzijos bei Ispanijos kardinolams ir Šventojo Angelo tvir- 
tovės galia. 

Čezarė pasisiūlė remti dela Roverę per rinkimus su sąlyga, kad šis 
jam leis pasilikti pilis ir miestus Romanijoje. Be to, reikalavo, kad jį 
paskirtų Bažnyčios gonfalonjeru ir vyriausiuoju popiežiaus kariuome- 
nės vadu. 

Norėdamas būti tikras, kad kardinolas laikysis pažado, Čezarė pa- 
reikalavo viešo pareiškimo. Dela Roverė sutiko, nes nenorėjo, kad kas 
nors pakenktų rinkimams. 

Dabar, Čezarės remiamas, dela Roverė buvo išrinktas greičiau nei 
bet kuris kitas popiežius, kiek siekė žmonių atmintis, — jau per pirmą 
balsavimą, vos užsidarė konklavos durys. 


*kk 


Kardinolas dela Roverė, kaip ir Čezarė, dievino Julijų Cezarį, todėl 
pasivadino Julijumi II. Gerasis Viešpatie, kaip ilgai jis laukė šio ste- 
buklo, kiek turėjo vizijų, kaip reformuoti šventąją motiną Bažnyčią. 

Popiežius Julijus buvo nebejaunas, bet dar fiziškai stiprus, o dabar, 
įgijęs, jo nuomone, jam prideramą padėtį, atrodė ne toks paniuręs ir 
piktas. Kad ir kaip juokinga, jo ketinimai dėl Popiežiaus sričių buvo 
labai panašūs į Aleksandro ir Čezarės — suvienyti visas žemes ir valdyti 
iš vieno centro. Vienintelis skirtumas tas, kad į jo planus, žinoma, ne- 
įėjo, kad jas valdys Bordža. 

Gavęs sostą, Julijus dvejojo, kaip pasielgti su Čezare. Jis nė nemanė 
laikytis žodžio, šis pažadas jam nieko nereiškė, tačiau suprato, kad rei- 
kia sutelkti jėgas ir atsikratyti priešų. Tuo metu jis bijojo Venecijos ne 
mažiau nei Bordžų ir žinojo, kad Čezarė būtų stiprus sąjungininkas ko- 
voje prieš Venecijos skverbimąsi į Romaniją. 

Žinodamas, jog Čezarės gali prireikti, Julijus stengėsi, kad jų santy- 
kiai, nepaisant priešiškumo visą gyvenimą, atrodytų draugiški. Tuo tar- 
pu Čezarė mėgino sustiprinti savo pozicijas. Jis palaikė artimus ryšius 
su visais pilių ir miestų, likusių jo nuosavybėje, kariuomenės vadais ir 
tikino juos, kad nors naujasis popiežius ilgai buvo priešiškas Bordžoms, 
padėtis pasikeitė. Norėdamas užsitikrinti Florencijos paramą, Čezarė 
susisiekė su savo draugu Makiaveliu. 

Vyrai susitiko gražią gruodžio dieną Belvederio soduose, iš kurių 
vėrėsi didingas Romos smailių ir bokštų vaizdas. Jie ėjo aukštų kedrų 
alėjomis ir atsisėdo ant nutrinto akmeninio suolo. Apačioje vėrėsi miesto 
panorama. Vėjas nupūtė nuo pastatų dūmus ir dulkes, todėl molio plytų 
ir marmuro namai atrodė lyg skulptūros giedro dangaus fone. 

Makiavelis pastebėjo, kad Čezarė kalba pernelyg gyvai, skruostai 
buvo paraudę, lūpos kietai suspaustos. Jis per daug gestikuliavo ir per 
dažnai juokėsi. Makiavelis svarstė, gal Čezarė vis dar karščiuoja. 

- Ar matai visa tai, Nikai? — paklausė Čezarė ir mostelėjo ranka. — 
Tai buvo Bordžų miestas ir vėl bus, aš tau pažadu. Atsiimti prarastas 
tvirtoves bus taip pat nesunku, kaip ir užimti jas pirmą kartą. O apginti 
tas, kurios ir dabar man priklauso, — dar lengviau. Mano vadai stiprūs ir 
ištikimi. Žmonės juos remia, o aš renku naujas pajėgas, tarp jų svetim- 
šaliai samdiniai ir Valo di Lamonės pėstininkai. Kai mano padėtis Ro- 
manijoje bus sutvirtinta Romoje, visa, ką matai, pereis į mano rankas. 
Taip, popiežius Julijus anksčiau buvo mano priešas, bet tai jau praeitis. 
Jis viešai pažadėjo ir šventai prisiekė miestiečiams, vyriausybei ir Baž- 
nyčios pareigūnams, kad mane rems. Aš vis dar esu gonfalonjeras. Mes 
netgi aptarėme santuoką, kuri sujungtų abi šeimas, — galbūt apvesdinsi- 
me mano dukterį Luizą ir jo sūnėną Frančeską. Aušta nauja diena, Ni- 
kai, nauja diena! 

Makiavelis mąstė: kur dingo tas šaunus, blaiviai mąstantis karve- 
dys, kurį jis anksčiau dievino? Taip, reikia pripažinti, šį žmogų jis gar- 
bino kaip stabą. Makiavelis laikė save Čezarės draugu, bet kai reikėda- 
vo pateikti oficialią ataskaitą, telikdavo vienas draugas — Florencija. Tą 
vakarą jis šuoliavo kiek įkabina, kad pasiektų miestą, kol dar ne per 
vėlu. Šįkart žinios, kurias jis atnešė sinjorijai, buvo visiškai kitokios 
nei anksčiau. 

Makiavelis atsistojo. Jo drabužiai buvo ne tokie nepriekaištingi, o 
balsas ne toks įtaigus kaip anksčiau. Jis ir pats atrodė kaip nesavas. 
Mažesniame kambaryje, kuriame rinkdavosi valdančioji taryba, jo iš- 
raiška buvo liūdna. Jam nepatiko tai, ką privalėjo pasakyti, bet žinojo, 
kad kitos išeities nėra. = 

- Ekscelencijos, būtų didžiausia kvailystė remti Čezarę Bordžą. Taip, 
šventasis tėvas, popiežius Julijus II, viešai pažadėjo patvirtinti Čezarės 
pergales ir skirti jį vyriausiuoju kariuomenės vadu. Tačiau, ekscelenci- 
jos, aš įsitikinęs, kad popiežius jaučiasi ne daugiau įsipareigojęs įvyk- 
dyti šį savo pažadą, negu aš jaučiu privaląs išeiti iš šio kambario pro 
šiaurines, o ne pro pietines duris. Jis vis dar nekenčia Bordžų, todėl 
tikrai išduos Čezarę ir jau apsisprendė tai padaryti. Be to, aš pastebėjau 
bauginančius Čezarės pokyčius. Žmogus, niekada neprasitardavęs, ką 
ketina daryti, dabar visiems pasakoja apie savo planus, kurių niekada 
nepajėgs įgyvendinti. Colis po colio, ekscelencijos, Čezarė Bordža slenka 
kapo link. O Florencija neturi nuslysti kartu su juo. 

Makiavelis buvo teisus. Popiežius Julijus pagaliau įsitikino, kad ir 
Venecijos, ir Čezarės galios perdedamos, tad skubiai nutraukė sutartį. 
Jis pareikalavo, kad Čezarė iš karto atiduotų visas pilis. Paskui popie- 
žius Julijus II suėmė Čezarę Bordžą ir pagyvenusio kardinolo bei gin- 
kluotos sargybos lydimą išsiuntė į Ostiją. 

Čezarė Bordža atidavė dvi pirmąsias tvirtoves ir parašė kitų komen- 
dantams, kad jam įsakyta grąžinti pilis buvusiems savininkams. Jis ti- 
kėjosi, kad niekas nevykdys tų įsakymų, bent jau kol kas. 

Paskui Čezarė paprašė, kad senasis kardinolas leistų jam keliauti į 
Neapolį, dabar valdomą Ispanijos. Manydamas, kad Čezarė susitaikė 
su popiežiaus įsakymais ir nekels jokių rūpesčių, kol bus už Romanijos 
ribų, kardinolas palydėjo Čezarę į Ostijos uostą ir įsodino į galeoną, 
plaukiantį į Neapolį. 

Neapolyje Čezarė turėjo dar vieną kozirį - Gonsalvą de Kordobą. 

Dabar ispanai buvo vieninteliai Neopolio šeimininkai, ir tai jiems 
leido daryti didesnę įtaką Italijai negu anksčiau. Čezarė iš karto ėmė 
siekti Ferdinando ir Izabelės pagalbos, nes laikė juos Bordžų sąjungi- 
ninkais. Čezarė pasakė de Kordobai, kad Ispanijos valdovų padedamas 
jis su savo ištikimais žmonėmis galėtų kurį laiką išlaikyti tvirtoves, 
surinkti didesnę kariuomenę ir priversti Julijų laikytis jam palankių są- 
lygų. 

De Kordoba sutiko pateikti jo prašymą Ispanijos monarchams. Ne- 
apolyje, Ispanijos teritorijoje, Čezarė pagaliau pasijuto saugus ir nepa- 
siekiamas popiežiui Julijui. Laukdamas atsakymo iš Ferdinando ir Iza- 
belės, Čezarė siuntė laiškus savo likusiems komendantams, primygti- 
nai reikalaudamas neatiduoti tvirtovių. Be to, jis ėmė rinkti samdinių 
pajėgas, kurios prisidėtų prie Kordobos vadovaujamų ispanų. 

Čezarė laukė tris savaites, bet jų katalikiškosios didenybės neatsiun- 
tė jokio atsakymo. Čezarė ėmė nerimauti, irzti. Jis nebegali ilgiau gaiš- 
ti, privalo ką nors daryti. 

Taigi jis nujojo per Neapolio pakrantės kalvas į ispanų karo stovyklą 
ir buvo nuvestas į vado būstinę. Gonsalvas de Kordoba pakilo nuo že- 
mėlapiais nukloto stalo ir šypsodamasis apkabino Čezarę. 

— Atrodai pavargęs, amigo. 

— Taip, Gonsalvai, tu teisus. Stengiuosi išlaikyti savo tvirtoves ir 
suformuoti papildomas pajėgas. Tačiau man reikia tavo karalių para- 
mos, tavęs paties ir tavo vyrų. 

-— Kol kas atsakymo nėra, Čezare, - pasakė de Kordoba. - Tačiau 
rytoj vidurdienį iš Valensijos atplaukia galeonas. Jei mums pasiseks, jis 
ir atveš atsakymą. 

— Tu pasakei, kad kol kas atsakymo nėra. Ar abejoji, kad jie man 
padės? — suglumęs paklausė Čezarė. 

- Tai ne taip paprasta, Čezare. Tu pats gerai žinai, — atsakė de Kor- 
doba. — Mano karaliai turi apsvarstyti daugelį dalykų. Popiežius — tavo 
mirtinas priešas, o jis žiaurus ir kerštingas žmogus. 

— Dėl to nėra jokių abejonių, - sutiko Čezarė. - Tačiau, Gonsalvai, 
Ferdinandas ir Izabelė visą gyvenimą buvo mūsų šeimos draugai. Juk 
tai mano tėvas pasirūpino, kad jų santuoka būtų teisėta. Jis krikštijo jų 
pirmą vaiką. Tu žinai, kad ir aš visada juos rėmiau. 

De Kordoba uždėjo delną Čezarei ant rankos: 

— Nurimk, Čezare, nurimk. Aš viską žinau. Mano katalikiškosios 
didenybės taip pat žino. Jie laiko tave ištikimu draugu. Rytoj po pietų 
turėtume gauti jų laišką, ir jei tokia bus Dievo valia, ten bus įsakymas 
man sutelkti visas pajėgas tau padėti. 

Kordobos žodžiai nuramino Čezarę. 

— Esu tikras, kad laiškas mus pasieks, Gonsalvai, ir tada turėsim 
greitai veikti. 

-— Žinoma, - sutiko de Kordoba. — Mes turim būti atsargūs, kad neat- 
kreiptume dėmesio, kol dar nesame pasiruošę. Visur pilna šnipų, netgi 
tarp darbininkų mūsų stovykloje. Reikia susitikti nuošalesnėje vietoje. 
Ar žinai seną švyturį pakrantėje į šiaurę nuo čia? 

— Ne, - atsakė Čezarė, - bet rasiu. 

— Gerai, - tarė vadas, — susitiksim ten rytoj saulei leidžiantis. Tada ir 
suplanuosim savo strategiją. - 

Kitą vakarą, kai auksinė saulė skendo už horizonto, Čezarė ėjo į 
šiaurę nuo uosto paplūdimiu, šalia blyškios lyg kaulai jūros, kol paste- 
bėjo seną akmeninį švyturį. Prisiartinęs pamatė de Kordobą, išeinantį 
pro švyturio duris. 

Čezarė nekantriai šūktelėjo: 

— Gonsalvai, kokios naujienos? 

Ispanų vadas pridėjo pirštą prie lūpų ir sušnibždėjo: 

— Tyliau, Čezare, reikia būti atsargiems. 

Jis paskui Čezarę įėjo pro švyturio duris. Vos Čezarė žengė į tamsą, 
jį sugriebė keturi vyrai. Jie greit jį nuginklavo ir tvirtai stora virve suri- 
šo jam rankas ir kojas, nuplėšė kaukę. 

— Gonsalvai, tu mane išdavei? — pritrenktas paklausė Čezarė. 

De Kordoba uždegė žvakę, ir Čezarė pamatė, kad jį supa tuzinas 
gerai ginkluotų ispanų kareivių. 

— Aš tavęs neišdaviau, Čezare, — pasakė Kordoba, - tik vykdau savo 
karaliaus ir karalienės įsakymą. Jie pripažįsta, kad tu esi jų senas drau- 
gas, tačiau taip pat atsimena tavo sąjungą su Prancūzija ir mano, kad 
Bordžų valdžia baigėsi. Dabar valdo popiežius Julijus, o šventasis tė- 
vas nelaiko tavęs savo draugu. 

-— Dios mio! - suriko Čezarė. — Jie pamiršo, kad mano gyslomis teka 
ispaniškas kraujas. 

— Priešingai, Čezare, jie vis dar laiko tave savo valdiniu. Ir dėl tos 
priežasties gavau įsakymą sugrąžinti tave į Ispaniją. Mano valdovai 
suteiks tau prieglobstį Valensijos kalėjime. Atleisk, drauge, bet tu ži- 
nai, kad mano katalikiškosios didenybės yra labai pamaldūs. Jie mano, 
kad ir Dievas, ir šventasis tėvas apsidžiaugs dėl tokio jų sprendimo. — 
De Kordoba jau ketino eiti, bet vėl atsigręžė į Čezarę. - Be to, privalai 
žinoti, kad tavo brolio Chuano našlė Marija Enrikes oficialiai kaltina 
tave, kad nužudei jos vyrą. O ji - karaliaus pusseserė. 

Čezarė pasijuto toks išduotas, kad neįstengė nieko pasakyti. 

De Kordoba davė trumpą įsakymą, ir įnirtingai besipriešinantis Če- 
zarė be ceremonijų buvo išneštas į lauką ir užmestas ant mulo nugaros. 
Kordoba su savo kareiviais nuvedė mulą tamsia pakrante, paskui per 
kalvas į ispanų stovyklą. | 

Kitą rytą auštant vis dar surištam Čezarei buvo užkimšta burna, jis 
buvo suvyniotas į drobulę ir paguldytas į medinį karstą. Karstas buvo 
uždengtas ir vežimu nuvežtas į uostą, o čia pakrautas į Ispanijos galeo- 
ną, plaukiantį į Valensiją. 

Čezarei trūko oro, mažoje dėžėje nebuvo vietos nė pajudėti. Jis iš 
visų jėgų stengėsi nepasiduoti baimei, nes buvo tikras, kad kitaip iš- 
protės. 

De Kordoba pasirinko tokį pervežimo būdą, kad vis dar ištikimi Če- 
zarei neapoliečiai nesužinotų, jog jis suimtas. De Kordoba turėjo dau- 
giau nei pakankamai kareivių atremti bet kokiam mėginimui išlaisvinti 
Čezarę, tačiau savo karininkui pasakė: 

— Kam rizikuoti? O šitaip bet kuris pakrantės šnipas matys tik varg- 
šo ispano karstą, vežamą į gimtinę palaidoti. 

Kai galeonas jau valandą plaukė jūra, kapitonas pagaliau leido išim- 
ti Čezarę iš karsto, nuvynioti įkapes, ištraukti iš burnos kamšalą. 

Išbalęs, drebantis, vis dar surištas, jis buvo įmestas į sandėliuką lai- 
vagalyje. Nors sandėliukas buvo prikimštas visokio šlamšto ir labai ne- 
švarus, jo durys bent jau turėjo angą orui įeiti, ir Čezarė pasijuto geriau 
negu troškiame karste, kuriame praleido kelias pastarąsias valandas. 


*kk 


Kartą per dieną vienas įgulos narys maitindavo Čezarę kirmėlių ap- 
niktais sausainiais ir girdydavo vandeniu. Tas vyras buvo malonus ir, 
matyt, patyręs jūrininkas. Jis padaužydavo sausainius į denį, kad kir- 
mėlės iškristų, o paskui sulaužydavo ir kimšdavo Čezarei į burną. 

- Atsiprašau dėl tų pančių, — pasakė jūreivis Čezarei, — bet taip įsa- 
kė kapitonas. Tu liksi surištas, kol atvyksim į Valensiją. 

Po kankinančios kelionės, kurią sunkino audringa jūra, šlykštus mais- 
tas ir ankštas, dvokiantis sandėliukas, galeonas pagaliau įplaukė į Va- 
lensijos uostą Viljanuevą del Grao. Likimo ironija — prieš daugiau nei 
šešiasdešimt metų Čezarės senelio brolis Alonsas Bordža, vėliau tapęs 
popiežiumi Kalikstu, iš šio uosto išplaukė į Italiją. 

Judrus uostas buvo pilnas Ferdinando ir Izabelės kareivių, tad kali- 
nio nebereikėjo slėpti ar maskuoti. 

Čezarė vėl buvo užmestas ant mulo ir nugabentas akmenimis grįs- 
ta gatve per uostą į aukštą pilį, paverstą kalėjimu. Šįkart Čezarė nesi- 
priešino. 

Jis buvo įstumtas į mažutę celę viršutiniame pilies aukšte, ir čia, 
dalyvaujant keturiems ginkluotiems sargybiniams, pagaliau atrištas. 

Čezarė atsistojo, trindamas skaudančius riešus. Jis apsidairė po celę, 
pastebėjo dėmėtą čiužinį ant grindų, aprūdijusį dubenėlį ir dvokiantį 
išmatų kibirą. Ar čia jis turės gyventi iki mirties? Jei taip, tikriausiai tai 
truks neilgai, nes jo dievobaimingieji draugai Ferdinandas ir Izabelė, 
stengdamiesi įtikti ir naujajam popiežiui, ir Chuano našlei, tikriausiai 
nuspręs jį nukankinti ir nužudyti. 


*kk 
Slinko dienos, savaitės. Čezarė sėdėjo ant savo celės grindų ir sten- 


gėsi išlaikyti guvų protą - skaičiavo įvairius dalykus: tarakonus ant sie- 
nos, musių paliktus taškelius ant lubų, kiek kartų per dieną prasiveria 

mažas plyšys duryse. Kartą per savaitę jam būdavo leidžiama pakvė- 
puoti tyru oru kalėjimo kieme. Sekmadieniais jis gaudavo dubenį sudu- 
susio vandens apsiprausti. 

Ar toks gyvenimas geriau negu mirtis? — svarstė jis. Kol kas nebuvo 
tikras, bet tikėjosi greitai sužinoti. 

Tačiau savaitės virto mėnesiais, o Čezarės padėtis nesikeitė. Kartais 
jis pasijusdavo tikras, kad išprotėjo — pamiršdavo kur esąs, įsivaizduo- 
davo, kad vaikšto Sidabrinio ežero pakrantėmis ar geranoriškai ginčija- 
si su tėvu. Čezarė stengėsi negalvoti apie Lukreciją, tačiau kartais pasi- 
rodydavo, kad ji stovi šioje celėje, glosto jam plaukus, bučiuoja lūpas, 
kalba švelnius, raminamus žodžius. 

Čezarė turėjo laiko pamąstyti apie tėvą ir suprasti, ką jis mėgino 
padaryti, o ne kaltinti jį dėl klaidų. Ar tėvas tikrai buvo toks didis, kaip 
atrodė? Nors Čezarė pripažino, kad tėvas puikiai sugalvojo, kaip išlai- 
kyti jo ir Lukrecijos ryšį, tai buvo vienintelis dalykas, kurio jis nepajė- 
gė atleisti, nes dėl to jie su seserimi patyrė per daug kančių. Tačiau ar 
Čezarė verčiau pasirinktų gyvenimą be tokios meilės? Tą sunku įsi- 
vaizduoti, nors meilė seseriai neleido jam pamilti nieko kito. O nelai- 
mingasis Alfonsas? Kiek dėl jo mirties kaltas Čezarės pavydas? Tą naktį 
Čezarė verkė, gailėdamasis ir savęs, ir sesers vyro. Ir, žinoma, prisimi- 
nė savo brangiąją žmoną Lotę. Ji taip jį mylėjo... 

Tada Čezarė apsisprendė nugalėti savo aistrą Lukrecijai, garbingai 
gyventi su Lote ir dukrele Luiza. Jei pavyks pabėgti nuo dabartinės 
lemties, dangiškasis Tėvas bus jo pasigailėjęs. 

Čezarė prisiminė tėvo žodžius, pasakytus prieš daugelį metų, kai 
Čezarė pareiškė netikįs Dievo, Mergelės Marijos ir šventųjų. Ausyse 
suskambo tėvo balsas: „Daugelis nusidėjėlių sako, kad netiki Dievo, 
nes bijo bausmės po mirties. Todėl jie mėgina išsižadėti tiesos. — Popie- 
žius suėmė Čezarės ranką ir karštai kalbėjo toliau: - Klausyk, mano 
sūnau, žmonės praranda tikėjimą, nes neištvėrę šio pasaulio žiaurumų 
suabejoja amžinuoju ir mylinčiu Dievu, jo begaliniu atlaidumu. Jie su- 
abejoja šventąja motina Bažnyčia. Tačiau žmogus turi stiprinti tikėjimą 
darbais. Aš nevertinu tų šventųjų, kurie pasislėpę vienuolynuose alina 
save ir mąsto apie paslaptingus žmonijos kelius. Jie nieko nepelno gy- 
vajai Bažnyčiai ir nepadeda jai išlikti šiame laikinajame pasaulyje. To- 
kie žmonės, kaip tu ir aš, privalo atlikti savo ypatingą užduotį. Nors, — 
Aleksandras įsakmiai kilstelėjo popiežiaus smilių, — mūsų sieloms gali 
tekti kurį laiką praleisti skaistykloje. Kai aš kalbu maldas ar išpažįstu 
nuodėmes, nusiraminu dėl kai kurių baisių dalykų, kuriuos privalau pa- 

daryti. Nesvarbu, ką kalba humanistai, tikintys graikų filosofais, kurie 
mano, kad egzistuoja tik žemiškasis gyvenimas. Visagalis Dievas yra! 
Jis atlaidus ir supratingas. Toks mūsų tikėjimas. Ir tu privalai tuo tikėti. 
Gyvenk su savo nuodėmėmis, išpažink jas ar neišpažink, bet niekada 
neprarask tikėjimo!“ 

Tuo metu popiežiaus žodžiai Čezarei nepadarė įspūdžio, bet dabar, 
nors ir kovodamas su tikėjimu, jis išpažino visa, ką Dievas gali išgirsti. 
O tada jis išgirdo tik šiuos žodžius: „Atsimink, sūnau, tų man esi švie- 
siausia Bordžų ateities viltis“. 


*kkk 


Kartą po vidurnakčio Čezarė pamatė, kaip tyliai veriasi jo celės du- 
rys. Jis tikėjosi pamatyti sargybinį, pasiųstą kokiu nors reikalu, o išvy- 
do Duartę Brandao, nešiną suvyniota virve. 

— Duarte, dėl Dievo, ką tu čia veiki? — paklausė Čezarė pašėlusiai 
besidaužančia širdimi. 

— Gelbėju tave, mano drauge, — atsakė Duartė. - Paskubėk. Turim 
tuoj pat išeiti. 

— O kaip sargybiniai? 

- Jie gavo neblogą kyšį. Šį gebėjimą aš jau seniai esu išsiugdęs, — 
pasakė Duartė išvyniodamas virvę. 

— Reikės ja sliuogti žemyn? — susiraukė Čezarė. - Atrodo per 
trumpa. 

-— Taip ir yra, - nusišypsojo Duartė. — Ją panaudosim tik dėl sargybi- 
nių saugumo. Jų vadas pamanys, kad pabėgai jos padedamas. — Duartė 
pririšo virvę prie geležinio kablio sienoje, išmetė pro langą ir e 
į Čezarę. - Mes eisime daug lengvesniu keliu. 

Čezarė sekė paskui Duartę sraigtiniais pilies laiptais žemyn, kol jie 
išėjo pro dureles užpakalinėje pastato pusėje. Nesimatė jokių sargybi- 
nių. Duartė pribėgo prie gana aukštai kadaruojančios virvės. Iš apsiaus- 
to kišenės išsitraukė molinę gertuvę ir paaiškino: 

— Čia vištos kraujas. Papilsiu jo ant žemės po virve, o paskui pa- 
šlakstysiu pėdsaką į pietus. Jie pagalvos, kad nušokęs tu susižeidei ir 
nušlubavai ta kryptimi. Tačiau iš tiesų tu eisi į šiaurę. 

Čezarė su Duarte perėjo lauką ir užlipo į kalvos viršūnę, kur jų laukė 
du žirgai. Juos laikė mažas berniukas. 

-— Kur mes vyksim, Duarte? — paklausė Čezarė. — Nedaug tokių vie- 
tų, kur galime jaustis saugūs. 

-— Tu teisus, Čezare. Bet kelios dar liko. Tu josi į savo svainio, Nava- 
ros karaliaus, pilį. Jis tavęs laukia. Ten tave maloniai priims ir suteiks 
prieglobstį. 

— O tu, Duarte? Kur tu keliausi? Italijoje mirtinai pavojinga, Ispani- 
joje po šios nakties - irgi. Tu niekada nepasitikėjai prancūzais. Dėl to ir 
jie tavimi nepasitiki. Tada kur? 

— Nedidelis laivas manęs laukia pakrantėje, netoli nuo čia, - pasakė 
Duartė. - Aš plauksiu į Angliją. 

— Į Angliją, sere Edvardai? - šyptelėjo Čezarė. 

Nustebęs Duartė pažvelgė į jį. 

— Tai tu žinojai? Visą laiką? 

— Tėvas daug metų įtarė, — paaiškino Čezarė. — Tačiau ar Anglijoje 
nesusidursi su priešišku, gal net mirtinai pavojingu karaliumi? 

- Visko gali būti. Tačiau Henrikas Tiudoras yra įžvalgus, praktiškas 
žmogus, jis nori suburti protingus žmones, kurie gebėtų jam patarti ir 
padėti. Aš net girdėjau kalbų, kad jis klausinėjęs, kur aš esu, nes nieko 
apie mane nežinąs. Jis rimtai žada, kad jei aš grįžčiau jam tarnauti, 
mane amnestuotų ir galbūt net sugrąžintų buvusią visuomeninę padėtį. 
Oji, reikia pripažinti, buvo gana maloni. Žinoma, tai gali būti ir spąs- 
tai. Tačiau būkim realistai: ar aš galiu rinktis? 

-— Tikriausiai ne. Bet, Duarte, argi tu vienas įstengsi taip toli nu- 
plaukti? 

— O, Čezare, esu plaukęs ir toliau, o per ilgus metus išmokau mėgau- 
tis vienatve. 

Duartė nutilo. 

— Na, mano drauge, - vėl tarė jis, — jau labai vėlu. Mums reikia skirtis. 

Kalvos viršūnėje, apšviesti ryškaus Ispanijos mėnulio, jie apsikabi- 
no, paskui Čezarė atsitraukė ir pasakė: 

— Duarte, aš niekad tavęs nepamiršiu. Linkiu geros kloties ir laimin- 
gos kelionės. 

Jis apsigręžė, šoko ant žirgo ir nušuoliavo Navaros link, kol Duartė 
nepamatė jo skruostais srūvančių ašarų. 


TRISDEŠIMTAS SKYRIUS 


Suprasdamas, kad kraštą šukuojanti Ispanijos kariuomenė gali jį su- 
čiupti, Čezarė vengė miestų, jojo naktimis, o dienomis miegodavo miš- 
ke. Pagaliau, purvinas ir išvargęs, jis pasiekė Navarą šiauriniame Iberi- 
jos pusiasalio pakrašty. 

Svainis Čezarės laukė, nes Duartė įspėjo karalių, kad jis atvyksta. 
Čezarė greitai buvo įleistas pro vartus ir nuvestas į erdvų kambarį su 
vaizdu į upę. Kai jis išsimaudė ir apsivilko atneštais drabužiais, karei- 
vis palydėjo į karaliaus apartamentus. 

Karalius Jonas Navarietis, stambus, įdegęs vyras nedidele barzdele, 
šiltai jį apkabino ir tarė: 

- Brangusis broli, kaip malonu jus matyti. Žinoma, aš daug esu gir- 
dėjęs apie jus iš Šarlotės, ir čia jūs mielas svečias. Tiesa, pas mus kar- 
tais kyla nedidelių kivirčų su neklusniais bajorais, tačiau nevyksta nie- 
ko tokio, kas grėstų jūsų saugumui ar ramybei. Taigi atsipalaiduokit, 
ilsėkitės ir maloniai leiskit laiką. Gyvenkit pas mane kiek tik norit. Ir, 
dėl Dievo meilės, reikia pakviesti karališkąjį siuvėją, kad pasiūtų jums 
drabužių. 

Čezarė jautėsi be galo dėkingas šiam jo gyvybę gelbėjančiam žmo- 
gui, su kuriuo anksčiau nebuvo susitikęs. Žinoma, Čezarė ketino vėliau 
grąžinti svainiui skolą, ypač dėl to, kad taip seniai paliko savo brangią- 
ją Lotę Prancūzijoje. 

- Jūsų didenybe, dėkoju jums už kilnų svetingumą, — pasūkė Čeza- 
rė. — Norėčiau padėti jums sutvarkyti tuos „nedidelius kivirčus“, apie 
kuriuos kalbėjote, nes turiu kario patirties ir mielai ją pritaikyčiau tar- 
naudamas jums. 

Karalius Jonas nusišypsojo: 

- Žinoma, galėsit, aš girdėjau apie jūsų žygius. - Jis išsitraukė kardą 
ir žaismingai palietė juo Čezarės petį. — Skiriu jus karališkųjų pajėgų 
vadu. Tačiau turiu įspėti, kad buvęs vadas praėjusią savaitę buvo ištaš- 
kytas į gabalus, - karalius nusikvatojo spindinčiais baltais dantimis. 

Čezarė ilsėjosi dvi dienas, nes buvo visiškai išsekęs. Jis išmiegojo 
visą parą, o atsibudęs ir apsirengęs naujais drabužiais, prie kurių buvo 
pridėti šarvai ir ginklai, nuėjo apžiūrėti kariaunos, kuriai turėjo vado- 

vauti. Pradėjęs nuo raitijos, pamatė, kad Jono Navariečio raiteliai — ge- 
rai išmankštinti ir patyrę profesionalai, turintys sumanius vadus. Jie 
gerai kausis mūšyje. 

Paskui Čezarė apėjo artileriją. Ją sudarė dvidešimt keturios patran- 
kos, išvalytos ir geros būklės. Artileristai, kaip ir raiteliai, atrodė esą 
mūšių užgrūdinti veteranai. Gal ir neprilygsta Vito Vitelio pulkui, ta- 
čiau tarnaus gerai. 

Pėstininkai atrodė visai kitaip. Protarpiais šaukiami į karo tarnybą, 
vietos kaimiečiai buvo pakankamai karingi, tačiau neturėjo nei gerų 
ginklų, nei įgūdžių. Prispaudus bėdai teks pasikliauti kavalerija ir arti- 
lerija. 

Kitos kelios savaitės praslinko ramiai. Keista, bet kiek Čezarė prisi- 
minė, tai-buvo laimingiausias jo gyvenimo tarpsnis. Žinoma, kitoks nei 
dienos, praleistos su Šarlote ar prie Sidabrinio ežero. Nors kartą jo gy- 
vybei negrėsė pavojus, nereikėjo regzti jokio sąmokslo, nes niekas ne- 
ketino kėsintis į jį. 

Karalius Jonas buvo puikus pašnekovas ir, atrodo, mėgavosi svainio 
draugija. Jis buvo malonus, ir Čezarė nebijojo, kad jį išduos. Jie beveik 
visas dienas būdavo kartu — jodinėjo, medžiojo, — ir Čezarė pajuto Jo- 
nui tai, ką būtų norėjęs jausti savo broliams. Po vakarienės jie sėdėdavo 
prie židinio ir kalbėdavosi apie perskaitytas knygas, aptardavo valdy- 
mo būdus, valdovo pareigas. Svainiai netgi surengė imtynių varžy- 
bas. Nors Čezarė ir laimėjo, jam tai nebuvo tikra pergalė - jis buvo 
tikras, kad raumeningas riteriškasis karalius pasidavė iš palankumo 
sesers vyrui. Po daugelio metų Čezarė pirmą kartą pasijuto saugus ir 
pasakė karaliui: 

— Aš manau, kad pagaliau atėjo laikas išsikviesti čia žmoną ir vai- 
ką. Kai mes išsiskyrėme su Lote, aš jai rašydavau, siųsdavau dovanų 
jai ir dukteriai, tačiau vos nuspręsdavau pasikviesti jas pas save, ma- 
ne ištikdavo nauja krizė, iškildavo naujas pavojus, kuris būtų grėsęs 
ir joms. 

Šarlotės, o dabar ir Čezarės, brolis Jonas su džiaugsmu pritarė šiai 
minčiai. Jie pakėlė tostą už tą dieną, kai atvyks Čezarės žmona. 

Vidurnaktį savo kambaryje Čezarė paėmė plunksną ir parašė žmo- 
nai į de la Mott Feji pilį Dofinė: 


„Mano brangiausioji Lote, pagaliau siunčiu tau žinią, kurią 
taip ilgai troškau nusiųsti. Manau, kad atėjo metas tau su mažąja 

Luiza atvažiuoti pas mane į Navarą. Jonas - puikus draugas, ir 
padėtis čia pagaliau leis mums būti kartu. Žinau, kad kelionė bus 
ilga ir varginanti, bet kai atvyksi, mes jau nebesiskirsim. 

Su meile 


e 


Kitą rytą Čezarė išsiuntė laišką per karališkąjį pasiuntinį. Jis žinojo, 
kad praeis dar keli mėnesiai, kol Šarlotė su dukrele atvyks, bet ši mintis 
pripildė jo širdį džiaugsmo. 


*++ 


Po kelių dienų, kai Čezarė vakarieniavo kartu su karaliumi, Jonas 
atrodė paniuręs ir įniršęs. 

- Kas jus slegia, broli? — paklausė Čezarė. 

Karalius buvo toks įpykęs, kad vos įstengė kalbėti, bet pradėjęs ne- 
begalėjo nutilti. 

— Jau keli mėnesiai man kelia didelį rūpestį grafas Luji de Bomon- 
tas. Jo žmonės vagia gyvulius ir grūdus iš mūsų kaimų. Tai tikra nelai- 
mė kaimiečiams. Jo vyskupas apsimeta vykdąs Bažnyčios misiją, 0 iš 
tiesų ieško ryšių su mano kariuomenės vadais, žada jiems žemės ir pini- 
gų, kad mane išduotų. Dabar jis nuėjo dar toliau, šįkart jau per toli. 
Šiandien jo kareiviai iki pamatų sudegino vieną kaimą, išžudė visus 
vyrus ir išprievartavo moteris. Čezare, tai ne atsitiktinis kokio girtuok- 
lio išpuolis. Bomontas nori didelės mano žemių dalies. Jo taktika — mus 
įbauginti. Jis terorizuos kaimiečius, kol šie apleis mane ir ims remti jį, 
kad išgelbėtų savo gyvybę ir namus. 

Ir vėl išdavystė kaip slibinas iškišo galvą iš pragarmės. Čezarė ją 
gerai pažino ir baiminosi dėl Jono. Karalius taip trenkė kumščiu į stalą, 
kad net vynas išsiliejo: 

— Aš jį sulaikysiu! Tuojau pat! Kaip Navaros valdovas, privalau gin- 
ti savo valdinius. Jie turi gyventi be baimės. Rytoj vesiu karius į žygį, 
pulsiu jo pilį. Aš jį išstumsiu arba užmušiu! 

— Jūs tikras karalius, — pasakė Čezarė. — Todėl privalote rengti žygį, 
bet neturite jam vadovauti. Dalyvauti mūšyje per daug pavojinga, o jūs 
per daug svarbus savo žmonėms, kad pats rizikuotumėt. Aš nuoširdžiai 
dėkingas jums už visa, ką dėl manęs padarėte. Jei ne jūs, būčiau neiš- 
gyvenęs. Prašau leisti man vadovauti puolimui. Aš dalyvavau daugely- 
je mūšių. Mums pavyks. 

Nugalėtas Čezarės logikos, karalius galop sutiko.Tą vakarą abu vy- 
rai ilgai nagrinėjo Vianos pilies įtvirtinimus ir kūrė rytojaus strategiją. 

Čezarė pabudo prieš aušrą. Karaliaus pajėgos jau atžygiavo ir laukė. 
Jo žirgas, energingas bėras eržilas, nekantriai trypė prie vartų. Pulkai 
išvinguriavo iš pilies ir Čezarės vedami nužygiavo per laukus, perkopė 
kalvas, perbrido upelius ir pagaliau pasiekė Luji de Bomonto pilį. 

Čezarė apžiūrėjo tvirtovę: sienos aukštos, gerai suprojektuotos, bet 
jis yra matęs ir aukštesnių, ir tvirtesnių. Lyginant su Forli ir Faenca, tai 
nebuvo sunki užduotis. 

Čezarė išrikiavo karius, kaip buvo daug kartų daręs anksčiau, užsi- 
dėjo lengvuosius šarvus ir pasiruošė vėl stoti į mūšį. Jis pats ves raitiją. 
Kadangi pėstininkai prasti, jos puolimas nulems visą mūšį. 

Prisiminęs Vito Vitelio pamokas, Čezarė iš pradžių išdėstė patran- 
kas aplink tvirtovę, jas saugoti skyrė raitelių junginius. Paskui įsakė 
artilerijai iš pradžių šaudyti į pylimą — taip jie nukaus arba sužeis daug 
gynėjų ir sumažins pavojų Čezarės pajėgoms. Artilerijos vadai perdavė 
jo įsakymą, ir artilerijos puolimas prasidėjo. 

Viskas ėjosi gerai. Protarpiais, patrankoms paleidus salvę, viršuti- 
nės sienos ėmė skilinėti ir griūti iš visų pilies pusių. Pro patrankų dun- 
desį Čezarė girdėjo sužeistų ar krintančių nuo pylimo gynėjų riksmus. 

Praėjus valandai, reikėjo keisti taktiką. Čezarė įsakė sutempti patran- 
kas į vieną pilies pusę ir šaudyti į vieną sienos tarpsnį, ne platesnį kaip 
penkiasdešimt pėdų. Štai pro čia puls mano raiteliai, mąstė Čezarė, 

Ši pilis nebuvo tokia tvirta kaip Čezarės nugalėtos Italijos pilys. Sie- 
na siūbavo nuo kiekvienos salvės, ir Čezarė suprato, kad artėja pabaiga. 

Dabar jis įsakė raitijai ruoštis puolimui. Vadai perdavė įsakymą, ir 
raiteliai pasikišo po pažastimi grėsmingas ietis. Kiekvienas karys dar 
buvo ginkluotas kardu, todėl net nustumtas nuo žirgo gebės smarkiai 
priešintis. 

Pats Čezarė sėdo ant savo bėrojo žirgo ir pasiruošė ietį. Jis pasitikri- 
no kardą ir prie balno pririštą vėzdą su smaigais, kurį panaudotų nu- 
muštas nuo žirgo ir praradęs kardą. 

Čezarės kovos dvasia buvo pakili, tačiau ne tai buvo svarbiausia. 
Tai ne paprastas mūšis, kurį reikia laimėti. Karalius buvo jam malonin- 
gas, išgelbėjo gyvybę, tapo draugu. Be to, Čezarė gerai žinojo, ką toks 
bjaurus bajoras kaip Bomontas gali padaryti, jei jo nesulaikysi. Čezarė 
skolingas karaliui, todėl privalo nugalėti Luji de Bomontą. 

Ir štai Čezarė išgirdo pažįstamą šūksnį: 

— Pramušta! Pramušta! 

Sienoje atsivėrė didžiulė dantyta skylė: pro ją jo raiteliai netrukdomi 
prasmuks ir užims pilį. 

Čezarės širdis smarkiai daužėsi, jis atsigręžė į savo pulkus ir šūkte- 
lėjo šturmuoti sieną. Jis užsitraukė šalmo antveidį, paragino žirgą ir 
nukreipė tiesiai į pramuštą sieną. 

Tačiau šuoliuojant sienos link jam staiga toptelėjo, kad kažkas blo- 
gai: užpakaly nesigirdi kanopų bildesio. 

Čezarė nesustodamas atsigręžė balne. 

Raiteliai nejudėdami stovėjo ten, kur jis juos paliko. Apimtas siaubo 
Čezarė suvokė, kad nė vienas nesekė jam iš paskos. 

Bet kurią akimirką prie plyšio atbėgs pilies rezervas, ir be raitijos 
atakos bus sunku prasiveržti. 

Čezarė pristabdė žirgą ir pasuko atgal prie raitelių, pakelė antveidį ir 
suriko: 

— Pirmyn, bailiai! 

Tačiau raitija nejudėjo. Dabar Čezarė suprato: šitie niekšai nupirkti. 
Jie išduoda savo karalių — Čezarės draugą ir gelbėtoją Joną Navarietį. 
Bet Čezarė neišduos! 

Jis daugiau nedvejojo, nuleido antveidį, prispaudė ietį ir nušuoliavo 
į plyšį... vienas. 

Visur tvyrojo dulkės ir sumaištis. Rezervo kariai su ietimis ir kar- 
dais apipuolė Čezarę. Jis įjojo į būrio vidurį, ir jie atšoko, tačiau jis tik 
du užmušė savo ietimi. Priešai persirikiavo ir vėl apsupo jį. 

Čezarė kovojo instinktyviai, vienoje rankoje kardas, kitoje — vėz- 
das. Priešai krito vienas po kito, nukirsti kardo ar suknežinti vėzdo. 

Staiga suklupo žirgas, Čezarė atsidūrė ant žemės ir nusirito stengda- 
masis išvengti aštrių priešo iečių dūrių, paskui pašoko ir atsistojo. Jis 
pametė vėzdą, tad į visas puses švaistėsi kardu. 

Tačiau priešų buvo labai daug, tiesiog per daug. Staiga jie vėl jį 
apsupo ir ėmė badyti. Čezarė pajuto aštrų skausmą, kai ietis įsmigo į 
pažastį. Jam pasidarė silpna, iš žaizdos žliaugė kraujas. Ir tada jis išgir- 
do raminamą balsą: „Mano rankos apglėbia tave...“ Jis pagalvojo apie 
Lukreciją, paskui sukniubo ant žemės, ir mintys nutrūko. 

Čezarė Bordža mirė. 


EPILOGAS = 


Čezarės Bordžos, buvusio kardinolo, kunigaikščio, vyriausiojo ka- 
riuomenės vado, laidotuvės buvo labai iškilmingos. Ceremonijai vado- 
vavo jo brolis, kardinolas Chofrė Bordža, ir pats popiežius Julijus. Vė- 
liau urna su Čezarės pelenais buvo padėta po didžiuliu antkapiu Santa 
Maria Maggiore bažnyčioje. Žmonės kalbėjo, kad popiežius Julijus ne- 
nuleis akių nuo Čezarės net po jo mirties. 

Tačiau Lukrecija Bordža paprašė Mičeloto, kad šis išvogtų brolio 
pelenus'ir supiltų į auksinę urną. Per stebuklą išlikęs gyvas, Mičelotas 
per naktį šuoliavo su urna į Ferarą. 

Kitą dieną Lukrecija, lydima trijų šimtų didikų ir karių, leidosi į ilgą 
laidotuvių kelionę Sidabrinio ežero link. 

Ant ežero kranto kaip visada stovėjo palapinės — jose apsistodavo 
atgailaujantys nusidėjėliai iš Tolfos kasyklų, esančių vos už kelių my- 
lių nuo ežero, ir aukštų dvasininkų meilužės, liejančios į ežerą atgailos 
ašaras. Lukrecijos sargyba liepė jiems pasitraukti. 

Nuo aukštumos Lukrecija žvelgė į Romos bokštų smailes ir prisimi- 
nė tuos laikus, kai nusidėdavo kraujomaiša, kai be galo bijojo dėl bro- 
lio ir tėvo, nes žinojo, kokių baisių dalykų jie padarė. Kaip daugelis 
kitų nusidėjėlių, ji atvykdavo prie šio ežero apsivalyti nuo savo nuodė- 
mingų troškimų, nuoširdžiai tikėdama, kad stebuklingieji vandenys nu- 
plaus jos pagundas, - juk buvo kalbama, kad ežeras suteikiąs ramybę 
atgailaujantiems nusidėjėliams. 

Tačiau jos tėvas, popiežius, šelmiškai, tačiau geraširdiškai šypsoda- 
masis primindavo, kad niekas taip nelinkęs išduoti kaip nusidėjėliai, 
trokštantys nuodėmių atleidimo. Toks asmuo — gyvas charakterio sil- 
pnumo pavyzdys, linkstantis nuo kiekvieno vėjo pūstelėjimo. 

Lukrecija sėdėjo prie ežero auksinėje palapinėje ir jautė, kaip sidab- 
rinis vanduo apsupa ją niekada nepatirta ramybe. Tėvas ir brolis mirę, o 
pačios Lukrecijos likimas aiškus: ji vėl gimdys vaikus, padės valdyti 
Ferarą ir visą likusį gyvenimą bus teisinga, o svarbiausia — gailestinga 
kitiems. 

Ji niekada nepasieks to, ką šioje žemėje pasiekė tėvas ir brolis, ta- 
čiau tai visiškai nesvarbu, nes ji bus tokia, kokie jie niekada nebuvo. 

Lukrecija su liūdesiu širdyje pripažino, kad jie niekada nebuvo tikrai 
gailestingi. Ji prisiminė, kaip Čezarė nubaudė Romos satyriką Filofilą, 
kūrusį šmeižikiškus eilėraščius apie Bordžų šeimą. Kokią tai turi reikš- 
mę dabar? Kokią žalą daro žodžiai? Ar kas nors jais tiki? 

Taigi Lukrecija atsivežė Čezarės pelenus prie Sidabrinio ežero tarsi 
bijodama, kad jo palaikus dar būtų galima sugundyti nusidėti. O gal 
tai buvo maldininkės kelionė, atgaila už kūno nuodėmes, vienintelės 
nuodėmes, kurias ji padarė ir kurių daugiau nebedarys. Pagaliau ji 
bus išganyta. 

Ji ir vėl su meile prisiminė tėvą — šventosios Bažnyčios kardinolą, 
kai Lukrecija gimė, mylintį ir pareigingą tėvą, kai jis buvo popiežius ir 
Kristaus vietininkas žemėje. Ar jo siela amžinai degs pragare už pada- 
rytas nuodėmes? Jei Lukrecija pajėgia atleisti, tai negi visagalis Dievas 
negalės? Ji prisiminė tėvo pasakytus žodžius, kai ji raudojo Čezarei 
nužudžius jos vyrą. 

„Dievas atleis jiems abiem, — kalbėjo jis. — Kitaip jo buvimas be- 
prasmis. Ir kada nors, kai mūsų žemiškosios kančios pasibaigs, mes vėl 
visi būsim kartu.“ 

Prieš sutemstant ežeras ėmė švytėti sidabru. Lukrecija lėtai nuėjo prie 
nedidelės prieplaukos, nuo kurios jie vaikystėje šokinėjo ir nardė. Minty- 
se išgirdo brolio Čezarės balsą, ir jis nuskambėjo kaip vaikystėje: „Ne, 
Krecija, čia ne per seklu“, „Nesijaudink, Krecija, aš tave išgelbėsiu“. 

O vėliau, kai jie pragyveno daugiau metų ir suaugo, kai sudužo sva- 
jonės, jo balsas vėl žadėjo: „Jei tu to nori, Krecija, aš padėsiu“. Kai jie 
buvo susitikę paskutinį kartą, Čezarė maldavo: „Jei aš žūsiu, Krecija, tu 
privalai gyventi dėl manęs“. Ir ji pažadėjo gyventi. 

Lukrecija nuėjo iki prieplaukos galo, ją apgaubė tviskančios sute- 
mos, virš kedrų kilo blyškus mėnulis. Tada ji atvožė urnos dangtelį ir iš 
lėto išbarstė Čezarės pelenus į Sidabrinį ežerą. 

Vėliau, kai ji grįžo į krantą, ją pastebėjo keli maldininkai, besilei- 
džiantys nuo kalvų, kur visą dieną meldėsi ir atgailavo. 

Graži jauna moteris atsisuko į savo palydovą, parodė į Lukreciją ir 
paklausė: 

— Kas ši miela moteris? 

— Lukrecija d'Estė, geroji ir gailestingoji Feraros kunigaikštienė, — 
atsakė vaikinas. - Argi nesi apie ją girdėjusi? 


PABAIGOS ŽODIS Ri, 
CAROL GINO 


Pirmą kartą susitikusi su Mario Puzo, aš labai nustebau, kad jis vi- 
siškai nepanašus į savo personažus. Mario, kurį pažinau, buvo vyras, 
tėvas, meilužis, mokytojas ir tikras draugas. Jis buvo malonus ir dos- 
nus, savitas, kaip ir kiekvienas žmogus, tikras, šmaikštus ir šaunus. Jis 
spinduliavo ištikimybe, teisingumu, užuojauta, apie kurią rašė savo kny- 
gose, tačiau jokiu būdu ne niekšyste. Šis bruožas ateidavo iš jo košma- 
rų, bet ne iš svajonių. Mario buvo drąsus, tylaus balso, kilnus žmogus, 
stengdavosi neteisti kitų. Mes dvidešimt metų praleidome kartu — žais- 
dami, ginčydamiesi ir dirbdami. 

Mario žavėjosi Renesanso laikų Italija, o ypač Bordžų šeima. Jis 
tikino, kad tai nusikaltėliai iš prigimties, o jų nuotykiai daug baisesni 
negu jo sukurti pasakojimai apie mafiją. Mario nuomone, pirmieji ma- 
fijos donai buvo popiežiai, o popiežius Aleksandras — pats galingiau- 
sias iš visų. 

Per tuos mūsų drauge praleistus metus Mario pasakojo man įvairių 
istorijų apie Bordžas. Jų žygiai jį ir stebino, ir linksmino, Mario netgi 
perrašė kelis įvykius perkeldamas į mūsų laikus ir panaudojo savo ro- 
manuose apie mafiją. 

Vieną didžiausių malonumų Mario teikė kelionės, todėl mes dažnai 
keliaudavome. Kai 1983 metais aplankėme Vatikaną, Mario taip susi- 
žavėjo Italijos kraštovaizdžiu, atmosfera ir maistu, taip susidomėjo ša- 
lies istorija, kad panoro tai aprašyti. Prieš daugelį metų sumanęs roma- 
ną apie Bordžų šeimą, iš pradžių vadino jį „dar viena šeimos istorija“. 
Per tą laiką Mario parašė kelis kitus romanus, bet kas kartą, kai jam 
pasidarydavo sunku rašyti, kai pritrūkdavo kūrybinių minčių ar apim- 
davo abejonės, jis grįždavo prie knygos apie Bordžas — pasisemti įkvė- 
pimo ar pailsėti. 

— Iš tos visos sukauptos medžiagos norėčiau parašyti knygą ir užsi- 
dirbti daug pinigų, — kartą tarė jis, kaip visada gulėdamas ant sofos sa- 
vo kabinete ir žiūrėdamas į lubas. 

— O kodėl ne? - paklausiau aš. 

- Iki keturiasdešimt aštuonerių aš buvau rašytojas, kovojantis dėl 
duonos kąsnio, brangioji, - pasakė jis. — Išleidau du romanus, kuriuos 
apžvalgininkai pavadino klasika, ir gavau už juos vos penkis tūkstan- 
čius dolerių. Ir tik parašęs „Krikštatėvį“ jau galėjau išmaitinti savo šei- 
mą. Aš per ilgai buvau neturtingas, kad rizikuočiau gyvenimo pabaigo- 
je imtis kurti visiškai kitokią knygą. 

Kai 1992 metais Mario patyrė infarktą, aš vėl paklausiau: 

— Ar negalvoji apie Bordžų knygą? 

-— Pirmiausia turiu parašyti dar du romanus apie mafiją, tada būsiu 
ramus. Be to, man patinka vis lipdyti tuos veikėjus. Nesu tikras, kad 
esu pasiruošęs juos išleisti į gyvenimą. 

Kai mes gyvenome Malibu, kur Mario ilsėjosi po širdies operacijos, 
norėdamas prasiblaškyti, jis skaitė knygas apie Italijos Renesansą ir po 
truputį rašė Bordžų knygą. Tuos puslapius duodavo man paskaityti, 0 
vėliau mes juos aptardavome. 

Mario buvo labai įdomus žmogus ir turėjo savitą požiūrį. 

- Lukrecija buvo gera mergaitė, — kartą tarė jis, kai mes dirbome jo 
kabinete. 

Aš nusijuokiau ir paklausiau: 

— O kiti šeimos nariai — niekšai? 

— Čezarė — patriotas, troškęs tapti didvyriu, o Aleksandras — mylin- 
tis tėvas, tikras šeimos žmogus, — pasakė Mario. - Kaip ir dauguma 
žmonių, jie padarė blogų dalykų, bet dėl to patys netapo blogi. 

Tą dieną mes ilgai kalbėjomės apie Bordžas ir juokavome, o vakare 
Mario baigė sceną, kaip Čezarė ginčijasi su tėvu, nes nenori būti kardi- 
nolas. 

Tuo metu Mario kildavo noras išeiti iš namų ir papietauti restorane 
tik tada, kai į miestą atvykdavo Bertas Fieldsas. Bertas ne tik puikus 
istorikas ir advokatas, jis buvo vienas geriausių Mario draugų. Kas kar- 
tą, kai mes susitikdavome rytinėje ar vakarinėje pakrantėje, pokalbis 
per vakarienę kažkaip pakrypdavo prie Bordžų. Bertą, kaip ir Mario, 
jaudino ir linksmino Renesanso didybė ir klasta. 

— Kada pagaliau sudėliosi tą Bordžų knygą? - klausinėdavo Bertas. 

— Vis dar dirbu, — atsakydavo Mario. 

— Mario jau nemažai padarė, - pasakiau Bertui, ir jis buvo paten- 
kintas. 

Mario dažnai skambindavo Bertui, jie pasakodavo vienas kitam is- 
torijas, klausinėdavo ir dalydavosi mintimis. Po kiekvieno pokalbio su 
Bertu Mario kalbėdavosi su manimi apie Bordžas, o paskui susijaudi- 
nęs eidavo rašyti. 

— Aš tau padėsiu baigti Bordžų knygą, - pasiūliau aš vieną 1995 
metų dieną, kai mes ypač įdomiai pasikalbėjome apie meilės prigimtį, 
santykius ir išdavystę. 

— Kol esu gyvas, aš su niekuo nebendradarbiauju, — šypsodamasis 
pasakė jis. 

— Gerai, - sutikau. — Bet ką tada daryti su nebaigta knyga? - mano 
balsas nuskambėjo ramiau, negu aš jaučiausi. 

Mario nusijuokė: 

— Pabaigti ją. 

— Aš nepajėgsiu pati jos užbaigti, nes neprisimenu, ko tu mane mo- 
kei, — pasakiau aš, neįstengdama nė įsivaizduoti, kaip gyvensiu be jo. 

Mario patapšnojo man per petį ir pasakė: 

— Pajėgsi. Juk žinai visą istoriją. Aš jau labai daug parašiau, ir mes 
ištisus metus apie ją kalbėjomės. Tu užpildysi trūkstamas vietas. — Jis 
palietė man skruostą ir pasakė: — Aš tikrai išmokiau tave visko, ką pats 
moku. 

Dvi savaitės prieš mirtį, nors širdis jau silpo, Mario buvo dar visiš- 
kai darbingas. Vieną dieną, kai aš sėdėjau jo kabinete priešais rašomąjį 
stalą, jis pasilenkė ir iš apatinio stalčiaus ištraukė pluoštą popierių, pri- 
rašytų raudonu flomasteriu ant geltonų liniuotų lapų. Maniau, kad tai 
„Omertos“ fragmentas. Bet klydau. 

— Perskaityk, — pasakė jis ir atidavė man. 

Pradėjusi skaityti, aš pravirkau. Tai buvo paskutinis Bordžų knygos 
skyrius. 

— Užbaik ją, — tarė jis. — Pažadėk, kad užbaigsi. 

Ir aš pažadėjau. 

